
Dedic această carte, cu dragoste, mamei mele. 
FRIEDA KING, un adevărat exemplu de slujitor umil 


Cuvânt înainte la ediţia în limba engleză 


În anul 1992 editura Tyndale House a luat hotărârea să înceapă 
publicarea unor excelente opere de ficţiune care să ne ajute să ducem la 
îndeplinire scopul instituţiei noastre: acela de „a sluji nevoilor spirituale ale 
oamenilor, în principal printr-o literatură bazată pe principii biblice”. 
Înainte de această perioadă, Tyndale House fusese cunoscută timp de 
mulţi ani pentru publicarea de Biblii şi lucrări nonficţionale ale unor autori 
cunoscuţi precum Tim Lahaye şi James Dobson. Am cochetat şi cu operele 
de ficţiune înainte ca „literatura creştină de ficţiune” să câştige 
popularitate, dar nu era vorba de un obiectiv major al proiectelor noastre 
editoriale. 

În timp am ajuns însă la concluzia că am putea foarte bine să ducem 
scopul nostru la îndeplinire prin ficţiune, deoarece aceasta se adresează în 
primul rând inimii, şi abia apoi minţii. 

Ficţiunea e antrenantă. Operele de ficţiune bine scrise captivează. Ca 
cititori, vom sta treji pentru a termina un roman bun, chiar până noaptea 
la ora două. Însă scopul editurii Tyndale nu se limitează la acela de a bine 
dispune cititorii. Noi vrem să-i ajutăm să crească! 

Trebuie să recunoaştem că scriitorii dispun de un amvon îndrăzneţ de la 
care le prezintă cititorilor perspectiva lor asupra vieţii şi propriile lor valori. 
Dar această oportunitate aduce cu sine şi un pericol. Ce concepţie de viaţă 
şi ce valori vrea să comunice un autor? în cel mai bun caz, majoritatea 
romancierilor contemporani prezintă o perspectivă relativistă asupra vieţii. 
În cel mai rău caz, ei cultivă valori negative şi atitudini nesănătoase în 
inima cititorilor. Noi ne-am propus să stabilim un standard cu totul nou 
pentru ficţiune. 

Prin urmare, am început să căutăm romancieri care aveau un mesaj 
consistent prin care să-i ajute pe cititorii noştri să crească. Aşa am întâlnit- 
o pe Francine Rivers. 

În prima parte a carierei, Francine a avut un succes enorm ca scriitoare 
de romane de dragoste pentru publicul larg. Dar după ce a devenit 
creştină, a dorit să-şi folosească talentul spre a face cunoscute cititorilor ei 


valorile credinţei. Unul dintre primele ei proiecte a fost trilogia Emblema 
Leului. 

Când am citit manuscrisul primei cărţi din această serie - Un glas purtat 
de vânt - am fost frapat de forţa povestirii. Am fost purtat în trecut, în 
secolul întâi, către lerusalim, Germania, Roma şi Efes. Am trăit alături de 
Hadasa lupta de a-şi păstra credinţa în mijlocul unei familii păgâne de 
romani. Am simţit teroarea gladiatorului în confruntarea cu inamicii lui din 
arenă. Şi mai presus de toate, prin experienţele lor, am învăţat câte ceva 
despre curaj. 

Suntem mândri să vă prezentăm această nouă ediţie a trilogiei 
Emblemei Leului. Am credinţa că ea va ajunge la inima dumneavoastră, 
aşa cum a ajuns şi la inima mea şi la a altor câteva sute de mii de cititori. 

MARK D. TAYLOR 
Preşedinte, Editura Tyndale House 


PREFAŢĂ 


În 1986, când am devenit creştină născută din nou, am simţit nevoia să 
împărtăşesc şi altora credinţa mea. Însă nu voiam să supăr pe nimeni şi 
nici să risc să-i „pierd” pe vechii prieteni şi pe membrii familiei care nu-mi 
împărtăşeau credinţa în lisus ca Domn şi Mântuitor. Aşa că am ezitat şi am 
tăcut. Ruşinată şi frustrată de laşitatea mea, am început o muncă de 
cercetare, căutând să aflu credinţa unui martir. Rezultatul a fost Un g/as 
purtat de vânt. 

Scriind povestea Hadasei am învăţat că curajul nu este ceva ce putem 
modela prin eforturile noastre. Dar atunci când ne predăm din toată inima 
lui Dumnezeu, El ne dă curajul să înfruntăm tot ce ne aşteaptă. El ne dă 
cuvinte atunci când suntem chemaţi să susţinem şi să dăm glas credinţei 
noastre. 

Mă consider încă o creştină în mijlocul luptei, plină de greşeli şi eşecuri, 
însă lisus mi-a dat scrisul ca pe un mijloc prin care să caut răspunsuri la El. 
Fiecare din personajele mele întruchipează un punct de vedere diferit pe 
care l-am avut în căutarea perspectivei lui Dumnezeu şi în fiecare zi 
descopăr în Scriptură câte ceva ce mi se adresează mie. Dumnezeu are 
răbdare cu mine şi, prin studiul Cuvântului Său, învăţ ceea ce vrea El să 
ştiu. Când aud de la câte un cititor că a fost impresionat de una din 
naraţiunile mele, lauda | se cuvine numai lui Dumnezeu. Toate lucrurile 
bune vin de la Tatăl din cer şi El se poate folosi de orice lucru ca să ajungă 
la inima copiilor Săi şi să-i înveţe - chiar şi de o operă de ficţiune. 

Cea mai mare dorinţă a mea, când am început să scriu ficţiune creştină, 
a fost să găsesc răspunsuri la întrebările mele şi să împărtăşesc aceste 
răspunsuri şi altora prin aceste istorisiri. Acum vreau cu mult mai mult. 
Tânjesc ca Domnul să folosească aceste povestiri, făcându-i pe oameni să 
înseteze după Cuvântul Lui, după Biblie. Sper că povestea Hadasei va trezi 
şi în tine foamea după Cuvântul cel adevărat, lisus Cristos, Pâinea Vieţii. 
Mă rog ca, după ce vei termina această carte, să iei în mâini Biblia cu o 
nouă emoție, anticipând o întâlnire reală cu Domnul însuşi. Şi fie ca să 


cercetezi Scripturile pentru bucuria neţărmurită de a fi în prezenţa lui 


Dumnezeu. 

Preaiubitule, predă-te lui lisus Cristos, care te iubeşte. În vreme ce vei 
bea din izvorul adânc al Scripturii, Domnul te va înnoi, te va curăța, 
modelându-te şi făcând din tine un om nou prin Cuvântul Lui cel Viu, Căci 
Biblia e însăşi răsuflarea lui Dumnezeu, dând viaţă veşnică celor care îl 
caută. 

Francine Rivers, 2002 


MULŢUMIRI 


Sunt mulţi oameni cărora aş dori să le mulţumesc pentru că m-au ajutat 
în cariera mea de scriitoare: soţului meu, Rick; copiilor mei, Trevor, 
Shannon şi Travis; mamei mele, Frieda King, precum şi celorlalţi părinţi ai 
mei, Bill şi Edith Rivers; fratelui şi cumnatei mele, Everett şi Evelyn King; 
mătuşii Margaret Freed - cu toţii m-aţi iubit necondiţionat şi m-aţi încurajat 
în tot ce am făcut. Sunt, de asemenea, recunoscătoare că o am pe Jane 
Jordan Browne ca agent. Fără perseverenţa şi profesionalismul ei această 
carte probabil nu ar fi apărut niciodată, iar eu aş fi renunţat de mult la 
scris. 

Adresez mulţumiri speciale lui Rick Hahn, pastorul Bisericii Creştine din 
Sebastopol, care mi-a deschis ochii şi urechile în faţa frumuseţii Cuvântului 
lui Dumnezeu; de asemenea, membrilor familiei mele spirituale care mi-au 
arătat că Dumnezeu chiar transformă vieţi în fiecare zi. Atât de mulţi au 
fost aceia dintre voi care m-aţi încurajat în moduri pe care poate n-o să le 
bănuiţi niciodată şi mă bucur că am atât de mulţi fraţi şi surori. 

Un mesaj pentru Jenny şi Scott - ce m-aş face fără voi? Sunteţi 
nepreţuiţi pentru mine. Domnul să vă binecuvânteze întotdeauna cu 
sănătate, cu fericire şi, desigur, cu copii. 

Dar mai presus de toţi vreau să-l mulţumesc Domnului pentru tot ce a 
făcut în viaţa mea. Mă rog ca El să binecuvânteze această creaţie literară, 
să o primească drept o jertfă umilă din partea mea şi să o folosească în 
vieţile altora după bunul Său plac. 


Francine Rivers 


IERUSALIM 


CAPITOLUL 1 


Cetatea fumega în tăcere sub soarele arzător, putrezind precum miile 
de stârvuri ce zăceau pe locul unde se prăbugşiseră în luptele de stradă. Un 
vânt apăsător şi fierbinte bătea dinspre sud-est, aducând cu el duhoarea 
infectă a decăderii. lar dincolo de zidurile cetăţii, Moartea însăşi aştepta în 
persoana lui Titus, fiul lui Vespasian, şi a celor şaizeci de mii de legionari 
nerăbdători să nimicească cetatea lui Dumnezeu. 

Chiar mai înainte ca romanii să străbată Valea Spinilor şi să-şi ridice 
tabăra pe Muntele Măslinilor, partide învrăjbite din interiorul zidurilor 
lerusalimului îi pregătiseră distrugerea. 

Tâlhari evrei, care acum fugeau ca şobolanii dinaintea legiunilor 
romane, s-au năpustit în ultima vreme asupra lerusalimului, ucigând 
cetăţenii de vază şi luând în stăpânire Sfântul Templu. Punând capăt 
preoţiei, aceştia au transformat o casă de rugăciune într-un târg al 
asupririi. 

x 

La scurt timp tâlharilor le-au luat locul rebelii şi zeloţii. Conduşi de 
căpetenii rivale - loan, Simon şi Eleazar - partidele învrăjbite spumegau de 
furie între cele trei ziduri ale oraşului. Ameţiţi de putere şi îngâmfare, au 
ciopârţit întregul lerusalim, lăsându-l însângerat. 

Încălcând Sabatul şi legile lui Dumnezeu, Eleazar a atacat Fortăreaţa 
Antonia şi i-a măcelărit pe soldaţii romani aflaţi înăuntru. Zeloţii au făcut la 
rândul lor prăpăd, ucigând alte mii de oameni care încercau să 
restabilească ordinea într-o cetate înnebunită. Au fost instituite tribunale 
nelegiuite, legile omului şi ale lui Dumnezeu au fost batjocorite în vreme 
ce sute de oameni nevinovaţi au fost ucişi, în haosul creat, hambare pline 
cu grâne arseră din temelii. lar foametea nu s-a lăsat aşteptată. 

În disperarea lor evreii pioşi se rugau cu ardoare ca Roma să atace 
marea cetate, convinşi că atunci şi numai atunci, partidele din lerusalim îşi 
vor uni forţele pentru o cauză comună: libertatea în faţa Romei. 

Roma a venit şi, înălţându-şi temutele-i blazoane, îşi trâmbiţă strigătul 
de război peste întreaga ludee. Luă în stăpânire Gadara, lotapata, 


Beerşeba, lerihonul şi Cezareea. Invincibilele legiuni mărşăluiră tocmai pe 
urmele lăsate de pelerinii pioşi, care au venit din toate teritoriile locuite de 
evrei pentru a se închina şi pentru a celebra preasfintele zile ale Sărbătorii 
Azimilor - Paştele. Zeci de mii de oameni nevinovaţi năpădiră străzile 
cetăţii şi se pomeniră prinşi în mijlocul unui război civil. Zeloţii ferecară 
porţile, închizându-i înăuntru. Roma s-a apropiat tot mai mult, până când 
vuietul nimicirii a răsunat deasupra Văii Gudronului, lovindu-se chiar de 
zidul lerusalimului. Titus asedie vechea, sfânta cetate, hotărât să pună 
capăt rebeliunii evreilor o dată pentru totdeauna. 

Josefus, generalul evreu al lotapatei acum ocupate, ce fusese luat captiv 
de romani, plângea şi se tânguia de pe primul zid, ce fusese cucerit de 
legiunile romane. Cu îngăduinţa lui Titus, îşi imploră poporul să se căiască, 
avertizându-i că Dumnezeu e împotriva lor şi că profeţiile cu privire la 
distrugere erau pe cale să se împlinească. Cei câţiva care-i dădură 
ascultare şi care, în retragerea lor, reuşiră să se ferească de zeloti, 
ajunseră la hrăpăreţii sirieni - care îi spintecară pentru aurul pe care se 
spunea că l-ar fi înghiţit înainte de a părăsi oraşul. Cei care nu dădură 
ascultare cuvintelor lui Josefus, înfruntară din plin furia maşinii de război 
romane. După ce tăie fiecare copac pe distanţă de mile întregi, Titus făuri 
maşini de asalt care aruncau în cetate sulițe fără număr, pietre şi chiar 
prizonieri. 

De la Piaţa de Sus până în jos spre Acra şi în Valea Neguţătorilor de 
brânză dintre ele, oraşul fierbea de revoltă. 

În marele Templu al lui Dumnezeu, loan, căpetenia răsculaților, topi 
pentru sine sfintele vase de aur. Cei pioşi plânseră pentru lerusalim, 
mireasa regilor, mama profeților, locuinţa regelui-păstor David. Sfâşiată de 
propriul ei popor, cetatea zăcea pustiită şi neputincioasă, aşteptând 
lovitura de graţie din mâna Neamurilor atât de detestate. 

Anarhia nimici Sionul, iar Roma era pregătită să nimicească anarhia... 
oricând... oriunde. 

Hadasa se lipi strâns de mama ei, cu ochii împăienjeniţi de lacrimi, 
îndepărtând părul negru de pe faţa suptă şi palidă a femeii. Fusese 


frumoasă cândva. Hadasa îşi amintea cum obişnuia s-o privească 


desfăcându-şi părul şi lăsându-l să-i curgă pe spate în valuri mari şi 
strălucitoare. Mândra ei cunună, cum spunea tata. Acum îşi pierduse luciul 
şi devenise aspru, iar obrajii ei odinioară îmbujoraţi erau scofâlciţi şi palizi. 
Pântecul îi era umflat din cauza mâncării proaste, iar oasele de la mâini şi 
de la picioare se puteau distinge desluşit prin rochia cenușie. 

Ridicându-i mâna, Hadasa o sărută tandru. Era numai piele şi os, rece şi 
fără vlagă. 

— Mamă? 

Niciun răspuns. 

Hadasa privi în cealaltă parte a camerei la sora ei mai mică, Lea, care 
stătea într-un colţ, culcată pe o saltea murdară. Din fericire, dormea, 
uitând pentru o vreme agonia neîncetată a foamei. 

Hadasa dezmierdă din nou părul mamei. Tăcerea o învăluia precum un 
giulgiu fierbinte; durerea din stomacul gol era aproape de nesuportat. Cu 
numai o zi înainte izbucnise în plâns, când mama ei l-a mulţumit lui 
Dumnezeu pentru masa pe care Marcu reuşise să le-o pescuiască de prin 
gunoi: pielea ce căptuşea scutul unui soldat roman mort. 

Cât va mai trece până vor muri cu toţii? 

Suferind în tăcere, auzea încă glasul ferm, dar atât de blând, al tatălui ei 
zicându-i: „Oamenii nu-şi pot ocoli soarta, nici chiar atunci când reuşesc s- 
o întrevadă”. 

Anania rostise aceste vorbe cu puţine săptămâni în urmă - dar parcă 
trecuse o veşnicie de atunci. El se rugase toată dimineaţa aceea, iar ei îi 
fusese atât de frică. Ştia ce avea de gând să facă, ce făcuse de fapt tot 
timpul înainte. Avea să iasă înaintea necredincioşilor şi să le predice 
despre Mesia, lisus din Nazaret. 

— De ce trebuie să pleci din nou să le vorbeşti acelor oameni? Abia ai 
scăpat cu viaţă din mâinile lor ultima dată. 

— Oamenii aceia, Hadasa? Dar sunt fraţii tăi. Eu sunt din seminţia lui 
Beniamin. 

Îi simţea şi acum atingerea blândă pe obraz. 

— Trebuie să folosim orice ocazie care ni se iveşte ca să spunem 


adevărul şi să propovăduim pacea. Mai ales acum. A mai rămas atât de 


puţin timp pentru mulţi dintre ei. 

Atunci ea se agăţase de el. 

— Te rog, nu pleca. Tată, ştii ce se va întâmpla. Ce ne vom face fără 
tine? Nu poţi aduce pacea. În acest loc nu există pace! 

— Nu vorbesc de pacea pe care o dă lumea, Hadasa, ci de pacea lui 
Dumnezeu. Ştii asta. 

O strânsese mai aproape de el. 

— Taci, copilă. Nu mai plânge. 

Dar ea nu voise să-l lase. Ştia că nu-l vor asculta - că n-aveau urechi să 
audă ce avea el să le spună. Oamenii lui Simon aveau să-l linşeze înaintea 
mulţimii, pentru ca oamenii să vadă ce se alege de cei care vorbesc 
despre pace. Se mai întâmplase şi altora. 

— Trebuie să plec. 

Mâinile îi fuseseră ferme şi ochii blânzi când o prinsese de bărbie. 

— Orice mi s-ar întâmpla mie, Domnul va fi întotdeauna cu voi. 

O sărutase, o îmbrăţişase, lăsând-o apoi jos ca să-i strângă la piept şi 
să-i sărute şi pe ceilalţi doi copii. 

— Marcu, tu ai să rămâi aici cu mama şi cu surorile tale. 

Hadasa o prinsese şi o scuturase pe mama ei, implorând-o: 

— Nu-l poţi lăsa să plece! Nu şi de data asta! 

— Taci, Hadasa. Pe cine slujeşti când te împotriveşti aşa tatălui tău? 
Mustrarea mamei, deşi blândă, o lovi adânc. O auzise spunând nu o dată 
că atunci când un om nu-L slujea pe Dumnezeu, îl slujea, fără voia lui, pe 
cel rău. Luptându-se cu lacrimile, Hadasa ascultă şi nu mai spuse nimic. 

Rebeca îşi pusese mâna pe faţa încadrată de barba cenuşie a soţului ei. 
Ştia că Hadasa avea dreptate; că era posibil, chiar probabil, ca el să nu se 
mai întoarcă. Totuşi poate era voia lui Dumnezeu, poate un suflet avea să 
fie mântuit prin sacrificiul lui. Unul singur şi era de ajuns. Ochii îi erau plini 
de lacrimi şi nu putea - nu îndrăznea - să vorbească. Îi era teamă că, dacă 
ar fi făcut-o, i s-ar fi alăturat Hadasei, implorându-l să rămână în căsuţa 
lor, unde era în siguranţă. Însă Anania ştia mai bine decât ea care era voia 
Domnului pentru el. Îşi pusese mâna peste a ei iar ea încercase să nu 
plângă. 


— Adu-ţi aminte de Domnul, Rebeca, zise el grav. Suntem una în EL. Şi 
nu s-a mai întors. 

Hadasa se aplecă protectoare asupra mamei ei, temându-se că ar 
putea-o pierde şi pe ea. 

— Mamă? 

Nici de-această dată nu primi vreun răspuns. Femeia respira adânc iar 
faţa îi era pământie. De ce-i lua atâta timp lui Marcu? Era plecat din zorii 
dimineţii. Era cu neputinţă ca Domnul să-l ia şi pe el... 

În liniştea cămăruţei, teama Hadasei crescu. Mângâie absentă părul 
mamei. Te rog, Dumnezeule. Te rog! Vorbele nu voiau să vină, iar cele 
care veneau n-aveau niciun sens. Doar un geamăt din adâncul sufletului. 
Ce să ceară? Să fie ucişi chiar acum de foame, înainte să apară romanii cu 
săbiile sau să sufere agonia crucii? O, Dumnezeule, Dumnezeule! veni şi 
implorarea ei, nedesluşită şi disperată, neajutorată şi plină de teamă. 
Ajută-ne! 

De ce au trebuit să vină în această cetate? Detesta Ierusalimul. 

Hadasa se luptă cu disperarea din adâncul ei, care devenise la fel de 
apăsătoare ca un bolovan, trăgând-o în jos într-o prăpastie fără fund. 
Încercă să-şi amintească de vremurile bune, de momentele fericite, dar 
acele amintiri nu voiau să vină. 

Îşi aduse aminte de călătoria pe care o făcuseră cu luni în urmă din 
Galileea, fără a bănui că urmau să rămână blocaţi în cetate, în noaptea 
dinainte de a intra în lerusalim tatăl ei ridicase cortul pe un deal de unde 
se putea zări muntele Moria, unde Avraam fusese gata să-l aducă drept 
jertfă pe Isaac. Le povestise amintiri din copilărie, de pe vremea când 
locuia chiar la marginea marii cetăţii, vorbindu-le până târziu în noapte de 
legile lui Moise, în care fusese crescut. Le vorbise despre profeţi. Şi despre 
leşua, Cristosul. 

Hadasa adormise şi visă cum lisus hrănea cele cinci mii de oameni 
undeva pe un deal. 

Îşi aminti cum îi trezise tatăl ei în zori. Şi-şi aminti cum, pe măsură ce 
soarele se înălța pe cer, lumina se reflecta pe marmura şi pe aurul 


Templului, transformând edificiul într-un far strălucitor de neasemuită 


splendoare, ce se putea zări de la mare depărtare. Hadasa simţea şi acum 
uimirea de care fusese cuprinsă la vederea acelei minunăţii. 

— O, tată, e atât de frumos. 

— Da, îi spusese el grav. Însă de multe ori lucrurile neasemuit de 
frumoase ascund multă stricăciune. 

În ciuda persecuției şi a primejdiilor care-i aşteptau în lerusalim, tatăl ei 
fusese plin de bucurie şi de nerăbdare când intrară pe porţile oraşului. 
Poate de-această dată vor asculta mai mulţi dintre fraţii lui; poate mai 
mulţi îşi vor preda inimile Domnului celui înviat. 

Puţini credincioşi, urmaşi ai Căii, rămăseseră în Ierusalim. Mulţi fuseseră 
închişi, unii ucişi cu pietre, dar cei mai mulţi fuseseră alungaţi în alte părţi. 
Lazăr, surorile lui şi Maria Magdalena fuseseră alungaţi; apostolul loan, 
prieten drag de familie, părăsise Ierusalimul cu doi ani în urmă, luând-o cu 
el şi pe mama Domnului. Însă tatăl Hadasei rămăsese. O dată pe an se 
întorcea la lerusalim cu familia, strângându-se împreună cu alţi credincioşi 
într-o cameră de sus. Acolo mâncau împreună pâine şi vin, la fel cum a 
făcut Domnul lisus în seara dinaintea răstignirii. Anul acesta fu rândul lui 
Simeon Bar-Adonia să explice semnificaţia elementelor ce alcătuiau masa 
de Paşte: 

— Mielul, azimile şi ierburile amare de Paşte au o însemnătate la fel de 
mare pentru noi cum au şi pentru fraţii şi surorile noastre din neamul 
evreiesc. Domnul este împlinirea fiecăruia dintre ele. El este Mielul 
desăvârşit al lui Dumnezeu care, deşi a fost El însuşi fără de păcat, a luat 
amărăciunea păcatelor noastre asupra Lui. Aşa cum evreilor înrobiţi în 
Egipt li s-a spus să-şi ungă uşorii uşii cu sângele unui miel pentru ca mânia 
şi judecata lui Dumnezeu să-i ocolească, tot astfel lisus Şi-a vărsat sângele 
pentru noi, ca să putem sta curaţi înaintea lui Dumnezeu în Ziua Judecăţii 
care stă să vină. Noi suntem fiii şi fiicele lui Avraam, căci prin credinţa 
noastră în Domnul suntem mântuiţi, prin harul Lui... 

În următoarele trei zile postiră şi se rugară, repetând învăţăturile lui 
lisus. În cea de-a treia zi au cântat şi s-au bucurat, frângând încă o dată 
pâinea, sărbătorind învierea lui lisus. Şi în fiecare an, la încheierea 


adunării, tatăl ei îşi spunea povestea. Nici anul acesta n-a fost altfel. Mulţi 


îi mai auziseră de multe ori istorisirea, dar întotdeauna se găseau şi câţiva 
care abia porniseră pe drumul credinţei. Aceştia erau cei cărora li se 
adresa tatăl ei. 

Se ridica în picioare, un om simplu, cu părul şi barba cărunte, cu ochii 
negri, plini de lumină şi seninătate. Nu ieşea în evidenţă cu nimic. Nici 
chiar felul în care vorbea nu era ieşit din comun. Atingerea mâinii lui 
Dumnezeu era ceea ce-l făcea să fie diferit de ceilalţi. 

— Tatăl meu era un om bun, un bărbat din seminţia lui Beniamin care îl 
iubea pe Dumnezeu şi care m-a învăţat legile lui Moise, începea el încet, 
privindu-i în ochi pe cei aşezaţi în jurul lui. Era un negustor ce locuia în 
preajma lerusalimului, care s-a căsătorit cu mama, fiica unui fermier 
sărman. Nu eram nici săraci, nici bogaţi. Dar tata îl slăvea şi-i mulțumea 
lui Dumnezeu pentru tot ce aveam. 

— Când venea Paştele, închideam prăvălioara noastră şi intram în 
cetate. Mama rămânea cu prietenele ei şi se pregătea de sărbătoare. Tata 
şi cu mine ne petreceam timpul la Templu. A asculta Cuvântul lui 
Dumnezeu era pentru mine ca şi când aş fi mâncat carne, iar visul meu 
era să mă fac cărturar. Dar n-a fost să fie aşa. Pe când aveam paisprezece 
ani, tatăl meu a murit şi, pentru că nu aveam fraţi şi surori, a trebuit să 
preiau eu afacerile lui. Vremurile erau foarte grele, iar eu eram tânăr şi 
neîncercat, însă Dumnezeu a fost bun. El ne-a purtat de grijă. 

Îşi închise ochii. 

— Apoi m-au lovit frigurile. M-am zbătut în pragul morţii. O auzeam pe 
mama plângând şi strigând către Dumnezeu. Doamne, m-am rugat, nu mă 
lăsa să mor. Mama are nevoie de mine. Fără mine e singură, n-are pe 
nimeni care să aibă grijă de ea. Te rog, nu mă lua acum! 

Dar moartea a venit. M-a înconjurat precum o beznă rece şi a pus 
stăpânire pe mine. 

Aproape că puteai atinge cu mâna tăcerea din odaie, în timp ce 
ascultătorii aşteptau înfriguraţi finalul. 

Indiferent de câte ori mai auzise Hadasa povestea, nu se plictisea 
niciodată şi era la fel de captivată de ea. În timp ce tatăl ei vorbea, putea 


să simtă parcă aievea puterea întunecată care-l biruise cândva, înfiorată, 


îşi încrucişă braţele în jurul picioarelor şi le strânse la piept, în timp ce el 
continuă. 

— Mama mi-a spus că prietenii mă conduceau pe ultimul drum către 
mormânt când a trecut lisus. Domnul a auzit jalea ei şi l-a cuprins mila. 
Mama nu ştia cine era când a oprit cortegiul, dar era multă lume cu el, 
ucenici, dar şi bolnavi şi schilozi. Apoi L-a recunoscut, pentru că m-a atins 
şi m-am trezit la viaţă. 

Hadasei îi venea să sară în sus şi să strige de bucurie. Unii din cei 
prezenţi plângeau, cu feţele transfigurate de uimire şi adorare. Alţii voiau 
să-l atingă pe tatăl ei, să-şi pună mâinile peste bărbatul înviat din morţi de 
lisus Cristos. Şi aveau atât de multe întrebări! Ce ai simţit când ai înviat? 
Ai vorbit cu El? Ce ţi-a spus? Cum arăta? 

În camera de sus, în adunarea credincioşilor, Hadasa se simţea în 
siguranţă. Se simţea puternică. În acel loc simţea prezenţa lui Dumnezeu 
şi dragostea Lui. „M-a atins şi m-am trezit la viaţă”. Nimic nu stătea în 
calea puterii lui Dumnezeu. 

Apoi părăseau camera de sus şi, în timp ce tatăl ei îşi conducea familia 
înapoi în căsuţa unde locuiau, teama mereu prezentă a Hadasei o 
copleşea din nou. Se ruga mereu ca tatăl ei să nu înceteze să stea de 
vorbă cu oamenii. Când îşi spunea povestea credincioşilor, aceştia 
plângeau şi se bucurau. Pentru necredincioşi însă era pricină de batjocură. 
Fericirea şi siguranţa pe care le simţise împreună cu cei care-i 
împărtăşeau credinţa se topeau când îl vedea pe tatăl ei înfruntând 
batjocura mulţimii. 

— Ascultaţi-mă, o, bărbaţi ai lui luda! striga el, făcându-i pe oameni să 
se strângă în jurul lui. Ascultaţi vestea cea bună pe care v-o aduc. 

La început ascultau. Aveau în faţă un om bătrân şi erau curioşi. Profeţii 
fuseseră întotdeauna interesanţi. El nu era elocvent precum conducătorii 
religioşi; vorbea simplu şi din inimă. lar oamenii întotdeauna râdeau şi îl 
batjocoreau. Unii aruncau cu legume şi cu fructe stricate în el, unii îl 
făceau nebun. Alţii se înfuriau auzind povestea învierii lui şi-l făceau 
mincinos şi hulitor. 


Cu doi ani în urmă fusese bătut atât de rău, încât au trebuit să-l ajute 


doi prieteni să ajungă la căsuţa închiriată unde obişnuiau să locuiască de 
fiecare dată. Elcana şi Benaia au încercat să-l înduplece. 

— Anania, să nu te mai întorci aici, i-a spus Elcana. Preoţii te cunosc şi 
ar da orice să-ţi închidă gura. Nu sunt atât de proşti ca să te trimită la 
judecată, dar sunt atâţia oameni răi gata să le facă treaba în schimbul 
unui bănuţ. Scutură-ţi picioarele de praful lerusalimului şi du-te undeva 
unde mesajul tău va fi primit. 

— Şi unde altundeva să mă duc, dacă nu acolo unde a murit şi a înviat 
Domnul nostru? 

— Mulţi dintre cei care au fost martori ai învierii Lui au fugit de 
închisoare şi din faţa morţii pe care le-o pregăteau fariseii, zise Benaia. 
Chiar şi Lazăr a plecat din ludeea. 

— Încotro s-a dus? 

— Mi s-a spus că le-a luat pe surorile lui şi pe Maria Magdalena şi a 
plecat în Galia. 

— Nu pot să părăsesc ludeea. Orice s-ar întâmpla, Domnul mă vrea aici. 

Benaia a rămas dus pe gânduri mult timp, apoi a încuviinţat încet din 
cap. 

— Atunci va fi aşa cum vrea Domnul. 

Elcana a fost de aceeaşi părere şi şi-a pus mâna peste cea a tatălui ei. 

— Şelemot şi Cirus rămân aici. Ei te vor ajuta când vei fi în lerusalim. Eu 
îmi voi scoate familia din această cetate. Benaia vine cu mine. Faţa lui 
Dumnezeu să strălucească asupra ta, Anania. Te vom purta în rugăciunile 
noastre pe tine şi pe Rebeca. Şi pe copiii tăi la fel. 

Hadasa plânsese, căci îşi pierduse orice nădejde de a părăsi acea cetate 
nenorocită. Credinţa ei era slabă. Tatăl ei îi ierta pe cei care-l atacau şi-l 
persecutau, în timp ce ea se ruga ca aceştia să cunoască toate flăcările 
iadului pentru ceea ce-i făcuseră. Se mai ruga adesea ca Dumnezeu să-Şi 
schimbe planurile şi să-l trimită pe tatăl ei în altă parte decât la Ierusalim. 
Într-un cătun liniştit, unde oamenii să fie dornici să asculte. 

— Hadasa, noi ştim că Dumnezeu face toate lucrurile să lucreze pentru 
binele celor care-l iubesc pe El, pentru binele celor chemaţi să ducă 


scopul Lui la îndeplinire, îi spunea adesea mama, încercând s-o mângâie. 


— Ce lucru bun poate fi bătaia? Cum poate fi bine să fii scuipat? De ce 
trebuie să sufere atât de mult? 

Pe dealurile domoale ale Galileii, cu marea azurie întinsă la picioare şi 
cu crinii sălbatici în spate, Hadasa se putea încrede în dragostea lui 
Dumnezeu. Acasă, pe dealurile acelea, credinţa ei era puternică. O 
încălzea şi-i făcea inima să cânte. 

La lerusalim însă se tulbura. Se ţinea strâns de credinţa ei, dar se trezea 
mereu că îi scapă printre degete. Îndoiala se ţinea de ea, iar teama era 
copleşitoare. 

— Tati, de ce nu putem avea credinţă şi să o păstrăm pentru noi? 

— Suntem chemaţi să fim lumina lumii. 

— Dar ei ne urăsc tot mai mult, pe măsură ce trec anii. 

— Ura este vrăjmaşul nostru, Hadasa. Nu oamenii. 

— Dar oamenii sunt cei care te bat, tată. Nu ne spunea chiar Domnul să 
nu aruncăm mărgăritare înaintea porcilor? 

— Hadasa, dacă va trebui să mor pentru El, am să mor bucuros. Ceea ce 
fac este pentru bunul Său scop. Adevărul care vine de la El nu se întoarce 
la El fără rod. Trebuie să ai credinţă, Hadasa. Adu-ţi aminte făgăduinţa. 
Suntem parte a trupului lui Cristos, iar în Cristos avem viaţă veşnică. Nimic 
nu ne poate despărţi. Nicio putere de pe pământ. Nici chiar moartea. 

Ea-şi lipise faţa de pieptul lui, iar haina din țesătură aspră îi irita pielea. 

— Tată, de ce pot crede acasă, dar nu şi aici? 

— Pentru că vrăjmaşul ştie unde suntem cel mai vulnerabili. Îşi puse 
mâna peste a ei. Îţi aduci aminte povestea lui Iosafat? Fiii Moabului, ai 
Amonului şi cei de pe muntele Seir s-au ridicat împotriva lui cu o armată 
puternică. Duhul Domnului a venit asupra lui lahaziel şi Dumnezeu a vorbit 
prin el zicând: „Nu vă temeţi şi nu vă înspăimântați înaintea acestei mari 
mulţimi, căci nu voi veţi lupta, ci Dumnezeu”. Şi în timp ce ei cântau şi îl 
lăudau pe Domnul, El însuşi le-a întins curse duşmanilor lor. lar dimineaţa, 
când israeliţii au ajuns pe înălţimea de unde se zăreşte pustia, au văzut 
trupurile moarte. Niciunul n-a scăpat. Israeliţii n-au ridicat nici măcar un 
deget şi au câştigat bătălia. 

Sărutând-o pe creştet, îi mai spuse: 


— Fii tare în Domnul, Hadasa. Fii tare şi lasă-l pe El să lupte în locul tău. 
Nu încerca să lupti singură. 

Hadasa oftă, încercând să nu ia în seamă arsurile pe care le simţea în 
stomac. Cât de mult îi lipseau sfaturile tatălui ei în singurătatea tăcută a 
acestei case. Dacă ar fi crezut tot ce o învățase el, acum s-ar fi bucurat că 
el e cu Domnul. În schimb, simţea o durere crescândă care se revărsa 
asupra ei valuri-valuri, aducând cu ea o mânie stranie, plină de 
nedumerire. 

De ce a trebuit ca tatăl ei să fie atât de nebun pentru Cristos? Oamenii 
nu voiau să audă; nu credeau. Mărturia lui îi deranja. Cuvintele lui îi făceau 
să-şi iasă din minţi de ură. De ce nu putuse, măcar o dată, să tacă şi să 
rămână în spaţiul sigur al căsuţei lor? Acum ar fi fost în viaţă, aici, în 
această cămăruţă, mângâindu-i şi încurajându-i, şi nu i-ar fi lăsat să se 
descurce singuri. De ce nu a putut să se potolească măcar o dată şi să 
aştepte până va fi trecut furtuna? 

Uşa se deschise încet, iar inima Hadasei sări din piept de teamă, 
trăgând-o brutal în prezentul îngrozitor. Tâlharii au pătruns în casele din 
josul străzii şi i-au ucis pe cei ce le locuiau pentru numai o bucată de pâine 
pusă deoparte. Însă cel care intră era Marcu. Răsuflă uşurată la vederea 
lui. 

— Mi-a fost atât de teamă pentru tine, şopti ea cu tandreţe. Eşti plecat 
de ore întregi. 

El împinse uşa şi se lăsă epuizat jos, lângă zidul unde se afla sora lor. 

— Ce ai găsit? 

Aştepta să scoată din cămaşă ceea ce se părea că găsise. Indiferent ce 
mâncare ar fi adus, trebuia ascunsă ca să nu fie atacat pentru ea. 

Marcu o privi deznădăjduit. 

— Nimic. Absolut nimic. Nici măcar un pantof ros sau pielea de pe scutul 
vreunui soldat mort. Nimic. 

începu să plângă cu sughiţuri. 

— Ssst, ai s-o trezeşti pe Lea şi pe mama. 

Hadasa o culcă pe mama ei cu blândeţe înapoi pe pătură şi se duse la 
el. Îl îmbrăţişă, odihnindu-şi capul pe pieptul lui. 


— Ai încercat, Marcu. Ştiu că ai încercat. 

— Poate este voia lui Dumnezeu să murim. 

— Nu sunt sigură că mai vreau să ştiu care e voia lui Dumnezeu, zise ea 
fără să gândească. Lacrimile începură să i se rostogolească grăbite pe 
obraji. 

— Mama a spus că Domnul se va îngriji de noi, zise ea, însă cuvintele ei 
sunau a gol. Credinţa Hadasei era atât de slabă. Ea nu era ca mama şi ca 
tata. Chiar şi Lea, atât de tânără, îl iubea pe Domnul din toată inima. lar 
Marcu părea atât de resemnat în faţa morţii. De ce era ea cea care punea 
întotdeauna totul sub semnul întrebării şi al îndoielii? 

Să ai credinţă. Să ai credinţă. Când nu-ţi mai rămâne nimic altceva, să ai 
credinţă. 

Marcu se cutremură, smulgând-o din gândurile ei sumbre. 

— Au început să arunce morţii în Wadi El Rabadi, chiar în spatele 
Sfântului Templu. Mii de morţi, Hadasa. 

Hadasa îşi aduse aminte de îngrozitoarea Vale a Hinomului. Acolo îşi 
arunca lerusalimul animalele moarte şi necurate, acoperindule apoi cu 
pământul negru. Coşuri întregi de copite, măruntaie şi rămăşiţe de 
animale de la Templu erau duse şi lăsate acolo. Şobolanii şi păsările de 
pradă dădeau târcoale locului, iar duhoarea era adesea purtată de vântul 
fierbinte până deasupra cetăţii. Tatăl ei numea acel loc Gheena. 

— Nu departe de aici a fost răstignit Domnul nostru, spunea el. 

Marcu îşi trecu mâna prin păr. 

— Mi-a fost teamă să mă apropii prea mult. 

Hadasa îşi strânse pleoapele, dar o întrebare se născu limpede şi 
nemiloasă în mintea ei, în ciuda voinţei ei. Oare şi trupul tatălui ei fusese 
aruncat acolo, pângărit şi lăsat să putrezească sub soarele fierbinte? îşi 
muşcă buza şi încercă să alunge gândul acela din minte. 

— L-am văzut pe Titus, spuse Marcu sumbru. Trecea călare cu câţiva din 
oamenii lui. Când a văzut trupurile, a început să strige. 

Nu am desluşit cuvintele, dar cineva spunea că striga către lahve că nu 
el a poruncit aşa ceva. 


Dacă oraşul s-ar preda acum, ar arăta îndurare? 


Dacă ar putea să-şi stăpânească oamenii. Îi urăsc pe evrei şi ar da orice 
să-i vadă nimiciţi de pe faţa pământului. 

Şi pe noi odată cu ei. 

Se cutremură. 

Nu vor face diferenţă între cei care urmează Calea şi zeloţi, nu-i aşa? 
Instigatori, evrei pioşi sau chiar creştini, nu va mai avea nicio importanţă. 

Ochii i se împăienjeniră de lacrimi. 

— Asta să fie voia lui Dumnezeu, Marcu? 

— Tata spunea că Dumnezeu nu doreşte ca oamenii să sufere. 

— Atunci noi de ce trebuie să suferim? 

— Purtăm urmările faptelor noastre şi ale păcatului care stăpâneşte 
această lume. lisus l-a iertat pe tâlhar, dar nu l-a dat jos de pe cruce. 

Îşi trecu din nou mâna prin păr. 

— Eu nu sunt înţelept ca tata. Nu ştiu de ce se întâmplă asta, dar ştiu că 
există nădejde. 

— Ce nădejde, Marcu? Unde este nădejdea asta? 

— Dumnezeu păstrează întotdeauna o rămăşiţă. 

Asediul continua şi, în timp ce viaţa în lerusalim se stingea încet, spiritul 
de rezistenţă al evreilor rezista. Hadasa rămase în căsuţă, ascultând cu 
groază ce se petrecea dincolo de uşa nezăvorâtă. Un bărbat alerga pe 
stradă strigând: 

— Au escaladat zidul! 

Când Marcu ieşi să vadă ce se întâmplă, Lea începu să se agite. Hadasa 
se duse la sora ei şi o ţinu strâns în braţe. Ea însăşi simţea că nu mai are 
mult şi înnebuneşte, dar grija pentru sora ei mai mică o ajută să se 
liniştească. 

— Totul va fi bine, Lea. Linişteşte-te. 

Propriile vorbele îi sunau fără sens. 

— Domnul are grijă de noi, zise ea, dezmierdându-şi cu blândeţe 
surioara. 

O tiradă de minciuni mângâietoare, în vreme ce o lume întreagă se 
prăbuşea în jurul lor. Hadasa îşi privi mama în cealaltă parte a camerei şi 


simţi din nou cum o podidesc lacrimile. Mama îi zâmbi stins, parcă 


încercând s-o liniştească, dar în zadar. Ce avea să se aleagă de ei? 

Când se întoarse Marcu, le spuse despre crunta bătălie ce se dădea 
acum dincoace de ziduri. Evreii ţineau piept romanilor, făcându-i să dea 
înapoi. 

Totuşi, în noaptea aceea, în umbra întunericului, zece legionari se 
furişară printre ruinele cetăţii, luând în stăpânire Fortăreaţa Antonia. 
Bătălia se dădea acum chiar la intrarea în Sfântul Templu. Deşi respinşi 
încă o dată, romanii contraatacară, doborând o parte din temeliile 
fortăreței şi lăsând deschisă Curtea Neamurilor. În încercarea de a le 
distrage atenţia, zeloţii îi atacară pe romani pe Muntele Măslinilor. Dădură 
însă greş şi sfârşiră prin a fi nimiciţi. Prizonierii luaţi au fost crucificaţi în 
faţa zidurilor, în văzul tuturor. 

Liniştea se lăsă din nou. lar apoi o nouă şi mai devastatoare teroare 
cuprinse cetatea când se zvoni că o femeie înfometată îşi mâncase 
propriul copil. Flacăra urii romane devenise acum o vâlvătaie. 

Josephus strigă din nou către evrei spunându-le că Dumnezeu îi 
foloseşte pe romani ca să-i distrugă, împlinind astfel cele spuse prin gura 
profeților Daniel şi lisus. Evreii adunară tot ce găsiră, bitum şi smoală şi 
astupară peristilurile. Romanii înaintau, în vreme ce evreii se retrăgeau, 
atrăgându-i pe romani în Templu. Odată ajunşi înăuntru, evreii dădură foc 
Sfântului lor Lăcaş, arzând de vii pe mulţi dintre legionari. 

Titus îşi recâştigă controlul asupra soldaţilor săi înfuriaţi şi dădu poruncă 
să se stingă focul, dar abia reuşiră să salveze Templul, când evreii atacară 
din nou. De data asta toţi ofiţerii Romei la un loc nu au reuşit să 
potolească furia legionarilor romani care, însetaţi de sângele evreilor, 
dădură din nou foc Templului şi începură să jefuiască cetatea cucerită, 
omorând până la ultimul pe toţi cei care le ieşeau în cale... 

Bărbaţii cădeau cu sutele, pe măsură ce flăcările mistuiau perdeaua 
babiloniană, brodată cu aţă fină în albastru, cărămiziu şi purpuriu. Sus pe 
acoperişul Templului, un fals profet le striga oamenilor să se caţere la el 
pentru a fi izbăviţi. Urletele de agonie ale oamenilor arşi de vii făceau 
ocolul cetăţii, amestecându-se cu zgomotele îngrozitoare ale bătăliei 


purtate pe străzi şi ulicioare. Bărbaţi, femei, copii, fără deosebire, toţi erau 


trecuţi prin foc şi sabie. 

Hadasa încercă să-şi scoată din minte toate acestea, dar urletul morţii 
era pretutindeni. Mama ei muri în aceeaşi după-amiază fierbinte de august 
în care căzu lerusalimul, şi vreme de două zile Hadasa, Marcu şi Lea 
aşteptară, ştiind că romanii îi vor găsi mai devreme sau mai târziu şi-i vor 
nimici ca pe toţi ceilalţi. 

Cineva cobora în fugă străduţa îngustă unde se aflau. Alţii ţipau, 
măcelăriți fără milă. Hadasa a vrut să sară în picioare şi s-o ia la fugă, dar 
unde ar fi putut să se ducă? Şi ce s-ar fi ales de sora şi de fratele ei? Se 
îngrămădi înapoi în tenebrele întunecate ale cămăruţei, cu Lea în braţe. 

Tot mai multe voci de bărbaţi. Tot mai tare. Tot mai aproape. O uşă se 
deschise brutal în apropiere. Cei aflaţi înăuntru ţipară. Apoi, unul câte 
unul, fură reduși la tăcere. 

Slăbit şi obosit, Marcu se ridică cu greu în picioare şi rămase lângă uşă, 
rugându-se în tăcere. Inima Hadasei bătea cu putere şi stomacul gol i se 
strângea ghem de durere. Auzi voci de bărbaţi pe stradă. Vorbeau în 
greacă, pe un ton dispreţuitor. Un bărbat dădu ordin să se caute şi în 
celelalte case. O altă uşă fu trântită de perete. Alte ţipete. 

Zgomotul papucilor cu ţinte se apropie de uşa lor. Inima Hadasei îi sări 
în piept, sălbatică. 

— O, Dumnezeule... 

— Închide ochii, Hadasa, îi spuse Marcu, şi glasul lui suna ciudat de 
calm. Adu-ţi aminte de Domnul, mai adăugă el când uşa se deschise cu o 
trosnitură. Marcu scoase un sunet răguşit, vlăguit şi căzu în genunchi. 
Vârful unei săbii pline de sânge îi ieşi prin spate, înroşindu-i pe dată haina 
cenuşie. Ţipătul strident al Leei umplu cămăruţa. 

Soldatul roman îl împinse cu piciorul pe Marcu, eliberându-şi sabia. 

Hadasa nu putu scoate niciun sunet. Holbându-se la bărbat, la armura 
lui prăfuită şi la sângele fratelui ei, nu putu să facă nicio mişcare. Ochii 
soldatului scăpărară. Când păşi în faţă, ridicându-şi sabia însângerată, 
Hadasa făcu o mişcare rapidă şi inconştientă. 

O împinse pe Lea la pământ şi se aruncă deasupra ei. 


O, Dumnezeule, fă să se termine mai repede! se rugă ea. 


Să fie rapid. Lea tăcu. Nu se mai auzea decât gâfâitul soldatului, 
amestecat cu ţipetele din josul străzii. 

Terţius strânse sabia în mâini şi îi aruncă o privire duşmănoasă fetei 
vlăguite care acoperea cu trupul ei o fetiţă. Trebuia să le omoare pe 
amândouă şi să termine odată cu povestea asta! Evreii aceştia sângeroşi 
erau o pacoste pe capul Romei. Auzi, să-şi mănânce propriii copii! Nu 
trebuia decât să nimicească femeile şi nu se vor mai naşte alţi luptători. 
Poporul acesta merita să fie nimicit. Trebuia să le omoare pe amândouă şi 
să termine cu ele. 

Ce îl împiedica? 

Fata cea mare se uită la el cu ochii negri măriţi de groază. Era atât de 
mică şi de firavă, cu excepţia acelor ochi prea mari pentru faţa ei 
pământie. Ceva din fiinţa ei îi vlăgui braţul de forţa ucigătoare. Respirația i 
se linişti şi bătăile inimii îi încetiniră. 

încercă să se gândească la prietenii pe care îi pierduse. Diocles fusese 
ucis de o piatră în timp ce lucra la construirea maşinilor de asalt. Malcenas 
pierise doborât de şase războinici atunci când au trecut de primul zid. 
Capaneus arsese de viu când evreii dăduseră foc propriului lor Templu. 
Albion încă mai suferea de pe urma rănilor pricinuite de o săgeată 
evreiască. 

Şi totuşi sângele i se mai domoli din clocot. 

Tremurând, Terţius lăsă jos sabia. Încă atent la cea mai mică mişcare a 
fetei, îşi roti privirile prin cămăruţă. Acum vedea totul mai clar, eliberat de 
vălul roşu al mâniei. Cel pe care-l omorâse era un băiat. Acesta zăcea într- 
o baltă de sânge lângă o femeie. Ea părea că doarme, cu părul împletit cu 
grijă, cu mâinile împreunate pe piept. Spre deosebire de alţii, care 
preferaseră să-şi arunce morții în ued, aceşti copii îşi cinstiseră mama. 

Auzise despre o femeie care-şi mâncase propriul copil şi această 
poveste îi alimentase ura faţă de evrei, pe care o dobândise în cei zece ani 
atât de lungi petrecuţi în ludeea. Singura lui dorinţă era să-i şteargă de pe 
faţa pământului. Încă de la bun început n-au adus decât neplăceri Romei, 
mândri şi răzvrătiți cum erau, nedorind să se închine în faţa nimănui, 


decât în faţa singurului lor dumnezeu adevărat. 


Singurul dumnezeu adevărat. Gura lui Terţius se strâmbă într-un rânjet. 
Nişte nebuni, toţi evreii ăştia. Să crezi într-un singur zeu nu era numai 
ridicol, ci şi necivilizat. Şi cu toate protestele lor sfinte şi cu încăpăţânarea 
lor, rămâneau un neam de barbari. Nu trebuie decât să te gândeşti la ce 
făcuseră cu propriul lor Templu. 

Câţi evrei omorâse în ultimele cinci luni? Nici nu se sinchisise să-i mai 
numere, intrând din casă în casă, mânat de pofta de a vărsa sânge, 
vânându-i ca pe nişte animale. Şi, pe toţi zeii, cât de mult îi plăcuse s-o 
facă, căci socotea fiecare moarte în parte drept o mică ofrandă adusă 
amintirii prietenilor pe care evreii i-i răpiseră. 

Şi-acum de ce mai stătea pe gânduri? Oare îi era milă de o afurisită de 
puştoaică evreică? Ar fi fost un gest plin de îndurare din partea lui s-o 
omoare şi să pună capăt suferinţei ei. Era atât de sfrijită din pricina 
foametei că, dacă ar fi suflat spre ea, ar fi luat-o pe sus. Mai făcu un pas 
către ea. Le-ar fi putut ucide pe amândouă dintr-o lovitură... încercă să-şi 
impună să o facă. 

Fata aştepta. Se vedea clar că era speriată, şi totuşi nu cerşea milă ca 
atâţia alţii înaintea ei. Atât ea cât şi copila pe care o acoperea stăteau 
nemişcate şi tăcute, privindu-l. 

Inima lui Terţius zvâcni şi simţi o slăbiciune în tot trupul. Trase o gură de 
aer şi expiră şuierând. Trase o înjurătură, în timp ce-şi vâri sabia înapoi în 
teaca de la brâu. 

— Vei trăi, dar n-o să-mi fii recunoscătoare pentru asta. 

Hadasa înţelegea greaca. Era o limbă des folosită de către legionarii 
romani şi putea fi auzită peste tot în ludeea. Începu să plângă. El o apucă 
de braţ şi o ridică în picioare. 

Terţius se uită la fetiţa care zăcea pe jos. Ochii larg deschişi ai acesteia 
erau aţintiţi spre cine ştie ce loc îndepărtat pe unde rătăcea mintea ei. Nu 
era prima dată când vedea o asemenea privire. Nu avea s-o mai ducă 
mult. 

— Lea, zise Hadasa înspăimântată de ochii ei inexpresivi. Se aplecă şi o 
cuprinse cu braţele. Surioara mea, şopti ea, încercând s-o ridice. 


Terţius ştia că fetiţa e aproape moartă şi că ar fi fost mai înţelept s-o 


lase în pace. Dar felul în care fata mai mare o prinse în braţe şi o ridică îi 
stârni mila. Chiar şi copilul acela uşor ca o pană era prea greu pentru ea. 

Dând-o la o parte, Terţius o ridică uşor şi cu blândeţe pe micuță pe 
umeri, ca pe un sac de grăunţe. Apoi, apucând-o pe fata mai mare de braţ, 
o împinse pe uşă afară. 

Strada era liniştită, ceilalţi soldaţi plecaseră. Doar în depărtare mai 
răsunau ţipete. Mergea repede, conştient că fata trebuia să facă un efort 
să ţină pasul cu el. 

Aerul din cetate duhnea a moarte. Pretutindeni erau cadavre, unele ale 
celor seceraţi de soldaţii romani care jefuiseră cetatea cucerită, altele ale 
celor ce muriseră de foame, toate umflate şi în descompunere după ce zile 
întregi fuseseră lăsate să putrezească. Groaza de pe chipul fetei îl făcu pe 
Terţius să se întrebe de câtă vreme stătea închisă în casa aceea. 

— Minunatul vostru Oraş Sfânt, zise el, scuipând în nisip. 

Durerea săgetă braţul Hadasei când degetele legionarului i se înfipseră 
în carne. Se împiedică de piciorul unui mort, a cărui faţă era năpădită de 
viermi. Morţii erau peste tot. Se simţea sleită de puteri. 

Cu cât înaintau, cu atât mai oribil se vedea măcelul. Cadavrele în 
descompunere zăceau încâlcite ca nişte hoituri de animale. Duhoarea 
sângelui şi a morţii era atât de puternică încât Hadasa îşi duse mâna la 
gură. 

— Unde-i ducem pe captivi? strigă Terţius către un soldat ce separa 
trupurile celor morţi unul de altul. Doi soldaţi ridicară un camarad roman 
dintre doi evrei. Alţi legionari apărură cu prăzi din Templu. Căruţele erau 
deja încărcate cu vase strălucitoare din aur şi argint, cu veselă, cu foarfeci, 
cu oale şi cu sfeşnice. Erau îngrămădite lopeţi şi oale din bronz, precum şi 
ligheane, cădelniţe şi alte obiecte folosite la slujbele din Templu. 

Soldatul se uită la Terţius, aruncând o privire în treacăt Hadasei şi Leei. 

— Pe strada aceea, după poarta cea mare, dar pentru astea două nu 
prea merită să te osteneşti. 

Hadasa îşi ridică privirea spre marmura Templului, cândva atât de albă, 
că din depărtare părea un munte acoperit de zăpadă. Acum era înnegrită, 


mari porţiuni din ea fiind ciuruite de pietre în timpul asediului, iar aurul se 


topise. Bucăţi întregi din zid erau dărâmate. 

Sfântul Lăcaş. Acum era doar un alt loc al morţii şi nimicirii. 

Înainta încet, îngrozită şi scârbită de tot ce vedea. Fumul îi ardea ochii şi 
gâtlejul. Trecând pe lângă zidul Templului, putea să audă dinăuntru un 
urlet prelung, terifiant şi tot mai intens. Gura îi era uscată, iar inima îi 
bătea din ce în ce mai tare şi mai repede, pe măsură ce se apropiau de 
poarta ce dădea în Curtea Femeilor. 

Terţius o împinse din spate. 

— Dacă leşini, am să te ucid chiar în locul unde-ai să pici, şi pe sora ta 
odată cu tine. 

În curte se aflau mii de oameni rămaşi în viaţă, unii gemând în 
nenorocirea lor, alţii jelindu-şi morţii. Soldatul o împinse pe poartă şi tot ce 
văzu era mulţimea în zdrenţe dinaintea ei, îngrămădită în curte. Cei mai 
mulţi erau numai piele şi os din cauza foametei, a slăbiciunii şi a 
deznădejdii. 

Terţius dădu jos fetiţa de pe umeri. Hadasa o prinse pe Lea şi încercă s- 
o susţină, apoi se lăsă jos slăbită, cu surioara ei în braţe. Soldatul se 
întoarse şi plecă. 

Mii de oameni se învârteau prin jur, căutându-şi rudele sau prietenii. Alţii 
se adunau în cercuri restrânse şi plângeau, iar câţiva stăteau singuri, 
privind în gol, precum Lea. Aerul era atât de încins că Hadasa abia mai 
putea respira. 

Un levit îşi sfâşie tunica colorată în albastru şi cărămiziu şi strigă, 
agonizând: 

— Dumnezeul meu! Dumnezeul meu! Pentru ce ne-ai părăsit? 

Lângă el, o femeie începu să jelească, cu rochia cenuşie pătată de 
sânge şi sfâşiată la umăr. Un bătrân înfăşurat într-o robă cu dungi albe şi 
negre stătea singur lângă zidul curţii, mişcându-şi buzele. Hadasa ştia că 
era membru în Sanhedrin, pentru că roba lui simboliza îmbrăcămintea 
deşertului şi corturile primilor patriarhi. 

Amestecaţi în mulţime se mai aflau nazirei cu părul lung şi legat în 
coadă şi zeloţi cu pantaloni şi cămăşi murdare şi zdrenţuite, peste care 


purtau veste fără mâneci cu câte un ciucur albastru la fiecare colţ. Deşi li 


se luaseră cuţitele şi arcurile, tot ameninţători arătau. 

Se iscă o luptă. Femeile începură să tipe. Vreo zece legionari romani 
năvăliră în mulţime şi-i secerară pe zurbagii şi pe alţi câţiva a căror 
singură vină era că se aflaseră prin preajmă. Un ofiţer roman a urcat pe 
treptele de sus şi a strigat către cei prinşi. Arătă cu mâna spre câţiva 
oameni din mulţime, care fură târâţi şi duşi să fie răstigniţi. 

Hadasa reuşi s-o ridice pe Lea şi s-o mute într-un loc mai sigur, la 
perete, lângă levit. Cum soarele cobora la asfinţit şi întunericul începea să- 
şi facă loc, ea a cuprins-o pe Lea în braţe, încercând s-o încălzească. Dar la 
ivirea zorilor, fetiţa era moartă. 

Faţa drăgălaşă a surioarei era acum eliberată de orice teamă şi 
suferinţă. Buzele i se arcuiau într-un zâmbet blând. Hadasa o ţinea strâns 
la pieptul ei şi o legăna. Durerea din sufletul ei creştea, umplândo cu o 
disperare atât de adâncă încât nu mai putea nici să plângă. Când se 
apropie un soldat roman de ea, nici măcar nu-l observă până când acesta 
nu încercă să i-o ia pe Lea. Îşi strânse şi mai tare surioara în braţe. 

— E moartă. Dă-o încoace. 

Hadasa îşi ascunse faţa lângă gâtul fetiţei şi gemu. Soldatul văzuse 
destui morţi ca să nu se lase impresionat. O îmbrânci pe Hadasa, care-şi 
pierdu echilibrul, şi o împinse la o parte. Ameţită, cu trupul străpuns de 
durere, Hadasa privi neputincioasă cum soldatul o duse pe Lea într-o 
căruţă ticsită cu trupurile celor care muriseră în timpul nopţii şi zvârli 
nepăsător trupul fragil al surorii ei în vârful grămezii. 

Închizând ochii, Hadasa îşi lăsă capul pe genunchi şi plânse. 

Zilele treceau cu repeziciune. Sute de oameni mureau de foame, încă şi 
mai mulţi erau ucişi de durere şi de deznădejde. O parte din prizonierii apți 
de muncă erau duşi să sape gropi comune uriaşe. 

Se zvonea că Titus ar fi dat porunca să se dărâme nu numai Templul, ci 
întreaga cetate. Numai turnurile Fasael, Hippicus şi Mariamne trebuiau 
lăsate în picioare, în scopuri defensive, precum şi o parte a zidului de vest. 
De la distrugerea Templului lui Solomon de către regele babilonian 
Nebucadneţar nu se mai întâmplase aşa ceva. lerusalimul, iubitul lor 


lerusalim, va fi ras de pe faţa pământului. 


Romanii aduseră grâne pentru captivi. Unii evrei, încă nesupuşi 
stăpânirii romane, îşi refuzară porţia într-un ultim şi fatal gest de 
răzvrătire. Mai dureroasă era situaţia celor slabi şi bolnavi, cărora romanii 
nu le dădeau de mâncare pentru că nu voiau să-şi irosească grânele pe cei 
care aveau prea puţine şanse să supravieţuiască marşului spre Cezarea. 
Hadasa se număra şi ea printre aceştia, aşa că nu primi nimic de mâncare. 

Într-o dimineaţă, Hadasa fu scoasă împreună cu ceilalţi în afara zidurilor 
oraşului. Se holbă cu groază la priveliştea din faţa ei. Mii de evrei fuseseră 
răstigniţi înaintea zidurilor distruse ale lerusalimului. Păsările de pradă se 
înfruptau pe săturate din trupurile lor. Locul asediului se scăldase în atâta 
sânge, încât acum era roşu-maroniu şi tare precum cărămida, dar chiar şi 
pământul din jur întrecea cele mai negre aşteptări ale Hadasei. În afară de 
pădurea imensă, grotescă de cruci, nu se mai afla niciun copac, niciun 
tufiş, nici măcar un fir de iarbă. O ţară pustiită se întindea înaintea ei, iar 
în urma ei se afla puternica cetate, transformată acum în ruine. 

— Mişcaţi-vă! strigă un paznic, şi biciul lui şuieră prin aer alături de ea, 
lovind în plin spinarea unui bărbat. Un altul din faţa ei scoase un geamăt 
adânc şi se prăbuşi. Când paznicul scoase sabia, o femeie încercă să-l 
oprească, dar el o culcă la pământ cu un pumn, apoi, cu o mişcare 
îndemânatică, secţionă o arteră de la gâtul celui căzut. Apucând braţul 
bărbatului muribund, îl târî spre marginea convoiului şi-i făcu vânt în jos pe 
deal. Trupul se rostogoli încet la vale, unde îşi luă locul printre celelalte 
cadavre. Un prizonier o ajută pe femeia care plângea să se ridice în 
picioare şi porniră mai departe. 

Cei care i-au capturat îi aşezară în văzul taberei lui Titus. 

— S-ar părea că trebuie să îndurăm până la capăt triumful romanilor, 
zise cu amărăciune un bărbat, ai cărui ciucuri albaştri de pe vestă îl trădau 
ca fiind zelot. 

— Ţine-ţi gura sau vei sfârşi ca hrană pentru ciori ca şi ceilalţi sărmani 


nebuni, îi şuieră cineva. 


Sub ochii celor prinşi, legiunile se adunară şi mărşăluiră în formaţii bine 


organizate prin faţa lui Titus, strălucitor în armura sa aurie. Deşi numărul 


prizonierilor era mai mare decât cel al soldaţilor, romanii înaintau ca o 
uriaşă fiară războinică, organizaţi şi disciplinaţi. Pentru Hadasa, ritmul 
cadenţat al miilor de bărbaţi ce mărşăluiau în perfectă ordine era un motiv 
de groază. Un singur glas sau semnal putea face ca sute de oameni să se 
mişte la unison. Cum şi-a putut imagina cineva că ar fi putut învinge aşa 
ceva? Păreau să împânzească tot orizontul. 

Titus ţinu o cuvântare, oprindu-se din când în când pentru a asculta 
ovaţiile soldaţilor. Apoi se acordară distincţiile pentru curajul în luptă. 
Ofițerii stăteau înaintea soldaţilor, cu armurile curate sclipind în lumina 
soarelui. Se citiră liste cu cei care au avut merite deosebite în război. Titus 
însuşi le aşeză pe cap coroane din aur şi la gât lănţişoare tot din aur. 
Unora le înmână lănci lungi din aur şi insigne din argint. Fiecare a fost 
răsplătit cu onoarea avansării în grad. 

Hadasa privi în jur la confrații ei şi le văzu chipurile împietrite de-o ură 
adâncă; faptul că trebuiau să asiste la această ceremonie nu făcea decât 
să pună sare pe rănile lor deschise. 

Mormane de prăzi au fost împărţite între soldaţi, iar Titus vorbi din nou, 
lăudându-şi oamenii şi urându-le noroc şi sănătate. Jubilând, soldaţii îl 
aclamară atunci când cobori în mijlocul lor. 

În cele din urmă, dădu ordin să înceapă petrecerea. Un mare număr de 
boi erau deja pregătiţi pe altarele zeilor romani şi la porunca lui Titus fură 
sacrificați. Tatăl Hadasei îi spusese că legea iudaică cerea vărsare de 
sânge ca ispăşire pentru păcat. Ştia că preoţii din Templu aduceau zilnic 
astfel de jertfe, ca o continuă aducere aminte a nevoii de pocăință. Dar 
părinţii ei o învăţaseră de la naştere că lisus Cristos Şi-a vărsat sângele ca 
ispăşire pentru păcatele omenirii, că Legea lui Moise s-a împlinit în El şi că, 
prin urmare, jertfele de animale nu mai erau necesare. Aşa că nu văzuse 
niciodată animale sacrificate. Acum privea cu groază cum viţeii erau 
omorâţi unul câte unul ca jertfă de mulţumire. Imaginea sângelui ce se 
revărsa pe altarele de piatră o umplu de scârbă. Astupându-şi gura cu 
mâinile, închise ochii şi-şi întoarse spatele. 

Viţeii înjunghiaţi fură împărţiţi armatei victorioase pentru marea 


petrecere. Aroma îmbietoare a cărnii fripte plutea prin aerul nopţii până la 


captivii înfometați. Dar chiar dacă li s-ar fi oferit din ea, evreii pioşi ar fi 
refuzat să mănânce. Mai bine ţărână şi moarte decât carne sacrificată în 
cinstea zeilor păgâni. 

Soldaţii veniră în cele din urmă şi le porunciră captivilor să se alinieze ca 
să-şi primească raţia de grâu şi orz. Slăbită, Hadasa se ridică şi stătu şi ea 
la rând, convinsă că nu va primi nici de această dată de mâncare. Ochii îi 
erau înceţoşaţi de lacrimi. O, Dumnezeule, Dumnezeule, facă-se voia Ta. 
Când veni rândul ei, întinse mâinile, aşteptând să fie împinsă la o parte. 
Dar în loc de asta, seminţele aurii se rostogoliră din polonic în palmele ei. 

| se păru că aude glasul mamei ei: „Domnul se va îngriji”. 

Privi în ochii tânărului soldat. Faţa lui bronzată de soarele ludeii era 
aspră, lipsită de orice expresie. 

Mulţumesc, zise ea simplu în greacă, fără să-i treacă prin cap cine era 
omul acela sau ce făcuse. Ochii lui sclipiră. Cineva o înghionti brutal din 
spate, înjurând-o în arameică. 

îndepărtându-se, nu-şi dădu seama că privirea soldatului continua să o 
fixeze. Acesta cobori din nou polonicul în butoi, turnând grăunţe în mâinile 
următorului care stătea la coadă, dar fără a-şi lua ochii de la ea. 

Hadasa se aşeză pe coasta dealului. Se depărtase de ceilalţi şi acum era 
singură. Plecându-şi capul, strânse în palme grăunţele. Emoţia o copleşi. 

— Tu îmi întinzi masa în faţa potrivnicilor mei, şopti ea gâtuită de 
emoție şi izbucni în lacrimi. O, Tată, iartă-mă. Îndreaptă-mi cărările. Dar cu 
blândeţe, Doamne, că altfel mă vei nimici de tot. Mi-e frică, Tată, mi-e atât 
de frică. Ţine-mă cu braţul Tău puternic. 

Deschise ochii şi apoi palmele. 

— Domnul poartă de grijă, zise ea cu glas stins şi mâncă încet, savurând 
fiecare bob. 

În vreme ce soarele cobora spre asfinţit, Hadasa începea să simtă o 
pace stranie. Chiar şi aşa, înconjurată de ruine şi moarte, cu toată 
suferinţa ce-i stătea înainte, simţea prezenţa lui Dumnezeu. Îşi ridică ochii 
spre cerul senin al nopţii. Stelele străluceau şi un vânt adia uşor, 
amintindu-i de ţinutul Galileii. 


Noaptea era caldă... mâncase... va trăi. 


„Dumnezeu păstrează întotdeauna o rămăşiţă”, spusese Marcu. Dintre 
toţi membrii familiei, ea avea credinţa cea mai slabă, duhul ei era cel mai 
temător şi mai plin de îndoieli. Dintre toţi, ea era cea mai nevrednică. 


— De ce eu, Doamne, întrebă ea, plângând încetişor. De ce eu? 


GERMANIA 


CAPITOLUL 2 


Atretes ridică braţul, făcându-i semn tatălui său că o legiune romană 
tocmai se ivea în luminiş. Ascunşi în pădure, războinicii germani aşteptau. 
Fiecare avea în mâini o framee - lance foarte temută de romani, pentru că 
axul ei puternic avea la capăt un cap scurt şi îngust, ascuţit ca briciul, care 
putea străpunge până şi armura. Putea fi aruncată cu precizie de la mare 
distanţă sau folosită în luptele corp la corp. 

Văzând că momentul era prielnic, Atretes îşi lăsă braţul jos. Tatăl său 
dădu glas neîntârziat strigătului de luptă, care se înălţă, ţâşnind spre 
orizont şi întreaga suită începu să strige, bătând în scuturi şi invocându-l 
pe Tiwaz, zeul războiului. Marcobus, căpeteniabructerilor, cel care unise 
toate triburile germane, se alătură şi el, împreună cu restul bructerilor şi 
cu triburile batavice - o sută de bărbaţi în total. Zgomotul înspăimântător 
şi haotic a reverberat în toată valea precum urletul demonilor din Hades. 
Rânjind, Atretes văzu cum legionarii ies din cadență. Şi chiar în acel 
moment războinicii se năpustiră, ca un şuvoi, pe panta dealului. 

Surprinşi şi derutaţi de urletele barbare, romanii nu auziră când 
comandanții lor le dădură ordin să ia poziţia ţestoasei. Comandanții ştiau 
că această manevră militară - în care soldaţii se adunau unul lângă altul, 
cu scuturile scoase în afară din toate părţile şi deasupra capului, formând 
astfel o armură impenetrabilă, asemănătoare carapacei unei țestoase - 
era singura lor armă adevărată de apărare împotriva barbarilor. Dar 
văzând o hoardă de războinici fioroşi, aproape goi şi înarmaţi cu lănci, 
năpustindu-se asupra flancurilor, legiunea rupse rândurile suficient cât să 
le ofere războinicilor un avantaj necesar pentru aceştia, dar fatal pentru 
romani. Frameele zburau. Legionarii cădeau pe capete. 

Tatăl lui Atretes, Hermun, se afla în fruntea formaţiei în formă de 
triunghi, care porni atacul. Cu coiful de căpetenie sclipind, îşi conduse 
clanul din ascunzătoare în pădurea deasă de molizi, în timp ce războinicii 
chatti se năpustiră de pe coasta dealului. Cu părul lung fluturându-le în 
vânt, cei mai mulţi dintre războinici nu erau înveşmântaţi decât cu un 


sagum - o haină scurtă de protecţie prinsă la umeri cu o broşă simplă din 


bronz - şi erau înarmaţi doar cu un scut din fier şi piele şi cu o framee. 
Doar căpeteniile mai bogate aveau săbii şi purtau coifuri. 

Chiuindu-şi răsunătorul strigăt de luptă, Atretes îşi zvârli frameea din 
fugă. Lancea cu capăt lung străpunse gâtul unui tribun roman, iar steagul i 
se prăbuşi cu zgomot la pământ. Un alt roman îl apucă repede, dar Atretes 
îl ajunse şi-i frânse mijlocul dintr-o lovitură de pumn. Smulgând lancea din 
cel mort, străpunse cu ea un alt soldat. 

Femeile şi copiii din trib au coborât în fugă dealul, s-au aşezat şi ţipau, 
încurajându-şi războinicii. Bătălia nu avea să dureze mult, deoarece 
surprinderea inamicului nu era decât un avantaj de moment. Imediat ce 
romanii aveau să se dezmeticească, războinicii germani aveau să se 
retragă. Ştiau că aveau puţine şanse să ţină piept unei bătălii mai lungi cu 
forţele bine organizate ale Romei. În ultimele luni, războinicii se folosiseră 
de tactica ce dădea cele mai bune roade: atacau flancurile armatei, loveau 
rapid şi se retrăgeau de îndată ce lupta lua o altă întorsătură. 

Lancea lui Atretes se ciocni zgomotos de armura unui centurion. 

Tânărul se jură pe numele lui Tiwaz şi îşi aruncă scutul în capul unui 
atacator, smulgând gladiumul unui centurion mort, cu care reuşi cu greu 
să pareze loviturile venite de la alţi doi romani. Nu era obişnuit să lupte cu 
o sabie scurtă şi îşi dădu seama că trebuia să se retragă înainte de a fi 
învins. 

Panica iniţială în care intrase legiunea dispăruse deja. Ofițerii călare se 
aflau în mijlocul luptei, mânuindu-şi săbiile şi urlând la soldaţi. Rândurile 
se strânseră din nou, iar antrenamentul şi disciplina romanilor începură să- 
şi spună cuvântul. 

Atretes îl văzu pe fratele său, Varus, căzând. Răsucind sabia, reteză 
braţul unui roman. În încercarea de a ajunge la fratele său, fu atacat de un 
alt centurion şi abia reuşi să se scape de abilitatea cu care acesta mânuia 
gladiumul. Atretes para lovitură după lovitură. Folosindu-şi toată forţa, se 
repezi cu întreaga greutate a trupului său puternic asupra centurionului, 
îmbrâncindu-l înspre alţi trei soldaţi. 

— Păzeşte-ţi spatele, Atretes! îi strigă tatăl său. 

Atretes se feri cu abilitate şi, răsucindu-se, spintecă pântecul 


atacatorului său printr-o mişcare rapidă a sabiei, frângându-i totodată şi 
oasele. Bărbatul urlă şi se prăbuşi înainte ca Atretes să-şi poată elibera 
sabia. 

Centurionul pe care-l lovise îşi recăpătase între timp echilibrul, iar acum 
se năpustea din nou asupra lui. Cu mâinile goale, Atretes se rostogoli şi îl 
prinse de picior, culcându-l la pământ. Sări deasupra lui şi îl apucă de cap, 
frângându-i gâtul dintr-o smucitură puternică. Smulgând gladiumul din 
mâna fără viaţă, sări în picioare şi se repezi asupra unui roman care-şi 
scotea sabia dintr-un confrate căzut. Atretes îi sfârtecă beregata şi un val 
de sânge îi împroşcă faţa. Zvârlindu-şi sabia, smulse din alergare o framee 
din trupul unui soldat mort. 

Nu mai zărea coiful aurit al tatălui său, iar forţele germane se împuţinau 
pe măsură ce soldaţii romani se regrupau, recurgând la distrugerea 
organizată pentru care erau vestiți. Marcobus, cu braţul stâng atârnându-i 
inert pe lângă corp, le striga oamenilor săi să se retragă. Spre deosebire 
de romani, războinicii tribali nu găseau nimic dezonorant în a da înapoi 
atunci când bătălia lua o altă întorsătură. Batavii urmară îndemnul şi se 
retraseră, lăsând clanul lui Atretes în urmă, vulnerabil. 

Atretes ştia că precauţia îi îndemna pe războinicii chatti să se retragă 
împreună ca ceilalţi în pădure, dar sângele lui fierbea şi braţul îi era încă 
viguros. Atacă încă doi soldaţi romani, cu un strigăt de luptă. 

Unchiul său se prăbuşi, cu o săgeată romană înfiptă în piept. Vărul Rolf 
încerca să ajungă la el şi sfârşi secerat de un centurion. Urlând de furie, 
Atretis ciopârţea în stânga şi-n dreapta, străpungând coiful unui legionar şi 
retezând braţul altuia. Însă prea mulţi membri ai clanului său cădeau iar 
precauţia învinse în cele din urmă. Le strigă celor rămaşi să se îndrepte 
spre pădure. Aceştia se făcură nevăzuţi printre copaci, lăsându-i pe romani 
frustraţi şi prea slab echipați pentru a-i urmări. 

O jumătate de milă mai sus pe deal, Atretes o găsi pe sora lui, Marta, în 
genunchi, curăţând rana de la umăr a soţului ei. Fratele lui zăcea fără 
cunoştinţă lângă ei, cu piciorul bandajat strâns pentru a opri sângerarea. 

Cu sudoarea curgându-i pe chipul palid, Usipi făcu o grimasă sub 
îngrijirile rapide şi sigure ale Martei. 


— Tatăl tău, zise el, ridicându-şi greu mâna şi arătând cu ea în 
depărtare. 

Atretes alergă prin pădure spre apus şi dădu peste mama lui, care-l 
ţinea în braţele ei pe tatăl său. O parte din coiful căpeteniei fusese 
străpunsă, iar bronzul aurit era pătat de sânge. Tânărul scoase un strigăt 
sălbatic şi se prăbuşi în genunchi. 

Cu faţa palidă şi schimonosită, mama lui se ocupa agitată de o rană 
mare, deschisă, din pântecul tatălui său. Plângând, îi îndesa intestinele 
înăuntru şi încerca să-i închidă rana. 

— Hermun, imploră ea. Hermun, Hermun... 

Atretes o prinse de încheieturile pline de sânge, oprind-o din eforturile ei 
disperate. 

— Lasă-l. 

— Nu! 

— Mamă! 

Mâinile nu o apucară strâns, scuturând-o. 

— E mort. Nu mai poţi face nimic. 

Ea se linişti şi în cele din urmă nu se mai împotrivi deloc. 

Atretes o eliberă, iar mâinile-i pline de sânge îi zăceau acum 
neputincioase în poală. Atretes închise ochii lipsiţi de viaţă ai tatălui său şi- 
i încrucişă mâinile pe pieptul neînsufleţit. Mama lui rămase tăcută vreme 
îndelungată, apoi, cu un suspin, se aplecă şi ridică în poală capul 
însângerat al bărbatului ei. Îi şterse faţa cu marginea mantalei lui, de parc- 
ar fi fost copil. 

— Îl duc la ceilalţi, zise Atretes. 

Mama sa îl apucă de subţiori pe Hermun, iar Atretes îl ridică de jos. Cu 
lacrimile şiroindu-i pe faţa aspră, se poticni sub greutatea trupului tatălui 
său şi căzu într-un genunchi. Luptându-se cu oboseala, strânse din dinţi şi 
se ridică, făcând eforturi la fiecare pas. 

Când ajunseră la sora lui şi lausipi, îşi lăsă tatăl cu grijă pe jos, lângă 
trupurile neînsufleţite ale lui Dulga şi Rolf, care au fost recuperate de 
celelalte femei din familie. Abia respirând şi simțind cum slăbiciunea îi 
cuprinde şira spinării, Atretes luă talismanul sculptat de la gâtul tatălui său 


şi strânse chipul de lemn în palmă. Fusese cioplit din stejarul aflat în 
sfânta dumbravă şi îl protejase pe Hermun în atâtea bătălii. Atretes 
încercă să găsească ceva forţă în el, dar nu simţi decât o adâncă 
disperare. 

Bătălia era pierdută, iar tatăl său zăcea mort. Conducerea tribului îi 
revenea lui, numai dacă va fi în stare să o preia. Dar îşi dorea oare asta? 

Profeţiile Veledei, profetesa bructerilor, cea care trăia ascunsă în turnul 
său, acolo unde niciun bărbat nu putea să o vadă, s-au dovedit false. Deşi 
lulius Civilis şi rebelii săi distruseseră legiunile de la hotar, răscoala era 
acum înăbuşită. Trecuse doar un an, iar libertatea nu mai era a lor. 

Vespasian venise la putere după o perioadă de douăsprezece luni în 
care trei împărați fuseseră detronaţi. Acum, sub comanda lui Domițian, 
mezinul împăratului, fuseseră trimise încă opt legiuni împotriva lui lulius 
Civilis. Veleda profeţise că Domițian va fi înfrânt de propria-i tinereţe, însă 
băiatul venise la hotar în fruntea legiunilor sale şi nu ascuns în spatele lor. 
Cunoscut ca având pregătirea unui gladiator, părea hotărât să se 
dovedească a fi un comandant la fel de bun ca tatăl său, Vespasian, şi ca 
fratele său, Titus. Şi uite că nenorocitul chiar reuşea. 

Învingând forţele rebele, Domițian îi luă captivi pe răzvrătiți. Porunci ca 
oamenii lui lulius Civilis să fie decimaţi. Prizonierii fură aliniaţi şi fiecare al 
zecelea om fu răstignit. Cu lulius Civilis în lanţuri şi în drum spre Roma, 
unitatea triburilor care l-au sprijinit începu să se destrame. Se formară 
partide. Mulţi dintre batavi fură luaţi prizonieri. O treime din bărbaţii din 
clanul lui Atretes erau acum morţi. 

Privindu-şi tatăl, Atretes simţi cum i se înteţeşte furia. Cu numai o 
săptămână în urmă, căpetenia chatti zvârlise bucăţi din ramurile şi din 
scoarţa stejarilor sacri pe un veştmânt alb. Nu reuşise să citească un semn 
clar, dar preotul îl asigurase că nechezatul şi fornăitul calului alb 
prevesteau o victorie. 

Victorie?! Unde le era victoria? Oare chiar propriii lor zei s-au întors 
împotriva lor? Sau zeii romanilor se dovedeau mai puternici decât 
preaputernicul Tiwaz? 


Aducându-şi morţii în sat, alţi membri ai clanului se strânseră, anunțând 


că romanii o apucaseră spre nord. 

Atretes tăie lemne pentru a construi o casă mortuară pentru tatăl său, în 
timp ce mama sa îşi îmbrăcă bărbatul în blănurile lui cele mai fine şi 
pregăti masa de înmormântare. Aşeză cele mai bune vase, pocale şi tipsii 
lângă soţul ei, umplând vasele cu fiertură groasă de ovăz şi pocalele cu 
mied tare. Hălci fripte de miel şi de porc fură aşezate pe tipsii. După ce 
termină, Atretes dădu foc casei mortuare. Se mai vedeau şi alte focuri 
arzând în întuneric. 

— S-a sfârşit, zise mama sa, cu lacrimile şiroindu-i pe obraji, îşi aşeză 
blând mâna pe umerii lui Atretes. 

— Mâine seară îi vei aduna pe bărbaţi în dumbrava sfântă. 

Înţelese că mama lui îl vedea deja în rolul de căpetenie. 

— Preoţii vor hotărî. 

— Ei te-au ales deja pe tine şi oamenii noştri la fel. Cine altul ar fi mai 
potrivit? Oare nu de porunca ta au ascultat ei fără crâcnire când s-a 
schimbat mersul bătăliei? Şi chatti au fost ultimii care au părăsit câmpul 
de luptă. 

— Doar pentru că tata a fost rănit, nu pentru vreun merit de-al meu. 

— Vei fi căpetenie, Atretes. Hermun ştia că va veni şi ziua asta. 

De aceea te-a instruit aşa, ocupându-se de tine mai mult decât de 
ceilalţi fii ai săi. Semnele ne-au spus încă de la naşterea ta că vei deveni 
un mare conducător. 

— Semnele au mai greşit şi altă dată. 

— Nu de data asta. Unele lucruri sunt dincolo de alegerea noastră. Nu 
poţi să te lupţi cu soarta. Îţi aduci aminte de noaptea în care tatăl tău te-a 
adus în faţa sfatului şi te-a prezentat înarmat cu scutul şi cu frameea? 

— Da, zise el cu greu stăpânindu-şi durerea la vederea flăcărilor care 
mistuiseră pereţii din lemn, înfăţişând acum trupul tatălui său. Îşi strânse 
pumnul. Ultimul lucru de care avea nevoie acum era povara conducerii. 

— În noaptea aceea ai devenit bărbat, Atretes. Şi de atunci tot creşti în 
bărbăţie. Ţi-ai ucis primul vrăjmaş la paisprezece ani. Ea zâmbi, cu ochii 
albaştri lucindu-i înlăcrimaţi. Încă nici nu-ţi mijise mustaţa ca să te poţi 


bărbieri peste trupul vrăjmaşului ucis, însă ţi-ai bărbierit obrazul ca să 


urmezi tradiţia. 

Mâinile ei se încleştară. 

— Aveai cincisprezece ani când ai luat-o pe Ania de soţie şi şaisprezece 
când ea a murit în durerile facerii, luânduc-ţi şi fiul cu ea. Doi ani mai târziu, 
ai învins cetele de jefuitori bructeri şi ţi s-a dat onoarea de a-ţi da jos inelul 
de fier de pe deget. Tatăl tău a spus că nu a văzut niciodată un războinic 
care să lupte ca tine. Era mândru de tine. Îl strânse de braţ. Şi eu sunt 
mândră de tine! 

Apoi rămase tăcută, cu lacrimile brăzdându-i obrajii şi cu ochii aţintiţi 
spre flăcări. 

— Timp de doi ani ne-am bucurat de pace. 

— Şi pe urmă a venit lulius Civilis şi ne-a spus de răscoala din Roma. 

— Da, zise ea, privindu-l din nou. Şi totodată despre şansa de a fi liberi. 

— Vespasian a preluat controlul, mamă. 

— Vespasian e doar un om. Noi îl avem pe Tiwaz de partea noastră. N-ai 
ascultat profeţiile Veledei? Nimeni nu ne va da libertatea în dar, Atretes. 
Trebuie să luptăm pentru ea. 

El îşi trecu mâinile prin părul blond şi-şi ridică privirea la stele. 

Dacă ar avea cunoaşterea unui preot, ca să poată citi acolo răspunsul, în 
ceruri. Dorea să lupte! O dorea cu atâta ardoare, că muşchii i s-au încordat 
iar inima a început să-i bată mai repede. În mijlocul bătăliei simţea cel mai 
intens că trăieşte, atunci când lupta pentru victorie şi pentru propria-i 
viaţă. Căpetenie fiind, va avea alte lucruri la care să gândească, altele de 
care să se ocupe. 

— Când erai copil, visai să părăseşti tribul şi să te alături suitei lui 
Marcobus, zise încet mama lui. 

Atretes o privi surprins. Oare a ştiut chiar tot ce se petrecea în mintea 
lui? 

Ea îi mângâie faţa cu tandrete. 

— N-ai vorbit niciodată despre asta, din loialitate faţă de tatăl tău, dar şi 
el ştia la fel de bine ca mine. Atretes, destinul tău e altul. 

Am citit semnele de la naşterea ta. Tu îţi vei conduce poporul la 
libertate. 


— Sau la moarte, adăugă el plin de amar. 

— Mulţi vor muri, rosti ea solemn. Şi eu voi fi printre ei. 

— Mamă, făcu el, dar mâna ei îl apucă strâns de braţ, reducându-l la 
tăcere. 

— Aşa va fi. Am văzut. 

Ochii ei albaştri se întunecară şi se umplură de nelinişte. 

— Faima numelui tău va ajunge până la Roma. Vei lupta cum n-a mai 
luptat nimeni din tribul Chatti şi-ţi vei învinge toţi vrăjmaşii. Glasul ei suna 
straniu şi îndepărtat. Se apropie o furtună care va devasta tot Imperiul, 
distrugându-l. Va veni dinspre nord, dinspre est şi vest, şi tu vei fi parte 
din ea. Şi mai e o femeie, o femeie cu păr întunecat şi cu ochi negri, o 
femeie dintr-un alt neam pe care o vei iubi. 

Tăcu şi-ncepu a clipi des, ca şi cum s-ar fi trezit dintr-un somn adânc. 

Inima lui Atretes bătea cu putere. N-o mai văzuse pe mama lui aşa 
decât de puţine ori până atunci şi de fiecare dată simţise cum i se strânge 
stomacul. Dacă ar fi fost oricine altcineva, Atretes i-ar fi luat vorbele în 
derâdere, văzând în ele doar visurile de măreție ale unei mame pentru fiul 
ei. Dar nu putea face lucrul acesta, pentru că mama lui era o profetesă şi o 
ghicitoare respectată, pe care unii o venerau ca pe o zeiţă. 

Chipul ei se lumină. Oftă şi îi zâmbi stins. 

— Trebuie să te odihneşti, Atretes. Trebuie să te pregăteşti pentru ce va 
urma. 

Privi la tăciunii incandescenţi care mai rămaseră din casa mortuară. 

— Focul e aproape stins. Lasă-mă singură cu Hermun, zise ea cu vocea 
moale, cu faţa strălucind ca aurul în lumina jucăuşă. 

Trecură ore întregi înainte ca Atretes să poată adormi. În zori, când se 
ridică din aşternut şi ieşi din casă, o văzu pe mama lui strângând oasele 
tatălui din cenuşă şi punându-le într-un vas de pământ pentru 
îngropăciune. 

Încă patru bărbaţi muriră înainte de răsăritul soarelui de pe urma rănilor 
primite în bătălie şi se înălţară alte case mortuare. 

Apoi cineva veni să-i dea de ştire lui Atretes că a fost prins un dezertor. 
Tânărul ştia că oamenii aşteptau de la el să conducă sfatul. Ştia ce trebuie 


făcut, dar ideea de a judeca un om, fie el chiar şi unul ca Wagast, îl 
îmbolnăvea. 

Bărbaţii se strânseră în dumbrava de stejari şi înaltul sfat se aşeză chiar 
lângă sfântul copac. Aerul nopţii era umed şi răcoros, iar zgomotele făcute 
de broaşte şi de bufniţe răsunau straniu în apropierea oamenilor adunaţi. 
Atretes se aşeză într-un loc ferit, în parte sperând că rolul de conducător 
va cădea pe umerii lui Rud sau ai lui Hoit, şi nu pe ai lui. Erau amândoi 
bărbaţi destoinici, mai în vârstă decât el. 

Gundrid, preotul, luă chipurile cioplite din scorbura stejarului sacru şi le 
aşeză pe crengile de mai jos. Intonând incantaţii şi rugăciuni, desfăşură şi 
ridică deasupra capului coarnele de aur, care erau împodobite cu simboluri 
sculptate. 

Când lăsă jos obiectele sfinte, Atretes rămase nemişcat. Ochii de un 
albastru spălăcit ai preotului se mişcară încet de la un bărbat la altul, 
oprindu-se asupra lui. Inima tânărului începu să gonească. Preotul se 
apropie de el, storcându-i broboane grele de sudoare din toţi porii. Numai 
preoţilor şi căpeteniilor li se permitea să pună mâna pe chipurile sacre sau 
pe marile coarne. Când preotul i le înmână, Atretes văzu că pe unul dintre 
coarne era încrustată imaginea unui bărbat cu trei capete care ţinea în 
mâini un topor şi a unei şerpoaice ce îşi hrănea puii. 

Pe celălalt apărea un bărbat încornorat, care ţinea în mână o seceră şi 
mâna o capră. Atretes ştia că dacă va atinge coarnele sfinte se va 
autoproclama noua căpetenie. Bărbaţii deja îl aclamau, ridicându-şi lăncile 
deasupra capului ca semn al recunoaşterii din partea lor. 

Încercând să se liniştească, îşi lăsă frameea jos, alături de el, şi-şi 
întinse mâinile, recunoscător că nu-i tremurau. Preotul îi încredinţă idolul şi 
Atretes se ridică, ţinând marile coarne deasupra capului. Bărbaţii izbucniră 
în urale şi începură să-şi scuture lăncile, aclamându-l. Atretes îl invocă pe 
Tiwaz şi glasul lui profund se auzi în toată pădurea. 

Preotul dădu foc tămâiei din vase, în timp ce Atretes duse coarnele la 
altar şi le lăsă acolo, îngenunchind pentru a primi binecuvântarea marelui 
preot. Gundrid îl invocă pe Tiwaz pentru a o călăuzi pe noua căpetenie a 


clanului, pentru a-i da înţelepciune şi pentru a-i întări braţul în lupte. 


Atretes simţi cum faţa şi trupul i se înfierbântară atunci când preotul se 
rugă ca să i se găsească o soţie şi ca unirea lor să fie rodnică. 

După ce Gundrid termină, Atretes se ridică şi luă pumnalul ce i se 
oferea. Cu o mişcare rapidă, îşi deschise o venă de la încheietură şi întinse 
braţul în tăcere, lăsându-şi propriul sânge să se scurgă peste coarnele 
sfinte ca ofrandă. 

Gundrid îi dădu o bucată albă de pânză cu care să-şi oprească 
sângerarea. Atretes o înfăşură strâns şi-şi dezlegă punguţa prinsă de 
cureaua subţire din piele de la brâu. Mama lui o pregătise pentru el ca s-o 
aducă jertfă zeilor. Preotul vărsă conţinutul în vasele cu tămâie şi o flacără 
mică pâlpâi, explodând într-o mare de scântei roşii şi albastre, sub privirile 
înfricoşate ale celor prezenţi. 

Gundrid se legănă gemând, în vreme ce aerul se umplu cu un miros 
ameţitor şi dulceag. Îşi aruncă braţele în aer şi se închină într-o stare de 
transă, vorbind într-o limbă necunoscută decât lui Tiwaz şi zeităților 
pădurii. Ceilalţi preoţi îşi aşezară mâinile pe Atretes, conducându-l din nou 
la altar. Tânărul îngenunche şi sărută coarnele, în timp ce ei se tăiau cu 
pumnalele sfinte, stropindu-l cu sângele lor în semn de binecuvântare. 

Inima îi bătea din ce în ce mai repede; începea să respire tot mai 
sacadat. 

Mirosul dulceag de tămâie îi înceţoşă mintea şi avu viziunea unor fiare 
înaripate cu trupuri de bronz ce se zbăteau, încleştate într-o luptă pe viaţă 
şi pe moarte cu văpăile sfinte. Dându-şi capul pe spate, scoase un urlet 
sălbatic, ajungând într-o stare în care credea că va exploda. Vocea lui 
puternică răsună de mai multe ori prin pădurea întunecoasă. 

Gundrid se apropie de el şi când îşi puse mâinile pe Atretes acestea 
ardeau ca focul. Atretes îşi lăsă capul pe spate, lăsându-se însemnat pe 
frunte. 

Bea, zise Gundrid, ducându-i la buze o cupă de argint. 

Atretes o bău până la fund şi inima lui îşi încetini bătăile când gustă 
amestecul de mied tare şi sânge. 

Se sfârşise. De acum el era noua căpetenie. 

Ridicându-se, îşi ocupă locul de onoare, pregătit să se confrunte cu 


prima lui sarcină: aceea de a-l executa pe unul dintre cei mai vechi 
prieteni ai săi. 

Wagast fu târât înaintea sfatului şi aruncat la picioarele lui Atretes. Faţa 
tânărului era lac de sudoare şi buzele-i tremurau nervos. Privindu-l, 
Atretes îşi aduse aminte că Wagast primise scutul şi frameea cu numai o 
lună înaintea lui. 

— Nu sunt un laş! strigă Wagast disperat. Bătălia era pierdută! Atretes, 
l-am văzut pe tatăl tău căzând. Batavii alergau spre pădure. 

— Şi-a aruncat scutul, zise Rud, arătându-şi faţa netedă, arsă de soare, 
aspră şi neînduplecată. Nu există o faptă mai mârşavă de care să fie 
acuzat un om, oricât de tânăr şi de lipsit de experienţă ar fi. 

— Mi-a fost smuls din mâini! strigă Wagast. Jur! 

— Ai încercat să ţi-l recapeţi? întrebă Atretes. 

Ochii lui Wagast priviră în altă direcţie. 

— N-am putut ajunge la el. 

Un murmur de dezaprobare răzbătu din mulţime la auzul scuzei 
acuzatului. Rud îl privi cu dezgust, iar ochii săi sălbatici aruncau scântei. 

— Te-am văzut cu ochii mei cum fugeai ca un câine fricos de pe câmpul 
de luptă. 

Le strigă apoi lui Atretes şi celor care alcătuiau sfatul. 

— Pedeapsa pentru laşitate o ştim cu toţii. Nu este posibil să dăm o altă 
sentinţă - după legea noastră trebuie să moară! 

Membrii tribului îşi ridicară săbiile, însă fără prea mare entuziasm. 
Niciunul dintre ei nu se bucura că trebuie să execute un confrate. Când 
Atretes îşi ridică şi el sabia, sentinţa fu stabilită. Wagast încercă să scape, 
rostogolindu-se şi lovindu-i cu picioarele pe oamenii care veneau după el. 
Cerşind milă, fu târât până la marginea unei mlaştini, înfundându-şi 
călcâiele în pământul moale, se luptă violent, plângând în hohote şi 
implorând. Îngreţoşat, Atretes îl lovi cu pumnul. Apoi îl ridică deasupra 
capului şi-l aruncă el însuşi în mlaştină. Doi bătrâni îl acoperiră cu o plasă, 
pe care o împinseră în jos cu doi stâlpi lungi, blocându-l în mlaştină. 

Cu cât Wagast se zbătea mai tare, cu atât se afunda mai repede. Când 


capul i se scufundă în noroi, căută cu disperare să se agaţe de ceva. Unul 


dintre bătrâni smulse stâlpul şi îl aruncă deoparte. Celălalt făcu la fel. 
Degetele pline de mâl ale lui Wagast se agăţară de gardul mobil şi în cele 
din urmă se desprinseră, alunecând în jos, în timp ce ultimii bulbuci mai 
răzbăteau la suprafaţă. 

Bărbaţii rămaseră în tăcere. Nu era niciun triumf într-o astfel de moarte. 
Mai bine ucis de o sabie romană decât pierdut în uitarea ruşinoasă şi 
scârboasă a mlaştinii. 

Atretes se întoarse către bărbatul cu păr cărunt care stătea deoparte. 
Puse o mână pe umărul lui Herigast şi-l cuprinse strâns. 

— Ai fost prietenul tatălui meu. Ştim cu toţii că eşti un om de onoare şi 
nu-ţi găsim nicio vină în laşitatea fiului tău. 

Faţa bărbatului se încruntă, dar se relaxă pe dată, pierzându-şi orice 
expresie. Atretes simţi cum i se face milă, dar nu-i arătă decât un respect 
grav. 

— Eşti binevenit la focul meu, zise el şi se depărtă de mlaştină. Ceilalţi îl 
urmară. 

Numai Herigast rămase în urmă. După ce plecară cu toţii, se lăsă jos, îşi 
sprijini fruntea de framee şi plânse. 

Severus Albanus Majorian mai luptase cu acest trib afurisit de germani. 
În ultimele două luni pândiseră mai multe legiuni romane, lovindu-le pe 
neaşteptate, ca apoi să se facă nevăzuţi, precum o negură care ascunde 
moartea, după ce seceraseră o bună parte din soldaţi. Chiar şi aşa, deşi se 
aşteptase şi era pregătit pentru un atac din partea germanilor, 
comandantul roman era şocat de ferocitatea cu care se confrunta acum 
din partea acestora. 

În momentul în care auzi strigătul de luptă, Severus ordonă 
contraatacul. Aceşti germani afurisiţi nu jucau cinstit, lovind ca un şarpe 
veninos ce apărea de nicăieri, iar apoi se strecura rapid înapoi în gaura lui. 
Singurul mod în care poţi omori un şarpe e să-i zdrobeşti capul. 

Pe nesimţite, cavaleria luă poziţie. Rândurile începură să îşi schimbe 
direcţia. Când hoarda de războinici dezbrăcaţi ţâşni dintre copaci, Severus 
îl ochi pe lider, care, cu părul blond fluturându-i pe spate ca un drapel, 
alerga înaintea haitei sale de lupi. Mânia se înteţi în inima soldatului, dar 


cedă aproape instantaneu locul unei întunecate neînduplecări. Trebuia să-l 
vadă în lanţuri pe barbarul acela tânăr. Înaintând călare, Severus mai răcni 
câteva ordine. 

Năpustindu-se direct asupra legiunii, tânărul barbar se folosi cu atâta 
îndemânare de frameea lui sângeroasă, încât romanii din prima linie se 
dădură înapoi îngroziţi. De neclintit, Severus făcu din nou semn şi 
trompetele chemară cavaleria romană poziționată în spatele barbarilor. 
Supravieţuind măcelului iniţial, romanii strânseră din nou rândurile, 
atrăgându-i pe barbari în cursa ce le-o întinseseră. 

Severus se afla călare în mijlocul războinicilor, lovind cu sabia în dreapta 
şi în stânga. Cunoştea destule despre metodele de război ale germanilor 
ca să-şi dea seama că nu mai avea decât câteva minute la dispoziţie 
înainte ca atacatorii s-o ia înapoi spre pădure. Dacă scăpau de legionari, 
aveau să dispară din nou, pentru a ataca mai târziu. În acel moment, 
Severus observă că liderul lor văzuse capcana şi le striga ceva oamenilor 
lui. 

Prindeţi-l pe uriaş! răcni Severus, înaintând în forţă. Se aplecă, în timp 
ce o framee trecu chiar pe deasupra capului său. Înfigându-şi sabia într-un 
alt inamic, înjură. 

Uriaşul! Prindeţi uriaşul! 

Atretes scoase un fluierat strident, semnalându-le încă o dată oamenilor 
săi să se retragă. Rud se prăbuşi cu o săgeată în spate, Holt striga 
înnebunit către ceilalţi. Câţiva reuşiră să scape printre rânduri, dar Atretes 
fu prins la mijloc. Îşi înfipse vârful lăncii într-un soldat, iar cu capătul lovi 
bărbia altuia care-l ataca din spate. Înainte de a apuca să-şi elibereze 
lancea, un alt soldat îl îmbrânci din spate. Luându-şi avânt şi ţinând strâns 
frameea, Atretes se rostogoli şi reveni pe picioare, îşi eliberă lancea şi 
străpunse cu vârful ei ascuţit pântecul celui care-l atacase. 

Văzu o străfulgerare în dreapta şi se întoarse, simțind împunsătura unei 
săbii în umărul său drept. Un comandant călare venea spre el, strigând. 
Vreo şase soldaţi se apropiară, înconjurându-l. 

Scoţând un urlet sălbatic de luptă, Atretes se repezi asupra soldatului 


mai tânăr care se îndrepta spre el, făcând o gaură adâncă în coiful 


acestuia şi străpungându-i apoi abdomenul. Când un altul se năpusti în 
direcţia lui, se lăsă jos cu repeziciune şi se întoarse, lovind cu călcâiul în 
faţa acestuia. Comandantul roman veni călare drept spre el, dar Atretes 
reuşi să se rostogolească şi să sară repede în picioare, îşi agită mâinile şi 
scoase un țipăt strident ca de pasăre, care-l făcu pe armăsarul 
comandantului să necheze. Evitându-i copitele, Atretes îşi recuperă 
frameea. 

Romanii se dădură înapoi în momentul în care lancea ajunse din nou în 
mâinile războinicului chatti. Luptându-se să-şi menţină echilibrul pe cal, 
comandantul dădu câteva comenzi trupelor, cu faţa vânătă de furie. 

Atretes văzu că nu mai avea şanse de scăpare şi încerca să ia cu el cât 
mai mulţi din afurisiţii de soldaţi. Se răsuci, arătându-şi dinţii, în 
aşteptarea atacului. Când un soldat păşi înainte din cerc, îl înfruntă 
ţinându-şi lancea cu ambele mâini. Soldatul îşi învârti sabia şi se deplasă 
spre dreapta, în încurajările celorlalţi. Romanul atacă primul. Parând cu 
uşurinţă lovitura, Atretes îl scuipă în faţă şi-i făcu vânt. Înnebunit de furie, 
soldatul atacă din nou. Atretes se aştepta la asta, aşa că evită atacul, îşi 
roti frameea prin aer, lovind cu vârful ei capul soldatului nechibzuit. Acesta 
se prăbuşi şi Atretes îi tăie jugulara cu o mişcare rapidă. Soldatul se zbătu 
violent câteva clipe şi muri. 

Un alt soldat veni spre el, rotindu-şi sabia. Atretes se lăsă într-o parte şi 
se răsuci, bănuind că va fi atacat cu sabia din spate de unul din grupul de 
oameni adunaţi. Dar nu se întâmplă aşa. Se părea că aceşti romani voiau 
să facă din uciderea lui o competiţie. 

Cel de-al doilea soldat fu scos din luptă rapid, cu o tăietură adâncă la 
coapsă. Atretes l-ar fi omorât dacă în cerc n-ar fi intrat imediat un altul, 
blocând lovitura frameei. Rănitul fu tras înapoi şi Atretes se confruntă cu 
un al treilea adversar, pe care îl sili să dea înapoi din câteva împunsături 
rapide şi agere. Cercul se destrămă o clipă, apoi se strânse imediat la loc. 
Romanul care se lupta cu Atretes îşi cobori repede scutul, parând cu el 
capătul puternic de metal al lăncii şi lovind în acelaşi timp cu sabia. 
Atretes se lăsă jos ager şi se învârti, atingându-l pe om la ceafă cu 


mânerul lung al frameei. Soldatul căzu cu faţa în ţărână şi rămase 


nemişcat. 

Oamenii erau furioşi şi scoteau strigăte pline de mânie, încurajându-i pe 
alţi doi soldaţi care se repeziră spre barbar. Dar Atretes se mişcă cu atâta 
agilitate încât aceştia se ciocniră unul de altul. Râzând, îi împroşcă cu 
pământ şi scuipă. Dacă tot trebuia să moară, va muri batjocorindu-şi 
vrăjmaşii. 

Călare pe armăsarul lui negru, Severus îl privea pe tânărul german 
luptând. Deşi înconjurat de soldaţi, condamnat la moarte sigură, 
nemernicul îşi bătea joc pe faţă de adversarii săi. Severus văzu cum 
uriaşul îşi roti sabia prin aer în cercuri mari, râzând în hohote, în timp ce 
soldaţii romani se dădeau înapoi. Când un altul se repezi spre el, îl aranjă 
rapid, folosindu-şi lancea pe post de sabie şi de măciucă. Păşind peste 
bărbatul căzut, îşi ţinu arma cu ambele mâini şi rânji sălbatic, luându-i 
peste picior pe ceilalţi în limba aceea păgână pe care numai cei din 
triburile germanice o înțelegeau. Când un alt atacator se apropie de el, se 
dădu la o parte atât de rapid încât soldatul se năpusti în gol fără a-l atinge. 
Acesta încercă să-şi recapete echilibrul, dar era prea târziu. Barbarul 
înfipse un capăt al lăncii în coiful soldatului şi, aducând şi celălalt capăt, îi 
tăie fără milă beregata. 

— De ajuns! tună Severus furios. Vreţi să muriţi pe capete? Puneţi-l la 
pământ! 

Când alţi trei intrară în cerc, însetaţi de sângele germanului, el strigă din 
nou: 

— Îl vreau viu! 

Deşi Atretes nu înţelese ordinul, îşi dădu seama că s-a schimbat ceva 
doar privind feţele atacatorilor săi. Ei se foloseau acum de săbii ca să-i 
pareze loviturile, dar nu mai loveau înapoi. Poate intenţia lor era să-l ţină 
în viaţă ca să-l răstignească. Scoţând un urlet groaznic, lovi cu furie. Dacă 
moartea voia să vină să-l ia, prefera să o întâmpine cu o framee în mâini. 

Alţi soldaţi îl înconjurară, atacându-l cu scuturile. Cel mai mare dintre ei 
îi apucă lancea, în timp ce altul îl lovi în cap cu latura sabiei. Invocându-l 
furios pe Tiwaz, Atretes îşi lăsă jos frameea şi izbi puternic cu fruntea sa 
faţa adversarului. Când acesta căzu, se repezi la alţi doi. Se feri de un scut 


dar, înainte să apuce să-şi ridice din nou arma, fu atins de latura unei 
săbii, lovitură care-l ameţi pentru moment, îşi ridică piciorul şi izbi din plin 
în burta atacatorului, dar o altă lovitură în spate îi tăie genunchii. lar 
următoarea îl culcă la pământ. 

Se rostogoli instinctiv, încercând să se ridice, dar patru bărbaţi îl 
apucară de mâini şi de picioare şi-l ţinură strâns, în timp ce altul încercă 
să-i desprindă lancea din pumnul încleştat. Atretes continua să urle 
sălbatic, zbătându-se şi împotrivindu-se. Comandantul roman descălecă şi 
se opri deasupra lui. Dădu un ordin scurt şi cineva lovi tâmpla lui Atretes 
cu mânerul sabiei. Continuă să ţină strâns frameea în mâini până când îşi 
pierdu cunoştinţa. 

Atretes îşi reveni cu greu. Dezorientat, la început nu-şi dădu seama 
unde se află. Vederea îi era înceţoşată şi, în locul mirosului pădurii, o 
duhoare de sânge şi de urină îi umplu nările. Capul îi zvâcnea, iar în gură 
avea gust de sânge. Încercă să se ridice, dar de-abia reuşi să facă câţiva 
paşi, că zăngănitul lanțurilor îi trezi durerea ascuţită în tâmple, aducându-i 
aminte că fusese înfrânt. Gemu şi se prăbuşi la loc. 

Profeţia mamei lui îşi bătea joc de el. Ea spunea că el nu va fi învins de 
niciun duşman, dar iată-l acum, înlănţuit pe o bucată de lemn, în 
aşteptarea unui destin necunoscut. Falimentase în faţa oamenilor săi. 
Falimentase în faţa lui însuşi. 

— Dacă tot e să murim, să murim liberi! strigaseră războinicii când le 
ceruse să aleagă între retragerea cu tribul spre nord sau continuarea 
luptei împotriva ocupaţiei romane. Acum aceste vorbe îi stăteau în gât ca 
un nod amar, căci niciunul dintre ei nu luase în calcul posibilitatea de a fi 
luaţi prizonieri. Nefiindu-le teamă de moarte, se avântaseră în luptă cu 
dorinţa de a ucide cât mai mulţi duşmani. Toţi oamenii erau datori cu o 
moarte. Atretes şi membrii clanului său crezuseră întotdeauna că moartea 
lor va veni pe câmpul de bătălie. 

lar acum, imobilizat în lanţuri, Atretes gusta dureroasa umilinţă a 
înfrângerii. Se zbătu să se elibereze până îşi pierdu din nou cunoştinţa. 
când îşi reveni, câteva momente mai târziu, aşteptă să-i treacă ameţeala 
şi greaţa înainte să deschidă ochii. 


Privi în jur, încercând să-şi evalueze situaţia. Se afla într-o cameră mică, 
construită din buşteni. Razele soarelui se strecurau înăuntru printr-o 
ferestruică înaltă, rănindu-i ochii şi făcându-i capul să zvâcnească de 
durere. Era întins şi legat în lanţuri pe o masă mare. Chiar şi sagumuul îi 
fusese smuls. Se mişcă lent, verificându-şi legăturile, în timp ce durerea îl 
săgeta în umeri şi în spate. Lanţurile scurte şi groase se terminau cu nişte 
cătuşe de fier la încheieturile mâinilor şi la glezne. 

Doi bărbaţi intrară în încăpere. 

Atretes se ridică încet, smucind de lanţuri. Trase o înjurătură scurtă şi 
vulgară, insultându-i. Ei rămaseră pe loc liniştiţi, savurându-şi victoria. 
Unul dintre ei, îmbrăcat într-o armură minunată şi cu o pelerină purpurie, 
ţinea sub braţ un coif de bronz. Atretes îl recunoscu pe ofiţerul superior 
care stătuse deasupra lui, jubilând la sfârşitul luptei. Celălalt purta o tunică 
din țesătură fină şi o pelerină de călătorie de culoare închisă, amândouă 
vorbind despre bogăţia lui. 

— A, ţi-ai revenit, zise Severus, uitându-se rânjind în ochii albaştri şi 
fioroşi ai tânărului războinic. Mă bucur să văd că eşti în viaţă şi să pot afla 
câte ceva despre tine. Oamenii mei ar fi încântați să te vadă biciuit şi 
răstignit, dar eu am alte planuri cu tine, mai profitabile. 

Atretes nu înţelegea nici latina, nici greaca, dar comportamentul sfidător 
al ofițerului trezi în el firea războinică. Se luptă violent să se elibereze, fără 
să-i pese de durerea pe care şi-o cauza. 

— Ei bine, ce zici de el, Malcenas? 

— Mormăie ca o fiară şi pute, zise negustorul. 

Severus râse încet şi se îndreptă de spate. 

— Uită-te bine la el, Maleenas. Cred că ai să-l găseşti ieşit din comun şi 
preţul meu mai mult decât rezonabil. 

Furia lui Atretes crescu când negustorul se apropie de el, studiindul 
curios îndeaproape. Când se întinse să-l atingă, Atretes se repezi înainte, 
smucind tare de lanţuri. Explozia de durere din cap şi de la umeri nu făcu 
decât să-l aţâţe şi mai tare. Îl scuipă pe bărbat. 

— Porc roman afurisit! înjură el, şi continuă să se zbată. 


Maleenas se strâmbă şi luă o batistă din mânecă, ştergându-şi cu 


atenţie tunica. 

— Germanii ăştia nu sunt decât nişte fiare şi ce limbă de barbari au. 

Severus îl apucă pe tânăr de păr, forțându-l să-şi lase capul pe spate. 

— O fiară, da. Dar ce mai fiară! Are chipul lui Apollo şi trupul lui Marte. 

Germanul se smuci violent, încercând să-şi înfigă dinţii în braţul celui 
care-l chinuia. Severus îi trase din nou capul pe spate, ţinându-l mai strâns 
de data asta. 

— Ştii prea bine, Maleenas, că o singură privire aruncată acestui barbar 
tânăr şi bine-făcut, şi femeile din Roma vor înnebuni la jocuri. 

Privi faţa roşie a lui Maleenas şi gura i se arcui cinic. 

— Şi unii bărbaţi de asemenea, dacă e să judec după expresia feţei tale. 

Maleenas strânse din buze. Nu putea să-şi ia privirea de la tânărul 
războinic. Ştia că germanii sunt fioroşi, însă o singură privire aruncată de 
ochii albaştri ai războinicului îi îngheţa sângele în vene. Nici ştiindu-l în 
lanţuri nu se simţea în siguranţă. Lucrul acesta îl stârnea. Da, dar banii 
erau bani, iar Severus cerea o adevărată avere pentru acel captiv. 

— E foarte frumos, Severus, dar oare poate fi instruit? 

— Instruit? râse Severus, eliberând părul blond al războinicului. 

— Ar fi trebuit să-l vezi pe barbarul ăsta luptând. Chiar în momentul ăsta 
el este un gladiator mai bun decât toţi cei pe care i-ai trimis în arenă în 
ultimii zece ani. 

Zâmbetul i se stinse. 

A ucis peste o duzină de soldaţi cu experienţă în primele minute ale 
bătăliei. A fost nevoie de patru soldaţi ca să-l ţină. N-au reuşit să-i smulgă 
afurisita de framee din mâini. Până nu l-am trântit eu la pământ. 

Râse sardonic. 

Nu cred că va avea nevoie de prea multă instruire. Dar te sfătuiesc să-l 
ţii în lanţuri până când vei fi gata să-l laşi să se dezlănţuie în arenă. 

Malcenas admiră muşchii încordaţi ai tânărului. Uns cu untdelemn, ar fi 
arătat ca un zeu din bronz. Şi belşugul acela de păr lung, blond. Romanii 
adorau blonzii! 

Totuşi, zise Malcenas cu un suspin plin de regret, sperând că Severus va 


mai lăsa din preţ. 


— ceri prea mult. 

— Merită fiecare bănuţ. Şi chiar mai mult! 

— Nici Marte însuşi nu merită atâţia bani. 

Severus ridică din umeri. 

— Păcat că nu-ţi poţi permite. 

Făcu un gest spre uşă. 

— Vino. Am să-ţi arăt alţi doi, de calitate inferioară. 

— Nu vrei să negociem? 

— Ne pierdem timpul. Prochorus îl va cumpăra fără să se târguiască 
pentru câteva mii de sesterţi. 

— Prochorus! 

La auzirea numelui concurentului său, Malcenas izbucni violent. 

— Soseşte mâine. 

— Foarte bine, zise el nerăbdător, şi faţa i se întunecă. Am să-l cumpăr 
eu. 

Severus rânji. 

— O decizie înţeleaptă, Malcenas. Eşti un om şiret când e vorba de 
carne de om. 

— lar tu, dragul meu Severus, ai o inimă neagră de negustor. 

— Vrei să te mai uiţi şi la alţii? 

— Spuneai că sunt de calitate inferioară. Dă-i-i lui Prochorus. Eu am să- 
mi pun sigiliul pe contractul acesta, iar banii ţi-i trimit de îndată ce mă 
întorc la Roma. 

— De acord. 

Malcenas se îndreptă spre uşa închisă şi bătu. Un bărbat în haine simple 
intră repede. Malcenas arătă cu capul spre Atretes. Ştia că drumul spre 
ludus, şcoala de instruire a gladiatorilor, nu va fi uşor. 

— Ocupă-te de el, Quintus. Şi-a deschis rănile. Nu vreau să piardă sânge 


şi să moară înainte de a ajunge la ludus-ul din Capua. 


ROMA 


CAPITOLUL 3 


Decimus Vindacius Valerian îşi mai turnă nişte vin şi trânti ulciorul de 
argint pe masa de marmură. Privi peste masă la fiul său, care stătea 
tolănit pe canapea, cu o expresie plictisită pe faţa lui frumoasă. Tânărul îi 
punea răbdarea la încercare. Stăteau de vorbă de mai bine de o oră şi încă 
nu ajunsese la niciun rezultat cu el. 

Marcus sorbi din vinul italian de Falern şi dădu din cap. 

— Excelent vin, tată. 

Complimentul fu primit cu o privire glacială. Ca de obicei, tatăl încerca 
să-l dirijeze pe calea aleasă de el. Marcus zâmbi în sine. Oare tatăl său 
chiar se aştepta ca el să capituleze? Doar era făcut din acelaşi aluat. Când 
avea de gând bătrânul Valerian să-şi dea seama că fiul lui avea propriile 
lui idei şi dorea să-şi urmeze propriul drum? 

Tatăl lui era un om irascibil, predispus la crize de mânie când nu obținea 
ce voia. Încăpăţânat, el continuă calm în aparenţă, dar Marcus ştia că 
acest calm nu era decât o încercare de a-şi masca firea nestăpânită. 

— În ciuda inteligenţei şi a abilităţilor sale tactice de general, Vespasian 
rămâne totuşi un plebeu. lar ca plebeu, urăşte aristocrația care aproape a 
dus la destrămarea Imperiului. Un membru al Senatului a susţinut că 
genealogistul său i-a trasat împăratului linia genealogică până la Jupiter. 
Vespasian i-a râs în faţă. 

Marcus dădu din umeri şi se ridică de pe canapea. 

— Aşa am auzit şi eu, tată. A înlăturat patru senatori ai căror arbori 
genealogici ar fi înrădăcinaţi chiar în Romulus şi Remus. 

— Tu chiar crezi o asemenea bazaconie. 

— E în interesul meu să cred. Acest Flavian recunoaşte pe faţă că e fiul 
unui colector de taxe din Spania şi s-ar putea ca din asta să i se tragă 
sfârşitul. E un om de rând care a preluat frâiele unui Imperiu de sorginte 
regală. 

— Faptul că eşti cel mai mare nu înseamnă neapărat că eşti şi cel mai 
deştept. E posibil ca Vespasian să nu aibă sânge regal, dar e un 
conducător înnăscut. 


— Împărtăşesc admiraţia ta pentru Vespasian, tată. Galba era un nebun 
senil, iar Otho, un lacom şi un prost. Cât despre Vitellius, presupun că 
singurul motiv pentru care dorea să fie împărat era pentru a fi suficient de 
bogat ca să-şi poată burduşi stomacul cu ficat de gâscă şi cu limbi de 
păsări colibri. N-am mai văzut un om care să mănânce cu atâta pasiune. 

Zâmbetul sec îi păli. 

— Vespasian e singurul om capabil să menţină unitatea Imperiului. 

— Exact, şi va avea nevoie de senatori tineri şi puternici care să-l ajute. 

Marcus simţi cum îi piere zâmbetul. Deci asta era. Se întrebase de ce 
tatăl lui a acceptat atât de uşor refuzul lui de a-i urma sugestia de a 
încheia o căsătorie de convenienţă. Acum înţelegea. Avea în cap planuri 
mai mari pentru el: politica. Unul din sporturile cele mai sângeroase, după 
părerea lui Marcus. 

Zeii nu fuseseră prea generoşi cu tatăl său în ultimii ani. Incendiul şi 
răscoala îl costaseră mai multe depozite, iar pagubele au fost estimate la 
milioane de sesterţi. Îl acuzase pe Nero, în ciuda încercărilor împăratului 
de a da vina pe secta creştinilor. 

Apropiaţii lui Nero cunoşteau visul lui de a proiecta şi reconstrui Roma, 
schimbându-i numele în Neropolis. Dar nebunul n-a reuşit decât să 
distrugă oraşul. 

Roma se clătina, revoltată de proasta administrare a lui Nero. 

Împăratul Galba s-a dovedit a fi un prost. Ordinul lui, prin care toţi cei 
care primiseră daruri şi rente de la Nero trebuiau să cedeze nouăzeci de 
procente trezoreriei, îi aduse în cele din urmă moartea. În câteva 
săptămâni, garda pretoriană îi aduse capul în faţa lui Otho, proclamându-l 
pe negustorul falit drept noul împărat al Romei. 

Roma începea să se clatine. 

Otho n-a fost cu nimic mai bun. Atunci când legiunile lui Vitellius 
invadară Italia, măturând din calea lor garnizoanele nordice ale gărzii 
pretoriene, Otho s-a sinucis. Dar odată ajuns la putere, Vitellius înrăutăţi 
situaţia, cedându-şi responsabilităţile libertului său, Asiaticus, un om 
corupt. Vitellius, arătând ca un porc, ajunse în cele din urmă un gurmand 


epicurian, trândav şi gras. 


În timp ce puterea trecea de la unul la altul, pretutindeni în Imperiu 
izbucneau răscoale. Revolta iudeilor continua. Alta izbucnea în Galia. 
Triburile germane se uniseră sub comanda lui Civilis, instruit în armata 
romană, atacând avanposturile de pe graniţă. 

Roma era la pământ. 

Fusese nevoie de Vespasian pentru a o repune pe picioare. Imediat ce 
se răspândise prin provincii vestea destrămării conducerii imperiului, 
legiunile generalilor îl declaraseră pe Vespasian împărat şi îşi susţinuseră 
proclamația, trimiţându-l pe generalul Antonius cu o armată numeroasă în 
Italia pentru a-l detrona pe Vitellius. Biruind una dintre armate la Cremona, 
Antonius intră în Roma şi măcelări fără milă trupele lui Vitellius. Acesta fu 
găsit ascuns în palat şi târât pe străzi pe jumătate gol. Oamenii aruncară 
în el cu bălegar, torturându-l fără milă. Dar nici moartea lui nu îi linişti pe 
cetăţeni şi pe soldaţi. 

Îi mutilară trupul şi i-l târâră agăţat într-un cârlig pe străzile oraşului, 
aruncând ce mai rămăsese din el în apele murdare ale Tibrului. 

— Nu spui nimic, zise Decimus, încruntându-se. 

Vorbele tatălui său îl smulseră pe Marcus din visare. Văzuse prea mulţi 
oameni murind în trecut ca să-şi mai dorească o carieră în politică. 

Atâţia tineri muriseră, iar singura lor greşeală fusese aceea de a susţine 
omul nepotrivit. Fără îndoială, Vespasian era un om capabil şi de onoare, 
un bărbat călit în luptă. Dar, se gândea Marcus, asta nu înseamnă că nu 
putea să cadă victimă otrăvii vreunei concubine sau pumnalului vreunui 
asasin. 

— Mulţi dintre prietenii mei au avut ambiţii politice, tată. Hymenaeus şi 
Aquila, de pildă. Şi ce s-a ales de ei? Au primit ordin să se sinucidă atunci 
când Nero i-a bănuit de trădare, fără nicio altă dovadă decât mărturia 
mincinoasă a unui senator invidios. lar Pudens a fost ucis pentru simplul 
fapt că tatăl său îi era apropiat lui Otho. Appicus a fost secerat când 
Antonius a intrat în Roma. Şi pe lângă toate astea, dacă e să luăm în 
considerare vieţile celor mai mulţi dintre împărații noştri, precum şi 
sfârşitul lor, politica nu mi se pare un ţel prea sănătos şi onorabil. 


Decimus se aşeză, impunându-şi un calm pe care era departe de a-l 


simţi. Cunoştea expresia aceea de pe faţa lui Marcus. O, dacă voinţa 
puternică a fiului său ar fi putut fi canalizată spre altceva, nu doar spre 
plăcerile lui egoiste. 

— Mai gândeşte-te, Marcus. Cu Vespasian la putere, e timpul potrivit să 
nutrim ambiţii politice. E timpul potrivit să-ţi găseşti un drum vrednic în 
viaţă, zise el. Vremurile au fost tulburi, dar acum ţara se află sub 
conducerea unui om inteligent şi drept. 

Văzu încăpăţânarea de pe faţa fiului său şi schimbă subiectul. 

— Un milion de sesterţi îţi vor cumpăra un loc în ordinul ecvestru şi un 
scaun în Senat. 

Marcus îşi înăbuşi mânia şi adoptă o expresie ironică. 

— Ca să fac parte dintr-o clasă pe care ai dispreţuit-o şi ai batjocorit-o 
de când mă ştiu? 

— Ca să faci parte din noua ordine a Romei! 

— Deja fac parte din ea, tată. 

— Dar eşti tocmai în margine. 

Decimus se aplecă înainte şi strânse pumnul. 

— Ai putea avea mult mai multă putere. 

Marcus râse ironic. 

— Antigonus aproape că a ajuns la sapă de lemn, încercând să intre în 
grațiile mulţimii. Tu te fereşti de jocuri, tată, dar după cum prea bine ştii, 
finanţarea lor este o necesitate politică. Mulțimea trebuie satisfăcută cu 
orice preţ. Pe toţi zeii, ţi-ar plăcea să-ţi vezi munca de o viaţă risipită pe 
nisipul unei arene unde refuzi să mergi? Sau ar trebui să aruncăm mii de 
sesterţi pe petreceri pentru aristocrații aceia graşi pe care îi dispreţuim 
atât? 

Decimus îşi ţinu în frâu mânia la auzul cuvintelor pe care el însuşi le 
repetase de atâtea ori. Era o metodă pe care Marcus o folosea adesea în 
discuţii, o metodă pe care el personal o detesta. 

— O perioadă de mari frământări poate fi vremea unor mari oportunităţi. 

— O, sunt întru totul de acord, tată. Dar chiar şi aşa, în politică vântul îşi 
schimbă rapid direcţia şi nu vreau să fiu luat pe sus de el. 

Schiţă o urmă de zâmbet şi-şi ridică pocalul. 


— Ambiţiile mele se-ndreaptă în altă direcţie. 

— Să mănânci, să bei şi să te bucuri de viaţă înainte de a muri, zise 
Decimus întunecat. 

Marcus trase adânc aer în piept înainte de a ceda mâniei ce îl cuprindea. 

— Şi să te fac mai bogat decât eşti oricum deja. 

Zâmbi sarcastic. 

— Dacă vrei să laşi ceva în urma ta pentru Imperiu, tată, fă-o în cedru şi 
piatră. Nero ne-a distrus cu foc; Galba, Otho şi Vitellius cu răscoale. Hai să 
facem ca familia Valerian să fie parte la renaşterea Romei. 

Ochii lui Decimus se întunecară. 

— Aş prefera să te văd câştigându-ţi onoarea de a fi senator decât să 
faci bani ca orice negustor de rând. 

— Nu v-aş numi un negustor „de rând”, domnul meu. 

Decimus trânti pocalul, împroşcând masa de marmură cu vin. 

— Eşti un neruşinat. Discutăm despre viitorul tău. 

Marcus puse jos pocalul său cu vin şi acceptă provocarea. 

— Nu, încerci să-mi impui planurile pe care le-ai făcut fără să mă 
consulţi. Dacă vrei un Valerian în Senat, ocupă tu însuţi locul acela. Îmi 
pare rău că te dezamăgesc din nou, tată, dar am propriile planuri în ce 
priveşte viaţa mea. 

— Binevoieşti să-mi spui şi mie cam care-ar fi aceste planuri? 

— Să mă bucur de puţinul timp care mi-e dat pe pământ. Pe banii mei, 
fireşte, după cum bine ştii că o pot face. 

— Şi ai să te însori cu Arria? 

Marcus simţi sângele înfierbântându-i-se în vene la pomenirea deşartă a 
numelui Arriei. Tatăl lui nu era de acord cu atitudinea ei libertină. Supărat, 
îşi întoarse privirea în altă parte, tocmai la timp pentru a-şi vedea mama şi 
sora intrând în grădină. Se ridică, uşurat că putea să pună capăt discuţiei. 
Nu voia să spună nimic ce ar fi regretat mai târziu. 

Mama îl privi întrebătoare când el se apropie s-o salute. 

— Totul e în regulă, Marcus? întrebă ea, în timp ce el se aplecă s-o 
sărute pe obraz. 

— Când a fost altfel, mamă? 


— Tu şi tata vorbiţi cam de prea mult timp, spuse lulia din spatele 
mamei lor, amestecându-se subtil. 

— Afaceri plicticoase, zise el şi o ciupi uşor de obraz, plin de afecţiune. 
La paisprezece ani, era deja o frumuseţe. 

Phoebe intră în triclinium, o sufragerie spațioasă cu mobilă şi cu 
decoraţiuni elegante; fiul ei o urmă. De obicei această cameră îi crea un 
sentiment de mulţumire, ori de câte ori intra în ea. Dar astăzi aproape că 
nu observa nimic din ceea ce-o înconjura; privirea îl fixa pe soţul ei. 
Decimus părea frământat, iar părul cărunt i se lipea, încreţit, de fruntea 
umedă. Se aşeză pe canapea lângă el şi-şi puse mâna peste a lui. 

— N-a mers bine? întrebă ea blând. 

El îi cuprinse mâna cu degetele şi o strânse uşor. Văzu îngrijorarea din 
ochii ei şi încercă s-o liniştească. Erau căsătoriţi de treizeci de ani şi, deşi 
pasiunea se stinsese de mult, dragostea lor se adâncise. 

— Marcus dispreţuieşte o carieră onorabilă în politică. 

— Onorabilă? râse lulia cu voioşie, surprinsă. Ai pronunţat cuvântul 
„onorabil” alături de „politică”? Dar tu îi deteşti pe politicieni, N-ai avut 
niciodată vreun lucru bun de spus despre ei, iar acum îi sugerezi lui 
Marcus să devină unul de-al lor? Nu se poate să vorbeşti serios! 

Marcus rânji larg, văzând izbucnirea sinceră a surorii lui: 

Trebuia să laşi în seama ei să spună primul lucru care-i venea în minte, 
înainte de a lua în considerare simţul umorului tatălui lor sau mai degrabă 
lipsa acestuia. 

— Se pare că în ciuda deselor remarci pe care ni le servea tata despre 
cât de îndoielnică este legitimitatea celor mai mulţi dintre senatori, în tot 
acest timp el nutrea în secret că va vedea într-o bună zi un Valerian în 
forum. 

— O, şi n-ar fi minunat? exclamă lulia, cu ochii ei de-un căprui închis 
strălucind. Marcus, te şi văd stând în faţa Senatului. 

Se ridică şi luă o poziţie dramatică. Aruncându-şi bărbia drăgălaşă în 
aer, îşi strânse palusul şi începu să se plimbe înainte şi înapoi prin faţa 
fratelui şi a părinţilor ei, cu mâna la inimă, cu o expresie de regină atât de 


gravă pe faţă, încât îi smulse până şi lui Decimus un zâmbet. 


— Stai jos, drăcuşor împieliţat, zise Marcus, îmbrâncind-o uşor pe 
canapea. 

lulia, care era de nestăvilit când era bine dispusă, îl apucă de mână. 

— Vei fi cel mai frumos senator din lume, Marcus. 

— Frumos? Asta-i o descriere ce i se potriveşte mai bine chipeşului 
Scorpus, zise el, referindu-se la un negustor bogat care se trăgea din Efes 
şi care făcea afaceri cu tatăl lor. lulia fusese de-a dreptul impresionată de 
ochii lui negri şi de pielea lui oacheşă. 

— E adevărat că e catamit? 

— lulia, o apostrofă Phoebe, şocată să audă asemenea cuvinte din gura 
fiicei ei. 

lulia făcu o grimasă. 

— Îmi cer scuze, mamă. 

— Unde ai auzit vorbindu-se despre astfel de lucruri? 

— Tata îi spunea lui Marcus că nu are încredere într-un bărbat care ţine 
un catamit, iar Marcus spunea... 

— De cât timp erai, de fapt, la uşa bibliotecii? se amestecă repede 
Marcus, tăindu-i piuitul înainte să apuce să vorbească mai departe. Era 
iritat nu numai pentru că ea trăsese cu urechea la discuţia dintre el şi tatăl 
său din bibliotecă, dar mai ales pentru că o făcuse pe mama lor să se 
simtă stânjenită, chiar vizibil şocată de un asemenea mod de a vorbi fără 
perdea. 

lulia ştia mai multe despre lume la paisprezece ani decât mama lor la 
patruzeci şi patru. Poate pentru că mama lor nici nu dorea să ştie. 

— Eram doar în trecere. 

Prea târziu. lulia văzu nemulţumirea de pe faţa mamei ei şi schimbă 
repede subiectul. 

— Vei fi senator, Marcus? 

— Nu. Întâlni privirea tatălui său. Dacă îţi trebuie politică, du-te de-l 
sprijină pe bietul Antigonus. 

Antigonus? spuse Decimus. Tinerelul care vinde statui aristocrației? 

— Opere de artă, tată, nu statui. Decimus râse batjocoritor. 


Marcus îi umplu din nou cupa şi i-o întinse. 


— Antigonus mi-a spus astăzi după-amiaza că era gata să-şi taie venele 
când a văzut costul jocurilor pe care le-a sponsorizat săptămâna trecută. 
Ai putea avea un senator al tău pentru un preţ de nimic, doar câteva sute 
de mii de sesterţi. Antigonus se bucură deja de atenţia împăratului 
datorită fiului lui Vespasian, Domițian. Acesta se antrenează împreună cu 
Antigonus la ludus. E doar o chestiune de timp până va ajunge în Senat, 
asta dacă nu se sinucide până atunci, desigur. 

— Mă îndoiesc că Antigonus şi-ar face singur rău, rosti Decimus sec. 
Poate doar din greşeală. 

— Antigonus îl admiră pe Seneca şi ştii bine că Seneca propovăduia 
sinuciderea. Dacă moare Antigonus, vom pierde cu toţii un mare avantaj, 
zise el plin de ironie şi de cinism. 

Phoebe se arătă dezamăgită. 

— Credeai că Antigonus ţi-e prieten, Marcus. 

— Mi-e prieten, mamă, zise el blând. Dar pentru moment, e un prieten 
deprimat. 

ÎI privi pe tatăl său. 

— Ambiţiile politice duc adesea la sărăcie. 

Buzele lui Decimus se strânseră. Fiul lui avea dreptate. Cunoştea mai 
mulţi senatori care s-au sinucis după ce averile lor se spulberaseră în 
datorii oficiale. „Curtarea mulţimii”, cum spunea Marcus. 

Era o afirmaţie pertinentă. lar mulţimea era precum o amantă scumpă şi 
necredincioasă. Se lăsă păgubaş. 

— Află care sunt nevoile lui şi vom discuta despre ele. 

Marcus era surprins de capitularea tatălui său. Se aşteptase la o 
dezbatere lungă şi aprinsă înainte de a putea scoate chiar şi numai un 
dinar de la el. Numi un preţ care-l făcu pe tatăl lui să ridice din sprâncene. 

— l-am spus lui Antigonus azi la băi că tatăl meu e un binefăcător 
înţelept şi generos. 

— Chiar aşa? grăi Decimus, sfâşiat între mândrie şi iritare din cauza 
îndrăznelii fiului său. 

Rânjind, Marcus ridică pocalul şi închină. 

— Ai să descoperi că Antigonus e un bărbat cât se poate de 


recunoscător. Am discutat pe îndelete despre contractele de construcţii 
înainte de a veni acasă astă-seară. A fost mai mult decât rezonabil. 

Decimus văzu că fiul lui începuse deja să-şi ducă la îndeplinire propriile 
planuri. 

— Şi ce vrei să construieşti, Marcus? Temple închinate zeiţei Fortuna? 

— Nimic de o asemenea grandoare, tată. Case pentru noua şi nobila ta 
aristocrație, cred. Şi locuinţe pentru plebei, dacă doreşti. 

Speriată de tensiunea dintre tată şi fiu, Phoebe schiţă un gest cu capul 
către un sclav part care stătea în cadrul uşii. 

— Poţi să ne serveşti acum. 

La un semn al sclavului part, doi tineri sclavi greci intrară fără zgomot şi 
se aşezară discreţi într-un colţ. Unul începu să cânte lin dintr-un nai, iar 
celălalt ciupea uşor o liră. O sclavă egipteană aduse un platou de argint cu 
friptură de porc din porcii îngrăşaţi în pădurile de stejar. 

— l-am promis lui Antigonus că-i voi aduce la cunoştinţă decizia ta în 
această seară, zise Marcus, luând o bucată de carne. 

— Erai chiar atât de sigur că voi fi de acord? rosti Decimus sec. 

— Tu m-ai învăţat să nu las să-mi scape nicio ocazie. S-ar putea să nu se 
mai ivească niciodată. 

— Acum regret că te-am învăţat unele lucruri, replică Decimus. 

După ce terminară felul întâi, un alt platou fu aşezat în faţa lor. lulia 
căută printre fructe şi alese un ciorchine mic de struguri sirieni. Marcus 
muşcă dintr-o piersică persană. Partul stătea drept şi nemişcat în cadrul 
uşii. După ce se goliră cupele, egipteanca le umplu din nou. 

— Marmura se poate obţine uşor din Luna şi din Paros, zise Decimus, 
meditând la spusele lui Marcus. Dar cedrul e tot mai greu de găsit în Liban, 
iar preţurile cresc. Ar fi mai bine să importăm cherestea din Grecia. 

— De ce nu din Galia? întrebă Marcus. 

— E încă prea multă frământare acolo. Dacă va trebui să închei 
contracte, vei avea nevoie de materiale în mână, nu pe drum. 

Partul îi făcu semn egiptencei să aducă vasele cu apă caldă şi 
parfumată. Când fata se aplecă să pună unul dintre vase înaintea lui 


Marcus, îşi ridică privirea spre el şi în ochii ei se putea citi un mesaj clar. 


Zâmbind discret, Marcus îşi scufundă mâinile în apă, clătindu-şi degetele 
de grăsime şi zeamă de fructe. Luă prosopul pe care i-l întindea fata şi o 
studie din cap până-n picioare, în timp ce ea rămase în picioare, aşteptând 
un ordin din partea lui. 

— Asta-i tot, Bithia, zise Phoebe blând, făcându-i semn să se retragă. 
Tânăra egipteancă nu era prima sclavă care se îndrăgostea de fiul ei şi 
Phoebe ştia asta. Marcus era chipeş şi bine făcut, radiind de bărbăţie, însă 
principiile lui morale nu erau tocmai cum şi-ar fi dorit Phoebe; erau, de 
fapt, opuse celor pe care încercase să i le insufle ea. Dacă o tânără era 
dornică, Marcus se oferea bucuros. Dar erau deja prea multe femei 
romane dornice în cercul lui social, ca să mai profite şi de o sclavă 
egipteană îndrăgostită de el chiar sub acoperişul casei sale. 

Dezaprobarea mamei îl amuză pe Marcus, dar îi onoră rugămintea 
tăcută. Aruncă ştergarul pe masă şi se ridică. 

— Mă duc să-i aduc la cunoştinţă lui Antigonus hotărârea ta, tată. Se va 
simţi foarte uşurat. Îţi mulţumesc. 

— larăşi pleci? întrebă lulia dezamăgită. O, Marcus! Nu te-ai întors decât 
de câteva ore şi de atunci mai mult ai stat de vorbă cu tata. Nici măcar n- 
am reuşit să schimbăm câteva vorbe. 

— Astă seară nu pot să rămân, lulia. 

Se aplecă şi o sărută pe obraz. 

Când mă întorc, am să-ţi povestesc despre jocuri, îi şopti apoi la ureche. 

Decimus şi Phoebe îl priviră pe fiul lor plecând. lulia sări în picioare şi 
fugi după el. Phoebe fusese întotdeauna foarte încântată să vadă cât de 
devotată îi era lulia fratelui ei mai mare şi cât de profundă era afecțiunea 
acestuia pentru surioara lui. Era o diferenţă de opt ani între ei doi, alţi doi 
copii care i s-au născut între ei murind în fragedă pruncie. 

Totuşi, în ultima vreme, apropierea dintre ei o îngrijora. lulia era veselă 
şi pasională, o fire uşor de corupt. lar Marcus se transformase într-un 
adevărat epicurian. Nu vedea alt scop în viaţă decât să câştige bani şi să 
profite de toate plăcerile ce i se ofereau. Nu putea să-i condamne pe tinerii 
care îmbrăţişau această filosofie, pentru că, în ultimii ani, tulburările şi 


vărsările de sânge au secerat multe vieţi. Viaţa era nesigură. Dar o 


asemenea atitudine o deranja totuşi. 

Ce se întâmplase cu bunul-simţ? Ce se întâmplase cu puritatea şi 
credincioşia? Viaţa nu însemna numai plăcere, ci şi datorie şi onoare. 
Întemeierea unei familii. Îngrijirea unor oameni lipsiţi de posibilitatea de a- 
şi purta singuri de grijă. 

Se uită la Decimus, care părea cufundat în gânduri. Îi atinse din nou 
mâna, atrăgându-i atenţia. 

— Mi-ar plăcea să-l văd pe Marcus căsătorit şi aranjat la casa lui. Ce a 
spus despre o posibilă alianţă cu familia Garibaldi? 

— Nu e de acord. 

— N-ai reuşit să-l convingi? Olympia e o fată adorabilă. 

— După cum bine ai observat, Marcus are destule fete adorabile din 
care să aleagă, sclave sau libere, zise Decimus. Nu cred că-l atrage prea 
mult căsătoria. 

Se întrebă dacă fiul lui era încă destul de nebun să se creadă îndrăgostit 
de Arria. Se îndoia. 

— Viaţa lui a devenit atât de lipsită de scop, zise Phoebe. 

— Nu lipsită de scop, draga mea. Centrată pe sine. Delăsătoare. 

Decimus se ridică, ajutând-o şi pe soţia lui să se ridice. 

— E ca atâţia alţi prieteni de-ai lui aristocrați. Consideră viaţa o mare 
vânătoare şi fiecare experienţă o pradă ce trebuie devorată. Prea puţini se 
mai gândesc azi la binele Romei. 

leşiră în peristil, un coridor larg care înconjura curtea. Se plimbară de-a 
lungul coloanelor de marmură şi ieşiră în grădină. Era o seară caldă şi 
stelele străluceau pe cerul senin. Cărarea şerpuia printre arbuşti îngrijiţi şi 
copaci înfloriţi. O statuie de marmură înfăţişând o femeie goală străjuia un 
covor de flori, iar de cealaltă parte a cărării se afla perechea ei 
bărbătească. Forme desăvârşite lucind în razele lunii. 

Mintea lui Decimus se întoarse în timp până ajunse la ziua în care 
Marcus se bărbierise pentru prima oară. Împreună au dus mustăţile la 
templul lui Jupiter. Marcus şi-a lăsat acolo jertfa şi din acea zi a devenit 
bărbat. Parcă fusese ieri - şi totuşi parcă trecuse o viaţă. În anii ce au 


urmat, Decimus îşi îndrumase băiatul în studiul retoricii şi în instrucţia 


militară. Dar undeva, pe drum, pierduse controlul, îşi pierduse fiul. 

— Speram să-l înduplec pe Marcus că o nouă ordine ar putea aduce 
schimbările mult aşteptate în Imperiu zise el, punându-şi mâna peste a lui 
Phoebe, care se odihnea pe braţul său. 

— Nu e oare un ţel nobil să vrei să reconstruieşti Roma? întrebă Phoebe 
cu blândeţe, punându-şi cealaltă mână peste a lui. Părea atât de 
preocupat şi în ultima vreme nu se simţise bine, deşi nu spunea ce-l 
supără. Poate nu era decât îngrijorarea pentru viitorul lui Marcus. 

Şi al luliei. 

— Roma trebuie reconstruită, zise Decimus, însă era conştient că lui 
Marcus nu-i păsa de Imperiu decât în măsura în care îl afecta pe el însuşi. 
Marcus nu era mânat de o pornire altruistă în dorinţa de a reconstrui 
casele romane. Singura lui motivaţie era aceea de a spori averile familiei 
Valerian. Viaţa nu putea fi trăită la maximum fără mijloace, iar pentru asta 
avea nevoie de bani. 

Decimus îşi asuma întreaga vină pentru exageratul interes pentru bani 
al lui Marcus. El însuşi îşi petrecuse o bună parte din viaţă făurind averea 
familiei Valerian prin numeroase afaceri. Începuse în Efes în calitate de 
coproprietar al unui mic vas. Acum se stabilise la Roma şi avea sub 
supraveghere o întreagă flotă comercială. Navele lui străbăteau toate 
mările cunoscute, întorcându-se cu încărcături din aproape fiecare ţinut al 
Imperiului: cu vite şi lână din Sicilia, cu sclavi din Britania, cu animale 
sălbatice de pe coastele Africii, cu esențe rare, cu pietre preţioase şi cu 
eunuci din Parţia şi din Persia, cu grâu din Egipt, cu scorţişoară, aloe şi 
laudanum din Arabia. 

Caravanele familiei Valerian ajungeau până în China, de unde aduceau 
mătase, vopsele şi medicamente; altele călătoreau spre India, întorcându- 
se cu piper, cu condimente şi ierburi, dar şi cu perle şi pietre scumpe, cu 
sardonix, cu diamante şi cu rubine. Caravanele şi vasele familiei Valerian 
puteau face rost de orice s-ar fi cerut pe piaţa romană. 

Decimus şi-a dat seama de inteligenţa sclipitoare a lui Marcus încă de 
când acesta era mic copil. Era înzestrat cu darul de a face bani. Avea idei 
agere şi o intuiţie puternică. Şi ce era şi mai important, putea citi în 


sufletele oamenilor. Decimus era mândru de talentele înnăscute ale fiului 
său, dar îl îndurera mult o anumită latură a caracterului acestuia. Pentru 
că, în ciuda farmecului şi a inteligenţei sale, Marcus se folosea de oameni. 

Decimus îşi aminti de ziua în care înţelesese pentru prima oară cât de 
lipsit de scrupule a devenit Marcus. Se întâmplase cu trei ani în urmă, pe 
când Marcus avea nouăsprezece ani. 

— E mai mult aur în nisip decât în grâu, tată. 

— Oamenii au nevoie de grâu. 

— Oamenii vor jocurile şi nu poţi avea jocuri fără nisip care să absoarbă 
sângele vărsat. 

— Sute de oameni mor de foame şi n-au ce mânca. Trebuie să ne 
gândim la ce e mai bine pentru poporul nostru. 

Pentru prima dată, fiul lui îl provoca. 

— Adu două nave - una încărcată cu nisip şi una cu grâu, şi apoi să 
vedem care dintre ele se descarcă şi se vinde mai repede. Dacă e cea cu 
grâne, atunci în următorul an de zile n-am să ies din cuvântul tău. Dar 
dacă nu, vreau să-mi dai în administrare şase nave cu care să pot face ce 
vreau eu. 

Decimus fusese atât de sigur că nevoia va birui asupra dorinţei. Sau 
poate doar sperase. 

În cele din urmă, Marcus câştigă cele şase nave. Decimus trebuia să 
recunoască că se simţea mai uşurat acum, ştiind că Marcus le va umple cu 
cherestea şi piatră şi nu cu nisip sau cu alte victime pentru arenă. 

Părintele oftă. Phoebe se înşela când spunea că Marcus n-avea niciun 
scop în viaţă. Tânărul era doar încăpățânat şi hotărât să-şi continue goana 
după averi şi plăcere - atât cât putea obţine. 

La uşa din faţă, Marcus îşi aruncă pelerina pe umeri şi o sărută pe lulia 
pe frunte. 

— Am să te iau cu mine la jocuri după ce ai să mai creşti puţin. 

lulia bătu cu sandala ei fină în pământ. 

— Te dispreţuiesc când mă tratezi de sus, Marcus, zise ea. 

Când el deschise uşa, ea se agăţă repede de braţul lui. 

— Te rog, Marcus. Mi-ai promis. 


— N-am făcut aşa ceva, zise el amuzat. 

— Ba într-un fel ai promis. Ah, Marcus. Nu e drept. N-am fost niciodată la 
jocuri şi am să mor dacă n-am să ajung. 

— Ştii bine că mama mi-ar cere capul dacă ar şti că te-am dus. 

— Mama îţi iartă orice şi tu ştii asta. Şi-apoi, nu trebuie să afle. Poţi să-i 
spui că m-ai luat cu tine într-o plimbare cu noua ta şaretă. 

Dar du-mă la teatru pentru o oră sau două. Te rog. Ah, Marcus. E atât de 
umilitor să fiu singura care n-a văzut încă o luptă între gladiatori. 

— Mă mai gândesc. 

lulia ştia că încearcă s-o amâne. Se dădu înapoi uşor şi-şi înclină capul. 

— Glaphyra mi-a spus că o duci pe Arria. Nu e decât cu trei ani mai 
mare ca mine. 

— Arria e Arria, zise el. 

— Cel care nu merge la jocuri nu e un roman adevărat! 

Marcus îi acoperi repede gura cu mâinile, făcând-o să tacă. 

— Încă o izbucnire de felul acesta şi poţi să-ţi iei adio! 

Lacrimile îi umplură ochii şi el se lăsă păgubaş. 

— Indiferent dacă sunt sau nu de acord cu tine, acum nu e timpul cel 
mai potrivit să te scot în lume. 

— Pentru că l-ai dezamăgit pe tata cu lipsa ta de ambiţii nobile? îl luă ea 
peste picior. 

— Nu văd nimic nobil în politică. Şi nici în căsătorie. 

Ochii luliei se măriră. Tata vrea să te însoare? Cu cine? A amintit doar în 
treacăt şi n-a făcut nicio propunere. Deşi bârfele nesfârşite ale luliei îl 
delectau, nu voia să circule vorbe despre faptul că a respins-o pe Olympia 
chiar la uşa casei Garibaldi prin una din prietenele minore ale luliei. În 
plus, nu pe Olympia o respinsese, ci însăşi ideea căsătoriei. Numai gândul 
că şi-ar putea petrece tot restul vieţii alături de o singură femeie îl 
îngrozea. 

Îi trecuse prin cap să se însoare cu Arria atunci când relaţia lor pasională 
atinsese punctul culminant. Dar bunul-simţ îl făcu să tacă. Arria, 
neasemuita şi atrăgătoarea Arria. La început, numai gândul la ea îl aducea 


în culmea extazului. Câteodată îşi simţea sângele clocotindu-i în vene 


numai privind-o cum strigă în timpul luptelor cu gladiatori din arenă. Arria 
era încă plăcută, fermecătoare şi amuzantă dar, în ciuda farmecelor ei 
deloc de neglijat, începea să-l plictisească pe Marcus. 

— Tu şi tata aţi stat mai bine de o oră împreună. Nu vrei să-mi spui cine 
e. Nimeni nu-mi spune nimic. Nu mai sunt copil, Marcus. 

— Atunci încetează să te mai comporţi ca un copil. 

O sărută pe obraz. 

— Trebuie să plec. 

— Dacă nu mă duci la teatru, am să-i spun mamei ce am auzit despre 
tine şi soţia lui Patrobus. 

Înmărmurit, el nu putu decât să râdă. 

— Asta n-aveai de unde s-o auzi în casă. Una din prietenele tale 
afurisite, pun pariu. 

O întoarse şi-i dădu o palmă puternică peste spate. Ea ţipă de durere şi 
se smuci să se elibereze, cu ochii negri strălucind de furie. 

El rânji spre ea. 

— Dacă accept să te iau cu mine... 

lulia se calmă instantaneu, văzându-l că cedează, faţa luminându-i-se cu 
un zâmbet triumfător. 

— Am spus dacă, vrăjitoare mică. Dacă accept, nu va fi din cauză că mă 
ameninţi să răspândeşti nişte zvonuri despre soţia unui senator! 

Ea-şi ţuguie buzele drăgălaş. 

— Ştii bine că n-aş putea s-o fac. 

— Mama oricum nu te-ar crede, zise el, ştiind că părinţii lui nu dăduseră 
niciodată crezare celor mai infame bârfe despre el. 

lulia ştia şi ea acest lucru. 

— De atâta timp îmi doresc să merg la jocuri. 

— Probabil că ai să leşini când ai să vezi prima oară sânge. 

— Promit că n-am să te fac de ruşine, Marcus. Nici măcar n-am să 
tresar, oricât de mult sânge ar curge. Îţi jur. Când mergem? Mâine? 

— Nu chiar aşa de repede. Am să te duc data viitoare când va găzdui 
Antigonus jocurile. 

— O, Marcus, te iubesc. Te iubesc atât de mult, zise ea, îmbrăţişându-l. 


— Da, ştiu, zâmbi plin de afecţiune. Atâta timp cât primeşti ce vrei tu. 


CAPITOLUL 4 


Marcus ieşi în stradă şi sorbi cu nesaţ aerul nopţii. Era bucuros să iasă 
din casă. Îşi iubea tatăl, dar pur şi simplu vedea lucrurile altfel. La ce bun 
să munceşti, dacă nu te bucurai de roadele muncii tale? 

Observase stilul de viaţă al tatălui său. Seniorul Valerian se trezea la 
şapte dimineaţa şi petrecea două ore în atrium, curtea centrală, 
distribuind pensii clienţilor, dintre care majoritatea nu mai lucrau de ani de 
zile. Lua un dejun frugal, iar apoi pleca la depozite. După-amiaza târziu 
făcea exerciţii în gymnasium şi se relaxa în băi, stând de vorbă cu 
aristocrați, cu politicieni şi cu alţi negustori bogaţi. Se întorcea acasă, unde 
lua cina cu soţia şi cu copiii şi apoi se retrăgea printre cărţile lui. 
Următoarea zi era ca şi cea dinainte. Zi după zi, la nesfârşit. 

Marcus cerea mai mult de la viaţă. Voia să-şi simtă sângele clocotindu-i 
în vene ca la cursele de care, ca atunci când urmărea câte o luptă bună 
între gladiatori sau ca atunci când era cu o femeie frumoasă. Îi plăceau 
moleşeala beţiei după un vin bun şi nopţile de pasiune şi plăcere în doi. Îi 
plăcea să guste delicatese rare. 

Îi plăcea să privească dansatoarele, să asculte cântăreții şi să 
urmărească piese de teatru. 

Viaţa era o foame care trebuia potolită. Viaţa trebuia savurată, nu 
degustată. Dar pentru asta era nevoie de bani... de foarte mulţi bani. 

În ciuda discursurilor şi a poziţiei tatălui său, Marcus era convins că nu 
onoarea era cea care conducea Roma şi întreaga lume, ci aurul şi banul. 
Cu bani se cumpărau alianţe şi acorduri comerciale; cu bani se plăteau 
soldaţii şi maşinile de război care lărgeau graniţele Imperiului. Cu bani se 
instaurase Pax Romana. 

Marcus cobora cu paşi hotărâți dealul Aventin. Oraşul era plin de tâlhari 
aflaţi în aşteptarea unei victime mai neajutorate pe care s-o jefuiască. 
Tânărul era cu ochii în patru. Avea reflexe rapide şi un pumnal ascuţit. 
Aproape că s-ar fi bucurat să fie atacat. O luptă bună, sângeroasă, l-ar fi 
eliberat de frustrările pe care i le trezise tatăl său cu pretenţiile şi cu 
aşteptările lui. De unde acest dispreţ brusc pentru bani, când toată viaţa 


nu făcuse altceva decât să-i strângă? Marcus izbucni într-un râs sălbatic. 
Cel puţin el era sincer în încercarea sa de a se îmbogăţi. Nu se prefăcea că 
dispreţuieşte lucrul care-i permitea să aibă stilul de viaţă pe care şi-l 
dorea. 

Zgomotul roţilor pe drumul pietruit se înteţea pe măsură ce se apropia 
de strada principală. Căruţele şi vagoanele pline cu mărfuri traversau 
oraşul, făcând o gălăgie infernală, cum nu se auzea nici în marile bătălii. 
Ar fi trebuit să pornească de acasă mai repede, înainte să se dea drumul la 
căruţe să intre în Roma. 

Marcus îşi croi drum pe alei şi pe străzile întortocheate, încercând să 
evite traficul. Se ţinu aproape de ziduri pentru a nu fi împroşcat cu 
murdăriile ce se aruncau de la ferestrele de sus. Străbătând o arteră mai 
importantă, văzu o căruţă întoarsă cu roţile în sus. Butoaie întregi de vin 
se desprinseseră de frânghiile cu care erau legate şi se rostogoleau la 
vale. Bărbaţii strigau; caii nechezau. Vizitiul grec se folosi de biciul lui ca 
să-l împiedice pe un om care se îndepărta cu un butoi. Alţii doi începură să 
se bată în mijlocul străzii. 

Marcus fu acostat de un vânzător ambulant care căra un vas cu vin şi un 
coş cu pâine, ducând pe umeri o bucată de şuncă. Înjurând, Marcus îl 
îmbrânci deoparte şi îşi croi drum prin mulţime. Reuşind să treacă, se 
îndreptă spre podul ce trecea peste Tibru. Mirosul de excremente era 
infernal. Pe toţi zeii, ce n-ar fi dat în schimbul unei guri de aer curat de la 
ţară! Poate avea să investească în ceva terenuri, la sud de Capua. Oraşul 
se dezvoltă, iar preţurile vor creşte. 

Străbătând podul, o luă spre sud, către Grădinile lui lulius. Casa lui 
Antigonus nu era departe şi plimbarea îi priise. 

Un sclav negru deschise uşa. Etiopianul avea aproape doi metri şi era 
bine făcut. Marcus îl studie de sus până jos şi se gândi că acesta trebuia să 
fie una dintre noile achiziţii din Africa ale lui Antigonus. Acesta îi spusese 
că îşi va cumpăra un gladiator antrenat pe post de gardă de corp. Lui 
Marcus i se părea o cheltuială inutilă din moment ce viaţa tânărului 
aristocrat nu era încă ameninţată. 


Marcus Lucianus Valerian, îi spuse Marcus sclavului. 


Negrul făcu o plecăciune adâncă şi îl conduse spre sala încăpătoare de 
banchet aflată în exteriorul atriumului. 

O atmosferă deprimantă domnea în camera întunecoasă. Doi tineri bine 
făcuţi, încinşi cu nişte şorţuri şi purtând coroane din frunze de lauri cântau 
o muzică melancolică la nai şi liră. Prietenii lui Antigonus vorbeau cu glas 
scăzut. Unii stăteau întinşi pe canapele, bând şi mâncând. Patrobus ocupa 
o canapea întreagă şi avea înaintea lui un platou cu delicatese. Marcus n-o 
zări pe soţia senatorului, Fannia, şi se întrebă dacă nu cumva plecase la 
proprietatea lor de la ţară, aşa cum plănuise. 

Îl ochi pe Antigonus, care zăcea întins şi se bucura de atenţia unei tinere 
sclave din Numidia. Marcus se apropie. Cu braţele încrucişate, se sprijini 
ca unul de-al casei de o coloană de marmură şi rămase acolo privindu-i 
câteva momente rânjind batjocoritor. 

— Hei, Antigonus, când am părăsit augusta-ţi prezenţă azi după-amiază 
te-am lăsat punând la cale o călătorie pe râul Styx. Şi iată că acum te 
găsesc închinându-te lui Eros. 

Antigonus deschise ochii şi încercă să se concentreze. Descolăcindu-se, 
o expedie pe fată, făcându-i vânt uşor, şi se ridică tremurând, evident 
beat. 

— Ai venit la înmormântare sau la petrecere, dragă Marcus? 

— La petrecere, desigur. Ţi-am dat cuvântul, nu? 

Vei avea suma de care ai nevoie într-o săptămână. 

Antigonus scoase un suspin de uşurare. 

— Lăudaţi fie zeii pentru generozitatea lor. 

Văzând privirea ironică a lui Marcus, tânărul aristocrat adăugă repede: 

— Şi familia ta, desigur. 

Bătu din palme, trezind vreo şase oaspeţi din lâncezeală. 

— Încetaţi cu bocetele astea şi cântaţi-ne ceva mai vesel! 

Făcu semn nerăbdător unui sclav. 

— Mai adu-ne vin şi mâncare. 

Antigonus şi Marcus se aşezară şi începură să discute despre planurile 
pe care le aveau cu jocurile pe care intenţiona să le ţină Antigonus în 


cinstea împăratului. 


— Va trebui să avem ceva nou şi incitant care să-l distreze pe nobilul 
nostru Vespasian, zise Antigonus. Câţiva tigri poate. Mi-ai spus că una din 
caravanele tale a sosit acum câteva zile. 

Marcus nu avea de gând să-i vândă tigri lui Antigonus şi să fie 
recompensat cu fonduri din bugetul propriei lui familii. Un dar de o 
jumătate de milion de sesterţi era de ajuns, nu trebuia să mai adauge şi 
animale scumpe la el. 

— Oamenii s-ar putea să recepteze mai bine punerea în scenă a uneia 
dintre cele mai de succes bătălii ale împăratului în ludeea. 

— Au ajuns ştiri cum că lerusalimul a fost distrus, zise Antigonus. Cinci 
luni de când asediază oraşul acela părăsit şi mii de soldaţi de-ai noştri au 
căzut ucişi. Ei, dar merită, dacă te gândeşti că aproape au ras neamul 
acela scârbos de pe faţa pământului. 

Pocni din degete şi un sclav se apropie grăbit, încărcat cu o tavă plină 
de fructe. Antigonus alese o curmală. 

— Titus a dus nouăzeci de mii de captivi în Cezarea. 

— Deci în ludeea este în sfârşit pace, remarcă Marcus. 

— Pace? Ha! Atâta timp cât mai e vreun evreu în viaţă, nu va fi 
niciodată pace, numai răzmeriţe! 

— Puterea Romei constă în toleranţă, Antigonus. Noi le permitem 
oamenilor să se închine oricărui zeu vor ei. 

— Cu condiţia să se închine şi împăratului. Dar evreii ăştia? 

O parte din toate problemele astea au început tocmai pentru că au 
refuzat să aducă jertfe împăratului nostru în Templu. Au pretins că 
sacrificiile străinilor le pângăresc sfântul lor lăcaş. Ei bine, acum au rămas 
fără lăcaşul lor cel sfânt. 

Râse, vârându-şi curmala în gură. 

Marcus acceptă vinul oferit de o superbă sclavă partă. 

— Poate acum vor renunţa la credinţa lor zadarnică. 

— Unii poate că da, dar aceia care îşi spun drept-credincioşi nu vor ceda 
niciodată. Nebunii ăştia se prosternează în faţa unui zeu pe care nu-l pot 
vedea şi refuză, chiar cu preţul vieţii, să-şi plece capul fie şi numai o 
secundă în faţa singurei divinităţi adevărate, împăratul. 


Patrobus se răsuci pe o canapea de lângă ei. 

— Măcar sunt mai interesanţi decât creştinii ăia laşi. Pune-l pe un evreu 
în faţa oricărui duşman şi ai să vezi cu câtă sălbăticie se luptă, dar adu-l 
pe un creştin în arenă şi va îngenunchea, cântând zeului său necunoscut şi 
murind fără să ridice un deget în apărarea lui. 

Luă o altă delicatesă de pe platoul de argint. 

— Îmi fac greață. 

Marcus îşi amintea prea bine de sutele de creştini trimişi la moarte de 
Nero. Câţiva fuseseră chiar stropiţi cu smoală şi bitum şi li se dăduse foc, 
fiind folosiţi ca torţe pentru jocuri. Mulțimea era flămândă de sânge 
creştin, dând crezare spuselor lui Nero, cum că această sectă ar fi dat foc 
Romei pentru a împlini profeția lor în care se spune că sfârşitul lumii va 
veni prin foc. Dar mulţimea nu ştia de propriile vise ale lui Nero, acelea de 
a construi un nou oraş, cu numele lui. 

Imaginea acelor bărbaţi şi femei întâmpinând moartea fără să se 
împotrivească îi lăsase lui Marcus un sentiment vag de nelinişte, o 
frământare care îl chinuia. Patrobus îi numea laşi, dar Marcus nu era sigur 
că-i împărtăşea părerea. Un laş ar fi fugit din faţa unui leu, nu ar fi stat 
drept, înfruntându-l. 

Antigonus se aplecă spre Marcus, rânjind. 

— Soseşte frumoasa Arria, şopti el. 

Arria venea dinspre grădină, râzând cu alte două tinere. Stola albă era 
înfăşurată elegant în jurul trupului ei zvelt, iar brâul îi era încins cu o curea 
lată din aur, presărată cu pietre preţioase, pe care şi-o făcuse la comandă, 
după ce văzuse una asemănătoare purtată de un gladiator în arenă. Îşi 
decolorase părul negru cu spumă de Batavia iar pletele ei blonde de-acum 
erau împletite şi prinse într-un coc complicat deasupra capului mândru. 
Câteva bucle îi încadrau chipul gingaş. Marcus zâmbi uşor. Puritate şi 
fragilitate feminină. Câţi bărbaţi nu fuseseră amăgiţi de acea imagine de 
ingenuă, când în spatele ei se afla de fapt un apetit lacom şi uneori bizar. 

Ea îşi roti privirile în jur până dădu cu ochii de el şi îi zâmbi. Cunoştea 
foarte bine acea privire, dar ea nu mai avea acelaşi efect asupra lui ca la 


începutul relaţiei lor. Deşi îi zâmbi şi el, aproape că îşi dorea să nu fii fost 


prezentă. Libertatea pe care o simţise cu numai un minut în urmă se topi 
când ea traversă încăperea. 

— Marcus, întotdeauna loial, zise ea cu o uşoară ironie în glasul dulce, 
întinzându-se grațios pe canapeaua lui. 

— Am auzit din grădină cum s-a schimbat muzica. Asta înseamnă, 
presupun, că l-ai salvat pe dragul nostru Antigonus de la ruină. 

Surprins de tonul ei tăios, îi luă mânuţa albă şi i-o sărută. Degetele ei 
erau reci şi tremurânde. Ceva îi scăpa. 

— Pentru moment, zise Marcus. Până va obţine un loc în Senat şi va 
începe să se înfrupte din bugetul public. 

Buzele ei se înmuiară. 

— Aerul nopţii e înviorător, Marcus. 

— A, da, fără doar şi poate, bucuraţi-vă de el cât mai puteţi, zise 
Antigonus cu un zâmbet ironic şi amuzat. 

Chiar în dimineaţa aceea, la băi, Antigonus adusese vorba despre Arria. 

— Spune-mi, Marcus, de ce atunci când pasiunea unei femei pentru un 
anumit bărbat creşte, pasiunea lui pentru ea scade? 

Era evident pentru toţi, mai puţin pentru doamna în cauză, că Marcus 
începea să-şi piardă interesul pentru ea. 

Marcus se ridică şi puse mâna Arriei pe braţul său. leşiră în grădină şi se 
plimbară pe cărarea de marmură în lumina lunii. Marcus n-o subestima pe 
Arria. Ştia că nu-i va fi uşor să se descotorosească de ea. Fusese cu el mai 
mult decât cu oricare dintre ceilalţi iubiţi ai ei. Era conştient că aceasta nu 
se datora atât dibăciei, cât firii lui. 

îndrăgostit nebuneşte la început, el nu cedase niciodată pe deplin 
farmecelor ei, lucru cu care frageda Arria nu era obişnuită. 

— Ai văzut ultima statuie a lui Antigonus? întrebă ea. 

— Afrodita? 

Deşi Antigonus era mai mult decât mulţumit de munca artizanilor săi 
greci, Marcus nu fusese impresionat de produsul final. Nu credea că 
Antigonus va obţine prea mare profit de pe urma acelei creaţii 
dezgustătoare. Tatăl său avea dreptate în evaluarea operelor de artă ale 


lui Antigonus. Nu meritau mai mult decât un rânjet ironic. 


— De data asta nu mai e vorba de un zeu, dragul meu. Cred că e cea 
mai bună lucrare a lui. Ar trebui să ceară o avere pe ea, dar el o ascunde 
pentru sine. Mi-a arătat-o în seara asta, mai devreme, dar n-a mai văzut-o 
nimeni altcineva. 

Îl duse după ea pe cărare până-n capătul îndepărtat al grădinii. 

— E aici, în spate, după boscheţi. 

Pe o alee cu flori, lângă zidul înalt de marmură, se afla statuia unui 
bărbat în spatele unei fete cu păr lung şi des. Capul ei era înclinat într-o 
parte, ochii plecaţi. Bărbatul o ţinea cu mâinile de umeri şi de şolduri. 
Sculptorul făcuse acele mâini puternice, astfel încât dădeau impresia că 
bărbatul încerca s-o întoarcă pe fată spre el şi s-o îmbrăţişeze. Trupul ei 
tânăr şi delicat emana rezistenţă şi candoare. Cu toate acestea, se simţea 
şi în ea o pasiune reţinută. Ochii îi erau aproape închişi şi buzele 
întredeschise, ca şi când ar fi încercat să tragă aer. Conflictul părea să fie 
mai mult de partea ei decât de partea bărbatului. 

— Priveşte la faţa lui, zise Arria. Poţi să-i simţi dorinţa şi frustrarea. De-a 
dreptul... impresionant, nu-i aşa? 

Îşi făcu vânt cu evantaiul. 

Surprins să găsească o piesă atât de minunată în colecţia lui Antigonus, 
Marcus rămase nemişcat, studiind lucrarea. Evaluarea Arriei era corectă. 
Avea în faţă o capodoperă care merita un preţ bun. Dar ştia că orice-ar fi 
spus acum ar fi ajuns la urechile lui Antigonus şi l-ar fi făcut să crească 
preţul, în cazul în care s-ar fi hotărât să o vândă. Marcus privi liniile curate 
şi elegante ale marmurei albe cu un aer indiferent. 

— Mda, e ceva mai bine decât de obicei. 

— Chiar nu vezi, Marcus? 

— Presupun că va obţine un preţ mai bun pe aceasta decât pe 
majoritatea celorlalte gunoaie pe care le vinde, zise el. Dacă ar fi a lui, nu 
s-ar despărţi de ea, dar atunci venitul lui nu ar depinde de o adunătură de 
cioplitori care făuresc zei şi zeițe pentru grădinile bogătaşilor. 

— Gunoaie! Asta e o capodoperă, şi o ştii prea bine. 

— Am văzut o duzină exact la fel în jumătate din grădinile Palatinului. 


— Dar niciuna atât de expresivă. 


— Adevărat, fu Marcus nevoit să recunoască. Fata părea atât de vie, 
încât avea impresia că, dacă ar fi atins-o, i-ar fi simţit căldura trupului. 

Gura Arriei se arcui. 

— Antigonus zicea că i-a spus omului să-l pună pe bărbat în spatele ei 
din decenţă. 

Marcus râse pe înfundate. 

— De când e Antigonus atât de preocupat de decentă şi de cenzori? 

— Nu vrea să-i supere pe tradiţionalişti într-o perioadă atât de delicată 
pentru cariera lui politică, zise Arria. Îţi place, nu-i aşa? 

Îmi dau seama după sclipirea aceea lacomă din ochii tăi. Ai vreo statuie 
de la Antigonus? 

— Nu prea. Artizanii lui au gusturi comune şi mie nu mi-au plăcut 
niciodată femeile corpolente. 

— Antigonus nu ciopleşte niciodată femei corpolente, Marcus. Doar 
voluptuoase. Presupun că ştii diferenţa. 

Îşi ridică privirea spre el. 

— Corpolentă e Fannia. 

Deci micuța Arria auzise zvonurile despre scurta lui întâlnire cu nevasta 
senatorului. Îi displăcea expresia posesivă de pe faţa ei. 

— Cu forme generoase ar fi o descriere mai bună, Arria, şi mult mai 
fidelă realităţii. 

Ochii ei scânteiară. 

— Arată ca un porumbel pus la îngrăşat! 

— Arria, scumpa mea, e regretabil că dai crezare la tot ce auzi. 

Arria îşi ridică bărbia. 

— De unde nu-i foc nu iese fum. 

— Nu-i uimitor cum întotdeauna ştii tu mai multe despre activităţile 
mele decât mine? 

— Nu-ţi bate joc de mine, Marcus. Ştiu că e adevărat. Fannia a fost aici 
şi era tare încrezută din cauza asta. 

— Pe toţi zeii, izbucni el ieşindu-şi din fire. Ce ai făcut? Ai luat-o la 
întrebări în faţa lui Patrobus? 

În momente ca acesta, Marcus găsea că femeile sunt un spin în coaste. 


— Patrobus era atât de ocupat îndopându-se cu ficăţei de gâscă încât n- 
a auzit nimic. 

— Îi acordă prea puţină atenţie Fanniei. Asta e o parte a problemei ei. 

— Şi unul din motivele pentru care te-ai grăbit s-o cucereşti. Asta a fost? 
Presupun că acum ai să-mi spui că ţi-ai dat întâlnire cu ea în Grădinile lui 
lulius din milă pentru situaţia ei disperată. 

— Vorbeşte mai încet! 

Nu el o cucerise. Fannia fusese cea care îl acostase în timpul jocurilor. 
La scurtă vreme se întâlniseră în Grădinile lui lulius şi petrecuseră 
împreună o după-amiază fierbinte. 

— E o scroafă. 

Marcus scrâşni din dinţi. 

— lar tu, draga mea Arria, eşti plicticoasă. 

Şocată de atacul lui neaşteptat, îngheţă preţ de o clipă, după care 
mândria puse stăpânire pe ea şi încercă să-l pălmuiască. Marcus o prinse 
cu uşurinţă de încheieturi, râzând de ieşirea ei. 

— Sunt plicticoasă, da? 

Lacrimile îi umplură ochii, înfuriind-o şi mai tare. 

— Câine necredincios ce eşti! 

— Şi tu ai avut momentele tale de infidelitate, draga mea. Acel retiar, de 
exemplu. Îţi aduci aminte? Abia ai aşteptat să-mi spui de el. 

— Am vrut să te fac gelos! 

l-ar fi plăcut să ştie că fusese înnebunit de furie când ea îi povestise cu 
lux de amănunte întâlnirea cu gladiatorul. Îi eliberă mâinile, dezgustat de 
ieşirea ei şi de propriul său temperament aprig. 

Arria îşi muşcă buza, studiindu-l un moment. 

— Ce se întâmplă cu noi, Marcus? Era o vreme când nu puteai suporta 
să fii departe de mine. 

lar acum, ea era cea flămândă după el. 

Marcus fu gata să-i spună adevărul, dar ajunse la concluzia că era mai 
bine să facă apel la vanitatea ei. 

— Tu eşti ca zeiţa Diana. Adori vânătoarea. M-ai prins în mrejele tale cu 


ceva timp în urmă. 


Ea ştia că încearcă s-o îmbuneze. 

— Dar acum nu mai eşti al meu, nu-i aşa, Marcus? zise ea încet, simțind 
durerea ascuţită a pierderii. Ochii i se umplură de lacrimi pe care nu 
încercă să le oprească. Poate lacrimile aveau să-l înduplece şi pe el ca pe 
atâţia alţii. 

— Credeam că însemn ceva pentru tine. 

— Însemni, zise el, luând-o în braţe. Îi ridică bărbia şi o sărută. Ea-şi 
întoarse faţa, însă el o simţi tremurând. Îi întoarse iar faţa spre el şi o 
sărută din nou, simțind cum împotrivirea i se topeşte. 

— Te-am admirat întotdeauna, Arria. Pentru frumuseţea ta, pentru 
pasiunea ta, pentru spiritul tău liber. Vrei să faci din viaţă o sărbătoare şi 
aşa şi trebuie să fie. Vrei să încerci totul. Şi eu la fel. 

— Eşti singurul bărbat pe care l-am iubit vreodată, Marcus. 

El râse, neputându-se stăpâni. 

Arria se smulse din braţele lui şi îl privi furioasă, uitându-şi lacrimile. 

— Cum poţi să râzi când îţi spun că te iubesc? 

— Pentru că eşti o mincinoasă micuță şi atât de dulce. Ai uitat atât de 
repede de Aristobulus, Sosipater, Chuza şi atâţia alţii? Chiar şi de sărmanul 
Fadus? Cred că voiai doar să vezi dacă-l poţi smulge din mâinile acelui 
gladiator. S-au şi făcut pariuri cu această ocazie. Mulţi au pierdut o avere 
când ai reuşit în cele din urmă să-l faci să se îndrăgostească de o femeie. 

Cu un zâmbet, Arria se aşeză pe bancă şi-şi încrucişă picioarele. 
Privindu-l susceptibilă, zise: 

— Dar Fannia, Marcus? Dă-mi voie să protestez. E pur şi simplu prea 
umilitor. E cu cel puţin zece ani mai bătrână ca mine şi nici pe departe atât 
de frumoasă. 

— Nici atât de experimentată. 

Ea-şi ridică capul. 

— Atunci înseamnă că n-ai fost prea mulţumit de ea. 

— Asta nu e treaba ta. 

Buzele ei se strânseră. 

— Ai s-o mai vezi? 

— Nici asta nu e treaba ta. 


Ochii ei scânteiară. 

— Eşti nedrept, Marcus. Eu îţi spun tot. 

— Pentru că eşti indiscretă, zâmbi el răutăcios. Şi crudă. 

Ochii ei arzători se măriră. 

— Crudă? făcu ea cu candoare. Cum poţi să mă acuzi de cruzime când 
n-am făcut decât să-ţi fac pe plac de la început? 

— Când un bărbat e îndrăgostit de o femeie, nu vrea să audă în detaliu 
toate aventurile ei cu alţi bărbaţi. 

— Erai îndrăgostit de mine? 

Se ridică şi se apropie de el. 

— Te-am făcut să suferi, Marcus? Chiar am făcut-o? 

Văzu satisfacția din ochii ei. 

— Nu, răspunse el sincer, şi îi văzu expresia feţei schimbându-se 
deodată, surprinsă. Da, îl înfuriase. Îl întărâtase adeseori. Dar nu ajunsese 
până la inima lui. Şi nu fusese singura. Nu simţise niciodată o pasiune 
devoratoare pentru nimeni şi nimic. 

Ea îşi trecu vârful unghiei peste bărbia lui. 

— Deci nu mă iubeşti? 

— Eşti un mod plăcut de a-mi ocupa timpul. 

Văzându-i nemulţumirea, îşi plecă creştetul şi-i atinse buzele cu ale lui. 

— Câteodată mai mult de atât. 

Ea părea răvăşită. 

— M-ai iubit vreodată, Marcus? 

El o mângâie uşor cu degetul pe obrazul moale, dorindu-şi să fi evitat 
subiectul dragostei. 

— Nu cred că sunt în stare de asta. 

O sărută încet. Era pe teritoriul lui. 

Poate tocmai asta era problema cu ei. Nu mai exista niciun mister, nicio 
pasiune din partea lui. Atingerea pielii ei catifelate, parfumul părului Arriei 
şi gustul gurii ei nu-l mai scoteau din minţi. Chiar şi conversaţia dintre ei 
devenise banală şi plictisitoare. Singurul subiect care-o preocupa pe Arria 
era ea insăşi. Tot restul era o continuă amăgire. 

— Nu sunt pregătită să se termine, zise ea cu respiraţia tăiată, lăsându- 


şi capul pe spate. 

— N-am spus că trebuie să se termine. 

— Te cunosc mai bine decât Fannia. 

— N-ai de gând să încetezi odată cu Fannia? 

— Tu poţi s-o faci? O, Marcus, nimeni nu te va tulbura aşa ca mine. 

Mâinile ei se plimbară pe trupul lui. 

— Azi am fost la templul Astarteei şi preoteasa m-a lăsat să mă uit ce-i 
făcea unuia dintre închinători. Vrei să-ţi arăt ce-i făcea, Marcus? [i-ar 
plăcea să vezi? 

Aţăâţat, dar în acelaşi timp dezgustat în mod inexplicabil, Marcus o 
împinse la o pante. 

— Altă dată, Arria. Nu e locul potrivit. 

Era prea preocupat de alte gânduri. Din casă se auzeau râsete. O 
melodie veselă era cântată la nai. În seara asta simţea nevoia să se înece 
în vin, nu să fie cu o femeie. 

Arria părea tulburată, dar oricât ar fi încercat, Marcus nu putea simţi 
nimic pentru ea. 

Torța pâlpâi, făcându-l să-şi îndrepte privirea din nou spre statuie. 
Privindu-l, Arria încercă să-şi controleze tumultul de emoţii. Buzele i se 
strânseră când văzu că Marcus arăta mai mult interes statuii celor doi 
îndrăgostiţi decât ei. Ar fi dat orice să-l audă implorând-o, aşa cum făcuse 
Chuza. 

Dar Marcus nu-i era ca şi Chuza, iar ea nu voia să-l piardă. Era bogat, 
frumos şi avea ceva, o nelinişte, o patimă adâncă ce-o atrăgea. 

Înfrângându-şi mândria, Arria îşi strecură braţul sub al lui. 

— Îţi place statuia, nu-i aşa? E grozavă. Mă îndoiesc că Antigonus se va 
despărţi de ea. S-a îndrăgostit de ei. 

— Vom vedea, replică Marcus. 

Se întoarseră în casă şi se alăturară celorlalţi petrecăreţi. Gânditor, 
Marcus se întinse pe canapea lângă Antigonus. Vinul curgea fără oprelişti 
pe fundalul discuţiilor despre politică. Plictisită, Arria aminti în treacăt 
despre fascinația lui Marcus în faţa statuii celor doi îndrăgostiţi. Antigonus 
încruntă din sprâncene şi schimbă subiectul. Marcus sugeră posibilitatea 


apariţiei altor nevoi financiare pe viitor, acuzând costul organizării jocurilor 
pentru populaţie, petrecerile pentru aristocrați şi alte obligaţii scumpe pe 
care le implica un loc în politică. Antigonus simţi brusc o pornire de 
generozitate. 

— Statuia se va afla în grădina familiei Valerian până la sfârşitul 
săptămânii viitoare, se oferi el solemn. 

Marcus ştia cum funcţionează mintea lui Antigonus. De obicei îşi uita 
promisiunile făcute la beţie. Cu un zâmbet discret, mai turnă vin în cupa 
lui şi a lui Antigonus. 

— Am să mă ocup eu de asta, zise el, făcând semn unuia dintre sclavii 
săi. 

Lui Antigonus îi căzu faţa când Marcus dădu ordin ca statuia să fie dusă 
la vila Valerian într-o oră. 

— Eşti cu adevărat generos, Antigonus, zise Arria. Mai ales faţă de 
Marcus, care are atât de puţină consideraţie pentru adevărata frumuseţe. 

Întinzându-se pe spate leneş, Marcus îi zâmbi batjocoritor. 

— Adevărata frumuseţe e rară şi de obicei nu e recunoscută de cei care 
o posedă. 

Roşie de furie, Arria se ridică grațios. Zâmbi şi-şi puse mâna fină, 
împodobită cu bijuterii, pe umărul lui Antigonus. 

— Ai grijă, dragă prietene, căci altfel ai s-o sfârşeşti prin a te vinde 
ambițiilor unui plebeu. 

Antigonus o privi depărtându-se şi rânji către Marcus. 

— Frumoasa Arria a auzit de întâlnirea ta cu Fannia. 

— O femeie e o încântare, două, un blestem, zise Marcus, întorcându-se 
la discuţiile despre politică şi în cele din urmă despre contractele de 
construcţii. Ar fi putut foarte bine să se folosească de ascensiunea lui 
Antigonus în Senat. Până în zori obținuse deja toate garanţiile de care 
avea nevoie pentru a-şi face cunoscut propriul nume în construcţii prin 
întreaga Romă şi pentru a-şi umple cuferele cu talanţi de aur. 

Scopul lui avea să fie atins. Înainte să facă douăzeci şi cinci de ani, îşi va 
întrece tatăl în bogăţie şi faimă. 


CAPITOLUL 5 


Hadasa stătea dreaptă în lungul şir de bărbaţi şi femei evreice, în timp 
ce vânzătorii de sclavi îmbrăcaţi în haine scumpe se plimbau printre 
captivi, căutând specimenele cele mai sănătoase. Fuseseră luate anumite 
măsuri de protecţie atâta timp cât captivii evrei mărşăluiseră cu Titus, dar 
acum, că acesta plecase către Alexandria, vânzătorii de sclavi se repeziră 
asupra lor ca vulturii în căutare de pradă. 

Şapte sute dintre cei mai bine făcuţi şi mai în formă bărbaţi plecaseră cu 
Titus, îndreptându-se din nou spre sud cu legiunile acestuia pentru a 
vedea rămăşiţele lerusalimului înainte de călătoria în Egipt. De acolo, vor 
naviga spre Roma. Titus urma să-şi prezinte captivii în procesiunea 
triumfală, iar apoi să-i trimită în arenă, la jocuri. 

O femeie ţipă când un gardian roman îi smulse tunica zdrenţuită, 
permițându-i vânzătorului s-o cerceteze mai îndeaproape. Când încercă să 
se acopere cu mâinile, gardianul o lovi. Suspinând, rămase nemişcată sub 
privirea scrutătoare a celor doi. 

Nu merită niciun sestert, zise vânzătorul, şi trecu mai departe. 

Romanul îi aruncă înapoi tunica. 

Cele mai frumoase femei fuseseră deja folosite de ofiţerii romani şi apoi 
vândute în oraşele prin care trecuseră. Cei rămaşi alcătuiau un grup 
pestriţ: majoritatea erau femei şi copii, iar alţii nu prezentau niciun interes 
pentru soldaţii romani. Dar, chiar dacă nu-ţi luau privirile, aveau totuşi o 
calitate: supravieţuiseră atâtor luni de marşuri istovitoare şi greutăţi. În 
fiecare oraş prin care trecuse Titus fuseseră organizate jocuri şi mii de 
captivi au fost ucişi. Şi totuşi aceştia au supravieţuit. 

Când Titus şi-o făcu amantă pe prinţesa Berenice din neamul lui lrod, 
evreii nutriră pentru scurt timp speranţa că vor fi scutiţi de jocuri. Se 
rugară ca Berenice să-i salveze, aşa cum făcuse regina Estera cu secole în 
urmă. Dar dragostea lui Titus faţă de frumoasa prinţesă nu aduse salvare 
poporului ei. Arenele din Cezarea Filipi, din Ptolemaida, din Tir, Şi don, 
Berytus şi din Antiohia erau îmbibate de sângele evreilor. Dintre miile de 


oameni care plecaseră din lerusalim, nu mai rămăseseră decât aceste 


câteva femei costelive. 

Hadasa suferise şi ea, la fel ca ceilalţi. Moartea îi urmărea pe captivi, 
însoţindu-i prin căldură, praf, raţii sărăcăcioase, boală şi celebrările 
victoriei romane. Când legiunile lui Titus şi cei prinşi ajunseră la Antiohia, 
mai puţin de jumătate din cei luaţi din Sfânta Cetate se mai aflau în viaţă. 

Populaţia Antiohiei se revărsă din oraş pentru a-l întâmpina pe Titus ca 
pe un zeu. Femei cu ochi de căprioară îl urmau pe fiul cel chipeş al 
împăratului, târându-şi copilaşii după ele. În ultima vreme, evreii liberi din 
Antiohia se luptaseră între ei, întreţinând ura sirienilor, care aruncau acum 
cu gunoaie în Hadasa şi în ceilalţi captivi, insultându-i şi cerând uciderea 
lor. Gărzile romane îi împinseră în cele din urmă pe agresori înapoi. Se 
răspândi vestea că sirienii îi cereau lui Titus să-i ia pe evreii liberi din oraş 
cu el, dar Titus refuză şi necontenitele lor pretenţii îl înfuriară. La urma 
urmei, ce să facă el cu alţi evrei pe cap? Ţara lor era distrusă şi Cetatea 
Sfântă în ruine şi aveau deja suficienţi oameni pentru jocuri. Cine avea 
nevoie de ei? 

Sirienii cerură ca plăcile din bronz pe care erau gravate privilegiile 
evreilor să fie scoase din Antiohia, dar, din nou, Titus refuză. 

Merse chiar un pas mai departe şi, din motive ştiute doar de el singur, 
făcu o proclamaţie prin care evreii liberi din Antiohia se puteau bucura în 
continuare de toate privilegiile de până acum. În caz contrar, sirienii aveau 
să dea socoteală în faţa Romei. 

Şi astfel, în timp ce vieţile evreilor liberi din Antiohia erau în afară de 
orice pericol, viaţa nenorociţilor captivi devenea din ce în ce mai nesigură. 
Hotărât să evite pe viitor orice conflict în provincia romană ludeea, Titus 
luă decizia să-i împrăştie pe supraviețuitorii evrei prin toate teritoriile 
Imperiului Roman. De sclavi apți de muncă era nevoie întotdeauna şi erau 
cumpăraţi în număr mare, legaţi unul de altul şi duşi la navele ce se 
îndreptau spre fiecare provincie din Imperiu. 

Unii evrei erau trimişi pe fundul sutelor de corăbii, unde aveau să-şi 
petreacă restul vieţii la galere. Alţii erau trimişi în Galia să taie copaci 
pentru extinderea oraşelor romane. Grupuri mari se îmbarcau spre Spania, 


să aibă grijă de vite sau să lucreze în minele de argint. Alte sute erau 


trimise în Grecia să taie şi să transporte marmura din carierele de piatră. 
Cei mai mândri şi mai răzvrătiți erau vânduți vechilor duşmani, egiptenii, şi 
sfârşeau lucrând cu lopata în mâini şi încărcând nisipul pe şlepuri pentru 
arenele din Imperiu, unde acesta urma să absoarbă sângele evreilor, 
vărsat pentru distracţia gloatelor romane. 

Cei mai arătoşi dintre captivi fuseseră deja vânduți; rămâneau doar cei 
mai slabi şi mai urâţi. Hadasa se afla printre aceste câteva sute care mai 
trebuiau împrăştiaţi. Vânzătorul care îi studia acum cumpăra ţesători, 
lucrători la câmp, servitori în gospodărie şi prostituate, încleştându-şi 
mâinile, se rugă să nu se numere printre ultimele. 

— Ce zici de asta? întrebă un soldat roman, trăgând o femeie din rând. 

Efeseanul tuciuriu o privi cu dezgust. 

— O urâţenie cum n-am mai văzut. 

Merse mai departe, defăimându-le pe femeile rămase. 

— Nu uita că eu cumpăr sclave care să fie prostituate la altar, în templul 
lui Artemis. Trebuie să fie cât de cât atrăgătoare. 

Inima Hadasei bătea ca nebună când se apropie de ea. 

Doamne, fă-l să treacă peste mine. Fă să fiu invizibilă. 

Mai bine să curețe la porci decât să slujească unei zeițe păgâne. 

Vânzătorul de sclavi se opri în dreptul ei. Hadasa se holbă la picioarele 
lui încălţate în sandale de piele viu colorate. Haina bogată de in era 
albastră şi curată. Se simţi cuprinsă de friguri şi i se făcu greață când el 
continuă s-o studieze. Rămase cu capul plecat. 

— Aceasta ar avea potenţial, zise deodată bărbatul. O apucă de bărbie 
şi-i ridică faţa. Ea privi în ochii lui reci şi aproape leşină. 

— E prea tânără, spuse soldatul. 

— Cum de a trecut neobservată? 

Vânzătorul îi întoarse faţa la dreapta şi la stânga. Bărbia Hadasei 
tremura când îl lăsă să-i studieze dinţii. 

— Are dinţi buni. 

— E prea slabă, zise romanul. 

El îi înclină faţa din nou, studiind-o îndeaproape. 


— Puţină mâncare bună şi se îngraşă ea. 


— E urâtă. 

Vânzătorul de sclavi aruncă o privire tânărului soldat şi zâmbi. 

— Nu destul de urâtă, dacă ţi-a trezit interesul. Ai profita de ea? 

Scandalizat şi scârbit de sugestia lui, soldatul roman înţepeni. 

— Nici n-am atins-o. 

— De ce? 

— E dintre cei drepţi. 

Vânzătorul râse. 

— Dintre cei drepţi, rânji el. Un motiv în plus ca s-o cumpăr. Jumătate 
din bărbaţii Efesului ar da orice să aibă acces la o evreică „dintre cei 
drepţi”. 

Se uită din nou la Hadasa şi gura i se lărgi într-un zâmbet care-i întoarse 
fetei stomacul pe dos. 

Un muşchi tresări pe faţa soldatului. 

— Ce-mi pasă mie dacă plăteşti treizeci de piese de argint pentru o fată 
care va muri înainte de a ajunge la Efes? 

— Mie mi se pare destul de sănătoasă după câte a îndurat. Mă îndoiesc 
că rigoarea a ceea ce i se va cere să facă în templu o va omori. 

— Pun pariu pe porţia mea de sare că se va sinucide înainte să ajungi în 
Efes. 

— De ce să facă una ca asta? 

— Se vede de la o poştă că nu ştii nimic despre evrei. Fata asta ar 
prefera să moară decât să slujească unei zeițe pe care o consideră 
păgână. 

O prinse pe Hadasa de tunică şi o trase în faţă. 

— Dar n-ai decât. la-o. Un evreu mai puţin cu care să-mi bat capul. 

Hadasa îngheţă când vânzătorul o privi din nou şi transpiraţia îi ţâşni 
prin toţi porii. Sângele îi fugi din obraji şi se clătină. Romanul o prinse cu 
putere de haină, susţinând-o, pentru ca efeseanul s-o inspecteze în 
continuare. 

Vânzătorul o studie îndeaproape şi ochii i se îngustară. 

— Poate că ai dreptate. Pare gata să cadă de pe picioare chiar în clipa 


asta. 


Dădu din mâini cu dispreţ şi merse mai departe. 

— Nenorociţii ăştia de evrei! Aş prefera nişte egipteni. 

Tânărul soldat o eliberă şi se pregăti să-l urmeze. Într-un impuls de 
moment, Hadasa îl apucă de mână. 

— Dumnezeu să te binecuvânteze pentru mila ta, zise ea şi îi sărută 
mâna. 

El şi-o smulse. 

— Mi-ai mai mulţumit o dată. Îţi aduci aminte? Ti-am dat o lingură de 
grăunţe şi tu... 

Făcu o grimasă. 

— Te-am urmărit cum te rugai. Milă după milă, lună după lună, te rugai. 
La ce te-a ajutat? 

Ochii ei se umplură de lacrimi. 

— La ce? făcu el nervos, aşteptând un răspuns. 

— Nu ştiu încă. 

El se încruntă uşor, privind-o în ochi. 

— Încă mai crezi, nu-i aşa? Eşti o proastă. Cu toţii sunteţi nişte proşti. 

Începu să se îndepărteze, apoi o privi din nou, cu faţa rigidă. 

— Nu ţi-am făcut nicio favoare. Sclavele de la templu sunt foarte bine 
tratate. În special prostituatele. S-ar putea să mă blestemi mai târziu. 

— Niciodată. 

— Treci înapoi în rând. 

— N-am să te blestem niciodată, zise ea, şi făcu ce i se ceruse. 

Vânzătorul cumpără zece femei şi plecă. Un alt vânzător grec veni în 
ziua aceea şi Hadasa fu cumpărată ca sclavă în casă. Legată împreună cu 
alte zece femei, fu dusă pe străzile Antiohiei. Câţiva băieţi tuciurii alergau 
în dreptul lor, împroşcându-le cu excremente şi insultându-le. O evreică 
ţipă la ei isteric şi excrementele se transformară în pietre. Gărzile 
vânzătorului alungară băieţii, apoi îi smulseră hainele femeii care ţipase, 
luând-o la bătaie. Pentru a-i face umilinţa şi mai mare, o făcură să meargă 
goală tot restul drumului. 

Catarge răsăriră în faţa ochilor Hadasei şi mirosul mării o învălui, 


aducând cu el amintiri pătrunzătoare din Galileea, cu tatăl şi mama ei, cu 


fratele şi sora ei. Orbită de lacrimi, se poticni împreună cu celelalte femei, 
în timp ce erau îmbrâncite pe pasarela de îmbarcare a unui vas. 

Hadasa urcă treptele abrupte şi traversă pasaje înguste printre rândurile 
de sclavi urât mirositori din galeră, care văsleau. Etiopieni cu pielea 
închisă la culoare, bretoni cu ochi albaştri şi gali cu părul negru se holbau 
la ea lipsiţi de orice emoție. O altă scară ducea în cala navei. O duhoare 
îngrozitoare de fecale, urină, transpiraţie şi vomă o întâmpină. 

Coborând, văzu siluete mişcându-se în umbră. Trecu un moment până i 
se obişnuiră ochii cu întunericul şi îşi dădu seama că avea în faţă a doua 
serie de sclavi care erau folosiţi la galeră. 

— Femei, rosti un sclav în greacă, acel cuvinţel dovedind de câţi ani nu 
mai văzuseră o femeie. 

Frânghiile se dezlegară şi uşa cu gratii se trânti, apoi fu ferecată cu un 
lacăt. După câteva secunde, o apucară pe femeia goală, dar ţipetele ei se 
liniştiră când un alt sunet, şi mai oribil, se făcu auzit. Scâncind, Hadasa se 
târi la o parte, încercând să ignore zgomotele luptei disperate din 
întuneric. Doi bărbaţi începură să se bată. Cala întunecată luă înfăţişarea 
unui şeol agitat şi Hadasa se ascunse, ieşită din minţi, în cel mai 
îndepărtat cotlon din întuneric. 

În cele din urmă, lupta încetă şi Hadasa auzi o femeie plângând isteric. 
Cineva o lovi cu piciorul, strigându-i să-şi ţină gura şi femeia se târî cu 
greu prin mizeria de pe pardoseală. Când se apropie de ea, Hadasa îşi 
întinse mâna şi o atinse. Femeia se trase violent iar Hadasa îi spuse în 
şoaptă: 

— E loc aici, lângă mine. 

O simţi tremurând din toţi rărunchii când se cuibări lângă ea în 
întuneric. Femeia începu să tremure şi mai tare. Hadasa dădu cu mâna de 
o piele umedă şi rece. Nu avea cuvinte s-o mângâie, deşi îşi dorea cu 
disperare. Femeia începu să plângă din nou, înăbuşindu-şi de astă dată 
sunetul între genunchii ridicaţi. 

Gâtlejul Hadasei se strânse. Îşi dădu jos haina de deasupra şi i-o dădu 
femeii, rămânând doar cu tunica lungă şi cenuşie pe ea. 


— la asta pe tine, zise ea blând. 


Tremurând nestăpânit, femeia făcu întocmai. Hadasa o înconjură cu 
braţele şi o ţinu strâns, mângâindu-i părul lipicios şi urât mirositor aşa cum 
îl mângâiase pe al mamei sale. 

— Binecuvântată e femeia stearpă care nu-şi vede copilul trecând prin 
aşa ceva, gemu un glas. 

Liniştea se lăsă peste cei din cală, neîntreruptă decât de scârţăitul 
navei, de tobele ce băteau ritmul pentru sclavii din galeră şi de zgomotul 
vâslelor. Uşa cu gratii era trântită de câteva ori pe zi şi sclavilor odihniţi li 
se poruncea să urce, iar cei epuizați erau trimişi jos. Din când în când se 
auzea câte o plesnitură de bici, smulgând câte un geamăt de durere de la 
vreun sclav care se mişca prea încet. 

Zilele şi nopţile se scurgeau una după alta. Hadasa dormea, trezindu-se 
când se deschidea lacătul şi se trântea uşa pentru schimbarea echipajului 
sau când se împărțeau rațiile sărăcăcioase. Legănatul vasului mărea 
starea de rău a unora care zăceau bolnavi în întunericul fetid. Aerul era 
închis şi mirosea îngrozitor. Hadasa tânjea după o gură de aer curat şi visa 
la Galileea. 

O furtună izbucni în timp ce corabia naviga de-a lungul coastei liciene. 
Nava urca şi apoi cobora purtată de valuri, iar vântul gemea, urlând 
îngrozitor. Sclavii intrară în panică, căutând puncte de sprijin şi strigând în 
zeci de limbi către zeci de zei care să-i salveze. 

Apa rece ca gheaţa năvăli în cală, intrând şi ieşind, înmuind tunica 
zdrenţuită a Hadasei, care se agăța de vas. Tremurând, se ţinea cu putere 
şi se ruga în tăcere printre ţipetele celorlalţi. Corabia se ridica atât de sus, 
încât păru că îşi ia zborul din apă. Apoi se prăbuşi la fel de brusc, iar 
stomacul fetei odată cu ea. Chila navei lovi apa mării cu o plesnitură 
puternică, se clătină ameninţător, gata să se destrame. 

— Vom muri aici! Lăsaţi-ne afară! 

Bărbaţii se agăţau disperaţi de uşa cu gratii, în timp ce nivelul apei 
creştea. 

— Lăsaţi-ne afară! Lăsaţi-ne afară! 

Când nava se zgâlţâi din nou, cineva se lovi de Hadasa, tăindu-i 


respiraţia. Aceasta alunecă şi se ciocni de o scândură, în timp ce corabia 


se ridică la loc. Marea urla precum o fiară sălbatică. Corabia se înclină pe o 
parte şi fata simţi apa rece învăluind-o. 

O, Tată, ajută-ne! Salvează-ne aşa cum i-ai salvat pe ucenici la Marea 
Galileii. 

Căută ceva de care să se agaţe, dar nu găsi nimic. Apoi fu izbită cu 
putere de ceva în cap, iar sunetele se stinseră. Rămase plutind în 
întuneric, inconştientă. 

O treziră ritmul monoton al tobelor şi zgomotul vâslelor. Glasul mării 
care lovea prova şi se ciocnea de marginile vasului îi liniştea tâmplele ce 
zvâcneau. | se păru că totul a fost un vis. O durea capul; tunica şi părul îi 
erau ude leoarcă. Cala era plină cu apă. Doi sclavi umpleau nişte burdufuri 
şi le agăţau de o frânghie pentru a fi ridicate şi golite. 

O femeie stătea lângă ea şi o mângâia pe frunte. 

— Cum te simţi? 

— Mă doare puţin capul. Ce s-a întâmplat? 

— Te-ai lovit în timpul furtunii. 

— Deci a trecut furtuna. 

— De mult. Echipajul s-a schimbat deja de patru ori de când a încetat. L- 
am auzit pe gardian spunând că trecem pe lângă insula Rodos. 

Desfăcu un ştergar sloios şi i-l întinse Hadasei. 

— Ţi-am oprit nişte grăunţe. 

— Mulţumesc, rosti Hadasa, şi luă darul. 

— Mi-ai dat haina ta, zise femeia, şi Hadasa înţelese cine era. 

Zilele şi nopţile deveneau una în tăcerea întunecată. Dacă pe unii 
mizeria, mâncarea proastă, lipsa de intimitate şi abuzul îi dezumanizau, pe 
Hadasa toate acestea o apropiau de Dumnezeu. Tatăl ei îi spusese că 
suferinţa aduce după sine răbdare, pentru ca cel care suferă să fie întărit 
pentru ceea ce urma să vină. Ei nu-i plăcea să se gândească la ceea ce-i 
stătea în faţă. Erau prea multe posibilităţi groaznice. Moartea venea în 
prea multe feluri. 

Dumnezeu era atotştiutor, atotputernic şi omniprezent şi tatăl ei o 
asigurase întotdeauna că toate lucrurile lucrează pentru împlinirea 


scopului bun al lui Dumnezeu. Dar acum nu vedea niciun scop pentru care 


ea şi cei din jurul ei să sufere. Ca şi ea, mai erau şi alţii care se aflaseră în 
lerusalim la timpul nepotrivit, fiind prinşi în capcană ca nişte iepuri încolţiţi 
de o haită de câini. Nu vedea nicio diferenţă între zelot şi roman. Toţi erau 
oameni brutali. 

Mulţi prieteni ai familiei lor credeau că sfârşitul veacurilor de care 
vorbea lisus era aproape, că Domnul se va întoarce şi va domni încă în 
timpul vieţii lor. Unii au mers până acolo încât şi-au vândut tot ce aveau şi 
au dat banii bisericii, retrăgându-se apoi în aşteptarea sfârşitului. Dar tatăl 
ei nu era unul dintre aceştia. El continuase să-şi facă meseria. 

— Dumnezeu se va întoarce când va găsi El de cuviinţă, Hadasa. Le-a 
spus ucenicilor că va veni ca un hoţ în noapte. De aceea, nu cred că se va 
aştepta nimeni să-L vadă. Vom şti doar atunci când va fi aici. Nu e treaba 
noastră să ştim când. 

Cu siguranţă, distrugerea Templului şi a cetăţii Sionului erau semne că 
sfârşitul lumii era aproape. Cu siguranţă, Domnul se va întoarce acum. 
Hadasa îşi dorea să se întoarcă. Tânjea după El. Dar ceva din adâncul ei o 
avertiza împotriva salvărilor miraculoase. Dumnezeu nu intervenea 
întotdeauna. Peste tot în Scripturi El se folosise de popoarele păgâne 
pentru a-l face pe Israel să-şi plece genunchii. 

— „Veniţi, să ne întoarcem la Domnul!” şopti o femeie. „Căci El ne-a 
sfâşiat, dar tot El ne va vindeca; El ne-a lovit, dar tot El ne va lega rănile. 
El ne va da iarăşi viaţa în două zile; a treia zi ne va scula, şi vom trăi 
înaintea Lui”. 

Cu vocea tremurătoare, Hadasa continuă să recite cuvintele profetului 
Osea de unde se oprise femeia: 

— „Să cunoaştem, să căutăm să cunoaştem pe Domnul! Căci El se 
iveşte ca zorile dimineţii şi va veni la noi ca o ploaie, ca ploaia de 
primăvară, care udă pământul!” 

Femeia o luă de mână pe Hadasa. 

— De ce ne amintim numai în întuneric ceea ce ne-a ajutat pe când 
eram în lumină? Nu m-am mai gândit la cuvintele profetului din copilărie, 
iar acum, în acest întuneric, ele îmi par mai clare decât în ziua când le-am 


auzit. 


începu să plângă încet. 

— lona trebuie să fi simţit şi el aceeaşi neagră disperare în burta 
peştelui. 

— Osea vorbea despre leşua şi despre înviere, zise Hadasa fără să se 
gândească. 

Femeia o lăsă de mână şi se holbă la ea în întuneric. 

— Eşti creştină? 

Rostise cuvântul ca pe un blestem. 

Înspăimântată, Hadasa nu răspunse. Simţind duşmănia femeii, o trecură 
fiorii. Tăcerea care se lăsase între ele era mai groasă ca un zid. Hadasa 
vru să spună ceva, dar nu-şi găsi cuvintele. 

— Cum poţi să crezi că Mesia al nostru a şi venit? şuieră femeia. Am 
scăpat oare de romani? S-a instaurat împărăţia lui Dumnezeu? 

începu să plângă. 

— leşua a venit să ispăşească în locul nostru, şopti Hadasa. 

— Am trăit după Legea lui Moise toată viaţa. Nu-mi vorbi de ispăşire, 
zise femeia cu faţa răvăşită de un tumult amar de emoţii şi durere. Se 
ridică şi plecă să se aşeze lângă un alt grup de femei. O privi pe Hadasa 
timp îndelungat, apoi îşi întoarse faţa. 

Hadasa îşi lăsă capul pe genunchi şi se luptă cu disperarea. 

Când nava ajunse în Efes, sclavele fură aduse pe punte şi legate din nou 
împreună. Hadasa trase în piept aerul curat al mării. După zilele şi nopţile 
nesfârşite petrecute în burta corăbiei, avu nevoie de câteva clipe până 
ochii i se obişnuiră cu soarele strălucitor şi putu să vadă ce se afla în jurul 
ei. Docurile forfoteau de activitate. Muncitorii erau peste tot, lucrând. 
Stuppatores cu pielea bronzată lucrau la eşafodaj să ştemuiască o navă 
ancorată chiar în faţa celei care o adusese pe Hadasa. În stânga ei se afla 
un alt vas roman. Zburarii se căţărau cu greu pe scări, cărând în spate saci 
cu nisip. Târându-şi picioarele pe scânduri, aruncau balastul în căruțele 


care urmau să transporte sacii în arenele din Efes. 


Alţi muncitori, numiţi sacrarii, cărau saci cu grăunţe şi-i puneau pe 
cântar, unde erau cântăriţi de mensores şi trecuţi în registre. Un bărbat se 
împiedică şi scăpă o ladă în mare. Un muncitor în pielea goală plonjă după 
ea. 

Se auzeau porunci strigate în peste zece limbi din tot atâtea nave. Un 
bici plesni din nou şi gardianul care se ocupa de grupul Hadasei le strigă 
femeilor să coboare. Fură conduse pe o stradă plină cu tarabe negustoreşti 
şi cumpărători gălăgioşi. Mulţi se opreau şi le priveau. Alţii strigau insulte: 

— Evrei jegoşi! 

Hadasa ardea de ruşine. Părul îi era plin de păduchi, iar haina era urât 
mirositoare şi pătată cu excremente umane. O grecoaică scuipă spre ea şi 
Hadasa îşi muşcă buzele să nu izbucnească în plâns. 

Fură duşi la băi. O femeie robustă îi smulse brutal tunica murdară şi o 
rase în cap. Umilită, Hadasa îşi dorea moartea. Lucrurile se înrăutăţiră 
când femeia o unse cu o alifie urât mirositoare pe tot corpul. 

— Stai aşa până-cţi spun eu să te speli, zise femeia scurt. 

Alifia ardea ca focul. După câteva minute sfâşietoare, femeia îi porunci 
să intre în camera următoare. 

— Freacă-te, fetiţo, că de nu, am s-o fac eu, zise ea. 

Hadasa se supuse, mulţumită să scape de crustele de mizerie care se 
adunaseră pe trupul ei în lunga călătorie. Alifia omorâse paraziţii. 

Femeia o clăti cu apă rece şi îi porunci să iasă din baie. 

Hadasa intră într-o cameră spațioasă, în care se afla un bazin uriaş 
cioplit în marmură albă şi verde. Un gardian era de faţă şi fata se grăbi să 
intre în apă pentru a-şi ascunde goliciunea. Dar omul nici n-o băgă în 
seamă. 

Apa călduţă mângâie pielea Hadasei care ardea. Nu mai fusese 
niciodată într-o baie romană şi se uită în jur uimită. 

Pereţii erau împodobiţi cu picturi murale atât de frumoase, încât fetei îi 
trebuiră câteva minute să-şi dea seama că scenele înfăţişau zei păgâni 
seducând tinere pământence. Cu obrajii arzând, îşi plecă privirea. 

Gardianul le porunci celor din bazin să iasă şi să meargă într-o altă 


cameră, unde li se dădură prosoape cenuşii să se şteargă. Primiră apoi 


îmbrăcăminte şi Hadasa îşi trase peste cap tunica simplă gălbuie şi vesta 
maro închis. Îşi înfăşură pânza cu dungi roşii şi maronii în jurul mijlocului 
de două ori şi o strânse bine. Marginile uzate îi atârnau pe şolduri. Mai 
primi şi un batic bej cu care să-şi înfăşoare capul ras. Îl legă la ceafă 
pentru siguranţă. În cele din urmă, i se agăţă lanţul umilitor al sclaviei, iar 
de gât i se atârnă o tăbliță. 

Când totul fu gata, intră şi proprietarul. Ajungând în dreptul Hadasei, o 
cercetă cu atenţie. Ridică tăbliţa, scrise ceva pe ea şi trecu la următoarea. 

Legate una de alta, femeile fură duse la piaţa de sclavi. Proprietarul se 
tocmi cu adjudecătorul până căzură de acord asupra unui comision. Apoi 
trimiseră un vânzător ambulant pe debarcaderul aglomerat să atragă 
cumpărătorii. 

— Evreice de vânzare! striga acesta. Cei mai buni captivi ai lui Titus la 
cel mai mic preţ! 

După ce se strânse un grup de oameni, proprietarul dezlegă o femeie şi 
îi porunci să urce pe o masă rotundă, uriaşă, în forma unei roate de olar. 
Un sclav pe jumătate gol stătea cu o frânghie pe umeri, aşteptând ordinul 
s-o întoarcă. 

Privitorii făceau glume nesărate şi aruncau insulte la adresa femeii. 

— Dezbrac-o şi arată-ne ce marfă ai! strigă unul. 

— Evrei blestemaţi! Aruncaţi-i la câinii din arenă! 

Femeia stătea dreaptă, cu privirea aţintită înainte, în timp ce roata se 
învârtea, permițându-le celor ce se holbau să vadă marfa din toate 
unghiurile. 

Printre cei prezenţi se aflau mulţi în căutare de sclave pentru treburile 
gospodăreşti. Rând pe rând, femeile fură vândute, una ca bucătăreasă, 
una ca ţesătoare, două pentru a fi cusătorese, una să aibă grijă de copii, 
una să ajute la bucătărie şi una să transporte apă. Pe măsură ce erau 
vândute, li se poruncea să se dea jos de pe roata uriaşă şi erau duse de 
frânghie de către noul stăpân. Hadasa simţi un gol în stomac, privindu-le 
cum pleacă. 

Era ultima care trebuia să urce pe roată. 


— Pare mică şi slabă, dar a supravieţuit marşului din lerusalim, aşa că e 


puternică. Va fi perfectă ca sclavă în casă! zise adjudecătorul şi începu 
licitaţia de la treizeci de sesterţi ca şi în cazul celorlalte. Nimeni nu oferi 
mai mult, aşa că fu nevoit să coboare preţul la douăzeci şi cinci, apoi la 
douăzeci şi, în final, la cincisprezece. 

Până la urmă, o cumpără un bărbat slab îmbrăcat într-o togă albă cu 
marginile purpurii. Cobori de pe roată şi rămase în picioare în faţa lui, cu 
capul plecat în semn de supunere, cu mâinile împreunate. Cu cât el o 
studia mai mult, cu atât simţea că i se strânge mai tare zgarda de alamă 
din jurul gâtului. Când îi smulse baticul de pe cap, îşi ridică privirea doar 
atât cât să vadă dezamăgirea din ochii lui. 

— Ce păcat că te-au ras în cap, zise el. Cu păr, poate că ai mai fi arătat 
a femeie. 

Îi aruncă baticul şi ea şi-l legă repede înapoi. 

— Mă întreb care zeu îmi joacă feste de data asta, murmură el supărat 
foc, apucând frânghia care lega mâinile Hadasei şi pornind grăbit înspre 
chei. Hadasa făcea doi paşi în timp ce el făcea unu, încercând să nu 
rămână în urmă. Începu s-o doară spatele. 

Procopus o târî după el, întrebându-se ce să facă cu ea. Soţia lui, 
Ephicharis, l-ar fi omorât dacă ar fi dus-o acasă. Ephi îi dispreţuia pe evrei, 
spunând că sunt perfizi şi că ar trebui să fie nimiciţi. Fiul prietenei ei celei 
mai bune fusese omorât în ludeea. Clătină din cap. Cine l-a pus să 
cumpere fata, la urma urmei? Şi acum ce să facă cu ea? Zece sesterţi 
pentru gâza asta. Ridicol. Tocmai se plimba prin port, văzându-şi de 
treburile lui, visând să se îmbarce spre Creta şi să scape de toate 
necazurile, când îl auzise pe vânzătorul ambulant. Fusese curios să-i vadă 
pe captivii evrei şi simţise o milă stranie văzând că fata aceasta nu avea 
niciun cumpărător. 

N-ar fi trebuit să iasă pe chei azi. Ar fi fost mai bine să meargă la băi şi 
să-şi facă un masaj. Îl durea capul, îi era foame şi era furios pe sine însuşi 
pentru că se lăsase amăgit de mila pentru acest vierme de om. Dacă şi-ar 
fi ţinut mâinile acasă, altcineva ar fi dus-o acum de frânghie, iar el n-ar 
mai fi trebuit să-şi bată capul cu problema asta. 

Poate i-o va face cadou lui Tiberius, scăpând astfel de ea. Lui Tiberius îi 


plăceau fetele, mai ales cele prea tinere pentru a rămâne însărcinate. Îşi 
întoarse capul şi o privi. Ochii ei căprui, mari, licăriră o clipă, privind în 
ochii lui, apoi se lăsară din nou în jos. Speriată de moarte. Şi de ce nu? Cei 
mai mulţi din neamul ei erau deja morţi. Sute de mii, din câte auzise. Nu 
că evreii n-ar fi meritat să fie nimiciţi, după toate problemele pe care le 
provocaseră Romei. 

Se încruntă, cu inima grea. Nici Tiberius n-o va vrea. Toată era numai 
piele şi os şi cu nişte ochi mari, întunecaţi şi plini de suferinţă. N-ar fi putut 
să aţâţe nici măcar un satir. Atunci cui s-o dea? 

Poate Clementiei. S-ar putea să aibă nevoie de o altă cameristă, dar 
astăzi n-avea chef să dea ochii cu amanta lui caustică. Se îndoia că 
făcându-i cadou o sclavă costelivă o va face să-l iubească mai mult, mai 
ales că nu avusese timp să cumpere bijuteria pe care şi-o dorea şi s-o 
pună înaintea ochilor ei lacomi. Încă era furioasă din cauza broşei pe care 
i-o dăruise. El nu realizase până atunci că era atât de perspicace şi nici nu 
se gândise că o va evalua aşa de repede. 

— După tot ce mi-ai promis, îndrăzneşti să vii acum şi să-mi dai o 
imitație? a ţipat ea, aruncându-i în cap delicata bijuterie. 

Femeile erau de-a dreptul groteşti când plângeau, mai ales atunci când 
vărsau lacrimi de furie. Faţa de obicei drăgălaşă a Clementiei se 
schimonosise într-o mască de o asemenea urâţenie, încât Procopus îşi luă 
mult blamata bijuterie şi fugi din casa ei. Soţia lui o primi cu aprecierile 
cuvenite. 

Câţiva centurioni romani stăteau de pază lângă un şir de sclavi 
zdrenţăroşi şi slabi, legaţi unul de altul, care se îmbarcau pe un vas. În 
grup se aflau peste patruzeci de femei şi bărbaţi. 

— Încotro vă îndreptaţi? îl întrebă Procopus pe comandantul care stătea 
la marginea platformei de încărcare. 

— Spre Roma, strigă el. 

Inima Hadasei se strânse. Se uită la captivi şi îşi dădu seama ce soartă îi 
aşteaptă. 

— O, Dumnezeule, cruţă-mă, te rog. Sunt evrei? 


— i se pare cumva că arată a cetăţeni romani? 


— Mai e loc pentru încă una? zise Procopus, smucind de frânghie şi 
împingând-o pe Hadasa mai în faţă. 

— Cincisprezece sesterţi şi e a voastră. Romanul râse dispreţuitor. 

— Zece atunci. Romanul îl ignoră. 

— E destul de puternică ca să fi supravieţuit marşului din Antiohia. E 
destul de puternică pentru orice ai de gând să faci cu sclavii ăştia. 

— Nu au nevoie de putere. 

— Ţi-o vând pentru şapte sesterţi. 

— N-am de gând să dau niciun bănuţ pentru o evreică, strigă romanul. 
Dispari! 

Procopus îi făcu vânt Hadasei mai în faţă. 

— Atunci poţi s-o iei! Pe gratis! Du-o la Roma cu ceilalţi! Aruncă frânghia 
din mâini. 

— Du-te şi treci în rând cu ceilalţi, îi porunci el. Eu mă spăl pe mâini de 
toată povestea asta. 

Hadasa îl urmări cum se îndepărtează şi simţi că se stingea şi ultima 
licărire de speranţă pe care o mai avuse. 

— Mişcă, zise legionarul, înghiontind-o. Ajungând în vârful platformei, se 
uită la faţa comandantului. Era arsă în nenumăraţii ani de campanii, iar 
ochii lui o priveau aspri şi reci. 

Festus îi dispreţuia pe evrei. Prea mulţi dintre prietenii lui muriseră de 
mâinile lor ca să mai simtă milă chiar şi pentru o fetiţă ca aceasta. O 
văzuse mişcându-şi buzele în timp ce se căţăra pe platformă şi îşi dăduse 
seama că îl implora pe dumnezeul ei nevăzut să o salveze. Era singura 
evreică din mulţime care îl privise în faţă, drept în ochi. O apucă de 
frânghie, smucind-o afară din rând. Ea îl privi din nou. Dar nu văzu în ochii 
ei decât teamă, nici urmă de răzvrătire. 

— Vei fi dusă la Roma, zise el. Ştii ce înseamnă asta, nu? Arena. Am 
văzut cum îţi implorai dumnezeul să te salveze, şi totuşi vei fi dusă la 
Roma, nu-i aşa? 

Văzând că nu răspunde, se aprinse şi mai tare. 

— Înţelegi greaca? 

— Da, domnule. 


Glasul ei era moale, dar nu tremura. Buzele lui Festus se înăspriră. 

— S-ar părea că dumnezeul tău nevăzut nu vrea să-ţi cruţe viaţa, la 
urma urmei, nu-i aşa? Ce ai de spus la asta? 

Ea îşi ridică privirea spre el. 

— Dacă Dumnezeu vrea să mor, am să mor. Nicio putere de pe pământ 
nu poate schimba asta. 

Cuvinte simple, rostite în şoaptă de o fată plăpânadă, dar în ele încolţeau 
seminţele atâtor revolte sângeroase. Buzele lui Festus se strânseră. 

— Nu există decât o singură putere adevărată pe acest pământ, fetiţo, şi 
aceea este puterea Romei. 

Făcu un semn cu capul spre centurionul de lângă el. 


— Du-o jos cu ceilalţi. 


CAPITOLUL 6 


Cu lanţurile zornăind şi cu cătuşele muşcându-i gleznele, Atretes fu silit 
să coboare din căruţă între zidurile ludusului din Capua. Malcenas mai 
cumpărase încă nouă oameni în drum spre sud, câţiva doar pentru 
mărimea lor impresionantă. Atretes pricepu repede că aceştia nu erau 
preocupaţi de vărsarea de sânge şi că nu aveau nicio iscusinţă în luptă. Ca 
nişte animale de tracţiune, ei îndeplineau ordinele ce li se dădeau. 
Luptătorul german îi privea cu dispreţ. 

Atretes se mişca alene, suferind încă de pe urma bătăii primite după 
ultima încercare de a evada. 

— Treci în rând, porunci gardianul, şi-şi roti biciul. Lui Atretes i se tăie 
respiraţia când îşi simţi spatele săgetat de mii de ace dureroase. Îl înjură 
pe gardian, la care acesta îl îmbrânci în rând. 

Malcenas se plimba de-a lungul şirului de bărbaţi în lanţuri, dând ordine. 

— Drepţi! îi strigă unuia, iar un gardian îmbrânci un sclav vizibil bolnav, 
silindu-l să se supună. Ceilalţi captivi îşi ţineau ochii plecaţi, cu umilinţa 
cuvenită, mai puţin Atretes, care se pironi în picioare şi se uită fioros la 
negustor, afişându-şi toată ura care mocnea în el. Un gardian îl plesni 
puternic cu biciul peste umeri. Atretes tresări de durere, dar nu-şi schimbă 
atitudinea. 

— Ajunge, porunci Malcenas, înainte ca gardianul să-şi folosească iarăşi 
biciul. Nu vreau să aibă şi mai multe urme. 

Copleşit de durere, Atretes îşi miji ochii în lumina soarelui, în încercarea 
de a studia împrejurimile şi de a evalua posibilităţile de evadare. Era 
înconjurat de ziduri înalte şi groase de piatră. Gratiile de fier, uşile grele şi 
gardienii atenţi şi înarmaţi întruchipau un viitor sumbru, în care avea să fie 
forţat să-şi slujească inamicii. În faţa lui, bărbaţii se antrenau pentru 
arenă. Aşadar, voiau să facă din el gladiator, nu-i aşa? 

Nu-i fu greu să-l ochească pe instructor, căci era înalt şi vânjos, purta o 
haină de piele acoperită cu o armură grea şi era singurul care avea un 
gladium în teaca de la cingătoare. Mai mult pentru a face impresie, căci nu 


avea nevoie de el pentru a-şi impune ordinele. 


Malcenas urmări traiectoria privirii tânărului german şi rânji maliţios. 

— E Tharacus. N-are să-ţi meargă bine dacă ai să-l superi aşa cum m-ai 
supărat pe mine în ultimele săptămâni. E vestit că a tăiat beregata unui 
sclav numai ca să servească drept exemplu. 

Atretes învățase puţină greacă în aceste câteva săptămâni de 
captivitate, dar nu se lăsă impresionat de ameninţarea lui Malcenas. Se 
smuci dintr-odată, ca şi când ar fi vrut să-l atace pe negustor şi pufni în râs 
când acesta se feri speriat. Era singura plăcere care-i mai rămăsese, 
aceea de a-l vedea pe un om pe care-l numea „stăpân” dându-se înapoi 
înfricoşat din faţa lui. 

— Dacă ai fi fost un chatti, te-am fi înecat în mlaştină, rânji el. 

Nu era nevoie ca Malcenas să ştie germană ca să-şi dea seama că 
fusese grav insultat. Roşu de furie, luă biciul gardianului şi lovi pieptul lui 
Atretes, sfâşiindu-i pielea, Atretes îşi inu respiraţia, dar nici nu clinti. ÎI fixă 
cu privirea pe Malcenas şi-i scuipă la picioare. 

— Soseşte Scorpus, zise una dintre gărzi când Malcenas ridică din nou 
biciul. 

Lăsându-şi mâna să-i cadă, negustorul îşi aruncă biciul unui gardian din 
apropiere. 

— Fii cu ochii pe el. 

— Ar trebui să-l omorâm, murmură acesta. 

— E singurul care merită să fie vândut, rosti Malcenas aspru. 

Dar amintindu-şi că are oaspeţi, se întoarse cu un zâmbet plin de 
siguranţă şi cu un salut binevoitor pe buze. 

Atretes văzu cum un bărbat încadrat de două gărzi înarmate îl salută pe 
„stăpân”. Oaspetele avea înfăţişarea unui soldat, însă era înveşmântat ca 
un fin aristocrat roman. După o scurtă examinare, Atretes îşi îndreptă 
atenţia spre bărbaţii care se antrenau în spatele zidului de grilaj. Aceştia 
formau un grup pestriţ, fiind aduşi din cele mai îndepărtate colţuri ale 
Imperiului Roman. Bretoni tatuaţi, gali cu pielea măslinie, negri africani se 
mişcau cu toţii la fiecare comandă ce li se striga. Înarmaţi doar cu săbii de 
lemn, îşi făceau exerciţiile, mişcându-se toţi la unison în ritmul vocii adânci 
a lui Tharacus. 


— Atacaţi, apăraţi, rotiţi deasupra capului, paraţi, vă întoarceţi, atacați. 
Şi de la capăt. 

Atretes cercetă împrejmuirea, căutând din nou vreo posibilitate de 
scăpare. Dar speranţele lui se stinseră repede. Nu văzuse în viaţa lui un 
loc mai întărit. Zidurile erau înalte şi groase, fiecare uşă din lemn masiv 
echipată cu zăvoare duble şi lacăte şi peste tot mişunau gărzi înarmate, 
unele privindu-l ca şi când ar fi ştiut ce se petrece în mintea lui, fiind gata 
să-l oprească. 

Râsul lui Malcenas îl întărâta pe Atretes, făcându-i sângele să-i 
clocotească în vene; ar fi dat orice să simtă gâtul vânjos al negustorului în 
mâinile sale. Chiar dacă ar fi ultimul lucru pe care să-l facă în această 
lume, tânjea după satisfacția de a-l ucide pe Malcenas. 

— Ei bine, Scorpus? Vezi vreunul pe placul tău? întrebă Malcenas, 
perfect conştient că bogatul proprietar al ludusului îl ochise deja pe 
sfidătorul german. 

— E frumos, nu-i aşa? 

încercă să nu se dea de gol că-şi frământa mâinile. 

— Nu mă interesează frumuseţea, Malcenas, răspunse Scorpus sec. 
Rezistenţa şi vitalitatea sunt mult mai de preţ. 

— Le are pe amândouă. 

— De unde îl ai? 

— De la hotarul cu Germania. Era căpetenia unuia dintre triburi şi a 
omorât peste douăzeci de soldaţi într-o singură luptă. 

— O exagerare tipică, Malcenas. E prea tânăr ca să fie căpetenia unui 
trib, zise Scorpus, plimbându-se de-a lungul şirului de bărbaţi. Observa 
fiecare defect, de la dinţii cariaţi până la pielea pământie. Aflat pe muchie 
de cuţit, Malcenas comenta cu jumătate de gură şi-şi întorcea des privirea 
către german. Evident, era nerăbdător să scape de barbar. Scorpus se 
întoarse la el şi-l studie din nou. Malcenas dădea semne de nelinişte, 
broboane mari de transpiraţie îi împânziră fruntea şi buza superioară. 

— A încasat mai multe bătăi, din câte se vede. Pentru ce motiv, 
Malcenas? Ţi-a refuzat avansurile? 


Malcenas nu păru amuzat. 


— A încercat să evadeze, zise el, făcând semn gărzilor să se apropie... 
De patru ori. 

Nu făcea o impresie deloc bună să se ştie că Scorpus fusese atacat în 
propriul ludus, iar tânărul barbar era destul de nebun să o facă. 

Scorpus observă agitația gărzilor. Într-adevăr, germanul avea o expresie 
ciudată. Malcenas transpira de frica lui, lucru care-l amuză teribil pe 
Scorpus. Ochii albaştri care-l fixau erau fioroşi şi plini de o ură făţişă. 
Merita să cumperi o asemenea fiară sălbatică. 

— Cât ceri pe el? 

— Cincizeci de mii de sesterţi, zise Malcenas, rostind o scurtă rugăciune 
către Marte să-l scape de păgân. 

— Cincizeci de mii? 

— Îşi merită toţi banii. 

— Toţi la un loc nu merită cincizeci de mii de sesterţi. Unde i-ai găsit? La 
cules de struguri sau la construcţii de drumuri? Jos în mine, poate? Cu toţii 
au minte şi iuţime cât o piatră. 

Cu excepţia germanului, care părea să aibă o oarecare agerime a minţii 
- de dorit, dar periculoasă în acelaşi timp. 

Malcenas se târgui o vreme asupra preţului, dar Scorpus clătină din cap, 
îndreptându-şi atenţia asupra altor doi. Negustorul scrâşni din dinţi; voia 
să scape de tânărul german, chiar dacă asta ar fi însemnat să-l vândă la 
un preţ sub valoarea lui. Diavolul deja îi omorâse una dintre gărzi pe drum 
şi Malcenas ştia că nimic nu i-ar fi făcut o mai mare plăcere decât să-l 
ucidă şi pe el. Vedea asta în ochii lui de gheaţă de fiecare dată când îl 
privea. O simţea chiar acum şi asta făcea să i se ridice părul pe spate şi să 
i se înmoaie picioarele. 

— ŢI-l dau pe german pentru patruzeci de mii de sesterţi, dar mai puţin 
de atât nu pot lăsa. 

— Atunci n-ai decât să-l păstrezi, replică Scorpus. Cât ceri pentru 
acesta? 

Se opri în dreptul unui gal pe care Malcenas îl cumpărase de la o echipă 
ce lucra la drumuri. 

Ca de obicei, Scorpus nu se înşela în privinţa adunăturii aduse de 


Malcenas. Majoritatea bărbaţilor aliniaţi n-ar fi rezistat mai mult de cinci 
minute în arenă. 

— Zece mii, zise Malcenas, fără să se uite la omul al cărui preţ îl numea. 

Se întoarse în schimb din nou îndârjit către german, simțind răceala 
acelor ochi albaştri până în măduva oaselor. Nu avea de gând să mai 
meargă nici măcar o milă cu acel drac împieliţat după el. 

— Pune-l pe german să lupte cu Tharacus, dacă nu crezi că-şi merită 
banii. 

Dacă nu-l putea vinde pe german, va avea măcar satisfacția să-l vadă 
murind. 

Scorpus se holbă la el surprins. 

— Cu Tharacus? râse el fără veselie. Vrei să fie măcelărit înainte de a-l 
vinde? N-ar rezista niciun minut în faţa lui Tharacus. 

— Pune-i o framee în mâini şi ai să vezi de ce e în stare, îl provocă 
Malcenas. 

Scorpus zâmbi batjocoritor. 

— Am impresia că ţi-e cam frică de el, Malcenas. Cu toate gărzile după 
tine. 

Împunsătura îl duru. Dacă n-ar fi fost Malcenas, Scorpus ar fi trebuit să- 
şi părăsească comandamentul generos şi să-şi facă el însuşi 
aprovizionarea pentru ludus. Scrâşnind din dinţi, Malcenas rosti cu răceală: 

— A încercat să evadeze de patru ori; ultima oară l-a ucis pe unul dintre 
oamenii mei. N-ai decât să-i rupi gâtul. 

Scorpus ridică din sprâncene. 

— De patru ori. Îl privi din nou pe tânărul german. 

— Are ceva special, nu-i aşa? Arată de parcă ar fi în stare de orice numai 
să-ţi poată bea sângele. În regulă, Malcenas. Te scap eu de el. Treizeci de 
mii de sesterţi. 

— S-a făcut, zise Malcenas, departe de a fi mulţumit cu profitul slab pe 
care-l obținuse. Şi ceilalţi? 

— Numai el. 

— Galul e puternic şi bine proporţionat. 

— Numai barbarul. 


Malcenas făcu un pas înapoi şi le porunci gărzilor să-i scoată lui Atretes 
lanţurile de la picioare. 

— Asiguraţi-vă că e legat bine la mâini înainte să-i scoateţi lanţurile de 
la glezne, porunci el. Scorpus râse dispreţuitor, dar Malcenas era prea 
speriat să se ofenseze. 

Cu inima bătându-i mai repede, Atretes privi liniştit cum i se desfac 
cătuşele şi i se trec lanţurile prin inelele celorlalţi sclavi. O şansă, atât îi 
mai rămânea, o singură şansă. Tiwaz îl va vedea murind ca un luptător. 
Gardianul trecu lanţurile prin inelele cătuşelor de la mâini, eliberând alţi 
patru sclavi înainte de a ajunge la Atretes. Un alt gardian îi suflă în ceafă: 

— Dacă încerci ceva, am să te ciomăgesc ca pe un câine ce eşti. 

Smuci cu putere lanţurile de la încheieturile lui Atretes să se asigure că 
sunt bine prinse. 

Îndată ce Atretes se văzu eliberat de lanţurile şi de cătuşele de la 
glezne, sângele începu să-i clocotească în vene şi sări la atac. Aruncându- 
se cu toată greutatea în gardianul din spatele său, îşi luă avânt ṣi lovi cu 
toată puterea pântecele celui din faţa sa. Scoţând strigătul său de luptă, îi 
făcu vânt altuia care încerca să-l culce la pământ şi se repezi spre 
Malcenas, care dădea ordine disperate, fugind ca un nebun din calea lui. 

Râzând, Scorpus urmări tentativa gărzilor lui Malcenas de a-l reduce la 
tăcere pe german. Când deveni limpede că nu numai Malcenas se temea 
de acesta şi că nu erau în stare să-i facă faţă, Scorpus pocni din degete şi 
propriile gărzi interveniră. 

— Poţi să vii înapoi şi să te uiţi, Malcenas! strigă el batjocoritor. 
Germanul tău a fost supus. 

Atretes se zbătea din răsputeri, dar oamenii lui Scorpus erau mai 
puternici şi mai rapizi. Conlucrând, doi dintre ei se repeziră cu toată 
puterea împotriva lui, iar un al treilea îi înfăşură o funie groasă în jurul 
gâtului. Cu mâinile legate la spate, Atretes nu reuşi să se elibereze. 
Respirația i se tăie şi sângele i se blocă în drum spre creier. Funia se 
strânse. Sufocându-se, se zbătu cu brutalitate iar apoi se prăbuşi în 
genunchi. Vederea i se împăienjeni şi se plecă tot mai mult, cu faţa în praf, 
când un bărbat îi puse un genunchi pe spate, lăsându-se cu toată 


greutatea asupra lui. Funia cea groasă fu slăbită - dar nu înlăturată - şi 
Atretes putu să tragă aer în plămânii ce-i luau foc. Înecându-se, cu faţa în 
praf, trase o înjurătură. 

— Ridicaţi-l, porunci Scorpus fără grabă. Malcenas se apropie atent, cu 
faţa palidă şi brăzdată de sudoare. 

— Sabinus, vreau să traduci cuvânt cu cuvânt ce spun eu. 

Garda dădu din cap şi făcu ce i se ceruse. 

— Numele meu este Scorpus Proctor Carpophorus, iar acum eşti al meu. 
Vei depune jurământul de gladiator că vei accepta să fii bătut cu vergi, ars 
cu foc sau ucis cu sabia dacă nu ai să faci ce-ţi spun. 

Ai înţeles? 

Atretes scuipă la picioarele lui. 

Ochii lui Scorpus se îngustară. 

— Aveai dreptate să ceri cincizeci de mii de sesterţi pentru el, Malcenas. 
Păcat că n-ai ţinut la preţ. 

La un semn, puse de-l bătură cu cruzime, dar el continuă să-l privească 
sfidător pe Carpophorus, refuzând să depună jurământul. 

Scorpus făcu un semn cu capul către ofiţerul său, care luă bătaia de la 
capăt. 

— Mă consider norocos că am scăpat de el, zise Malcenas cu regret. Ai 
face bine să-ţi iei nişte măsuri suplimentare în ceea ce-l priveşte. Dacă nu 
depune acum jurământul, va crede că e mai bun decât tine. 

Scorpus opri bătaia cu o mică fluturare a mâinii. 

— Mai sunt şi alte metode prin care un om ca el poate fi făcut să 
capituleze. Nu doresc să-i frâng spiritul, ci numai voinţa. 

Scorpus se uită la Sabinus. 

— Însemnează-l şi pune-l în Groapă. 

Atretes înţelese că va fi însemnat ca sclav al Romei şi scoase un răcnet 
de furie, zbătându-se nestăpânit, în timp ce gărzile îl târâră spre poarta cu 
gratii de fier. Uşa se trânti şi fu încuiată în urma lui, iar gărzile îl îmbrânciră 
până în fierărie, unde un fier cu o emblemă la capăt fu aşezat pe tăciunii 
aprinşi. Atretes se zbătu şi mai tare, fără să-i pese că funia i se strângea în 


jurul gâtului, sufocându-l. Mai bine mort decât purtând însemnul Romei. 


Unul dintre bărbaţi îl scăpă pe Atretes din mâini şi se lovi de masă. Cel 
din spatele lui înjură şi dădu ordin altor doi să-l ţină mai bine. Atretes se 
lăsă jos şi fu ţinut acolo, în timp ce fierul înroşit în foc trecu printre 
straturile de piele din călcâiul său. Nu-şi putu înfrânge un strigăt gutural 
de durere când însemnul aprins pătrunse adânc, iar aerul se umplu de 
mirosul dulceag şi greţos al cărnii arse. Apoi îl ridicară din nou în picioare. 

Îl duseră de-a lungul unui coridor de piatră, apoi pe scări în jos şi pe un 
alt coridor. O uşă grea fu deschisă, îi fură îndepărtate lanţurile, fu forţat să 
îngenuncheze şi apoi îmbrâncit fără milă într-o cămăruţă întunecată. Uşa 
se trânti în urma lui şi un zăvor căzu cu zgomot la locul lui, ecoul răsunând 
prelung în creierul lui Atretes. Simţea nevoia să urle. Pereţii erau strâmţi în 
jurul lui, tavanul de piatră atât de jos că nu putea nici să se ridice, camera 
atât de strâmtă că nu putea nici să-şi întindă picioarele. Împinse uşa cu 
toată puterea, dar aceasta nu se clinti. Înjură şi auzi râsetele gărzilor 
însoţite de ecoul tot mai stins al sandalelor lor ţintuite. 

— Fac pariu cu tine, zise Sabinus, că nu va trece nicio zi şi-o să-l auzim 
strigând după îndurare. 

O altă uşă se închise, apoi se lăsă tăcerea. 

Cuprins de panică, Atretes strânse pleoapele, luptându-se să-şi ţină 
firea, în timp ce pereţii încăperii păreau să se prăbuşească peste el. 
Scrâşnind din dinţi, nu scoase niciun sunet, ştiind că, dacă o va face, va 
ceda terorii ce-l copleşea. Inima îi bătea cu putere şi abia mai putea să 
respire. Lovi uşa cu piciorul cu toată puterea, ignorând durerea pulsândă a 
locului însemnat, şi continuă să lovească până i se învineţiră călcâiele. 

Gâfâia de frică, transpirând abundent. 

Nu va trece o zi până va striga după îndurare. 

Repetă iar şi iar aceste cuvinte în sinea lui până când furia avu câştig de 
cauză în faţa fricii. 

Orele se scurgeau într-un întuneric absolut. 

Ca să nu-şi piardă minţile, Atretes se răsuci pe o parte şi încercă să 
călătorească cu gândul în pădurile ținutului natal. Nu avea apă; nu avea 
mâncare. Muşchii i se contractau şi gemea de durere, neputându-se 


întinde pentru a-i linişti. Păduchii mişunau pe trupul lui şi muşcau în carne 


vie. Lovi din nou în uşă şi blestemă Roma cu fiecare suflare. 

— Acum va coopera, zise un gardian. Uşa se deschise. Când gardianul 
se aplecă spre el, Atretes îl lovi în faţă cu piciorul, împingându-l înapoi cu o 
trosnitură. Atretes încercă să ţină uşa deschisă, dar celălalt gardian o 
împinse cu putere şi o încuie din nou. ÎI auzea pe gardianul rănit înjurând 
în germană. 

— Se pare că două zile nu i-au îmbunătăţit dispoziţia, zise altul. 

— Să putrezească acolo! Mă auzi? Ai să putrezeşti! 

Atretes îi răspunse tot cu blesteme şi lovi în uşă. Inima îi zvâcnea, iar 
respiraţia îi era rapidă şi greoaie. 

— Tiwaz! urlă el, umplând camera cu strigătul lui de luptă. Tiwaz! 

Invocă numele zeului său până răguşi, apoi se lăsă jos, luptându-se cu 
frica care ameninţa să-l copleşească din nou. 

Rătăcit în întuneric şi plutind printre coşmaruri, pierdu noţiunea 
timpului. Când se deschise uşa, crezu că visează, dar îşi dădu seama că e 
treaz când nişte mâini puternice îl apucară de glezne şi-i îndreptară 
picioarele, făcând ca durerea să-l săgeteze prin tot trupul. Muşchii îi 
zvâcneau şi nu putea sta în picioare. | se duse la buze o tigvă şi el înghiţi 
pe nerăsuflate apa ce se scurgea din ea. Doi gardieni îl ridicară şi îi trecură 
câte un braţ pe după umeri de-o parte şi de cealaltă. Îl duseră într-o 
cameră spațioasă şi-l aruncară într-un bazin de piatră. 

— Puţi! îi zise gardianul în germană, şi-i azvârli un burete. 

Nasul îi era umflat şi învineţit şi Atretes îşi dădu seama că era cel pe 
care îl lovise. 

— Spală-te, că de nu, te spălăm noi. 

Atretes îl privi plin de dispreţ. 

— Cum se poate ca un german să ajungă slugă a Romei? întrebă el 
printre buzele crăpate. 

Faţa gardianului se împietri. 

— Te-am auzit urlând noaptea trecută. Încă o zi în Gaura aceea şi ai să- 
ţi pierzi minţile şi dramul de onoare pe care crezi că îl mai ai, cum am păţit 
Şi eu! 


Atretes îşi încleştă pumnii şi se spălă, simțind că cei doi gardieni sunt pe 


aproape. Din vorbele lor, Atretes deduse că numele germanului era unul 
romanizat, Gallus. 

Gallus îşi dădu seama că Atretes îl studia şi-şi îndreptă din nou atenţia 
spre el. 

— Am fost luat captiv ca şi tine şi am devenit sclav al Romei, zise el. Am 
încercat să mă descurc cât am putut mai bine. 

Apucă între degete o bucăţică netedă de fildeş cu ceva înscris pe ea, pe 
care o purta agăţată de un lănţişor în jurul gâtului. 

— Şapte ani am luptat în arenă, dar mi-am câştigat libertatea. 

Îşi lăsă pandantivul înapoi pe piept. 

— Ai putea să faci şi tu la fel, poate chiar în mai puţin timp, dacă-ţi pui 
în cap. 

Atretes îşi roti cu subiînţeles privirea spre zidurile masive de piatră şi 
spre gărzile înarmate din vârful scărilor, apoi îl privi din nou în ochi pe 
Gallus. 

— Nu văd niciun fel de libertate aici. 

Se ridică despuiat şi ud leoarcă. 

— Să mă şterg sau îţi las ţie plăcerea s-o faci? 

Gallus luă un prosop de pe raft şi i-l zvârli. 

— Ai grijă, sclavule. Ori vei învăţa, ori vei muri. E alegerea ta şi pentru 
mine e totuna. 

Arătă cu capul spre un raft cu îmbrăcăminte. 

— la-ţi o tunică, o cingătoare şi o robă şi îmbracă-te. 

Atretes îşi aruncă privirea pe scară în sus, cu mintea în fierbere, dar 
observă că mai apăruse un gardian în afară de primul. 

— În locul tău, n-aş încerca nimic, zise Gallus cu mâna pe mânerul 
gladiumului. 

Încleştându-şi fălcile, Atretes se îmbrăcă şi urcă scara. Doi gardieni 
păşeau în faţa lui şi doi în spate, nu erau dispuşi să-şi asume niciun risc. 
Coridorul era lung, cu camerele înşiruite unele după celelalte, de ambele 
părţi. Gallus se opri şi deschise o uşă. 

— Noua ta casă. Până vei fi vândut. 

— Nu pare prea dornic să intre, îl luă un gardian peste picior şi-l 


îmbrânci în mica încăpere. Atretes tresări când uşa fu trântită în urma lui, 
iar zăvorul căzu în lăcaş. 

— Somn uşor, îi spuse Gallus prin gemuleţul cu gratii. 

Camera întunecată şi reavănă era lungă de doi metri şi jumătate şi lată 
de un metru şi jumătate. O saltea subţire, umplută cu paie, era întinsă pe 
un pat de piatră. Dedesubt se afla o oală de noapte din lut. Pereţii de 
piatră erau încărcaţi cu desene. Atretes nu ştia să citească, dar ilustrațiile 
erau destul de clare. Bărbaţi luptând şi murind. Bărbaţi şi femei 
împerechindu-se. Linii înşirate, ca şi când cineva ar fi numărat zilele. Pe 
peretele din spate fusese săpată o nişă pentru un idol - o zeiţă hidoasă cu 
doisprezece sâni. 

Umbre lungi aruncate de o torţă începură să danseze printr-o 
deschizătură cu gratii de fier aflată chiar deasupra capului său. Atretes 
auzi zgomotul făcut de încălţămintea ţintuită la atingerea lespezilor de 
piatră şi-şi ridică ochii, apucând să zărească un gardian care-i aruncă o 
privire înainte de a-şi continua runda. 

Atretes se aşeză pe saltea. Trecându-şi degetele prin păr, rămase timp 
îndelungat aşa, cu capul între mâini, după care se sprijini cu spatele de 
peretele rece de piatră. Începu din nou să tremure, atât pe dinăuntru, cât 
şi pe dinafară. 

| se păru că se scurseseră ore întregi până auzi uşi deschizându-se şi 
oameni intrând pe coridor. Cineva vorbea în şoaptă, iar un gardian îi strigă 
să facă linişte. Uşile se deschideau şi se închideau rând pe rând, iar 
oamenii erau închişi din nou în camerele lor peste noapte. Urmă o lungă 
tăcere. Atretes auzi un bărbat plângând. 

Zăcând pe patul de piatră, închise ochii şi încercă să-şi imagineze 
pădurile Germaniei, feţele celor din familie şi ale prietenilor, dar nu reuşi. 
Nu vedea înaintea ochilor decât sălile şi bărbaţii de la antrenamente. 

Paşii gardianului şi agitația continuă de deasupra lui răsunau cu o 
regularitate amară, reamintindu-i lui Atretes că din acel loc nu mai exista 
scăpare decât prin moarte. 

Se trezi la glasul gardianului şi se ridică, aşteptând să se deschidă uşa. 
Dar gardianul trecu mai departe de uşa lui. Ascultă cum bărbaţii ieşeau din 


cazărmi, iar apoi liniştea se lăsă din nou în jurul lui. Se aşeză, agăţându-se 
cu mâinile de capătul patului de piatră. 

Într-un final, Gallus deschise uşa. 

— Dă-ţi jos roba şi urmează-mă, zise el. 

Când ieşi pe coridor, alte două gărzi se aliniară în spatele lui. Se simţea 
slăbit din cauza lipsei de hrană şi se întrebă dacă aveau de gând să-i dea 
de mâncare sau o să-l lase să moară de foame. Îl duseră la complexul de 
antrenamente, la Tharacus, lanista sau antrenorul principal al ludusului. 

Chipul lui Tharacus era ridat şi aspru, iar ochii îi erau întunecaţi şi 
vicleni. O cicatrice îi brăzda obrazul şi jumătate de ureche îi era tăiată, dar 
purta şi el la gât medalionul dreptunghiular de fildeş, semn că-şi câştigase 
libertatea în arenă. 

— Avem un nou sclav din Germania, îi anunţă el cu glas tare pe cei 
adunaţi. lar el se crede un luptător. Însă noi ştim că toţi germanii sunt 
nişte laşi. Când se luptă, se ascund pe după copaci şi se bizuiesc pe 
ambuscade! Apoi, de îndată ce bătălia se întoarce împotriva lor, ca 
întotdeauna, o iau la goană înapoi în pădure. 

Câţiva dintre bărbaţi pufniră în râs, dar Atretes rămase tăcut şi încordat, 
privindu-l pe Tharacus cum se plimba înainte şi înapoi prin faţa celor ce se 
antrenau. Sângele îi clocotea tot mai mult în vene cu fiecare nouă insultă a 
lanistului, dar gărzile înarmate şi vigilente, postate la fiecare câţiva metri 
împrejurul sclavilor, îl convinseră că nu putea face nimic. 

— Da, ştim cu toţii că germanii sunt buni s-o rupă la fugă, zise Tharacus, 
tachinându-l în continuare pe Atretes. Acum să vedem dacă-s în stare să 
mai şi zăbovească şi să se lupte ca bărbaţii. 

Se opri în faţa lui Atretes. 

— Cum te numeşti, sclavule? 


| se adresă într-un dialect german. Atretes îl privi calm şi nu zise nimic. 


Tharacus îl lovi cu toată puterea peste faţă. 

— Te întreb din nou, zise el, şi un zâmbet discret îi arcui buzele. Numele. 

Atretes îşi supse cu zgomot sângele dintr-o tăietură din gură şi scuipă în 
nisip. 


O altă lovitură îl culcă la pământ. Fără să stea pe gânduri, sări în 
picioare şi făcu un salt înainte, dar lanistul îl lovi din nou şi-şi scoase 
gladiumul. Înainte să poată face vreo mişcare, Atretes simţi vârful sabiei la 
gât. 

— Ori îmi spui cum te numeşti, făcu Tharacus neimpresionat, ori te ucid 
chiar în clipa asta. 

Atretes privi la faţa neclintită aplecată asupra lui şi înţelese că lui 
Tharacus nu-i ardea de glumă. Era gata să întâmpine moartea în picioare 
şi cu frameea în mâini, dar nu avea de gând să-şi piardă onoarea, murind 
cu spatele culcat în ţărână. 

— Atretes, zise el răguşit, privindu-l fioros pe lanist. 

— Atretes, repetă Tharacus parcă dorind să vadă cum sună, cu sabia 
încă în poziţie de atac. Ascultă-mă bine, tinere Atretes. Supune-te şi vei 
trăi, sfidează-mă şi am să te înjunghii ca pe-un porc, iar apoi am să te 
spânzur de picioare în faţa ludusului, să putrezeşti acolo în văzul tuturor. 

Împinse vârful sabiei doar atât cât să-i străpungă pielea şi să-i smulgă 
câteva picături de sânge, pentru a demonstra că nu erau vorbe goale. 

— M-ai înţeles? Răspunde-mi. M-ai înţeles? 

— Da, rosti Atretes printre dinţi. 

Tharacus se dădu înapoi şi-şi înfipse gladiumul în teacă. 

— Ridică-te. 

Şi Atretes se ridică. 

— Mi s-a spus că ştii să lupţi, zise Tharacus cu un zâmbet batjocoritor. 
Dar până acum n-ai dat dovadă decât de prostie. 

Făcu semn unui gardian. 

— Dă-i o prăjină. 

Înşfăcă şi el una şi luă poziţie de luptă. 

— Să te vedem de ce eşti în stare. 

Atretes nu aşteptă să i se spună de două ori. Cântări prăjina în mâini şi 
făcu câţiva paşi în jurul lanistului, lăsându-se jos, parând şi reuşind să dea 
câteva lovituri puternice înainte ca Tharacus să se întoarcă brusc şi să-i 
fixeze prăjina sub bărbie. O altă lovitură rapidă în fluierul piciorului îl culcă 


la pământ şi alta în ceafă îl imobiliză. Înlemnit, Atretes se lăsă cu faţa în 


ţărână, cu respiraţia tăiată. 

— Nu eşti destul de bun ca să supravieţuieşti în arenă, îşi aruncă 
Tharacus dispreţuitor verdictul şi aruncă cât colo prăjina lui Atretes cu 
vârful piciorului. O zvârli pe a sa gardianului din apropiere şi rămase în 
picioare lângă el. 

— Scoală-te! 

Cu faţa arzând de ruşine, Atretes se ridică în picioare. Cu muşchii 
încordaţi la maximum, aşteptă următoarea umilinţă pe care i-o pregătea 
lanistul. Acesta le făcu semn celorlalţi să se retragă şi aceştia se 
îndreptară împreună cu gărzile înarmate şi cu instructorii lor către 
diferitele părţi ale împrejmuirii. 

Tharacus îşi îndreptă din nou atenţia asupra lui. 

— Scorpus a plătit bani frumoşi pentru tine. Mă aşteptam la mai mult. 

Cu mândria rănită, Atretes strânse din dinţi şi nu zise nimic. Tharacus 
zâmbi cu răceală. 

— Ai fost surprins să fii culcat la pământ atât de repede, nu-i aşa? A, dar 
ai stat în lanţuri cinci săptămâni şi în Groapă patru zile. Poate din cauza 
asta eşti atât de slăbit şi confuz. 

Comportamentul lui se schimbă subtil. 

— Aroganta şi prostia te vor ucide mai repede decât lipsa de talent. Ţine 
minte asta dacă vrei să supravieţuieşti. 

Trecând înapoi la treabă, Tharacus îl studie cu o privire critică. 

— Trebuie să mai iei în greutate, să faci exerciţii şi să-ţi îmbunătăţeşti 
condiţia fizică. Ai să fii testat. Când voi fi convins că merită să-mi pierd 
timpul cu tine, te vei alătura celorlalţi pe care-i antrenez. 

Arătă cu capul spre un grup pestrit de bărbaţi care se antrenau într-un 
colţ îndepărtat al împrejmuirii. 

— Până atunci, se va ocupa Trophimus de tine. 

Atretes se uită spre un ofiţer scund şi musculos, care striga la vreo 
doisprezece oameni ce păreau aduşi mai degrabă din mine decât de pe 
câmpul de bătălie. Rânji. Tharacus îşi scoase gladiumul şi-l lovi cu latul 
lamei, apăsându-i oţelul rece pe pântec. 


Am înţeles că ai ucis un gardian roman pe drum încoace, zise el. Şi pare 


că nu ţi-e teamă de moarte. Cred că te deranjează numai felul în care 
mori. Asta-i bine. Un gladiator care se teme de moarte e o ruşine. Dar te 
avertizez, Atretes, aici nu tolerăm răzvrătirea. Atinge-te numai de un 
gardian şi ai să-ţi blestemi ziua în care te-ai născut. 

Atretes simţi tot sângele dispărându-i din obraz când Tharacus începu 
să plimbe uşor gladiumul în sus şi-n jos, simțind muchia tăioasă atingându- 
i bărbăţia. 

— Nu crezi că e mai bine să mori cu o sabie în mâini decât să fii castrat? 

Tharacus râse încet. 

— Ei, acum ai să mă asculţi, nu-i aşa, tinere Atretes? 

Apropie periculos de mult muchia sabiei. Tonul batjocoritor i se stinse. 

— Mi s-a spus că ai refuzat să depui jurământul de gladiator la porunca 
lui Scorpus. Ai să-l depui acum în faţa mea, că de nu, eunuc te fac. E mare 
nevoie de eunuci la Roma. 

Atretes nu avu de ales. Se supuse ordinului. 

Tharacus îşi vâri gladiumul la loc, în teacă. 

— Vom vedea acum dacă un barbar german are curajul şi onoarea de a- 
şi ţine cuvântul. Prezintă-te la Trophimus. 

Atretes îşi petrecu restul dimineţii alergând printr-o serie de obstacole, 
dar după săptămâni de zile petrecute în lanţuri într-o căruţă şi după zile 
întregi de înfometare, obosi repede. Chiar şi aşa, ceilalţi se aflau într-o 
condiţie şi mai proastă decât el. Un bărbat care fusese acuzat că e leneş 
era biciuit la fiecare pas pe tot parcursul cursei. 

La un fluierat, Trophimus le porunci să se alinieze. Defilară în ordine 
într-o sală cu grilaje de fier. Atretes luă vasul de lemn pe care i-l întinse o 
sclavă. Stomacul i se strânse dureros la mireasma mâncării. Se aşeză pe o 
bancă lungă alături de alţii şi aşteptă, în timp ce două femei cu găleți în 
mâini trecură pe la fiecare din cei aflaţi în rând, punându-le câte o porţie 
de carne tare şi fiertură de ovăz. 

Totul, inclusiv mâncarea, era cântărit aici. Carnea era menită să 
întărească muşchii, iar grăunţele trebuiau să acopere arterele cu un strat 
de grăsime consistent, care să-l împiedice pe rănit să piardă o cantitate 
vitală de sânge. O altă femeie le împărţi felii mari de pâine, iar alta le 


turnă apă în pahare de lemn. 

Atretes înfulecă lacom. Când i se goli vasul, o femeie slabă, cu părul 
negru, îi mai puse fiertură şi se îndreptă spre un altul care bătea cu cupa 
în vas pentru a-i atrage atenţia. Când femeia se întoarse şi umplu din nou 
vasul lui Atretes, bretonul cel tatuat de lângă el şopti în greacă: 

— la-o mai încet, altfel o să ai de suferit la exerciţiile de după-amiază. 

— Linişte! strigă Trophimus. 

Atretes se înfrupta din ultimele rămăşiţe ale fierturii, când li se dădu 
ordin să se ridice. În drum spre ieşire, îşi puse vasul şi cupa pentru apă 
într-un butoi. 

Stând în picioare sub soarele fierbinte, pe Atretes îl cuprindea somnul, 
ascultând prelegerile lui Trophimus despre necesitatea creşterii puterii şi a 
rezistenţei pentru arenă. Atretes nu mai mâncase o masă consistentă de 
săptămâni de zile şi greutatea mâncării din stomac îl făcea să se simtă 
bine. Îşi aminti de petrecerile care urmau întotdeauna după o bătălie 
victorioasă şi cum înfulecau războinicii friptură şi bere tare până când tot 
ce mai puteau face era să spună poveşti şi să râdă. 

Trophimus îi conduse pe un teren de instrucţie unde se aflau mai mulţi 
pali între zidurile prevăzute cu gratii de fier. Palii, nişte roţi care erau puse 
pe o latură şi ridicate de la pământ, aveau trecut prin mijloc câte un pilon 
gros. Două săbii în teacă de piele ieşeau din fiecare pilon, una la înălţimea 
unui cap de om, iar cealaltă la nivelul genunchilor. O manivelă mânuită de 
sclavi punea în mişcare dispozitivul care învârtea palii, făcând să se 
rotească săbiile din teacă cu o viteză stabilită de instructor. Cei care 
stăteau pe roată trebuiau să sară peste sabia de jos şi să se ghemuiască 
înainte ca sabia de sus să-i lovească în cap. 

Trophimus îi ordonă lui Atretes şi bretonului să facă o demonstraţie. 

Ei îşi preluară locurile pe roată şi un învățăcel numidian întoarse 
manivela. Cum se învârtea pilonul, Atretes sărea şi se lăsa în jos. A şasea 
oară, bretonul fu lovit drept în frunte şi se rostogoli jos de pe roată. Atretes 
continuă. 

— Mai repede, porunci Trophimus. 


Numidianul învârti mai tare manivela. Atretes începu rapid să 


obosească, dar continuă, cu muşchii arzând. Mâncarea grea din stomac i 
se urca în gât, dar pilonul se învârtea neîncetat. Trophimus stătea şi privea 
lipsit de orice expresie. Pieptul lui Atretes sălta şi stomacul odată cu el. 
Sabia de sus îi atinse vârful capului şi abia reuşi să treacă peste cea de 
jos. Transpiraţia i se prelingea în ochi. Se uită spre Trophimus şi simţi o 
explozie de durere în vârful nasului. Căzu pe spate, lovindu-se cu putere 
de pământ. Gemând, se rostogoli şi se sforţă să se ridice, apoi vomită în 
ţărână. Sângele îi ţâşnea din nasul rupt. Nu departe, Gallus se uita la el şi 
râdea. Târându-se la câteva picioare distanţă de roată, Atretes îşi scutură 
capul, încercând să-şi limpezească mintea. 

Trophimus le porunci altor doi să se urce pe roată şi se apropie de 
Atretes. 

— Îngenunchează şi lasă-ţi capul pe spate. 

Amenințarea lui Tharacus cu castrarea îi vuia în minte, aşa că luă poziţia 
umilitoare care i se ceruse. Trophimus îl apucă de cap, îşi puse degetele 
mari de la ambele mâini de-o parte şi de alta a nasului rupt şi începu să 
preseze cartilajul. 

— Greşeala ta a fost că te-ai uitat la mine. 

Atretes strânse din dinţi, temându-se că se va umili şi mai tare leşinând. 
Sângele i se scurgea pe gură şi pe bărbie, pătându-i tunica maronie. 
Trophimus nu-şi luă mâinile până nu puse cartilajul la loc. 

— Femeilor le place să se uite la un chip frumos, zise Trophimus cu un 
rânjet. Se spălă pe mâini într-o găleată cu apă adusă de un sclav. Luă 
buretele din găleată şi i-l aruncă lui Atretes. 

— Ai nevoie de rezistenţă pentru o luptă adevărată, zise el, ştergându- 
se pe mâini cu prosopul pe care i-l întinse sclavul. 

— După ce se opreşte sângerarea, treci lângă ceilalţi. 

Aruncă prosopul lângă Atretes şi-şi îndreptă atenţia spre cei doi de pe 
roată. 

Atretes îşi tamponă cu buretele ud faţa care-i zvâcnea. Apa rece îi calmă 
durerea, dar nu şi furia şi stânjeneala. Auzi o bufnitură şi un geamăt, când 
un alt bărbat fu trântit la pământ. 

— Următorul! strigă Trophimus. 


Se apropia de amiază. Trophimus nu-i duse pe bărbaţi la altă probă 
până nu făcură fiecare mai multe ture pe roată. 

Soarele se ridica tot mai sus pe cer, arzând nemilos în creştetul 
învăţăceilor, atunci când aceştia se întoarseră la cursa cu obstacole. Chiar 
aşa obosit cum era, cu tunica leoarcă de sânge şi sudoare, Atretes se 
descurcă fără prea mare greutate. Îşi petrecuse toată viaţa prin pădurile 
Germaniei, aşa că o fugă printre obstacole nu era ceva nou. Ferirea de 
ramuri, saltul peste rădăcini şi bolovani şi slalomul printre copaci erau 
pentru el o a doua natură. 

Alţii, care fuseseră aduşi din mine şi de pe câmpuri, se împiedicau şi 
cădeau, gâfâind să-şi recapete răsuflarea şi ridicându-se doar când biciul 
şuiera prin aer şi plesnea pe spatele lor. Dar acum, după ce-şi golise 
stomacul încărcat, aceste obstacole puse de romani erau o joacă de copii 
pentru Atretes. 

Trophimus era dezgustat de prestaţia unora dintre elevii săi. 

— De atâtea zile tot facem asta şi încă n-aţi reuşit să duceţi cursa la bun 
sfârşit! Aţi face bine să luaţi exemplu de la german! Dacă germanii se 
pricep la ceva, ei bine, se pricep să alerge. 

Atretes ardea de furie când i se porunci să mai facă de două ori cursa, 
sub privirile celorlalţi. 

Când se auzi fluierul, bărbaţii intrară aliniaţi în clădire şi coborâră pe o 
scară înspre băi. Epuizat, Atretes îşi sprijini braţele de bazinul de piatră. 
Nasul îi zvâcnea şi îl dureau toţi muşchii. Cufundă buretele în apă şi-şi 
presă ceafa cu el. Apa îi făcea bine, la fel şi gândul că se descurcase 
onorabil. 

Singurul sunet care se auzea în camera luminată de torţe era curgerea 
apei în bazin. Nimeni nu rostea niciun cuvânt. Patru gărzi stăteau de pază. 
Deşi tânjea să ucidă măcar una dintre ele, Atretes ştia că Tharacus îşi va 
duce până la capăt ameninţarea, fără să ezite. 

| se dădu o haină curată. Odată îmbrăcat, i se porunci să urce scara. 
După o altă masă cu carne şi fiertură de ovăz, pe care Atretes le servi de 
această dată cumpătat, învăţăceii fură duşi în camerele lor şi încuiaţi 


pentru noapte. Atretes îşi puse pe el roba groasă pe care o lăsase pe patul 


de piatră şi se întinse pe salteaua subţire de paie. 

Toată viaţa nu-şi dorise decât să-şi simtă sângele fierbinte pulsând în 
vene, să fie războinic, să lupte. Distrugerea unui inamic care-i invada 
teritoriul era o chestiune de onoare; lupta pentru apărarea poporului şi 
moartea pe câmpul de bătălie erau, de asemenea, chestiuni de onoare. 
Dar nu găsea nimic onorabil în a-şi omori colegii pentru distracţia gloatei 
romane. 

Atretes urmări printre gratiile de fier umbrele ce se întindeau pe 
peretele din coridorul de deasupra. Era prea obosit să mai simtă altceva în 
afară de o ruşine adâncă şi de o furie neputincioasă, gândindu-se la ceea 
ce-l aştepta. 


CAPITOLUL 7 


lulia îşi făcu loc, încercând să ajungă mai în faţă, pentru a vedea arena 
dinaintea ei, dar simţi mâna lui Marcus apucând-o de braţ. 

— Nu e nicio grabă, lulia, zise el amuzat. Locarius-ul ne va conduce la 
locurile noastre când ne va veni rândul, adăugă el, în acelaşi timp 
căutându-l cu privirea pe uşier. 

— Credeam că ai o lojă specială. 

— Am, dar azi e ocupată şi m-am gândit că ti-ar plăcea să stai în 
mulţime şi să simţi din plin freamătul jocurilor. 

Spectatorii se îngrămădeau deja în amfiteatru, revărsându-se pe scări în 
jos, pe rândurile de scaune numite cavea. Trei pereţi circulari, haltei, 
împărțeau amfiteatrul în cele patru niveluri suprapuse. Cel mai de sus, şi 
cu locurile cele mai puţin de dorit, era pullati. Aproape de arenă se afla 
podiumul, unde stătea împăratul. Cavalerii şi tribunii se aflau în spate şi 
deasupra, în primul şi al doilea maenianum. Al treilea şi al patrulea 
maenianum erau rezervate patricienilor. 

— De ce durează atâta? întrebă lulia exasperată. Nu vreau să pierd 
nimic. 

— Încearcă să stabilească ordinea în mulţime. Nu-ţi face griji, surioară, 
n-ai să pierzi nimic. N-au prezentat nici sponsorul încă. 

întinse permisele de fildeş uşierului şi o sprijini ferm pe lulia de braţ 
când coborâră treptele abrupte. Uşierul îi duse la rândul cuvenit şi-i dădu 
înapoi lui Marcus biletele de fildeş pentru a compara numerele cu locurile 
de piatră. 

— Primele ore vor fi plictisitoare, spuse Marcus în timp ce lulia se aşeza. 
Nu ştiu cum de m-am lăsat convins să fac una ca asta. Adevărata luptă va 
începe mult mai târziu. 

lulia de-abia auzi nemulţumirea lui Marcus, într-atât era de fascinată de 
mulţime. Sute de oameni erau prezenţi, de la cei mai de seamă patricieni 
până la sclavii cei mai de jos. Privirea i se opri asupra unei femei care 
cobora treptele, o sclavă siriană ţinându-i tunica albă ce-i atingea 


călcâiele. Avea o umbrelă de soare care-i ţinea umbră şi un coş încărcat, 


fără îndoială, cu vin şi delicatese. 

— Marcus, uită-te la femeia aia. Cred că bijuteriile de pe ea costă o 
avere! Pun pariu că brăţările acelea cântăresc zece livre fiecare şi sunt 
pline cu pietre scumpe. 

— E nevastă de patrician. 

Fata îşi ridică privirea spre el. 

— Cum se poate să te arăţi atât de plictisit când totul e atât de 
palpitant? 

Dar el fusese la jocuri de o sută de ori, poate chiar mai mult. Singura 
parte care-i plăcea erau luptele pe viaţă şi pe moarte, şi acestea nu aveau 
să înceapă decât peste câteva ore bune. 

— Pentru că sunt plictisit. Mi-ar plăcea mai mult dacă ar sări peste 
aceste preliminarii. 

— Mi-ai promis că ai să mă laşi să stau cât vreau, Marcus, şi am de gând 
să nu pierd nimic. În plus, pe afişe scria că azi va lupta Celerus. Octavia 
zice că e minunat. 

— Dacă-ţi plac tracii plini de cicatrici, care-şi folosesc armele cu 
îndemânarea unui taur înfuriat... 

lulia îi ignoră sarcasmul. De când începuse să construiască case pe 
dealul Aventin, nu vorbea decât despre afaceri, despre costul lemnului şi 
al pietrei, despre numărul de sclavi pe care trebuia să-i mai cumpere 
pentru a-şi onora contractele. Însă ea aşteptase prea mult aceste clipe ca 
să-i permită lui să-i strice plăcerea, numai pentru că el era indispus că 
lipseşte câteva ore de la muncă din cauza ei. La urma urmei, era singura 
din cercul ei care nu fusese niciodată la jocuri. Merita să se distreze puţin. 
Îşi puse în gând să fie numai ochi şi urechi şi să savureze fiecare clipă. 

Dar o licărire de îndoială o făcu să se încrunte. Mama şi tata credeau că 
e plecată cu Marcus într-o excursie de o zi la ţară. Nu era decât o minciună 
nevinovată, nimic important. Marcus o mai scosese şi altă dată la plimbare 
cu şareta sa. Ce mai conta, de vreme ce tata şi mama erau atât de 
neînţelegători? Regulile lor erau nedrepte şi ridicole. Doar pentru simplul 
fapt că tata dispreţuia ceea ce deveniseră jocurile nu însemna că ea şi 


Marcus trebuiau să gândească şi ei la fel. Tatăl ei era un pudic, un 


tradiţionalist şi un ipocrit. Chiar şi el frecventase jocurile cu anumite ocazii, 
deşi acum pretindea că nu o făcuse decât din motive politice şi sociale. 

— Mă dezgustă să văd fetele tinere agitându-se pentru un bărbat care 
nu e decât un tâlhar şi un ucigaş, afirmase el cu numai o zi în urmă. 
Celerus înconjoară arena ţanţoş ca un cocoş şi se luptă doar atât cât să 
supravieţuiască. Şi totuşi l-au ridicat la rang de zeu. 

lulia le mulţumi zeilor pentru Marcus, care n-o putea refuza. El era drept 
şi cumpănit şi dispus să rişte mânia tatălui lor în schimbul micilor favoruri 
de care se bucurau toate prietenele ei. 

— Îmi pare atât de bine că m-ai adus, Marcus. De-acum înainte 
prietenele mele nu vor putea să mai râdă de mine, zise ea, prinzându-l de 
mână. 

Îi zâmbi absent. 

— Distrează-te şi nu te mai îngrijora de nimic. 

Marcus se gândea la cele spuse de tatăl său cu privire la folosirea 
sclavilor în locul oamenilor liberi pentru a onora contractele de muncă. 
Tata spunea că din cauza sclavilor, Roma îşi pierdea puterea. Oamenii 
liberi aveau nevoie de un loc de muncă şi de o motivaţie. Marcus era de 
părere că cereau salarii prea mari. Putea cumpăra un sclav, îl putea folosi 
până îşi termina treaba şi-apoi să-l vândă, după terminarea proiectelor. 
Aşa putea economisi bani fără să se oprească din lucru şi la sfârşit obținea 
chiar un mic profit. Tata îşi ieşise din fire la argumentele lui, pretinzând că 
pentru supraviețuirea Romei era mai indicat să se angajeze cetăţeni 
romani decât să se importe sclavi din altă parte. 

lulia se aplecă spre el şi-l cuprinse de braţ. 

— Nu trebuie să-ţi faci griji; n-am să-i spun tatii că m-ai adus la jocuri. 
Nu voi scoate nicio vorbuliţă. 

— Asta mă linişteşte grozav, făcu el. 

Ea se trase la o parte, ofensată de tonul lui autoritar. 

— Ştiu să ţin un secret. 

— Eu personal nu ţi-aş încredința niciunul. 

— Şi ăsta ce-i? Tata te-ar jupui de viu dacă ar şti că m-ai adus aici. 

— A fost de-ajuns să te privească o singură dată în faţă azi-dimineaţă ca 


să înţeleagă că nu e vorba doar de o simplă plimbare la ţară. 

— Da nu ti-a interzis să mă scoţi din casă. 

— Poate ştie că ai găsi o altă modalitate să evadezi. Şi probabil preferă 
să vii cu mine decât să te ştie cu vreuna din prietenele tale uşuratice. 

— AŞ fi putut veni cu Octavia. 

— A, da, micuța şi nevinovata Octavia. 

Nu-i plăcea tonul lui aspru. 

— Ea merge la serbarea din noaptea dinaintea jocurilor şi-i vede pe toţi 
gladiatorii de aproape. 

— Într-adevăr, rosti Marcus sec, conştient de acest lucru. Octavia face 
multe lucruri pe care nu mi-ar plăcea să le facă sora mea. 

— Nu înţeleg de ce eşti atât de pornit. Doar se duce însoţită chiar de 
tatăl ei. 

Marcus nu făcu niciun comentariu, convins că orice afirmaţie pe care ar 
fi făcut-o despre Drusus ar fi ajuns la urechile Octaviei. Drusus nu era 
destul de bogat ca să reprezinte o ameninţare, dar avea destui bani şi 
influenţă pentru a-i putea pune bețe în roate. 

lulia îşi încleştă palmele în poală. Marcus încerca s-o facă să se simtă 
vinovată. Era foarte urât din partea lui şi nu avea de gând să se lase târâtă 
într-o discuţie despre tata. Nu acum. Era perfect conştientă că ieşea din 
cuvântul lui, dar de ce s-ar fi simţit vinovată? Marcus trăia pe cont propriu 
de la optsprezece ani. El nu se pleca în faţa simțului ridicol al moralității 
tatălui lor şi-atunci ea de ce-ar face-o? Tata era absurd, dictator şi obtuz. 
Avea pretenţia ca ea să înveţe şi să se pregătească pentru a deveni o 
soţie bună, ca mama. Ei bine, poate că mamei îi convenea - pe ea părea s- 
o mulţumească o asemenea viaţă banală - însă lulia îşi dorea mai mult. 
Senzaţii tari. Pasiune. Îşi dorea să experimenteze tot ce-i putea oferi 
lumea. 

Marcus se întoarse. Ochii îi erau deja pe jumătate închişi de plictiseală. 
Buzele luliei se strânseră. Puțin îi păsa de plictiseala lui. Şi o deranja că-i 
ţinea partea tatii, mai ales că în ultima vreme el şi tata se aflau atât de 
des la cuțite. Se certau în mod constant, în legătură cu orice. 


Se uită la fratele ei şi observă încleştarea de pe faţa lui. Mintea lui 


hoinărea. Văzuse de destule ori expresia aceea pe faţa lui ca să-şi dea 
seama că se gândea la o ciorovăială avută cu tata. Nu era drept. Nu avea 
de gând să lase nimic să-i strice ziua de azi - nici pe tata, nici pe Marcus, 
pe nimeni. 

— Octavia mi-a spus că a văzut-o pe Arria la serbări, şi nu o dată. 

Marcus zâmbi batjocoritor. lulia nu-i spunea nimic nou. 

— Arria face multe lucruri pe care n-aş vrea să le faci tu. 

De ce toată lumea avea pretenţia ca ea să fie altfel decât tot restul 
lumii? 

— Arria e frumoasă şi bogată şi face tot ce-i trece prin cap. Aş vrea să 
fiu exact ca ea. 

Marcus râse fără tragere de inimă. 

— Eşti prea dulce şi nesofisticată ca să poţi deveni ca ea. 

— Presupun că e un compliment, zise ea, şi-şi întoarse privirea 
bosumflată. Dulce şi nesofisticată! Ar fi putut la fel de bine să spună că e o 
proastă. Nimeni n-o cunoştea cu adevărat, nici măcar Marcus, care o ştia 
mai bine ca oricine. Pentru el, nu era decât sora mai mică, pe care trebuia 
s-o răsfeţe şi s-o tachineze. Tata şi mama o priveau prin vălul propriilor 
aşteptări şi îşi petreceau fiecare clipă din viaţă încercând s-o modeleze 
după aceste aşteptări. 

lulia invidia libertatea de care se bucura Arria. 

— Va fi şi ea aici astăzi? Mi-ar plăcea să o întâlnesc. 

— Pe Arria? 

— Da, pe Arria. Pe iubita ta. 

Arria era ultima persoană cu care ar fi vrut Marcus să se întâlnească 
sora lui. 

— Chiar dacă va fi prezentă, nu va sosi decât peste câteva ore. Când va 
începe cu adevărat vărsarea de sânge. Şi atunci când va veni, draga mea, 
va sta cu Antigonus, nu cu noi. 

— Adică Antigonus nu va sta aici? întrebă ea surprinsă. 

— Va fi în loja sponsorilor. 

— Dar întotdeauna stai cu el. 

— Nu şi de data asta. 


— De ce? 

O indigna posibilitatea ca tânărul aristocrat să se creadă prea important 
pentru a sta lângă fiul unui negustor efesean. 

— Ar trebui să stăm şi noi în loja sponsorilor. Dacă ne gândim că totul s- 
a plătit cu banii tatii, nu cred că ar fi în interesul lui Antigonus să ne 
izoleze. 

— Calmează-te. Nu e vorba de nicio lipsă de respect din partea lui. Eu 
sunt cel care m-am izolat, zise Marcus. 

Nu avea intenţia s-o pună pe sora lui în apropierea amicului său lasciv 
sau a iubitei sale imorale. Voia ca lulia să se distreze, nu să fie coruptă 
definitiv după o singură după-amiază fierbinte petrecută în arenă. 
Antigonus remarcase deja că lulia devenise o tânără încântătoare şi acest 
lucru era de ajuns să-l pună pe Marcus în gardă în legătură cu intenţiile lui. 
lulia era mult prea uşor de impresionat şi probabil ar fi căzut uşor pradă 
unei ofensive din partea versatului Antigonus. lar Marcus voia să-şi ia 
toate măsurile de siguranţă că acest lucru nu se va întâmpla. lulia trebuia 
să rămână intactă până la căsătoria cu un bărbat ales de tatăl său; pe 
urmă, n-avea decât să facă ce poftea. 

O încruntare fugară umbri faţa lui Marcus. Tata alesese deja, doar că 
lulia nu avea să fie informată decât după ce se făceau toate 
aranjamentele. Tata îl înştiinţase pe Marcus de decizia sa cu numai o oră 
în urmă, chiar înainte ca lulia să intre în cameră. 

— Se fac aranjamente pentru căsătoria surorii tale, a spus el. Anunţul se 
va da într-o lună. 

Marcus era încă în stare de şoc. Dacă tatăl lui ar fi bănuit că avea de 
gând s-o ducă pe lulia la jocuri, nu i-ar fi făcut această dezvăluire, îşi 
privise prevăzător tatăl, întrebându-se de ce îi spunea toate acestea. 

— Nu i-am dat niciodată frâu liber luliei în nicio împrejurare, încercă să-l 
asigure Marcus. E sora mea şi vreau să-i protejez reputaţia. 

— Sunt convins, Marcus, dar amândoi ştim că, în firea ei, lulia e labilă 
emoţional. Ar putea fi sedusă atât de uşor. Trebuie să o păzeşti ori de câte 
ori e posibil. 

— De viaţă? făcu Marcus. 


— De distracţiile murdare şi fără rost. 

Marcus înţepeni, conştient că remarca ţintea propriul lui stil de viaţă. 
Dar nu protestă. 

— Pe cine i l-ai ales? 

— Pe Claudius Flaccus. 

— Claudius Flaccus! O alegere mai proastă nici că se putea! 

— Am făcut ceea ce cred că e cel mai bine pentru sora ta. Are nevoie de 
stabilitate. 

— Flaccus o va plictisi de moarte. 

— Va avea copii şi va fi mulţumită. 

— În numele zeilor, tată, chiar nu-ţi cunoşti fiica deloc? 

Decimus înţepeni, cu ochii aruncând scântei. 

— Eşti nebun şi orb atunci când vine vorba de sora ta. Ce-şi doreşte ea 
nu e tocmai lucrul cel mai bun pentru ea. Consider că în parte e vina ta. 

Marcus se întoarse să plece, conştient că ar putea spune lucruri la 
mânie pe care mai târziu le-ar fi regretat. 

— Marcus, ai grijă ca lulia să nu fie compromisă cât e în grija ta! 

Marcus ştia că Flaccus era un bărbat din viţa cea mai nobilă, o 
caracteristică pe care tata o dispreţuia pe faţă, dar o venera în ascuns. 
Flaccus se bucura, de asemenea, de o oarecare avere şi de un statut 
social. Dar Marcus bănuia că adevăratul motiv din spatele alegerii lui erau 
vederile puternic tradiţionaliste şi moralitatea impecabilă a lui Flaccus. 
Acesta nu avusese decât o singură soţie şi, din câte auzise Marcus, 
rămăsese credincios până la moartea ei. Trecuseră deja cinci ani de când 
murise în chinurile naşterii, dar numele lui Flaccus nu fusese asociat încă 
cu nicio altă femeie. Omul era fie celibatar convins, fie homosexual. 

În ciuda calităţilor lui Flaccus, Marcus nu credea că această căsnicie îi va 
aduce luliei fericirea. Omul era mult mai în vârstă decât ea şi era 
intelectual. Un asemenea bărbat ar fi fost o companie plictisitoare pentru o 
fată cu temperamentul luliei. 

— Faci o greşeală, tată. 

— Viitorul surorii tale nu este responsabilitatea ta. 


Acela fusese momentul când lulia intră în cameră, împiedicându-l pe 


Marcus să-şi dea cu părerea asupra acelei ultime afirmaţii. Cine o 
cunoştea pe lulia mai bine decât el? Ea era asemeni lui, luptându-se cu 
restricţiile unei moralităţi care nu mai exista nicăieri în Imperiu. 

În drum spre arenă, îi pusese Iuliei hăţurile în mâini, lăsând-o să mâne 
caii într-un galop nebunesc. N-are decât cincisprezece ani... Să simtă 
vântul libertăţii în faţă, înainte ca tata să i-o dea lui Flaccus şi să se închidă 
între zidurile înalte ale palatului Aventin, îşi zise el sumbru. Prin venele ei 
curgea acelaşi sânge fierbinte ca şi prin venele lui, iar gândul la soarta ce 
o aştepta îl îmbolnăvea. Era gata să-i îngăduie surorii lui să trăiască orice 
aventură pe care şi-o dorea, însă onoarea familiei şi propriile ambiţii nu-i 
permiteau s-o facă. 

Avertismentul tatălui său, deşi nerostit, fusese extrem de clar: ţineţi 
sora departe de prietenii tăi, şi mai ales de Antigonus. Dar acest 
avertisment nu era necesar. Trecând peste faptul că era atât de necesar 
să păstreze puritatea luliei pentru a menţine reputaţia familiei, Marcus nu 
voia să complice şi mai mult relaţia sa cu Antigonus. Îşi cunoştea prea bine 
amicul aristocrat ca să aibă încredere în el în privinţa luliei. Antigonus ar fi 
sedus-o şi s-ar fi căsătorit cu ea numai pentru a avea în continuare acces 
la tezaurul familiei Valerian. Marcus nu se lăsa păcălit prea uşor. Fusese 
nevoie de o investiţie substanţială în cariera lui Antigonus pentru a obţine 
contractele de construcţii pe care le râvnea, dar Marcus nu avea de gând 
să aprobe o căsătorie care să-l oblige în continuare, la nesfârşit. 

Acum că obținuse contractele, putea să-şi demonstreze aptitudinile la 
scară mai largă. În trei, patru ani, Antigonus nu-i va mai fi de niciun folos. 
Pentru că, deşi îl găsea amuzant şi inteligent într-o oarecare măsură, 
Marcus era destul de înţelept ca să-şi dea seama că Antigonus nu va 
rezista prea mult în Senat. Împrăştia prea repede banii şi vinul şi cădea 
prea des în depresie. Într-o bună zi, va face un chef prea mare, va bea 
prea mult şi îşi va da prea tare drumul la gură, o va seduce pe soţia 
patricianului nepotrivit şi va sfârşi tăindu-şi venele, în urma unui ordin 
imperial. Marcus avea de gând să se distanţeze politic de el până atunci. 

Exclamaţia Iuliei îl readuse cu picioarele pe pământ. 


— O, Marcus, e atât de interesant că nu mai pot! 


Rândurile se umpleau de bărbaţi, femei şi copii. Forfota creştea şi 
scădea în intensitate, precum valurile mării. Marcus nu găsi nimic care să-i 
trezească interesul şi se lăsă din nou plictisit pe spate, hotărât să îndure 
până la sfârşit monotonia de dimineaţă. lulia stătea cu spatele drept, cu 
ochii măriţi, fascinată, sorbind tot ce se întâmpla în jurul ei. 

— O doamnă se uită la tine, Marcus. 

Ochii lui erau pe jumătate închişi din cauza razelor soarelui. 

— Las-o să se uite, zise el indiferent. 

— Poate o cunoşti, insistă ea. De ce nu deschizi ochii să te uiţi? 

— Pentru că nu are rost. Dacă e frumoasă, s-ar putea să mi se facă 
poftă să o urmăresc, iar eu trebuie să rămân aici ca s-o protejez pe 
frumoasa şi inocenta mea soră. 

Chicotind, ea îl îmbrânci în joacă. 

— Şi dacă n-aş fi aici? 

El deschise un ochi şi o căută pe femeia amintită. Apoi îl închise la loc. 

— Nu are rost să mai continuăm discuţia. 

— Mai sunt şi altele care se uită, zise lulia, mândră să stea lângă el. 

Familia Valerian nu se putea lăuda că e de viţă nobilă, dar Marcus era 
foarte frumos şi avea un aer de virilitate şi stăpânire de sine. Bărbaţii şi 
femeile îl remarcau, lucru care pe lulia o încânta, pentru că toţi aceia care 
se uitau la el sfârşeau prin a o privi şi pe ea. Făcuse pregătiri speciale 
pentru ziua aceasta şi ştia că arată mai bine ca niciodată. Simţi privirea 
îndrăzneață a unui bărbat cu câteva rânduri mai încolo şi se prefăcu că nu 
observă. Oare o credeau iubita lui Marcus? Gândul acesta o făcu să râdă. 
Ar fi vrut să pară sofisticată şi distantă, dar ştia că roşeaţa aprinsă din 
obraji îi trăda inocenta. 

Oare ce ar fi făcut Arria în această situaţie? S-ar fi prefăcut că nu 
observă privirea insistentă a bărbatului? Sau l-ar fi privit la rândul ei? 

Trâmbiţele răsunară, făcând-o să tresară. 

— Trezeşte-te, Marcus! Se deschid porţile! strigă lulia emoţionată şi se 
aplecă mai în faţă pe scaunul ei. 

Marcus căscă larg când începu plictisitoarea festivitate de deschidere. 
De obicei venea mai târziu, tocmai ca să evite sâcâitoarea înşiruire a celor 


care făcuseră posibilă desfăşurarea jocurilor din ziua respectivă. Astăzi, în 
fruntea paradei se afla Antigonus, cu drapelul în vânt. Pe nimeni nu 
interesa cu adevărat cine plătise, atâta timp cât jocurile puteau avea loc în 
continuare. De fapt, uneori erau chiar insultaţi acei sponsori care îşi făceau 
prea multă reclamă în timpul spectacolului. 

lulia bătu frenetic din palme când apărură şaretele cu sponsorii şi cu 
luptătorii. 

— O, uite! Nu-i aşa că sunt minunaţi? 

Entuziasmul ei îl amuza. 

Ca sponsor principal al evenimentului ce tocmai avea loc, Antigonus 
conducea parada. Era îmbrăcat frumos, în alb şi în aur, cu marginile de 
purpură desemnând proaspăt câştigata, dar fragila poziţie de senator. 
Salută mulţimea cu o fluturare a mâinii, în timp ce vizitiul său se lupta să 
ţină sub control cei doi armăsari de rasă nobilă. După ce făcură o dată şi 
jumătate înconjurul arenei, vizitiul întoarse şareta şi se opri în faţa 
platformei împăratului. Antigonus, cuprins de o înflăcărare demnă de orice 
actor, ţinu cuvântarea ticluită de Marcus cu o seară înainte. Mulțimea 
aprecie faptul că a fost scurtă; împăratul, în schimb, aprecie elocvenţa ei. 
Antigonus dădu startul cu toată grandoarea, iar luptătorii coborâră din 
şarete, pentru a se prezenta în faţa mulţimii care ovaţiona. 

Cu gura căscată, lulia arătă spre un gladiator care-şi dădea jos o 
pelerină roşie strălucitoare. Dedesubt purta o armură lustruită din bronz. 

— Ah, uită-te la el! Nu-i aşa că e frumos? 

Coiful îi era împodobit cu pene de struţ vopsite în galben strălucitor, 
albastru şi roşu. Mărşălui în jurul arenei pentru ca spectatorii să-l poată 
admira în voie. Marcus zâmbi acru. De data asta chiar era de acord cu 
tata. Celerus arăta ca un cocoş împănat. lulia, pe de altă parte, se holba la 
el fascinată şi părea să-l considere cel mai frumos bărbat pe care-l văzuse 
vreodată - până când alţi câţiva gladiatori îşi aruncară pelerinele şi i se 
alăturară. 

— Ce e acela? întrebă lulia, arătând cu degetul. 

— Care? 


— Cel cu plasă şi trident. 


— E un retiarus. Va fi pus faţă în faţă cu un mirmillo, cel cu zimţii în 
formă de creastă pe coif, sau cu un secutor. Îl vezi pe cel de acolo, înarmat 
până-n dinţi? E un secutor. Trebuie să-şi fugărească adversarii până la 
moarte. 

— Îmi place mirmilonul, zise lulia râzând. Un pescar în faţa unui peşte. 

Obrajii îi erau încinşi, iar ochii mai strălucitori ca niciodată. Marcus era 
bucuros că o adusese. Când trâmbiţele răsunară din nou, ea bătu iarăşi din 
palme. 

— Acela e un trac? întrebă ea, arătând spre un gladiator înalt care purta 
un scut alungit şi un coif împodobit cu pene. Era înarmat cu un gladium şi 
cu o lance şi avea o mânecă pe braţul drept. 

— Octavia spune că tracii sunt cei mai interesanţi! 

— Acela e un samnit. Cel cu pumnal curbat şi cu scut mic, rotund e trac, 
zise Marcus, fără ca vreunul dintre ei să-i fi trezit interesul. 

Celerus se opri în faţa unei loji pline de femei în haine bogate şi-şi răsuci 
şoldurile sub privirile lor. Ele ţipară într-o răbufnire desfrânată. Cu cât 
devenea mai grotesc, cu atât râdeau şi strigau mai tare şi tot mai multă 
lume din jur li se alătura. Câţiva bărbaţi se înghesuiau printre rânduri, 
încercând din răsputeri să ajungă la bordură şi să-i arunce flori faimosului 
gladiator. 

— Celerus! Celerus! Te iubesc! strigă unul către acesta. 

Cu ochii şi gura căscată, lulia savura fiecare moment. Marcus îi distrase 
atenţia de la amorataie, cum erau denumiți admiratorii gladiatorilor, şi-i 
arătă părţile bune ale celorlalţi gladiatori. Atenţia ei se îndrepta însă înapoi 
în mod constant. Când Celerus închise cercul, trecând din nou prin dreptul 
lojii femeilor, acestea se ridicară în picioare şi-i scandară numele iar şi iar, 
încercând să strige care mai de care mai tare pentru a-i atrage atenţia. 
Spre disperarea lui Marcus, lulia se ridică şi ea, cuprinsă de isteria 
generală. lritat, o trase la loc lângă el. 

— Lasă-mă! Vreau să mă uit mai bine la el! protestă ea. Toată lumea stă 
în picioare şi nu văd nimic! 

Marcus cedă. La urma urmei, de ce să n-o lase să se distreze puţin? îşi 


petrecuse cea mai mare parte a vieţii între patru pereţi, sub privirile grijulii 


şi prea protectoare ale părinţilor lor. Era timpul să cunoască lumea din 
afara zidurilor înalte şi a grădinilor sculptate. 

lulia se ridică în vârful picioarelor. 

— Se uită la mine! Stai să vezi când am să-i spun Octaviei. Va muri de 
gelozie. 

Râzând, îi făcu semn cu mâna şi-i strigă numele împreună cu celelalte. 

— Celerus! Celerus! 

Femeile strigau din ce în ce mai tare, dar deodată lulia îngheţă, cu gura 
căscată. Ochii i se măriră iar faţa i se aprinse, roşie ca focul. Marcus o 
apucă de mână şi ea se aşeză lângă el, strângând pleoapele, în timp ce 
tipetele femeilor atingeau culmea freneziei. 

Marcus râse, văzând expresia de pe chipul surorii lui. Era un lucru ştiut 
că Celerus era mândru de trupul lui şi îi plăcea să şi-l expună în faţa 
mulţimii dându-le tot ce voiau. Marcus rânji. 

— Ei, zise el cu întreaga lipsă de tact a unui frate mai mare, te-ai uitat 
bine la el? 

— Ai fi putut să-mi spui dinainte. 

— Şi să stric surpriza? 

— Nu suport să râzi de mine, Marcus. 

Ridicându-şi bărbia, îl ignoră. Femeile ţipau atât de tare, că începea s-o 
doară capul. Ce mai făcea oare acum bărbatul acela oribil? Un protest 
uriaş se ridică din mijlocul lor şi apoi, una câte una, se aşezară. lulia mai 
apucă să-l vadă pe Celerus depărtându-se. Se alătură celorlalţi care 
stăteau în faţa platformei împăratului şi, întinzând cu toţii braţul drept, 
rostiră crezul gladiatorilor. 

— Ave, Imperator, moritori te salutant! Să trăieşti, împărate, cei ce sunt 
gata să moară te salută! 

În ciuda celor spuse de Octavia, luliei nu i se părea deloc chipeş acest 
Celerus. Îi lipseau câţiva dinţi şi avea o cicatrice urâtă pe coapsă şi alta pe 
obraz. Dar avea ceva care îi făcea inima să bată cu putere şi gura să i se 
usuce. Se simţea nelalocul ei lângă fratele ei grijuliu şi ironic. Parcă pentru 
a înrăutăţi şi mai mult lucrurile, tânărul aflat cu câteva rânduri mai jos o 


privea şi el cu o expresie care-i făcea stomacul să i se strângă. 


— Ce roşie eşti, lulia. 

— Te urăsc, Marcus! strigă ea, gata să izbucnească în lacrimi de furie. 
Te urăsc când te distrezi pe seama mea! 

Sprâncenele lui Marcus se ridicară uşor la tonul ei vehement. Probabil 
devenise deja imun la prezentarea brută a unora din bustuarii sau oamenii 
înmormântării, cum mai erau numiţi. Nimic nu-l mai surprindea, în timp ce 
pe lulia totul părea s-o şocheze şi s-o impresioneze. Îşi puse mâinile peste 
ale ei. 

— Îmi cer scuze, zise el sincer. Trage adânc aer în piept şi linişteşte-te. 
Se pare că sunt atât de obişnuit cu genul ăsta de spectacole că nu mă mai 
şochează nimic. 

— Nu sunt şocată, zise ea. Şi dacă mai râzi o dată de mine, am să le 
spun mamei şi tatii că m-ai adus cu sila la jocuri! 

De data asta îşi pierdu şi el cumpătul, auzind tonul ei poruncitor şi 
ameninţarea ridicolă. lulia îl implora de mai bine de doi ani să o ducă la 
jocuri. Marcus o privi cu ochii îngustaţi şi ironici. 

— Dacă nu-ncetezi să te mai comporţi ca un copil răsfăţat, am să te duc 
acasă, acolo unde ţi-e locul. 

Ea ştia că nu glumea. Buzele începură să-i tremure şi ochii negri i se 
umplură de lacrimi mari. 

Marcus înjură printre dinţi. Mai văzuse privirea aceea zdrobită şi ştia că 
fata ar fi fost în stare să izbucnească în lacrimi, făcându-l să pară un 
bădăran necioplit. O prinse de încheietura mâinii. 

— Dacă plângi acum, ai să ne umileşti pe amândoi în faţa întregii 
populaţii a Romei şi jur că n-am să mai vin niciodată la jocuri cu tine. 

lulia îşi înghiţi lacrimile şi protestul. Întorcându-şi capul, deveni rigidă în 
efortul de a-şi recăpăta controlul asupra emoţiilor. Marcus putea fi atât de 
crud uneori. Nu era nimic dacă o tachina, dar dacă încerca să se apere, el 
o şi ameninţa că o duce acasă. Îşi încleştă mâinile. 

Marcus o privi un moment şi se încruntă. Aşteptase cu nerăbdare să-i 
facă cunoştinţă cu principala distracţie a Romei. lulia era extrem de 
sensibilă şi uşor de impresionat, dar cu siguranţă nu era ca aceste femei 


care deveneau atât de agitate, încât cădeau într-o isterie lascivă. 


lulia îşi strânse buzele, simțind că fratele ei o studiază. Dacă se aştepta 
să-şi ceară scuze, n-avea decât să aştepte. Nu merita, după ce făcuse haz 
pe seama ei. 

— Am să mă port frumos, Marcus, zise ea pe un ton solemn. N-am să te 
fac de ruşine. 

Bunul simţ îi spunea lui Marcus s-o ducă acasă acum, înainte să înceapă 
vărsarea de sânge. Va fi supărată... nu-i va mai vorbi câteva zile... dar 
respinse ideea. Nu voia s-o dezamăgească. Aşteptase prea mult această 
experienţă. Poate tocmai de aceea era atât de tulburată. 

O prinse de mână şi o strânse. 

— Dacă e prea mult pentru tine, mergem, zise el aspru. 

Un sentiment de uşurare o inundă. 

— Nu va fi, Marcus, îţi jur. 

Îl cuprinse de braţ şi, aplecându-se spre el, îl privi cu un zâmbet 
luminos. 

— N-are să-ţi pară rău că m-ai adus. Nici măcar n-am să clipesc când 
Celerus îi va tăia cuiva beregata. 

Trâmbiţele răsunară, anunțând reprezentaţia de mâna a doua, fără 
vărsare de sânge, menită să încălzească spiritele. Dar lulia se arătă 
încântată de paegniari, falşii luptători. Bătu din palme şi le strigă cuvinte 
de încurajare, spre amuzamentul celor cu mai multă experienţă, care o 
găseau pe ea mai interesantă decât spectacolul. Următorii participanţi, 
lusorii, se luptară cu adevărat, dar nu-şi putură provoca decât răni 
superficiale cu armele lor de lemn. 

Soarele era deja sus pe cer şi ardea. Nicio adiere de vânt nu se făcea 
simțită pe arenă şi Marcus văzu broboane de transpiraţie pe fruntea palidă 
a luliei. Îi atinse mâna şi văzu că era rece. 

— Mă duc să aduc un burduf cu vin, zise el, temându-se că sora lui va 
leşina din cauza căldurii. Avea nevoie de ceva de băut şi de ceva care să-i 
facă umbră. Fusese atât de acaparat de propriile-i gânduri, că nu luase 
măsurile necesare. De obicei, Arria aducea vin, mâncare şi un sclav care le 
făcea vânt cu evantaiul. 


— Stai aici şi nu vorbi cu nimeni. 


Nu trecură câteva minute şi tânărul roman care o privise insistent ocupă 
locul lui Marcus. 

— lubitul tău te-a abandonat, rosti el în greacă cu un accent comun. 

— Fratele meu nu m-a abandonat, zise ea ţeapănă, cu obrajii în flăcări. 
A plecat după vin şi se întoarce imediat. 

— Fratele tău, repetă el, mulţumit. Eu sunt Nicanor din Capua. lar 
dumneata eşti... 

— lulia, rosti ea încet, amintindu-şi vorbele lui Marcus, dar dornică de a 
avea ce să-i povestească Octaviei. 

— Îmi plac la nebunie ochii tăi. Ochi ca aceştia ar putea cu uşurinţă să ia 
minţile unui bărbat. 

Ea roşi, cu inima gonindu-i în piept. Întreg trupul părea că începe să 
fiarbă de stânjeneală. Nu era îmbrăcat corespunzător cu poziţia ei socială, 
dar avea un spirit lumesc care o incita. Ochii lui erau căprui, cu gene 
groase iar buzele pline şi senzuale. 

— Fratele meu mi-a spus să nu vorbesc cu nimeni, zise ea, ridicându-şi 
din nou bărbia. 

— Fratele tău e înţelept. Sunt mulţi aici care ar vrea să profite de o fată 
atât de tânără şi de frumoasă ca tine. 

Continuă cu vocea adâncă şi mângâietoare. 

— Eşti o adevărată fiică a Afroditei. 

Flatată şi fascinată, lulia ascultă. El îi vorbi îndelung şi fervent, iar ea îi 
sorbea cuvintele cu încântare. Dar când mâinile lui aspre îi atinseră braţul 
gol, vraja se destrămă. Cu un suspin uşor, se dădu înapoi. 

Nicanor privi dincolo de ea şi plecă repede. 

Marcus îşi reluă locul lângă ea şi trânti burduful mare cu vin în poala ei. 

— Ţi-ai făcu noi prieteni? 

— Numele lui e Nicanor. Pur şi simplu a venit şi s-a aşezat lângă mine, 
apoi a început să-mi vorbească şi n-am ştiut cum să-l fac să plece. Mi-a 
spus că sunt frumoasă. 

— Pe toţi zeii, ai fost ţinută prea mult timp închisă-n casă. 

Eşti naivă. 

— Pot să spun că mi-a plăcut de el, deşi era un om obişnuit. 


Privi peste umărul lui. 

— Crezi că se va mai întoarce? 

— Dacă o va face, Antigonus va avea o porţie în plus de carne să-şi 
hrănească leii. 

Marcus turnă vin într-o cupă mică de aramă şi i-o întinse. 

Trompetele de război răsunară, anunțând primele competiţii cu arme 
ascuţite. lulia uită de Nicanor, înghiţi repede vinul şi-i dădu înapoi cupa lui 
Marcus ca să se poată apleca mai în faţă pe scaun. Antigonus angajase 
muzicanți şi, în timp ce luptătorii se băteau, trompetele şi cornii sunau. 
Parând câteva lovituri, apărătorul luă ofensiva şi se auziră triluri de n-ai şi 
de flaut. Mulțimea striga cuvinte de încurajare şi sfaturi la adresa 
favoriţilor lor. Concursul continuă o vreme, până când, în cele din urmă, 
chiar şi lulia îşi pierdu răbdarea. 

— Întotdeauna durează atâta? 

— Adesea. 

— Eu vreau să câştige retiarul. 

— Nu va câştiga, zise Marcus, urmărind concursul fără prea mare 
interes. Deja e obosit. 

— De unde ştii? 

— După felul în care îşi ţine tridentul. Uită-te mai cu atenţie. Observi 
cum îi atârnă şi i se leagănă într-o parte? Se expune prea tare. Tracul îl va 
lichida în curând. 

Un antrenor îl hăituia pe trac, în timp ce altul îl biciuia pe retiar pentru a 
se lupta mai îndârjit. Gloata fluiera şi arunca insulte, nerăbdătoare să vadă 
un omor. Antrenorul retiarului îşi alese momentul nepotrivit ca să-şi 
rotească biciul, căci acesta se încâlci printre dinţii tridentului destul cât să- 
i dea tracului timpul de care avea nevoie. Sabia lui intră adânc în carnea 
retiarului, care se prăbuşi. 

— O, zise lulia dezamăgită, în timp ce gloata ţipa şi se bucura. 

Ai avut dreptate, Marcus. 

Retiarul rămase în genunchi, cu mâinile ţinându-se de rană şi cu sângele 
scurgându-i-se pe haină. 


— Şi-a primit-o! strigară oamenii, ţinându-şi degetul mare în jos. Jugula! 


Jugula! 

Tracul se uită la împărat. Vespasian îşi îndreptă degetul mare în jos, fără 
a-şi încheia conversaţia cu un senator. Tracul se întoarse şi-şi puse o mână 
pe capul retiarului. l-I trase pe spate, făcu o tăietură rapidă şi îi deschise 
jugulara. Sângele ţâşni ca dintr-o fântână, împroşcându-l, după care 
muribundul se prăbuşi pe spate, se contorsionă şi rămase nemişcat într-o 
baltă de sânge. 

Marcus se uită la lulia şi văzu că avea ochii închişi şi dinţii încleştaţi. 

— Prima crimă din viaţa ta, zise el. Măcar te-ai uitat? 

— M-am uitat. 

Mâna ei apucă strâns partea din faţă a tunicii. Deschise din nou ochii 
abia când un african deghizat în Mercur începu să danseze pe nisip 
îndreptându-se spre bărbatul căzut. Ca ghid divin al sufletelor celor morţi, 
conducându-i spre tărâmurile infernului, îi târî trupul prin poartă. 
Gladiatorul victorios fu prezentat cu o ramură de palmier în mână, în timp 
ce alţi africani neteziră cu grebla nisipul pătat de sânge şi ieşiră ca 
săgeata când fură prezentaţi următorii doi. 

lulia era palidă şi tremura. Fratele ei îşi trecu degetele peste fruntea ei 
umedă şi văzu că e rece. 

— Poate ar trebui să plecăm. 

— Nu. Nu vreau să plec. Am avut un moment de slăbiciune, Marcus, dar 
acum a trecut. 

Ochii ei negri erau strălucitori şi pupilele dilatate. 

— Vreau să rămân. 

Marcus o studie cu atenţie şi dădu din cap, mândru de ea. Tata spunea 
că e prea slabă pentru jocuri. Dar se înşela. lulia era o adevărată fiică a 
Romei. 


CAPITOLUL 8 


Enoh ştia că era riscant ceea ce făcuse. Atunci când stăpânul lui se 
hotărâse să cumpere şapte sclavi, el nu-şi exprimase deloc dorinţa ca 
aceştia să fie evrei. Enoh luase el însuşi această decizie, deşi ştia că 
stăpânul prefera galii şi bretonii. Dar văzându-şi confrații aduşi cu sutele la 
Roma din ludeea şi trimişi la moarte în arenă, Enoh nu putu să rateze 
ocazia de a-i salva măcar pe câţiva. 

Toţi evreii sufereau, nu doar cei care luaseră parte la răscoală, 
bunătatea de şekel ce era adunată înainte de la evreii romani pentru 
întreţinerea Templului se strângeau acum pentru a finanța construirea 
unui uriaş amfiteatru. Sclavii evrei cărau pietre, captivii evrei urmau să 
numere printre primii care aveau să moară pe nisipul arenei, iar cetăţenii 
evrei contribuiau cu cea mai mare parte din finanţare. 

Enoh oscila între mânie şi durere, văzând ce s-a ales de ţara şi de 
poporul lui. Până în dimineaţa aceasta nu putuse să facă nimic pentru a 
salva măcar unul din neamul său. Acum, avea şapte în grijă. Dar îi era 
teamă. Niciunul nu era potrivit pentru munca grea de pe moşie. Chiar şi 
spălaţi, raşi şi îmbrăcaţi în haine curate, arătau jalnic şi păreau lipsiţi de 
vlagă. Patru sute de sesterţi fiecare, dar niciunul nu merita nici măcar 
jumătate. 

Se uită la fată, întrebându-se de ce riscase s-o cumpere. La ce putea fi 
bună? Dar o singură privire în ochii ei îl făcuse să simtă mâna lui 
Dumnezeu asupra lui şi auzise o voce blândă, şoptită: Salveaz-o pe 
aceasta. Enoh o cumpărase fără să stea pe gânduri, dar acum începu să se 
îngrijoreze, întrebându-se ce va spune stăpânul lui. Acesta se aştepta la 
gali şi bretoni, iar el se întorcea cu şapte evrei epuizați, printre care o fată 
plăpândă, dar care avea ochii unei profetese. Enoh se rugă din toată inima 
ca Dumnezeu să-l ocrotească. 

Deschizând lacătul de la poarta dinspre vest, îi duse pe cei şapte sclavi 
dincolo de zidurile proprietăţii stăpânului său şi îi conduse pe cărare până 
în spatele casei. Aliniindu-i în camera de primire, unde stăpânul împărțea 


pensii în fiecare dimineaţă, le dădu instrucţiuni să stea drept şi în linişte, 


să-şi ţină ochii în pământ şi să nu vorbească decât atunci când stăpânul le 
adresa direct câte o întrebare. 

— Voi veţi aştepta aici până mă duc eu să vorbesc cu stăpânul. Rugaţi- 
vă să vă accepte pe toţi. Decimus Vindacius Valerian e un om bun, chiar 
dacă e roman şi, dacă va fi de acord să vă cumpere, veţi fi bine trataţi. 
Dumnezeul părinţilor noştri să ne păzească pe toţi. 

Decimus se afla în peristil cu soţia sa, care îl asculta, răsucind între 
degetele ei graţioase o margaretă. Enoh avu impresia că stăpânul părea 
deprimat şi într-o dispoziţie proastă, dar, trăgând adânc aer în piept, îşi luă 
inima-n dinţi şi se apropie. Aşteptă până acesta îi sesiză prezenţa şi-i făcu 
semn cu capul să vorbească. 

— Domnule, zise el, m-am întors cu şapte sclavi care aşteaptă să-i 
vedeţi. 

— Gali? 

— Nu, domnule. N-am găsit niciunul. Şi nici bretoni nu erau. 

Spera ca minciuna să nu i se citească pe faţă. 

— Sunt din ludeea, domnule, zise el, şi văzu cum buzele stăpânului se 
strâng cu asprime. 

— Evreii sunt cel mai perfid neam din Imperiu şi tu-mi aduci şapte în 
casă? 

— Enoh e şi el evreu, zise Phoebe zâmbind, şi ne-a slujit cu credinţă 
cincisprezece ani. 

Enoh îi mulţumi lui Dumnezeu că era şi ea de faţă. 

— În treaba asta s-a slujit pe sine, zise Decimus, privindu-l cu răceală pe 
mai marele sclavilor, care, chiar dacă ar fi avut gând să se apere, se 
răzgândi în cele din urmă şi rămase tăcut. 

— Sunt potriviţi aceşti sclavi pentru muncă grea? 

— Nu, domnule, răspunse el sincer, dar cu hrană şi odihnă vor fi. 

— N-am nici timpul, nici dispoziţia necesară să dădăcesc nişte răzvrătiți. 

Soţia romanului îşi puse mâna pe braţul soţului ei. 

— Decimus, de ce să acuzi un om pentru că i-a fost milă? întrebă ea 
moale. E vorba de poporul lui. Enoh ne-a slujit cu credinţă. Hai măcar să 


ne uităm la ei şi să vedem dacă sunt potriviţi pentru ce-am avea noi 


nevoie. 

Dar nu erau. 

— Pe toţi zeii, mărâi Decimus printre dinţi. Văzuse mulţi prizonieri din 
multe neamuri, dar niciunul atât de jalnic ca aceşti uscați, deznădăjduiţi şi 
lipsiţi de vlagă supraviețuitori ai distrugerii lerusalimului. 

— O! exclamă Phoebe cu inima blândă cuprinsă de milă. 

— Erau legaţi să fie duşi în arenă, domnule, dar jur pe Dumnezeul meu 
că vă vor sluji aşa cum v-am slujit şi eu, zise Enoh. 

— Nu e cu mult mai mare ca lulia, zise Phoebe, îndreptându-şi întreaga 
atenţie către fata ai cărei ochi erau întunecaţi de suferinţă şi de apăsarea 
unor grozăvii nespuse. 

— Fata, Decimus, zise Phoebe liniştită. Indiferent ce hotărăşti în cazul 
celorlalţi, pe ea o vreau eu. 

El se încruntă uşor, privindu-şi soţia. 

— Pentru ce? 

— Ca să-i slujească luliei. 

— luliei? Dar nu e potrivită pentru lulia. 

— Ai încredere în mine în privinţa asta, Decimus. Te rog. Fata asta se va 
descurca de minune cu lulia. 

Decimus o privi din nou pe fată, studiind-o mai îndeaproape şi 
întrebându-se ce anume o făcea pe soţia lui să o accepte pe ea, după ce 
respinsese atâtea altele. Phoebe căuta deja de multă vreme o servitoare 
pentru fiica ei. Prin faţa ei trecuseră zeci de sclave, dar niciuna nu era aşa 
cum îşi dorea. lar acum, fără nicio urmă de ezitare, o alegea pe tânăra 
evreică numai piele şi os, nespus de urâtă şi probabil fiica vreunui ucigaş 
zelot. 

Marcus şi lulia intrară în curte, râzând bine dispuşi, dar se liniştiră când 
îi văzură pe sclavi. Marcus îşi plimbă privirea asupra celor şapte plin de 
dezgust. 

— Evrei proaspăt aduşi din ludeea? întrebă el surprins. Ce caută aici? 

— Am nevoie de sclavi pentru moşie. 

— Credeam că preferi galii şi bretonii. 

Decimus îl ignoră şi-i spuse lui Enoh să-i trimită pe cei şase bărbaţi la 


proprietatea lui din Apenini. Fata va rămâne aici. 

— Chiar i-ai cumpărat? făcu Marcus înmărmurit. Chiar şi pe ea? continuă 
el, aruncându-i o privire amuzată fetei. Nu ştiam că-ţi place să arunci banii 
pe geam, tată. 

— Fata o va sluji pe lulia, zise Phoebe din nou. 

lulia îşi plimbă privirea de la mama ei la fată şi înapoi la mamă. 

— Nu, mamă, nu se poate să vorbeşti serios. E îngrozitor de urâtă. Nu 
vreau să fiu slujită de o sclavă urâtă! Vreau o servitoare ca a Olimpiei. 

— N-ai să primeşti aşa ceva. Poate că sclava Olimpiei e frumoasă, dar e 
arogantă şi vicleană. Nu poţi să ai încredere într-o sclavă ca ea. 

— Atunci Bithia! De ce nu poate să mă slujească Bithia? 

— Bithia nu e potrivită pentru tine, zise Phoebe ferm. 

Marcus zâmbi ironic. Ştia foarte bine de ce nu voia mama lui ca Bithia s- 
o slujească pe lulia şi bănuia şi motivele pentru care cumpărase această 
sclavă. Zâmbi cam fără tragere de inimă. Moralitatea evreilor nu-l amuza 
deloc, dar o sclavă care să aibă grijă de sora lui şi s-o apere nu era o idee 
rea. 

— Cum te cheamă, copilă? o întrebă Phoebe blând. 

— Hadasa, doamnă, răspunse fata ruşinată de privirile batjocoritoare ale 
romanului şi de protestul scâncit al tinerei. Viaţa ei depindea de această 
conversaţie. Îşi împreună mâinile în faţă, cu ochii plecaţi, conştientă că, 
dacă stăpâna casei ar fi cedat şi ar fi trimis-o înapoi la piaţa de sclavi, ar fi 
sfârşit în arenă. 

— Numai uită-te la ea, zise lulia plină de dezgust. 

Are părul tuns ca un băiat şi e atât de slabă! 

— Puţină mâncare corespunzătoare şi va lua în greutate, iar părul îi va 
creşte înapoi, replică Phoebe cu calm. 

— Nu e drept, mamă. Eu ar trebui să-mi aleg servitoarea. Octavia şi-a 
ales-o pe a ei. O etiopiană foarte exotică, al cărei tată a fost căpetenie de 
trib. 

Marcus râse. 

— Spune-i frumoasei Octavia că asta e rudă cu prinţesa Berenice. 


lulia pufni. 


— Nu m-ar crede niciodată. O singură privire aruncată acestei fete şi îşi 
va da seama că nu are cum să fie rudă cu femeia care a cucerit inima lui 
Titus. 

— Atunci spune-i că sclava ta e fiica unui mare preot. Sau spune-i că s-a 
născut ca profetesă a dumnezeului ei nevăzut şi că are puterea de a 
prevesti viitorul. 

Hadasa privi pe furiş la tânărul roman ironic. Era foarte chipeş; părul 
închis la culoare îi era tuns scurt şi se încreţea uşor pe sprânceană. Cu 
umerii laţi şi mijlocul subţire, era îmbrăcat într-o haină albă şi încins cu o 
cingătoare cu lucrătură fină din piele şi aur. Curelele de piele ale 
sandalelor scumpe se împleteau în jurul pulpelor musculoase. Mâinile îi 
erau puternice şi frumoase, singura lor podoabă fiind un inel de aur cu 
blazon pe degetul arătător. Din cap până în picioare trăda aroganţa omului 
crescut în lux. 

În contrast cu puterea fizică a tânărului, sora lui părea delicată. Hadasa 
era fermecată de frumuseţea ei eterică. Chiar şi atunci când se plângea, 
vocea fetei era cultivată şi dulce, iar roşeaţa de mânie din obrajii ei nu 
făcea decât să-i aducă o notă de culoare pe chipul palid. Purta o togă 
albastru deschis cu margini aurite. Părul închis la culoare îi era prins în 
bucle deasupra capului cu o agrafă de aur cu perle care se potrivea cu 
cerceii. La gât purta un medalion masiv cu chipul unei zeițe păgâne. 

Marcus observă felul în care tânăra sclavă o studia pe sora lui. Nu văzu 
nici urmă de amărăciune sau duşmănie pe faţa ei, doar o fascinaţie mută. 
O privea pe lulia ca şi când ar fi fost cea mai frumoasă făptură pe care o 
văzuse vreodată. Marcus se amuză în taină şi se gândi că poate mama lui 
avea dreptate la urma urmei. Căci, în ciuda tuturor ravagiilor holocaustului 
iudeu, căruia îi supravieţuise, pe faţa fetei se citea o gingăşie, o blândeţe 
care poate ar fi reuşit să potolească spiritul sălbatic şi neliniştit al luliei. 

— Păstreaz-o, lulia, zise el conştient că un cuvânt de-al lui putea s-o 
facă să se răzgândească mai repede decât orice i-ar fi spus mama şi tata. 

— Chiar crezi că e bine? întrebă lulia surprinsă. 

— Are ceva misterios în ea, zise el cu faţa neclintită. Simţea iritarea 


tatălui său. Îşi sărută sora şi mama şi se retrase. 


Sub privirile lui batjocoritoare, inima Hadasei se făcu mică. Se simţi 
uşurată când tânărul plecă. La vorbele lui, lulia capitulă, studiind-o mai 
atent pe Hadasa şi făcând să se coloreze obrajii palizi ai acesteia. 

— Am s-o păstrez, zise ea înfumurată. Vino cu mine, fato. 

— Numele ei e Hadasa, lulia, o mustră blând Phoebe. 

— Bine, fie, Hadasa. Vino cu mine, rosti lulia poruncitor. 

Hadasa o urmă supusă, privind în jur la minunăţiile din casa cea mare. 
Podelele erau pavate cu mozaic viu colorat, pereţii erau de marmură. 
Lângă uşă se aflau urne greceşti şi pe pereţi atârnau perdele babiloniene. 
Trecură printr-o curte deschisă, plină de tufe de flori şi plante, şi 
împodobită cu statui de marmură. Susurul liniştitor al apei se auzea dintr-o 
fântână aflată în apropiere. Hadasa simţi cum îi iau foc obrajii când văzu 
statuia unui nud de femeie în mijlocul micii piscine. 

Stăpâna o conduse într-o cameră plină cu îmbrăcăminte. 

— Toate astea trebuie aranjate, zise lulia, întinzându-se pe pat. 

Hadasa se apucă de treabă, adunând togile, tunicile şi şalurile de pe jos 
şi de pe scăunel. Simti privirile stăpânei asupra ei şi împachetă hainele cu 
grijă, pregătindu-se să le ducă. 

— Se spune că lerusalimul e un oraş sfânt, zise lulia. 

— Da, doamnă. 

— A mai rămas ceva din el? 

Hadasa se îndreptă încet de umeri şi-şi întinse o tunică moale pe braţ. 

— Foarte puţin, doamnă, răspunse ea încet. 

lulia privi în ochii negri ai fetei. De obicei, sclavii nu-şi priveau stăpânele 
drept în faţă, dar lulia nu se simţi ofensată că această fată încălcase 
regula. Poate atât o ducea capul. 

Şi tata a fost la lerusalim o dată, cu mulţi ani în urmă, zise ea. A văzut 
Templul vostru. A spus că e foarte frumos. O, nu la fel de Inimos ca 
templul lui Artemis din Efes, fireşte, dar oricum o minune demnă de văzut. 
Păcat că nu mai este! 

Hadasa se întoarse şi începu să aranjeze sticluţele şi cupele de pe 
măsuţa de toaletă. 

— Ce s-a întâmplat cu familia ta, Hadasa? 


— Au murit cu toţii, doamnă. 

— Erau zeloţi? 

— Tata a fost un umil negustor din Galileea. Ne aflam la lerusalim de 
Paşte. 

— Ce e Paştele? 

Hadasa povesti cum Dumnezeu le-a luat tuturor egiptenilor cei dintâi 
născuţi pentru că faraonul nu voia să-l lase pe Moise şi pe poporul lui să 
plece, dar i-a cruțat pe israeliți. lulia ascultă, desprinzându-şi agrafele din 
păr. 

— Dacă zeul tău e atât de puternic, de ce nu a intervenit şi de data asta 
să-ţi salveze poporul? 

— Pentru că L-au respins. 

lulia se încruntă, neînţelegând. 

— Evreii sunt foarte ciudaţi, zise ea şi abandonă subiectul cu o ridicare 
indiferentă din umeri. Se întoarse şi-şi scutură părul despletit pe umeri. Îşi 
trecu degetele prin el, savurând atingerea lui catifelată. Avea un păr 
minunat. Aşa spunea şi Marcus. 

— E ridicol să crezi în ceva ce nu se vede, zise ea, luând un pieptene din 
carapace de ţestoasă şi trecându-şi-l prin părul negru, bogat, după care 
uită de sclavă. 

Oare când mai avea Marcus de gând s-o ducă la jocuri? îi plăcuseră cele 
de azi şi ar fi vrut să meargă din nou cât mai repede cu putinţă. 

— Ce doriţi să fac acum, stăpână? 

lulia clipi, iritată să fie smulsă din gândurile ei plăcute. Îi aruncă o privire 
jalnicei fete şi îşi roti ochii prin cameră. Totul era pus în ordine. 

Chiar şi acoperitoarele de pat erau netezite, iar pernele aranjate. 

— Fă-mi părul, zise ea, văzând cum fata se făcu palidă când îi întinse 
pieptenele. Ştii să-l aranjezi, nu? 

— $ş... şşştiu să vă împletesc părul, stăpână, bâlbâi fata. 

— Nu ştiu pentru ce te-a cumpărat mama. Cum poţi să-mi fii de folos 
dacă nici măcar părul nu ştii să mi-l aranjezi? 

Ofensată, o lovi pe fată cu pieptenele şi se năpusti ca o furtună afară pe 


v 


uşă. 


— Bithia! Bithia! Hai odată! 

Egipteanca se grăbi în cameră cu o privire întunecată. 

— Da, doamnă. 

— Învaţ-o pe imbecila asta să-mi aranjeze părul. Din moment ce mi-a 
fost pusă în cârcă, măcar să înveţe să-şi îndeplinească îndatoririle. 

— Da, stăpână. 

— Ştie să împletească, zise lulia cu destul sarcasm ca să pună sare pe 
rană. Hadasa o urmări pe egipteancă făcându-şi treaba cu măiestrie. 
Rezultatul i se păru minunat, dar stăpâna tot nu era mulţumită. 

— Fă-l din nou. 

A doua oară, lulia îşi smulse agrafele de aur din păr şi clătină din cap 
supărată. 

— E mai rău ca prima dată. Pleacă! Eşti şi mai nepricepută ca imbecila 
asta. 

Lacrimi de furie îi umplură ochii negri. 

— Nu e drept să nu pot să-mi aleg propria servitoare! 

— Aveţi cel mai frumos păr pe care l-am văzut vreodată, doamnă, zise 
Hadasa sinceră. 

— Ceea ce nu e de mirare, dacă ne gândim ce au făcut cu al tău, replică 
lulia cu răutate, crezând că fata a vrut doar să-i facă un compliment. Se 
holbă la ea. Tânăra evreică părea rănită şi îşi plecă ochii. lulia se încruntă, 
regretându-şi o clipă asprimea. Fata o făcea să se simtă nelalocul ei. Privi 
în altă parte. 

— Vino până aici. Vreau o servitoare care să-mi aranjeze părul cum e al 
Arriei, iubita fratelui meu, aşa că ai să începi să înveţi chiar din clipa asta. 

Şocată şi roşind la auzul vorbelor neglijente ale tinerei stăpâne, Hadasa 
luă pieptenele cu degete tremurătoare şi făcu întocmai ce i se ceru. 

Intrară în baie şi lulia porunci să pună parfumuri în apa călduţă. 

— Sunt atât de plictisită, zise ea. Nu ştii vreo poveste? 

— Doar pe cele ale poporului meu, răspunse Hadasa. 

— Atunci spune-mi una din acelea, porunci lulia însetată de distracţii, 
închisă cum era în îngrădita ei viaţă socială. Îşi lăsă capul pe marmură şi 


ascultă glasul liniştit, cu un accent puternic, al fetei. 


Hadasa îi spuse povestea cu lona şi cu peştele uriaş. Dar aceasta părea 
s-o plictisească pe stăpână, aşa că, după ce termină, îi povesti despre 
tânărul păstor David şi despre lupta lui cu uriaşul Goliat. Această poveste îi 
plăcu mult mai mult. 

— Era chipeş? îmi place povestea asta, zise ea. O va amuza pe Octavia. 

Hadasa încerca s-o mulţumească pe tânăra ei stăpână, lucru deloc uşor. 
Fata era obsedată de persoana ei, îngrijorându-se de cum îi arată părul, 
pielea, hainele, iar Hadasa nu ştia nimic despre înclinațiile rafinate pentru 
aceste lucruri. Totuşi, de voie, de nevoie, învăţă repede. Nu ştia decât din 
auzite de uleiurile parfumate şi de vopselele pe care o femeie le folosea 
pentru a se face frumoasă, nu văzuse niciodată aşa ceva în realitate. O 
privea fascinată pe lulia cum îşi înmiresma pielea albă cu ulei parfumat. Îi 
aranjă şi rearanjă părul, până când lulia se plictisi de atâta şezut. Nimic 
nu-i era vreodată pe plac. 

Când familia se adună în triclinium să ia masa, Hadasa rămase în 
picioare lângă canapeaua luliei, umplându-i cupa cu vin diluat şi ţinând în 
mâini un vas cu apă călduţă şi un prosop pentru ca aceasta să-şi clătească 
şi-apoi să-şi şteargă mâinile. Discuţia oscila de la politică la serbări şi apoi 
la afaceri. Hadasa stătea tăcută şi nemişcată, ascultând cu un interes 
lacom, pe care avea grijă să-l ascundă. 

Cei din familia Valerian o fascinau cu discuţiile lor încinse şi cu 
diferenţele evidente de opinie. Decimus era dogmatic şi rigid, enervându- 
se uşor pe fiul său, care nu era de acord cu el în nicio privinţă. lulia tachina 
şi provoca. Phoebe era împăciuitoarea. Îi aducea aminte de mama ei: 
liniştită, neutră, dar cu o tărie care refăcea unitatea familiei atunci când 
discuţiile deveneau prea încinse. 

Mai târziu, veni în vizită Octavia. 

— E atât de urâtă, zise ea, privind-o pe Hadasa cu dezgust. Ce a apucat- 
o oare pe mama ta să ţi-o aleagă tocmai pe ea? 

Cu mândria rănită, lulia îşi ridică semeaţă bărbia. 

— E urâtă, dar spune nişte poveşti minunate. Hai încoace, Hadasa. 
Spune-i Octaviei despre regele David şi despre voinicii lui. 

A, şi spune-i despre omul cu şase degete. 


Hadasa se supuse, roşind de sfială. 

— Mai ştie şi altele, zise lulia după ce termină. Mi-a povestit despre un 
turn al bâlbâielilor care explică de unde au apărut toate limbile. De-a 
dreptul ridicol, desigur, dar amuzant. 

— E şi asta ceva, recunoscu Octavia. Servitoarea mea nu ştie decât 
câteva cuvinte în greacă. 

Cele două străbătură aleile grădinii braţ la braţ. Se aşezară pe o bancă 
lângă statuia unui Apollo gol. Hadasa rămase prin apropiere, în timp ce 
fetele vorbeau în şoaptă şi râdeau, sprijinindu-se una de cealaltă. 
Frumoasa etiopiancă a Octaviei nu rostea o vorbă, dar din când în când 
ochii ei trufaşi se opreau cu o silă făţişă asupra Octaviei. 

Ascultând, Hadasa se simţi stânjenită de felul libertin de a vorbi al 
Octaviei. Se tulbură şi mai tare când văzu că lulia era numai ochi şi urechi, 
dornică să absoarbă fiecare cuvânt şi idee pe care fata le avea de oferit. 

— E adevărat că ai să te măriţi cu Claudius Flaccus? întrebă Octavia 
după ce-i descrise cu lux de amănunte un festival la care participase şi 
toate aventurile avute acolo. 

Veselia luliei se stinse. 

— Da, zise ea nenorocită. Totul e aranjat. Cum a putut tata să-mi facă 
una ca asta? Claudius e aproape de vârsta lui. 

— Tatăl tău e efesean şi râvneşte sângele roman de viţă nobilă. 

lulia îşi ridică bărbia, iar ochii ei negri scânteiau. Nu era o taină faptul că 
tatăl Octaviei, Drusus, era rudă de departe cu Cezarii printr-o soră 
nelegitimă a unuia din urmaşii lui Augustus. Octaviei îi făcea plăcere să-i 
reamintească prietenei sale că avea un strop de sânge regal în vene - o 
înţepătură subtilă menită să-i dea de înţeles cât de norocoasă era având o 
prietenă cu asemenea legături ilustre. 

— Nu e nimic în neregulă cu sângele nostru, Octavia. 

Tatăl luliei îl putea cumpăra pe Drusus cât ai zice peşte. Ceea ce le 
lipsea în privinţa sângelui, compensau cu vârf şi îndesat în privinţa banilor. 

— Nu te supăra aşa la fiecare cuvânt, lulia, râse Octavia. Dacă tata ar 
putea să mă mărite cu Claudius Flaccus, ar face-o. Claudius coboară dintr- 


o lungă linie de aristocrați romani şi deţine încă o parte din averea familiei, 


pentru că a fost suficient de inteligent să nu intre în politică. Poate, la 
urma urmei, nici nu e atât de rău că te măriţicuel. 

— Puțin îmi pasă de sângele lui aristocrat. Mi se face greață numai când 
mă gândesc că ar putea să mă atingă. 

Roşind, se cutremură şi privi în altă parte. 

— Eşti atât de copilăroasă. 

Octavia se aplecă spre ea şi-şi puse mâna peste a ei. 

— Nu trebuie decât să închizi ochii şi se va termina în câteva minute. 

Chicoti. 

Mâhnită, lulia schimbă subiectul. 

— Marcus m-a dus din nou la jocuri. A fost atât de palpitant. Inima îmi 
bătea ca nebună şi au fost momente în care mi s-a tăiat respiraţia. 

— Celerus e minunat, nu-i aşa? 

— Celerus? Huo! Nu înţeleg cum poţi fi atât de impresionată de el. Sunt 
alţii mult mai frumoşi. 

— Ar trebui să vii la serbarea din noaptea dinaintea jocurilor. De 
aproape, e fantastic. 

— Mie mi se pare că e urât, cu toate cicatricile alea pe el. 

Octavia râse. 

— Toate cicatricile alea îl fac atât de interesant. Ştii câţi oameni a ucis? 
Cincizeci şi şapte. De câte ori se uită la mine, nu mă pot gândi decât la 
asta. Mă tulbură peste măsură. 

Înfiorată şi şocată de vorbele lor, Hadasa stătea tăcută în apropiere, cu 
capul plecat şi ochii închişi. Ar fi vrut să fie oarbă şi surdă, ca să nu vadă 
feţele lor înflăcărate şi să nu le audă vorbele vulgare. Cum puteau vorbi cu 
atâta nonşalanţă de oameni care mureau sau cu atâta uşurinţă de 
preţioasa lor feciorie? Octavia părea mândră că şi-o pierduse, iar lulia era 
mai mult decât dornică să renunţe la a ei. 

Se ridicară. 

— Spune-mi, ce mai pune Marcus la cale zilele astea? întrebă Octavia, 
luând-o din nou pe lulia de braţ, fără să pară prea interesată. 

Dar lulia nu se lăsă păcălită. Zâmbind uşor, îi povesti despre Arria şi 
Fannia, în timp ce se plimbau prin grădină. Căci, cu toată adorarea 


declarată a Octaviei faţă de Celerus, lulia ştia că l-ar fi uitat într-o clipită 
dacă Marcus i-ar fi dăruit măcar un zâmbet. 

Neliniştit, Marcus se ridică din pat şi se opri în cadrul uşii ce dădea spre 
peristil. Ascultând ţărâitul greierilor în lumina palidă a lunii, îşi trecu mâna 
peste pieptul gol şi-şi roti privirile prin curte. Nu putea să doarmă şi nu-şi 
dădea seama de unde venea această nelinişte. Proiectul construcţiei 
mergea bine. Banii curgeau gârlă. Arria plecase la ţară pentru câteva 
săptămâni, scutindu-l de prezenţa ei obositoare şi de crizele ei de gelozie. 
Îşi petrecuse seara cu prietenii, bucurându-se de discuţii relaxate şi de 
atenţia sclavelor lui Antigonus. 

Ducea o viaţă bună, din ce în ce mai bună, pe măsură ce averea lui 
creştea. Atunci de unde această nelinişte care-l rodea şi această vagă 
nemulţumire? 

leşi să ia o gură de aer curat. Chiar şi peristilul i se părea sufocant, aşa 
că trecu pe sub uşa boltită din capătul dinspre nord al curţii în grădină. 
Rătăci pe alei, gândurile zburându-i de la un lucru la altul, de la expedierea 
lemnului din Galia, până la Arria cu posesivitatea ei imprevizibilă şi extrem 
de deranjantă, la tata şi la dezaprobarea acestuia în legătură cu tot ce 
făcea el. Nervii îi erau încordaţi la maximum. 

Oprindu-se sub tufa de trandafiri, trase în piept parfumul dulce. Poate 
era îngrijorat pentru lulia şi acesta era motivul pentru care se simţea atât 
de tensionat. Ea se opunea aranjamentelor de căsătorie, în seara aceea a 
izbucnit în lacrimi şi i-a strigat tatălui ei că-l urăşte. El i-a poruncit să 
meargă în camera ei, unde a rămas toată seara cu ciudata ei servitoare. 

O mişcare îi atrase atenţia şi se întoarse uşor. Micuța evreică a luliei ieşi 
pe uşă în peristil. Ochii lui se îngustară când o văzu trecând pe alee, nu 
departe de tufa de trandafiri unde se ascundea el. Ce făcea oare afară? Nu 
avea nicio treabă în grădină la ora aceea târzie din noapte. 

O urmări cum se îndepărtează pe alee. Ştia că nu are de gând să fugă, 
pentru că se îndrepta în direcţia opusă uşii aflate în zidul de vest. Se opri 
la bifurcația dintre două cărări pavate. Trăgându-şi şalul pe cap, 
îngenunche pe pietre. Îşi împreună mâinile şi rămase cu capul plecat. 


Ochii lui Marcus se măriră de uimire. Se ruga zeului ei nevăzut! Chiar 


aici, în grădină. Dar de ce pe întuneric, ascunsă de privirile celorlalţi? Ar fi 
trebuit să se închine împreună cu Enoh la mica sinagogă unde acesta se 
aduna împreună cu mai mulţi evrei. Curios, Marcus se apropie. Era atât de 
liniştită şi silueta ei se contura clar în lumina lunii. 

Însă era cuprinsă de suferinţă. Ochii îi erau închişi şi buzele i se mişcau, 
deşi nu vorbea cu voce tare. Lacrimi mari îi brăzdau obrajii. Cu un oftat 
uşor, se lipi cu faţa de pietre, cu braţele întinse şi tânărul o auzi de 
această dată murmurând cuvinte într-o limbă pe care n-o înţelegea. 
Arameică? 

Marcus se apropie, mişcat în mod straniu de imaginea fetei care se 
prosterna în faţa zeului ei. O văzuse adesea pe mama lui rugându-se 
zeităților casei în lararium, unde se aflau altarele ei, dar niciodată nu se 
prosternase. Devotată lor, mergea în fiecare zi să aducă lipii sărate ca 
jertfă şi să invoce protecţia lor asupra celor dragi. Tatăl nu mai pusese 
piciorul în lararium de când cei doi fraţi mai mici ai lui Marcus muriseră de 
febră. Marcus însuşi nu avea o credinţă prea mare în zei, deşi se închina 
banilor şi Afroditei. Banii îi asigurau o viaţă uşoară, iar Afrodita ii trezea 
simţurile. Credinţa lui Marcus era că adevărata putere a unui om vine din 
interiorul lui, din voinţa şi efortul propriu, şi nu de la vreun zeu. 

Sclava se ridică. 

Era mică şi firavă, nesemănând deloc cu Bithia, care avea forme 
senzuale, buze cărnoase şi ochi fierbinţi. Mica evreică rămase pe loc o 
vreme în lumina lunii, cu capul plecat, hotărându-se cu greu să părăsească 
grădina cea liniştită. Îşi lăsă capul pe spate şi razele lunii îi luminară faţa. 
Avea ochii închişi şi un zâmbet suav îi arcuia buzele. Marcus văzu pe 
chipul ei o pace pe care el n-o simţise niciodată, o pace după care tânjea, 
căutând-o fără să ştie. 

— N-ar trebui să fii în grădină la ora asta. 

Fata tresări la auzul glasului lui, gata să leşine când îl văzu venind spre 
ea. Trupul i se încordă şi rămase nemişcată, strângând cu degetele şalul 
subţire care-i căzuse acum pe umeri. 

— Ăsta e ritualul tău obişnuit? 

El îşi înclină uşor capul într-o parte, încercând să vadă ce se citea pe 


faţa ei. 

— Să te rogi zeului tău în fiecare noapte, când toţi cei ai casei dorm? 

Inima Hadasei bătea sălbatic. Oare ghicise că era creştină sau continua 
s-o creadă evreică? 

— Stăpâna mi-a spus că am voie. 

Era un tremur evident în glasul ei. Era o seară călduroasă, dar fata simţi 
un fior rece, urmat de unul cald, când văzu că tânărul nu purta decât o 
învelitoare care-i acoperea coapsele. 

— Mama sau lulia ţi-a spus asta? întrebă el, oprindu-se la câţiva paşi de 
ea. 

Ea îl privi, apoi îşi plecă repede ochii cu respect. 

— Mama dumneavoastră, stăpâne. 

— Atunci presupun că e voie, atâta timp cât închinarea ta nu se 
suprapune cu îndatoririle faţă de sora mea. 

— Doamna lulia dormea adânc când am plecat, stăpâne. Altfel n-aş fi 
lăsat-o singură. 

Marcus o studie vreme îndelungată. Ce-i făcea pe aceşti evrei să se 
închine în faţa unui zeu pe care nu-l puteau vedea? | se părea lipsit de 
sens. Cu excepţia lui Enoh, Marcus n-avea o simpatie deosebită pentru ei 
şi nici prea multă încredere. Nu era convins că această fată îi inspira 
încredere sau că ar fi vrut-o sub acoperişul casei lui. Era un produs al 
înfrângerii lerusalimului şi, prin urmare, avea motiv, dacă nu şi dreptul, să- 
i urască pe romani. lar el voia s-o ştie pe lulia în siguranţă. 

Cu toate acestea, fata îi părea inofensivă, timidă chiar. Însă aparențele 
puteau fi înşelătoare. Ridică din sprâncene. 

— Roma tolerează toate religiile, în afara celor care predică răzvrătirea, 
zise el testând-o. Se ştie că evreii au cerut sângele romanilor ani de zile şi 
acesta e motivul pentru care Oraşul Sfânt zace acum în ruină. 

Hadasa nu răspunse. Ceea ce spunea el era destul de adevărat. 

Marcus nu văzu decât teamă pe chipul ei. Veni mai aproape ca să-i 
poată descifra mai bine expresia, şi ea reacţionă. Bărbia i se ridică vag şi 
el văzu că goliciunea lui o înspăimânta. Rânji, amuzat de jena ei. Oare cât 


timp trecuse de când nu mai văzuse o fată care să se ruşineze de ceva? 


— Nu-ţi fie teamă, fetiţo. N-am nici cea mai mică dorinţă să te ating, zise 
el, deşi se pomeni studiind-o. Se mai îngrăşase în ultimele săptămâni şi 
părul îi încadra acum faţa ca o bonetă întunecată. 

Era departe de a fi frumoasă, dar nici urâtă nu mai era. Când văzu că el 
nu zice niciun cuvânt, ea îşi ridică privirea şi Marcus rămase şocat de 
profunzimea misterioasă a ochilor ei negri. Se încruntă uşor. 

— Acum pot să mă întorc în casă, stăpâne? întrebă ea, evitând din nou 
să-l privească. 

— Încă nu. 

Rămase nemişcat în faţa ei. Vorbele îi sunară mai aspre decât le 
intenţionase şi fata părea gata s-o rupă la fugă. Dar pentru asta, ar fi 
trebuit să treacă prin grădina de flori, ca să-l ocolească, şi se îndoia că 
avea curajul s-o facă. 

Ceva la fata asta îl intriga. Poate combinaţia ameţitoare de frică şi 
inocenţă. Îi amintea de statuia adusă de la Antigonus, care se afla acum 
pe deal, la numai cincisprezece metri distanţă de ei. Se gândi la frumoasa 
Bithia, care ar fi făcut orice ca să petreacă puţin timp cu el. În schimb, 
această fată ar fi preferat să fie oriunde altundeva decât aici, în grădină, în 
prezenţa lui. Văzu că îi era teamă şi se întrebă dacă acest lucru se datora 
numai faptului că era roman şi deci vrăjmaş poporului ei. Sau era vorba de 
ceva mai profund? Se găseau singuri, iar el era pe jumătate dezbrăcat. 

— Numele tău, zise el. L-am uitat. 

— Hadasa, stăpâne. 

— Hadasa, repetă el. 

Hadasa se cutremură. Suna ciudat şi exotic de pe buzele lui. Şi frumos, 
într-un fel. 

— Hadasa, zise el din nou şi, ca o mângâiere, glasul lui adânc trezi în ea 
senzaţii pe care nu le mai simţise niciodată. 

— De ce continui să te închini unui zeu care te-a părăsit? Surprinsă de 
întrebarea lui, fata îl privi. Ce îl făcea să-şi dorească să converseze cu ea? 
Stătea în faţa ei, viguros şi frumos, personificând Roma însăşi: puternică, 
bogată şi plină de tentaţii înspăimântătoare. 

— Ar trebui să-ţi alegi altul, zise el. Du-te pe Via Sacra şi alege-ţi zeii 


care-ţi plac. Alege unul care e mai bun cu tine decât cel nevăzut în faţa 
căruia te-ai prosternat cu câteva clipe înainte. 

Buzele fetei se deschiseră şi faţa i se făcu de un roşu aprins. De cât timp 
o urmărea? Căutase singurătatea grădinii pe timp de noapte, sperând că 
se va bucura de puţină intimitate, că nimeni n-o va vedea acolo. Gândul că 
în tot acest timp el o urmărise o făcu să îngheţe. 

— Ei bine? Nu ştii să vorbeşti? Ea răspunse bâlbâindu-se: 

— Dumnezeul meu nu m-a părăsit, domnule. El râse sardonic. 

— Oraşul tău Sfânt e o grămadă de moloz, poporul tău e împrăştiat pe 
toată faţa pământului, iar tu eşti o sclavă. Şi mai spui că dumnezeul tău nu 
te-a părăsit? 

— M-a ţinut în viaţă. Am mâncare, adăpost şi stăpâni buni. Marcus 
rămase înmărmurit, văzând resemnarea ei calmă, recunoştinţa ei. 

— Şi de ce crezi că ţi-a dat dumnezeul tău asemenea favoruri bogate? 

Sarcasmul lui era usturător, dar ea răspunse simplu: 

— Ca să slujesc. 

— O spui pentru că ai impresia că asta aştept de la tine? Ea îşi plecă 
capul. 

— Uită-te la mine, micuță Hadasa. 

Când ea făcu aşa cum i se poruncise, el rămase din nou mirat de ochii ei 
negri şi frumoşi, strălucind pe faţa aceea mică şi ovală. 

— Pentru tine nu contează că ţi-ai pierdut libertatea? Spune-mi 
adevărul. Haide, fetiţo, vorbeşte! 

— Cu toţii slujim ceva sau pe cineva, domnule. 

El surâse. 

— O ipoteză interesantă. Şi eu pe cine slujesc? 

Când văzu că e prea sfioasă ca să răspundă, se folosi de farmecul lui ca 
s-o convingă. 

— Nu vreau să-ţi fac niciun rău, micuţo. Poţi să-mi răspunzi fără teamă 
că vei fi pedepsită. Cui crezi că slujesc eu? 

— Romei. 

Răspunsul ei îl făcu să râdă. 


— Romei, repetă el, rânjind. Prostuţo. Dacă slujim cu toţii pe cineva, eu 


îmi slujesc mie însumi. Propriilor mele dorinţe şi ambiţii. Îmi satisfac 
propriile nevoi aşa cum vreau eu, fără ajutorul vreunui zeu. 

Chiar în timp ce rostea aceste cuvinte se întreba ce îl făcea să se 
confeseze unei sclave pentru care asemenea lucruri nu păreau să aibă 
nicio importanţă. Şi mai tare se mira de tristeţea ce se citea pe faţa ei. 

— Doar ăsta e scopul vieţii, nu? zise el batjocoritor, iritat că o sclavă îl 
privea cu un sentiment vecin cu mila. Să cauţi şi să găseşti fericirea, 
oriunde poţi. Ce crezi? 

Ea rămase tăcută, cu ochii plecaţi din nou şi brusc el simţi nevoia s-o 
scuture. 

— Ce crezi? întrebă din nou, de această dată pe un ton poruncitor. 

— Nu cred că scopul vieţii este să fim fericiţi. Ci să slujim. Să ne facem 
utili. 

— În cazul unei sclave poate e adevărat, zise el, şi privi în depărtare. Se 
simţea obosit. Obosit până-n măduva oaselor. 

— Nu suntem cu toţii sclavii lucrurilor la care ne închinăm? 

Cuvintele ei îl făcură să-şi ridice capul şi să o privească din nou. 

Chipul lui frumos era întunecat de un dispreţ arogant. Îl jignise. Speriată, 
îşi muşcă buzele. Cum îndrăznise să-i vorbească atât de deschis unui 
roman, care o putea trimite la moarte dintr-un simplu capriciu? 

— Aşadar, după teoria ta, din moment ce îmi slujesc mie însumi, sunt 
sclavul meu. Asta vrei să spui? 

Ea se dădu un pas înapoi şi sângele îi pieri din obraji. 

— Vă cer iertare, domnule. Nu sunt filosof. 

— Nu pleca încă, micuță Hadasa. Mai spune-mi, ca să mă amuz şi eu un 
pic. 

Dar nu părea deloc amuzat. 

— Ce sunt eu ca să-mi puneţi întrebări? Am oare destulă înţelepciune ca 
s-o împart cu dumneavoastră? Nu sunt decât o simplă sclavă. 

Ceea ce spunea era adevărat. Ce răspunsuri putea să primească de la o 
sclavă şi de ce se oprise în grădină cu ea? Era ceva care nu-i dădea pace. 
Voia să afle de la ea un lucru. Voia s-o întrebe ce înţelegere făcuse cu zeul 


ei nevăzut ca, după ce trecuse prin ce trecuse, să mai aibă pe faţă 


expresia aceea de împăcare pe care o văzuse şi o invidiase. Dar în loc de 
asta, o întrebă brusc: 

— Tatăl tău a fost şi el sclav? 

De ce o mai chinuia? 

— Da, răspunse ea încet. 

— Şi cine era stăpânul lui? în ce credea? 

— Credea în dragoste. 

Era un clişeu atât de expirat, că îl trecu un frison. Îl auzise de 
nenumărate ori de la Arria şi de la prietenii ei. Cred în dragoste, Marcus. 
De aceea, presupunea el, îşi petrecea atât de mult timp la temple, 
înfruptându-se din ea, umplându-se cu ea până la refuz. El ştia tot despre 
dragoste. Îl lăsa obosit şi gol. Putea să se piardă într-o femeie, să se înece 
în senzaţii şi în plăcere, dar când totul se termina şi pleca, descoperea că 
e tot flămând - însetat după ceva ce nici măcar nu putea defini. Nu, nu 
dragostea era răspunsul. Poate lucrurile erau aşa cum crezuse 
întotdeauna. Puterea aducea pace, şi banii aduceau putere. 

De ce sperase că va afla ceva de la fata asta? Doar ştia deja răspunsul, 
nu? 

— Poţi să te întorci în casă, zise el scurt, făcându-i loc să treacă. 

Hadasa se uită la el. Faţa lui frumoasă era brăzdată de cute adânci, 
reflectând o mare tulburare. Marcus Valerian avea tot ce-i putea oferi 
lumea unui om. Şi totuşi stătea acolo, tăcut şi, în mod straniu, frustrat. 
Oare toată aroganţa şi bogăţia lui nu erau decât o manifestare exterioară 
a unei dureri lăuntrice? Inima ei fu cuprinsă de duioşie. Ce-ar fi fost dacă i- 
ar fi spus la ce fel de dragoste se referea ea? Ar fi râs sau ar fi trimis-o în 
arenă? 

Îi era teamă să vorbească despre Dumnezeu unui roman. Ştia ce făcuse 
Nero. Ştia ce se întâmpla în fiecare zi în arenă. Aşa că ţinu secret ceea ce 
cunoştea. 

— Vă doresc să vă găsiţi pacea, domnule, zise ea blând şi plecă. 
Surprins, Marcus se holbă la ea. Vorbise cu atâta blândeţe de parcă ar fi 


vrut să-l mângâie. O urmări până se pierdu din raza privirii lui. 


CAPITOLUL 9 


Marcus se pomeni urmărind-o pe tânăra evreică de fiecare dată când 
era pe-acasă. Se întreba ce anume îl fascina atât de tare la ea. Îi era 
devotată surorii lui şi părea să intuiască orice dispoziţie şi nevoie a luliei, 
servind-o cu blândă umilinţă. Bithia o slujise pe lulia înaintea Hadasei, dar 
egipteanca nu avea niciun strop de afecţiune faţă de ea. lulia era 
tensionată şi dificilă. Bithia se supunea. Tânăra evreică slujea. Marcus 
vedea acest lucru în modul în care îşi punea mâna pe umărul surorii sale 
când aceasta trecea printr-unul din momentele ei de nelinişte. Nu mai 
văzuse pe nimeni în afară de mama lor care s-o atiingă aşa. Şi ceea ce era 
şi mai uimitor, atingerea Hadasei părea s-o liniştească. 

Anunţul tatii cu privire la căsătoria luliei puse toată casa pe jar şi pe 
Hadasa la grea încercare. Odată ce vorbele ieşiră de pe buzele lui, lulia fu 
cuprinsă de o criză de isterie, care de atunci era gata să izbucnească în 
orice moment. 

Nu vreau să mă mărit cu el! Nu vreau! ţipa ea la tatăl ei în seara în care 
acesta îi dădu vestea. Nu mă poţi obliga! Am să fug! Am să-mi pun capăt 
zilelor! 

Tatăl îi trase o palmă. Nu mai făcuse niciodată aşa ceva până atunci şi 
Marcus, prea surprins pentru a mai interveni în vreun fel, se ridică doar în 
capul oaselor pe canapea şi trânti cupa pe masă. 

— Decimus! izbucni mama, vizibil la fel de şocată ca el că tatăl fusese în 
stare să facă un asemenea lucru. Nu că lulia n-ar fi meritat. Dar chiar şi 
aşa, s-o pălmuiască era ceva de neiertat. 

lulia tăcu încăpăţânată, cu mâna la obraz. 

— M-ai lovit, rosti ea, ca şi când nici ei nu i-ar fi venit să creadă. M-ai 
lovit! 

— N-am de gând să suport istericalele tale, lulia, zise tata printre dinţi, 
cu faţa palidă. Dacă-mi mai vorbeşti pe tonul ăsta, am să-ţi mai lipesc una. 
M-ai înţeles? 

Ochii ei se umplură de lacrimi grele şi îşi încleştă mâinile la spate. 

— Ceea ce fac, fac pentru binele tău, doar dacă ai avea atâta minte ca 


să înţelegi. Ai să te măriţi cu Claudius Flaccus. E un om respectabil şi are o 
proprietate destul de mare în Apenini, pe care pretinzi că îi iubeşti mai 
mult chiar decât Roma. Şi a fost un soţ fidel şi afectuos faţă de soţia sa 
înainte ca aceasta să moară. La fel va fi şi cu tine. 

— E bătrân şi ramolit. 

— Are patruzeci şi nouă de ani şi e într-o stare bună de sănătate. 

— Nu vreau să mă căsătoresc cu el, vă spun! Nu vreau! strigă lulia din 
nou şi izbucni în lacrimi. Am să vă urăsc dacă mă siliţi. Jur. Am să vă urăsc 
până la moarte! 

Se năpusti afară din cameră. 

Marcus se repezi după ea, dar glasul blând al mamei îl opri. 

— Las-o, Marcus. Hadasa, ocupă-te tu de ea. 

Marcus o privi pe fată cum iese grăbită din cameră. 

— Era nevoie de asta, tată? îl sâcâi Marcus, el însuşi fierbând la foc mic, 
în ciuda calmului său de o politeţe glacială. 

Cu privirea fixată în jos la mâna lui, cu faţa palidă şi încordată, Decimus 
îşi încleştă pumnii, închise ochii şi ieşi fără o vorbă. 

— Marcus, zise mama, punându-şi mâna ferm pe braţul lui când el se 
ridică să-l urmeze, lasă-l în pace. N-o vei ajuta pe lulia luându-i parte în 
povestea asta. 

— N-avea niciun drept s-o lovească. 

— Avea dreptul unui părinte. Faptul că lucrurile merg prost în Imperiu se 
datorează în mare parte taţilor care nu şi-au disciplinat copiii. Nu avea 
niciun drept să-i vorbească aşa tatălui ei. 

— Poate că nu avea dreptul, dar cu siguranţă avea motiv! Claudius 
Flaccus. Pe toţi zeii, mamă! Cu siguranţă nu eşti de acord cu această 
căsătorie. 

— Ba dimpotrivă. Claudius e un om bun. lulia nu va avea niciun motiv de 
suferinţă alături de el. 

— Dar nici de plăcere. 

— Viaţa nu e numai plăcere, Marcus. 

Marcus clătină din cap supărat şi ieşi din cameră. Se opri, îndreptându- 


se apoi spre camera luliei. Voia să vadă cu ochii lui că sora lui era bine. O 


găsi plângând încă, dar criza de isterie trecuse şi tânăra evreică o ţinea în 
braţe ca o mamă, mângâindu-i părul şi vorbindu-i. Marcus rămase 
neobservat în cadrul uşii, privindu-le. 

— Cum s-a putut gândi tata să mă mărite cu bătrânul acela mizerabil? 
se văicări lulia, agăţându-se de sclavă ca de un talisman. 

— Tatăl dumneavoastră vă iubeşte, stăpână. Vă doreşte numai binele. 

Prudent, Marcus se retrase, dar rămase în coridor, trăgând cu urechea. 

— Nu-i adevărat, strigă lulia. Nu-i pasă deloc de mine. N-ai văzut cum 
m-a lovit? Nu vrea decât să mă controleze. Nu pot face nimic fără 
aprobarea lui şi m-am săturat până peste cap. Aş prefera să fie Drusus 
tatăl meu. Octavia poate face tot ce i se năzăreşte. 

— Uneori acest fel de libertate nu vine din dragoste, doamnă, ci din 
neglijenţă. 

Marcus se aştepta la o nouă izbucnire din partea luliei la auzul acelei 
afirmaţii calme şi gratuite. Urmă o lungă tăcere. 

— Spui cele mai ciudate lucruri, Hadasa. În Roma, dacă iubeşti pe 
cineva, îl laşi să facă ce vrea... zise lulia cu glas tărăgănat. 

— Şi dumneavoastră ce vreţi să faceţi, stăpână? 

Marcus se aplecă şi o văzu pe sora lui căzând pe gânduri un moment, 
confuză şi tulburată. 

— Orice, zise ea, încruntându-se. Totul, se corectă apoi şi se ridică 
agitată. 

Dar nu să mă mărit cu fleşcăitul de Claudius Flaccus. 

Gura lui Marcus tresări într-un tic nervos, auzind felul în care îl evalua ea 
pe Claudius. O urmări pe sora lui, care străbătu camera până la măsuţa de 
toaletă şi luă o sticluţă grecească cu parfum scump. 

— Tu n-ai cum să înţelegi, Hadasa. Ce poţi tu să ştii? Câteodată simt că 
sunt mai sclavă decât tine. 

Cu un strigăt uşor de frustrare, aruncă de perete sticluţa, care se făcu 
ţăndări. Parfumul se răspândi şi curse pe mozaicul ce reprezenta nişte 
copii zburdând într-o mare de flori, umplând camera cu mirosul lui 
apăsător. 

lulia se trânti jos şi începu din nou să plângă. Marcus se aştepta ca 


Hadasa să fugă de mânia ei şi să-l zărească în cadrul uşii, dar fata nici nu 
se întoarse. Se ridică şi se duse la sora lui. Îngenunchind, luă mâinile Iuliei 
şi-i vorbi încet, prea încet ca s-o poată auzi. 

lulia se opri din plâns. Dădu din cap ca răspuns la o întrebare pusă de 
Hadasa. Încă ţinând-o de mâini, Hadasa începu să cânte încet, în ebraică. 
lulia închise ochii şi ascultă, deşi Marcus ştia că nu înţelege limba. Nici el 
nu înţelegea. Totuşi, de acolo din umbră, se pomeni ascultând şi el - nu 
atât cuvintele, cât glasul dulce al Hadasei. Plecă tulburat. 

— S-a calmat lulia? întrebă mama când el i se alătură lângă fântână. 

— Aşa se pare, zise Marcus tulburat. Micuța evreică a făcut o vrajă. 

Phoebe zâmbi. 

— E foarte potrivită pentru lulia. Ştiam că aşa va fi. Ceva m-a 
impresionat la ea chiar în ziua aceea când a adus-o Enoh. 

Îşi trecu mâna prin apa rece a piscinei. 

— Sper că nu te vei împotrivi deciziei tatălui tău. 

— Claudius Flaccus e departe de a fi interesant pentru o fată cu 
temperamentul luliei, mamă. 

— lulia n-are nevoie de ceva senzaţional, Marcus. E predispusă la goana 
după aşa ceva. Ar putea s-o ardă ca o febră. Are nevoie de un bărbat care 
s-o echilibreze. 

— Claudius Flaccus va face mai mult decât atât, mamă. O va adormi pe 
picioare. 

— Nu cred. E un om extraordinar şi are foarte multe de oferit. 

— Ai dreptate, dar a arătat vreodată lulia vreun interes pentru filosofie 
sau literatură? 

Phoebe oftă din greu. 

Ştiu, Marcus. M-am gândit la dificultăţile ce ne stau înainte. Dar pe cine 
ar fi vrut să aleagă tatăl tău? Pe vreunul din prietenii tăi? Pe Antigonus, 
poate? 

— Categoric, nu. 

Ea râse uşor auzind răspunsul lui prompt. 

— Atunci trebuie să fii de acord cu mine. lulia are nevoie de maturitatea 


şi stabilitatea unui bărbat. Aceste trăsături nu se găsesc de obicei la un 


tânăr. 

— O tânără vrea şi alte lucruri de la un bărbat, nu numai maturitate şi 
stabilitate, replică el sec. 

— Orice tânără cu puţin bun simţ îşi dă seama că inteligenţa şi 
caracterul ţin mai mult decât farmecul, decât un chip frumos şi un trup 
bine făcut. 

— Mă îndoiesc că o asemenea judecată o va îndupleca pe lulia. 

— Dincolo de toate fandoselile, lulia se va supune deciziei tatălui tău şi 
totul va fi bine. 

Îşi încrucişă braţele şi se uită la el. 

— Asta dacă n-ai s-o provoci tu să se răzvrătească. 

Marcus strânse din buze. 

— N-are nevoie s-o provoace nimeni, mamă. Poate şi ea să judece! 

— Nu eşti orb la influenţa pe care o ai asupra surorii tale, Marcus. Dacă 
ai vorbi cu ea... 

— O, nu. Nu mă amesteca în asta. Dacă aş avea un cuvânt de spus, lulia 
ar alege pe cine vrea ea. 

— Şi pe cine ar alege sora ta? 

Gândul îi zbură la tânărul chipeş de la arenă. Un ţărănoi, fără îndoială. 
Amintirea incidentului îl irită. Un muşchi i se încordă pe faţă. Toate tinerele 
erau înnebunite după chipuri frumoase; nici sora lui nu făcea excepţie. Dar 
în ciuda acestui fapt, nu-şi schimbă părerea. 

— Claudius Flaccus nu e potrivit pentru ea. 

— Cred că te înşeli mult, Marcus. Vezi, ce nu ţi s-a spus ţie e că nu tatăl 
tău s-a dus la Claudius Flaccus. El a venit la noi. Claudius e îndrăgostit de 
ea. 


Claudius Flaccus şi lulia schimbară între ei prăjituri de grâu numite far 
sub ochii atenţi ai celor doi preoţi bătrâni ai templului lui Zeus. lulia era 
palidă şi lipsită de orice emoție. Când Claudius îi luă mâna şi i-o sărută 
uşor, ea se uită la el şi obrajii i se colorară. Decimus înţepeni, temându-se 
de o nouă izbucnire. Văzu lacrimile din ochii ei şi îşi dădu seama că fiica lui 


era în stare să se facă de râs acolo, în faţa tuturor. 


Era linişte în camera din templu, iar zeii de marmură păreau că aproape 
veghează. Faţa lui Marcus era inexpresivă şi aspră, iar ochii negri îi 
scăpărau. Se împotrivise mult şi vehement acestei căsătorii. Sugerase 
chiar o coemptio, sau cumpărarea miresei, un fel de căsătorie care putea 
fi uşor desfiinţată prin divorţ. Decimus nici nu vru să audă. 

— N-am să te las să-i faci o asemenea propunere lui Claudius şi să aduci 
astfel ruşinea asupra familiei noastre! Nu te-ai gândit nicio clipă că poate 
în final el ar putea dori să divorţeze de sora ta? Pentru că, în ciuda 
frumuseţii şi a voioşiei ei, e încrezută, egoistă şi atât de schimbătoare. O 
asemenea combinaţie îl oboseşte repede pe orice bărbat. Sau n-ai învăţat 
asta de la Arria? 

Marcus păli de mânie. 

— lulia nu e ca Arria. 

— O căsătorie prin confarreatio cu un om precum Claudius o va 
împiedica să devină ca ea. 

— Ai chiar atât de puţină încredere în propria ta fiică? 

— O iubesc mai mult decât pe mine însumi, dar nu sunt orb în ce 
priveşte defectele ei. 

Decimus clătină din cap cu tristeţe. Ştia că frumuseţea pălea repede 
atunci când era însoţită de egoism, iar farmecul luliei era un mijloc de 
manipulare. Marcus vedea în sora lui doar ce voia să vadă, un copil 
îndărătnic şi vesel. Nu vedea ce ar fi devenit dacă i s-ar fi dat frâu liber. Pe 
de altă parte, alături de soţul potrivit, lulia se putea maturiza, devenind o 
femeie echilibrată, la fel ca mama ei. 

lulia avea nevoie de stabilitate şi de cârmuire. Claudius Flaccus se va 
ocupa de amândouă. Fără îndoială, fu de acord Decimus, nu era tocmai 
bărbatul din visurile unei fete, dar existau lucruri mai importante: onoarea, 
familia, datoria. Decimus voia să-i asigure fiicei sale un viitor respectabil şi 
nicio mie de argumente din partea temperamentalului său fiu nu-l puteau 
face să se răzgândească. Libertatea fără limite duce la distrugere. Poate 
într-o zi amândoi copiii aveau să înţeleagă asta şi să îl ierte. 

Decimus o privi pe fiica lui care-şi ridică uşor bărbia şi-i dărui lui 


Claudius un zâmbet curajos. Avu un sentiment de mândrie şi uşurare. 


Poate în sfârşit îşi dădea seama cu ce bărbat bun se măritase şi de acum 
înainte se va adapta mai uşor decât se aştepta toată lumea, inclusiv el. Pe 
toţi zeii, o iubea atât de mult. Poate la urma urmei nu era aşa de prostuţă 
cum credea. Luă mâna lui Phoebe şi o strânse uşor, satisfăcut să o vadă 
pe lulia căsătorită în faţa preoţilor prin confarreatio, o uniune tradiţională 
care nu putea fi desfiinţată şi care trebuia să dureze până la moarte. Ochii 
plini de lacrimi îi ardeau, amintindu-şi de ziua propriei nunţi şi de 
dragostea pe care o simţise pentru mireasa lui speriată, încă o mai iubea. 

Octavia fu prima care o îmbrăţişă pe lulia după ceremonie, în timp ce 
invitaţii se strânseră în jurul cuplului să-l felicite. Glasurile lor se 
amestecară şi ecoul lor răsună în camera sfântă. Preoţii se apropiară de 
Decimus, care le plăti şi luă actul prin care se certifica mariajul. Phoebe 
mai puse câteva monede în palmele lor, rugându-i în şoaptă să ardă 
tămâie şi să aducă jertfe pentru binecuvântarea căsătoriei. Decimus 
fusese generos, aşa că îi promiseră că o vor face. Apoi plecară în drumul 
lor, cu pungile doldora de bani. 

Decimus privea cu o tresărire de durere cum frumoasa lui fiică primea 
felicitările şi urările invitaţilor. Claudius urma s-o ducă într-o scurtă 
călătorie după banchetul din seara aceea. Peste câteva săptămâni plănuia 
s-o ducă la proprietatea lui de la ţară, lângă Capua, unde urmau să 
locuiască. Bineînţeles, Decimus fu de acord, ştiind că era spre binele ei. 
Ascunsă acolo, lulia se va afla departe de influenţele distructive ale 
tinerelor de teapa Octaviei sau a Arriei, cu concepţiile lor moderne despre 
independenţă şi imoralitate. Se va afla departe de Marcus. 

O, dar cât de dor îi va fi de ea, de singura lui fiică. 

— S-a terminat, zise încet Phoebe zâmbindu-i printre lacrimi. Toate 
bătăliile s-au sfârşit şi războiul a fost câştigat, în cele din urmă. Cred că 
vor prospera, Decimus. Am făcut bine ce am făcut. Într-o zi îţi va mulţumi. 

Se alăturară oaspeţilor şi ieşiră în lumina soarelui. Claudius o conduse 
pe lulia la lectica împodobită cu flori. Decimus ştia că va fi un soţ atent şi 
răbdător. Îl văzu cum se aşază lângă ea şi o ia de mână. Era evidentcă o 
adora, şi totuşi părea atât de tânără, de vulnerabilă. 


În timp ce alaiul înainta încet pe străzile aglomerate ale Romei, oamenii 


îi ovaţionau pe proaspeţii însurăţei. Câţiva tineri vulgari strigară nişte 
lucruri care făcură sângele să ţâşnească în obrajii lui Phoebe, în momentul 
în care ea se întinse lângă Decimus. Închisă între zidurile înalte ale casei 
ei, era protejată de comportamentul obscen şi de prost gust al cetăţenilor. 

Decimus tânjea după liniştea de la ţară. Tânjea după apele limpezi şi 
albastre ale Mării Egee. După dealurile din ţinuturile sale natale. Era sătul 
de Roma. 

Phoebe şedea în baldachin, sprijinită de el. După atâţia ani petrecuţi 
împreună, încă mai simţea o dorinţă puternică pentru soţia lui, deşi gândul 
morţii îl deprima ades, iar durerea care la început îl cuprindea când şi 
când, acum îl chinuia neîncetat. O luă de mână, împletindu-şi degetele cu 
ale ei. Ea îi zâmbi. Oare bănuia adevărul pe care el îl ştia - că boala lui 
evolua pe zi ce trece? 

Oaspeţii se adunară în triclinium pentru petrecerea de nuntă. Decimus 
se îngrijise ca numărul lor să nu fie prea mare; nu mai mic decât al 
graţiilor, nu mai mare decât al muzelor. Phoebe se ocupase de decorarea 
camerei cu o mare de flori parfumate şi multicolore. Decimus nu 
împărtăşea credinţa ei că acestea aveau rolul de a neutraliza fumul de la 
lămpi şi efectul vinului, care avea să curgă fără oprelişti în seara aceea. 
Era obosit, durerea mereu prezentă secându-i puterile. Parfumul lor 
ametitor îi făcea greață. 

Claudius şi lulia îşi scoaseră pantofii şi se întinseră pe prima canapea, în 
timp ce restul lumii se aşeză pe celelalte canapele din jur. Aplecându-se 
spre ea, Claudius îi vorbi în şoaptă. Ea roşi. Acum, că ceremonia nunţii 
trecuse, lulia părea mai bine dispusă. 

Decimus spera că va rămâne cât mai repede însărcinată. Cu un copil la 
sân, lulia se va adapta mai uşor rolului de soţie model. Va avea grijă să 
întreţină focul în cămin şi va conduce gospodăria aşa cum o învățase 
Phoebe. Mintea îi va fi ocupată cu educaţia copiilor şi cu familia ei şi nu o 
va mai atrage spre jocuri şi spre bârfe ieftine. 

Enoh stătea în cadrul uşii. Decimus îi făcu semn cu capul să 
poruncească servitorilor să aducă gustus-ul, aperitivele. 


În bucătărie, Hadasa îl urmărea pe Seianus cum aranja mulţimea de 


aperitive pe platouri de argint. Aroma mâncărurilor delicioase şi exotice 
umplea camera încinsă, făcând-o să saliveze. Bucătarul aşeză cu grijă 
fiecare uger de purcea pentru a obţine o formă de stea, adăugând apoi 
bucăţi mari de carne de caracatiţă şi de căprioară, precum şi ierburi, 
realizând un efect ornamental. Pe un alt platou trona o sculptură din ficat 
de gâscă înfăţişând o pasăre care-şi făcea cuib şi coji de ouă erau aranjate 
pentru a crea impresia unor pene albe. Hadasa nu mai văzuse în viaţa ei 
mâncăruri de acest fel şi nici nu mai simţise asemenea arome divine. 
Servitorii pălăvrăgeau despre căsătoria dintre Claudius şi lulia. 

— Cred că stăpânul oftează uşurat acum, că nunta s-a terminat. 

— Flaccus va avea de ce să se bucure. 

— Poate fi încântătoare atunci când nu e în toane proaste. 

Conversaţia se derulă în continuare în jurul Hadasei. Cei mai mulţi dintre 
servitori sperau că lulia va fi nefericită, căci le displăcea felul ei de a fi 
arogant şi izbucnirile de furie. Hadasa nu luă parte la bârfe, îl urmărea cu 
fascinaţie pe Seianus cum lucra. 

— N-am mai văzut niciodată mâncăruri ca acestea, zise ea impresionată 
de operele lui. 

— Nu sunt ca şi cele ale bucătarilor de la palat, dar fac şi eu ce pot. 

Îşi ridică privirea şi-l văzu pe Enoh intrând. Îşi şterse transpiraţia de pe 
frunte şi-şi mai plimbă o dată privirea peste platouri cu un ochi critic, 
făcând câteva retuşuri minore. 

— Totul miroase şi arată atât de minunat, Seianus, zise Hadasa, 
simțindu-se privilegiată că-l putuse admira făcând ultimele pregătiri. 

Mulţumit, el se arătă generos. 

— Poţi să guşti din orice rămâne de la ei. 

— Nu se va atinge de nimic, interveni Enoh ofensat. Ugere de scroafe, 
lamprete, arici de mare, icre, viței fierţi în laptele mamei lor, făcu el, şi se 
cutremură de scârbă, privind aranjamentele elegante. Legea noastră ne 
interzice să mâncăm lucruri necurate. 

— Necurate! exclamă Seianus, jignit. Zeul vostru, al evreilor, ar lua 
bunătăţile de la gura celui mai sărman orfan. lerburi amare şi pâine 


nedospită! Asta mănâncă evreii. 


Enoh îl ignoră pe Seianus şi le făcu semn câtorva sclavi să ducă 
platourile. Se uită la Hadasa cu o fermitate părintească. 

— Va trebui să te cureţi după ce vei servi în seara asta. 

Tresărind la o asemenea remarcă insensibilă privind perfecțiunea 
culinară întruchipată de Seianus, fata îi adresă acestuia o privire 
conciliantă. Faţa lui era roşie de supărare. 

— la astea, porunci Enoh, arătând cu dezgust spre ugerele de scroafă. Și 
încearcă să nu te atingi de nimic. 

Ea ridică platoul şi ieşi din bucătărie urmându-l pe Enoh. 

Când Hadasa puse platoul înaintea luliei, aceasta râdea cu Octavia. 
Făcându-i fetei semn să se retragă, îşi afundă degetele în carnea de 
caracatiţă şi căprioară, iar Claudius luă un uger de purcea umplut cu carne 
de crustaceu. Enoh turnă din vinul îndulcit cu miere în cupele de argint, în 
timp ce câţiva muzicanți cântau în surdină la n-ai şi la liră. 

Hadasa se retrase lângă perete. Se simţea uşurată s-o vadă pe lulia 
râzând şi vorbind din nou, deşi bănuia că o face mai mult pentru a o 
impresiona pe prietena ei decât sub impulsul unei bucurii reale. În ciuda 
strălucirii şi a veseliei ei, în sufletul luliei era un gol care o îndurera pe 
Hadasa. Oricât ar fi mângâiat-o, oricât ar fi slujit-o, oricât ar fi iubit-o, ea 
nu putea umple acel gol. 

Dumnezeule, ea are nevoie de Tine! Crede că toate poveştile pe carei 
le spun nu trebuie decât s-o amuze. Nu aude nimic. Doamne, mă simt atât 
de neputincioasă. 

Hadasa simţea o duioşie atât de mare faţă de lulia, o duioşie 
asemănătoare cu cea pe care o simţise pentru Lea. 

Savură frumuseţea serii, slujind în tăcere. Sunetul naiului şi al lirelor 
plutea suav prin încăpere, în timp ce muzicanţii cântau încet într-un colţ. 
Totul era atât de frumos, oamenii îmbrăcaţi în togi şi cu bijuterii, camera 
împodobită cu flori, pernele colorate, mâncarea. Dar cu toate acestea, 
Hadasa ştia că, în ciuda atmosferei de sărbătoare şi a risipei din seara 
aceea, era puţină bucurie în încăpere. 

Decimus Valerian era palid şi secătuit de vlagă. Phoebe era vizibil 


îngrijorată din cauza lui, dar încerca să nu-l deranjeze cu întrebările. 


Octavia flirta curajoasă cu Marcus, pe care avansurile ei păreau să-l 
plictisească, ca să nu mai vorbim de reuniunea în sine. Se simţea o urmă 
de exagerare în râsul luliei, ca şi când ar fi vrut cu orice preţ să pară 
fericită de dragul aparenţelor, mai mult de dragul Octaviei decât al 
propriei familii. Nimeni în afară de Claudius nu se lăsa înşelat, iar el era 
îndrăgostit şi nu vedea în faţa ochilor nimic altceva, în afară de 
frumuseţea tinerei lui mirese. 

Hadasa ajunsese să ţină mult la familia pe care o slujea. Se ruga 
neîncetat pentru fiecare în parte. La această reuniune păreau atât de 
apropiaţi şi totuşi trăgeau în direcţii opuse, luptându-se unul cu altul şi 
fiecare cu sine. Oare era în firea romanilor să se războiască mereu? 
Decimus, un bărbat realizat prin propriile sale puteri, se lupta acum să 
îndrepte răul pe care propria bogăţie îl făcuse copiilor lui. Phoebe, mereu 
credincioasă şi iubitoare, căuta mângâiere şi binecuvântare la idolii de 
piatră. 

Hadasa se ruga pentru lulia mai mult decât pentru toţi ceilalţi la un loc, 
pentru că pe ea i-o dăduse Dumnezeu în grijă şi ea era victima celor mai 
puternice trăsături de caracter ale fiecăruia. Avea o voinţă la fel de 
puternică precum a tatălui, un devotament mai puternic, deşi mai puţin 
selectiv, ca al mamei şi o fire la fel de pasională ca a lui Marcus. 

Întins pe canapea lângă Octavia, Marcus trebuia să îndure flirturile 
acesteia. Ea se apropie şi-i atinse şoldul cu al ei. El zâmbi sardonic şi luă o 
bucată de ou, pe care o înmuie în ficat de gâscă. Avea rafinamentul unei 
pisici răsfăţate. 

Se întreba cum îşi petrecea Arria seara. Se supărase când o anunţase că 
tatăl lui a refuzat s-o invite la nuntă şi la festivitatea de după nuntă. Furia 
ei se înteţise la aflarea veştii că Drusus şi Octavia vor fi prezenţi, în ochii 
ei, Drusus nu era decât un plebeu binecuvântat de Fortuna. Ca şi tatăl lui 
Marcus, îşi cumpărase cetăţenia romană şi respectabilitatea. 

— Tatăl tău nu crede că sunt destul de bună pentru tine, nu-i aşa? îl 
întrebase Arria cu o zi înainte, în timp ce veneau împreună de la jocuri. 

— El consideră că majoritatea tinerelor din zilele noastre sunt prea 


libertine. 


— Un mod politicos de a spune că mă crede un fel de târfă ordinară. Are 
impresia că eu te-am corupt pe tine, Marcus? Nu-şi dă seama că a fost 
exact invers? 

Marcus râse. 

— Reputația ta a întrecut-o cu mult pe a mea. A fost unul din motivele 
pentru care am umblat după tine ca un nebun, ca să aflu de ce se făcea 
atâta caz. 

O sărută prelung. 

Dar ea nu se arătă dispusă să schimbe subiectul. 

— Ce are lulia de spus la toate aceste aranjamente? 

Marcus suspină nerăbdător. 

— A acceptat inevitabilul, zise el, încercând să-şi ascundă tristeţea din 
glas. 

— Săraca fată. Mi-e milă de ea. 

În glasul ei era o notă de ironie care îl irita pe Marcus. 

— Odată ce se vor face legămintele şi se vor schimba prăjiturile far 
înaintea preoţilor, va avea aproape soarta unei sclave. Va fi lipsită de orice 
drept. 

— Claudius nu va abuza de ea. 

— Dar nici n-o va excita. 

Marcus îi privi pe Claudius şi pe sora sa aşezaţi pe prima canapea. Era 
evident că bărbatul era încântat. Era atent la tot ce făcea lulia cu o 
pasiune care mărturisea faţă de toţi cei prezenţi că era îndrăgostit. lulia 
era buimacă, dar nu de fericire pentru că se căsătorise, ci pentru că Enoh 
îi umplea mereu cupa cu vin îndulcit cu miere. Beată, nu mai simţea nicio 
durere şi nicio plăcere. 

Hadasa stătea prin apropiere ca întotdeauna, întruchiparea seninătăţii în 
mijlocul haosului. Privirea ei se plimba de la familie la invitaţi. Privind-o, 
Marcus ghici sentimentele ei faţă de fiecare - preocupare pentru tată, 
admiraţie pentru mamă, tandreţe pentru lulia, curiozitate faţă de Claudius. 

Dar pentru el ce simţea oare? 

Nu mai vorbise cu ea din seara când o privise rugându-se, deşi oriunde 
se afla lulia era şi ea. N-o auzise niciodată rostind mai mult de un cuvânt 


sau două, dar lulia spunea că Hadasa îi povestea adesea istorisiri 
amuzante despre poporul ei. Îi spusese o poveste despre copilul unei 
sclave care a fost lăsat în papura Nilului, unde a fost găsit şi crescut de o 
prinţesă. O altă istorisire o avea în centru pe o evreică devenită regina 
Persiei, care apoi şi-a salvat poporul de la distrugere, alta despre un om al 
lui Dumnezeu care a fost aruncat într-o groapă cu lei şi a supravieţuit o 
noapte întreagă nevătămat. Marcus nu vedea în poveştile fetei decât un 
mod de a-şi petrece după-amiezele lungi şi plictisitoare. Cu toate acestea, 
privind-o, aproape că îşi dorea să evadeze de la sărbătoare şi să se 
retragă cu ea în grădină, ca să audă cu urechile lui acele poveşti. Oare îi 
va spune vreuna sau va sta tremurând în lumina lunii, aşa cum făcuse 
ultima dată? 

Ea îi simţi privirea şi se uită înspre el, cu ochii negri întrebători. El îi făcu 
un semn uşor cu mâna şi fata veni imediat. 

— Ce doriţi, domnule? 

Glasul ei era dulce şi blând. Dar expresia feţei era cea a unei sclave, 
îndatoritoare, neutră. El se simţi iritat peste măsură. 

— Tot te mai rogi noaptea în grădină? întrebă el, uitând de prezenţa 
Octaviei lângă el pe canapea. 

— Evreii se roagă oriunde, zise Octavia ironică. Nu că asta i-ar ajuta 
prea mult. 

Marcus strânse din buze când faţa Hadasei deveni şi mai de nepătruns. 
Regreta că o întrebase ceva atât de personal, mai ales acum, când era şi 
altcineva de faţă. Octavia continuă cu ironiile la adresa evreilor. El n-o 
băgă în seamă. 

— Ce avem la cină, Hadasa? o întrebă, ca şi când acesta ar fi fost 
singurul motiv pentru care o chemase. La urma urmei, care era adevăratul 
motiv? 

Ea vorbi pe un ton lipsit de inflexiuni, înşirându-i mâncărurile ce urmau a 
fi aduse la felul principal. 

— Friptură de cerb lopătar, mreană din strâmtorile Siciliei, turturea 
umplută cu carne de porc şi miez de ananas, trufe, curmale din lerihon, 


stafide şi mere fierte în miere de albine, domnule. 


Era acelaşi ton pe care-l folosea Bithia când vorbea cu el atunci când era 
şi mama de faţă. Dar când erau singuri, glasul Bithiei era mult mai bogat şi 
mai adânc. 

Se uită la forma frumoasă a buzelor Hadasei, la linia suplă a gâtului cu 
pulsul bătând sălbatic, apoi din nou în ochii ei. Fata nu se mişcă, dar el îi 
simţi retragerea. Oare îl vedea ca pe un leu de pradă, iar pe sine ca pe un 
animal fără apărare? Nu voia să-i fie frică de el. 

— Ai s-o însoţeşti pe lulia la Capua? 

— Da, domnule. 

Avu sentimentul unei pierderi şi acest lucru îl irită. Îşi ridică uşor mâna, 
făcându-i semn să plece. 

— E foarte comună. De ce o fi cumpărat-o mama ta pentru lulia? 

Comună? Marcus se uită din nou la Hadasa, care se aşeză la locul ei 
lângă zid. Ştearsă, poate. Tăcută, fără îndoială. Dar era o drăgălăşenie în 
Hadasa pe care n-o putea defini. Ceva care întrecea cu mult fizicul. 

— E complet lipsită de îngâmfare. 

— Aşa cum ar trebui să fie orice sclavă. 

— Etiopianca ta e aşa? replică el sec. 

Octavia simţi împunsătura şi schimbă subiectul. Înmuindu-şi degetele în 
ficatul de gâscă, Marcus lăsă conversaţia Octaviei să-l învăluie. Gândul ei 
era la jocuri. Ştia mai mult decât s-ar fi cuvenit să ştie o doamnă despre 
gladiatori. După câteva minute, se plictisi din nou de ea şi-şi îndreptă 
atenţia spre discuţiile ce aveau loc în jurul lui, dar viile şi livezile lui 
Claudius nu-i treziră prea mult interesul. 

Se aduse felul principal şi Marcus se pomeni privind-o din nou pe 
Hadasa când aceasta luă platoul cu ugere de purcea din faţa luliei şi a lui 
Claudius şi puse în loc unul cu carne de căprioară. Nimeni nu părea s-o 
bage în seamă - nimeni în afară de el - iar el îi simţea prezenţa cu fiecare 
fibră a fiinţei. 

Oare doar plictiseala era de vină şi faptul că se găsea în căutare de noi 
distracţii? Orice fel de distracţii? Sau era ceva cu adevărat extraordinar la 
ea, ceva ce trecea dincolo de obişnuit? îşi punea această întrebare de 
fiecare dată când o vedea. 


Când fata luă tava cu aperitive de pe masa lui, el îi privi mâinile lungi şi 
subţiri. Când se îndepărtă, ochii lui urmăriră legănarea dulce a şoldurilor ei 
suple. Cele şase luni de când se afla în proprietatea lor o transformaseră 
pe evreica mică şi costelivă într-o tânără atrăgătoare, cu ochi negri, 
misterioşi. 

Ştia că Hadasa trebuia să fie cam de aceeaşi vârstă cu lulia, adică de 
vreo cincisprezece sau şaisprezece ani. Oare ce gânduri treceau prin 
mintea ei acum, când îşi privea stăpâna la nunta ei? Tânjea şi ea după un 
soţ şi după o familie? Nu era un lucru neobişnuit ca un sclav din 
gospodărie să se căsătorească. Oare se mai afla cineva în această casă 
care să fi atras interesul Hadasei? Enoh era singurul evreu, dar el era 
destul de bătrân ca să-i fie tată. Ceilalţi sclavi evrei cumpăraţi de tatăl lui 
fuseseră trimişi la moşiile de la ţară. 

Hadasa aranjă tava înaintea luliei pentru ca aceasta să ajungă mai uşor 
la bucăţile cele mai alese. Când se aplecă, Marcus îi privi gleznele ei 
subţiri şi picioarele micuţe în sandale. Închise ochii. Fata asta 
supravieţuise distrugerii ţării şi a poporului ei. Străbătuse mii de mile prin 
cele mai aspre zone din Imperiu. Văzuse şi trăise experienţe pe care el şi 
le-ar fi putut doar imagina, dacă ar fi vrut, dar nu voia. 

Muzica liniştitoare îl călca pe nervi. Nu-i ieşea din cap gândul că Hadasa 
va pleca împreună cu sora lui la Capua. Dar ce importanţă avea asta? Ce 
însemna ea pentru el, decât o sclavă din gospodăria tatălui său, o sclavă 
care o slujea pe sora lui? 

Bithia începu să danseze, distrăgându-i pentru scurt timp atenţia cu 
mişcările ei unduitoare şi cu rotirea vălurilor colorate. Îl aţâţă pe Drusus, 
dar nu şi pe cumpătatul Flaccus, atât de grijuliu cu soţia sa acum ameţită. 
Marcus se umplu de amărăciune. Gândul la sora sa alături de soţul ei în 
vârstă îi făcea greață; gândul că nu se va mai bucura de prezenţa tăcută a 
Hadasei în casă îl deprima. 

Muzicanţii cântau, acompaniind un poet care recita, şi li se servi ultimul 
fel de mâncare - prăjituri dulci cu vin şi curmale umplute cu nuci. Marcus 
nu se simţea nicăieri în altă parte atât de lipsit de putere ca în această 


casă. Se afla încă sub patronajul tiranicului său tată; era fiu, nu bărbat în 


toată legea. Avea o voinţă puternică, fapt ce provoca multe certuri, şi, deşi 
ştia că într-o bună zi moartea îi va aduce victoria mult dorită, totuşi nu era 
genul de victorie pe care s-o fi dorit cu nerăbdare. 

Deşi cădeau foarte rar de acord, Marcus îşi iubea tatăl. Semănau prea 
mult, precum aşchia ce nu sare departe de trunchi. Decimus îşi croise 
singur drumul, de la un simplu marinar la statutul unui negustor înstărit. 
Acum avea o flotă considerabilă. Nemulțumit de situaţia prezentă, Marcus 
voia mai mult. Voia să ia averea pe care o câştigase tatăl lui şi să o 
fructifice, să-şi investească bogăţia în alte întreprinderi şi provincii, pentru 
ca averea familiei să nu rămână la cheremul voinţei lui Marte sau a lui 
Neptun. Până acum, tatăl rezistase şi ţinuse din scurt toate frâiele, deşi 
Marcus realizase profituri considerabile de pe urma celor şase vase pe 
care acesta i le dăduse în grijă. Investise acele profituri în lemn, granit, 
marmură şi în construcţii de locuinţe. lar acum cocheta cu ideea de a 
investi în cai de rasă pentru curse. 

La douăzeci şi unu de ani, era un om de succes, respectat de prietenii 
săi. La douăzeci şi cinci, avea să-şi întreacă propriul tată în bogăţie şi în 
poziţie socială. Poate atunci şi numai atunci va înţelege în sfârşit şi 
Decimus Valerian că tradiţia şi valorile arhaice trebuiau să cedeze loc 
progresului. 

Hadasa se întoarse la bucătărie, căci Claudius îi dăduse liber pentru 
seara respectivă. Văzu expresia de pe faţa luliei: o scăpărare de mânie 
iscată de faptul că el îndrăznea să-i dea liber servitoarei ei personale... şi o 
teamă nespusă în ochii ei mari, de fecioară. 

Seianus o puse să spele oalele şi tacâmurile şi le trimise pe celelalte 
două sclave să curețe mesele din sufragerie, acum că musafirii se 
retraseră pentru a se odihni pe timpul nopţii. 

— Presupun că va trebui să te purifici în ape mai curate după ce speli 
vasele astea, zise el încă rănit de remarcile lui Enoh. Numai mâinile, 
adăugă el, sau va trebui să te speli din cap până-n picioare, ca să redevii 
evreica cea mică şi curăţică de dinainte? 

Ea îşi muşcă buzele şi îl privi la rândul ei, simțind rana din spatele 
întrebării lui tăioase. 


— Îmi pare rău că ai fost jignit, Seianus. 

Zâmbi, dorindu-şi ca el să poată înţelege. 

— Totul a arătat atât de bine şi aroma a fost îmbietoare. lulia şi ceilalţi 
au savurat fiecare îmbucătură. 

Seianus luă oala pe care ea tocmai o spălase şi o agăţă la locul ei. 

— De ce-ţi ceri tu scuze pentru ce a spus el? 

— Enoh e legat prin Lege. De n-ar fi crezut că sunt la un pas de ao 
încălca, n-ar fi spus nimic. 

Înmuiat, Seianus o privi spălând vasele, şi apoi cum le şterge şi le pune 
deoparte. Îi plăcea tânăra sclavă. Spre deosebire de ceilalţi, cărora trebuia 
să li se spună ce să facă, Hadasa vedea ce mai era de făcut şi se apuca 
singură de treabă. Ceilalţi îşi îndeplineau îndatoririle cu lehamite, 
plângându-se întruna. Hadasa nu se plângea de nimic şi slujea ca şi când i- 
ar fi făcut plăcere s-o facă. Învăţa repede şi îi ajuta şi pe ceilalţi când avea 
timp. 

— A mai rămas destul, zise el. Bithia şi celelalte fete şi-au făcut plinul şi 
au plecat la culcare. Muzicanţii şi toţi ceilalţi au mâncat, în afară de Enoh, 
care n-are decât să moară de foame. Stai jos şi serveşte şi tu ceva. N-ai 
mâncat azi decât pâine goală. la nişte brânză şi puţin vin. 

Ea se aşeză pe banca din dreptul mesei. 

— Gustă dintr-un uger de purcea. Ştiu că n-ai mai mâncat în viaţa ta 
ceva atât de gustos. Ce rău poate să-ţi facă? 

Niciun rău, Hadasa o ştia, cel puţin nu în ce privea mâncările necurate. 
Nu ce intra în gură o întina, ci ceea ce ieşea din ea, cuvintele răutăcioase, 
defăimările, bârfele, lăudăroşenia sau blasfemiile. Cu toate acestea, nu 
putea servi din mâncare din cauza lui Enoh, care trăia încă sub legea 
evreiască şi era încă terorizat de ea. El o salvase de arenă. O adusese în 
casa aceasta frumoasă, la aceşti oameni pe care ajunsese să-i iubească. 
Era un frate din neamul ei. Dacă ar fi mâncat, l-ar fi jignit şi l-ar fi 
dezonorat; şi nu putea s-o facă, oricât de mult i-ar fi salivat gura după o 
înghiţitură. 

Dar îl considera şi pe Seianus prieten şi, refuzând să guste din 
mâncarea la care trudise din greu, l-ar fi jignit şi pe el. Îl privi în faţă şi 


văzu că acesta era un mod de a-i testa loialitatea. Enoh era aspru, mândru 
şi îşi dădea uneori aere de superioritate, dar se dovedise milostiv şi 
curajos, riscând să o salveze pe ea şi pe ceilalţi şase oameni pe care îi 
adusese în această casă. Seianus era la fel de mândru şi iute la mânie. În 
acelaşi timp, era generos şi liber în spirit, spunându-le glume tinerelor 
sclave în timp ce munceau. 

Mâncarea avea o aromă atât de delicioasă că stomacul fetei se strânse 
de foame. Nu mâncase nimic toată ziua. Tentaţia de a lua din acele 
delicatese era mare, dar Enoh însemna prea mult pentru ea. 

— Nu pot, se scuză ea. 

— Din cauza legii voastre blestemate, rosti el plin de dezgust. 

— Postesc, Seianus. 

Trebuia să înţeleagă asta. Chiar şi păgânii posteau. 

— Pentru lulia, zise el. Nu-i destul că te rogi pentru ea neîncetat? De ce 
să renunţi şi la mâncare? Postitul nu-i va înmuia inima. Nici zece jertfe de 
sânge n-ar putea să facă asta! 

Ea se întoarse şi spălă restul vaselor, nefiind dispusă să-i asculte criticile 
la adresa stăpânei ei. lulia avea defecte. Era egoistă şi încrezută, în acelaşi 
timp, era tânără, frumoasă şi plină de viaţă. Hadasa o iubea şi se temea 
pentru ea. lulia îşi dorea cu atâta disperare să fie fericită. 

Hadasa nu mai trăise niciodată printre oameni ca cei din familia 
Valerian, care aveau atât de mult şi totuşi atât de puţin. Aveau nevoie de 
Domnul, însă ei îi lipsea curajul să le spună despre minunile şi lucrurile 
uimitoare pe care le ştia. Încerca, dar vorbele i se opreau în gât; teama o 
făcea să tacă. De fiecare dată când se ivea o ocazie, îşi amintea de 
arenele văzute pe drumul dinspre lerusalim; auzea din nou urletele de 
groază şi de durere care îi bântuiau uneori nopţile. Niciun om din această 
casă nu va crede că tatăl ei a murit şi a fost înviat de lisus, nici măcar 
Enoh, care-L cunoştea pe Dumnezeu. Nu vor face decât s-o condamne la 
moarte. 

De ce m-ai cruțat, Doamne? Nu le sunt de niciun folos, îşi spuse ea 
disperată. 

E drept, îi spunea luliei poveşti auzite de la tatăl ei pe vremea când erau 


în Galilea. Dar lulia le privea ca pe o simplă distracţie. Nu învăţa nimic din 
ele. Cum putea să aleagă adevărul, dacă nu avea urechi să-l audă? Cum 
putea să-L vadă pe Cristos, dacă nu simţea nevoia unui Mântuitor? în ciuda 
poveştilor pe care i le spunea Hadasa, poveşti din Scriptură despre felul în 
care Dumnezeu intervenea în favoarea poporului Său, lulia nu înţelegea. 
Era convinsă că fiecare om e pus pe pământ ca să obţină ce e mai bun din 
viaţă şi să facă ce-l taie capul. lulia nu numai că nu simţea nevoia unui 
Mântuitor, dar nici nu-şi dorea unul. 

Hadasa considera bogăţia şi confortul familiei Valerian ca fiind un 
blestem. Din cauza acestor lucruri nu simțeau nevoia de Dumnezeu. Nu 
sufereau de frig, erau bine hrăniţi, frumos îmbrăcaţi şi aveau un acoperiş 
deasupra capului. Se bucurau de distracţii diverse şi erau slujiţi de un 
cortegiu de sclavi. Numai Phoebe se închina unui zeu, dar devoţiunea ei se 
îndrepta doar spre idoli de piatră, care nu-i puteau oferi nimic în schimb, 
cu atât mai puţin pace şi bucurie. 

Hadasa clătină din cap cu tristeţe. 

Cum să ajungi la inima unor oameni care nu au nevoie şi nu-şi doresc un 
Mântuitor? se întrebă ea. Dumnezeule, cum să-i fac să înţeleagă că Tu eşti 
aici, în grădina lor, că locuieşti în casa lor, chiar şi în inimile lor? Sunt 
neputincioasă. Sunt atât de laşă. Dau greş în privinţa luliei, Doamne. Dau 
greş în privinţa tuturor. Dincolo de zâmbetele şi de râsetele lor, sunt 
pierduţi. O, Dumnezeule, ce măreț eşti! Niciunul din zeii şi zeițele Romei 
nu pot scula nici măcar un singur suflet din morţi aşa cum ai făcut-o Tu. ŞI 
totuşi, ei nu vor să creadă. 

— N-am avut intenţia să te rănesc, zise Seianus apropiindu-se de ea. 

Văzuse tulburarea de pe faţa ei din ultimele minute şi se simţise vinovat 
pentru asta. Avea puţină consideraţie pentru lulia - prea des o auzise 
tipând într-o izbucnire de furie, cu faţa ei tânără şi drăgălaşă schimonosită 
de porniri nestăpânite. Dar, dintr-un motiv care-i scăpa, această sclavă o 
iubea şi o slujea cu un devotament plin de afecţiune. 

— Nu trebuie să-ţi faci griji în privinţa luliei, zise el, încercând s-o 
liniştească. Are să-şi găsească singură drumul în viaţă. 


— Dar oare drumul pe care-l va găsi îi va aduce pacea? 


— Pacea? făcu Seianus cu un hohot de râs. E ultimul lucru pe care şi-l 
doreşte. Se aseamănă foarte mult cu fratele ei, doar că acesta o întrece cu 
mult în inteligenţă. El a moştenit isteţimea tatălui său, dar nicio fărâmă din 
moralitatea lui. Nu că ar fi vina lui Marcus. De vină e perioada insurecţiilor, 
zise el încercând repede să-l scuze. Şi-a văzut prea mulţi prieteni ucişi sau 
siliţi să-şi ia viaţa. E de înţeles că a adoptat filosofia „Să trăim bine azi, 
pentru că mâine vom muri”. 

— Nu pare mulţumit. 

— Oare cine-i mulţumit în lumea asta? Numai proştii şi morţii sunt 
mulţumiţi. 

Hadasa duse la bun sfârşit sarcinile pe care i le dăduse Seianus şi căută 
alte moduri în care să-l ajute. Curăţară împreună tejghelele, aranjară 
mâncarea rămasă, apoi spălară şi lustruiră platourile şi le puseră la locul 
lor. Seianus vorbea plin de mândrie despre Grecia. 

— Romanii stăpânesc lumea, dar îi invidiază pe greci. Nu ştiu decât să 
se războiască. Habar nu au ce este aceea frumuseţe, filosofie, religie. 
Ceea ce nu pot fura, imită. Zeii şi zeițele noastre, templele, arta şi 
literatura noastră. Îi studiază pe filosofii noştri. E adevărat că ei ne-au 
cucerit, dar noi i-am cizelat. 

Hadasa îşi dădu seama că mânaria se împletea cu resentimentele. 

— Ştii că stăpânul s-a născut în Efes? o întrebă Seianus. A fost fiul unui 
negustor sărac din apropierea portului. A devenit un om mare prin 
propriile puteri. A obţinut cetăţenia romană. O mişcare înţeleaptă, zise el 
scuzându-i lipsa de loialitate. A scăpat astfel de plata anumitor taxe şi a 
câştigat avantaje sociale pentru el şi familia lui. 

Hadasa era conştientă de unele din aceste avantaje. Apostolul Pavel 
fusese eliberat din închisoare de mai multe ori, pentru că deţinea 
cetăţenia romană. Şi, dacă oricum trebuia să moară un om, mai bine să 
moară repede, ucis de sabie, decât atârnat pe cruce. Cetăţenii romani 
erau executaţi cu îngăduinţă. Pavel a fost decapitat, în timp ce Petru, 
galilean fiind, a fost răstignit cu capul în jos, după ce a trebuit să privească 
cum a fost torturată şi ucisă soţia lui. 


Hadasa se  cutremură. Câteodată reuşea să uite imaginea 


înspăimântătoare a miilor de cruci din faţa zidului lerusalimului. În seara 
aceasta le revăzu înşirate înaintea ochilor minţii - chiar şi feţele bărbaţilor 
care atârnau pe ele. 

— Mai am câte ceva de împachetat pentru doamna lulia, zise Hadasa şi-i 
ură noapte bună lui Seianus. 

Lampa cu ulei ardea încă în dormitorul gol al luliei. Patru cufere erau 
închise, doldora deja de lucruri. Alte două rămăseseră deschise. Hadasa 
luă o tunică de un albastru pal şi o înfăşură cu grijă, punând-o deasupra 
alteia galbene, care se afla deja în cufăr. Scoase celelalte lucruri ale Iuliei 
şi le împachetă. Închise cuferele şi le încuie. Se ridică, rotindu-şi privirea 
prin cameră. Cu un suspin, se lăsă pe un scaun. 

— E pustie, nu-i aşa? zise Phoebe din cadrul uşii, făcând-o pe tânăra 
sclavă să tresară, luată prin surprindere. Părea mică şi rătăcită în mijlocul 
tuturor acelor cufere încuiate. Se ridică în picioare şi veni în întâmpinarea 
stăpânei. Mă întreb cum îi va merge în noaptea asta, zise Phoebe intrând 
în cameră. 

— Bine, doamnă, răspunse Hadasa. 

Phoebe zâmbi. 

— N-am putut să dorm. Prea multe emoţii. 

[] Suspină. 

— Deja mi-e dor de ea. Am avut impresia că şi ţie ţi-e dor de ea. 

Hadasa îi zâmbi înapoi. 

— E atât de plină de viaţă. 

Phoebe îşi trecu mâna peste suprafaţa netedă a măsuţei luliei, acum 
golită de cosmetice, parfumuri şi casete cu bijuterii. Îşi ridică uşor capul şi 
o privi pe Hadasa. 

— Claudius va trimite după tine şi după lucrurile Iuliei. 

— Da, doamnă. 

— Probabil spre sfârşitul săptămânii, zise ea, rotindu-şi privirea prin 
cameră. Drumul până la Capua nu e greu. Peisajul e minunat. Vei avea 
destul timp să despachetezi lucrurile Iuliei şi să pregăteşti totul pentru 
sosirea ei în casa cea nouă. 

— Totul va fi gata, doamnă. 


— Ştiu. 

Phoebe o privi şi simţi un val de duioşie. Fata era bună şi credincioasă 
şi, în ciuda felului de a fi al fiicei ei, Phoebe ştia că această tânără evreică 
o iubea. Se aşeză pe patul luliei. 

— Povesteşte-mi despre familia ta, Hadasa. Cu ce îşi câştiga existenţa 
tatăl tău? 

— Făcea negoţ cu oale din lut, doamnă. 

Phoebe îi făcu semn Hadasei să se aşeze pe scaunul de lângă pat. 

— Câştiga bine? 

De ce-i punea asemenea întrebări personale? Ce importanţă ar fi putut 
avea pentru această fină doamnă romană? 

— N-am suferit niciodată de foame, răspunse Hadasa. 

— Făcea chiar el oalele din lut sau doar le vindea? 

— A făcut multe, unele mai comune, altele foarte frumoase. 

— Harnic, iscusit şi creativ în acelaşi timp. 

— Veneau la el şi oameni din alte provincii. 

Deşi îi cumpărau produsele, Hadasa ştia că veneau mai ales să-i asculte 
povestea. Îşi aminti cum de nenumărate ori îşi asculta tatăl vorbind cu 
câte un străin care ajunsese să afle despre învierea sa. 

Phoebe văzu lacrimile care străluceau în ochii tinerei sclave şi fu 
cuprinsă de tristeţe. 

— Cum a murit? 

— Nu ştiu, zise Hadasa. A ieşit în stradă să le vorbească oamenilor şi nu 
s-a mai întors niciodată. 

— Să le vorbească oamenilor? 

— Despre pacea lui Dumnezeu. 

Phoebe se încruntă. Se pregăti să spună ceva, apoi ezită. 

— Şi mama ta? Trăieşte pe undeva? 

— Nu, doamnă, zise Hadasa, plecându-şi capul. 

Văzu lacrimile pe care fata încerca să le ascundă. 

— Ce s-a întâmplat cu ea? Şi cu ceilalţi din familia ta? 

— A murit de foame cu câteva zile înainte ca legiunile romane să ocupe 


lerusalimul. Soldaţii mergeau din casă în casă, ucigându-i pe toţi pe care-i 


găseau. Unul a intrat în casa unde ne aflam noi şi l-a omorât pe fratele 
meu. Nu ştiu de ce nu m-a omorât şi pe mine şi pe sora mea. 

— Ce s-a întâmplat cu sora ta? 

— Domnul a luat-o pe Lea în prima noapte de captivitate. 

Domnul a luat... ce mod ciudat de a exprima lucrurile. 

Phoebe suspină, întorcându-şi privirea. 

— Lea, şopti ea blând. Ce nume drăguţ. 

— Nu avea nici zece ani. 

Phoebe închise ochii. Se gândi la propriii ei copii care muriseră de febră. 
Febra făcea adesea ravagii prin cetate, pentru că cetatea era înconjurată 
de mlaştini şi era adesea inundată de apele infecte ale marelui Tibru. Cei 
care supravieţuiseră febrei, cum era Decimus, sufereau de friguri în 
fiecare an. Alţii tuşeau până scuipau sânge şi mureau. 

Viaţa era atât de nesigură, după cum o mărturisea şi soarta Hadasei. Îi 
pierduse pe toţi cei dragi din lerusalim. Vorbea despre pacea lui 
Dumnezeu, dar nici măcar zeii nu mai ofereau nicio garanţie. Ore în şir o 
implorase Phoebe pe Hestia, zeiţa căminului, pe Hera, zeiţa căsniciei, pe 
Atena, zeiţa înţelepciunii, pe Hermes, zeul călătoriilor şi pe numeroşi alţi 
zei să-i ocrotească pe cei dragi, ca să nu vină un alt zeu sau o altă zeiţă 
mai puternică să îi smulgă de lângă ea. 

Chiar şi acum, dragul ei Decimus era bolnav şi încerca să-şi ascundă 
boala de toţi cei din jurul lui. Lacrimile ardeau în ochii lui Phoebe şi îşi 
încleştă mâinile. Oare chiar credea că se poate ascunde şi de ea? 

— Sunteţi tulburată, doamna mea, zise Hadasa, punându-şi mâna peste 
a ei. 

Phoebe fu uimită de atingerea blândă a fetei. 

— Lumea e un loc capricios, Hadasa. Suntem purtaţi de capriciile zeilor. 

Suspină. 

— Dar ştii şi tu asta, nu? Ai pierdut tot, familie, casă, libertate. 

O studie în lumina lămpii, îi studie arcuirea netedă a obrajilor, ochii 
negri, trupul zvelt. Îl surprinsese pe Marcus privind-o pe fată curios, 
fascinat chiar. Hadasa nu era decât cu un an mai în vârstă ca lulia, avea 


cel mult şaisprezece, dar era profund diferită de aceasta. Avea o umilinţă 


tăcută, câştigată prin suferinţă. Şi mai era ceva... o compasiune blândă şi 
nemaiîntâlnită ce strălucea în ochii ei negri. Probabil, în ciuda vârstei 
fragede, era înzestrată şi cu înţelepciune. 

Phoebe îi luă mâna cu fermitate. 

— i-o încredinţez pe fiica mea, Hadasa. Te rog să ai grijă de ea şi să o 
iubeşti întotdeauna. Va fi adesea dificilă, poate chiar crudă uneori, deşi nu 
cred că o face intenţionat. Copil fiind, lulia era atât de dulce şi de 
iubitoare. Cred că mai are încă acele calităţi. Dar are nevoie disperată de 
un prieten, Hadasa, de un prieten adevărat şi n-a făcut niciodată alegerea 
potrivită în această privinţă. De aceea te-am ales tocmai pe tine în ziua 
când Enoh te-a adus la noi împreună cu ceilalţi sclavi. Am văzut în tine un 
om care va putea să rămână alături de fiica mea în orice împrejurare. 

Îi căută privirea. 

— Îmi promiţi că o vei face? 

Ca sclavă, Hadasa ştia că nu avea altă alegere decât să facă ce-i cereau 
stăpânii. Dar mai ştia şi că promisiunea pe care i-o pretindea stăpâna nu 
era una care să poată fi făcută numai din acest motiv. Phoebe Luciana 
Valerian fusese cea care vorbise, însă Hadasa simţea că Dumnezeu însuşi 
îi cerea s-o iubească pe lulia în toate împrejurările, indiferent ce va urma 
din acea zi încolo. Nu avea să fie uşor, căci lulia era încăpăţânată, egoistă 
şi necugetată. Hadasa ştia că ar fi putut spune că va încerca. Că va face 
tot ce-i va sta în putinţă. Oricare dintre aceste răspunsuri ar fi mulţumit-o 
pe doamnă. Dar niciunul pe Dumnezeu. Voia Mea sau voia ta să se facă? o 
întreba Stăpânul. Trebuia să aleagă. Nu mâine, ci acum, în această 
cameră, în faţa acestei martore. 

Phoebe ştia bine ce-i cerea. Câteodată îi era greu şi ei să-şi iubească 
propria fiică, mai ales în aceste ultime zile când lulia îi făcuse viaţa amară 
lui Decimus, care nu-i voia decât binele. lulia voia ca toate să fie numai 
după placul ei, cu orice preţ, iar de data asta nu reuşise. Văzu lupta de pe 
faţa sclavei şi se bucură că aceasta nu dăduse un răspuns pripit. Un astfel 
de răspuns ar fi devenit repede o promisiune uitată. 

Hadasa închise ochii şi oftă adânc. 

— Fie aşa cum doriţi, rosti ea blând. 


Phoebe simţi un val de uşurare la gândul că lulia se va afla în grija 
Hadasei. Avea încredere în fată şi în acest moment simţea faţă de ea şi o 
mare şi trainică afecţiune. Un sclav credincios valora greutatea lui în aur 
curat. Intuiţia n-o înşelase când o cumpărase pe micuța evreică. 

Se ridică. Mângâind-o pe Hadasa pe obraz, îi zâmbi printre lacrimi. 

— Fie ca dumnezeul tău să te binecuvânteze întotdeauna. 

O mângâie pe părul negru şi mătăsos ca o mamă, apoi ieşi din cameră 
învăluită-n tăcere. 


CAPITOLUL 10 


Atretes alerga pe drum, ţinând pasul cu ritmul istovitor impus de 
Tharacus care călărea alături de el. Acesta ba îl insulta, ba îl încuraja, 
ţinându-şi în frâu calul pentru a merge la trap. Armăsarul lucios fornăia și- 
şi scutura mânios coarna albă, mişcându-şi capul, în timp ce greutăţile pe 
care le purta Atretes păreau să se îngreuneze cu fiecare milă. Scrâşnind 
din dinţi de durere, germanul înainta cu trupul scăldat în sudoare, cu 
muşchii încordaţi, cu pieptul încins. 

Poticnindu-se o dată, Atretes îşi recăpătă echilibrul şi înjură printre dinţi. 
Dacă avea să mai dureze mult, va cădea şi se va face de ruşine, încercă să 
se concentreze asupra atingerii următorului indicator şi când îl zări, se 
concentră la următorul. 

Stai, porunci Tharacus. Atretes mai făcu vreo trei paşi şi încetini. 
Aplecându-se, îşi apucă genunchii şi trase aer în plămânii secătuiţi. 

Ridică-te şi mişcă, zise Tharacus scurt şi îi aruncă un burduf cu apă. 

Cu gura arsă de sete, Atretes îl dădu peste cap şi bău cu nesat. 

Îşi stropi faţa şi pieptul gol cu apă, apoi îi aruncă burduful lui Tharacus şi 
făcu câţiva paşi înainte şi înapoi pe drum până îşi mai trase sufletul şi îşi 
mai răcori trupul de fierbinţeala ce-l pârjolea. 

— Ai câştigat atenţie, Atretes, zise Tharacus rânjind şi făcând semn spre 
partea cealaltă a drumului. 

Atretes privi peste drum şi văzu două tinere într-o livadă de piersici. Una 
purta o haină albă, fină, de in, iar cealaltă o tunică maronie, având 
deasupra o haină de un maroniu mai pal, încinsă cu o cingătoare dungată. 

— Arată ca o căprioară gata s-o ia la fugă, zise ironic Tharacus. Parcă n- 
au mai văzut niciodată un bărbat gol până acum. 

Râse cinic. 

— la te uite ce insistent priveşte doamna. 

Atretes era prea obosit ca să se simtă afectat de atenţia plină de 
venerație a unei fete drăguţe sau a unei copile evreice şocate sau de 
batjocura lanistului. 


Tânjea după banca lui şi după răceala tăcută a celulei sale. Era destul 


de odihnit ca s-o pornească înapoi, dar Tharacus părea să aibă chef să se 
amuze. 

— Vită-te bine la ea, Atretes. E frumoasă, nu? Ai să întâlneşti multe ca 
ea după ce vei intra în arenă. Femei cu educaţie aristocrată se vor lupta 
pentru atenţia ta. Şi bărbaţii la fel. Vor fi gata să-ţi dea tot - aur, bijuterii, 
trupurile lor - orice vei cere şi în orice fel vei dori. 

Zâmbetul lui păli şi continuă: 

— Aveam o femeie care mă aştepta în timp ce luptam. Voia s-o ating cât 
încă mâinile mele erau slinoase de sângele unui omor. Asta o făcea să 
înnebunească de plăcere. 

Zâmbetul lui se schimonosi într-un rânjet batjocoritor. 

— Mă întreb ce s-o fi ales de ea. 

Îşi întoarse calul. 

Atretes privi din nou peste drum drept la fata în alb care stătea la umbra 
unui copac. Se holbă la ea îndrăzneţ până o văzu întorcându-şi privirea în 
altă parte. Copila evreică îi spuse ceva, apoi se întoarseră şi porniră înapoi 
prin livadă. Fata în alb îi mai aruncă o privire peste umăr şi, ridicându-şi 
tivul rochiei, o luă la fugă, în timp ce râsul ei pluti până la el. 

— Romanii au o slăbiciune pentru blonzi, zise Tharacus. Bucură-te de 
adorare până ai parte de ea, Atretes. la tot ce poţi! îl lovi uşor cu capătul 
biciului. A plecat. Începe cursa de întoarcere. la-o la stânga la răscruce şi 
întoarce-te printre dealuri, zise Tharacus, arătându-i drumul în sus pe deal. 

Atretes uită de fată şi o luă din nou la fugă. Îşi stabili un ritm monoton 
pe care ştia că-l va putea menţine, dar Tharacus îi strigă să accelereze. 
Adunându-şi toate puterile, Atretes o luă la fugă în sus pe deal, reglându-şi 
respiraţia. 

Trecuseră deja patru luni de antrenamente epuizante la ludus, în prima 
lună fusese instruit de Trophimus. Tharacus îl supraveghease îndeaproape 
şi în curând preluă el sarcina de a-l instrui. Repartizându-i pe ceilalţi elevi 
lui Gallus şi celorlalţi, Tharacus îşi petrecea cea mai mare partea a 
timpului ocupându-se de Atretes. Îl strunea mai tare decât pe restul, 
arătându-i trucuri pe care nu le împărtăşise celorlalţi. 


— Dacă asculţi de mine şi înveţi, s-ar putea să supravieţuieşti suficient 


cât să-ţi câştigi libertatea. 

— Sunt onorat de atenţia ta, zise Atretes scrâşnind din dinţi. 

Tharacus rânji cu răceală. 

— Am să fac din tine un campion. Dacă vei reuşi să supravieţuieşti, eu 
voi reuşi să-mi-fac o reputaţie destul de mare ca să-mi rezerv un loc la 
marele ludus din Roma, în loc să-mi petrec restul vieţii în această 
crescătorie de iepuri. 

Spre deosebire de mulţi alţii, pentru Atretes exerciţiile erau o plăcere. 
Se pregătise toată viaţa să fie războinic, iar antrenamentul de gladiator nu 
făcea decât să-i dezvolte şi mai mult abilităţile. Făcu un legământ ca într-o 
bună zi să folosească tot ceea ce învățase chiar împotriva Romei. 

În acest scop, deveni expert în folosirea gladiumului, deşi Tharacus îi 
dădea mai des tridentul şi plasa retiarului. Nu o dată îşi aruncă Atretes 
plasa deoparte plin de frustrare şi-şi atacă adversarul cu atâta ferocitate, 
că Tharacus fu nevoit să intervină pentru a nu pierde un elev. 

Mânia era cea care-i dădea lui Atretes puterea de a continua. Cu ajutorul 
ei rezista în lungile ture de alergat; cu ajutorul ei reuşea să-şi alunge 
deznădejdea care îl cuprindea noaptea, când auzea zgomotul pantofilor cu 
ţinte ai gardianului făcându-şi rondul; cu ajutorul ei îşi hrănea dorinţa de a 
învăţa toate modurile posibile de a omori un om, sperând ca într-o bună zi 
să-şi câştige libertatea şi nimeni să nu-i mai fie stăpân. 

Atretes nu-şi făcu prieteni. Se ţinea departe de ceilalţi gladiatori. Nu 
voia să le cunoască numele. Nu voia să ştie de unde vin şi nici cum au fost 
capturați. Într-o zi poate că avea să fie nevoit să se confrunte cu ei în 
arenă. Putea ucide un străin fără cel mai mic regret, dar uciderea unui 
prieten l-ar fi chinuit pentru totdeauna. 

Văzu ludusul în depărtare şi coti a doua oară. Picioarele lui muşcau 
întinderea netedă a drumului. Tharacus lăsă frâu liber calului atât cât să 
poată porni la galop. Un gardian fluieră strident din locul în care se afla pe 
zid şi, drept răspuns, poarta complexului se deschise. 

Tharacus descălecă şi lăsă frâiele în grija unui sclav. 

— La baie, Atretes, apoi prezintă-te la Phlegon pentru masaj. 

Zâmbi uşor. 


— Te-ai descurcat bine astăzi. Vei fi răsplătit. 

Intrând în vestiar, Atretes îşi desfăcu învelitoarea umedă din jurul 
coapselor, luă un prosop şi intră în tepidarium. Apa era caldă şi liniştitoare. 
Se relaxă şi se spălă pe îndelete, ignorându-i pe ceilalţi care vorbeau în 
şoaptă pentru a nu fi auziţi de gărzi. leşi din tepidarium şi intră în 
următoarea încăpere, numită calidarium, camera de lângă cazane. Trase 
în piept aerul plin de aburi, în timp ce un sclav îi frecţionă trupul cu ulei de 
măsline şi apoi îl şterse cu un ştergar aspru ca un cuţit. 

În camera următoare, Atretes se afundă în frigidarium. Apa rece îi 
produse un şoc plăcut şi înotă pe toată lungimea bazinului şi înapoi. Se 
săltă pe margine şi-şi scutură capul, răspândind stropi de apă în jur ca un 
căţel care-şi scutură blana. Se întoarse în tepidarium, unde se mai odihni 
câteva minute înainte de a fi chemat în camera de masaj. 

Phlegon era dur. Strânse şi frământă muşchii lui Atretes până se 
înmuiară. Părea că totul în acest loc afurisit era menit să frângă trupul şi 
apoi să-l reconstruiască din nou, transformând carnea în oţel. 

Atretes mâncă cu poftă carnea şi fiertura de ovăz, apoi se întoarse 
împreună cu ceilalţi la celule. Închis pe timpul nopţii, se întinse pe bancă 
şi-şi îndoi braţul sub cap. Încercă să nu se mai gândească la nimic. Apoi un 
murmur amestecat cu voci de bărbaţi şi o uşă deschizându-se îl făcură să 
se ridice. Cineva se îndrepta spre celula lui. Se ridică în capul oaselor şi se 
sprijini de piatra rece, cu inima bătându-i nebuneşte. 

Lacătul de fier cedă şi uşa grea de scândură se deschise. În dreptul ei 
stătea Gallus, cu o tânără sclavă în faţa lui. Aceasta intră în celulă fără să 
se uite la Atretes, în timp ce Gallus închise uşa în urma ei. Fără vreun 
cuvânt, fata se apropie şi se opri în faţa lui. Atretes se ridică de pe bancă 
şi o privi. Îşi aminti de frumoasa fată în alb care-l privise de la umbra 
piersicului şi simţi un impuls de dorinţă şi mânie. Ar fi putut să-şi reverse 
ura asupra ei şi să savureze momentul. Dar această fată se asemăna mai 
degrabă cu mica sclavă evreică. Când Atretes îşi întinse mâna s-o atingă, o 
făcu fără urmă de resentiment. 

După ce termină, Atretes se duse în cealaltă parte a celulei. Auzi o 
mişcare în partea de sus şi-şi dădu seama că un gardian fusese în tot 


acest timp cu ochii pe el. Sentimentul de umilinţă îi crispă faţa şi trebui să 
se stăpânească să nu urle. Soarta lui nu era cu mult mai bună ca a unui 
animal la care se holbează lumea. 

Fata merse spre uşă, bătu de două ori şi aşteptă. Atretes rămase cu 
spatele la ea, nu atât din cauza propriei ruşini, cât din consideraţie pentru 
umilinţa ei. Lacătul scârţâi şi uşa se deschise, apoi fu din nou închisă şi 
încuiată. Sclava plecase. Aceasta fusese răsplata promisă de Tharacus. 

O singurătate profundă, înnebunitoare îl cuprinse pe Atretes. Ce-ar fi 
fost dacă ar fi vorbit cu ea? Oare i-ar fi răspuns? Mai venise şi altă dată la 
el, iar el simţise imboldul inexplicabil să nu-i spună nimic, să nici nu o 
privească în faţă. Venea la el pentru că era trimisă să-l servească. lar el 
accepta pentru a se elibera de tensiunea insuportabilă pe care sclavia o 
năştea în el, dar nu era nici urmă de căldură, de dragoste, de umanitate. 
Ea îi dăruia o satisfacţie fizică trecătoare, urmată întotdeauna de o ruşine 
copleşitoare. 

Se întinse pe banca de piatră şi-şi îndoi braţul sub cap, holbându-se la 
gratii. Îşi aduse aminte de soţia lui râzând şi alergând prin pădure, cu 
cosiţe blonde împletite, săltându-i pe spate. Îşi aduse aminte cum făceau 
dragoste sub razele soarelui din poiană. Îşi aduse aminte de tandreţea de 
care se bucuraseră. Moartea i-o luase mult prea repede. Ochii îi ardeau şi 
se ridică în capul oaselor, luptându-se cu deznădejdea care-l făcea 
aproape să se dea cu capul de peretele din piatră. 

Oare nu mai era bărbat? Oare cele şase luni petrecute în acest loc îl 
transformaseră într-un animal gata să cedeze instinctelor primare? Mai 
bine mort decât aşa. Respinse gândul sinuciderii. Gărzile se aflau mereu la 
pândă pentru a surprinde astfel de tentative, dar oamenii găseau metode 
pentru a-şi pune capăt zilelor, în ciuda tuturor eforturilor de a preveni 
acest lucru. Un bărbat mâncase o cupă de ceramică înainte ca gărzile să 
apuce să-l oprească. Murise în câteva ore, cu tot trupul sfârtecat pe 
dinăuntru. Altul îşi vârâse capul între spiţele roții de antrenament, 
frângându-şi gâtul. Ultimul, cu numai două nopţi înainte, îşi rupsese haina 
şi încercase să se spânzure de gratii. 


Atretes nu găsea nicio urmă de onoare în a-ţi lua viaţa. Voia ca, atunci 


când va muri, să fi luat cu el cât mai mulţi romani sau oameni care slujeau 
Romei. În cele din urmă, închise ochii şi adormi, visându la pădurile 
întunecate ale Germaniei şi la soţia sa moartă. 

Tharacus îl scuti de alergare în ziua următoare. În schimb, îl duse la 
mica arenă destinată demonstrațiilor. | se alătură într-o serie de exerciţii 
de încălzire şi de întindere. Atretes descoperi mirat cele patru gărzi 
înarmate care stăteau la distanţă egală pe lângă ziduri şi privi spre loja 
spectatorilor. Scorpus stătea împreună cu un bărbat negru şi înalt într-o 
haină roşie tivită cu aur. 

— Să vedem dacă mă poţi întrece, Atretes, zise Tharacus în germană şi 
aruncă în el cu una dintre cele două prăjini lungi şi groase. Se ghemui şi 
sări într-o parte, atacând cu măiestrie iar şi iar, şi apoi aşteptând. 

— Haide, zise el, luându-l peste picior. Atacă-mă dacă îndrăzneşti. 
Dovedeşte-mi că ai învăţat ceva. 

Lemnul greu de stejar era parcă de când lumea în mâinile lui Atretes. 
Capetele erau învelite în piele. Scorpus ordonase acest meci probabil din 
două motive: ori africanul era bogat şi în căutare de puţină distracţie, ori 
intenţiona să-şi cumpere un gladiator. 

Niciunul dintre ele însă nu satisfăcea mândria lui Atretes. Şi pentru că 
Scorpus nu se afla în faţa lui, îşi concentră toată ura asupra lui Tharacus. 

Înconjurându-l încet şi precaut pe Tharacus, căută o portiţă. Tharacus îşi 
roti îndemânatic arma. Atretes o blocă şi trosnetul de lemne izbite cu 
putere răsună în arenă. Tharacus îşi schimbă centrul de greutate, se 
întoarse fulgerător şi-l atinse pe Atretes pe partea laterală a creştetului, 
crestându-l chiar lângă ochi. 

O furie nebună făcu sângele lui Atretes să clocotească, dar cu puterea 
minţii şi a voinţei reuşi s-o ţină în frâu. Pară încă două lovituri, după care 
aplică la rândul lui altele două, făcându-l pe Tharacus să se clatine. 
Transformându-şi mânia aprinsă în izvor de putere, luă iniţiativa. Învăţase 
să privească mai degrabă în ochii adversarului decât la mâinile acestuia 
pentru a-i citi intenţiile. Pară două lovituri şi înfipse prăjina cea lungă în 
rinichii lui Tharacus, surprinzând expresia mirată a lanistului în timp ce se 


împleticea. Roti prăjina într-un cerc fulgerător, ţintind la capul 


adversarului. Lanistul făcu o săritură laterală şi se rostogoli în picioare. Un 
singur cuvânt din partea lui şi gărzile ar fi intervenit. Dar nu zise nimic. 

Loviturile rapide şi puternice ale prăjinilor lungi răsunau în mica arenă. 
Transpiraţia curgea gârlă pe trupurile celor doi, care icneau la fiecare 
lovitură mai puternică. Observând că lupta era prea echilibrată pentru a 
obţine vreun avantaj, Atretes îşi aruncă prăjina cât colo şi o apucă pe alui 
Tharacus, folosindu-se de toată puterea ca s-o îndrepte spre bărbia 
lanistului. Cunoştea toate trucurile acestuia. Avea să-ncerce să-l lovească 
la picioare. Când făcu mişcarea, Atretes îşi ridică genunchiul cu putere. Lui 
Tharacus i se tăie respiraţia, ochii îi sclipiră de durere şi degetele i se 
crispară. Atretes îşi ridică din nou genunchiul şi se folosi de prăjină ca să-l 
facă să dea înapoi. 

Cu colţul ochiului văzu un gardian schiţând o mişcare când Tharacus 
căzu. Ştia că are puţin timp la dispoziţie. Lăsând prăjina cea lungă, Atretes 
se aruncă asupra lui, apucă coiful cu mâna stângă şi îşi pregăti dreapta de 
lovitură. Ochii lui Tharacus se măriră în timp ce încerca să pareze lovitura 
pe care germanul o învățase chiar de la el şi îşi strigă ordinul prea târziu. 
Atretes lovi cu podul palmei sale baza nasului lui Tharacus, zdrobindu-i 
cartilajul şi înfigându-i-l până în creier. 

Doi gardieni îl târâră de lângă trupul cuprins de convulsii al lanistului. 
Atretes îşi aruncă capul pe spate şi scoase strigătul său de război, 
jubilând. Cu adrenalina gonindu-i încă prin corp, îl dădu la o parte pe unul 
din gardieni, înfigându-şi pumnul în abdomenul celuilalt şi smulgându-i 
gladiumul din teacă când acesta se prăbuşi. Alţi doi îşi scoaseră săbiile. 

— Nu-l ucideţi! strigă Scorpus din lojă. 

Vârându-şi săbiile la loc, gărzile se folosiră de o plasă ca să-l culce la 
pământ. Prins în ea ca un animal sălbatic, fu ţinut cu faţa în nisip iar 
gladiumul îi fu smuls din mâini. Îi puseră cătuşe la mâini şi la picioare şi îl 
ridicară, în timp ce el îi bombarda cu înjurături în greacă. Îl duseră înaintea 
lojei. 

Cu o greutate în piept, el îşi ridică privirea spre Scorpus şi spre 
oaspetele său şi le strigă toate apelativele infecte pe care le învățase în 
cele şase luni petrecute la ludus. Scorpus îl privi cu faţa albă şi crispată. 


Bărbatul cel negru rânji, îi spuse ceva lui Scorpus şi părăsi loja. 

În aceeaşi oră, Atretes fu legat în lanţuri într-o altă căruţă, împreună cu 
un gal, cu unul din provincia Asia şi cu doi bretoni de la alte ludusuri din 
Capua. Negrul mergea în faţa lor într-o lectică întunecoasă purtată de 
patru sclavi. 

Numele africanului era Bato. Era al împăratului Vespasian şi se bucura 
de poziţia prestigioasă de lanist principal la ludusul din Roma. 


Atretes era dus tocmai în inima Imperiului. 


— Spune-i că mă doare capul, zise lulia pe un ton expeditiv, fără să se 
uite la sclava care stătea în uşă cu rugămintea politicoasă din partea lui 
Claudius să i se alăture în bibliotecă. Nici măcar nu se opri din jocul pe 
care îl juca, ci lăsă să-i scape arşicele dintre degete şi le privi cum se 
rostogolesc cu zgomot pe podeaua de marmură. Neauzind glasul Hadasei 
şi nici uşa închizându-se, îşi ridică privirea nedumerită şi văzu privirea 
imploratoare a acesteia. 

— Du-te şi spune-i, porunci ea arogantă, şi Hadasa nu avu de ales decât 
să transmită mesajul stăpânei. 

— Am auzit, zise Persis printre dinţi şi se depărtă. 

Hadasa închise încet uşa şi-şi privi stăpâna. Cum putea fi atât de egoistă 
şi de meschină încât să-i refuze soţului ei cea mai mică plăcere? Cum 
trebuia să se simtă Claudius Flaccus? 

Observând privirea Hadasei, lulia deveni agresivă. 

— N-am niciun chef să petrec o altă seară plicticoasă în bibliotecă şi să-l 
ascult cum vorbeşte despre filosofia lui plicticoasă. De unde să ştiu eu şi 
ce mă interesează pe mine ce gândea Seneca? 

Apucă din nou arşicele şi le strânse în pumn. Ochii o usturau de lacrimi. 
De ce nu puteau s-o lase toţi în pace? îşi aruncă arşicele, iar acestea 
ricoşară, rostogolindu-se una după cealaltă pe jos. Se înfipse semeaţă în 
călcâie. 

Hadasa se aplecă şi le adună de jos unul câte unul. 

— Pur şi simplu nu înţelegi, zise lulia. Nimeni nu înţelege. 


— E soţul dumneavoastră, doamnă. 


lulia îşi ridică bărbia. 

— Şi asta înseamnă că trebuie să merg ori de câte ori mă cheamă, de 
parcă aş fi o sclavă? 

Hadasa nu putea decât să se întrebe ce va face Claudius Flaccus când i 
se va spune că tânăra lui soţie refuza să vină la el, invocând scuza 
meschină a unei dureri de cap. La început, lulia jucase rolul miresei vesele, 
mai mult ca să-şi impresioneze prietenele decât ca să-i facă pe plac soţului 
ei. Dar odată ce părăsiseră Roma, ea deveni penibil de politicoasă. 
Stabilită în Capua, deveni arţăgoasă. 

Claudius Flaccus era un om de o răbdare proverbială, dar îndrăzneala 
luliei de a-l refuza făţiş putea foarte bine să pună la încercare această 
virtute. În ultimele şase luni, Claudius trecuse cu vederea toanele luliei. 
Dar cu siguranţă că nesupunerea desăvârşită şi lipsa ei de politeţe aveau 
să-l scoată din sărite. Hadasa se temea pentru stăpâna ei. Oare bărbaţii 
romani îşi băteau soțiile? 

De asemenea, Hadasa era de-a dreptul scandalizată. Cum putea să fie 
lulia atât de oarbă, încât să nu vadă că Claudius Flaccus era un bărbat 
inteligent, bun şi generos? Ar fi fost un soţ demn pentru orice tânără. 
Claudius făcea tot ce-i stătea în putinţă ca s-o bine dispună pe lulia, 
prezentând-o prietenilor lui, scoţând-o la plimbare cu carul prin Campania, 
cumpărându-i cadouri. Dar lulia nu-i oferea în schimb nici măcar un strop 
de consideraţie. Recunoştinţa ei era superficială, ca şi când tot ce făcea el 
i se cuvenea şi ar fi fost de datoria lui să o facă. 

— E bun cu dumneavoastră, doamnă, zise Hadasa, încercând să 
găsească un mod de a discuta raţional cu ea. 

— Bun, făcu lulia, pufnind. E o dovadă de bunătate să mă asalteze cu 
atenţii pe care nu le vreau? E o dovadă de bunătate să-şi pretindă 
drepturile, când numai şi gândul la el mă umple de greață? Nu vreau să-mi 
petrec seara cu el. 

Îşi acoperi faţa cu mâinile. 

— Urăsc când mă atinge, zise ea cutremurându-se. Şi are o piele albă ca 
moartea. 


Hadasa simţi cum îi năvăleşte sângele în obraji. 


— Numai când mă gândesc la el mi se face rău. 

lulia se ridică şi merse la fereastră, privind în curte. 

Hadasa îşi cobori privirea spre mâinile ei încleştate, neştiind ce să facă 
pentru a-şi linişti stăpâna. O asemenea conversaţie deschisă o stânjenea. 
Ce ştia ea despre intimităţile vieţii de cuplu? Probabil era de nesuportat 
pentru lulia şi n-ar fi trebuit să se grăbească în a o judeca. 

— Poate sentimentele vi se vor schimba când veţi avea copii, zise 
Hadasa. 

— Copii? făcu lulia cu o scăpărare a ochilor ei întunecaţi. Nu sunt 
pregătită să am copii. Încă nici n-am apucat să trăiesc. 

Îşi trecu mâna peste o tapiserie babiloniană. 

— Zeii trebuie că sunt de acord cu mine, pentru că încă nu sunt 
însărcinată şi asta nu pentru că soţul meu n-ar încerca. O, el încearcă de 
nu mai poate. În ciuda tuturor acelor mari speranţe nutrite de tata într-o 
descendență regală, se pare că sămânţa lui Claudius s-a cam stricat. 

Amărăciunea ei se transformă în voie bună când se uită înapoi la 
Hadasa. Începu să râdă. 

— Eşti toată roşie la faţă. 

Dar zâmbetul îi păli repede şi se tolăni pe canapea. Se uită la o frescă 
luminoasă de pe perete ce înfăţişa bărbaţi şi femei zburdând într-o viroagă 
din pădure. Aceştia râdeau şi erau veseli. De ce nu putea să arate şi viaţa 
ei aşa? De ce trebuia să aibă un soţ atât de bătrân şi plictisitor? îşi va 
petrece tot restul vieţii de-aici înainte încuiată în această vilă din Capua? 
Tânjea după viaţa palpitantă din Roma. Îi era dor de inteligenţa lui Marcus. 
Era dornică de aventură. Claudius n-ar fi fost de acord nici măcar să o 
ducă la unul dintre ludusurile de gladiatori pentru a participa la o şedinţă 
de antrenamente. 

— ÎI mai ţii minte pe gladiatorul pe care l-am văzut? întrebă lulia 
visătoare. Era frumos, nu-i aşa? Ca Apollo. Pielea lui era ca bronzul şi 
pletele ca soarele. 

Îşi duse mâna cu delicateţe la stomac. 

— M-a făcut să tremur pe dinăuntru. Când s-a uitat la mine, am simţit că 


iau foc. 


Se întoarse cu faţa palidă, cu ochii strălucind de lacrimi de amară 
dezamăgire. 

— Şi de altă parte e Claudius, care-mi îngheaţă sângele în vene. 

Hadasa îl ţinea minte pe gladiator. lulia insistase să treacă prin livadă 
ziua următoare şi cealaltă, dar, din fericire, gladiatorul şi antrenorul său 
nu-şi mai făcură apariţia. 

lulia se ridică neliniştită şi-şi masă tâmplele. 

— Chiar că mă doare capul, zise ea. Numai gândul la Claudius îmi dă 
durere de cap. 

Îi trecu prin minte într-un târziu că era posibil ca pe Claudius să-l fi 
supărat refuzul ei. Nu se cuvenea ca o femeie să-i refuze soţului ei ceva. 
Se gândi la mama ei şi se simţi vinovată. Aproape că îi vedea privirea plină 
de reproş şi îi auzea mustrarea blândă dar usturătoare. 

lulia îşi nuşcă buza, ofensată. Nu-l văzuse niciodată pe Claudius supărat. 
Inima începu să-i bată cu putere. 

— Poate că el nu va crede, dar nu mă simt bine. Du-te şi vorbeşte cu el 
pentru mine, zise ea, şi arătă cu mâna spre uşă. Transmite-i salutările 
mele cordiale şi explică-i că voi face o baie prelungită şi apoi voi merge la 
culcare. Cheam-o pe Catya la mine. 

Probabil că afurisitul de Persis îi spusese deja lui Claudius că ea juca 
arşice. 

Hadasa o chemă pe slujnica macedoneancă şi străbătu coridorul interior 
până la bibliotecă. Casa imensă era tăcută şi liniştită. 

Claudius stătea la biroul său cu un sul de pergament desfăşurat înaintea 
lui. Lumina lămpii făcea ca firele cărunte din părul lui să pară de un alb 
strălucitor. Claudius îşi ridică privirea. 

— Persis mi-a transmis deja că pe doamna lulia o doare capul. 

Tonul lui era sec, iar expresia mai degrabă indiferentă decât supărată. 

— S-a răzgândit cumva? 

— Nu, domnule. Doamna lulia vă transmite salutările ei cordiale şi 
regretă că nu se simte bine. Va face o baie şi se va retrage la culcare. 

Claudius făcu o grimasă. Astfel era expediat chiar înainte de apusul 
soarelui. Nu se lăsa nici păcălit, nici enervat de scuzele luliei. De fapt, se 


simţea uşurat. Se lăsă pe spate suspinând uşor. Încercările lui de a o bine 
dispune pe lulia deveniseră sâcâitoare deja. În şase luni de căsnicie 
Claudius învățase multe despre tânăra lui soţie, dar prea puţine care să-l 
facă s-o îndrăgească. Zâmbi dureros. Era frumoasă şi făcută să fie 
admirată, dar copilăroasă şi egoistă. 

lar el nu era decât un bătrân nebun, care încerca să zboare pe aripile lui 
Eros. 

Prima dată când o zărise pe lulia fusese surprins de asemănarea dintre 
ea şi Elena, iubita lui soţie. Crezuse, sau mai degrabă visase, că poate era 
o reîncarnare a acesteia. Devenise încrezător, hrănindu-se cu speranţă, 
agăţându-se de o posibilitate inexistentă. Dar zeii n-au făcut decât să-i 
joace o festă. 

Gândul la Elena îl făcea să simtă singurătatea. Îşi amintea de dulcea ei 
prezenţă cu o dorinţă dureroasă. Toţi acei ani petrecuţi cu ea nu fuseseră 
de ajuns. O viaţă de om nu ar fi fost de ajuns. 

Elena fusese liniştită, gânditoare, blândă, mulţumită să stea cu el în 
camera aceasta ore în şir. Stăteau de vorbă despre toate - artă, zei, 
filosofie, politică. Chiar şi lucrurile banale, chestiunile de zi cu zi pe care le 
spunea el păreau s-o intereseze. lulia era în continuă mişcare şi deborda 
de o energie pe care n-o putea ţine în frâu. Claudius intuia sentimente şi 
pasiuni contradictorii care se luptau în ea, pasiuni pe care el nu le putea 
controla. Era frumoasă, mai frumoasă ca Elena, cu linii fine şi cu o 
delicateţe marmoree. Dar avea ceva neliniştitor. 

Nimic n-o interesa pe lulia decât, probabil, ludusurile cu gladiatori care 
populau împrejurimile Capuei. Voia să viziteze unul dintre acele locuri 
barbare şi să vadă cum se antrenau gladiatorii. Voia să afle totul despre ei. 
Ori de câte ori încerca să abată discuţia pe tărâmuri mai luminate, ea 
aducea înapoi conversaţia la acei sărmani nenorociţi de dincolo de zidurile 
înalte şi de gratiile groase. 

Poate că aştepta prea mult de la ea. Era tânără şi lipsită de experienţă. 
Avea o minte ageră, dar sfera ei de interes era mult prea îngustă. Elena a 
lui fusese cerebrală; lulia era senzuală. Deşi trupul ei tânăr şi frumos îi 


oferea o oarecare plăcere, aceasta era de o durată tot mai scurtă şi 


urmările tot mai descurajatoare. Cu Elena împărţise pasiune şi tandreţe. 
Câteodată râdeau şi stăteau de vorbă până adormeau. lulia suferea 
apropierea lui cu o tăcere de martir. Nu rămânea niciodată în dormitorul ei 
mai mult decât era necesar. 

Singurătatea insuportabilă de a-i fi supravieţuit Elenei nu-l părăsea 
niciodată. Sperase că o va depăşi căsătorindu-se cu lulia cea tânără şi 
plină de viaţă. Dar cât de mult se putea înşela un om! Nu aveau nimic în 
comun. Ceea ce crezuse a fi dragoste nu se dovedise a fi decât nevoia 
fizică a unui bărbat nebun. 

Cum trebuia să mai râdă Cupidon acum că săgeata lui îşi atinsese ţinta 
atât de adânc şi de exact! Claudius îşi pierduse capul, dar nu şi inima şi 
acum avea tot restul vieţii înainte să-şi regrete nebunia. 

Desfăşură mai departe pergamentul şi se afundă în studiul său despre 
religiile Imperiului. Acest subiect era suficient ca să-l ţină ocupat până 
când Hades, zeul lumii de dincolo, avea să-i ceară sufletul. 

În dimineaţa următoare, îşi văzu tânăra soţie plimbându-se prin grădină 
cu slujitoarea ei. lulia se aşeză pe o bancă de marmură şi culese flori. În 
timp ce fata rămase în picioare vorbindu-i. lulia îşi ridică o dată privirea şi 
făcu o remarcă scurtă, făcându-i apoi semn să continue. El rămase privind 
timp îndelungat la sclava care vorbea, apoi merse să li se alăture, curios 
să audă despre ce vorbeau. 

lulia îl văzu venind şi îi căzu faţa. Hadasa îl văzu şi ea şi se opri din 
povestit. lulia îşi muşcă buza de jos. Se întrebă dacă o va certa pentru că a 
refuzat să meargă la el în bibliotecă seara trecută, dar el nu spuse niciun 
cuvânt despre asta. Hadasa rămase tăcută, aşa cum se cuvenea la 
apropierea stăpânului. lulia spera că, indiferent ce ar fi avut Claudius de 
spus, va spune şi apoi va pleca în treaba lui. 

El se aşeză pe bancă alături de soţia lui. 

— Servitoarea ta îţi povestea ceva. 

Văzu cum obrajii tinerei sclave se îmbujorară. 

— Îmi spunea una din poveştile ei. 

— Ce fel de poveşti? 

— Despre poporul ei. 


lulia mai smulse o floare. 

— Poveştile astea fac să treacă mai repede timpul când nu am altceva 
de făcut. 

Duse floarea la nas şi îi sorbi parfumul greu şi dulceag. 

— Poveşti legate de religie? întrebă Claudius. 

lulia îl privi printre gene şi râse uşor. 

— Pentru un evreu, totul e legat de religie. 

Claudius o privi pe servitoarea luliei cu mai mult interes. 

— Mi-ar plăcea să aud şi eu câteva din poveştile astea când poţi să te 
lipseşti de ea, draga mea. Fac un studiu comparativ asupra religiilor. Ar fi 
interesant să aud ce are de spus servitoarea ta despre fundamentele 
credinţei evreilor într-un dumnezeu nevăzut. 

Şi astfel, următoarea dată când Claudius îi spuse lui Persis s-o cheme pe 
soţia lui, lulia îi trimise nu numai salutări cordiale şi regrete, ci şi pe 


Hadasa în locul ei. 


CAPITOLUL 11 


Marcus ţinea strâns în mâini căpăstrul noului său armăsar alb, 
conducându-l prin mulţimea strânsă lângă porţile oraşului. Armăsarul lui 
era maiestuos, adus de curând din Arabia, iar zgomotul şi confuzia îl 
agitau. Marcus înţelese repede că nu prea putea să-şi croiască drum pe 
jos, aşa că încălecă. 

Daţi-vă la o parte sau vă calc în picioare! strigă el câtorva oameni din 
faţa lui. Armăsarul îşi aruncă înainte capul uriaş şi fornăi agitat. Marcus îl 
înghionti cu pintenii, privind la trecătorii care îi făceau loc speriaţi. 

În afara zidurilor Romei, drumul era presărat cu călători dornici să intre 
în oraş. Cei mai săraci veneau pe jos, cărând în spate, cu sacii, tot ce 
aveau, în timp ce bogătaşii erau aduşi în lectici pedante sau în sofisticate 
şarete poleite, împodobite cu perdele roşii. Raeda cu patru loji, trase de 
patru cai, erau ticsite cu pasageri, iar mai rapidele şi mai uşoarele cisium, 
cu două roţi şi doi cai, înaintau cu repeziciune. Cei care conduceau carele 
trase de boi şi încărcate cu marfă mergeau alene, ştiind că vor fi nevoiţi să 
aştepte până după apusul soarelui ca să li se ridice încărcătura. 

Marcus se îndreptă călare spre sud, pe Via Appia, mândru de noua sa 
achiziţie. Impuse animalului un ritm uşor de galop, iar calul alerga cu capul 
sus, smucindu-se agitat, în dorinţa de a o lua la goană. Drumul era plin de 
delegaţi din provinciile îndepărtate, de oficiali romani, de soldaţi, de 
comercianţi, de negustori şi de sclavi din zeci de regate cucerite. Străbătu 
suburbiile şi trecu pe lângă o grămadă de sclavi, prizonieri şi soldaţi, 
adunaţi la muncă să repare o secţiune a drumului care ducea spre vilele 
noi de pe deal. Construcţii noi se înălţau ca ciupercile în toate văile ce 
înconjurau cetatea. 

Cu cât se îndepărta mai mult, cu atât respira mai uşurat. Simţea nevoia 
să scape de aglomeraţia oraşului, de vuietul neîncetat şi de îndatoririle 
supărătoare. Aproape că terminase construcţia de insulae - blocuri de 
apartamente imense, înalte, fiecare acoperind câte un cvartal - lângă 
Câmpul lui Marte şi târgul de vite. Oamenii stăteau deja la coadă pentru 


un loc în apartamentele lui, având în vedere că erau mai bine construite 


decât majoritatea celorlalte şi cu mai puţine riscuri de incendiu. În curând 
chiriile vor curge gârlă. Vila de pe Capitoliu nu era decât pe jumătate gata, 
dar avea deja patru oferte pentru ea, una mai bună decât cealaltă. Nu 
acceptase niciuna. Odată terminată, intenţiona să deschidă vila câtorva 
oaspeţi mai influenţi şi să ţină o licitaţie particulară, ridicând preţul cât mai 
sus. 

Tata făcea presiuni asupra lui să se implice mai mult în afacerile 
maritime, dar propriile lui afaceri mergeau atât de bine şi-i ocupau atât de 
mult timp, încât Marcus nu progresa deloc în această direcţe. Ce 
provocare era să preiei ce era deja consacrat? El voia să-şi construiască 
propriul nume şi propriul său mic imperiu în cadrul Imperiului. Şi reuşea. 
Reputația lui crescuse în mod constant odată cu contractele aranjate de 
Antigonus prin legăturile lui politice. 

Antigonus era un alt motiv pentru care Marcus voia să plece din Roma 
pentru câteva zile. Se săturase să-l tot audă plângându-se de necazurile 
lui şi cerşind bani. Şi îi critica prea liber pe cei de la putere. 

Voia, de asemenea, să se distanţeze puţin de Arria. Încetase deja să-i 
mai caute compania, dar ea continua să-l caute. Arria îi spuse că Fannia 
divorța de Patrobus şi că spunea la toată lumea că are un iubit, iar el nu 
voia ca şi această problemă să cadă pe umerii lui. Se strâmbă, amintindu- 
şi de tonul jignit şi supărat al Arriei. 

— Tu eşti acela, Marcus? 

— N-am mai văzut-o pe frumoasa Fannia de la banchetul dat de 
Antigonus în cinstea Jocurilor Apollinare, răspunse el sincer. 

Erai acolo, ţii minte? Ai înotat goală în fântâna lui Antigonus închinată 
satirilor. 

Fusese beată şi nemaipomenit de mânioasă văzându-l în grădină cu 
Fannia. El o aruncase în fântână, dar se îndoia că-şi mai aduce aminte. 

Acum Arria era prezentă la fiecare festival sau banchet la care mergea 
el, un spin permanent în coaste. Jignită de faptul că o respingea, le spunea 
prietenelor ei că ea se săturase de el, deşi era atât de evident că încă îl 
dorea. Insistenţa ei era stânjenitoare. 


Găsea o oarecare uşurare în statutul lui de om liber. Putea să facă ce 


voia, când voia, cu cine voia. O perioadă scurtă de câteva zile se distră, cu 
Mallonia, o prietenă de-a lui Titus, fiul împăratului. Prin ea ajunse Marcus 
să-i fie prezentat lui Titus. Mai tânărul Flavius fusese deprimat de 
terminarea legăturii lui amoroase cu prinţesa evreică, Berenice. Deşi 
captiva lui, ea a fost cea care-l captivase. Marcus se miră de zvonurile care 
circulau prin tot Imperiul, cum că Titus ar fi intenţionat să se însoare cu o 
evreică. Nu le dăduse crezare până nu-l întâlnise pe el în persoană. Dacă 
n-ar fi poruncit Vespasian să se pună capăt relaţiei, poate chiar ar fi făcut- 
O. 

Lui Titus nici măcar n-ar fi trebuit să-i treacă prin cap să se însoare cuo 
femeie dintr-un asemenea neam păgân. Poate de vină erau prea multele 
luni de campanie alături de prea îndelungatul timp petrecut sub soarele 
încins al ludeii. Femeile erau făcute ca să le cucereşti şi să te bucuri de 
ele, nu ca să întoarcă pe dos viaţa unui bărbat sau să dea naştere unei 
răscoale în Imperiu. 

Marcus se gândi la Hadasa, dar îşi alungă repede chipul ei blând din 
minte. 

Îşi îndreptă gândul către carierele de piatră. Cumpărase două cariere la 
o zi de mers faţă de Roma după ce-i ajunse la urechi un zvon transmis de 
un agent de-al său. Unul dintre sclavii de la priatul lui Vespasian auzise din 
întâmplare o discuţie între împărat şi mai mulţi senatori în legătură cu 
lacul lui Nero aflat lângă Casa de Aur. Vespasian se ţinea cu încăpățânare 
de ideea de a seca lacul şi de a construi pe locul lui un amfiteatru suficient 
de larg să poată cuprinde peste o sută de mii de plebei. 

Era nevoie de tone de pietriş şi de unde altundeva să le cumpere dacă 
nu din carierele de piatră aflate în apropierea Romei? Adevărat, Marcus nu 
deţinea decât o mică parte din acţiuni la aceste cariere, dar chiar şi atât 
avea să valoreze o avere de-ndată ce colosalul proiect avea să fie pus pe 
picioare. 

Rânjind, Marcus dădu pinteni calului şi porni în galop la vale. Viteza şi 
puterea animalului pe care-l călărea îl înviorau şi făceau să-i clocotească 
sângele în vene. Armăsarul începu să încetinească după mai multe mile. 


Marcus sorbi cu nesaţ aerul proaspăt de la ţară. 


Se întrebă cum o mai ducea lulia cu bătrânul Claudius. N-o mai văzuse 
de luni întregi. Nu se aştepta să-l vadă şi gândul de a-i face o surpriză 
absolută îl încântă. 

Cumpără de-ale gurii la o piaţă în aer liber dintr-unul din micile civitates 
şi-şi continuă drumul. Trecu pe lângă un călător bogat care le poruncea 
sclavilor săi să întindă cortul pentru noapte. Cu tot convoiul ce-l însoțea şi 
mulţimea de soldaţi romani de pe drum, erau puţine şanse să fie atacat. 
Însă dacă alegeai să-ţi petreci noaptea la unul dintre hanurile locale te 
puteai aştepta să fii jefuit sau chiar mai rău. 

Marcus avea prieteni pe drum, dar hotărî să nu se oprească la ei. Voia 
să fie singur, să se desfete în linişte şi să-şi audă propriile-i gânduri. Alese 
un loc pentru înnoptare departe de drum, la adăpostul unei formaţiuni de 
granit. 

Seara era călduroasă, aşa că nu era nevoie să facă foc. Luă jos şaua şi 
pătura de pe cal şi începu să-l ţesale. În apropiere era un mic pârâu şi 
multă iarbă pentru păscut. Îşi priponi calul aproape de apă şi se întinse 
sub cerul înstelat. 

Liniştea suavă răsuna în urechile lui precum cântecul unei sirene. O 
savură, bucurându-se de pacea din jur. Dar aceasta îl părăsi curând şi 
mintea i se umplu de zecile de hotărâri de afaceri pe care trebuia să le ia 
în următoarele săptămâni. Cu cât îi mergea mai bine, cu atât viaţa lui 
devenea mai complicată. Chiar şi această evadare de câteva zile 
necesitase un efort monumental. 

Cel puţin nu avea poziţia socială a tatălui său. Nu trebuia să stea într-un 
jilţ în fiecare dimineaţă devreme şi să împartă denarii la peste douăzeci de 
clienţi care stăteau cu pălăriile în mâini, zăbovind, cerându-i sfaturi, 
linguşindu-l şi arătându-şi recunoştinţa prin plecăciuni prefăcute. 

Tatăl lui era un om generos, dar câteodată şi lui îi părea rău de bănuţul 
acela drămuit. Spunea că tocmai asta stinge în oameni dorinţa de a-l 
câştiga prin muncă. Pentru câţiva denari, îşi vindeau respectul de sine. Dar 
ce altceva puteau face romanii când veneau oameni din toate provinciile 
cucerite şi piaţa era dominată de mărfuri străine? Muncitorii romani liberi 


cereau mai mult decât sclavii din provincii. Efesenii ca tatăl său profitaseră 


de orice ocazie. 

Născut şi educat în Cetatea Eternă, Marcus se simţea sfâşiat între 
apartenenţe. Era mai mult roman decât efesean. Cu toate astea, tatăl său 
simţea că-şi are rădăcinile înfipte adânc în Efes. Cu câteva seri în urmă, îi 
spusese mâniat la culme: 

— Poate că prin cetăţenie sunt roman, dar prin sânge sunt şi voi rămâne 
întotdeauna efesean - ca şi tine, de altfel! 

Pe Marcus îl mirase vehementa tatălui său. 

— Pe vremuri, era mare lucru să fii roman, continuă Decimus, 
explicându-şi astfel motivele pentru care devenise cetăţean al Imperiului. 
Era nevoie de timp şi efort. Era o chestiune de onoare, un privilegiu al 
câtorva aleşi. Dar în aceste zile, orice om poate deveni roman cu o 
anumită sumă de bani, fie el aliat sau inamic. Imperiul e acum ca o târfă 
ordinară, bolnavă şi putredă pe dinăuntru. 

Tatăl său se încingea şi vorbea cu o repeziciune plină de iritare despre 
ţara natală pe care o părăsise cu mai bine de două decenii în urmă. Nici 
chiar modul abil în care Vespasian conducea Imperiul nu-i potolea 
supoziţiile cumplite. Ca şi când o forţă necunoscută încerca să-l împingă 
pe bătrânul Valerian înapoi în Efes. 

Marcus oftă, încercând să se gândească la lucruri mai plăcute şi mai 
puţin tulburătoare. La Mallonia, cu ochii ei verzi şi viclenia ei îndelung 
exersată; la Glaphyra, cu formele ei fine şi voluptuoase. 

Dar atunci când adormi, femeia care-i umplu visele fu o tânără evreică 
cu mâinile ridicate spre cer către un dumnezeu necunoscut. 

lulia era în delir de fericire că-şi vede fratele. Se aruncă în braţele lui, 
râzând şi exprimându-şi recunoştinţa pentru venirea lui. El o luă pe sus şi o 
sărută plin de afecţiune, o reaşeză apoi înapoi pe picioare şi, cuprinzând-o 
cu braţul, ieşiră în curte. Crescuse în cele câteva luni de când n-o mai 
văzuse şi era mai încântătoare ca niciodată. 

— Unde e soţiorul tău cel iubitor? 

— Probabil în biblioteca lui, îşi studiază iar pergamentele, zise ea cu o 
ridicare indiferentă din umeri şi cu o fluturare evazivă a mâinii. 


— Ce vânt te-aduce la Capua? 


— Tu, zise el mândru de frumuseţea ei. Ochii lui iei străluceau ca două 
stele şi asta numai pentru el. 

— Mă duci la unul dintre ludi? Claudius n-are timp din cauza studiilor lui, 
iar eu ard de nerăbdare să văd cum se antrenează gladiatorii. 

Ce zici, Marcus? O, te rog. Ar fi atât de distractiv. 

— Nu văd nicio problemă în asta. E unul anume pe care ai dori să-l 
vizitezi? 

— E unul nu departe de aici. Aparține unui bărbat pe nume Scorpus 
Proctor Carpophorus. Am auzit că deţine unul dintre cele mai bune centre 
de instruire din provincie. 

Grădinile lui Claudius erau mari şi frumoase. Nenumăraţi sclavi curăţau 
copacii, tundeau iarba şi smulgeau buruienile pentru ca aleile să rămână 
mereu frumos aranjate. Păsările zburau şi cântau de pe crengile înalte ale 
copacilor maturi. Această vilă aparținuse familiei lui Claudius vreme de 
mulţi ani. Soţia lui Elena murise aici. Marcus nu văzu niciun semn că 
fantoma ei ar fi umbrit fericirea maritală a luliei, Părea mai fericită acum 
decât în ziua când şi-au rostit legămintele. 

— Cum te descurci cu soţul tău? întrebă Marcus cu un zâmbet şăgalnic. 

— Destul de bine, zise lulia cu un surâs viclean. Câteodată ne mai 
plimbăm prin grădină, câteodată stăm de vorbă. 

Râse, văzându-i rânjetul răutăcios. 

— O, da, şi asta, dar nu prea des zilele astea, slavă zeilor. 

O uşoară încruntare trecu pe fruntea lui Marcus, în timp ce ea alergă şi 
se aşeză pe o bancă de marmură, la umbra unui stejar bătrân. 

— Povesteşte-mi tot despre Roma, Marcus. Ce se mai întâmplă pe- 
acolo? Ce bârfa am pierdut? Mor de curiozitate. 

Marcus vorbi o vreme, iar sora lui părea absorbită de tot ce spunea. O 
servitoare le aduse vin şi fructe. N-o mai văzuse până atunci. lulia îi făcu 
semn să plece şi rânji spre el. 

— Numele ei e Catya. Încântătoare, nu? Să nu cumva să încerci să-i faci 
un copil cât stai aici, Marcus. Ai să jigneşti simţul de proprietate al lui 
Claudius. 

— Ai vândut-o pe copila evreică pe care ţi-a dat-o mama? 


— Pe Hadasa? Nu m-aş despărţi de ea pentru nimic în lume! 

E devotată şi ascultătoare şi mi-a fost de mare folos în ultimele câteva 
luni. 

Era un mesaj ascuns în ultima parte a afirmației surorii lui, căci ochii ei 
străluceau de o bucurie drăcească. Marcus zâmbi aspru. 

— Chiar aşa? 

— Claudius e de-a dreptul absorbit de ea, zise ea amuzată. 

Un val de emoţii întunecate îl cuprinse brusc pe Marcus. Nu-şi putu 
lămuri sentimentele, pentru că gheara ce i se înfipse în stomac îl deranja 
în prea mare măsură. 

— Şi ţie îţi convine situaţia asta? întrebă încet, controlându-şi tonul. 

— Ba bine că nu. Mă bucură nespus! 

Zâmbetul îi păli când îi văzu expresia feţei. Îşi muşcă buza ca un copil, 
dintr-odată mai nesigură pe ea. 

— Nu trebuie să mă priveşti aşa. Tu n-ai cum să înţelegi cât de groaznic 
a fost, Marcus. Am suportat foarte greu. 

Cu mânie crescândă, el o prinse de încheietura mâinii şi ea îşi întoarse 
privirea. 

— A fost dur cu tine? 

— Nu chiar dur, zise ea, privindu-l stânjenită. Insistent doar. A devenit 
plictisitor, Marcus. Nu vrea să mă lase în pace nici măcar o noapte. Apoi 
mi-a venit ideea s-o trimit pe Hadasa. Nu e nimic rău în asta, nu-i aşa? Nu 
e decât o sclavă. E obligată să mă slujească, indiferent ce aş decide. 
Claudius pare perfect mulţumit de acest aranjament. 

Nu s-a plâns deloc. 

Sângele pulsa în capul lui Marcus. 

— Ce scandal frumos va izbucni când va rămâne ea însărcinată înaintea 
ta! 

— Nu-mi pasă, zise lulia. Poate să-i facă ce vrea, atâta timp cât mă lasă 
pe mine în pace. Nu suport nici să mă atingă. 

Se ridică şi se depărtă de el, ştergându-şi lacrimile de pe obrajii palizi. 

— Nu te-am văzut de luni de zile, iar acum eşti supărat pe mine. 


Se ridică şi el şi se duse spre ea, apucând-o ferm de umeri. 


— Nu sunt supărat pe tine, zise blând. Linişteşte-te, micuţo. 

O întoarse spre el şi o îmbrăţişă strâns. Ştia că asemenea aranjamente 
funcționau în multe familii. Ce treabă avea el dacă sora lui hotăra să 
iniţieze asemenea practici în propria ei casă? Atâta timp cât ea era fericită, 
ce importanţă avea ce făcea? 

Dar avea importanţă. Îşi spuse că îngrijorarea pentru căsnicia surorii lui 
îl făcea să fie atât de neliniştit. Dar gândul că Flaccus le avea şi pe sora lui 
şi pe Hadasa îl măcina, mai mult decât crezuse că ar fi posibil. 

Claudius li se alătură. Părea bine făcut pentru un bărbat de cincizeci de 
ani şi fericit în căsnicie. Marcus îl urmări când se afla în apropierea luliei 
tot restul după-amiezii şi seara. Un lucru era clar: Claudius nu mai era 
îndrăgostit de ea. O trata cu respect şi cu sfială, dar se vedea că scânteia 
dispăruse. 

lulia era relaxată şi continuă să-i pună întrebări lui Marcus despre Roma. 
Nu făcu niciun efort să-l includă şi pe Claudius în conversaţie, ignorându-l 
aproape ostentativ. Când acesta intra de bunăvoie în discuţie, îl asculta cu 
un aer plictisit şi suferind care-l făcea pe Marcus să se crispeze înăuntrul 
lui. Oricum, rareori avea Claudius ceva de spus. Asculta politicos 
conversaţia lor, dar nu părea prea interesat de chestiunile de stat sau de 
ce se întâmplase la diferitele festivaluri. Părea absent şi adânc cufundat în 
propriile lui reverii. 

Se întinseră pe canapele pentru cină. La felul principal li se servi purcel 
în sos, dar lui Marcus nu-i prea era foame şi abia dacă se atinse de 
mâncare. Bău mai mult vin ca de obicei, dar tensiunea din el crescu, nu 
dispăru odată cu băutura. Hadasa era cea care o servea pe lulia. 

După o scurtă privire aruncată în treacăt evreicei, Marcus nu se mai uită 
la ea. Dar observă modul în care o privi Claudius de câteva ori. Zâmbi o 
dată, un zâmbet afectuos care-l făcu pe Marcus să strângă între palme 
cupa cu vin. lulia părea cât se poate de mulţumită. 

Muzicanţii cântau la n-ai şi la liră, scoțând sunete mângâietoare menite 
să liniştească o inimă tulburată. Servind câteva fructe la sfârşit, Claudius 
înălţă pocalul de aur, apoi îl răsturnă. Vinul roşu împroşcă podeaua de 


marmură într-o libaţie închinată zeilor, punând astfel capăt mesei. 


lulia îşi exprimă dorinţa de a se aşeza în grădină. 

— Marcus şi cu mine avem atâtea să ne spunem, Claudius, zise ea 
cuprinzându-l pe Marcus cu braţul, arătând astfel clar că nu era dorită 
compania soţului ei. Marcus observă zâmbetul cald, uşurat al lui Claudius. 

— Desigur, draga mea, zise el, aplecându-se s-o sărute pe obraz. Marcus 
simţi cum degetele ei se crispează pe braţul lui. Claudius se îndreptă şi se 
întoarse spre el. 

— Ne vedem mâine dimineaţă, Marcus. Dacă ai nevoie de ceva, nu 
trebuie decât să-i spui lui Persis. 

Îi lăsă singuri. 

— Vreţi să vă aduc un şal, doamnă? întrebă Hadasa. E răcoare în seara 
asta. 

Glasul ei blând îl străpunse pe Marcus drept în inimă şi simţi un impuls 
de mânie iraţională împotriva ei. Fata părăsi camera şi se întoarse cu un 
şal de lână, pe care îl aşeză tandru pe umerii luliei. El o privi făţiş, dar ochii 
ei nu se ridicară nici măcar o dată spre ai lui. Hadasa făcu o uşoară 
plecăciune şi se dădu cu un pas înapoi. 

Stând astfel în grădină, lulia îi ceru să-i povestească despre toate 
concursurile cu gladiatori pe care le văzuse în ultimele luni. Marcus o 
amuză cu relatările diferitelor întâmplări haioase. 

— Bretonul şi-a aruncat sabia şi a început să alerge de jur împrejurul 
arenei. Era mic şi foarte rapid şi îl făcea pe gal să arate ca un bou încălţat. 
Micuţul breton trebuie că a trecut de vreo trei ori pe lângă sabia lui şi nici 
prin cap nu-i trecea s-o ridice. 

Mulțimea se prăpădea de râs. 

lulia râse şi ea. 

— L-a prins galul, în cele din urmă? 

— Nu, şi concursul a devenit atât de plictisitor, încât galul a fost scos din 
arenă şi a fost trimisă o haită de câini dresați. Micul breton n-a mai rezistat 
mult după aceea. Câteva minute şi totul a luat sfârşit. 

lulia suspină. 

— Cu ceva timp în urmă am văzut un gladiator care alerga împreună cu 


instructorul lui pe marginea drumului. Era foarte rapid. El l-ar fi prins cu 


uşurinţă pe breton. 

Puse mâna pe coapsa lui Marcus. 

— Când mă duci la ludus? 

— Lasă-mă o zi să mă odihnesc după călătorie. Apoi mai discutăm, zise 
el zâmbind absent. Oricât ar fi încercat, nu reuşea să-şi abată mintea de la 
Hadasa. 

— Nu vreau să discutăm. De fiecare dată când discut cu Claudius despre 
asta, schimbă subiectul. Spune că nu are timp să mă ducă. Dar are timp. 
Adevărul e că nu vrea să meargă. Dacă mă refuzi şi tu, am să găsesc eu o 
cale să merg singură. 

— larăşi mă ameninţi cu consecinţe cumplite, din câte văd, zise el, 
rânjind. 

— Nu-i deloc amuzant. Nu-ţi poţi imagina cât e de plictisitor să trăieşti la 
tară. 

— Înainte îţi plăcea la nebunie la ţară. 

— Da, o săptămână, două, când eram copil. Dar acum sunt femeie, 
Marcus. M-am săturat să joc arşice şi zaruri. 

— Atunci aşază-te la casa ta şi fă-ți copii, zise el, ciupind-o în joacă de 
obraz. Dărăceşte lâna şi apucă-te de ţesut ca mama. 

Ochii ei scăpărară, plini de resentimente. 

— Foarte bine, zise ea cu demnitate gravă şi dădu să se ridice. 

Râzând, Marcus o apucă de încheietură şi o făcu să se aşeze la loc. 

— Am să te duc eu, surioară. Poimâine o să fac aranjamentele necesare. 

Ea se lumină instantaneu. 

— Ştiam că n-ai să mă dezamăgeşti. 

Aerul serii se răcori, făcându-i să se întoarcă în casă. 

Marcus se folosi de frumoasa baie a lui Claudius. Se simţi amuzat când 
lulia i-o trimise pe Catya. Ea îi ţinu prosopul când ieşi din apă şi se oferi să- 
i ungă trupul cu uleiuri parfumate şi să-l scarpine pe spate. Dar el o 
expedie în favoarea maseurului lui Claudius. Călărise ore în şir şi dormise 
pe pământul tare. Muşchii îl dureau şi nu de mâna gingaşă a unei femei 
avea nevoie. Poate mai târziu. 


În timp ce sclavul îi frământa muşchii, se gândi la Hadasa. 


Relaxat într-o oarecare măsură după masaj, se retrase într-o cameră de 
oaspeţi spațioasă şi se întinse pe pat. Se uită amuzat la fresca primitivă cu 
copii ce se jucau pe un câmp de flori. Poate că această cameră fusese 
destinată copiilor. 

Un gând întunecat îl copleşi. Ce şanse avea lulia să aibă copii, dacă ea o 
lăsa pe servitoarea ei să-i uzurpe poziţia? 

Era târziu. lulia trebuie că se culcase de mult şi nu mai avea nevoie de 
servitoarea ei. Se întrebă dacă Hadasa mai mergea pe furiş în grădină 
noaptea să se roage zeului ei. Sperând s-o găsească acolo, se ridică şi ieşi. 
Negăsind-o, intră din nou în casă şi chemă un sclav. 

— Adu-o pe Hadasa la mine, zise el, şi văzu sclipirea surprinsă înainte ca 
sluga să-şi ascundă sentimentele. 

— Îmi cer scuze, domnule, dar e cu stăpânul. 

— Cu stăpânul? făcu el întunecat. 

— Da, domnule. Stăpânul a chemat-o după masa de seară. Să vă aduc 
ceva? Aţi dori nişte vin? 

El îşi drese agitat glasul şi vorbi mai încet. 

— Vreţi s-o chem pe Catya? 

— Nu. 

Masa de seară se sfârşise de câteva ore bune. În tot acest timp fuseseră 
împreună? Sângele îi pulsa clocotind prin vene. 

— Unde e camera stăpânului? 

— Stăpânul nu e în camera lui, domnule. E în bibliotecă. 

Marcus îl expedie cu o mişcare a capului. Indiferent ce legătură exista 
între Claudius Flaccus şi Hadasa, avea de gând să-i pună capăt. Nu-şi 
dădea seama cum putuse lulia să fie atât de proastă încât să lase lucrurile 
să meargă atât de departe. Părăsi camera şi străbătu coridorul către 
bibliotecă. 

Uşa era deschisă. 

Când Marcus se apropie, îl auzi pe Claudius vorbind. 

— Dintre toate aceste nenumărate legi despre care mi-ai vorbit în 
ultimele zile, care e cea mai importantă, cea care le întrece pe toate? 


— „«Să iubeşti pe Domnul, Dumnezeul tău, cu toată inima ta, cu tot 


sufletul tău şi cu tot cugetul tău.» Aceasta este cea dintâi, şi cea mai mare 
poruncă. lar a doua este: «Să iubeşti pe aproapele tău ca pe tine însuţi.» 
În aceste două porunci se cuprinde toată Legea şi Prorocii”. 

Marcus se mută în cadrul uşii şi-i văzu stând aproape unul de altul. 
Hadasa stătea cu spatele drept pe marginea unui scaun, cu mâinile 
încrucişate în poală. Claudius stătea mai confortabil pe sofa, studiindu-i 
atent faţa. Marcus se sprijini leneş de uşă, încercând să-şi păstreze calmul 
şi să nu se lase stăpânit de valul aprins de indignare. 

— Şi dacă aproapele tău e duşmanul tău? întrebă el alene. 

Claudius îşi ridică privirea surprins. Era evident că nu se bucura de 
întrerupere. Marcus nu-i dădu nicio importanţă şi îşi îndreptă din nou 
atenţia spre Hadasa, care sărise în picioare, aşteptând cu ochii plecaţi să 
fie expediată de stăpânul ei. 

— Poţi să pleci, Hadasa, zise Claudius şi se ridică. 

Marcus nu se clinti din cadrul uşii şi n-o lăsă să treacă. O studie din 
creştetul capului până-n picioare. Aşteptă ca fata să-şi ridice ochii şi să se 
uite la el, dar ea n-o făcu. 

— Pofteşte şi ia loc, Marcus, zise Claudius, punându-şi la o parte 
cerneala şi peniţele şi înfăşurând un sul de pergament de pe masă. 

Marcus se îndreptă uşor şi Hadasa trecu pe lângă el. Îi auzi zgomotul 
uşor al paşilor pe coridor. 

— Şi eu am nevoie de câteva zile după ce plec din Roma până mă 
obişnuiesc cu liniştea, zise Claudius, zâmbindu-i compătimitor lui Marcus. 

Tânărul intră în cameră. Nu liniştea îi furase somnul 

— Pot să-ţi ofer nişte vin? zise Claudius şi, înainte ca Marcus să apuce 
să-i răspundă, turnă într-o cupă şi i-o întinse. Marcus o luă şi îl privi cum îşi 
toarnă la rândul lui. Claudius părea relaxat, cu ochii mai strălucitori decât 
fuseseră toată după-amiaza în compania luliei. 

Se părea că Hadasa era o tovarăşă plăcută. 

Îmi pare rău că v-am întrerupt, pe tine şi pe servitoarea surorii mele, 
zise el sec. 

— Nu e nevoie să te scuzi, zise Claudius, întinzându-se pe sofa. Putem 


continua mâine. 


Se făcu comod. Doreai să vorbim despre sora ta? 

— Despre soţia ta? Claudius zâmbi uşor. 

— Doar atunci când binevoieşte, zise el cu regret. 

Luă o înghiţitură de vin şi-i făcu semn lui Marcus să se aşeze. 

— Dacă vrei permisiunea mea s-o duci la unul din ludi din apropiere, o 
ai. Îţi dau chiar eu câteva nume. 

— Am să fac mâine aranjamentele, zise Marcus. 

— Asta-i tot ce te preocupă, Marcus? 

Simţea tensiunea tânărului, îi intuia indignarea, deşi nu-şi dădea seama 
de motivul ei. 

— Totul e în regulă între tine şi lulia? întrebă el. 

— Ţi-a spus ea că nu ar fi? zise Claudius oarecum surprins. Marcus ştia 
că se află pe un teren minat. Aceasta era casa lui Claudius Flaccus, nu a 
lui. lulia era soţia lui Claudius, iar Hadasa sclava ei. Marcus nu avea niciun 
drept să-l ia la întrebări pe un alt bărbat cu privire la felul în care se purta 
cu soţia lui sau la modul în care se folosea de sclavele lui. 

— Nu, zise el încet. Mi-a spus că e mulţumită. Ochii i se îngustară cu 
răceală. 

— lulia e mult prea inocentă. Claudius îl cercetă mai îndeaproape. 

— Ce te preocupă în realitate, Marcus? Marcus se hotărî să fie sincer. 

— Relaţia ta cu servitoarea surorii mele. 

— Hadasa? 

Claudius se ridică şi-şi puse la o parte cupa cu vin. 

— Sora ta a câştigat recunoştinţa mea veşnică atunci când a trimis-o la 
mine. E prima evreică dispusă să discute liber despre religia ei. Majoritatea 
ne privesc ca pe nişte păgâni. Amuzant, nu? Fiecare religie le consideră pe 
celelalte păgâne, dar în monoteismul evreilor se ascunde o aroganță 
adâncă. Hadasa, de pildă. E o sclavă umilă, devotată şi ascultătoare. Dar 
credinţa în zeul ei e de o calitate neîndoielnică. 

Se ridică şi se duse la pergamentele lui. 

— Hadasa mă fascinează. Am câştigat de la ea mai multe cunoştinţe 
despre istoria şi cultura religioasă a evreilor în ultimele două luni decât am 


putut s-o fac în ani de zile. Ştie o grămadă de lucruri despre Scripturile lor, 


în ciuda faptului că majoritatea evreicelor nu au voie să studieze Tora. Se 
pare că tatăl ei a învăţat-o. Trebuie să fi fost un liber cugetător. Ascultă 
numai. 

Îşi desfăşură pergamentul şi-l fixă cu o greutate. 

— Dumnezeule! Dumnezeule! Pentru ce m-ai părăsit şi pentru ce Te 
depărtezi fără să-mi ajuţi şi fără s-asculţi plângerile mele? Strig ziua, 
Dumnezeule, şi nu-mi răspunzi; strig şi noaptea, şi tot n-am odihnă”. 

Claudius îşi ridică privirea. 

— Simti disperarea? Avea lacrimi în ochi în seara când mi-a citat acest 
pasaj. Pentru ea nu erau nişte simple versuri. 

Îşi trecu degetul peste coloanele scrise. 

— A spus că prăbuşirea lerusalimului a fost prezisă din cauza nedreptăţii 
poporului ei. Crede că zeul ei e implicat în tot ce se întâmplă pe pământ. 

— Ca şi Zeus. 

Claudius îşi ridică privirea. 

— Nu. Nu ca şi Zeus. Zeul ei e absolut, nu-şi împarte supremaţia cu alte 
miliarde de zei şi zeițe. Ea spune că e neschimbat. Că nu gândeşte ca un 
om. Stai puţin. Am să-ţi citesc propriile ei cuvinte despre asta. 

Luă un alt sul şi-l desfăşură pe masă, căutând din nou. 

— Aici e. „Dumnezeu nu este un om ca să mintă, niciun fiu al omului, ca 
să-i pară rău. Ce a spus, oare nu va face? Ce a făgăduit, oare nu va 
împlini?” Claudius îşi ridică privirea, cu ochii strălucind de bucurie. Mia mai 
spus o istorisire amuzantă împreună cu acest pasaj din Scripturi. Despre 
un rege pe nume Balac, care a angajat un profet, pe Balaam, ca să-l 
blesteme pe Israel. În drumul lui Balaam ca să-l întâlnească pe rege, 
măgarul său s-a oprit pentru că un înger cu o sabie le-a tăiat calea. 

Un înger? făcu Marcus nedumerit. 

O fiinţă supranaturală care lucrează pentru zeul lor, îl lămuri repede 
Claudius. Hadasa spune că aceste fiinţe le-au apărut oamenilor de-a lungul 
istoriei. Un fel de curieri ca şi Mercur. Slujitori al zeului lor. 

Dădu din mâini, punând capăt explicaţiei. 

Ideea e că profetul a încercat să-l clintească pe măgar, bătându-l, dar 
acesta a rămas ferm pe poziţie şi în final i-a vorbit. Râse. lar când profetul 


a ajuns la rege, de fiecare dată când a încercat să-l blesteme pe Israel, 
blestemul s-a dovedit a fi o binecuvântare. 

Dădu drumul sulului şi-l înfăşură repede la loc, punându-l într-o 
grămadă, alături de altele. Marcus se uită la ele şi-şi imagină câte ore 
petrecute cu Hadasa se aflau acolo. 

— Hadasa crede că zeul ei se interesează personal de fiecare dintre noi, 
indiferent că suntem evrei sau nu. Mai spune că Scripturile evreieşti sunt 
candela care-i luminează cărarea vieţii. Făcu semn spre un alt pergament. 
Pretinde că zeul ei nu poate să moară. lar atunci când face o promisiune, o 
ţine până la sfârşitul veacurilor. Bunătatea lui plină de iubire nu se 
sfârşeşte niciodată şi mila lui nu dă greş. 

Marcus râse sardonic. 

— Titus mi-a spus că peste un milion de evrei au fost ucişi la distrugerea 
lerusalimului, alte câteva mii au fost răstigniţi. Dacă asta e bunătatea şi 
mila pe care zeul ei o revarsă asupra poporului său, e de mirare cum de 
evreii nu iau cu asalt templele lui Artemis şi Apollo. 

— Exact la asta mă gândeam şi eu. Am discutat şi despre acest aspect. 
Ea crede că distrugerea lerusalimului a fost o pedeapsă dreaptă pentru 
Israel, datorită necredinţei lui. Susţine că zeul ei foloseşte războiul, 
durerea şi suferinţa ca mijloc de a-şi atrage poporul înapoi la el. 

Un concept interesant, nu-i aşa? Durerea ca mijloc de a-i proteja şi de a- 
i aduce la credinţă! Şi a mai spus ceva care mă pune pe gânduri. Se pare 
că un bărbat pe nume lisus din Nazaret a profeţit distrugerea 
lerusalimului. A fost răstignit de propriul popor, dar ea spune că toţi 
profeţii evrei au sfârşit-o rău. Unii dintre evrei se închină acestui lisus ca 
fiului întrupat al zeului lor. Aceştia îşi zic creştini. E un cult evreiesc. 

— Poate îţi aminteşti că Nero a încercat să-i anihileze după arderea 
Romei, zise Marcus. 

— Da. Una din convingerile lor e că lumea va sfârşi prin foc şi că acest 
Cristos se va întoarce cu o armată şi-şi va întemeia propriul imperiu pe 
pământ. 

Pe Marcus nu prea îl interesa studiul comparativ al lui Claudius asupra 


cultelor religioase ale Imperiului. 


— Atunci nu greşesc când presupun că nu te culci cu ea, nu? 

Claudius îşi ridică privirea de deasupra pergamentelor. 

— Cu lulia? 

— Cu Hadasa. 

— Hadasa? Dar nu e decât un copil. 

— Are aceeaşi vârstă ca şi sora mea, replică Marcus cu răceală. 

Claudius roşi. Trecu un răstimp lung şi dureros până răspunse încet şi cu 
gravă demnitate. 

— Sora ta e soţia mea, Marcus. Ai cuvântul meu că am să-i fiu la fel de 
fidel cum i-am fost şi Elenei. 

Marcus se simţea rareori jenat, dar când văzu expresia de pe faţa lui 
Claudius, îi veni să intre în pământ. Nu numai că îl rănise, dar îi deschisese 
şi o veche rană. 

— Eram preocupat pentru sora mea, zise el, încercând să-şi scuze 
grosolănia de neiertat. Îmi cer scuze dacă te-am insultat. 

Trecu un alt răstimp lung până Claudius rupse tăcerea. 

— Îţi accept scuzele, zise el. 

Marcus îşi termină vinul şi puse cupa pe masă. 

— Îţi doresc noapte bună, Claudius, zise el încet, şi părăsi biblioteca. 

— A plecat la Roma! exclamă lulia, aruncându-şi şalul la o parte şi 
lăsându-se pe şezlongul ei deznădăjduită. 

— Fratele dumneavoastră, doamnă? întrebă Hadasa, adunând şalul şi 
împăturindu-l cu grijă. 

— Nu. Gladiatorul pe care l-am văzut pe drum acum cinci săptămâni. 
Am aflat că îl cheamă Atretes. L-a omorât pe lanistul de la ludus şi a fost 
vândut unui om pe nume Bato, care-i instruieşte pe gladiatorii împăratului. 

A fost dus la Roma acum o lună. 

Privi în depărtare, cu faţa drăgălaşă marcată de amărăciune. 

— lar eu sunt blocată aici, în Capua. Octavia îl va vedea luptând înaintea 
mea. Probabil că va bea vin cu el la una din petrecerile dinaintea jocurilor. 

Ochii i se umplură de lacrimi de autocompătimire. 

Deşi Hadasa se autoeducase să nu exprime nimic din ceea ce simţea, se 


simţi uşurată că gladiatorul plecase. Poate acum lulia şi-l va scoate din 


minte şi-i va acorda mai multă atenţie bărbatului ei. Claudius n-ar fi 
dezamăgit-o. Era bun şi inteligent, sensibil şi tandru. Cunoscând 
sentimentele luliei, Claudius nu avea s-o silească să-i acorde drepturile de 
soţ. Dacă lulia şi-ar lăsa timp, ar putea învăţa să-l iubească pentru ceea ce 
era. 

Hadasa se ruga neîncetat pentru amândoi. 

Îşi petrecea ore lungi în bibliotecă cu Claudius, fapt ce o întrista, căci el 
era un om singuratic. Dorinţa lui de cunoaştere îi ocupa, dar nu îi sătura 
mintea. Încercă să-i ofere înţelepciunea lui Dumnezeu prin Scripturile pe 
care le învățase de la tatăl ei. Ar fi vrut să-i spună despre Cristos. Dar cum 
ar fi putut s-o facă? Dacă el nu credea într-un Creator, în căderea omului 
sau în necesitatea răscumpărării, cu siguranţă că L-ar fi respins pe 
Domnul. 

Claudius nu părea să priceapă importanţa lucrurilor pe care i le spunea 
ea. Ca şi în cazul luliei, lecţiile adevărului nu erau pentru el decât simple 
poveşti cu care să-şi ocupe timpul, pe care să le noteze pe pergamentele 
sale. Dumnezeul cel Sfânt era stivuit într-un morman, printre miliarde de 
alţi zei de pe tot cuprinsul Imperiului, nimic altceva decât un alt cult 
interesant sau o altă religie a Romei. 

Acest lucru o îndurera pe Hadasa. Claudius era pierdut, iar ea i se 
dovedea inutilă, aşa cum se dovedea a-i fi şi luliei. Se dovedea inutilă 
Domnului. Tatăl ei ar fi ştiut ce să spună ca să le deschidă ochii şi urechile 
spre lisus. 

Dar mai era ceva care o tulbura pe Hadasa la fel de mult ca şi goana 
deşartă a lui Claudius după cunoaşterea lumească. lulia se îndepărta tot 
mai mult de soţul ei. lar acum, în loc să se apropie de soţia lui, Claudius 
continua să o cheme pe Hadasa. La început, doar în biblioteca lui, la 
ceasurile înserării, după ce lulia nu mai avea nevoie de ea. Şi discutau 
întotdeauna despre cultura şi religia ebraică. Dar în ultima săptămână, 
Claudius o chemase de două ori în mijlocul zilei, când îi slujea pe lulia şi pe 
Marcus. Astăzi a chemat-o în grădină imediat ce Marcus a scos-o pe lulia la 
o plimbare călare. 


Persis veni după ea. El era mai marele sclavilor din casă şi îi era devotat 


lui Claudius, dispreţuind-o pe lulia pentru felul în care îl trata pe stăpânul 
lui. 

— Tu i-ai redat stăpânului meu dorinţa de a trăi, zise el, în timp ce o 
conducea la Claudius. Cu toţii am crezut că se va sinucide după ce a 
pierdut-o pe doamna Elena. S-a căsătorit cu doamna lulia pentru că 
seamănă cu ea. O glumă nesărată a zeilor. Se opri şi-şi puse o mână pe 
braţul ei. Faptul că te-a oferit stăpânului a fost singurul gest lipsit de 
egoism pe care l-a făcut doamna lulia de când a venit aici. L-ai ajutat mult. 

Făcu semn spre uşa deschisă. 

— Te aşteaptă în grădină. 

Hadasa era moartă de ruşine. Ştia că sclavii din casă care veneau în 
contact cu lulia o displăceau. Oare sperau că stăpânul lor îşi va respinge 
soţia în favoarea unei simple sclave? Doamne fereşte! Se duse la Claudius 
cu inima strânsă, jenată să fie în prezenţa lui în aer liber. 

Claudius vorbi despre gladiatori. Deşi, ca orice roman, frecventase 
jocurile, să fie martor la moartea unui om era un lucru care-i provoca 
repulsie. Fascinaţia Iuliei pentru aşa ceva îl tulbura. 

— La Roma mergea des la jocuri? 

— Nu, domnule. Fratele ei a dus-o de câteva ori. 

— Şi Decimus a încurajat asta? 

Hadasa roşi. 

Claudius o privi zâmbind. 

— Nu trădezi o încredere sacră dacă-mi spui ceva despre soţia mea, 
Hadasa. Nu va trece mai departe de urechile mele. 

— Stăpânul nu ştia, zise fata. 

— M-am gândit eu, dar am presupus că poate bănuia ceva. E greu s-o 
opreşti pe lulia să facă ce-i trece prin cap. 

întrebă dacă evreii aveau vreun mare războinic. Hadasa îi spuse despre 
losua, care a ocupat lerihonul şi a băgat spaima în canaaniţi. Îi povesti 
cum fiul regelui Saul, lonatan, şi purtătorul armurii lui au urcat pe un deal 
şi au derutat o garnizoană de filisteni, întorcând astfel cursul întregului 
război. Îi spuse povestea lui Samson. 


Claudius râse cu tristeţe. 


— Se pare că acest Samson al tău a avut o slăbiciune fatală pentru 
femei necredincioase. Mai întâi, o soţie care l-a trădat, apoi o târfă din 
Gaza şi în final frumoasa, dar vicleana Dalila. 

Clătină din cap, străbătând poteca alături de ea, cu mâinile la spate. 

— O faţă drăgălaşă şi un trup frumos îl orbesc pe un bărbat mai repede 
decât o lovitură între ochi. 

Oftă. 

— Oare toţi bărbaţii sunt sclavii propriilor lor pasiuni, Hadasa? Toţi sunt 
nebuni când vine vorba de femei? Privi drept înainte, dus pe gânduri. Aşa 
cum am fost eu când m-am căsătorit cu lulia? 

Tulburată de vorbele şi de starea lui, Hadasa se opri pe cărare şi, fără să 
stea pe gânduri, puse o mână pe braţul lui. Părea atât de dezamăgit, de 
disperat. Ar fi vrut să-l mângâie. 

— Nu vă gândiţi la asta, domnule. N-a fost o greşeală să vă căsătoriţi cu 
stăpâna mea. Căută frenetic un mod prin care să explice şi să scuze 
defectele stăpânei sale. lulia e lipsită de experienţă. Daţi-i timp. 

Claudius zâmbi trist. 

— Da, e lipsită de experienţă. N-a trecut niciodată prin greutăţi. N-a 
suferit niciodată de foame şi n-a dus lipsă de nimic. Nu i-a fost luat 
niciodată nimic. Vorbea fără ranchiună. Dar timpul nu va schimba nimic. 

— Toate lucrurile merg spre bine, domnule. 

— Binele a venit din căsătoria cu ea. O atinse cu blândeţe pe obraz. Te 
am pe tine. 

Zâmbi dureros când îi văzu obrajii colorându-se şi pe ea plecându-şi 
privirile. 

— Nu te tulbura, draga mea. După primele săptămâni de căsătorie cu 
lulia, am văzut cum viaţa se întindea înaintea mea ca o ţară pustiită. 

Acum, atâta timp cât te am pe tine, sunt în stare să suport toate astea. 

Claudius îi ridică bărbia şi se uită în ochii ei plini de lacrimi timp 
îndelungat, studiind-o cu tandrete. 

— Pasiunea ţine o clipă, compasiunea o viaţă, rosti el încet. Orice om 
are nevoie de un prieten, Hadasa. Unul cu care să poată să vorbească şi în 
care să aibă încredere. 


Se aplecă şi o sărută pe frunte, aşa cum obişnuia să facă tatăl ei. 
îndreptându-se, lăsă palmele să-i alunece peste braţele ei şi-i apucă 
mâinile cu hotărâre. 

— Îţi sunt recunoscător. 

Îi sărută degetele, apoi îi dădu drumul, lăsând-o singură în grădină. Ea 
se aşeză pe o bancă şi plânse. 

Acum, văzând faţa posomorâtă a luliei, care privea pe fereastră în 
grădină, supărată că un gladiator plecase la Roma, Hadasa se întrebă din 
nou ce ar fi putut să facă pentru a încuraja şi a înviora dragostea lui 
Claudius pentru tânăra lui soţie. Nu era drept ca el să se întoarcă spre ea. 

— Stăpânul e în bibliotecă, doamnă. V-ar face bine compania lui, zise 
Hadasa cu blândeţe. 

lulia îi aruncă în treacăt o privire. 

— Claudius mă  plictiseşte de moarte. Mai bine să-şi mângâie 
pergamentele decât pe mine. 

Oftă şi se întoarse din nou, părând mai degrabă un copil vulnerabil 
decât o tânără soţie capricioasă şi egoistă. 

— Sunt obosită şi gâtul mi-e uscat. 

Hadasa îi turnă o cupă cu vin. 

— Picioarele vă sunt prăfuite, doamnă. N-aţi dori să vi le spăl? 

lulia dădu indiferentă din cap şi Hadasa merse să aducă ligheanul. 

Marcus intră în cameră. Stomacul Hadasei se strânse în mod straniu, 
când îl auzi salutând-o pe lulia. Când se apropie, simţi cum inima a prins a- 
i bate mai repede; ca şi când simpla lui prezenţă i-ar fi făcut pielea să se 
înfioare şi sângele să i se înfierbânte. Cu ochii plecaţi, îngenunche şi turnă 
apă peste picioarele prăfuite ale luliei. Turnă ulei parfumat în palmă şi 
începu să-i maseze picioarele cu blândeţe, în timp ce ei doi stăteau de 
vorbă. 

— Ţi-a făcut plăcere vizita la ludus, surioară? Sau a fost umbrită de 
absenţa germanului tău? 

Părea amuzat, nu mustrător. 

— A fost bine. Concursul dintre retiar şi trac a fost incitant. 

— Nu te arăta atât de încântată, zise el vesel, privind-o pe Hadasa cum 


masează picioarele surorii lui. Mâinile ei păreau blânde, dar ferme. 

— Stăteam de vorbă cu Claudius. Are în lucru un adevărat studiu despre 
religiile din Imperiu. 

— Nu mă interesează câtuşi de puţin ce face Claudius, zise lulia, iritată 
să audă numele soţului ei. 

— Ar fi mai înţelept să te intereseze, replică Marcus sec. Şi Hadasa îi 
simţi privirea arzându-i ceafa atât de intens de parcă ar fi atins-o. 
Devenise conştientă de privirea lui nu o dată pe parcursul acestei vizite, 
privire întunecată şi acuzatoare. 

— Claudius e liber să facă ce vrea zise lulia. Pe toţi zeii, dacă aş putea 
avea libertatea unui bărbat. 

Îşi trase brusc picioarele, împroşcând-o cu stropi mari pe Hadasa. 

— Şterge-mi picioarele, porunci ea supărată. Mă duc să mă plimb prin 
grădină. Îi aruncă fratelui ei o privire posomorâtă. Singură. 

— Cum îţi doreşte inima, surioară, zise Marcus batjocoritor. O asemenea 
dispoziţie încântătoare merită singurătatea. 

Îndată ce lulia părăsi camera, Hadasa adună cârpa umedă, sticluţa cu 
ulei parfumat şi ligheanul cu apă murdară şi se pregăti să plece, dar 
Marcus îi blocă drumul. 

— Nu te grăbi chiar aşa. Şi picioarele mele sunt murdare, zise el. 
Goleşte ligheanul în ghiveciul acela cu flori şi întoarce-te aici. 

Hadasa făcu ce i se poruncise. Când se întoarse, el se aşeză pe 
canapea. Ea îngenunche la picioarele lui şi-i scoase sandalele cu mâini 
tremurânde. Luă oala pe jumătate plină şi aproape o scăpă pe jos. 
Apucând-o strâns de mâner, turnă apă pe picioarele lui şi puse vasul 
deoparte. Îi simţea privirea îndreptată asupra ei, în timp ce turna uleiul şi- 
şi freca palmele înainte de a începe să-i maseze picioarele. El scoase un 
sunet adânc din gâtlej care-i făcu stomacul să se strângă de o mulţime de 
senzaţii ciudate. 

— Care este relaţia dintre tine şi soţul surorii mele? întrebă el întunecat. 

Întrebarea lui o surprinse şi o derută. 

— ÎI interesează religia strămoşilor mei, domnule. 


— Doar religia? făcu el bănuitor. Nimic altceva? 


Îşi întinse deodată mâna, cuprinzând-o brutal de bărbie şi ridicându-i 
capul. Văzându-i roşeaţa din obraji, se înfurie şi mai tare. 

— Răspunde-mi! Eşti concubina lui? 

— Nu, domnule, zise ea roşind jenată. Vorbim despre poporul meu şi 
despre Dumnezeul meu. Astăzi a vorbit despre gladiatori şi despre lulia. 

Mâna lui se înmuie. Ea îl privi cu ochi negri şi lipsiţi de viclenie. Înocenţi. 

— Nu te-a atins niciodată? 

O eliberă şi ea îşi plecă din nou capul. 

— Nu în felul la care vă referiţi. 

Un val de mânie îl cuprinse. 

— În ce fel atunci? 

— Astăzi mi-a pus mâna pe umăr. M-a ţinut de mâini şi... - Şi? 

— Şi mi le-a sărutat, domnule. 

Îşi ridică privirea spre el. 

— A spus că orice om are nevoie de un prieten, dar nu e drept ca să fiu 
eu acela, domnule. Vă rog. Vorbiţi cu sora dumneavoastră, domnule, 
încurajaţi-o să fie bună cu soţul ei. Nu mai mult decât bună, dacă aşa 
doreşte ea. E un om singuratic. Nu e drept să fie nevoit să caute tovărăşie 
la o sclavă. 

— Îndrăzneşti s-o critici pe lulia? întrebă Marcus. Văzu cum obrajii 
Hadasei luară foc, pentru ca apoi să devină palizi de moarte. Apoi 
continuă. 

— Din spusele tale, îşi neglijează datoriile de soţie şi e nedreaptă cu 
soţul ei. 

— Nu am avut intenţia s-o critic, domnule. Să se poarte Dumnezeu cu 
mine cu toată asprimea dacă vă mint. 

ÎI privi implorator. 

— Doamna lulia e nefericită. La fel şi soţul ei. 

— Şi ce aştepţi de la mine să fac? 

— Pe dumneavoastră vă ascultă. 

— Crezi că, dacă voi vorbi cu lulia, se va schimba ceva? 

Mai puţin decât îşi putea ea imagina. 


— Termină-ţi treaba, zise el scurt şi Hadasa făcu întocmai, cu mâinile 


tremurânde. Îi şterse cu grijă picioarele şi-i puse sandalele. El se ridică şi 
se depărtă de ea tulburat de emoţii. 

Nu avea nevoie de Hadasa ca să-şi dea seama că mariajul surorii lui se 
destrăma şi lulia nu făcea nimic ca să împiedice asta. Asta îl preocupa, dar 
ceea ce îl rodea şi mai tare era gândul că Hadasa petrecea ore în şir cu 
Claudius în intimitatea bibliotecii. Ea spusese că Flaccus avea nevoie de un 
prieten. Oare numai de atât avea nevoie? Marcus îşi zise că voia să 
îndrepte lucrurile în căsnicia surorii lui de dragul fericirii acesteia. Dar îşi 
dădu seama brusc de adevăr: îşi dorea acest lucru nu pentru sora lui, ci 
pentru ca soţul ei s-o lase pe Hadasa în pace şi această revelaţie uimitoare 
îi deschise o rană vie. 

Marcus se uită din nou la Hadasa cum aduna prosopul, sticluţa cu ulei şi 
ligheanul. Devenea tot mai drăgălaşă de fiecare dată când o privea, deşi 
nu vedea nicio schimbare propriu-zisă în trupul ei. Era încă prea slabă, cu 
ochii prea mari, cu gura prea cărnoasă, cu pielea prea întunecată. Părul îi 
crescuse până la umeri, dar dacă o privea cu ochi critic, tot ştearsă era. 
Dar exista ceva frumos în fiinţa ei. 

Văzu că tremura violent şi avu un sentiment straniu de vinovăţie pentru 
că o speriase în aşa măsură. Nu era decât o sclavă. Sentimentele ei nu 
trebuiau să aibă nicio importanţă pentru el, dar aveau. Prea mare. Ura 
felul în care o privea Claudius. 

Şi deodată, în timp ce o privea şi savura senzaţia apropierii ei, fu 
luminat de o altă revelaţie: era gelos! Pe toţi zeii, ce ironie. Era gelos 
pentru o sclavă. El, cetăţean roman prin naştere, stătea acolo intrigat de o 
mică evreică costelivă cu ochi mari, negri, care tremura de frica lui. Ce s- 
ar mai fi distrat Arria! 

Situaţia era ridicolă, deşi nu chiar neobişnuită. Antigonus avea legături 
amoroase cu sclavii lui - bărbaţi şi femei. Marcus îşi aminti de Bithia 
căutându-l în ascunzişul întunericului, caldă şi nerăbdătoare. 

Nu, nu era un lucru ieşit din comun ca o sclavă să fie folosită pentru 
satisfacerea poftelor sexuale. 

O privi pe Hadasa cum turna apa la palmierul din ghiveci şi apoi se 


întoarse să pună vasul gol în lighean. Nu trebuia decât să-i poruncească. 


Inima lui bătea mai repede. Ea se ridică cu ligheanul şi cu vasul în mâini, 
cu prosopul umed înfăşurat pe braţ. Străbătând camera, le puse pe 
amândouă într-un dulăpior şi aşeză fiola de sticlă deasupra, lângă alte 
câteva. Se ridică din nou, ţinând de data asta prosopul în mâini. 

Marcus îşi plimbă privirea peste trupul ei zvelt, înveşmântat într-o rochie 
de lână închisă la culoare şi încins cu o haină vărgată care-i trăda originea. 
Evreică. Evreii aveau un simţ ridicol al moralității. Virginitate până la 
căsătorie, fidelitate până la moarte. Restricţiile lor sfidau firea omenească, 
dar el o putea face să-şi încalce toate legile cu un singur cuvânt. Nu 
trebuia decât să-i poruncească, iar ea trebuia să i se supună. Dacă nu, ar fi 
putut s-o pedepsească în orice mod, chiar şi trimiţând-o la moarte dacă ar 
fi dorit. Viaţa ei se afla în mâinile lui. 

Ea îşi ridică privirea spre el. 

— Mai doriţi ceva, domnule? 

Toate femeile din viaţa lui veniseră la el de bunăvoie sau îl căutaseră 
chiar ele - Bithia, Arria, Fannia şi nenumărate altele înainte şi după 
acestea. Dacă i-ar fi poruncit Hadasei, oare s-ar fi topit în braţele lui sau ar 
fi plâns cu amar că a întinat-o? 

Ştia. Ea nu era ca şi celelalte. 

— Lasă-mă, zise el scurt. 

Nu-şi dădu seama decât târziu, în timp ce se întorcea călare spre Roma, 
că pentru întâia oară în viaţa lui pusese sentimentele altuia mai presus 


decât ale sale. 


CAPITOLUL 12 


Atretes nu era pregătit pentru splendida şi maiestuoasa Romă. În 
pădurile dese ale Germaniei întâlnise soldaţi disciplinaţi, căliţi în armurile 
lor din piele şi alamă. Se confruntase cu cruzimea ofiţerilor. Dar nu şi-ar fi 
putut imagina niciodată forfota Romei, amalgamul de limbi, mulţimea de 
romani şi străini laolaltă, mişunând pe străzile cetăţii precum furnicile, 
coloanele de marmură şi clădirile strălucitoare, diversitatea uimitoare a 
marii cetăţi. 

Principala arteră, Via Appia, era ticsită cu călători din zeci de regiuni ale 
Imperiului, toţi implorându-şi dreptul de trecere. Căruţele blocau drumul, 
înghesuite unele într-altele, aşteptând ridicarea restricţiei de intrare odată 
cu apusul soarelui şi deschiderea porţilor cetăţii. Bato, aflat în serviciul 
împăratului, era în fruntea coloanei. Gărzile romane îi examinaseră deja 
actele şi încărcătura de gladiatori. Când porţile se deschiseră, Atretes simţi 
cum îi creşte adrenalina văzând căruțele, carele, boii şi oamenii care se 
înghesuiau la intrarea în oraş. 

Zgomotul şi aglomeraţia îi făceau capul să vuiască. Greci, etiopieni, 
sălbatici din Britania, gali mustăcioşi, ţărani spanioli, egipteni, capadocieni 
şi parți îşi croiau drumul prin străzile largi şi aglomerate. Un roman stătea 
tolănit într-o lectică umbrită de perdeluţe fine şi purtată de patru bitinieni. 
Un altul, purtat de nişte numidieni, trecu pe lângă el. Arabi înveşmântaţi în 
kaffiyeh-uri roşu cu alb se amestecau cu barbarii din Dacia şi Tracia. Un 
grec îl înjură pe un vânzător sirian. 

De-a lungul străzilor erau aliniate magazine. Crame cu vin erau 
presărate pe ambele părţi, toate ticsite cu clienţi. Între ele, lipite atât de 
strâns unele de altele încât dădeau impresia că au ziduri comune, se 
găseau tarabele vânzătorilor de fructe şi de papirusuri, de parfumuri şi de 
veşminte la modă, de vopsele şi de flori. Unii-şi lăudau marfa şi serviciile 
năucind urechile trecătorilor cu ţipetele lor. Un sticlar atrăgea atenţia 
asupra magazinului său, prezentându-şi creaţiile cu un fler dramatic, în 
timp ce un negustor de încălţăminte îşi înşira marfa pe o ladă. O femeie 
corpolentă îmbrăcată cu o togă albastră, urmată de doi copii în alb, la fel 


de corpolenţi, intrară într-o bijuterie, de parcă nu le-ar fi ajuns podoabele 
cu care-şi ferchezuiseră deja părul, gâtul, braţele şi degetele. De cealaltă 
parte a străzii, o mulţime de oameni se strânseră să privească doi soldaţi 
furioşi care se certau cu un tăbăcar. Unul izbucni în râs în timp ce celălalt îi 
făcu vânt vânzătorului pe-un morman de piei. 

Capul lui Atretes vuia, legat în lanţuri în căruţă, în drum spre cetate, 
învăluit în tăcere, privea uimit la toate cele din jur. Clădiri impozante 
oriunde privea: mici prăvălii şi băcănii mai mari; locuinţe mizere şi vile 
luxoase; temple uriaşe din marmură cu coloane de-un alb strălucitor şi 
temple mai mici pavate şi aurite, numite şi fana, înţesate de închinători. 

Roma era plină de culoare. Clădirile masive erau construite din granit 
roşu şi cenuşiu, alabastru, porfir purpuriu din Egipt, marmură neagră cu 
striuri galbene din Numidia, cipolin verde din Eubold şi piatră albă de 
Carrara, din carierele de pe lângă Luna. Case noi din lemn, cărămidă şi 
ciment alb spălăcit se construiau în fiecare zi. Chiar şi statuile erau pictate 
în culori izbitoare, unele înfăşurate în materiale strident colorate. 

În mijlocul grandorii, duhoarea oraşului imperial îi producea lui Atretes 
un vâjâit persistent în cap şi îi agresa stomacul. 

Tânjea după aerul proaspăt şi curat al ținuturilor sale natale, după 
parfumul pătrunzător de pin. Simţea mirosul de carne friptă amestecat cu 
miasmele Tibrulului poluat şi cu duhoarea canalizării cetăţii, Cloaca 
Maxima. O femeie îşi vărsa lăturile de la fereastra unei clădiri cu două 
etaje, cât pe ce să i le toarne în cap unui sclav grec care căra 
cumpărăturile stăpânei sale. Un alt trecător fu mai puţin norocos. Udat 
până la piele, începu s-o blesteme pe femeie, care-şi puse găleata la o 
parte, aşezându-şi coşul cu rufe pe pervazul ferestrei. El continuă să 
protesteze, dar ea îl ignoră şi întinse câteva tunici la uscat. 

Atretes tânjea după simplitatea satului său, după confortul unei case din 
buturugi şi al unui foc purificator. Tânjea după linişte. Şi după intimitate. 

Bărbaţi şi femei de toate naţionalităţile se uitau prosteşte la el şi la 
ceilalţi din căruţă. Înaintau cu greu prin traficul aglomerat şi oamenii 
aveau destul timp să se apropie, făcând comentarii şi sugestii insultătoare. 
Lui păreau să-i acorde o atenţie deosebită. Un bărbat îl atinse într-un mod 


care-i zburli părul. Atretes se repezi la el, gata să-i rupă gâtul, dar lanţurile 
îl împiedicară. Bato dădu un ordin şi câteva gărzi veniră mai aproape, 
ţinându-i la distanţă pe admiratori. Dar asta nu-i împiedică să se ţină după 
el şi să-i facă propuneri obscene. 

În Germania, bărbaţii care pofteau alţi bărbaţi erau înecaţi în mlaştină şi 
astfel perversitatea lor era îngropată pentru totdeauna, în Roma însă 
vorbeau pe faţă despre patima lor scârboasă, strigând de pe acoperişurile 
caselor şi de la colţurile străzilor, fălindu-se ca nişte păuni înfumuraţi. 

Atretes simţi un dispreţ arzător în inimă. Roma, despre care se spunea 
că e pură şi maiestuoasă, era o mocirlă ce duhnea a oameni necivilizaţi, 
plină de ticăloşia desfrânării. Ura lui se adânci şi fu cuprins de un 
sentiment de mândrie chiar mai intens decât ura. Poporul lui era curat, 
neîntinat de cei care îl cuceriseră. Roma, pe de altă parte, îi îmbrăţişa şi îi 
înghiţea pe cei cuceriţi. Roma tolera orice exces, accepta orice filosofie, 
încuraja orice urâciune. Roma se alătura fiecărui nou venit. 

Când căruţa trecu prin porţile Marii Şcoli, Atretes se simţi uşurat să vadă 
împrejurimi familiare, ca şi când, odată trecut dincolo de porţile masive 
între zidurile înalte de piatră ale şcolii de gladiatori, se afla acasă. 

Era un sentiment tulburător. 

Nu era mare diferenţă între acest ludus şi cel din Capua. Era o clădire 
mare, triunghiulară, cu o curte deschisă în mijloc, unde se făceau 
antrenamentele. În jurul curţii se afla un pasaj acoperit cu camere mici de- 
a lungul lui. O bucătărie, un spital, o magazie de armament, camere 
pentru instructori şi gardieni, o închisoare cu cătuşe, fier pentru marcat şi 
bice. Deci şi acest ludus avea cu siguranţă o celulă mică, singuratică, unde 
un om nu avea spaţiu nici cât să-şi întindă picioarele. Singurul lucru care 
lipsea era cimitirul cel mare. Era împotriva legii să se îngroape morţii între 
zidurile Romei. 

Chiar şi după ce porţile se închiseră în urma lui, continuă să audă forfota 
oraşului. Era întuneric acum, soarele asfinţise şi drumul le era luminat de 
torţe. Atretes se lupta cu sentimentul de disperare, în timp ce era dus în 
cabina lui. Chiar dacă ar fi scăpat din acel loc, ar fi trebuit să treacă de 
porţile şi de gărzile oraşului. Şi chiar dacă ar fi reuşit să iasă din Roma, era 


atât de departe de ţara lui natală, că nu ştia cum să ajungă acolo. 

Începu să înţeleagă de ce era percheziţionat fiecare om înainte de a 
intra în celula lui şi de ce se plimbau gărzile într-un continuu du-te vino pe 
deasupra capului său în lungile şi întunecatele ceasuri ale nopţii. Moartea 
începea să i se pară un prieten. 

Viaţa intra din nou în făgaşul obişnuit. În Marea Şcoală, mâncarea era 
mai bună şi mai abundentă decât la cea condusă de Scorpus Proctor 
Carphorus. Atretes se întrebă dacă va avea un lanist la fel de arogant şi de 
prost ca Tharacus. 

Bato se dovedi un altfel de om decât ceilalţi pe care îi întâlnise Atretes 
în timpul robiei sale. Etiopianul era inteligent şi viclean. Mai aspru decât 
Tharacus, el nu recurgea niciodată la batjocură şi umilire sau la abuzuri 
fizice inutile pentru a obţine ce voia de la elevii lui. Atretes simţea un 
respect plin de invidie pentru el, pe care şi-l explica spunându-şi că Bato 
nu era roman, prin urmare era acceptabil. Află din discuţiile altora că avea 
ceva în comun cu negrul. Bato fusese conducător al tribului său, fiul cel 
mai mare al unei căpetenii ucise într-o bătălie de o legiune romană. 

Sub tutela lui Bato, Atretes învăţă să fie la fel de îndemânatic şi cu 
mâna stângă ca şi cu cea dreaptă. Pentru a-şi cultiva muşchii, Bato îl făcu 
să folosească arme de două ori mai grele decât cele pe care urma să le 
folosească în arenă. Îl puse în tură cu alţi gladiatori mult mai 
experimentați, dintre care mulţi luptaseră deja în arenă. De două ori, 
Atretes fu rănit în luptele de antrenament. Bato nu oprea niciodată lupta la 
prima picătură de sânge. Aştepta până când viaţa cuiva ajungea să 
depindă de un fir de aţă şi abia atunci interzicea aplicarea loviturii 
mortale. 

Atretes muncea mai sârguincios decât alţii. Asculta şi privea în tăcere, 
studiindu-i pe toţi cu atenţie, conştient că viaţa lui depindea de ceea ce 
învăţa în locul acela afurisit. 

Câteodată veneau femei la ludus - femei romane care se distrau 
participând la viaţa de zi cu zi a unui gladiator. Sub ochii atenţi ai mai 
multor gărzi înarmate, ele se antrenau cot la cot cu elevii. Îmbrăcate în 


tunici scurte ca bărbaţii, îşi expuneau picioarele. Atretes le privea cu 


dispreţ. Erau arogante în insistența lor de a deveni la fel de bune ca 
bărbaţii, în tot acest timp având totuşi pretenţia de a fi menajate. 

Mama lui Atretes fusese o femeie puternică, capabilă să ia parte într-o 
bătălie dacă era necesar. Dar nici măcar o dată nu o auzise pretinzând că 
e mai bună sau chiar egală cu un bărbat, fie el şi ultimul om din trib. Soţul 
ei era Hermun, căpetenia tribului Chatti, un viteaz fără egal. Mama lui era 
vrăjitoare şi profetesă şi nimeni n-o egalase vreodată. Era considerată o 
adevărată zeiţă. 

Atretes se gândi la Ania, tânăra lui soţie. Gingăşia ei trezise în el dorinţa 
tandră de a o proteja. Voise s-o ferească de orice rău, dar zeii pădurii i-o 
răpiseră şi pe fiul lor de asemenea. 

Se uită la o tânără romană care se antrena cu bărbaţii. Nicio femeie din 
tribul său nu ar fi defilat îmbrăcată ca un bărbat şi fluturând o sabie, 
pentru că simplul fapt că era femeie i-ar fi adus mult dispreţ şi ruşine. 
Atretes rânji batjocoritor. Aceste femei romane veneau la ludus din dispreţ 
pentru bărbaţi şi apoi se străduiau să devină ca ei. 

Observă că ele nu-i provocau niciodată pe cei bine pregătiţi, alegându-i 
în schimb pe cei mai noi şi mai neinstruiţi ca să-şi încerce îndemânarea, 
umflându-se în pene când reuşeau să verse o picătură de sânge. Erau 
convinse că se dovediseră egale cu ei. Ce glumă bună! 

Toţi cei cu care se luptau erau constrânşi de legi nescrise - numai femei 
libere veneau să se joace cu gladiatorii şi o singură zgârietură pe trupul 
unei romane drăgălaşe îl putea costa viaţa, dacă femeia nu era corectă şi 
nu intervenea în favoarea lui. 

Mai veneau şi alte femei la ludus, nu pentru a lupta, ci pentru a privi de 
la un loc ferit, din lojă. Bato le permitea, pentru că unii gladiatori munceau 
mai sârguincios sub privirile unei femei, mai ales dacă aceasta mai era şi 
frumoasă pe deasupra. Bărbaţii se înmuiau şi se ferchezuiau, făcându-se 
de râs, în timp ce femeile chicoteau de pe canapelele de deasupra curții. 
Alţii, precum Atretes, le ignorau prezenţa, concentrându-şi întreaga 
energie asupra lecţiilor pe care le mai aveau încă de învăţat. 

Veneau şi bărbaţi romani să se antreneze la ludus, însă Atretes era ţinut 


departe de ei. Se antrena deja de cinci luni, când un tânăr aristocrat care 


se considera un gladiator iscusit îl ochi şi-i spuse lui Bato că vrea să lupte 
cu el. Bato încercă să-l facă să se răzgândească, dar tânărul roman, 
încrezător în forţele proprii, insistă. 

Bato îl strigă pe Atretes şi-i făcu semn să se apropie. 

— Dă-i o bătaie bună, dar fără sânge, zise el. 

Atretes îl studie din cap până-n picioare pe tânărul aristocrat, care făcea 
exerciţii cu gladiumul, apoi rânji către Bato: 

— De ce aş vrea să vărs sânge roman? 

Atretes păstră o distanţă măsurată, permițându-i tânărului să avanseze 
şi să-şi arate curajul şi îndemânarea. Prevăzător şi atent la început, 
barbarul îşi testă adversarul până ajunse să-i cunoască slăbiciunile. După 
câteva minute, chiar şi un ignorant şi-ar fi dat seama cine era maestrul. 
Atretes se jucă cu el până când faţa şi trupul romanului erau scăldate în 
sudoare şi frica începu să-i lucească în ochi. 

— Înapoi, Atretes, strigă Bato. 

— Asta e tot ce are Roma de oferit? 

Rânjind, Atretes făcu o mişcare rapidă şi crestă faţa romanului. Omul 
icni şi se dădu înapoi, scăpând gladiumul şi Atretes îi lăsă un fir subţire de 
sânge pe piept. La vederea sângelui, un val de căldură îl inundă pe barbar, 
făcându-l să scoată un strigăt de război şi să-şi rotească sabia deasupra 
capului. Dar aceasta se lovi de oţel când Bato pară lovitura. 

Altă dată, Atretes, zise Bato încet, apucându-i cu o mână de fier braţul 
în care ţinea sabia. Gâfâind, Atretes privi în ochii întunecaţi ai lanistului şi 
văzu deplină înţelegere. 

Altă dată, aprobă el printre dinţi, şi lăsă arma. 

Romanul îşi adună stropul de mândrie rămas şi se scutură de praf, 
întorcându-se în mica arenă, de unde îşi recuperă gladiumul cu un aer plin 
de demnitate. 

Ai să regreţi că m-ai rănit, zise el săgetându-l cu privirea pe Atretes. 

— Îndrăzneţe vorbe, îl luă Atretes în derâdere, în timp ce omul se 
îndrepta spre uşă. Întoarce-te, dacă ai curajul! strigă după el în greacă, 
limba comună a Romei. Credeam că romanilor le place gustul sângelui. 
Las că-ţi arăt eu sânge! Sângele tău, băiete! într-un pocal „de vrei. Râse 


din nou. În cinstea zeilor! 

Uşa se trânti şi Atretes simţi cum se aşterne tăcerea în curte. Bato era 
posomorât. Cei doi gardieni nu ziseră nimic când îl conduseră în camera 
lui. Se aştepta să fie biciuit şi izolat pentru fapta lui. În schimb, Bato îi 
trimise o femeie. De data aceasta nu o sclavă obosită, ci o tânără 
prostituată cu imaginaţie şi cu simţul umorului. 

Uşa se deschise şi ea apăru în pragul uşii, privindu-l, urmată de un 
gardian. Era tânără şi frumoasă, îmbrăcată în haine fine, de seară. 

— Ei, ei, zâmbi ea şi-l studie din cap până-n picioare, intrând la el în 
celulă. Mi-a spus Bato că o să-mi placi. 

Râse, văzând cum se uită la ea şocat, şi râsul ei îi răsună lui Atretes în 
urechi ca o muzică de mult uitată. 

Garda nu se întoarse decât în zori. 

— Ai recunoştinţa mea, îi zise Atretes lui Bato în ziua următoare. 

Bato rânji. 

— M-am gândit că ar fi bine să ai parte de un lucru bun înainte de a 
muri. 

— Există lucruri mai rele ca moartea. 

Rânjetul lui Bato se stinse. Dădu din cap întunecat. 

— Şi înțeleptul şi nebunul mor, Atretes. Important e să ştii cum s-o faci. 

— Ştiu cum să mor. 

— Nimeni nu ştie să moară pe cruce. E o moarte lentă şi umilitoare, fără 
onoare, cu trupul despuiat în faţa unei lumi întregi. Îl privi în ochi. Nu m-ai 
ascultat ieri. O greşeală prostească şi care te poate costa viaţa. Să 
dovedeşti unui roman că eşti mai bun decât el într-o luptă dreaptă e una, 
Atretes. Să-ţi baţi joc de el şi să-l umileşti în mod deliberat e cu totul 
altceva. Tânărul pe care ai avut plăcerea să-l înfrângi ieri e fiul unui 
senator respectat şi prieten bun cu Domițian, fiul cel mic al împăratului. 

Lăsă cuvintele să-şi facă efectul. 

Lui Atretes îi îngheţă sângele în vene. 

— Deci când voi fi crucificat? întrebă el sec, gândindu-se că va trebui să 
găsească un mod de a se sinucide. 


— Când va voi împăratul. 


Câteva zile mai târziu, Bato îl luă pe Atretes la o parte. 

— Se pare că zeii îţi surâd. Împăratul a spus că s-au investit în tine prea 
mult timp şi bani pentru a te pierde pe cruce. A dat ordin să fii programat 
la jocuri săptămâna viitoare. 

Bato puse o mână pe umărul lui Atretes. 

— Cu două luni înainte de a-ţi termina instructajul, dar măcar ai să mori 
cu sabia în mâini. 

Atretes fu echipat cu o armură aurită. Privi cu dispreţ capa cea roşie şi 
coiful aurit cu pene de struţ, aruncându-le la o parte când îi fură întinse. 
Un sclav le culese de jos şi i le întinse din nou, dar Atretes îi spuse fără 
ocolişuri unde putea să se ducă cu ele cu tot. Faţa lui Bato deveni rigidă. 

— N-ai să porţi chestiile astea în timpul luptei, zise el supărat. Sunt doar 
pentru ceremonia de deschidere. Trebuie să-ţi dai jos pelerina în faţa 
mulţimii. Face parte din spectacol. 

— Să defileze altcineva cu pene pe cap. Eu unul n-am de gând. 

Bato făcu un semn cu capul şi sclavul plecă cu hainele fine. 

— Atunci să fie piei de urs. Se potrivesc mai bine unui barbar. În cazul în 
care ai prefera să nu porţi nimic. E tradiţia voastră, a germanilor, să luptaţi 
goi, nu-i aşa? Mulţimii i-ar face foarte mare plăcere. 

În următoarele zile, Bato petrecu ore suplimentare cu el, învăţându-l 
trucuri şi mişcări care ar fi putut să-i salveze viaţa. Lanistul îl munci până 
obosiră amândoi, apoi îl trimise la baie şi la masaj. Nu-i mai trimise nicio 
femeie în celulă, dar lui Atretes nu-i păsa. Era prea obosit să-şi mai 
găsească plăcerea în vreuna. În ritmul acesta, nu va avea putere nici 
măcar să lupte în arenă, cu atât mai puţin să supravieţuiască agoniei. 

Două zile înaintea jocurilor, Bato îl puse să facă exerciţii, dar îl lăsă şi să 
se odihnească în voie. În ultima noapte, veni la celula lui. 

— Mâine vei fi dus în altă cameră, la arenă. Se ţine întotdeauna o 
petrecere înaintea jocurilor. Nu se va compara cu nimic din ce ai văzut 
până acum. Urmează-mi sfatul. Mănâncă şi bea cu măsură. Nu te lua după 
nicio femeie. Concentrează-ţi mintea şi cruţă-ţi puterea pentru jocuri. 

Atretes îşi înălţă capul. 


— Niciun pic de plăcere înainte de a muri? întrebă el ironic. 


— Ţine minte ceea ce-ţi spun. Dacă zeii sunt milostivi, vei supravieţui. 
Dacă nu, măcar ai să fii la înălţime în luptă. N-ai să-ţi faci neamul de râs. 

Vorbele lui Bato îl loviră pe Atretes drept în inimă. Încuviinţă din cap. 
Bato îşi întinse mâna şi Atretes o apucă ferm. Lanistul îl privi aspru. 
Atretes zâmbi încurcat. 

— Când mă voi întoarce, îmi voi aştepta răsplata. 

Bato râse. 

— Dacă te vei întoarce, o vei avea cu prisosinţă. 

Şase bărbaţi de la Marea Şcoală urmau să lupte în Ludii Plebeii, jocurile 
plebei, cum era numită gloata romană. Fură aduşi într-o anticameră, unde 
trebuiau să aştepte până la venirea unui contingent de paznici, care 
urmau să-i ducă în camerele de sub arenă. Ceilalţi cinci gladiatori din 
încăpere mai luptaseră înainte. Unul avea în spate douăzeci şi două de 
omoruri. Atretes era singurul nou-venit. Era, de asemenea, singurul cu 
cătuşe la mâini şi la picioare. 

Tracul era mătăhălos şi puternic. Atretes se confruntase cu el o dată şi 
ştia că acţiona mecanic şi avea mişcări previzibile. Cea mai mare 
ameninţare din partea lui era forţa brută, pentru că o folosea ca un berbec 
înfuriat. Cu partul era altceva. Mai zvelt şi mai agil, el lovea fulgerător. Cei 
doi greci erau buni luptători, dar Atretes se bătuse cu fiecare în parte şi 
ştia că-i putea înfrânge. 

Ultimul era un evreu care reuşise cumva să supravieţuiască distrugerii 
patriei natale de către Titus. Pe nume Caleb, era frumos şi bine făcut. Cu 
douăzeci şi două de omoruri la activ, el reprezenta cea mai mare 
ameninţare. Atretes îl studie atent şi îi păru rău că nu a avut ocazia să fie 
pus faţă-n faţă cu el la ludus. Aşa ar fi ştiut la ce să se aştepte, la ce să fie 
atent şi cum să contraatace pentru a fi în avantaj. 

Evreul stătea cu capul plecat şi cu ochii închişi, adâncit parcă într-o 
ciudată meditaţie. Atretes auzise că evreii se închinau unui zeu nevăzut. 
Poate că zeul lor era ca zeii din pădurile lui. Prezenţi, dar evazivi. Atretes 
privea cum buzele omului se mişcau într-o rugăciune tăcută. Deşi relaxat 
şi adâncit în concentrare, Atretes ştia că evreul era atent la ce se petrecea 


în jur. Acest lucru i se confirmă când evreul îşi ridică capul şi îl privi drept 


în ochi, simțindu-se observat. Atretes îl privi la rândul lui, încercând să 
descopere vreo urmă de bravadă. Dar nu văzu decât tărie şi curaj. 

Se uitară unul la celălalt vreme îndelungată, evaluându-se fără 
resentimente. Evreul era mai în vârstă şi mult mai experimentat. Privirea 
lui fixă şi neclintită îl avertiză pe Atretes că va fi necruţător. 

— Te cheamă Atretes, zise el. 

— lar tu eşti Caleb. Douăzeci şi două de omoruri la activ. 

O scânteiere de emoție umbri trăsăturile omului. Zâmbi ironic. 

— Am auzit că ai încercat să ucizi un oaspete al ludusului. 

— Şi-a făcut-o cu mâna lui. 

— Mă rog lui Dumnezeu să nu ne pună faţă în faţă, tinere Atretes. Avem 
în comun ura împotriva Romei. N-aş vrea să te ucid. 

Caleb vorbi cu o sinceritate atât de profundă şi cu o încredere atât de 
simplă, încât inima lui Atretes începu să bată mai repede. Nu răspunse. 
Mai bine să-l lase pe Caleb să creadă că tinereţea şi lipsa de experienţă 
făceau din el o pradă uşoară. Exagerata încredere în sine putea fi una din 
slăbiciunile omului şi singura unealtă pe care o putea folosi Atretes ca să 
supravieţuiască într-un meci cu el. 

Sosiră soldaţii împăratului. Fură repartizaţi câte doi pentru fiecare 
gladiator şi unul în plus pentru Atretes. Rânjind cu răceală, se ridică şi 
durerea produsă de lanţuri îl umplu cu un val de mânie. Trebuia oare să-şi 
târşâiască picioarele de-a lungul coridorului, în timp ce ceilalţi mergeau 
normal? îl zări pe Bato în cadrul uşii. 

— Spune-le câinilor ăstora că n-am de gând să fug din faţa unei lupte. 

— Pe asta o ştiu deja. Ei se tem că ai să mănânci vreun oaspete roman 
la serbarea dinaintea jocurilor. 

Atretes râse. 

Bato dădu ordin să i se scoată cătuşele de la picioare, ca să poată 
umbla nestingherit. Înconjurat de gărzi, Atretes îi urmă pe ceilalţi printr-un 
tunel luminat de torţe, lung de câţiva metri. Uşa masivă din lemn se 
închise în urma lui. La capătul tunelului se afla o cameră luminată. După 
ce intrară, o a doua uşă fu închisă şi ferecată, în timp ce alta se deschise 
spre un labirint de camere aflate sub amfiteatru şi arenă. 


De undeva, din întuneric, se auzeau nişte răgete de lei şi lui Atretes i se 
ridică părul pe ceafă. Nu exista mai mare ruşine decât să fii dat la fiare. 
Gladiatorii însoţiţi de gardienii lor trecură printr-un coridor de piatră rece şi 
îngust şi urcară nişte trepte până în camerele de jos ale palatului. Când 
intrară în holul de marmură, Atretes auzi muzică şi hohote de râs. Uşi 
uriaşe, sculptate cu un ornament complicat se înălţau în zidul din capătul 
încăperii; doi sclavi îmbrăcaţi în tunici albe cu roşu şi auriu pe margine, 
stăteau lângă ele, gata să le deschidă. 

— Sunt aici! strigă cineva emoţionat, şi Atretes observă că încăperea 
era plină de bărbaţi şi femei romane îmbrăcaţi în togi scumpe şi viu 
colorate. O tânără sumar îmbrăcată, cu o cingătoare împodobită cu pietre 
preţioase la brâu, se opri din dans când Atretes şi ceilalţi mărşăluiră până 
în mijlocul camerei, în centrul atenţiei tuturor. Bărbaţii şi femeile îi evaluau 
ca pe nişte animale de vânzare, făcând comentarii despre înălţimea, buna 
creştere sau atitudinea lor. 

Atretes îi privea pe ceilalţi gladiatori cu un aer indiferent. Tracul, partul 
şi grecii păreau încântați de situaţie. Se deplasară spre podiumul din 
capătul îndepărtat al camerei, rânjind şi făcând comentarii către câteva 
tinere care-i priveau. Numai Caleb rămase deoparte. Atretes îi urmă 
exemplul, cu privirea aţintită spre oaspeţii de onoare cărora le erau 
prezentaţi ceremonios. Inima îi tresăltă când îl recunoscu pe bărbatul din 
mijloc. 

Gărzile îi aliniară în faţa platformei şi Atretes se pomeni faţă în faţă cu 
împăratul Romei, Vespasian. În dreapta lui se afla fiul său cel mare, Titus, 
cuceritorul ludeii, iar în dreapta, Domițian. 

Atretes se concentră asupra lui Vespasian. Împăratul avea ţinuta şi 
trupul bine făcut al unui soldat. Părul cărunt îi era tuns scurt iar faţa arsă şi 
plină de riduri după ani lungi de campanii. Titus, nu mai puţin 
impresionant, stătea în apropiere, cu trei femei frumoase în jurul lui. Prin 
comparaţie, Domițian părea mai puţin autoritar, deşi Atretes trebui să 
recunoască, rănit în orgoliul său, că acest adolescent spulberase unitatea 
triburilor germanice. Evaluă distanţa peste care ar fi trebuit să sară ca să 
ajungă la ei şi îşi dădu seama că era imposibil. Dar simpla perspectivă de a 


frânge gâtul unuia dintre ei îi puse sângele în mişcare. 

Vespasian îl studie lipsit de orice expresie. Atretes îl privi la rândul lui cu 
răceală, regretând că avea cătuşe la încheieturi şi că nu ţinea un gladium 
în mâini. În faţa lui, pe podium, stătea însăşi puterea absolută a Romei. 
Gărzi se aflau aliniate peste tot de-a lungul camerei şi două stăteau în 
spatele lui Atretes. Orice pas către podium ar fi fost şi ultimul. 

Nu dădu nicio atenţie anunţului grandios făcut de centurion, nici nu 
urmă exemplul celorlalţi gladiatori când aceştia ridicară pumnul, 
salutându-l pe cezar. Vespasian era tot cu ochii pe el. Sala se umplu de 
murmure. Atretes îşi înălţă încheieturile mâinilor încătuşate şi zâmbi 
batjocoritor. Pentru prima oară, era bucuros de lanţuri. Ele îl cruţau de 
umilinţa de a onora un roman. Îşi plimbă privirea de la Vespasian la Titus 
şi Domițian şi înapoi, lăsându-i să vadă întreaga forţă a urii sale. 

Doi gardieni îl luară de braţe şi ceilalţi fură duşi din sala cea mare într-o 
încăpere mai mică. Fu împins pe o canapea. 

— În seara asta veţi fi onoraţi, zise unul sec. Mâine veţi muri. 

Atretes privi cum ceilalţi gladiatori erau însoţiţi la canapele de onoare. 
Câţiva din oaspeţii împăratului veniră după ei în cameră, înconjurându-i. O 
frumoasă tânără romană râdea şi-l mângâia pe part, de parcă ar fi fost 
căţeluşul ei. 

Câţiva bărbaţi şi femei se apropiară şi de Atretes, studiindu-l şi 
discutând despre puterea şi mărimea lui. Atretes îi privi scârbit, plin de 
dispreţ. 

— Nu cred că-i place să se discute despre el, remarcă sec un tânăr 
chipeş şi bine făcut. 

— Mă îndoiesc că ştie greacă, Marcus. Se spune despre germani că sunt 
puternici, dar proşti. 

Bărbatul numit Marcus râse. 

— După expresia din ochii lui, Antigonus, eu unul aş zice că a înţeles 
foarte bine. Aş fi în stare să pariez pe el. E ceva la el... 

— Eu aş paria pe grecul Arriei, zise celălalt, îndepărtându-se. Ea spune 
că are o putere formidabilă. 


— Nu mă îndoiesc că l-a testat, zise Marcus, întorcându-se să arunce o 


privire de mai aproape partului. 

Atretes se întrebă cât timp va trebui să mai suporte să fie „onorat”. 

| se aduseră platouri cu delicatese, însă el le refuză. Nu mai văzuse şi nu 
mai mirosise niciodată asemenea mâncări şi nu avea încredere în ele. Bău 
din vin cu măsură şi sângele i se înfierbântă la vederea tinerelor sclave 
sumar îmbrăcate ce se răsuceau şi se unduiau într-un dans erotic. 

— Ce păcat, Orestes, zise un bărbat din faţa lui, care stătea la taclale cu 
un altul. Se pare că germanii preferă femeile. 

— Mare păcat într-adevăr, suspină celălalt. 

Atretes îşi încleştă maxilarul şi mâna i se albi pe cupă. Simţea privirile 
lor perverse şi jură că, dacă unul va pune mâna pe el, îl va omori. 

Un hohot de râs atrase atenţia lui Atretes. Unul dintre greci o trăsese pe 
o tânără sclavă în braţele lui şi acum o săruta. Ea ţipa şi se zbătea să 
scape, în timp ce romanii din jurul lor râdeau şi-l încurajau să continue. Pe 
canapeaua din apropiere, partul înfuleca tot felul de delicatese şi sorbea 
din vin fără frâu. Nebunul, ar face bine să se distreze cât mai poate, căci e 
ultima lui masă, dacă am norocul să fiu pus mâine faţă în faţă cu el, gândi 
Atretes. 

Caleb se întinse pe o canapea departe de ceilalţi. Nu ţinea în mâini nicio 
cupă cu vin şi platoul dinaintea lui era neatins. O femeie stătea în faţa lui, 
vorbindu-i şi mângâindu-i umerii. Nu-i acordă nicio atenţie. Ochii îi erau pe 
jumătate închişi, iar chipul aspru şi întunecat. Ea mai insistă o vreme, apoi 
plecă iritată. 

Nimeni nu stătea pe pernele canapelei lui Atretes. Vespasian poruncise 
să i se ia cătuşele de la mâini, dar gărzile erau pe aproape, gata să 
intervină în cazul în care ar fi încercat ceva, avertizându-i pe invitaţi să 
păstreze o oarecare distanţă. 

— Germanii sunt nişte eroi, auzi pe cineva zicând. Jumătate din cei 
adunaţi păreau să fie cu ochii pe el, sperând să asiste la un acces 
necontrolat de furie. Câteva femei bogate, îmbrăcate în haine scumpe îl 
studiau avid din cap până-n picioare. Scrâşni din dinţi. Toate femeile 
romane erau aşa de îndrăzneţe? încercând să le ignore, ridică cupa cu vin 


şi sorbi. Ele se îndreptară spre el până ajunseră destul de aproape ca să 


audă ce vorbeau. Oare credeau că e surd sau prost? 

— Domițian a spus că îl cheamă Atretes. E frumos, nu? Oh, sunt moartă 
după blonzi. 

— E prea sălbatic pentru gustul meu. Şi ochii ăia albaştri îmi dau fiori. 

— Ooo, zise una, făcându-şi vânt cu gesturi dramatice. Pe mine mă- 
nfierbântă. 

Câteva chicotiră, iar una întrebă: 

— Câţi oameni crezi că a omorât? Crezi că are vreo şansă mâine? 
Domițian mi-a spus că va fi pus în faţa tracului lui Fadus, care e la fel de 
bun ca şi Caleb. 

— Eu aş paria pe acesta. Ai văzut expresia din ochii lui când a intrat în 
cameră? Şi nu l-a salutat pe cezar. 

— Cum ar fi putut-o face? Era în lanţuri. 

— Se spune că germanii intră goi în luptă, şopti alta. Crezi că Vespasian 
îl va dezbrăca la pielea goală pentru concursul de mâine? 

O femeie râse răguşit. 

— Sper. 

Altele i se alăturară, râzând pe înfundate. 

— Am să le sugerez asta. 

— Arria! Credeam că-l simpatizezi pe part. 

— M-am săturat de el. 

Atretes era sătul de ele. Întorcându-şi uşor capul, se uită drept în ochii 
celei mai frumoase dintre cele cinci femei, cea care afirmase că va sugera 
să lupte gol. Mulțimea de cosiţe şi bucle de un blond extraordinar părea o 
povară prea mare pentru gâtul ei subţire, împodobit cu perle rare. Era 
frumoasă. Devenind conştientă de atenţia lui, ea ridică o sprânceană 
mulţumită de sine către prietenele sale şi-i zâmbi. Privirea lui îndrăzneață 
n-o făcu să roşească. 

— Crezi că e bine că stăm atât de aproape? 

— Ce crezi că va face? Mă va lua în braţe? zise Arria pe un ton răsfăţat, 
privindu-l drept în ochi cu un zâmbet provocator. 

Atretes continuă s-o fixeze cu privirea. Purta o cingătoare încrustată cu 


pietre preţioase, la fel precum cea a grecului nesătul. Privirea lui rătăci o 


clipă, după care îşi ridică cupa, luă o înghiţitură de vin şi-şi îndreptă 
atenţia spre sclavele care dansau, de parcă ar fi fost cu mult mai 
ispititoare. 

— Cred că tocmai ai fost insultată, Arria. 

— Aşa se pare, veni răspunsul ei rece. 

Se îndepărtară, scutindu-l pe Atretes de prezenţa lor supărătoare. Se 
întrebă din nou cât timp avea să mai îndure această seară de „plăceri”. 
Lăsă să i se umple cupa cu vin şi încercă să-şi alunge amintirile ce-i 
asaltau sufletul. 

Într-un final, fură luaţi de la petrecere şi închişi unul câte unul în celulele 
strâmte de sub amfiteatru. Atretes se întinse pe patul de piatră şi închise 
ochii, silindu-se să adoarmă. Se visă în pădurile din ţinutul natal, stând în 
mijlocul bătrânilor, în timp ce mama lui profeţea că el va aduce pacea 
poporului său. Confuzia unei bătălii îl făcu să se agite şi să geamă, la care 
unul dintre gardieni bătu cu putere în uşă, trezindu-l. Dormi din nou pe 
apucate şi se visă într-o mlaştină. O simţea cum îi înghiţea gleznele şi se 
zbătea să se elibereze, dar se afunda din ce în ce mai adânc, greutatea 
pământului umed apăsându-l şi trăgându-l în jos, tot mai jos, până fu 
înghiţit cu totul şi nu mai putu respira. O auzi pe mama lui şi pe ceilalţi 
săteni strigând, în timp ce inelul de oţel răsuna prin pădure. Aerul era plin 
de ţipetele confraţilor lui care mureau. lar el nu putea să se elibereze de 
greutatea pământului. 

Cu un strigăt sinistru, Atretes se ridică în capul oaselor, trezindu-se 
dintr-odată din coşmar. Trecură câteva clipe până îşi dădu seama unde se 
afla. Broboane mari de sudoare îi apărură pe piept, în ciuda frigului dintre 
zidurile de piatră. Suspinând greu, îşi trecu degetele tremurânde prin păr 
şi trase aer în piept. 

Mama lui spusese că va aduce pacea în mijlocul poporului său. Unde era 
pacea aceea? Ce altfel de pace decât moartea? Câţi chatti se mai aflau 
încă în viaţă şi liberi prin pădurile Germaniei? Ce s-a ales de mama lui? Dar 
de restul? Erau oare şi ei, la fel ca el, sclavii Romei? 

Plin de mânie, îşi încleştă pumnii. Tremurând, se lăsă pe spate, 


încercând să se relaxeze pentru bătălia ce-i stătea înainte, în timp ce 


mintea îi era asaltată de imagini brutale, hrănite de setea lui de 
răzbunare. 


Mâine. Mâine avea să moară cu sabia în mâini. 


CAPITOLUL 13 


Dimineaţă, gărzile veniră după el, aducându-i o piele uriaşă de urs. Fu 
condus de-a lungul coridorului luminat de torţe, în timp ce ceilalţi erau 
duşi afară în zăpăceala de dincolo de Porta Pompae, uşa centrală pentru 
procesiuni, care dădea în Circus Maximus. Resimţi lumina soarelui ca pe o 
lovitură primită din plin. 

— Împăratul a sosit şi ceremoniile de deschidere au început, strigă un 
gardian, în timp ce contingentul lui îi grăbea spre carele care aşteptau să-i 
ducă în arenă pentru a fi expuşi în faţa miilor de spectatori înghesuiți pe 
şirurile suprapuse de locuri. 

Lui Atretes i se porunci să urce în car cu Caleb. 

— Dumnezeu să fie cu noi, zise evreul. 

— Care dintre ei? scrâşni Atretes printre dinţi, făcându-şi curaj pentru ce 
avea să urmeze. Mulțimea izbucni în ţipete frenetice când apărură alte 
câteva şarete ce aduceau gladiatori de la alte şcoli. Văzând şi auzind 
atâtea mii de oameni care umpleau Circus Maximus, Atretes îşi simţi 
palmele umede de transpiraţie şi inima bubuindu-i în piept. 

Trâmbiţele răsunau, fluierături se auzeau de pretutindeni şi mii de 
glasuri se înălţau, zguduind pământul din temelii. 

Pista avea o lărgime de aproximativ şaizeci şi cinci de metri pe o parte 
şi se întindea înaintea lui pe-o lungime de aproximativ şase sute de metri. 
În mijlocul pistei se ridica o platformă uriaşă, spina. Construită din 
marmură, măsura cel puţin şaptezeci de metri în lungime şi aproape şapte 
metri în lăţime. Spina servea drept scenă pentru statuile şi coloanele de 
marmură, pentru fântânile din care ţâşnea apă parfumată şi pentru 
altarele ridicate în cinstea numeroşilor zei romani. Atretes trecu în viteză 
prin dreptul unui mic templu al lui Venus unde preoţii ardeau tămâie 
plătită de vizitii. În centrul spinei, descoperi obeliscul în formă de turn adus 
din Egipt. Orbit de atâta strălucire, privi cu greu spre mingea de aur ce 
fusese montată în vârf, care strălucea precum un astru. 

La capătul spinei se ridicau două coloane, în vârful cărora se găseau 


cruci de marmură. În vârful crucilor se aflau şapte ouă de bronz - 


simbolurile sacre ale lui Castor şi Pollux, gemeni celeşti şi sfinţi patroni ai 
Romei - şi şapte delfini - animalele sacre ale zeului Neptun. 

Vizitiul întoarse brusc şareta, lovindu-se aproape de metaie, stâlpi de 
cotitură cu conuri care se ridicau ca nişte chiparoşi pentru a proteja spina 
de eventualele daune ce puteau apărea în timpul curselor. Conurile aveau 
aproape şapte metri înălţime şi erau încrustate cu basoreliefuri 
reprezentând scene din bătălii romane. Atretes observă toate aceste 
amănunte când şareta sa se îndreptă spre cealaltă parte a pistei, în rând 
cu celelalte şarete. 

Mai făcură încă o dată ocolul arenei, iar apoi se opriră înaintea tribunei 
unde se găsea împăratul însoţit de celelalte oficialități. Caleb cobori. 
Atretes făcu la fel, simțind căldura emanată de nisip. Soarele ardea şi ar fi 
dat orice să scape de pielea de urs. Acoperişuri de pânză viu colorate erau 
întinse pe frânghii, umbrind rândurile de sus de spectatori. Gâtlejul îi era 
uscat. Tânjea după tunicile subţiri de la ludus. 

Caleb înaintă spre parapetul ce mărginea arena, cu braţele ridicate 
pentru a primi ovaţiile admiratorilor. Ceilalţi gladiatori făceau la fel, 
afişându-şi platoşele de aur şi argint. Unii purtau săbii încrustate cu pietre 
scumpe. Coifurile strălucitoare erau împodobite cu pene de struţ şi de 
păun. Platoşele şi brasardele erau gravate cu scene de luptă. Orbiţi, 
spectatorii ovaţionau încântați, scandând numele favoriţilor lor şi 
ridiculizându-i pe ceilalţi, în special pe Atretes, cu blana lui barbară, care 
stătea tăcut, cu picioarele depărtate, înfipte în ţărână. Unii spectatori îl 
huiduiau şi râdeau. 

Mulțimea era inundată de un curcubeu de culori: roşu, alb, verde şi 
albastru, deoarece spectatorii purtau culorile echipei pe care o susțineau. 
Cei care îl susțineau pe împărat erau înveşmântaţi predominant în roşu. 
Editorul, cum era numit organizatorul şi maestrul de ceremonii al jocurilor, 
reveni în faţa tribunei împăratului. Când cobori din şaretă, spectatorii 
săriră în picioare, agitând pancarte. Diocles Proctor Fadus: Prietenul 
Poporului! Zâmbind şi făcând plecăciuni, bărbatul în togă purpurie îi salută 
ridicându-şi mâna şi ţinu o scurtă cuvântare înaintea împăratului. 


Gladiatorii se prezentară şi ei înaintea suveranului, Atretes printre ei. Îşi 


ridică mâna într-un salut rigid împreună cu ceilalţi şi strigă „Ave Cezar! Cei 
ce sunt gata să moară te salută”. Vorbele monstruoase i se opriră în gât şi 
strânse pumnul, rămânând cu el ridicat în aer mai mult decât ceilalţi. 

Urcându-se înapoi în şaretă alături de Caleb, Atretes îşi luă inima în dinţi 
pentru ultimul tur de pistă înainte ca vehiculul să ţâşnească afară pe 
poartă. 

— Începe aşteptarea, zise Caleb, coborând. 

— Cât timp? întrebă Atretes, păşind lângă el spre camera unde erau 
ţinuţi până în momentul chemării la meci. Grupuri de femei se împingeau 
printre gărzile care-i înconjurau, strigând numele lui Celerus, Orestes şi 
Promethius. 

— Nu avem de unde şti. O oră. O zi. Adevăratul spectacol nu sunt 
jocurile. Ci spectatorii. În timpul curselor, îşi sfâşie hainele de pe ei, leşină 
de emoție, dansează ca nebunii şi pariază fiecare sestert pe care îl au pe 
câte o echipă. Am văzut nenorociţi care s-au vândut vânzătorilor de sclavi 
pentru a paria câţiva bănuţi în plus. Ei îi spun hipomanie. Romanii sunt 
nebuni după cai. 

Atretes râse amar. 

— Deci noi nu suntem decât un mic divertisment între curse. 

— Enervează-te. Îţi va spori forţa. Dar nu lăsa ca furia să-ţi întunece 
raţiunea. Doar dacă vrei să mori. 

Îi aruncă o privire lui Atretes din mers. 

— Am văzut oameni care intenţionat şi-au coborât scutul pentru a 
încasa o lovitură mortală. 

— Eu n-am să-mi cobor scutul. 

Caleb zâmbi fără veselie. 

— Te-am văzut luptând. Eşti plin de mânie, eşti orbit de ea. Uită-te în 
jurul tău, priveşte mulţimea, tinere Atretes. Aceşti cuceritori ai lumii sunt 
robii propriilor lor pasiuni şi într-o bună zi vor fi nimiciţi de ele. 

Gardianul deschise una din celulele de pe coridorul luminat de torţe şi 
Caleb păşi înăuntru. Întorcându-se, se uită drept în ochii lui Atretes. 

— Ai multe în comun cu Roma. 


Uşa se închise, scoţându-l în afara câmpului său vizual şi lacătul fu 


încuiat la loc. 

Atretes nu fu chemat până după-amiază. După ce ieşi din celulă, i se 
dădu o sabie imensă cu un mâner biman şi nicio armură. Sclavii strângeau 
rămăşiţele a două şarete ciopârţite şi scormoneau nisipul. Potârnichi fripte 
erau zvârlite mulţimii. Cei mai mulţi dintre privitori erau drogaţi de lumina 
soarelui şi de vin şi tolăniţi pe spate, mâncându-şi pâinea pe care şi-o 
aduseseră. 

Lăsând să-i cadă pielea de urs, Atretes păşi afară pe nisip pentru a-şi 
întâlni adversarul, un mirmilon echipat ca un gal, cu o insignă în formă de 
peşte pe coif. Fu întâmpinat de huiduielile şi de fluierăturile mulţimii, care-l 
împroşcară cu oase de potârnichi. Ignorându-i, Atretes se opri în dreptul 
galului şi-l înfruntă pe împărat, ridicându-şi arma în semn de salut. Apoi se 
întoarse spre adversarul său. 

Se rotiră unul în jurul celuilalt, căutând o cale de scăpare. Galul, hotărât, 
făcu prima mişcare. Se aruncă cu dreapta înainte folosindu-se de întreaga 
greutate a corpului pentru a-l izbi pe Atretes, când barbarul german îi 
blocă lovitura cu sabia. Atretes evită mişcarea galului şi ridică pumnul, 
azvârlind la o parte coiful adversarului. 

Profită de fracțiunea de secundă pentru a-l străpunge pe gal cu sabia. 
Dădu drumul armei şi bărbatul căzu în genunchi. Ridicându-şi greoi capul, 
rănitul se prăvăli pe spate. Se sprijini în cot câteva secunde înainte de a-şi 
da sufletul. Atretes se îndepărtă în urletele batjocoritoare ale mulţimii; se 
simteau înşelaţi de scurtimea luptei. 

Smulgând arma galului, Atretes o ridică în aer şi-şi trimise strigătul de 
război către Tiwaz. Îşi lăsă braţele să-i cadă şi începu să se plimbe înainte 
şi înapoi prin faţa tribunei. 

Am ucis zece dintre legionarii voştri înainte de a fi capturat! strigă el 
împăratului şi oficialilor. A fost nevoie de alţi patru ca să mă doboare şi să 
mă pună în lanţuri. 

Îşi ridică sabia spre mulţime. 

Cel mai slab dintre germani valorează mai mult decât o legiune de 
romani cu burţile aurite! 


A 


Surprinzător, mulţimea urlă aprobator. Îl încurajară, bătând din palme şi 


râzând. Scuipă în nisip. 

— Daţi-i-l pe Celerus! strigă un tribun înconjurat de membrii 
regimentului său. 

Atretes îşi îndreptă gladiumul direct spre el. 

— Laşule! Coboară tu! Sau sângele roman e apă de ploaie? 

Tribunul începu să-şi croiască drum printre rânduri, dar câteva mâini îl 
traseră înapoi. 

Atretes râse zgomotos. 

— Oamenii tăi se tem pentru tine! îl tachină el. Alţi doi se ridicară. 

Celerus! Celerus! 

Alte sute preluară lozinca, dar un tânăr ofiţer sări în arenă, cerând un 
scut şi o armă. 

— Pentru onoarea Romei şi a celor care au murit la hotarul german! 
strigă el, înaintând pe nisip spre Atretes. 

Erau egali din punct de vedere fizic şi mulţimea amuţi la ciocnirea 
săbiilor. Niciunul nu cedă vreme de câteva minute, parând lovitură după 
lovitură şi încercând să câştige avantaj. Atretes se lăsă jos şi se năpusti cu 
umărul în pieptul romanului, îmbrâncindu-l cât colo. Nu trecu mult până îl 
îngenunche pe tânărul ofiţer. Romanul reuşi să se rostogolească şi să se 
târască în patru labe. Atretes sări fulgerător într-o parte când gladiumul 
adversarului său fulgeră, producându-i o rană de cincisprezece centimetri 
în piept. Alunecând în balta de sânge lăsată în urma sa de gal, se prăbuşi 
greoi la pământ. 

Mulțimea fu în picioare, urlând înnebunită, în timp ce ofiţerul păşi în 
faţă, poticnindu-se. Atretes apucă să-i vadă gladiumul ridicat pentru a-i 
aplica lovitura mortală când îl lovi fulgerător cu pumnul între picioare, 
făcându-l pe roman să se chircească de durere. Rostogolindu-se, ţâşni în 
picioare şi înălţându-şi sabia cu o mişcare largă, se aruncă cu toată 
puterea înspre cel din faţa sa, străpungându-i apărătoarea de la gât. 

Trupul fără cap se prăbuşi în praf şi mulţimea amuţi. 

Respirând greu, Atretes se întoarse şi ridică sabia însângerată 
provocând întreg regimentul ofițerului. Gloata urlă din nou emoţionată, 


însă alţi doi legionari fură împiedicaţi de soldaţii împăratului să se 


năpustească în arenă. La un semn al lui Vespasian, un retiar păşi în faţă. 

Atretes ştia că trebuia să joace rolul secutorului sau al „vânătorului” şi 
să-l prindă pe omul cu plasa. Mai ştia şi că retiarul avea un avantaj. Plasa 
avea pe margini mici greutăţi de metal pentru ca să se desfăşoare precum 
un evantai atunci când era aruncată. Odată prins în ea, Atretes avea 
puţine şanse să-l învingă. Era deja obosit după cele două concursuri, aşa 
că nu înaintă prea mult. 

— Nu tu eşti cel căutat, zise retiarul cu glas tare, recitând incantaţia 
tradiţională, eu caut un peşte! Avu o tentativă de a arunca plasa, dar o 
smuci înapoi. 

Atretes rămase pe loc, aşteptând ca retiarul să vină spre el. Înfumurat, 
bărbatul cu plasa începu să-şi bată joc de el, dansând în jurul lui şi 
numindu-l barbar laş. Multimea îl îndemna să lupte. Soldaţii îi strigau 
„Fricosule!”, Atretes îi ignoră. Nu avea de gând să se epuizeze, alergând 
după omul cu plasa. Trebuia să fie atent şi să-şi aştepte şansa. 

Retiarul încerca să iasă în evidenţă prin figurile lui fanteziste. Aruncă 
plasa lungă la picioarele lui Atretes, intenţionând să-l prindă în ea, dar 
Atretes sări în spate. 

— De ce fugi? îl provocă retiarul, rotind plasa înainte şi înapoi, în timp ce 
se îndrepta spre el. Dar când o aruncă, Atretes o apucă cu mâinile, 
blocând aruncarea tridentului şi lovind cu genunchiul în stomacul 
reviarului. Înfăşură plasa în jurul capului acestuia, îl trânti în genunchi şi-l 
lovi cu capătul gladiumului în moalele capului, omorându-l. 

Mulțimea era din nou în picioare, jubilând sălbatic. Respirând greu, 
Atretes se depărtă de retiarul căzut. Muşchii îi tremurau de epuizare şi din 
cauza pierderii de sânge. Căzând într-un genunchi, îşi scutură capul şi 
încercă să-şi limpezească vederea. 

Vespasian dădu din cap şi Atretes văzu un trac păşind în arena 
presărată cu nisip. Celerus. Apucându-şi mai strâns gladiumul, se ridică în 
picioare şi se pregăti din nou de luptă, ştiind că de data asta va muri. 

Mii de spectatori se ridicară în picioare fluturând batiste albe - o 
manifestaţie neaşteptată în favoarea lui Atretes. Vespasian îşi plimbă 
privirea de la mulţime la barbarul german. Titus se aplecă spre tatăl său şi 


îi spuse ceva. Urletul mulţimii se înteţi până întreg stadionul se cutremura 
din cauza zgomotului. Batiste albe de pânză se unduiau în toate direcţiile, 
transmiţându-i împăratului un mesaj clar: cruţă-l pe barbar, pune-l să lupte 
în altă zi. 

Atretes nu avea nevoie de mila mulţimii romane. Mânia îl însufleţea, 
sporindu-i puterea. Se îndreptă spre trac, strigând: 

— Hai să ne luptăm! 

— Eşti atât de dornic să mori, germanule! îi răspunse Celerus, fără să 
schiţeze nicio mişcare spre el. Îşi ridică privirea spre împărat, aşteptând un 
semn, dar nu primi niciunul. Când Atretes continuă să avanseze, Celerus 
se întoarse spre el, cu sabia pregătită. Zgomotul mulţimii devenea 
ameninţător, batiste albe mişcându-se la unison ca o bătaie de tobe. 
Vespasian făcu un semn şi lanistul lui Celerus îi porunci să se retragă. Bato 
cu trei gărzi de la Marea Şcoală ieşiră pe nisip. 

— Am să mor când vreau eu! 

Ţinând sabia cu ambele mâini, Atretes luă poziţie de luptă. 

Bato plesni din degete şi gărzile se despărţiră. Doi îşi scuturară biciul. La 
semnul lui Bato, un bici plesni în sabia lui Atretes şi celălalt i se încolăci în 
jurul gleznei. Cu mâinile lipicioase de sânge, Atretes nu-şi mai putu ţine 
gladiumul. Dându-i drumul, lovi cu cotul în capul unui gardian şi cu piciorul 
în altul din spate. Celălalt trase de bici, făcându-l să-şi piardă echilibrul 
suficient pentru ceilalţi ca să-l apuce strâns. Bătând în retragere, încercă 
să se elibereze. Nereuşind, scoase strigătul lui de război. Bato îi forţă 
mânerul biciului printre dinţi, făcându-l să tacă şi îl scoaseră zvârcolindu- 
se din arenă. 

— Pune-l pe masă! 

Alte mâini veniră în ajutorul oamenilor lui Bato şi Atretes fu trântit pe o 
masă de lemn, în timp ce mâinile şi picioarele îi fură strânse în cătuşe. Se 
zbătu să se elibereze. 

— Închideţi rana, zise un bărbat cu tunica pătată de sânge, făcând un 
gest nerăbdător către altul care se spăla pe mâini într-un lighean de 
pământ. 


— A pierdut o grămadă de sânge, îi spuse el lui Bato şi îi strigă altuia: 


Lasă-l pe ăla. E ca şi mort. Spune-i lui Drusus că-l poate lua la disecţie, 
dacă se grăbeşte. După ce moare, legea i-o interzice. Du-te degrabă, iar 
apoi vino încoace. Am nevoie de ajutor la ăsta! 

Privi pe deasupra lui Atretes spre Bato. 

— Trebuie să se întoarcă în arenă? 

— Astăzi nu, zise Bato aspru. 

— Bun. Asta ne uşurează situaţia. 

Doctorul luă un ulcior şi turnă sânge într-o cupă, în care apoi amestecă 
opium şi diferite ierburi. 

— Asta îl va întări şi îi va răcori setea de sânge. Ţine-i capul. Ori o va 
bea, ori se va îneca cu ea. 

Chirurgul îi dezveli gingiile şi-i turnă în gură licoarea. 

Atretes începu să tuşească, însă chirurgul continuă să toarne. Un bărbat 
urlă în spatele lor, dar nici doctorul, nici Bato nu tresăriră. Când lanistul se 
aplecă spre el, Atretes abia putu să-i zărească faţa printre lacrimile de 
furie. După ce goli cupa, chirurgul se dădu la o parte. Atretes scoase un 
suspin greu şi înjură în germană. Trupul îi tremura violent. Doctorul se 
aplecă din nou deasupra lui, privindu-l în ochi. 

— Opiumul îşi face efectul. 

— Coase.-l, zise Bato. 

Chirurgul lucră repede şi se îndreptă spre un alt gladiator care era 
purtat pe scutul lui. Bato rămase lângă masă. Zâmbi fără tragere de inimă. 

Mai bine moartea decât mila romanilor. Nu-i aşa, Atretes? Nu vrei să îţi 
datorezi viaţa gloatei romane. Asta te face să înnebuneşti de furie. 

Apucându-l de păr, Bato îi dădu capul pe spate. 

Îţi ratezi singura şansă de răzbunare pe care o ai. E la un pas de tine, îi 
şuieră el printre dinţi, cu ochii strălucitori. Numai în arenă te poţi răzbuna 
pe Roma! Vrei să fii un cuceritor? Ei bine, fii! la-le femeile. la-le banii. Fă ca 
Roma să se târască la picioarele tale şi să te idolatrizeze. Să facă din tine 
unul din zeii lor! îi dădu drumul şi se îndreptă de spate. 

Altfel, tu şi restul clanului tău v-aţi jertfit viaţa în zadar. 


CAPITOLUL 14 


— Toţi cred că e vina mea, zise lulia, cu lacrimile şiroindu-i pe obraji, 
zăcând palidă pe patul ei. Îi văd cum mă privesc. Toţi dau vina pe mine 
pentru moartea lui Claudius. Ştiu asta. Dar nu e vina mea, Hadasa. Nu-i 
aşa? Eu n-am vrut să vină după mine. 

Umerii i se cutremurau de suspine. 

— Ştiu că nu aţi vrut, zise blând Hadasa, luptându-se cu propriile lacrimi, 
în timp ce încerca să-şi mângâie stăpâna tulburată. lulia nu intenţionase 
niciodată să facă rău. Pur şi simplu nu se gândise la ceilalţi, doar la ea 
însăşi, şi nici la eventualele consecinţe ale acţiunilor ei. 

Dimineaţa tragică a zilei în care murise Claudius începuse cu lamentările 
de plictiseală ale luliei, care voia să meargă la o reprezentaţie din cadrul 
ludusului de gladiatori şi avea nevoie de Claudius ca s-o însoţească. 
Obişnuit cu văicărelile ei, Claudius nu se sinchisise s-o asculte. Era adâncit 
în studiile lui. lulia insistase, însă el o refuzase, spunându-i politicos că 
trebuia să-şi termine o teză despre iudaism. lulia plecase din bibliotecă 
fierbând de furie. Îşi schimbase hainele şi chemase o trăsură. 

Persis, mai îngrijorat de reputaţia stăpânului decât de ea, îl informase 
atunci pe Claudius că lulia a părăsit casa neînsoţită. Claudius îşi ieşise din 
fire pentru că fusese din nou întrerupt din cauza luliei. O cupă de vin îi 
calmase nervii. Poate că în Roma îi era permis unei femei măritate să se 
plimbe prin împrejurimi de una singură, dar nu şi în Campania. Persis se 
oferise să trimită pe cineva după ea, dar Claudius îl oprise. Era timpul să 
poarte o discuţie deschisă cu lulia. Dădu poruncă să i se aducă un cal de la 
grajduri. 

O oră mai târziu, calul se întorsese acasă fără el. 

Alarmat, Persis mai strânse câţiva servitori şi plecă în căutarea 
stăpânului. Îl găsiră la două mile de ludus, cu gâtul rupt în urma unei 
căzături. 

Plângând moartea lui Claudius, Hadasa era înnebunită de îngrijorare 
pentru lulia. Casa fusese într-un haos de nedescris şi nimeni nu voise să 


meargă după ea. Persis o blestema necontenit. 


lulia sosise imediat după apusul soarelui, prăfuită şi răvăşită. Când văzu 
că nu vine nimeni s-o servească, lăsă trăsura în voia sorții şi intră în casă, 
trântind uşa şi strigând-o pe Hadasa. Hadasa fugi spre ea, uşurată s-o 
vadă teafără şi nevătămată, neştiind cum să-i spună despre accidentul lui 
Claudius. 

— Pregăteşte-mi baia cu apă caldă, parfumată şi adu-mi ceva de 
mâncare, porunci lulia scurt, îndreptându-se spre camera ei. 

Sunt plină de praf şi moartă de foame. 

Hadasa transmise mai departe instrucţiunile, aproape sigură că nu vor fi 
îndeplinite, apoi se grăbi la stăpâna ei. 

lulia se plimba de-a lungul şi de-a latul camerei ca o pisică înfuriată. 
Faţa îi era îmbujorată şi murdară, cu excepţia dârelor albe lăsate de 
lacrimi. Nu observă nimic decât faţa împietrită a Hadasei şi 
comportamentul ei agitat. 

— Mi-am făcut griji pentru dumneavoastră, doamnă. Unde aţi fost? 

lulia se întoarse spre ea autoritară. 

— Să nu îndrăzneşti să mă iei la întrebări! strigă ea plină de frustrare. N- 
am să dau socoteală unei sclave de comportamentul meu. 

Se prăbuşi disperată pe canapea. N-am să dau socoteală nimănui, nici 
chiar soţului meu. 

Hadasa îi mai turnă nişte vin şi îi întinse cupa. 

— Îţi tremură mâna, remarcă lulia, privind-o. Ţi-ai făcut chiar atâtea griji 
pentru mine? Puse cupa la o parte şi luă mâna Hadasei. Măcar mă iubeşte 
şi pe mine cineva, zise ea. 

Hadasa se aşeză lângă ea şi îi luă mâinile. 

— Unde aţi fost? 

— Eram în drum spre Roma şi apoi mi-am dat seama că nu are niciun 
rost. Tata m-ar fi trimis înapoi. Aşa că iată-mă din nou aici, prizonieră în 
acest loc înfiorător. 

— Asta înseamnă că n-aţi fost la ludus? 

— Nu. Nu m-am dus, zise lulia obosită. Zâmbi amar. Nu s-ar fi cuvenit să 
merg fără însoțitor, continuă ea ironic. Râse uşor, cu dispreţ. Marcus ar 
spune că am o gândire de plebeu. 


Se ridică, depărtându-se. Hadasa simţi tensiunea acumulată şi ştiu că 
furtuna era pe cale să izbucnească. Cum să-i spună luliei despre Claudius? 
Stăpâna ei era deja cu nervii la pământ. Ea însăşi îşi găsea cu greu 
puterea să se controleze. 

lulia îşi scoase câteva agrafe din păr şi le zvârli pe măsuţa de toaletă. 
Acestea se rostogoliră pe podea şi Hadasa se aplecă să le culeagă. 

— Ar fi trebuit să merg la meci, zise lulia. Un mic scandal i-ar fi adus 
aminte lui Claudius de îndatoririle lui de soţ. Eu să stau de-acum înainte 
toată viaţa fără să fac nimic, în timp ce el se îngroapă în studiile lui 
plicticoase asupra religiilor Imperiului? Cine le va citi? Spune-mi. Pe nimeni 
nu interesează. 

Ochii i se umplură de lacrimi de furie şi de autocompătimire. 

— ÎI dispreţuiesc. 

— O, doamnă, făcu Hadasa, muşcându-şi buzele, nemaiputându-şi 
stăpâni plânsul. 

— Ştiu că ţii la el, dar e atât de plictisitor. În ciuda inteligenţei pe care se 
presupune că o are, e cel mai plictisitor om pe care l-am întâlnit vreodată. 
Şi nu-mi pasă dacă mă aude. 

Alergă spre uşă şi o deschise brusc, strigând spre grădina peristilului: 

— Mă auzi, Claudius? Eşti plictisitor! 

îngrozită de comportamentul ei, Hadasa se simţi depăşită de situaţie. Se 
repezi spre uşă, o dădu pe lulia la o parte şi o închise la loc. 

— Ce faci? ţipă lulia strident. 

— Vă rog, doamnă, tăceţi! E mort! Vreţi să vă audă toată lumea? 

— Ce? făcu lulia pălind, nevenindu-i să-şi creadă urechilor. 

— A plecat după dumneavoastră. L-am găsit în drum spre ludus. A căzut 
de pe cal şi şi-a frânt gâtul. 

Cu ochii înnebuniţi, lulia se dădu înapoi ca trăsnită. 

— Pe toţi zeii, e nebun de-a binelea! 

Consternată, Hadasa se holbă la ea tulburată. lulia îl considera pe 
Claudius nebun pentru că a căzut de pe cal sau pentru că a plecat după 
ea? Preţ de o clipă, simţi că o detestă, dar imediat se simţi cuprinsă de 
ruşine. Eşuase în datoria ei. Ar fi trebuit s-o împiedice pe lulia să plece. Ar 


fi trebuit să meargă după ea. 

— Nu se poate să fie mort. Ce am să mă fac? strigă lulia în pragul 
isteriei. 

| se trimise vorbă lui Decimus Valerian despre moartea lui Claudius. 
Hadasa ştia că trebuiau făcute pregătirile de înmormântare, dar lulia, 
singura care avea autoritate, era incapabilă să ia vreo decizie în starea în 
care se afla. Trupul lui Claudius zăcea în camera lui, spălat, înfăşurat şi 
intrând în putrefacție. 

Persis îl jelea pe Claudius cum îşi jeleşte un fiu tatăl. Chiar şi 
servitoarele plângeau. Grădinarii erau tăcuţi şi îndureraţi. Sclavii se 
adunau şi vorbeau între ei şi nimeni nu-şi mai făcea treaba. 

lulia avea dreptate. Cu toţii o învinuiau pe ea. În mică parte o învinuiau 
chiar şi pe Hadasa, pentru că îi era atât de credincioasă. Era adevărat, îl 
slujise bine şi pe Claudius, petrecându-şi ore întregi să-l ajute în studiile 
lui, dar nu era una de-a lor. 

Suferinţa luliei izvora din vinovăţie şi isteria ei luă forma fricii iraționale 
că sclavii i-ar dori moartea. Refuză să mai iasă din camera ei. Refuză să 
mai mănânce şi să doarmă. 

— N-ar fi trebuit niciodată să mă căsătoresc cu el, zise ea într-una din 
zile, palidă şi tulburată. Ar fi trebuit să refuz, în ciuda insistențelor tatii. 
Căsnicia asta a fost un dezastru de la bun început. Claudius n-a fost fericit. 
N-am fost soţia pe care şi-ar fi dorit-o. El voia o femeie ca prima lui soţie, 
care să se mulţumească să studieze pergamentele lui plictisitoare. Începu 
din nou să plângă. N-am nicio vină că a murit. Eu nu am vrut să vină după 
mine. Plânsul i se transformă într-un acces irațional de furie. E vina tatii. 
Dacă n-ar fi insistat atât să mă mărit cu Claudius, nimic din toate astea nu 
s-ar fi întâmplat. 

Hadasa făcea tot posibilul să liniştească temerile luliei şi s-o facă să 
gândească raţional, dar ea refuza să asculte. Refuza chiar şi să mănânce, 
îngrozită că vreuna dintre bucătărese ar fi putut-o otrăvi. 

— Toţi mă urăsc. Ai văzut cum m-a privit când mi-a adus tava? Persis 
conduce gospodăria şi mă urăşte la fel de mult pe cât l-a iubit pe Claudius. 

În cele din urmă, reuşi să adoarmă, dar într-un târziu se trezi dintr-un 


coşmar lac de sudoare. Hadasa se temea de pasiunile fără astâmpăr ale 
stăpânei sale şi de imaginaţia ei dezlănţuită. 

— Nimeni nu vrea să vă facă rău, doamnă. Cu toţii sunt îngrijoraţi pentru 
dumneavoastră. 

Lucru care în parte era adevărat, căci sclavii erau îngrijoraţi; ajunseseră 
la urechile lor acuzaţiile nefondate ale Iuliei că ar fi intenţionat s-o omoare. 
Dacă familia Valerian auzea şi dădea crezare vorbelor ei, riscau să fie 
executaţi cu toţii. 

Decimus Valerian nu veni. Plecase la Efes cu afaceri chiar înainte de 
accidentul lui Claudius. Nu află de el decât după ce se întoarse. Phoebe 
Valerian veni cu Marcus în după-amiaza celei de-a treia zile. Catya veni în 
fugă şi bătu la uşa încuiată a camerei unde locuia lulia, anunţând-o de 
sosirea lor. 

— Nu deschide, porunci lulia cu ochi umflaţi de nesomn. E o şmecherie 
de-a lor. 

— lulia, zise Phoebe câteva minute mai târziu. lulia, lasă-mă să intru, 
draga mea. 

Auzind glasul mamei ei, sări din pat şi fugi spre uşă, descuind-o. 

— Mamă! strigă ea, aruncându-se în braţele lui Phoebe şi începând să 
plângă cu sughiţuri. Cu toţii vor să mă omoare. Toţi mă urăsc. 

Ar fi preferat să fiu eu cea care moare, şi nu Claudius! 

Phoebe o trase pe fiica ei înapoi în cameră. 

— Prostii, lulia. Haide, stai jos acum 

Aruncă o privire spre Hadasa. 

— Trimite pe cineva să-mi aducă imediat bagajele. 

Am ceva care o să-i calmeze nervii. 

Hadasa îl văzu pe Marcus în cadrul uşii, cu faţa întunecată de supărare 
şi îngrijorare. Niciun cuvânt din cele spuse de lulia nu era adevărat, dar 
acuzaţiile ei pripite erau de ajuns să distrugă vieţile tuturor sclavilor din 
casă, dacă Marcus le-ar fi dat crezare. lulia plângea în hohote, agăţându- 
se de mama ei. 

Când Hadasa se întoarse, urmată de un bărbat care aducea cu el două 


valize, Phoebe îi spuse să ia o amforă mică din cutia ei de cosmetice. 


— Pune câteva picături într-un pahar cu vin. 

— N-am să beau niciun strop de vin în casa asta! strigă lulia. L-au 
otrăvit! 

— O, nu, doamnă, zise Hadasa tulburată. Cu mâinile tremurânde, îşi 
turnă într-un pahar şi bău jumătate. Apoi întinse paharul luliei şi o privi pe 
Phoebe cu ochii înlăcrimaţi şi rugători. 

— Jur că nimeni nu vrea să-i facă niciun rău. 

Marcus luă paharul din mâinile ei. 

— Unde spuneai că e amfora, mamă? 

O găsi şi turnă câteva picături în vin, apoi o întinse mamei sale şi privi 
cum sora lui bea din ea plângând. 

— Dacă nu ai nevoie de mine, mamă, mai sunt câteva lucruri de făcut, 
zise el aspru. Ea dădu din cap, înțelegând. 

Marcus o înşfăcă de braţ pe Hadasa şi aproape o îmbrânci pe coridor, 
închizând uşa în urma lui. 

— Arăţi de parcă ai fi moartă, zise el, privind la faţa ei albă şi la 
cearcănele negre de sub ochi. De câtă vreme e lulia în starea asta? 

— De trei zile, domnule. De când a aflat de moartea lui Claudius. 

Marcus rămase şocat de felul familiar în care Hadasa pronunţă numele 
lui Claudius. Oare ajunsese să-l iubească? 

— Un accident nefericit, din câte ni s-a spus, zise el. 

Ochii ei se umplură de lacrimi pe care se strădui să le reţină. Ele îi 
scăpară de sub pleoape şi i se rostogoliră pe obraji. 

— Du-te şi odihneşte-te, zise el scurt. Am să stau de vorbă cu tine mai 
târziu. 

În timp ce mama lui o liniştea pe lulia, Marcus preluă comanda casei. 
Era îngrozit de starea în care se găsea aceasta. Se părea că nimeni nu mai 
făcea nimic de trei zile încoace. Claudius nu era nici măcar îngropat. 
Marcus porunci să se ocupe cineva de asta imediat. 

— Soţia lui e îngropată aici? îl întrebă el pe Persis, care-i răspunse că da. 
Atunci îngropaţi-l pe stăpânul vostru lângă ea. Şi încă repede! 

Tot mobilierul din camera infectată a lui Claudius fu ars şi camera 


curățată şi aerisită. 


Închizându-se în bibliotecă, Marcus răsfoi înregistrările meticuloase şi 
jurnalele privind vila şi împrejurimile ei. Zâmbi sfidător, sorbind din vin şi 
făcând calcule. lulia se va simţi consolată aflând că moartea lui Claudius a 
lăsat-o cu o avere considerabilă, deşi va avea puţine de spus în împărţirea 
ei. 

În absenţa tatălui, Marcus avea autoritate deplină în luarea deciziilor. 
lulia nu făcuse niciun secret din aversiunea ei faţă de Capua şi Marcus ştia 
că nu ar fi dorit să rămână aici. Trimise după un avocat care să evalueze 
proprietatea. Preţul stabilit de Marcus îl lăsă pe om cu suflarea tăiată. Dar 
Marcus rămase ferm. 

— Am să-ţi dau numele a doi senatori care-şi doresc o proprietate în 
Campania, zise el şi avocatul acceptă. 

Ştiind-o pe mama ei în casă, lulia era mai liniştită. Mânca şi dormea din 
nou. Marcus o anunţă de decizia lui de a vinde vila şi durerea fu îndată 
înlocuită de bucuria de a se întoarce la Roma. 

— Dar sclavii? Cu ei ce-ai să faci? 

— Tu ce-ai vrea să fac? 

— Vreau să-i împrăştii. În afară de Persis. El a fost întotdeauna lipsit de 
respect. Ar trebui trimis la galere. Insist, zise ea. 

— Nu ai niciun drept să insişti cu privire la nimic, zise Marcus supărat. 
Acum eşti din nou sub tutela tatii, iar eu sunt executorul averii în absenţa 
lui. 

Ochii luliei scăpărară. 

— Şi eu nu am niciun cuvânt de spus? Am fost soţia lui Claudius. 

— Nu în prea mare măsură, din câte mi-ai spus. 

— Şi tu mă acuzi! strigă lulia, şi ochii i se umplură din nou de lacrimi. 

— A trebuit să-mi las la o parte propriile afaceri ca să vin să le aranjez 
pe ale tale. Maturizează-te, lulia! Nu face situaţia şi mai dificilă decât este 
oricum deja, zise el ajuns la capătul răbdărilor. 

În fiecare seară ieşea în grădină şi se plimba neliniştit, fără ţintă. Se 
întreba dacă Hadasa mai ieşea să se roage pe întuneric. Cărui zeu ar fi 
trebuit să se roage ca să rezolve toate încurcăturile astea? Cum ar fi 


trebuit să procedeze în privinţa sclavilor? Ştia că trebuia să ia o decizie, 


dar îi era silă s-o facă. 

Urcă pe deal şi se aşeză sub un fanum, unul dintre templele mai mici. 
Sprijinindu-se cu spatele de un stâlp de marmură, îşi ridică privirea spre 
noaptea înstelată. Ştiuse de la bun început că această căsnicie era o 
greşeală, dar nu-i dorise niciodată vreun rău lui Claudius. Vorbele luliei din 
ultimele zile dovedeau cât de dezastruoasă fusese situaţia. Ştia că vina 
era în cea mai mare parte a ei. Acum adusese în discuţie o altă chestiune 
la care trebuia să se gândească. 

Nimeni nu se obosise să se ocupe de lulia. După ce-i observase câteva 
zile, începu să se întrebe dacă nu cumva unele din acuzaţiile ei erau 
fondate. Poate că sclavii nu încercaseră efectiv s-o omoare, dar nici nu se 
osteniseră să-i asigure protecţie. 

— Domnule... 

Tresări speriat. Inima începu să-i bată mai repede când o văzu pe 
Hadasa în umbră. 

— Deci nu ai renunţat să te rogi noaptea dumnezeului tău nevăzut, zise 
el încet, relaxându-se cu spatele sprijinit de stâlpul de marmură. 

— Nu, domnule, răspunse ea, şi el îi simţi zâmbetul din glas. Fata se 
apropie. Pot să vă vorbesc fără teamă? 

El încuviinţă din cap. 

— Nu cred că domnul Claudius ar vrea ca Persis şi ceilalţi să fie luaţi de 
aici. 

Buzele lui se strânseră. Venise aici ca să scape puţin de probleme, iar 
acum în faţa lui stătea ultima persoană de la care s-ar fi aşteptat să aducă 
vorba de asta. 

— Persis a învinuit-o pe lulia de moartea lui Claudius? întrebă el direct. 

Tăcerea se aşternu. 

— Domnule, nimeni nu e de vină pentru acţiunile celuilalt. 

El se ridică supărat. 

— Nu mi-ai răspuns la întrebare şi asta e destul. Acuzaţiile luliei nu sunt 
atât de deplasate pe cât am crezut. 

— Nimeni n-a căutat să-i facă rău, domnule. Să mă pedepsească 


Dumnezeu dacă ceea ce spun nu e adevărat. Persis îşi plânge stăpânul 


cum şi-ar plânge un fiu tatăl iubit. Îşi dedicase viaţa slujirii lui. Domnul 
Claudius l-a adus aici pe când era doar un copil. Persis l-a slujit cu 
dragoste şi devotament şi domnul Claudius a avut încredere în el în orice 
privinţă, tratându-l ca pe propriul fiu. Persis nu i-a dorit niciodată răul 
surorii dumneavoastră. 

— Am numai cuvântul tău pentru asta, i-o tăie scurt. 

— Pe Dumnezeul cel viu, domnule, că n-aş putea să vă mint niciodată. 

[] Marcus o crezu, dar asta nu schimba lucrurile. Se simţea obosit. 

— Stai cu mine şi povesteşte-mi ce s-a întâmplat în ziua aceea. 

Arătă spre marmura de lângă el. 

Ea se aşeză încet, cu mâinile încrucişate în poală. El simţea nevoia s-o ia 
de mână şi s-o încurajeze să aibă încredere în el, dar ştia că printr-un 
asemenea gest ar fi realizat exact contrariul. 

— Spune-mi. Nu trebuie să-ţi fie frică. 

Ea îi povesti faptele. lulia voia să meargă la ludus; Claudius nu. lulia a 
plecat singură şi Claudius s-a dus după ea. Lucruri pe care el le ştia deja, 
chiar de la lulia. 

— Când Claudius a fost găsit şi adus înapoi, cine s-a dus după lulia? 
întrebă el cu subiînţeles, ştiind deja că nimeni nu o făcuse. Vorbi înainte ca 
ea să răspundă. Mi-a spus că era în drum spre Roma. 

Fusese furios când lulia îi spusese asta. Temperamentul ei reuşise 
întotdeauna să întreacă bunul-simţ. 

— Ştii ce i se poate întâmpla unei femei singure pe Via Appia? 

E o pradă uşoară pentru tâlhari şi chiar mai rău. Cine a plecat în 
căutarea ei, Hadasa? 

— Vina e numai a mea, zise ea. Să mă ierte Dumnezeu, dar nici eu n-am 
plecat în căutarea luliei mai mult decât au făcut-o ceilalţi. 

Nu ştiam unde să o caut şi ce să fac, aşa că n-am făcut nimic. Am stat 
şi-am aşteptat. E în mai mare măsură vina mea decât a oricui altcuiva, 
pentru că eu dau socoteală de lulia. 

Era supărat că venise să pledeze cauza sclavilor şi se oferise pe sine 
drept jertfă. 

— Tot pe tine te învinuieşti şi pentru toată dezordinea din casă? 


Gândurile tale au fost întotdeauna îndreptate spre ea. N-ai lăsat-o singură 
niciun moment după ce a aflat de moartea lui Claudius. Erai epuizată de 
cât ai slujit-o în momentul când am venit eu. 

El se ridică. 

— Poate că mai e o posibilitate pe care am ezitat s-o accept, dar asupra 
căreia a tot insistat lulia de când am venit. Îţi era teamă pentru viaţa ei? 

— Nu, domnule! zise ea alarmată şi speriată de direcţia în care se 
îndreptau gândurile lui. 

— Nimeni n-a ameninţat-o niciodată. Niciodată. 

— Dar nici n-au ajutat-o, zise el depărtându-se. 

— Îl iubeau pe Claudius. Şi-l mai iubesc şi acum. 

— Destul! i-o tăie el. Nu veni la mine să le iei partea. 

— Nu sunt vinovaţi de acuzaţiile care li s-au adus, zise ea, dând dovadă 
de un curaj neobişnuit în a-l înfrunta. 

El o săgetă cu privirea. 

— Unde e nevinovăția unui sclav care îşi neglijează îndatoririle, Hadasa? 
Rugămintea luliei de a-l trimite pe Persis la galere e mai blândă decât m- 
aş fi aşteptat din partea ei. Persis ar trebui omorât pentru că nu s-a îngrijit 
de siguranţa stăpânei lui. 

Hadasa se ridică suspinând uşor. 

— Ştiam că la asta vă gândeaţi. Se apropie de el. Te rog, Marcus, te 
implor. Nu îţi mânji mâinile cu sânge nevinovat. 

Uimit de vorbele şi de tonul ei familiar, se holbă la ea. Ochii ei 
străluceau de lacrimi şi el se minună de vorbele ei. Îl abordase pentru 
Persis sau pentru sine? 

— Dă-mi un motiv concret pentru care ar trebui să-l cruţ, zise el, ştiind 
că nu exista niciunul. 

— Persis ştie citi şi scrie şi socoti, zise ea. 

— Şi ceilalţi ştiu. 

— Domnul Claudius l-a învăţat să administreze toate chestiunile legate 
de proprietate. 

Marcus se încruntă. 


— De ce ar face un stăpân una ca asta? 


— Ca să se poată ocupa în voie de studiile lui. Domnule, doamna lulia a 
spus că veţi vinde vila unui senator care va face din ea casă de odihnă. Un 
sclav cu abilităţile şi cunoştinţele lui Persis nu s-ar dovedi de mare preţ 
pentru un stăpân absent? 

El râse uşor. 

— Inteligent argument, micuță Hadasa. Îl cântări şi clătină din cap. 
Trebuie luate în considerare şi sentimentele Iuliei. 

— Ea are nevoie de îndrumare, nu de răzbunare pentru un rău care n-a 
fost comis niciodată. 

Ştia că ea are dreptate, dar de ce ar conta atât de mult viaţa unui sclav? 
îndeplinirea voinţei luliei cu privire la sclavi i-ar fi adus acesteia pacea într- 
o oarecare măsură, dar ar fi îndurerat-o pe Hadasa, gând care îi producea 
greață. 

— Ea e responsabilă pentru toată încurcătura asta, zise el, scărpinându- 
se în ceafă. Avea nevoie de o baie bună şi de un masaj. 

— Nu trebuie să o învinuiți, zise Hadasa. 

Rămase surprins de reacţia ei promptă de a o apăra pe sora lui. 

— Şi-a sfidat soţul, iar el a plecat după ea. Asta o face vinovată în ochii 
unora. 

— Dar nu a fost vinovată pentru vinul pe care l-a băut Claudius înainte 
de plecare. Nu a fost de vină pentru că el nu era un bun călăreț şi a căzut 
de pe cal. Nici măcar pentru decizia lui de a merge în căutarea ei. Fiecare 
om e responsabil de faptele lui şi chiar şi atunci, Dumnezeu e Cel care 
decide. 

— Deci dintr-un simplu capriciu al unui zeu nevăzut, Claudius e acum 
mort, zise el sec. 

— Nu dintr-un capriciu, domnule. 

— Nu? făcu el cu un hohot scurt. Toţi zeii acţionează din capriciu. În ce 
măsură e diferit al tău de ceilalţi? 

— Dumnezeu nu este ca idolii creaţi de oameni şi investiţi cu propriile 
lor fapte şi pasiuni. Dumnezeu nu gândeşte şi nu acţionează ca un om. 

Făcu un pas spre el, ca şi când apropierea ei l-ar fi putut face să 
înţeleagă. 


— Suntem cu toţii fire de aţă ţesute laolaltă într-o imensă tapiserie 
creată de Dumnezeu. Numai El vede întregul tablou, dar nicio vrabie nu 
moare fără ştirea Lui. 

Nu vorbea ca o sclavă, ci ca o femeie care credea fiecare cuvânt pe care 
îl spunea. 

— Toate orele acelea petrecute cu Claudius în intimitatea bibliotecii lui 
ti-au dezlegat limba, remarcă el. Ea îşi plecă capul şi el întinse mâna să-i 
ridice bărbia. 

— Crezi că moartea lui Claudius face parte dintr-un plan divin? 

— Vă bateţi joc de mine. 

EI îi dădu drumul. 

— Nu. Mă minunez de acest dumnezeu al tău care îi lichidează aşa de 
repede pe oameni şi omoară un bărbat a cărui singură crimă a fost că şi-a 
plictisit tânăra nevastă. Mă întreb cum mai poţi să te închini acestui zeu 
crud, în loc să dai dovadă de înţelepciune, alegându-ţi altul. 

Hadasa închise ochii. Eşuase în toate încercările de a explica. Eşuase 
chiar şi în încercarea de a-şi alunga propriile îndoieli. 

De ce l-ai luat pe Claudius, Doamne? De ce, când mă simţeam atât de 
apropiată de el? De ce acum, când mi-am făcut în sfârşit curaj să vorbesc 
despre Tine? Era atât de plin de întrebări şi eu am încercat să-i explic. Dar 
n-am ajuns la el, Doamne. N-a înţeles. N-a crezut pe deplin. De ce l-ai luat? 
lar acum nu-l pot face nici pe Marcus Valerian să înţeleagă. E atât de 
pornit să nimicească totul. 

— Dumnezeu face ca toate lucrurile să lucreze spre bine, zise ea mai 
mult pentru sine decât pentru Marcus. 

El râse încet, dispreţuitor. 

— O, da. Deja a dat binele peste noi. Moartea lui Claudius i-a redat luliei 
libertatea. 

Văzu cum Hadasa îşi duse mâna la gură la auzul vorbelor lui dure. 
îndurerat, regretă că le rostise, pentru că ştia că durerea ei cauzată de 
moartea lui Claudius Flaccus era sinceră. 

— O realitate dură, rosti el sec. 


Ea nu zise nimic o vreme, apoi vorbi cu glas stins. 


— Doamna lulia va avea mai puţină libertate în Roma decât aici, 
domnule. 

El îi studie faţa în lumina lunii, mai curios în privinţa ei ca niciodată. 

— Eşti foarte perspicace. 

Când lulia îşi va da seama că nu are niciun control asupra banilor 
moşteniţi de la Claudius, se va simţi frustrată. Răzvrătirea nu va întârzia 
nici ea când tatăl va prelua controlul şi asupra vieţii ei sociale. Marcus 
presimţea că va fi atras în încurcăturile ce vor decurge de aici. Mama lui îl 
va implora să recurgă la influenţa lui asupra luliei, în timp ce tatăl îi va 
porunci să nu facă nimic. Cât despre lulia, ea se va folosi de orice mijloace 
ca lucrurile să iasă cum vrea ea. 

Îi surâdea să fie proprietarul unei vile în Campania. 

Marcus respiră uşurat. Măcar una dintre poveri i se ridicase de pe suflet. 
Ştia ce va face în privinţa lui Persis şi a celorlalţi. Nimic. Absolut nimic. 

— Poţi să te duci la culcare, Hadasa. Ai realizat ce ţi-ai dorit, fii fără 
teamă. Persis şi ceilalţi vor fi cruţaţi. 

Ea vorbi atât de încet, ca şi când nici n-ar fi avut intenţia ca el să audă. 

— Pentru tine mă temeam cel mai mult, Marcus. 

El o urmări depărtându-se pe alee şi ştiu că în toate serile pe care le 
petrecuse în grădină, de fapt pe ea o aşteptase şi pacea lăuntrică pe care 


ar fi simţit-o în preajma ei. 


CAPITOLUL 15 


Decimus luă mâna lui Phoebe şi o trecu pe după braţul său, în timp ce 
păşeau pe aleea pietruită a grădinii aflate în vecinătatea palatului 
imperial. Statui de marmură pictate se înălţau în grădina îngrijită şi apa 
din fântâni clipocea liniştitoare. Mai mulţi tineri râdeau, trecând în fugă pe 
lângă Decimus şi Phoebe, în timp ce alte perechi se plimbau ca şi ei, 
savurând frumuseţea zilei. 

O statuie de marmură înfăţişând o fată turnând apă dintr-un ulcior se 
ridica printre mulţimea de flori primăvăratice. Susurul mângâietor al apei îl 
relaxa pe Decimus. 

— Hai să ne aşezăm puţin aici, zise el, făcându-se comod pe una din 
băncile de piatră, sub razele soarelui. 

Călătoria la Efes fusese grea, pentru că obosea repede. Concentrată de 
obicei asupra afacerilor, mintea lui era acum distrasă de o mulţime de 
gânduri stranii şi legate între ele. Boala adusese cu ea o criză a spiritului - 
o boală a sufletului său, dacă era posibil să aibă vreun suflet. 

Pentru ce muncise din greu în tot aceşti ani? Cu ce scop? Viaţa lui părea 
atât de inutilă, realizările lui atât de deşarte. Familia Sa avea asigurată 
poziţia, bogăţia şi confortul. El însuşi avea un statut în societatea romană. 
Totuşi, departe de a se bucura de toate aceste realizări, familia era 
sfâşiată de ideologii contradictorii. Nu mai exista nicio unitate - el şi fiul 
său se certau din orice, începând cu politica şi până la educaţia copiilor, iar 
fiica lui se lupta să-şi câştige independenţa. Muncise o viaţă întreagă ca 
să-şi construiască propriul imperiu, ca să le dea copiilor lui ceea ce el nu 
avusese niciodată şi reuşise dincolo de cele mai îndrăzneţe aşteptări. Dar 
ce i-au adus toate astea, în afară de o izbândă iluzorie? 

Marcus era chipeş, inteligent, manierat şi isteţ. lulia era frumoasă, 
încântătoare, plină de viaţă. Amândoi erau bine educați şi admiraţi în 
anturajul lor. Totuşi, Decimus simţea o disperare cumplită, sentimentul că 
eşuase în rolul de tată. 

Cine ar fi putut să creadă că însăşi mintea putea fi un câmp de bătălie? 
Dacă n-ar fi fost Phoebe, şi-ar fi tăiat venele şi ar fi pus capăt disperării ce 


o simţea în suflet şi durerii fizice care începea să-i umbrească fiecare 
secundă. 

Poate tocmai apropierea morţii îi deschisese ochii, făcându-l să vadă 
lucrurile atât de limpede. O, dacă ai fi fost orb la toate, fiind astfel cruțat 
de atâta durere sufletească. Sperase că vizitând Efesul, locul său natal, îşi 
va regăsi pacea într-o oarecare măsură. Dar pacea nu era de găsit. 

Un sclav păşi în faţă să-i facă umbră lui Decimus, dar acesta îi făcu 
nerăbdător semn să plece. Avea nevoie de căldura soarelui ca să-l scape 
de frisonul prevestitor ce creştea în el. Phoebe îi luă mâna şi o duse la 
obraz. 

— Am greşit, zise Decimus monoton. 

— În ce, dragul meu? întrebă ea cu blândeţe. 

— În toate lucrurile importante. 

O apucă de mână ca pe o ancoră de salvare. 

Phoebe îşi plecă capul, amintindu-şi de ultima confruntare dintre lulia şi 
Decimus. lulia voise să meargă la jocuri şi Decimus refuzase să-i dea 
permisiunea, amintindu-i că încă purta doliu după Claudius. Scena ce 
urmase îi şocase în aceeaşi măsură pe Phoebe şi pe Decimus. lulia le 
strigase în faţă că nu-i pasă de Claudius, întrebându-se de ce trebuia să 
poarte doliu după un prost care nu ştiuse nici să stea bine pe-un cal. 
Decimus o pălmuise şi lulia încremenise un moment, holbându-se la el. 
Apoi expresia i se schimbase într-un mod atât de dramatic, devenind de 
nerecunoscut. Ca şi când dorinţele ar fi trezit în ea o prezenţă întunecată, 
făcându-i ochii să strălucească cu o furie atât de sălbatică, că Pheobe se 
simţise cuprinsă de teamă. 

— E vina ta că Claudius e mort, şuierase lulia către tatăl ei. Poartă tu 
doliu după el, că eu n-am de gând. Chiar mă bucur că a murit. 

Mă auzi? Mă bucur că am scăpat de el. Pe toţi zeii, aş vrea să scap şi de 
tine! 

Fugind din peristil, rămase în camera ei tot restul dimineţii. Phoebe privi 
faţa ridată a lui Decimus. 

— lulia n-a vorbit serios, Decimus. Îşi va cere scuze mai târziu pentru 


asta. Într-adevăr îşi ceruse scuze mai târziu, mult mai târziu, după ce 


Phoebe îi vorbi, încercând să trezească în ea urma de conştiinţă care-i mai 
rămăsese. Decimus se gândi la implorările înlăcrimate ale luliei şi la 
scuzele aduse pentru acuzaţiile şi comportamentul ei îngrozitor, dar ceea 
ce-i stăruia în minte era expresia din ochii ei din timpul izbucnirii. 

Îl urâse destul de mult ca să-i dorească moartea. Era cumplit să-şi dea 
seama că propriul copil pe care îl adusese pe lume, pe care îl crescuse şi îl 
iubise atât de mult, îl dispreţuia pe el şi tot ce era sfânt în ochii lui. 

— Cum e posibil să avem doi copii atât de diferiţi de principiile în care 
credem noi, Phoebe? Ce s-a întâmplat cu virtutea, cu onoarea, cu datoria? 
Marcus crede că nu există adevăr şi că totul este îngăduit. lulia crede că 
singurul lucru care contează e propria ei plăcere. 

Am muncit toată viaţa ca să le asigur copiilor mei tot ce eu nu am avut 
la vârsta lor - bogăţie, educaţie, poziţie. lar acum îi privesc şi mă întreb 
dacă nu cumva viaţa mea întreagă e o deşertăciune. Sunt egoişti, fără cea 
mai mică stăpânire a poftelor lor. Nu au niciun pic de caracter. 

Vorbele lui erau dureroase şi Phoebe încercă într-un fel să-şi apere 
copiii. 

— Nu-i judeca atât de aspru, Decimus. Vina nu e nici a ta, nici a mea, 
nici chiar a lor. Ci a lumii în care trăim. 

— Şi cine a făcut lumea asta, Phoebe? Ei vor să deţină controlul absolut 
asupra vieților lor. Vor să se elibereze de vechile standarde. Ei cred că 
orice te face să te simţi bine e ceva bun. Oricine stă în calea plăcerilor lor 
trebuie distrus. Îşi doresc ca lanţurile morale să fie rupte, fără să înţeleagă 
că tocmai această constrângere morală îi face pe oameni civilizaţi. 

Închise ochii. 

— Pe toţi zeii, Phoebe, o ascult pe fiica mea şi sunt cuprins de ruşine. 

Ochii ei se umplură de lacrimi şi-şi muşcă buza. 

— E tânără şi fără minte. 

— Tânără şi fără minte, repetă el monoton. Şi lui Marcus ce scuză îi 
găseşti? Are deja douăzeci şi trei de ani, nu mai e un copil. 

Chiar ieri îmi spunea că lulia ar trebui să fie liberă să facă ce vrea. A 
spus că doliul după Claudius nu e decât o farsă. Phoebe, un om a murit din 


cauza încăpăţânării şi a egoismului fiicei noastre, iar ei nici că-i pasă! Oare 


şi Marcus e prea tânăr pentru a avea un strop de onoare şi de decenţă în 
legătură cu ce s-a întâmplat în Campania? 

Phoebe îşi întoarse privirea, ascunzându-şi lacrimile, rănită de 
aprecierile aspre făcute la adresa fiicei lor. Decimus o apucă uşor de 
bărbie şi îi întoarse din nou faţa spre el. 

— Nu te învinuiesc pe tine. Ai fost cea mai bună mamă de pe lume. 

Ea îi cercetă faţa, tulburată şi obosită. 

— Poate tocmai aici e problema. 

Îl mângâie pe tâmple. Avea o nouă şuviţă de păr alb. Oare Marcus şi 
lulia nu vedeau că tatăl lor era bolnav? Chiar trebuia ca Marcus să se 
contrazică cu el în toate privinţele? Sau ca lulia să-l chinuiască cu 
pretenţiile ei nesfârşite? 

Decimus suspină adânc şi-i luă din nou mâna. 

— Mi-e teamă pentru ei, Phoebe. Ce se întâmplă cu o societate din care 
sunt îndepărtate toate constrângerile morale? îmi văd proprii copiii 
însetând să vadă vărsare de sânge în arenă. Îi văd alergând după un 
nesfârşit torent de plăceri senzuale. Unde duc toate astea? 

Cum pot fi libere nişte minţi desfrânate, când sunt înrobite de propriile 
lor pasiuni? 

— Poate că se vor schimba lucrurile. 

— Când? Cum? Cu cât copiii noştri au mai mult, cu atât îşi doresc mai 
mult şi cu atât au mai puţine mustrări de conştiinţă cu privire la mijloacele 
prin care obţin ce-şi doresc. Nu suntem singurii care ne confruntăm cu 
astfel de crize. Aud discuţii în fiecare zi la băi. Majoritatea prietenilor noştri 
au aceeaşi problemă! Decimus se ridică neliniştit. Hai să ne plimbăm. 

Se plimbară împreună pe alee, trecând pe lângă o pereche de tineri care 
se închinau lui Eros sub un copac înflorit. Puțin mai departe doi bărbaţi se 
sărutau pe o bancă. Faţa lui Decimus era schimonosită de scârbă. 
Influenţa greacă se făcea simțită în societatea romană, încurajând 
homosexualitatea şi făcând-o un lucru acceptabil. Decimus nu condamna 
acest tip de comportament, dar nici nu voia să aibă de-a face cu el. 

Roma tolera cele mai abominabile practici, îmbrăţişa cele mai abjecte 


idei în numele libertăţii şi ale drepturilor omului obişnuit, cetăţenii nu 


aveau un comportament deviant numai în intimitatea rasei lor, ci începeau 
să se afişeze cu toată mândria în public. Oamenii cu principii morale nu se 
mai puteau plimba în voie într-un parc public fără a fi nevoiţi să fie 
martorii unor scene revoltătoare. 

Ce se întâmplase cu cenzorii publici care-i protejau pe majoritatea 
cetăţenilor de decăderea morală? Oare libertatea trebuia să implice 
renunţarea la bunul simţ? Sau că fiecare poate să facă ce vrea, fără nicio 
consecinţă? 

Decimus chemă o lectică. Era nerăbdător să se întoarcă acasă şi să se 
închidă între zidurile micii sale vile, izolându-se faţă de o lume căreia 
simţea că nu-i mai aparţine. 


lulia lăsă să-i cadă arşicele pe dalele de marmură ale dormitorului ei şi 
râse triumfător. Octavia gemu. 

— Eşti plină de noroc, lulia, zise ea, îndreptându-se de spate. Eu renunţ. 
Hai să mergem la piaţă. 

Lăsând arşicele răsfirate pe podea, lulia se ridică. 

— Tata nu-mi va da niciun băânuţ, zise ea ursuză. 

— Niciunul? făcu Octavia consternată. 

— Îmi plac perlele, Octavia, dar tata spune că sunt extravagante şi 
inutile când am deja atâtea bijuterii, zise ea imitându-şi tatăl cu un rânjet. 

— Pe toţi zeii, lulia. Nu trebuie decât să ceri o sumă. Ce altceva îi va 
rămâne tatălui tău de făcut decât să-ţi dea o parte din banii lui Claudius? 
Altfel îşi va păta reputaţia la care ţine atât de mult. 

— N-aş îndrăzni să fac una ca asta, zise lulia hotărâtă. 

— Sunt banii tăi prin lege, nu-i aşa? Ai fost măritată cu bătrânul acela 
prostuţ. Meriţi o compensație pentru timpul petrecut în Campania! 

— Marcus a vândut proprietatea. A investit majoritatea procentelor 
pentru mine. 

— În ce? întrebă lulia cu un interes crescând. Marcus era vestit pentru 
flerul său în afaceri. Tatăl ei s-ar fi bucurat de orice informaţie în legătură 
cu fratele luliei. 


— Nu l-am întrebat. 


Octavia îşi întoarse ochii peste cap. 

— N-ar trebui să ştii unde se duc banii tăi? 

— Am încredere totală în deciziile lui Marcus. 

— i-am spus eu să nu ai? N-am făcut decât să-ţi sugerez că e mai 
înţelept ca o femeie să fie informată. 

Îşi mai turnă nişte vin. 

— Am o prietenă pe care aş vrea să o cunoşti. O cheamă Calabah. A fost 
soţia lui Aurius Livius Fontaneus. Îl mai ţii minte? Scund, gras, urât şi 
foarte bogat. Obişnuia să stea cu fratele tău şi cu Antigonus la jocuri din 
când în când. 

— Nu, nu-l mai ţin minte, răspunse lulia plictisită. 

Octavia dădu din mâini nepăsătoare. 

— Nu contează, draga mea. A murit. De moarte naturală, deşi din ce 
cauză, n-aş putea să spun. Ţi-ar plăcea de Calabah, zise ea, sorbind din vin 
şi trecându-şi degetele prin caseta cu bijuterii a Iuliei. Luă o broşă de aur şi 
o examină. Era simplă, dar desăvârşită, la fel precum cea căreia îi 
aparţinea. Punând-o înapoi în cutie, Octavia se întoarse. 

— Calabah merge la ludus să se lupte cu gladiatorii. 

— Femeile fac asta? 

— Unele da. Eu una nu aş face-o. Prefer de o mie de ori să merg la 
petrecerea dinaintea jocurilor. E foarte palpitant să fii cu un bărbat care s- 
ar putea să moară a doua zi în arenă. Turnă vinul clipocind în cupă şi-i 
aruncă luliei un zâmbet de felină. Ar trebui să vii şi tu din când în când. 

— Tata nu m-ar lăsa niciodată. Ştie ce se întâmplă la petrecerile acelea. 

— Distracţie pe cinste, asta se întâmplă. Când ai de gând să-ţi trăieşti 
viaţa, lulia? Ai fost măritată şi acum eşti văduvă, şi totuşi faci tot ce-ţi 
dictează tatăl tău. 

— Şi ce ai vrea să fac? Tatăl meu nu e atât de maleabil ca al tău, 
Octavia. lar eu trebuie să trăiesc sub acoperişul lui. 

— Bine. Dar azi a plecat, nu-i aşa? Şi totuşi ne pierdem vremea pe aici, 
plictisindu-ne de moarte, aşteptând să se termine perioada de doliu de 
doisprezece luni. 

Îşi sorbi vinul până la ultima picătură şi puse cupa jos. 


— Mie una mi-a ajuns. Plec. 

— Unde? 

— La cumpărături. Să mă plimb prin parc. S-ar putea să-i fac o vizită şi 
lui Calabah. Nu ştiu. Sincer, lulia, orice e mai bine decât să stau aici cu tine 
şi să te ascult cum îţi deplângi soarta. 

Îşi luă şalul. 

— Stai, strigă lulia. 

— De ce? întrebă Octavia cu un aer arogant. Ai devenit un şoricel de 
casă plictisitor de când te-ai căsătorit cu Claudius. Îşi înfăşură atent şalul 
peste coafura elaborată. Cât mai trebuie să ţii doliu după el? Trei luni? 
Patru? Trimite-mi vorbă când ai scăpat de obligaţiile sociale faţă de 
această farsă despre care pretinzi că a fost o căsnicie fericită. 

— Nu pleca, Octavia. Credeam că eşti prietena mea. 

— Sunt prietena ta, prostuţă mică, dar n-am de gând să mor de 
plictiseală numai pentru că tu n-ai curajul să-ţi iei viaţa în propriile mâini! 

— Foarte bine, zise lulia. Vin cu tine. Mergem la cumpărături şi apoi o 
vizităm pe prietena ta, Calabah, ce nume o mai fi şi ăsta. Poate mergem 
chiar şi la apartamentul lui Marcus să vedem dacă nu ne duce la o 
petrecere. Ei, ce părere ai? i se pare că am luat viaţa în propriile mâini, 
Octavia? 

Octavia râse batjocoritor. 

— Vom vedea dacă vei avea curajul să mergi până la capăt. 

lulia o săgetă cu privirea şi bătu din palme. 

— Hadasa, vino repede! Adu-mi palusulmov, cerceii şi colierul de 
ametist, zise ea, conştientă că Octavia jinduia la bijuteriile ei. 

Se dezbrăcă de tunica albă de doliu pe care o purta, o făcu sul şi o 
aruncă pe podea. 

— A, şi nu uita de şalul de lână. Am să ies cu Octavia şi s-ar putea să vin 
mai târziu acasă. Râse voioasă. Deja mă simt mai bine. 

— Cât timp îţi ia să te pregăteşti? întrebă Octavia, zâmbind uşor şi 
simțindu-se complet stăpână pe situaţie - lucru care îi plăcea de minune. 

— Mai dă-mi un moment, zise lulia, şi se aşeză în faţa oglinzii, 


machiindu-se cu deosebită pricepere. Se opri pentru a o privi pe Octavia în 


oglindă, cu ochii strălucind. Hai să lăsăm baltă cumpărăturile, Octavia. Să 
mergem la ludus să-i privim pe gladiatori cum se antrenează. Nu spuneai 
tu că poţi face asta oricând pentru că tatăl tău are cunoştinţe la Marea 
Şcoală? 

— Tata ar trebui să-l anunţe pe lanist din timp, însă a plecat de ieri la 
Pompei. Va fi acolo pentru câteva zile cu ceva afaceri. 

— O, zise lulia, lăsând jos vasul cu fard. Atretes se afla la ludus şi ar fi 
vrut să-l vadă din nou. 

— Acum nu fă mutra asta posomorâtă. Dacă vrei să vezi nişte bărbaţi, 
putem merge la Câmpul lui Marte. Legionarii se află acolo. 

— Speram să dau de un gladiator pe care l-am văzut în Campanila. L-am 
văzut doar o singură dată, de la distanţă, când alerga în apropiere de vila 
lui Claudius, însă era foarte frumos. Se tamponă cu mai multă cremă, pe 
care o întinse apoi pe faţă. Am reuşit să aflu că numele lui este Atretes şi 
că a fost vândut Marii Şcoli. 

— Atretes! râse Octavia. 

— Ştii de el. 

— Toată lumea ştie de el! A apărut la jocuri acum câteva săptămâni şi a 
transformat mulţimea însetată de sângele lui într-o grămadă de oameni 
gata să-l adore. 

— Ce s-a întâmplat? Povesteşte-mi tot. 

Octavia îi povesti, începând cu petrecerea dinainte de jocuri, cu 
insultarea Arriei şi terminând cu prestaţia lui Atretes în arenă. 

— Nu l-ai vedea nici dacă am merge la ludus. E păzit bine de vizitatorii 
romani. 

— Dar de ce? 

— Aproape că l-a omorât pe fiul unui senator care a vrut să se lupte cu 
el. Se pare că Atretes nu şi-a dat seama că e vorba doar de un exerciţiu. S- 
a repezit să-i verse sângele. 

— Ce interesant! Dar fără-ndoială, Atretes nu ar omori o femeie, zise 
lulia. 

— Pare capabil de orice. Are cei mai reci şi albaştri ochi pe care i-am 


văzut vreodată. 


Gelozia ardea în inima luliei, urmată de un junghi de mânie împotriva 
tatălui ei pentru că o privase de posibilitatea de a merge la petrecerea 
dinaintea jocurilor, în timp ce Octavia fusese. 

— Ai fost cu el la petrecere? 

— Am fost cu Caleb în seara în care a fost prezentat Atretes. Ai auzit de 
Caleb. Are în palmares douăzeci şi şapte de omoruri. Îşi dădu capul pe 
spate. — Atretes e un pic prea barbar pentru mine. 

Hadasa îi întinse palusul luliei şi-l lăsă să alunece uşor pe umeri, timp în 
care cele două femei îşi continuară discuţia. Strânse cureaua de aur şi îi 
făcu câteva ajustări pentru ca tunica luliei să-i scoată în evidenţă silueta. 
încheie colierul de ametist, iar lulia îşi puse cerceii. 

— Vreţi să vă refac coafura, doamnă? întrebă Hadasa. 

— N-a făcut nimic ca să şi-o strice, zise Octavia nerăbdătoare. 

— Aş da orice ca să-şi treacă Atretes degetele prin el, râse lulia. 
Întorcându-se, se ridică de pe scăunelul din faţa măsuţei de toaletă şi o luă 
de mâini pe Hadasa, redevenind serioasă. 

— Nu-i spune nimic tatii, nici chiar dacă-ţi cere explicaţii... Spune-i că 
am plecat să ne închinăm la templul Dianei. 

Octavia chicoti. 

— Nu Diana, lulia. Hera, zeiţa căminului şi a căsniciei. 

— Mie mi-e totuna, zise lulia, dându-i drumul Hadasei. Alege ce zeu vrei 
tu. 

Smuci şalul din mâinile Hadasei şi se răsuci fericită spre uşă, făcând 
stofa de lână să plutească în jurul ei. 

— Sau şi mai bine, spune-i că am plecat la farmacie să caut o otravă 
rapidă pentru mine. l-ar plăcea asta. 

leşiră grăbite din casă şi porniră la vale spre mulţimea de oameni ce se 
îmbulzeau pe lângă standurile cu mărfuri. 

luliei îi plăcea să se plimbe pe străzile aglomerate, văzând cum se 
întorceau capetele după ea. Era conştientă de frumuseţea ei, iar faptul că i 
se acorda atenţie o bine dispunea, după ce stătuse atâta vreme închisă 
între zidurile casei tatălui său. El avea să fie furios, dar nu voia să se 


gândească la asta acum. Nu avea intenţia să-i strice tot restul zilei. 


Tatăl ei i-ar fi stricat întreaga viaţă, dacă l-ar fi lăsat. Era prea bătrân ca 
să-şi mai amintească ce înseamnă să fii tânăr şi atât de plin de viaţă încât 
să simţi că explodezi. El nu mai credea în zei; nu credea în nimic, decât în 
standardele lui antice şi învechite de moralitate. 

Lumea se îndepărta de principiile din vechime, dar el era hotărât să 
rămână pe loc. Şi ceea ce era mai rău, era hotărât s-o facă şi pe ea să 
rămână pe loc. Încercase şi cu Marcus, dar dăduse greş şi acum o zdrobea 
pe ea cu propriile lui aşteptări. Trebuia să fie puternică, la fel ca fratele ei 
şi să nu-l lase pe tata să-i dirijeze viaţa. Nu avea de gând să fie ca mama, 
mulţumită să trăiască între patru pereţi de piatră şi să-şi slujească soţul ca 
pe-un zeu. Îşi avea propria viaţă de trăit şi avea de gând să facă ce-i 
plăcea cu ea: să participe la petrecerea dinainte de jocuri, să bea şi să 
râdă cu gladiatorii; să meargă la Ludi Megalenses săptămâna viitoare şi s- 
o sărbătorească pe Cibela cu prietenii ei. Şi trebuia să găsească o cale să-l 
întâlnească pe Atretes. 

— Câţi iubiţi ai avut, Octavia? întrebă lulia pe drum, oprindu-se din când 
în când să admire tot felul de zorzoane aduse de prin ţări străine. 

Octavia râse. 

— Le-am pierdut numărul. 

— Ce n-aş da să fiu şi eu ca tine, liberă să fac ce vreau şi cu cine vreau. 

— Cine te împiedică? 

— Tata. 

— Ce gâsculiţă eşti, lulia. Trebuie să-ţi iei viaţa în mâini. Până acum ei 
au luat decizii în locul tău şi au făcut tot ce-au poftit. De ce n-ai face şi tu 
la fel? 

— Legea spune... 

— Legea, pufni Octavia ironică. Te-ai măritat cu Claudius pentru că tatăl 
tău a vrut aşa şi acum Claudius e mort. Toată averea lui îţi aparţine ţie 
acum. Marcus deţine controlul asupra averii, nu-i aşa? 

Ei bine, fratele tău te adoră. Foloseşte-te de asta. 

— Nu sunt sigură că aş putea face aşa ceva, zise lulia tulburată de 
modul în care punea Octavia problema. 


— O faci tot timpul, râse Octavia. Dar o faci numai când vine vorba de 


lucruri lipsite de importanţă, cum ar fi să te strecori la jocuri o dată sau de 
două ori, în loc să preiei controlul asupra banilor care sunt ai tăi de drept. 
Ţi se pare normal ca tatăl şi fratele tău să se folosească de banii ăştia, 
când de fapt tu ai fost cea care a trebuit să se culce cu bătrânul acela 
plictisitor? 

lulia roşi şi-şi întoarse privirea, conştientă că fusese o soţie lamentabilă. 

— Nu era chiar aşa de plictisitor. Claudius era destul de strălucit. 

Octavia râse. 

— Atât de strălucit că te-a plictisit de moarte. Chiar tu mi-ai mărturisit 
asta într-una din scrisori, sau nu mai vrei să-ţi aduci aminte ce mi-ai scris 
despre el? 

lulia simţi brusc că nu mai are aer. Tremura uşor, întrebându-se ce alte 
lucruri oribile mai scrisese despre Claudius, care să rămână viu întipărite 
în minte. Octavia ştia că plecase călare după ea. De ce aducea mereu 
vorba de el, când era conştientă că acest lucru o supăra atât de mult? 

— Nu vreau să vorbesc despre el, Octavia. Ştii asta. 

— E mort. Ce mai e de vorbit? Zeii ţi-au surâs. 

lulia se cutremură. Pentru a uita de gândurile întunecate, se opri la un 
stand cu pandantive de cristal. Proprietarul era un egiptean negricios şi 
chipeş. Vorbea fluent greaca, dar cu un accent puternic, care-i dădea o 
aură misterioasă. lulia examină cu interes unul dintre pandantive. Îl simţea 
rece în mâinile ei, încadrat de un şarpe care avea rolul de a ţine cristalul 
cel alungit şi care permitea agăţarea sa de un lanţ greu. 

— Pe mine mă cheamă Chakras şi aduc aceste cristale din cele mai 
îndepărtate colţuri ale Imperiului. 

Egipteanul o urmări pe lulia luând un pandantiv. 

— E frumos, nu-i aşa? întrebă el. Cuarțul trandafiriu echilibrează 
dezechilibrele sexuale şi ajută la calmarea mâniei, a resentimentelor, a 
vinovâăţiei, fricii şi geloziei. 

— Să-l văd, zise Octavia, luându-l din mâinile luliei ca să-l privească mai 
îndeaproape. 

— Se ştie şi că sporeşte fertilitatea, zise Chakras. 

Octavia râse şi-l dădu repede înapoi luliei. 


— Păstrează-l tu. 

— Ceva mai puţin periculos poate? sugeră lulia, privind-o râzând pe 
Octavia. Arătă spre un alt colier. 

— Dar ăsta? 

— O alegere bună, zise bărbatul, luându-l cu venerație. Piatra lunii are 
capacităţi vindecătoare pentru stomac şi eliberează de anxietate şi 
depresie. Ajută, de asemenea, la naşteri şi vindecă bolile femeieşti. 

Văzând strâmbătura Octaviei, adăugă: 

— Un dar potrivit pentru o femeie care trebuie să se căsătorească. 

— Îmi place, zise lulia, punându-l deoparte. Dar acela de acolo? 

El luă un frumos cristal mov şi-l puse pe piedestalul acoperit. 

— E un alexandrit, doamna mea, o varietate de crisoberil cunoscut 
pentru puterea lui de a stopa degenerarea internă şi externă. 

— Te ajută să nu îmbătrâneşti? întrebă Octavia. 

— Chiar aşa, doamnă, zise el, privind-o cum îl mângâie cu vârful 
degetelor. Se întoarse, cu un ochi aţintit asupra Octaviei, care mai luă 
câteva pandantive. Alexandritul ajută şi la stabilizarea emoţiilor şi reflectă 
cel mai înalt potenţial pentru o bucurie descătuşată. 

Le prezentă un cristal de-un turcoaz pal. 

— Acest aquamarin este o varietate rară de berii şi e cunoscut pentru 
întărirea viscerelor şi purificarea organismului, zise el. Măreşte claritatea 
minţii şi creativitatea. Vă va aduce în echilibru cu zeii. 

— Tatii i-ar plăcea acesta, zise lulia şi puse aquamarinul la o parte. 
Mama crede că e bolnav. 

— O, doamnă, atunci trebuie să vedeţi acest cristal carnelian. E un 
Vindecător deosebit, care deschide inima şi încurajează comunicarea cu 
spiritele lumii de dincolo, găsind astfel căi nenumărate de a scăpa de 
moarte. 

— Ce roşu drăguţ, zise lulia, luându-l. Îl întoarse pe toate părţile în 
palmă. Şi mie îmi place, zise ea, şi-l puse la o parte cu agquamarinul, cu 
piatra lunii, cu alexandritul şi cu cuarțul trandafiriu. Octavia păli, buzele i 
se strânseră şi ochii i se aprinseră de invidie. 

Chakras zâmbi uşor. 


— Încercaţi-l pe acesta, doamnă, zise el, întinzându-i o suliță limpede de 
cristal de vreo cinci centimetri. 

— E prea mare, zise lulia. 

— Acest cristal ajută şi stimulează mintea şi trupul. Vă permite să 
comunicaţi cu zeul pe care îl alegeţi. Din momentul în care îl puneţi la gât, 
veţi simţi puterea lui. Trezeşte simţurile şi vă sporeşte farmecul. 

— Foarte bine, zise lulia, intrigată mai mult de glasul lui melodios şi 
ispititor decât de cristalul în sine. El i-l puse în jurul gâtului cu venerație. 

— Simţiţi ce putere are? 

lulia se uită la el, iar el o privi drept în ochi cu o intensitate întunecată şi 
arzătoare. Ea se simţi la început neliniştită, apoi foarte calmă. 

— Simt puterea, zise cu teamă. Pipăi pandantivul tulburată, fără să-şi 
poată lua privirea de la Chakras. E încântător, nu-i aşa, Octavia? 

— O piatră atârnată de un lanţ. 

Chakras nu-şi desprinse ochii de la lulia. 

— Cristalul e lăcaşul vechilor zei egipteni. Prietena ta le provoacă mânia. 

Octavia îl săgetă cu privirea. 

— Vrei să plecăm, lulia? întrebă ea ţâfnoasă. ÎI privi pe egiptean, care îşi 
întinse mâna şi luă cristalul, atingându-se cu încheietura mâinii de lulia. 

— Numai cei care merită puterea o au, zise Chakras zâmbind într-un fel 
care îi aprinse obrajii luliei. 

Octavia râse sec. 

— lulia, tu îţi poţi permite perle. Nu-ţi risipi sesterţii pe o bucată de 
sticlă. 

lulia se retrase uşor de sub atingerea lui Chakras, în timp ce greutatea 
cristalului îi alunecă din nou între sâni. 

— Dar sunt frumoase! 

Chakras studie colierul scump de ametist pe care îl purta. 

— Pandantivul de cristal pur costă un aureus, zise el, dându-şi seama că 
putea să-şi permită să dea atât, ba chiar mai mult. 

— Aşa de scump? făcu lulia îngrozită. Un denar era plata unei zile de 
lucru, iar un aureus echivala cu douăzeci şi cinci de denari. 


— Ridicol, zise Octavia bucuroasă că preţul era mai mare decât era 


dispusă să plătească lulia. Pandantivele erau încântătoare şi, dacă ea nu-şi 
putea permite să-şi cumpere unul, nu voia s-o facă nici lulia. 

— Hai să mergem. 

— Puterea nu o poţi avea cu uşurinţă, doamnă, zise Chakras cu glasul lui 
melodios, cu accent puternic, care amintea de misterele Egiptului antic. 
Acestea sunt bijuterii rare, create de zei. 

lulia privi pandantivele alese. 

— Nu am voie să duc bani cu mine la piaţă. 

— Puteţi să-mi completaţi aici şi eu am să mă ocup de asta cum ziceţi 
dumneavoastră, doamnă. 

— Sunt văduvă, zise ea timid, şi fratele meu îmi administrează averea. 

— E o chestiune minoră, zise Chakras, făcând rost de o plăcuţă de scris. 

— N-a spus că vrea să cumpere chestiile astea încă, zise Octavia 
supărată. 

— Ba vreau, spuse lulia, privindu-l pe Chakras cum notează fiecare 
pandantiv în parte. Îi dădu numele întreg şi adresa completă a lui Marcus. 
El o întrebă dacă locuia împreună cu fratele ei şi ea îi răspunse că nu. 

— Locuiesc cu tatăl meu, Decimus Vindacius Valerian. 

— Un om foarte mare, remarcă Chakras şi nu-i mai puse alte întrebări. 

— Semnati aici, vă rog. 

Înmuie pana în cerneală şi i-o întinse. După ce semnă, el înveli cele 
patru coliere în lână albă şi le puse într-o pungă de piele, pe care i-o 
întinse cu o plecăciune solemnă. 

— Fie ca acest cristal pur pe care îl purtaţi să vă aducă tot ce vă doriţi şi 
chiar mai mult, doamnă. 

lulia era cât se poate de încântată de lucrurile cumpărate şi insistă să se 
mai oprească la câteva standuri. Cumpără parfum într-o sticluţă fantezistă, 
o mică amforă sigilată, cu ulei parfumat şi o cutie colorată de pudră. 

— Jur pe Zeus, lulia, că n-am de gând să mai car alte bagaje pentru tine, 
zise Octavia supărată. Ar fi trebuit să ţi-o aduci pe micuța evreică. 

Aruncă lucrurile în braţele luliei şi se depărtă, croindu-şi drum prin 
mulţime şi regretând că o ispitise pe lulia să-şi sfideze tatăl şi să facă 
această ieşire. 


Râzând, lulia se grăbi s-o ajungă. 

— Tu ai vrut să mergem la cumpărături! 

— Ca să ne uităm. Nu să cumpărăm tot ce ne văd ochii. 

— Dar tu n-ai cumpărat nimic! 

Octavia scrâşni din dinţi la remarca luliei, supărată că prietena ei îşi 
putea permite să cumpere atâtea lucruri fără să se gândească, pe când ea 
nu avea niciun ban. Ignoră rugăminţile luliei de a încetini pasul. Nu avea 
nicio intenţie de a-i spune adevărul. Nu se putea gândi decât la colierele 
din punguţa de piele a luliei. La câţi bani avea, ar fi putut să cumpere un 
cadou pentru prietena ei. Dar nu, ea nu se gândea decât la sine! 

— Octavia! 

Înăbuşindu-şi resentimentele, Octavia se opri şi aşteptă. Îşi ridică capul 
măreaţă. 

— Totul e atât de ieftin şi de ţipător acolo. N-am găsit nimic care să-mi 
placă. 

lulia ştia foarte bine că Octavia admirase colierele cu cristale, dar nu 
avea de gând să se lase forţată să-i dea ei unul după ce trebuise să alerge 
pe străzile aglomerate ca s-o ajungă. Se uită la ea cu toată răceala de care 
era în stare. 

— Păcat. Mă gândeam să-ţi dau ţie unul din pandantive, zise ea, ştiind 
că Octavia şi-ar fi dorit să-şi cumpere şi ea unul, dar nu şi-a putut permite. 
Marcus spunea că Drusus era în pragul ruinei. Sinuciderea era singura cale 
să salveze stropul de onoare care îi mai rămăsese. 

Octavia se holbă la ea. 

— Da? 

lulia nu se opri din mers. 

— Dar m-am răzgândit. N-aş vrea să-i dau prietenei mele cele mai bune 
ceva ieftin şi ţipător. 

Aruncă o privire în spate, satisfăcută de expresia de pe faţa Octaviei. 
Era sătulă de aerele ei. 

— Poate am să găsesc mai târziu ceva care să-ţi placă. 

Erau amândouă obosite când ajunseră la Câmpul lui Marte. lulia refuză 


să se aşeze sub copacul umbros. Voia să stea în aer liber, cât mai aproape 


de soldaţi. Octavia regretă că sugerase să vină să vadă soldaţii. Cu toţii 
păreau să-i acorde atenţie luliei, în palusul ei de culoarea levănţicii, 
ignorând-o pe ea, care era îmbrăcată în albastru. Supărată, se prefăcu 
plictisită. Nu-i plăcea să fie eclipsată de lulia. Până acum ea fusese cea la 
care se uitau oamenii când le vedeau împreună. Poate ar fi trebuit să mai 
slăbească, să-şi schimbe coafura sau să-şi pună mai multe cosmetice. 
Atunci lulia ar cădea din nou în fundal. Se uită la lulia şi îşi dădu seama că 
nu s-ar fi întâmplat aşa. Diferenţele dintre ele se adânceau pe zi ce trece. 

Viaţa era nedreaptă. lulia primise sărutul zeilor. Se născuse într-o familie 
cu avere, care se bucura de toată puterea şi poziţia ce putea fi cumpărată 
cu bani. Se căsătorise apoi cu un bătrân bogat care îşi rupsese gâtul 
înainte de a împlini un an de căsnicie, lăsând-o pe sărmana lulia cu o 
avere considerabilă - deşi era prea proastă ca să ştie să preia controlul 
asupra ei. Octavia ar fi ştiut ce să facă. 

Văzând că lulia se distrează atât de bine, Octavia era roasă de invidie. 
Amărăciunea o tortura. Tatăl ei inventa mereu scuze în faţa creditorilor. 
Petrecea din ce în ce mai mult timp cu clienţii lui şi-şi căuta alţii care ar fi 
putut să-i umple punga goală. Fiica lui ştia că drumul la Pompei era doar 
un pretext să mai scape o vreme. Strigase la ea cu o zi înainte, acuzând-o 
că e prea risipitoare. Spunea că urăşte să „se milogească” la clienţi. Dar 
cum se simţea ea oare de fiecare dată când trebuia să se milogească la 
propriul ei tată să-i dea bani? Dacă ar fi fost chiar atât de săraci, ar fi 
renunţat şi la pariuri. N-a fost în stare nici măcar o dată să aleagă un car 
câştigător. 

De ce trebuia să fie fiica unui prostănac? Oare nu merita toate lucrurile 
de care se bucura lulia? Singurul lucru cu care putuse să se mândrească 
era servitoarea ei, fiica unui şef de trib african. Îşi aminti când o adusese 
prima oară în casa luliei şi văzuse că luliei îi era atât de ruşine de micuța 
ei evreică urâtă. lar acum o chinuia gândul că pierduse până şi acest mic 
triumf. Prinţesa ei africană era arogantă şi o intimida, fiind nevoită s-o 
bată mereu ca s-o facă să asculte, în timp ce evreica umilă a luliei o slujea 
ca şi când asta ar fi fost cea mai mare bucurie a vieţii ei. 


Privirea Octaviei se opri asupra minunatului colier de ametist care 


încadra gâtul subţire al luliei. Cerceii asortaţi cu el străluceau în lumina 
soarelui. Invidia îi întoarse din nou stomacul pe dos, transformând o zi 
frumoasă într-un chin. Aproape că o ura pe lulia, a cărei pungă de piele 
doldora de bijuterii cumpărate atât de scump cu numai câteva ore înainte 
zăcea acum uitată pe iarbă. 

Un tânăr centurion călare pe un roib rânji răutăcios nu spre ea, ci spre 
lulia, care roşi ca o virgină, fapt ce o făcu să pară şi mai atrăgătoare. 
lritarea Octaviei crescu. 

— Ai văzut cum s-a uitat la mine? şopti lulia, cu ochii negri strălucind de 
emoție. Nu-i aşa că e frumos? 

— Şi probabil prost ca un bou, replică Octavia. Jignită că omul nu-i 
acordase nicio atenţie, se ridică. Mi-e cald, mi-e foame şi mor de 
plictiseală, lulia. Eu mă duc la Calabah. 

lulia sări repede în picioare, demoralizată că nu putea vedea până la 
sfârşit antrenamentul soldaţilor, dar dornică s-o urmeze pe Octavia. 

— Vin şi eu. 

— Nu sunt sigură că îţi va plăcea. E mult prea sofisticată pentru tine. 

— Dar ai spus mai devreme... 

— Ştiu ce am spus, o întrerupse Octavia, dând din mâini. Dar nu vei fi 
deloc în elementul tău, lulia. 

Ceea ce era adevărat, deşi nu era singurul motiv pentru care voia să 
scape de lulia. Desigur, ar fi fost distractiv să vină şi ea. Probabil Calabah 
avea să-şi bată joc de provincialismul ei. Octavia abia aştepta. Poate că 
avea să vină şi Caius Polonius Urbanus. Intensitatea ochilor lui întunecaţi şi 
atingerea mâinilor lui reci o făceau să tremure din rărunchi. Auzise 
zvonurile despre el, dar acestea făcură ca el să i se pară şi mai interesant 
şi periculos. Era sigură că începea să fie tot mai interesat de ea. 

lulia ridică de jos punga de piele cu coliere şi cutiile cu parfum, ulei şi 
pudră. Octavia părea hotărâtă s-o excludă de la toate activităţile 
interesante. 

— Dacă mă duci la Calabah, am să-ţi dau unul din colierele pe care le- 
am cumpărat. 


Octavia se întoarse spre ea supărată, cu obrajii în flăcări. 


— Ce fel de prietenă mă crezi? 

— Voiai unul, nu-i aşa? zise lulia la fel de supărată, dar mascându-şi 
sentimentele cu un zâmbet exersat de vulnerabilitate înlăcrimată. 

— Ei bine, poţi să ţi-l alegi pe care vrei. Amestecându-le, îi întinse 
punguţa de piele. Aveam de gând să-ţi dau unul mai devreme, dar ai fost 
atât de crudă, aducând mereu vorba de Claudius, zise ea. 

Octavia ezită, apoi luă punguţa. 

— Chiar aveai de gând să-mi dai unul mie? 

— Desigur. 

Chakras avea mult mai multe coliere. Pe oricare l-ar fi ales Octavia, ar fi 
putut s-o trimită pe Hadasa înapoi să-l înlocuiască. 

— Bine atunci, zise Octavia, deschizând punga şi scoțând colierele. 

— Vreau alexanaritul. 

Îl alese pe cel mai scump. Îl scoase, în desfăcu şi-l puse la gât, aruncând 
la o parte pânza albă. 

O va duce pe lulia la Calabah. Va fi distractiv să o vadă pe Calabah 
ironizând-o subtil. Se încruntă un moment, amintindu-şi cât de frumoasă 
era lulia şi cum reacţionaseră centurionii mai devreme. Caius adora 
femeile frumoase şi Octavia nu voia cu niciun chip să intervină cineva în 
ceea ce credea că e un început de relaţie între ea şi Caius. Apoi ridică din 
umeri... cu siguranţă Caius nu va fi interesat de un copil răsfăţat ca lulia. 
Se întoarse spre ea, zâmbind cu înţelegere. Calabah nu stă departe de 
aici. Locuieşte chiar în vârful dealului de lângă băi. 


CAPITOLUL 16 


Marcus intră în casă şi o găsi reconfortant de liniştită şi de răcoroasă. 
Enoh îi luă pelerina cea roşie. 

— Tata şi mama se odihnesc? 

— Nu, domnule. Au plecat să se plimbe prin parc. 

— Şi doamna lulia? 

— A plecat cu doamna Octavia. 

Marcus se încruntă. 

— Fără permisiunea tatii? 

— Nu ştiu, domnule. 

Marcus îl privi cu ochii îngustaţi. 

— Nu ştii, repetă el sec. Haide, Enoh. Tu ştii tot ce se petrece în casa 
asta. A cerut permisiunea tatii şi, dacă da, unde s-a dus cu Octavia? 

— Nu ştiu, domnule. 

Marcus începea să-şi piardă răbdarea. 

— Sclava ei a plecat cu ea? 

— Nu, domnule. Hadasa stă pe bancă în peristil. 

— Mă duc să vorbesc cu ea. 

Marcus zâmbi uşor văzând-o pe Hadasa, care stătea tăcută pe o bancă 
de marmură de lângă zid. Oare asculta clipocitul fântânii şi cântecul 
păsărelelor? Părea tulburată, iar mâinile îi erau împreunate strâns în poală. 
El o mai privi timp de câteva secunde şi-şi dădu seama că se ruga din nou. 
De aceea ezită să se apropie. 

Strânse din buze, supărat pe sine. Ce se întâmpla cu el? Hadasa era o 
sclavă. De ce i-ar fi păsat c-o deranja de la rugăciune sau de la orice 
altceva? Voința lui conta, nu a ei. Se îndreptă hotărât spre ea. Fata îl auzi 
şi se ridică. Când îşi ridică privirea spre el, Marcus simţi o senzaţie ciudată 
în piept. lritat, vorbi cu asprime: 

— Unde-i sora mea? 

— A ieşit, domnule. 

— Unde a ieşit? întrebă el, şi văzu uşoara încruntare a sprâncenelor ei. 


Aproape că îi putea citi gândurile. Nu voia s-o trădeze pe lulia. 


Ea îşi plecă în tăcere capul. Loialitatea faţă de sora lui îl făcu să fie mai 
blând cu ea. 

— Nu sunt supărat pe tine. Sunt îngrijorat pentru lulia. Ar trebui să fie în 
doliu în următoarele trei luni şi mă îndoiesc că tata i-a dat permisiunea să 
părăsească vila cu Octavia. Am dreptate? 

Hadasa îşi muşcă buza nehotărâtă. Nu voia să mintă, dar nici să iasă din 
cuvântul Iuliei. Suspină uşor, tulburată. 

— A spus că merge la templul Herei. 

Marcus râse sec. 

— Octavia n-ar intra nici moartă în templul Herei. O venerează pe Diana 
sau orice alt zeu sau zeiţă care promovează promiscuitatea. 

Zicând acest lucru, fu pus în faţa propriei ipocrizii, pentru că şi el făcea 
la fel. Mânia îl năpădi. Pentru un bărbat nu era acelaşi lucru ca şi pentru o 
femeie. Mai ales când era vorba de sora lui. 

— Spune-mi unde s-au dus, Hadasa. Ştiu că vrei să o aperi, dar oare 
chiar o aperi când o laşi să facă ceva pripit şi prostesc? Octavia e vestită 
pentru aşa ceva. Spune-mi unde s-au dus! Am s-o găsesc pe lulia şi am s-o 
aduc acasă. Jur. 

În momentul în care rosti aceste cuvinte, se întrebă de ce se justifica, ba 
chiar şi jura în faţa unei sclave. 

Ea îşi ridică privirea spre el. 

— Au plecat la cumpărături şi apoi la Câmpul lui Marte. 

— Ca să privească legiunile, zise Marcus dezgustat. Asta e tipic pentru 
Octavia, deşi gladiatorii sunt mai pe gustul ei. Au mai spus şi altceva? 

— Doamna Octavia a spus că vrea să facă o vizită unei cunoştinţe. 

— Îţi aduci aminte cum o chema pe acea cunoştinţă? zise el, gândindu- 
se că probabil era un bărbat. 

— Cred că o chema Calabah. 

— Pe, toţi zeii! explodă Marcus înfuriat. A-i face cunoştinţă luliei cu 
Calabah era mai rău decât dacă Octavia i-ar fi făcut cunoştinţă cu bărbatul 
cu cea mai deplorabilă reputaţie. Păşi mânios, scărpinându-se în ceafă. 

— lulia habar n-are în ce se bagă. 

Trebuia să o aducă înapoi şi cât mai repede. 


Se opri în faţa Hadasei şi o apucă de umeri. 

— Ascultă-mă şi fă cum îţi spun. Când se întorc mama şi tata, evită-i. 
Ascunde-te în bucătărie. Găseşte-ţi ceva de făcut pe-acolo. Dacă te 
cheamă şi te întreabă unde e lulia, spune-le că a plecat să se închine 
Herei, aşa cum probabil te-a rugat ea să spui. Asta-i tot. Nu aminti nimic 
de Octavia. Nici de Câmpul lui Marte, nici de nimic altceva. M-ai înţeles? 

— Da, domnule, dar Enoh? întrebă Hadasa, ştiind că el va fi mai mult 
decât dornic să-i spună totul lui Decimus Valerian. Nu o agrea în mod 
deosebit pe lulia, după cum niciun sclav din casă nu o agrea. Va simţi că 
are datoria să-i spună tatălui dumneavoastră că a plecat, adăugă ea 
repede, nevrând să-i facă necazuri. 

EI îi dădu drumul. 

— Ai dreptate, zise şi înjură printre dinţi. Am să-l trimit pe Enoh cu 
treburi. Cu o sarcină importantă care să-i solicite toată atenţia. 

O privi din nou şi văzu uşurarea de pe faţa ei. 

— Domnule, aţi apărut ca răspuns la rugăciunile mele. 

El râse. 

— Te-ai rugat să vin la tine? 

Ea roşi, plecându-şi capul şi bâlbâi ceva de neînțeles. 

— Ce-ai spus, Hadasa? Nu te-am auzit. 

— M-am rugat să-i vină cineva în ajutor luliei, domnule, nu neapărat 
dumneavoastră. 

El zâmbi trist. 

— Păcat. Şi eu care credeam că sunt răspunsul rugăciunilor unei 
fecioare, zise el amuzat de stânjeneala ei. O ridică de bărbie şi văzu că se 
înroşeşte şi mai tare. 

— Şi în ce fel sunt eu răspunsul la rugăciunile tale, Hadasa? 

— O veţi aduce pe stăpâna mea acasă, în siguranţă. 

— Mă bucur să aflu că ai atâta încredere în mine. 

O lovi uşor sub bărbie, cum făcea şi cu sora lui şi zâmbi ironic. 

— Poate că împreună vom găsi o cale să o ferim pe lulia de neplăceri. 

Maniera lui platonică îi alungă tensiunea şi, cu un suspin de uşurare, 
izbucni în râs. 


— Să vă audă Dumnezeu, domnule, zise ea. 

Marcus nu o mai văzuse niciodată râzând. Privindu-i faţa micuță, fericită 
şi, auzind sunetul acela cristalin, fu gata s-o cuprindă cu palmele şi s-o 
sărute. Schimbarea din ea îl umplu cu o căldură tulburătoare. Nu poftă 
trupească; era mult prea familiar cu genul acela de senzaţie. Ci altceva. 
Ceva mai profund, mai misterios, ceva care avea de-a face nu atât cu 
simţurile, cât cu spiritul - sau cu sufletul, cum ar fi zis ea. Îi mergea la 
inimă. 

Îşi dădu seama cât de puţin o cunoştea în realitate. 

— Nu te-am mai auzit niciodată râzând până acum, zise el şi regretă 
imediat acele cuvinte, văzând cum buna ei dispoziţie dispare din nou. 

Plecându-şi capul, redeveni din nou sclava dintotdeauna. 

— Îmi pare rău, domnule, eu... 

— Ar trebui să râzi mai des, zise el blând. Când ea îşi ridică surprinsă 
privirea, el o privi adânc în ochi. O sută de întrebări i se ridicară în minte, 
urmate de nerăbdare. Nu avea timp pentru asta şi nu mai avea nevoie de 
alte complicaţii în viaţa lui! Hadasa nu era ca Bithia. Nu era uşor de înţeles 
Şi nici uşor de alungat. 

— Fereşte-te de părinţii mei până mă întorc eu. Dacă nu eşti prin 
preajmă, nu-ţi vor putea pune întrebări. 

Hadasa îl privi plecând. De ce se uitase aşa la ea? Ducându-şi mâinile la 
inima care-i bătea nebuneşte, se prăbuşi înapoi pe bancă şi-şi închise 
ochii. Ce simţea de fiecare dată când se apropia el? Abia mai putea 
respira. Palmele i se umezeau, limba i se împleticea. Era de ajuns s-o 
privească şi începea să tremure. Şi doar cu un minut în urmă se simţise 
atât de uşurată de comportamentul lui, că izbucnise în râs. Oare ce 
gândea despre ea? 

Chiar şi atunci când Marcus Valerian n-o privea, era tulburată în 
prezenţa lui. Voia ca el să privească în direcţia ei şi atunci când o făcea, 
devenea stângace şi stânjenită. Câteodată ar fi vrut ca el să stea departe 
de vilă. Dar atunci când era departe, tânjea să-l revadă, numai ca să ştie 
că e bine. 

Tatăl ei îi vorbise despre înflăcărarea fetelor în faţa unui fizic frumos. O 


avertizase încă de mic copil să caute omul din spatele chipului frumos, să 
caute sufletul unui om. 

— O faţă frumoasă poate ascunde un suflet rău, i-a zis el. 

Marcus era frumos ca şi statuile din apropierea pieţei. Uneori, uitându- 
se la el, uita complet de sufletul lui. Marcus nu credea că are un suflet, 
după cum nu credea nici în viaţa de apoi, cum credeau părinţii lui. ÎI 
auzise, din întâmplare, spunându-i tatălui său că atunci când un om moare 
se termină tot. El spunea că acesta era motivul pentru care voia să smulgă 
vieţii tot ce era mai bun. 

Singurul dumnezeu din viaţa lui Marcus era propriul intelect. Râdea de 
credinţa Hadasei şi-şi bătea joc de „dumnezeul ei nevăzut”. Convingerea 
lui era că un om se putea realiza numai în măsura în care profita de 
fiecare ocazie care i se iveşte. 

Bithia se lăuda că are putere asupra lui Marcus, că aducând incantaţiile 
şi jertfele potrivite, putea să-l facă să o dorească. Hadasa nu credea 
spusele ei, dar o văzuse în grădină dis-de-dimineaţă, stând în fumul 
aromat ce ieşea din cădelniţa ei. Şi Marcus o căuta. Adesea. 

Hadasa îşi duse mâinile la obrajii aprinşi. Nu avea dreptul să simtă nimic 
pentru Marcus Valerian. Se rugase lui Dumnezeu să o scape de 
sentimentele confuze pe care le avea pentru el şi să-i deschidă ochii ca să 
poată sluji cât mai bine. Dar era de ajuns ca Marcus să-şi facă apariţia şi 
inima ei era gata să-i sară din piept 

Bithia spunea că Marcus era cel mai bun iubit din câţi avusese până 
atunci. Egipteanca spunea multe lucruri pe care Hadasa nu voia să le 
audă. Nu voia să ştie ce se petrecea între sclavă şi stăpân. 

Se ruga ca Marcus Valerian să se îndrăgostească şi să se căsătorească 
cu o femeie bună ca şi mama lui. Nu voia să-l vadă căzând pradă vrăjilor 
întunecate ale Bithiei. Bithia era ca Egiptul în Scripturi, seducător şi 
ademenitor, ducându-l pe om la distrugere. Părea înţeleaptă în ale lumii, 
dar complet ignorantă în privinţa implicaţiilor a ceea ce făcea. Alianţa cu 
puterile întunericului îi puteau aduce pe moment ce-şi dorea, dar, în final, 
cu ce preţ? 

Phoebe Valerian credea că Bithia are puteri vindecătoare şi o chema 


adesea în camera stăpânului. Dar, deşi trecuseră atâtea săptămâni, starea 
lui Decimus Vindacius Valerian nu se îmbunătăţea. 

Stăpânul credea în toleranța religioasă şi, drept urmare, toţi cei din casă 
puteau să se închine zeilor lor fiecare în felul său. Mulţi dintre sclavi se 
închinau la diferite altare şi temple. Bithia avea voie să meargă în fiecare 
zi la altarul lui Isis de lângă Câmpul lui Marte, aşa cum Enoh putea să 
meargă la rugăciunea de dimineaţă într-o mică sinagogă aflată pe malul 
râului, unde locuiau şi munceau numeroşi evrei liberi. Regula nescrisă 
printre sclavii din casa Valerian era, „trăieşte şi lasă-i şi pe ceilalţi să 
trăiască”. Dar când Bithia începu să recurgă la vrăjile şi la licorile ei pentru 
a-şi vindeca stăpânul, toleranța lui Enoh se evaporă ca ploaia în deşert. 

— Mă rog lui Dumnezeu s-o secere înainte să-i facă mai rău stăpânului 
cu magia ei neagră, zise el, în timp ce o însoțea pe Hadasa la piaţă într-o 
dimineaţă. 

— Enoh, ea crede cu adevărat în inima ei că ceea ce face îl poate 
vindeca pe stăpân. Posteşte, se roagă şi meditează ca să capete puterile 
care crede că i-au fost promise. 

— Şi asta e o scuză pentru ceea ce face? 

— Nu, dar... 

— Nu-i decât o impostoare, o vrăjitoare. 

— Ea e cea amăgită, Enoh. Crede în zei falşi şi în învățături false pentru 
că nu a auzit niciodată adevărul. 

— Eşti prea tânără ca să înţelegi răul care există în lumea asta. 

— Am văzut răii în mijlocul Ierusalimului, cu mult înainte ca romanii să 
treacă de zidurile oraşului. 

Ochii lui se îngustară. 

— Ce vrei să spui? 

— Dacă Bithia l-ar cunoaşte pe Domnul, lucrurile ar sta altfel pentru ea 
şi pentru stăpân. 

Ochii lui scăpărară uimiţi. 

— Ce vrei să spui? Că ar trebui să fac dintr-o târfă egipteană o prozelită? 

— Scriptura spune că Rut era moabită, şi totuşi prin ea a venit regele 
David al nostru şi din linia lui David, Cristosul. 


— Rut avea inima îndreptată spre Dumnezeu. 

— Şi de unde ştim noi că Bithia nu are? Cum ar fi putut să ajungă Rut la 
Dumnezeu, dacă soţul şi soacra ei nu i-ar fi spus despre El? 

— N-am de gând să stau şi să mă contrazic în privinţa Scripturilor cu un 
copil neştiutor, Hadasa. Ce poţi tu ştii? lartă-mă dacă sunt poate prea dur, 
dar blândeţea inimii tale nu va schimba nici lumea, nicio târfă cum e 
Bithia! 

Ea îşi puse mâna pe braţul lui. 

— Nu vreau să te contrazic, Enoh. 

Îşi ridică privirea spre chipul lui drag, ştiind că, dacă Dumnezeu nu l-ar fi 
trimis s-o cumpere în ziua aceea, la piaţa de sclavi, ar fi pierit de mult în 
arenă. 

— Israel este martorul ales de Dumnezeu în faţa lumii. Cum putem fi 
martorii singurului Dumnezeu adevărat, dacă considerăm că adevărul e 
proprietatea noastră? Dumnezeu vrea ca adevărul să fie al lumii întregi. 

— Ai arunca ce e sfânt chiar şi în faţa unor câini necuraţi cum sunt 
neamurile? zise Enoh clătinând din cap trist şi neîncrezător. Ascultă-mă 
bine, Hadasa. Fereşte-te de Bithia. Înfundă-ţi urechile în faţa ei. E rea. Nu 
uita că toleranța răului a distrus poporul nostru. Ai grijă să nu te distrugă şi 
pe tine. 

Hadasa simţi că-i vine să plângă. Nici măcar o dată nu adusese vorba 
despre lisus. Nici un singur cuvânt nu rostise despre felul în care Domnul |- 
a înviat din morţi pe tatăl ei. Ca şi când limba i-ar fi fost împietrită în gură, 
iar acum inima îi era şi mai împietrită pentru că păstrase tăcerea. Oare 
Enoh ar fi ascultat? îşi zise că nu. Dar întrebarea rămânea fără răspuns. 
Bithia nu-L cunoştea pe Dumnezeu; Enoh nu-L cunoştea pe Mesia. Şi de 
ce? Din cauza fricii ei de a fi respinsă şi persecutată, care-o făcea să ţină 
adevărul ferecat în inima ei. Cunoştinţa pe care o deţinea era o comoară 
ascunsă, destinată amândurora şi ea se agăța de ea, îşi trăgea forţa din 
ea, dar îi era prea frică s-o dea mai departe. 

O păsărică intră zburând în peristil şi se aşeză pe statuia pe care Marcus 
o numea „Pasiune dispreţuită”. Hadasa îşi duse mâinile la tâmple şi începu 


să le maseze blând. Curtea deschisă era plină de lumină şi de culoare şi 


era învăluită în clipocitul liniştitor al fântânii, dar fata simţea întunericul 
pretutindeni înjur, tot mai aproape de ea. Tânjea după compania altora 
care să-i împărtăşească convingerile. Îşi dorea cu disperare să poată vorbi 
cu cineva despre Dumnezeu, aşa cum vorbea cândva cu tatăl ei. 

Se simţea atât de singură. Enoh avea legea şi tradiţia lui. Bithia zeii ei 
falşi şi ritualurile ei. lulia avea foamea de viaţă, Marcus ambiția. Decimus 
nu credea în nimic, în timp ce Phoebe se închina la idoli de piatră. Într-un 
fel, se asemănau cu toţii, fiecare folosindu-se de religie ca să obţină lucrul 
de care credea că are nevoie - putere, bani, plăcere, pace, dreptate, un 
sprijin. Se supuneau propriilor legi, aduceau jertfe, săvârşeau ritualuri, în 
tot acest timp aşteptând ca destinele lor să se împlinească. Uneori, chiar 
când aveau impresia că au reuşit, se trezeau cu acelaşi gol în suflet şi 
însetaţi. 

Dumnezeule, de ce nu pot să le strig adevărul de pe acoperişurile 
caselor? De ce nu am curajul să le vorbesc aşa cum o făcea tata? îi iubesc 
pe oamenii aceştia, dar nu-mi găsesc cuvintele ca să ajung la urechile lor. 
Mi-e teamă să le spun că ei greşesc şi eu am dreptate. Cine-s eu decât o 
sclavă? Cum aş putea să le explic că, în realitate, eu sunt cea liberă şi ei 
cei înrobiţi? 

Se gândi la Claudius şi la toate orele petrecute împreună, în care el îi 
pusese întrebări despre Dumnezeu. Totul trecuse pe lângă urechile lui, 
fără ca vreun singur cuvânt să-i schimbe inima. De ce Cuvântul se 
scufunda în unii, Transformându-i, iar pe alţii îi ocolea? Dumnezeu a spus 
că sămânţa trebuia semănată, dar atunci de ce nu făcea în aşa fel încât să 
înmoaie solul? 

Doamne, cum să-i fac să mă audă? 

Phoebe ieşi în peristil. Părea atât de obosită şi de tensionată, că Hadasa 
uită de avertizarea lui Marcus şi se apropie de ea. 

— Să vă aduc ceva, doamnă? Un vin rece sau ceva de mâncare? 

— Putin vin, poate, zise Phoebe absentă, şi îşi clăti degetele în apă. 

Hadasa intră şi reveni repede cu vinul afară. O găsi pe Phoebe în 
aceeaşi poziţie. Puse platoul jos şi-i turnă nişte vin. Phoebe luă cupa şi o 
puse pe bancă fără să se atingă de ea. 


— lulia se odihneşte? 

Hadasa îngheţă. Îşi muşcă buza, întrebându-se ce să răspundă. Phoebe 
o privi cu ochii plini de înţelegere. 

— Nu contează, Hadasa. Unde e Bithia? 

— S-a dus la templul lui Isis imediat după ce aţi plecat dumneavoastră şi 
stăpânul. 

Phoebe suspină. 

— Atunci nu se va întoarce mai devreme de câteva ore. 

Mâna îi tremură când luă pocalul. 

— Soţul meu are nevoie de ocupaţie. Boala lui... 

Puse cupa la loc din nou şi o luă pe Hadasa de mână. Palmele ei erau 
reci. 

— Te-am auzit cum îi cântai luliei seara trecută. Ceva în ebraică, 
presupun. A fost frumos. Stăpânul tău e obosit, dar nu poate dormi. Poate 
dacă-i cânţi, va putea să se odihnească. 

Hadasa nu mai cântase pentru nimeni în casă decât pentru lulia şi dintr- 
odată fu cuprinsă de emoţii. Phoebe o conduse înăuntru şi îi puse în braţe 
o harpă mică. 

— Nu-ţi fie teamă, şopti ea, şi străbătu camera spre soţul ei. 

Decimus Valerian stătea întins pe canapea şi părea mult mai bătrân de 
patruzeci şi opt de ani câţi avea. Faţa îi era trasă şi palidă, chiar şi după o 
dimineaţă petrecută la soare. Abia o observă pe Hadasa, care se supuse 
poruncii tăcute a lui Phoebe şi se aşeză lângă el. 

— Totul e în regulă? întrebă el încet. 

— Totul e perfect. lulia n-are nevoie de Hadasa pe moment şi m-am 
gândit că ţi-ar face plăcere s-o auzi cântând. 

Îi făcu fetei semn cu capul. 

Hadasa învățase să cânte de la mama ei. Mângâie instrumentul, 
lăsându-se purtată de amintiri în sânul familiei ei şi începu să-şi 
amintească de scumpele cântări pe care le intonaseră în timpul lor de 
închinare şi de cântările de laudă pe care le cântaseră împreună. Ciupind 
câteva coarde simple, stabili notele şi începu să cânte cu glas blând. 


— „Domnul este păstorul meu, nu voi duce lipsă de nimic...” 


Cântă mai întâi în ebraică, apoi din nou în greacă şi, în cele din urmă, în 
aramaică, limba pe care o vorbise toată viaţa. Când termină, îşi plecă 
capul şi-i mulţumi în tăcere lui Dumnezeu pentru pacea pe care i-o dăduse 
psalmul lui David. 

Când îşi ridică din nou privirea, văzu că Phoebe se uita la ea. 

— A adormit, şopti ea şi, ducându-şi un deget la buze, o expedie cu un 
gest discret. Hadasa puse harpa cea mică pe un scaun şi părăsi camera în 
tăcere. 

Phoebe îl acoperi pe Decimus cu o pătură şi luă de pe scaun harpa la 
care cântase Hadasa. O strânse la piept şi plecă să se aşeze din nou lângă 


soţul ei, cu lacrimile rostogolindu-i-se în voie pe obraji. 


Calabah Shiva Fontaneus era cea mai fascinantă femeie pe care o 
întâlnise lulia vreodată. 

— Întreaga viaţă nu e decât o scenă pe care poţi să devii o fiinţă nouă, 
se adresă ea micii ei adunări de femei. Ca femei, avem cel mai mare 
potenţial pentru divinitate, pentru că femeia e cea care creează viaţă. 

lulia sorbea fascinată ideile revoluţionare ale lui Calabah. Femeia vorbea 
elocvent, prezentând filosofii noi şi atrăgătoare, care stârneau imaginaţia 
luliei. 

Octavia îi povestise o grămadă de lucruri despre Calabah pe drumul de 
la Câmpul lui Marte. 

— E bogată, are mai mulţi amanți şi-şi gospodăreşte singură averea şi 
asta include mai multe afaceri profitabile. 

— Ce fel de afaceri? 

— Habar n-am şi ar fi nepoliticos s-o întreb. Orice ar face, o face bine, 
pentru că trăieşte pe picior mare. 

lulia nu era sigură ce se aştepta să găsească când avea s-o întâlnească 
pe Calabah, dar totul la ea părea aparte. Era înaltă, cu o constituţie 
atletică, în loc să-şi poarte părul prins deasupra capului, într-o manieră 
complicată, la fel ca majoritatea femeilor romane, ea şi-l purta - un păr 
bogat, de un roşcat plăcut - împletit într-o coadă simplă. Nu era frumoasă. 
Ochii ei erau de un verde de nepătruns, pielea prea bronzată şi bărbia 


prea fermă, dar vitalitatea şi personalitatea ei o făceau sclipitoare. Părea 
să umple întreaga cameră cu prezenţa ei. 

Octavia spunea că nimeni nu ştia nimic cu adevărat despre trecutul ei. 
Circulau zvonuri că pe Aurius Livius Fontaneus l-ar fi întâlnit la o petrecere 
unde fusese dansatoare. El a fost atras de abilităţile ei de gimnastă; iar ea, 
de banii lui. 

Oricare ar fi fost istoria femeii, la numai câteva minute de când o 
întâlnise pe Calabah, lulia o admira enorm. lată o femeie exact aşa cum 
tânjea şi ea să fie: bogată, curtată, independentă. 

— Orice viaţă se naşte prin femeie, le zise Calabah invitatelor ei şi primi 
mai multe murmure de aprobare drept răspuns. Când un om moare, îl 
strigă oare pe tatăl său? Nu! îşi strigă mama. În fiecare dintre noi există 
ascunsă posibilitatea latentă de a deveni ceea ce suntem în realitate, zeițe 
care şi-au uitat adevărata identitate în viaţa anterioară. Femeia e izvorul 
vieţii şi numai ea deţine seminţele divinității care pot creşte şi o pot înălța 
până în grădinile paradisului. Noi suntem purtătoarele adevărului etern. 

lulia nu-şi putea imagina ce ar fi avut de spus Marcus în faţa unor 
asemenea idei. Acest gând o făcu să zâmbească uşor. Calabah privi în 
direcţia ei şi ridică întrebător dintr-o sprânceană. 

— Nu eşti de acord, soră lulia? 

lulia se simţi nelalocul ei sub privirile scrutătoare ale femeii şi puse o 
întrebare ca să le evite. 

— Nu m-am hotărât încă, dar mi-ar plăcea să aud mai multe. Cum 
putem să ajungem la această divinitate de care vorbeşti? 

— Refuzând să cedăm puterea noastră bărbaţilor, răspunse simplu 
Calabah, cu un zâmbet mai degrabă răbdător decât superior. Se ridică şi 
se plimbă printre canapelele ocupate din cameră. Trebuie să ne folosim de 
întregul nostru potenţial în toate sferele de activitate pentru a ne câştiga 
divinitatea, zise ea. Trebuie să ne antrenăm mintea, să ne călim trupul, să 
comunicăm cu zeii prin meditaţie şi jertfe. 

Se opri în dreptul Octaviei şi o mângâie pe umăr. 

— Un pic mai mult exerciţiu fizic şi mai puţină goană după plăceri... 


Octavia roşi, iar celelalte izbucniră în râs. Mâna i se albi pe cupa aurită. 


— Îţi baţi joc de mine, Calabah? Eu nu sunt o naivă ca altele pe care le 
cunosc, zise ea, privind-o cu subînţeles pe lulia. Am o viaţă personală şi 
sunt liberă să fac ce-mi place. Nimeni nu-mi spune când să mă scol şi când 
să mă culc. 

— Toate am fost naive la început, Octavia, zâmbi Calabah. Îţi controlezi 
poate singură baierele pungii? 

Ochii Octaviei scăpărară când o priviră pe femeia mai în vârstă. Calabah 
era la curent cu situaţia ei financiară. Discutaseră despre ea între patru 
ochi într-una din zilele trecute. Cum putea Calabah să aducă vorba despre 
ea acum, în faţa luliei şi a celorlalte? 

— O întrebare binevoitoare şi tăioasă, zise ea, simțindu-se trădată. 

Calabah o privi cu un zâmbet binevoitor. 

— Mai bine să-ţi foloseşti capul şi să te căsătoreşti decât să-ţi iroseşti 
viaţa cu bărbaţi inferiori ţie, zise ea, făcând aluzie la numeroasele alianţe 
ale Octaviei cu gladiatori. 

Octavia roşi. 

— Credeam că eşti prietena mea. 

— Şi sunt. O prietenă nu spune oare adevărul? Sau preferi minciunile şi 
linguşelile? 

Octavia o săgetă cu privirea. Venise cu speranţa că femeia va fi 
încântată să o vadă şi la fel de încântată să o desființeze verbal pe lulia. 
Calabah în schimb o primise cu căldură pe lulia şi-şi îndreptase cuvintele 
usturătoare spre personalitatea nedemnă a Octaviei. Mânia cauzată de 
această nedreptate îi dezlegă limba Octaviei. 

— Mai bine un gladiator tânăr şi puternic decât un bătrân neputincios. 

Celelalte femei îşi ţinură respiraţia la această insultă, dar Calabah râse 
încet. 

— Dragă Octavia, eşti mult prea sensibilă încă. Bărbaţii vor folosi asta ca 
pe o armă împotriva ta. Te avertizez, frumoasă surioară. Dacă continui să 
trăieşti din emoţii, vei sfârşi atârnând neputincioasă de amintirea unei 
plăceri trăite în braţele unui bărbat de mult mort. 

Octavia sorbi din vin şi nu mai zise nimic, dar în sinea ei fierbea plină de 


resentimente. Era foarte uşor pentru Calabah să o sfătuiască la măritiş. 


Dar pentru Octavia nu era la fel de simplu. Tatăl ei nu avea bani pentru a-i 
da ca zestre şi niciun bărbat nu era dispus să treacă peste preţul miresei, 
când tot ce avea ea de oferit era un tată plin de datorii, pentru care unica 
soluţie de a-şi salva onoarea era sinuciderea. 

Îşi întoarse privirea spre lulia, care n-o scăpa din ochi pe Calabah, cu 
fascinația nemascată a unui copil. Sorbea cu ochi strălucitori fiecare idee 
lansată de femeie, mai degrabă captivată de ceea ce ar fi putut să fie 
decât de ceea ce era. Şi Calabah părea să vorbească numai pentru ea. 
Buzele Octaviei se strânseră. 

Viaţa era nedreaptă. 

— Zeii şi zeițele noastre au coborât pe pământ ca să ne arate că ne 
putem ridica la înălțimile lor prin puterea pură a minţilor noastre, continuă 
Calabah. E adevărat că bărbaţii, în ce priveşte fizicul, sunt mai puternici 
decât femeile, dar sunt conduşi de pasiunile lor. Nu Jupiter e cel care 
controlează cerul cu puterea lui, ci Hera cu mintea ei. 

lulia sorbi din vin. îi lăsa un gust neplăcut în gură, făcându-i capul să 
vuiască. O femeie din încăpere puse o întrebare şi discuţia se abătu spre 
politică. Distrasă pentru moment, îşi plimbă privirea prin cameră şi-şi dădu 
seama că pereţii erau acoperiţi cu picturi murale cu temă erotică. 

Cea din dreptul ei reprezenta un bărbat şi o femeie încolăciţi. Sub ei se 
afla o creatură cu aripi cu trăsături înspăimântătoare şi groteşti şi cu un 
trup care era şi de bărbat şi de femeie. lulia nu-şi putu lua ochii de la ea 
până când nişte hohote de râs îi atraseră brusc atenţia. Toată lumea era 
cu ochii pe ea. 

— Un zeu al fertilităţii? întrebă ea ca să-şi salveze întrucâtva 
demnitatea. 

— Eros în viziunea soţului meu, zise Calabah cu un zâmbet batjocoritor. 

Două doamne se ridicară să plece. Una o sărută pe Calabah pe buze şi îi 
spuse ceva în şoaptă. Calabah clătină din cap şi le însoţi până în curte, 
unde aştepta o sclavă să le conducă la uşă. 

— Ar trebui să mergem şi noi, zise Octavia, ridicându-se. Ziua se 
dovedise a fi un dezastru total. Capul îi zvâcnea. Nu voia decât să scape 
de lulia şi să plece acasă. 


Calabah se întoarse spre ele dezamăgită. 

— Nu trebuie să plecaţi acum că am rămas singure. N-am avut încă 
ocazia să o cunosc mai bine pe prietena ta, Octavia. 

— E târziu şi nici n-a avut voie să iasă, zise Octavia scurt. 

— Sunt în doliu, spuse lulia râzând emoţionată. Sau mai bine zis ar 
trebui să fiu în doliu. 

Calabah râse şi ea. 

— E încântătoare, Octavia. Ce bine că ai adus-o la mine. 

O luă de mână şi o trase înapoi pe canapea. 

— Mai stai puţin şi povesteşte-mi totul despre tine. 

— lulia, făcu Octavia iritată. Trebuie să plecăm. 

Calabah suspină obosită. 

— Du-te tu, Octavia. M-am săturat de mofturile tale. 

Ochii Octaviei ardeau. 

— Mă doare capul, scânci ea. 

— Atunci cel mai bine ar fi să te duci acasă şi să te odihneşti. Nu-i cazul 
să-ţi faci griji pentru lulia. Am eu grijă să se întoarcă acasă în siguranţă. 
Du-te. lulia şi cu mine avem multe de discutat. Şi data viitoare când mai 
vii, Octavia, te rog să fii în toane mai bune. 

Calabah îşi ceru scuze faţă de lulia când Octavia se năpusti ca o furtună 
afară din cameră. 

— Mai vrei nişte vin? 

— Da, te rog. E foarte bun. 

— Mă bucur că-ţi place. Am adăugat nişte ierburi speciale în el ca să 
deschidă mintea. 

Calabah puse întrebări şi lulia răspunse, simțindu-se din ce în ce mai 
relaxată. Calabah era o companie plăcută şi lulia se pomeni împărtăşindu-i 
frustrările ei. 

— Faptul că te împotriveşti tatălui tău nu te va ajuta să obţii ceea ce 
vrei. Trebuie să te foloseşti de logică şi de rațiune ca să-i câştigi respectul, 
o sfătui Calabah. Comportă-te cu blândeţe cu el. Fă-i mici daruri, aşază-te 
lângă el şi ascultă-i păsurile. Stai mai mult timp cu el. Măguleşte-l. Apoi 


cere-i ce vrei şi nu te va refuza. 


O sclavă intră în cameră şi rămase nemişcată până când Calabah îi 
sesiză prezenţa. 

— Marcus Lucianus Valerian e aici şi întreabă de sora lui. 

— O, pe toţi zeii, murmură lulia agitată la culme şi se ridică. O, zise ea şi 
căzu la loc, cu capul învârtindu-i-se. Cred că am băut prea mult vin. 

Calabah râse şi o mângâie pe mână. 

— Nu-ţi face griji de nimic, lulia. 

Făcu un semn sclavei. 

— Adu-l încoace pe fratele ei. 

Luă mâna luliei şi o strânse uşor. 

— Tu şi cu mine vom deveni prietene bune, lulia. 

Îi dădu drumul şi se ridică în momentul în care sclava îl conducea pe 
Marcus în încăpere. 

— Ce drăguţ din partea ta să-mi faci o vizită, Marcus, zise Calabah pe un 
ton plin de veselie ironică. 

— lulia, plecăm. 

— Ce păcat. Se pare că fratele tău nu prea mă agreează, zise Calabah. 
Poate că se teme că aş putea să te corup cu noile idei despre feminitate şi 
despre rolul nostru în societate. 

lulia privi de la unul la celălalt. 

— Vă cunoaşteţi? făcu ea, bâlbâindu-se. 

— Doar după reputaţie, răspunse Calabah. Zâmbetul ei era plin de 
venin. O cunosc pe Arria. O cunosc pe Fannia. Cunosc o grămadă de femei 
care l-au cunoscut pe fratele tău. 

Marcus o ignoră şi se duse drept la sora lui. Ea se clătină când se ridică 
în picioare. 

— Ce e cutine? întrebă el blând. 

— A băut puţin cam mult vin, zise Calabah pe un ton familiar. 

Marcus o luă pe lulia de braţ. 

— Poţi să mergi sau va trebui să te scot în braţe de aici? 

lulia se smuci înfuriată. 

— De ce trebuie să-mi comande toţi? Pentru prima oară de luni de zile 


mă simţeam şi eu bine şi vii tu ca o furtună să strici totul. 


Calabah plescăi din limbă către amândoi, apropiindu-se de lulia. Îşi puse 
mâna pe braţul ei şi-i vorbi blând. 

— Întotdeauna mai există o altă zi, surioară. Du-te în pace sau Marcus 
va ceda în faţa acelor pasiuni de care discutam mai devreme şi te va duce 
pe umăr ca pe un sac de grăunţe. 

O sărută pe lulia pe obraz, cu ochii strălucind de veselie observând 
expresia de pe chipul lui Marcus. 

— Eşti bine venită oricând să vii să mă vezi. 

Fierbând în sinea lui, Marcus o luă pe lulia de braţ şi o conduse hotărât 
afară din cameră. Ajungând la uşa din faţă, ea fu gata s-o ia la fugă. Darel 
o ridică în lectica acoperită care aştepta afară şi se aşeză alături. Sclava 
lui Calabah veni repede după ei, aducându-i luliei bagajele. Cei patru 
sclavi vânjoşi ridicară barele de sprijin pe umeri şi porniră spre casă. 

— Eşti mai rău ca tata, făcu lulia bosumflată săgetându-l cu privirea, 
după care îşi întoarse capul să privească pe geam prin vălul subţire. Nu m- 
am simţit niciodată atât de jenată. 

— Ai să supravieţuieşti, replică el sec. O cunoştea destul de bine pe lulia 
ca să ştie că nu are niciun rost să-i interzică s-o mai viziteze pe Calabah. 
Asta n-ar fi făcut decât s-o ambiţioneze şi mai tare. 

— Îți sugerez să începi să te gândeşti la o poveste plauzibilă pentru 
mama şi tata, asta dacă nu vrei să-ţi petreci tot restul doliului închisă în 
camera ta, cu un paznic la uşă. 

lulia îi aruncă o privire mânioasă. 

— Credeam că eşti de partea mea. 

— Sunt, dar prostia de azi a şters tot progresul pe care l-am făcut cu 
tata. Aşa că taci şi gândeşte-te ce ai să le spui după ce ajungem acasă. 

— De unde ai ştiut unde să mă găseşti? întrebă lulia şi ochii îi scăpărară. 
Hadasa! 

— Nu te-a trădat, zise el aspru, văzând că era foarte probabil ca lulia să 
dea toată vina pe micuța evreică. Nu mi-a spus nimic până n-am forţat-o şi 
atunci doar fiindcă vrea să fii în siguranţă. Hadasa ştia la fel de bine ca 
mine ce se va întâmpla dacă ai să fii prinsă. 


lulia îşi înălţă capul. 


— l-am spus să le zică mamei şi tatii că am plecat să mă închin la 
templul Herei. 

— Exact asta mi-a spus şi mie. Templul Herei! Râse sarcastic. 

— Dar nu sunt chiar atât de naiv şi nici tata nu va fi, dacă Hadasa va 
veni la el cu o asemenea balivernă. Enoh mi-a spus că a venit în vizită 
Octavia şi toată lumea din Roma ştie că prietena ta nu are de gând să se 
plece în faţa unei zeițe a căminului, a familiei sau a naşterii de prunci. 

— Nu mai e prietena mea. 

— Ce vrei să spui? 

— Exact ce am spus, zise lulia, ridicându-şi bărbia. M-am săturat să facă 
mereu pe şefa cu mine şi să-şi dea aere. 

În plus, Calabah e mult mai interesantă. 

Un muşchi tresări pe obrazul lui Marcus. 

— Asta înseamnă că ţi-a plăcut ideea ei că femeia ar fi superioară 
bărbatului. Ţi-a plăcut ideea că femeia ar putea ajunge în cele din urmă 
zeiţă. 

— Mi-a plăcut ideea de a-mi controla singură viaţa. 

— E puţin probabil că aşa ceva să se întâmple prea curând, dragă 
surioară. Şi chiar şi mai puţin probabil dacă nu reuşim să intrăm în casă 
neobservaţi. 

Nu reuşiră. Phoebe îi aştepta. 

— Am fost la tine în cameră acum câtva timp şi nu erai acolo. Unde ai 
fost, lulia? 

lulia începu povestea ei cu închinarea la Hera, apoi adăugă că a plecat 
apoi la piaţă să caute un talisman vindecător pentru tata. Surprinzându-l 
pe Marcus, scoase un pandantiv carnelian dintr-o punguţă de piele. 

— Vânzătorul m-a asigurat că piatra are puteri tămăduitoare foarte 
evoluate. 

O întinse mamei. 

— Poate tata se va simţi mai bine, dacă o va purta. 

Phoebe ţinu cristalul carnelian în palmă şi-l privi vreme îndelungată. Nu 
mai voia să pună alte întrebări; voia să creadă că motivaţia luliei de a 


părăsi vila era dorinţa de a se închina şi de a cumpăra un dar pentru 


Decimus, dar în inima ei ştia că nu e aşa. Pandantivul carnelian fusese 
scos dintr-o pungă plină cu alte pandantive cumpărate de ea. „Darul” era 
în realitate o mită, un truc de-al ei. 

Suspină uşor şi întinse înapoi cristalul carnelian fiicei sale. 

— Dă-l tatălui tău după ce se termină doliul, lulia. Dacă i-l dai acum, va 
vrea să ştie când şi de unde l-ai obţinut. 

lulia îl strânse în pumn. 

— Nu mă crezi, nu-i aşa? Propria mea mamă gândeşte ce e mai rău 
despre mine! zise ea, plină de mânie şi autocompătimire. Îndesă 
pandantivul carnelian înapoi în punguţă, aşteptându-se ca mama să 
protesteze. 

Dar ea nu o făcu şi lacrimile ţâşniră din ochii luliei. Ridicându-şi capul, 
văzu dezamăgirea din ochii lui Phoebe. Sentimentul de vinovăţie o făcu să 
roşească, dar răzvrătirea se împletea cu încăpăţânarea. 

— Aş vrea să merg în camera mea. Sau trebuie să-ţi cer permisiunea şi 
pentru asta? 

— Poţi să pleci, lulia, zise Phoebe încet. 

lulia trecu ca o furtună prin cameră şi cobori pe hol. Phoebe o privi pe 
frumoasa ei fiică depărtându-se supărată. Obosise să tot încerce s-o facă 
să fie rezonabilă. Uneori se întreba dacă măcar unul dintre copiii ei avea 
conştiinţă. Niciodată nu păreau să înţeleagă consecinţele faptelor lor 
asupra celor din jur, în special asupra lui Decimus. Îşi ridică privirea spre 
Marcus. 

— A plecat la templu să se închine? întrebă ea, dar apoi clătină din cap 
şi plecă. Nu contează. Nu vreau să te silesc să minţi pentru ea. 

Străbătu încăperea şi se prăbuşi într-un scaun. 

Faptul că-şi vedea mama atât de deprimată îl îngrijora pe Marcus. 

— E tânără, mamă. Perioada asta de doliu pe care i-a impus-o tata e 
nerezonabilă. 

Phoebe nu zise multă vreme nimic. Se lupta cu propriile-i sentimente. 
Era de multe ori de acord cu fiul ei, pentru că Decimus putea fi aspru în 
hotărârile lui, neluând în considerare zelul tinereţii şi diferenţele 


individuale. Dar nici lulia, nici Marcus nu înțelegeau unde era adevărata 


problemă. Îşi ridică capul şi îl privi solemn. 

— Tatăl tău e capul familiei. 

— Pe asta o înţeleg prea bine, zise Marcus. 

Era unul din motivele pentru care îşi petrecea atât de puţin timp la vilă 
şi pentru care îşi cumpărase propriul apartament. 

— Atunci respectă-l şi ascultă de el. 

— Chiar şi atunci când greşeşte? 

— Asta e o chestiune de opinie, şi lulia e fiica lui. Intervenţia ta nu face 
decât să înrăutăţească situaţia. 

Marcus îşi încleştă pumnul. 

— Mă învinuieşti pe mine pentru ce s-a întâmplat astăzi? zise el supărat. 
N-am încurajat-o niciodată să iasă din cuvântul tatii. 

Phoebe se ridică. 

— Ba ai făcut-o, deşi eşti prea orbit ca să înţelegi. De fiecare dată când 
te cerţi făţiş cu tatăl tău şi îl acuzi că e absurd şi nedrept, o încurajezi pe 
lulia să-l sfideze şi să facă ce-i place. Şi unde s-a dus astăzi, Marcus? Ce-i 
place Iuliei? 

— Ai atât de puţină încredere în calităţile morale ale copiilor tăi? 

Zâmbetul lui Phoebe era plin de durere. 

— De care morală vorbeşti, Marcus? De cea veche, care spune că un 
copil trebuie să asculte de tatăl lui sau de cea nouă, care te îndeamnă să 
faci ce-ţi place? 

— Am o anumită vârstă, mamă. lulia are şaisprezece ani şi e văduvă. Nu 
mai suntem copii, deşi tu şi cu tata păreţi hotărâți să ne consideraţi în 
continuare drept nişte ţânci. Suntem oameni în toată firea şi avem dreptul 
să ne căutăm fericirea acolo unde credem noi de cuviinţă. 

— Indiferent care e preţul pentru ceilalţi? Sau chiar pentru voi înşivă? 

Stătea în faţa lui, tristă şi tulburată. 

— Tu mergi lipsit de griji pe calea pe care ţi-ai ales-o şi o tragi şi pe lulia 
după tine, fără să vezi ce vă aşteaptă. Nu vezi decât plăcerea de moment, 
nu durerea viitoare. 

Marcus zâmbi stins. 


— Ai uitat cum e să fii tânăr, mamă. 


— N-am uitat, Marcus. O, nu, n-am uitat. Tinereţea nu reprezintă un 
remediu pentru orice generaţie. Dar lumea de azi e atât de complexă, atât 
de plină de influenţe distructive. lulia e prea influenţabilă. 

Îşi puse mâna pe braţul lui. 

— Tu nu înţelegi că tatăl tău nu vrea să-i distrugă plăcerea, ci doar să o 
protejeze de rău? 

— Ce e rău în faptul că o fată tânără iese cu o prietenă ca să cumpere 
bijuterii ieftine şi să vadă cum se antrenează soldaţii la Câmpul lui Marte? 

Phoebe nu mai avea cuvinte să continue. Îşi plecă creştetul, convinsă că 
orice alt argument era în zadar. Văzând gestul ei înfrânt, Marcus se aplecă 
şi o sărută pe obraz. 

— Te iubesc, mamă, şi îţi înţeleg punctul de vedere, dar am impresia că 
nu-i acorzi suficient credit Iuliei. 

— E mult prea încăpăţânată. 

— Tu şi cu tata aţi fi oare mai fericiţi dacă aţi avea o fată lipsită de 
voinţă? Mă îndoiesc. Până acum, lulia a fost complet lipsită de libertate. 
Cum să înveţe să o folosească, dacă n-a avut parte niciodată de ea? 

— Prea multă libertate poate împietri conştiinţa. 

— Prea puţină îţi poate sufoca mintea. 

— Şi dacă tatăl tău ar fi de acord să scurteze perioada de doliu şi să-i 
acorde luliei mai multă libertate, ce crezi că ar face cu ea? 

Marcus se gândi la Calabah Shiva Fontaneus. 

— Aţi putea să-i puneţi condiţii, zise el. Unii oameni sunt acceptabili, alţii 
nu. 

— Am să stau de vorbă cu tatăl tău deseară, zise ea. Eliberarea luliei ar 
putea fi singurul mod de a aduce un strop de pace în casa asta. Cu toate 


că şi mai bine ar fi să-i găsim un nou soţ... 


CAPITOLUL 17 


Atretes îşi ridică capul de pe masa de masaj şi-l privi sceptic pe Bato. 

— Proprietarul vrea să-mi plătească douăzeci de aurei ca să petrec o 
noapte la hanul lui? Şi ce vrea să fac acolo? 

— Nimic altceva decât să stai în sufragerie şi să dormi într-unul din 
paturile lui, răspunse Bato. Ai să mai primeşti multe asemenea oferte, 
Atretes. Ai intrat în rândul celor câţiva favoriţi, cei al căror număr de 
omoruri continuă să crească. Douăzeci şi unu la activ în acest moment, 
nu? Şi cu cât vei avea mai multe, cu atât va creşte şi faima ta. lar faima 
aduce avere. 

Atretes îşi aplecă din nou capul şi închise ochii. 

— Oare va aduce şi libertate? zise el, în timp ce maseurul îi cântărea 
muşchii, frământându-i cu măiestrie. 

— În cele din urmă, poate. Dacă zeii continuă să-ţi zâmbească. 

Atretes trase o înjurătură. 

— Zeii sunt nestatornici. Cu ce preţ mi-aş putea câştiga libertatea? Cât 
mă va costa? Ce ar trebui să fac? 

Îi făcu vânt maseurului la o parte şi se ridică în capul oaselor. Acesta îi 
aruncă o privire lui Bato, dar lanistul făcu semn cu capul spre uşă, 
expediindu-l. 

— S-ar putea să nu-ţi câştigi niciodată libertatea, zise Bato sincer. Cu 
cât vei avea o reputaţie mai mare, cu atât va creşte şi preţul libertăţii tale. 

Cel mai bun lucru la care poţi spera e retragerea şi un post de lanist. 

— Aşa că am să devin măcelar, zise Atretes, traducând cuvântul în 
înţelesul lui literal. 

Bato nu se ofensă. 

— Care e diferenţa dintre ce fac eu şi ce făceai tu în ţara ta natală? 
Pregătesc bărbaţii să lupte şi să moară cu demnitate. Îşi puse mâna pe 
umărul lui Atretes. Primeşte-mi sfatul şi trăieşte bine cât poţi. la tot ce ţi 
se oferă. 

În ziua în care l-ai ucis pe Celerus ai devenit regele absolut al arenei 


romane. O poziţie de invidiat, atâta timp cât o poţi menţine. 


Atretes râse fără tragere de inimă. 

— Îţi înţeleg amărăciunea, Atretes. Pe mine aproape că m-a distrus, 
până mi-am regăsit echilibrul. Te vei antrena continuu, dar vei lupta numai 
de patru până la şase ori pe an. Nu e tocmai o viaţă rea. Între jocuri, ai 
timp berechet pentru alte lucruri. 

— Cum ar fi să câştig bani? La ce bun, dacă nu-mi pot cumpăra 
libertatea? 

— Cu bani poţi cumpăra multe lucruri. Celerus n-a locuit în cazarma unui 
ludus. A avut propria casă şi o mulţime de servitori. 

Atretes îl privi surprins. 

— Credeam că a fost sclav. 

— Un sclav care la rândul lui avea alţi sclavi. Celerus era un luptător mai 
bun decât tine, zise Bato cu francheţea brutală ce-l caracteriza. L-a învins 
propria aroganță. Ţi-a subestimat inteligenţa şi, pentru prima oară de când 
te cunosc, nu ţi-ai ieşit din fire. 

Atretes căzu pe gânduri. Perspectiva de a avea o casă în care să 
locuiască în locul celulei de piatră îi surâdea. Se ridică de pe bancă şi se 
aplecă peste un vas cu apă, umezindu-şi faţa. Poate că Bato avea 
dreptate. Trebuia să profite de tot ce putea, până o mai putea face. De 
Celerus scăpase ca prin urechile acului, aproape că-l spintecase cu două 
săptămâni în urmă. Îşi aminti de expresia ochilor lui Celerus în clipa când îi 
înfipsese sabia în spate. N-a reuşit să-l rănească mortal, doar să-l 
dezechilibreze. Gloata romană fusese cea care îl ucisese pe Celerus. 
Strigătele mulţimii „Jugula! Jugula!” îi mai răsunau încă în urechi. 

Cu sângele şiroindu-i dintr-o parte, Celerus căzu într-un genunchi în faţa 
lui. 

— Ascultă-i cum îmi cer sângele! Cu o oră mai devreme mă venerau. 

Mulțimea strigă şi mai tare şi zgomotul ei crescând făcea pământul să 
vibreze. 

— Se vor întoarce şi împotriva ta. 

Celerus îşi ridică capul şi Atretes îi văzu ochii prin deschizătura coifului. 

— Fă ce ai de făcut, zise el. 

Atretes apucă coiful lui Celerus, îi trase uşor capul pe spate şi îi secţionă 


jugulara cu o mişcare rapidă de pumnal. Mulțimea părea să-şi fi pierdut 
minţile, văzând sângele lui Celerus împroşcat pe pieptul lui Atretes. 
Celerus se prăbuşi pe spate, proptindu-se slăbit pe coate, murind cu o 
tristeţe nelămurită în priviri, în timp ce mulţimea scanda frenetic: „Atretes! 
Atretes!” 

Atretes închise ochii şi-şi mai aruncă apă pe piept şi pe faţă. Orice ar fi 
făcut, nu mai putea şterge sângele vărsat. Douăzeci şi unu de oameni 
morţi «În mâna lui... 

Luă un prosop din grămadă şi se şterse. 

— Am să dorm la hanul omului, dar spune-i aşa: treizeci de aurei sau 
nimic. 

— Treizeci să fie. Eu păstrez douăzeci, cinci pentru mine, pentru că am 
făcut aranjamentele, şi cincisprezece pentru împărat, ca dar de bunăvoie. 

— Dar de bunăvoie? făcu Atretes, privindu-l cu răceală. Spune-i lui 
Vespasian să doarmă el la hanul omului şi fie ca zeii să-i umple patul cu 
purici! 

Bato izbucni în râs, apoi redeveni serios. 

— Măcar o dată în viaţa ta fii înţelept, Atretes. Împăratul e proprietarul 
tău, indiferent dacă îţi convine ţie sau nu. Nu poţi schimba ceea ce au 
hotărât zeii. Împăratul are putere de viaţă şi de moarte asupra ta, iar tu ai 
făcut tot ce ţi-a stat în putere să-l scoţi din sărite. Un singur cuvânt de-al 
lui Vespasian şi te vei pomeni faţă în faţă cu leii sau cu dulăii sălbatici. Aşa 
vrei să mori? 

Atretes zvârli prosopul deoparte. 

— Dacă îi dau lui mai mult decât primesc eu, aşa îl cinstesc? zise 
Atretes. 

— Aşa se cuvine. E conducătorul imperiului care a înfrânt triburile 
germanice. Mai e nevoie să-ţi reamintesc? în faţa lui nu eşti un învingător. 

Atretes îşi ridică capul. 

— Dar nici învins nu sunt. 

— Oare eşti tu acum în fruntea clanului tău? Sau trăieşti în sălbăticia 
pădurilor tale întunecoase? Nebunule! Te-ai întrebat vreodată de ce eşti 
pus faţă în faţă cu oameni precum Celerus şi nu cu alţi captivi aduşi de la 


frontieră? 

Era o practică comună pentru proprietari să-şi pună cei mai buni 
gladiatori să lupte cu amatori, asigurându-şi astfel victoria şi protecţia 
investiţiilor lor. Dar Vespasian poruncise ca Atretes să fie pus în faţa celor 
mai buni profesionişti care aveau cele mai impresionante recorduri în 
omoruri. Intenţia era evidentă. Îl dorea mort, dar într-un mod care să 
aducă profit şi să fie pe placul mulţimii, aducându-i şi mai multă 
popularitate politică. 

— Ştiu de ce, zise Atretes. 

— Îndrăzneşte tu numai să întinzi prea tare coarda şi te vei trezi zvârlit 
de împărat la lei. 

Atretes îşi încleştă buzele. Să fii dat pradă fiarelor sălbatice era o 
moarte la fel de ruşinoasă ca şi crucificarea, poate chiar mai rău. 

— Dă-i lui Vespasian cei cincisprezece aurei, zise el, făcând o plecăciune 
dispreţuitoare. Se întoarse şi adăugă încet: Şi fie ca fiecare aureus în parte 
să atragă un blestem asupra lui. 

Bato veni târziu în acea noapte să-l ia pe Atretes. Somnoros, acesta se 
ridică. Bato îi aruncă o tunică roşie cu marginile aurite şi-i dădu o curea 
arătoasă din piele şi alamă. La sfârşit, îi dădu o pelerină voluminoasă. 

— Acoperă-ţi părul. E mai sigur pentru noi toţi dacă nu eşti recunoscut 
după ce ieşim afară. 

Gărzile aşteptau pe coridor. Atretes îi aruncă lui Bato o privire 
întrebătoare. 

— Sunt atât de periculos încât am nevoie de şase gărzi? 

Bato râse. 

— Roagă-te zeilor să nu avem nevoie de ele. 

Gărzile îl înconjurară, în timp ce ieşeau în oraş. Străzile înguste erau 
împânzite cu căruţe şi cu oameni. Grupuri de prieteni se strângeau în jurul 
fântânilor, bând vin şi stând la taclale. 

— Ţine-ţi capul plecat, porunci Bato când un grup de tineri trecu pe 
lângă ei şi se opri să-l privească pe Atretes. la-o pe alee. 

Grăbiră pasul. Ajunşi din nou în umbră, încetiniră iar. 


— Nu mai avem mult de mers. Din fericire, hanul lui Pugnax e aproape 


de Circus Maximus. 

Soldaţii începură să mărşăluiască, iar zgomotul pantofilor lor cu ţinte îi 
aminti lui Atretes de legiunea cu care luptase în Germania. Bato îl înghionti 
şi arătă spre un zid de piatră pe care erau pictate nişte cuvinte. 

— Vezi ce scrie? 

— Nu ştiu să citesc. 

— Ar trebui să înveţi. Eşti proclamat bărbatul visurilor unei tinere fete. 
Dincolo e un afiş ce anunţă următoarele jocuri. 

Citi cu voce tare, în timp ce treceau pe lângă el: 

— Dacă vremea va permite, douăzeci de perechi de gladiatori asiguraţi 
de Ostorius, împreună cu înlocuitorii lor, în cazul în care vreunul va fi ucis 
prea repede, se vor lupta în întâia, a doua şi a treia zi a lunii mai la Circus 
Maximus. Faimosul Atretes va lupta şi el. Ura pentru Atretes! Luptele vor fi 
urmate de o minunată vânătoare de fiare sălbatice. 

Ura pentru Ostorius. 

— Sunt de-a dreptul impresionat, zise Atretes amuzat. Cine e Ostorius? 

— Candidează pentru ceva post politic. Am auzit că a fost negustor. 
Vespasian îl agreează, pentru că provine din mijlocul plebei, dar mai 
trebuie să obţină votul oamenilor. Finanţarea jocurilor ar putea să i-l 
aducă. 

— E un bun conducător? 

— Nimănui nu-i pasă, atâta timp cât finanţează jocurile şi împarte puţină 
pâine ca să alunge foametea. Odată ajuns pe acel post, Ostorius e liber să 
facă ce-i place. 

— Aproape că am ajuns, zise unul dintre gardieni, şi cred că am dat de 
belea. 

La capătul străzii se zărea un han luminat de felinare şi din care răsuna 
zgomot de petrecere. Locul era ticsit cu oameni, devenind şi mai zgomotos 
dacă ai fi intrat în casă. Bato se opri şi evaluă situaţia. 

— Se pare că prietenul nostru a menţionat că vei veni, zise el întunecat. 
Vom încerca să intrăm prin uşa din spate. Ocoliră mulţimea şi intrară 
printr-o stradă îngustă din spatele hanului. Bărbaţi şi femei stăteau la 
coadă la uşa din spate, strigând să fie lăsaţi înăuntru. O femeie se întoarse 


şi văzu gărzile. Ochii i se măriră şi trase de bărbatul de lângă ea. 

— Atretes! Atretes! strigă ea, şi alte câteva femei i se alăturară când 
dădură cu ochii de el. 

— Atretes! Atretes! 

Atretes râse şi sângele i se puse în mişcare de emoție. 

Bato nu părea deloc amuzat. 

— Am face mai bine să ne cărăm de aici! 

— Fugim de nişte femei? făcu Atretes neîncrezător şi văzu mulţimea de 
lângă uşă năpustindu-se deodată spre el, îmbulzindu-se şi dând din coate 
pentru a ajunge primii. Gărzile luară poziţie ca să-i oprească, dar mulţimea 
îi călcă pe doi dintre ei în picioare. O femeie se aruncă peste Atretes, 
încolăcindu-şi mâinile şi picioarele în jurul lui. Înfigându-şi degetele în părul 
lui, îl sărută, timp în care altele îl apucară în ţipete isterice. Un val de 
panică îl cuprinse şi aruncă femeia la o parte, zbătându-se să se elibereze 
de celelalte. Pelerina îi fu sfâşiată şi mâinile îl atingeau, apucându-l cu o 
patimă neruşinată. Înfuriat, nu-i mai păsă în cine loveşte şi cât de brutal o 
face. 

— leşi de aici, că te sfâşie în bucăţi! strigă Bato, apucând o femeie de 
păr şi trăgând-o înapoi. Mişcarea lui rapidă îi deschise lui Atretes o portiţă 
de scăpare. 

O luă la fugă şi nu se opri până când strigătele isterice şi zgomotul de 
paşi începură să se stingă în urma lui. Bato îl ajunse curând din urmă. 

— Cuibăreşte-te aici, porunci el, şi se pitiră în dreptul unei uşi ca să-şi 
tragă răsuflarea. Bato se aplecă şi privi în josul străzii. 

— Nu vine nimeni. Cred că am scăpat de ei, zise el şi se uită la Atretes. 
— Ei, cum e să fii obiectul unei atât de mari afecţiuni? întrebă râzând. 

Atretes îi aruncă o privire fioroasă şi-şi lăsă capul pe spate, cu inima 
încă gonind. 

— Vreo rană mai serioasă? întrebă Bato rânjind. 

Atretes se scărpină în cap. 

— O parte din păr mi-a fost smuls şi m-am simţit de parcă ar fi vrut să 
mă rupă bucăţi-bucăţele ca să le ducă acasă cu ele. Dar cred că sunt 


întreg încă. 


— Bun, zise Bato. Să sperăm că vei şi rămâne aşa. 

Păşi pe stradă. 

— Ştiu un loc nu departe de aici unde putem merge. Cu cât ajungem 
mai repede, cu atât mai bine. Cu înălţimea şi conformaţia ta şi cu părul 
ăsta blond, eşti prea uşor de recunoscut. Şi femeile acelea s-au împrăştiat 
probabil pe toate străzile în căutarea ta. 

— A fost ideea ta. Îţi aduci aminte? Treizeci de aurei! 

Înjură din toată inima. 

— Nu m-ai avertizat ce s-ar putea întâmpla. Oare toţi romanii sunt 
nebuni? 

— Atunci când idolul lor e la doi paşi, se încing puţin. Relaxează-te. Am 
să te aduc în siguranţă la ludus. Şi Pugnax a primit ce merită pentru banii 
lui. Ai să primeşti cei zece aurei ai tăi şi vor urma şi alţii. Mă voi îngriji 
chiar eu de asta. 

Intrară pe o alee strâmtă ce ducea într-o curte încăpătoare, înconjurată 
cu clădiri şi locuinţe. 

— Obişnuiam să-mi petrec mult timp aici, zise Bato, oprindu-se în 
dreptul unei uşi şi ciocănind. Văzând că nu răspunde nimeni, bătu mai 
tare. O voce înfundată întrebă cine e. Bato îşi rosti numele, iar uşa se 
deschise. Atretes intră după el în camera întunecată. Uşa se închise în 
urma lor şi zăvorul căzu în lăcaşul său. 

O negresă înaltă şi zveltă apăru în cadrul uşii din spate. Ţinea o lampă 
mică de teracotă în mână. 

— Bato? întrebă ea tresărind. Bato îi vorbi în imba lui maternă. 

Ea nu zise nimic, iar el traversă camera, îi luă lampa din mână şi o puse 
pe masă. Atingându-i faţa cu mâna lui lată, îi vorbi din nou cu voce caldă şi 
provocatoare. Ea răspunse încet şi Bato îl privi iarăşi pe Atretes. 

Bato se întoarse uşor. 

— Ea e Chiymado, zise el. O veche prietenă. A fost de acord să ne lase 
să rămânem aici până dimineaţa. Este o odăiţă în spate. Poţi dormi acolo. 
Unul dintre servitori îţi va aduce ceva de mâncare. Ne întoarcem la ludus 
dis-de-dimineaţă, pe când ceilalţi vor dormi încă. 


Atretes încuviinţă şi-l urmă pe servitor părăsind camera. | se aduse o 


tavă. Aşezat pe salteaua de paie, se sprijini de zid şi bău din vin. Deşi îi era 
foame, lăsă acolo pâinea învechită. Camera nu era mai mare decât celula 
lui şi la fel de rece. Se întrebă dacă hanul la intrarea căruia era gravat 
numele lui era mai confortabil. De vreme ce nu-i trecuse niciodată pragul, 
n-avea de unde şti. Cu cât se gândea mai mult la asta, cu atât se înfuria 
mai tare. 

Într-un final, Bato veni şi se sprijini de tocul uşii. 

— E aproape dimineaţă. Vom pleca în curând. 

— Înainte să ne întoarcem la ludus, vreau să-i fac o vizită lui Pugnax. 

Atretes trânti carafa goală de vin pe podea şi se ridică. 

— Mai mult ca sigur că toate harpiile acelea romane au plecat până 
acum. 

Era în preajma zorilor şi străzile erau pustii, toţi cei care chefuiseră 
noaptea trecută se întorseseră la casele lor. Bato îl conduse pe Atretes pe 
alei şi străduţe încurcate până ajunseră la han. Pe-afară nu era nimeni. 
Perdelele şi jaluzelele erau trase. Strada era plină de moloz. Bato bătu cu 
putere în uşa de la intrare. 

— Pleacă, strigă un bărbat dinăuntru şi îi înjură fără ruşine. Ti-am mai 
spus, Atretes nu-i aici! Du-te acasă! 

leşindu-şi din fire, Atretes păşi în faţă să spargă uşa, dar Bato îl trase 
înapoi şi bătu din nou. 

— Sunt eu, Bato, idiotule. Deschide sau dăm foc la han şi vei arde de viu 
ca şobolanii. 

De îndată ce auzi cum e ridicat zăvorul, Atretes se năpusti înăuntru. 

— Îmi datorezi treizeci de aurei pentru că mi-ai scris numele deasupra 
uşii! 

— Stăpâniţi-vă furia, replică Pugnax fără să se înfricoşeze. Veţi primi ce 
v-am promis. 

Era un bărbat solid de înălţimea lui Bato, cu piept şi braţe vânjoase. 
Avea părul cărunt, tuns scurt şi purta o plăcuţă dreptunghiulară din fildeş 
la gât, care dovedea că era un gladiator eliberat. Rânji, văzând 
surprinderea lui Atretes şi îşi arătă dinţii sparţi sau lipsind cu totul. 


— Ar fi trebuit să-ţi mai aduci câteva gărzi cu tine, zise Pugnax, 


privindu-l pe Bato. Ce bine că tânărul ăsta adorabil poate alerga atât de 
repede, nu-i aşa, bătrâne? 

Bato râse. 

— Nu l-am mai văzut niciodată alergând atât de repede. 

— Staţi jos, zise Pugnax şi vorbele lui sunară mai mult ca o poruncă 
decât ca o invitaţie. Îl împinse pe Atretes spre mijlocul camerei. 

— Ar fi trebuit să ai răbdare până să-ţi pui semnul. 

Atretes se aşeză lângă vasul cu jăratic să se încălzească. Îşi pipăi tunica 
zdrenţuită. 

— Îmi datorezi un nou rând de haine. 

— Altceva, alteţă? făcu Pugnax sec. 

— O mâncare sănătoasă şi un pat îi va îmbunătăţi dispoziţia, zise Bato. 
Şi o femeie, dacă se poate. 

— Le-am trimis pe toate acasă. 

Pugnax făcu un semn spre o masă lungă unde se aflau tot felul de 
bunătăţi ce începeau să se altereze. 

— Cât priveşte mâncarea, toate astea au fost întinse în cinstea lui, zise 
el. Luă o piersică şi o aruncă lui Atretes. Mănânc-o şi să fii sănătos. Promit 
că data viitoare când vei veni, va fi mai bine. 

— Ce te face să crezi că mă voi întoarce în gaura asta de şobolani? 

— Îţi place mai mult celula ta? îl luă Pugnax peste picior, rânjind spre 
Bato. 

— Cred că se teme de nişte amărâte de femei. 

Râse când Atretes se ridică de pe scaun, livid de furie. 

— Stai jos, îi porunci Bato. Pugnax se lupta cu gladiatori mai buni ca tine 
înainte ca tu să te fi născut măcar. 

Pugnax se tăvălea de râs. 

— Când l-am văzut, mi-am adus aminte cum eram eu în zilele mele de 
glorie. Îţi aduci aminte de Ludi Apollinares, Bato? Cum m-au urmărit 
femeile în ziua aceea. Zâmbetul îi păli. Pe-atunci, numele meu era pe 
toate buzele. 

Îşi întinse braţele. 


— Acum uită-te cu ce-am rămas. 


— Libertate şi avere, zise Bato. 

— Aş! Taxe şi datorii. Trăiam mai bine când eram sclav. 

Turnă vin în trei cupe, îi întinse prima lui Bato, a doua lui Atretes şi a 
treia o luă el însuşi. 

— Pentru jocuri, zise el, sorbind gălăgios. 

Pugnax şi Bato depănară amintiri din anii tinereţii lor. Retrăiră succesele 
din arenă, discutând despre tacticile folosite cândva de unii gladiatori ce 
muriseră de mult. Pugnax povesti câteva din propriile lui bătălii şi-şi 
dezveli cicatricile. 

— Împăratul Nero mi-a dat sabia de lemn, zise el. Am crezut că aceea 
era cea mai mare zi din viaţa mea. Abia mai târziu am aflat că nu însemna 
altceva decât că viaţa mea era terminată. Cu ce mai rămâne un gladiator 
ieşit la pensie? 

— După ce am să-mi câştig libertatea, am să mă întorc în Germania, 
zise Atretes. Acolo îmi voi lua viaţa de la capăt. 

Pugnax îi aruncă un zâmbet trist. 

— Nu înţelegi încă, dar vei înţelege cândva. Niciodată nu vei mai fi atât 
de plin de viaţă ca acum, Atretes, când te confrunţi cu moartea în fiecare 
zi. 

Bato se ridică de pe scaunul lui şi spuse că trebuiau să ajungă înapoi 
înainte să se lumineze. Pugnax îi întinse punguţa cu aurei. Îi dădu lui 
Atretes o altă tunică şi o pelerină de purtat şi-l bătu prieteneşte pe spate 
în timp ce se îndreptau spre uşă. 

— Data viitoare am să le fac pe doamne să stea la coadă aşa cum se 
cuvine, zise el rânjind şi dezgolindu-şi gingiile ştirbe. Să nu te atingă mai 
mult de două sau trei o dată. 

Porţile oraşului fiind închise pentru căruţe şi care, străzile erau tăcute. În 
timp ce oamenii dormeau, proprietarii de magazine aranjau mărfurile 
aduse peste noapte şi întindeau spre prezentare produsele pentru ziua ce 
se ivea. 

— Pugnax e un prost, zise Atretes. E liber. De ce nu se întoarce în ţara 
lui natală? 


— A încercat, dar nu-şi mai găseşte locul în Galia. Soţia lui a murit, copiii 


au fost adoptați şi crescuţi de alţii. Poporul lui l-a primit cu căldură o 
vreme, dar apoi a început să-l evite. Pugnax era un simplu păstor când a 
fost luat din Galia. S-a întors ca războinic. 

— Eu nu eram păstor. 

— Şi ce te aşteaptă în Germania? O soţie tânără care ţi-a furat inima? 
Crezi că va aştepta zece ani, poate douăzeci, ca să te întorci la ea? 

— Nu am soţie. 

— Un sat? Ce a mai rămas din el? Moloz şi cenuşă? Sau din poporul tău? 
Morți? Luaţi ca sclavi? Risipiţi? Nu ţi-a mai rămas nimic în Germania. 

Atretes nu răspunse. Fu năpădit din nou de vechea lui furie fără rost, 
gândindu-se la tot ceea ce pierduse. Bato se opri la brutărie şi luă pâine. 
Rupse o bucată şi o întinse lui Atretes. 

— Nu ne-a mai rămas nimic niciunuia dintre noi, Atretes, zise el sumbru. 
Eu eram prinţ. Acum sunt sclav. Dar câteodată e mai bine să fii sclav al 
Romei decât prinţ al unei ţări învinse. 


Se întoarseră în tăcere la ludus. 


Caius Polonius Urbanus era cel mai frumos bărbat pe care îl văzuse lulia 
vreodată. Prima oară când îl întâlnise acasă la Calabah, acesta nu făcuse 
decât să-i zâmbească şi s-o ia de mână, dar aproape că leşinase de emoția 
care-i punea sângele în mişcare. 

Acum îl privea din cealaltă parte a camerei, apoi o privea pe Calabah, 
care vorbea cu femeile adunate acolo. Asta îşi dorea, acesta era locul 
unde îşi dorea să fie. Era adevărat că tatăl ei mai renunţase la restricţiile 
pe care i le impusese, dar luliei nu-i era îndeajuns - mai ales că una dintre 
condiţiile pe care i le pusese tatăl ei pentru această îngăduinţă era tocmai 
să nu o viziteze pe Calabah. Departe de a înceta, numărul vizitelor luliei la 
Calabah crescu. Minţea mereu când venea vorba despre ce făcea şi unde 
mergea, având grijă în tot acest timp să lase impresia că nu ieşea din 
cuvântul tatălui ei. În acest fel evita conflictul - şi predicile - care s-ar fi 
iscat dacă ar fi aflat tatăl ei că îşi continua prietenia cu Calabah. 

Marcus n-o agrea nici el pe Calabah. Din contră, o dispreţuia. Din fericire 


însă acum era plecat într-o călătorie de afaceri în Italia de nord şi nu avea 


să se întoarcă decât peste câteva luni. Atâta timp cât el era plecat, câtă 
vreme tatăl ei era ocupat cu afacerile, iar mama habar n-avea ce se 
petrecea în afara vilei, lulia putea face ce-i poftea inima. Să fie considerată 
prietena lui Calabah era o mare onoare, care-i dădea sentimentul că era 
importantă. Calabah nu se sfia să le arate tuturor celor care veneau acasă 
la ea că lulia era preferata ei. Cu toate acestea, lulia nu găsea întrunirile 
lui Calabah nici pe departe atât de distractive cum era, de fapt, prezenţa 
lui Caius Polonius Urbanus. 

Caius venea adesea la vila lui Calabah şi lulia era extaziată de prezenţa 
lui puternică, masculină. Era de ajuns să o privească şi mintea ei se abătea 
spre gânduri interzise. Octavia îi spusese că era amantul lui Calabah, dar 
acea mică informaţie neplăcută nu făcu decât să-i sporească farmecul. Ce 
fel de om ar putea satisface o femeie cum era Calabah? Cu siguranţă unul 
care era mai bărbat decât mulţi alţii. Şi dacă era al lui Calabah, de ce o 
privea pe ea aşa? Octavia era la rândul ei vrăjită de el, fapt ce nu făcea 
deci să crească interesul luliei. 

Chiar şi acum, ochii lui întunecaţi o tachinau şi o mângâiau până o 
aduseră în pragul dorinţei de a se elibera de tot acel tumult de sentimente 
ce se treziseră în ea. Îşi făcu vânt cu evantaiul şi încercă să se concentreze 
la disertaţiile lui Calabah, dar mintea ei continua să fie asaltată de cele 
mai senzuale gânduri. Caius se ridică de pe canapea. Când veni spre ea, 
întreg trupul îi fu inundat de un fior cald. Inima îi bătea atât de repede, că 
începu să se teamă că el i-ar putea auzi bătăile. 

Caius zâmbi uşor şi se aşeză alături de ea pe canapea. Văzu că era 
agitată şi aproape înfricoşată; inocenţa ei îl atrăgea şi îl excita. 

— Eşti de acord cu tot ce spune Calabah? 

— E sclipitoare. 

— Nu-i de mirare că te place. 

— Tu nu crezi că e sclipitoare? 

— Într-adevăr, e cu mult înaintea timpului ei, zise el. 

Vorbind despre ideile lui Calabah, Caius îşi dădu seama cât de puţin o 
cunoştea lulia de fapt. Văzu că tânăra prietenă a lui Calabah avea 
percepții limitate asupra lumii din exterior şi, desigur, Calabah nu lăsa să 


se vadă decât ceea ce voia ea să fie văzut. Era vicleană. Caius nu se 
îndoia că femeia avea planuri în legătură cu tânăra Valerian, dar nu ştia ce 
fel de planuri erau acestea. Ştia, în schimb, că niciodată Calabah nu curta 
pe nimeni fără să aibă un scop clar, iar acum o atrăgea pe lulia în cercul 
ei, tratând-o cu o afecţiune care stârnea gelozia cunoştinţelor ei mai vechi. 

— Aş fi crezut că Octavia e mai pe placul tău, Calabah, îi spusese el cu o 
seară înainte, conştient de faptul că ea începuse să o considere pe Octavia 
drept o pierdere de vreme. E flexibilă. 

Dar Calabah nu se lăsă amăgită. Zâmbi misterios şi-i arătă aspectele 
practice pentru care ar fi trebuit s-o cucerească pe lulia. 

— Familia ei are bani şi poziţie, Caius. Nu au cunoştinţe în politică, decât 
prin prietenul lui Marcus, Antigonus. Poate îţi aduci aminte că a obţinut un 
loc în curie acum un an. O legătură cu ea s-ar putea să-ţi priască. 

— Dacă Marcus Valerian nu e de acord cu tine, mă îndoiesc că va fi de 
acord cu unul din iubiții tăi la care le-ai dat papucii. 

Ea râse auzindu-i umorul batjocoritor. 

— Nu ţi-am dat papucii, Caius. Te-am eliberat. Ştii foarte bine că 
începuse-şi să devii agitat. Ai observat cum se uită lulia la tine? 

Colţurile gurii i se ridicară într-un zâmbet acaparator. 

— Cum aş fi putut să nu observ? E delicioasă. 

Să-şi îndrepte atenţia de la Octavia spre lulia Valerian nu era o sarcină 
dificilă. 

— familia luliei ţi-ar putea fi de mare ajutor. 

— Încerci să te descotoroseşti de mine, Calabah? Te-am speriat noaptea 
trecută cu pasiunea mea? 

— Nu m-am speriat niciodată de nimic, Caius, cu atât mai puţin de un 
bărbat. Dar ceea ce te excită pe tine, nu mă excită şi pe mine. Încerc să 
fiu generoasă şi să mă gândesc la binele unui prieten foarte drag. Nu sunt 
femeia potrivită pentru tine, Caius. Cred însă că lulia Valerian este. 

Caius ştia că niciodată Calabah nu făcea nimic fără implicaţii ulterioare 
şi se întrebă de ce era gata să i-o dea pe una dintre discipolele ei cele mai 
tinere şi mai fermecătoare ca pe o jertfă pe altar. Era intrigat. 

— Ce ştii despre ea? 


— Urmăreşte-o în timpul jocurilor. Are pasiuni adânci pe care nimeni nu 
le bănuieşte. Nici chiar lulia însăşi. Pentru tine ar fi ca un pământ fertil 
gata să fie semănat. E flămândă de viaţă. Plantează ce-ţi doreşte inima, 
Caius, şi priveşte rezultatele. 

Calabah nu se înşela niciodată în privinţa oamenilor. Caius începu s-o 
privească pe lulia cu un nou interes. Era tânără şi frumoasă. Venea la 
întrunirile lui Calabah în secret, fapt ce demonstra că nu asculta de părinţi 
şi de fratele ei. Era plictisită de discuţii intelectuale şi dornică de senzaţii 
tari, o combinaţie inspirată, având în vedere că el îi putea da senzaţii tari 
pe care nici măcar nu şi le-ar fi putut imagina. Simţi cum îi creşte dorinţa 
privind-o, dându-şi seama că e conştientă de privirile lui. 

Îl privi, iar el îi zâmbi. Buzele ei se întredeschiseră şi Caius aproape simţi 
focul emoţiei ei prin spaţiul ce-i separa. 

Era atrasă de el, dar nu îl acosta ca Octavia, nu îl dădăcea ca Glaphyra, 
nici nu se prefăcea indiferentă ca Olivia. lulia se uita la el cu o curiozitate 
făţişă. lar când el o privea la rândul lui, rămânea în expectativă în loc să se 
aventureze în jocuri timide ca şi celelalte. 

Caius voia să vadă dacă nu cumva Calabah se înşelase în privinţa ei. 
Voia să vadă cât de departe era dispusă să meargă. 

— Hai să ne plimbăm prin grădină, zise el. 

— Calabah va fi de acord? întrebă ea roşind, deşi întunericul din ochii ei 
părea promiţător. 

— Ai nevoie de permisiunea lui Calabah ca să faci ce doreşti? Poate că 
ar trebui să testăm sinceritatea concepţiilor ei filosofice. Nu spune ea că o 
femeie trebuie să ia propriile decizii, să găsească fericirea acolo unde 
izvorăşte, să-şi croiască singură destinul? 

— Sunt musafira ei. 

— Dar nu sclava ei. Calabah admiră femeile care gândesc. Şi care îşi iau 
ce vor. 

O luă uşor de braţ. Pielea ei era caldă sub lâna moale a palusului de un 
galben pal. Auzi respiraţia ei sacadată şi-i simţi tensiunea din trup care o 
trăda. Zâmbi, privind-o în ochii căprui, de căprioară. 

— lar tu, gingaşă lulia, vrei să iei taurul de coarne, nu-i aşa? Vino cu 


mine în grădină şi vei vedea ce vrăji putem face împreună. 

Obrajii i se colorară din nou. 

— Nu pot, şopti ea. 

— De ce nu? făcu el tot în şoaptă, tachinând-o. Văzu că era prea jenată 
să vorbească şi răspunse el în locul ei. Calabah s-ar putea să devină 
geloasă şi atunci n-ai mai fi binevenită aici. 

— Da, zise ea. 

— Poţi să stai liniştită. Nu sunt decât una din numeroasele diversiuni ale 
ei. Noi doi avem o înţelegere. 

lulia se încruntă uşor. 

— Nu eşti îndrăgostit de ea? 

— Nu, răspunse el simplu, şi aplecându-se spre ea până când buzele lui 
aproape că îi atinseră urechea, şopti: Vino cu mine în grădină ca să putem 
vorbi între patru ochi. 

Ochii lui întunecaţi erau plini de o pasiune înfricoşătoare şi totuşi îşi 
dorea să meargă cu el. Savură valul de căldură care o inundă şi sângele 
care-i gonea prin vene. Atingerea lui o făcu să uite unde era, în timp ce 
mintea o avertiza că era ceva întunecat şi ascuns în fiinţa lui. Dar nu-i 
păsa. Faptul că intuia pericolul nu făcea decât să-i sporească emoția. Dar 
încă îşi mai făcea griji pentru Calabah. Nu voia s-o supere şi să-şi facă din 
ea un duşman. 

Se uită la ea şi văzu că femeia deja observase trădarea lui Caius. Preţ de 
o clipă, lulia simţi un val de emoţii puternice scurgându-se din fiinţa lui 
Calabah, apoi acesta dispăru. Zâmbea ca şi când ar fi vrut să-i încurajeze. 
lulia nu vedea nici urmă de gelozie sau supărare în ochii aceia misterioşi 
care să-i întunece seninătatea chipului. lulia îi aruncă o privire pe jumătate 
rugătoare, pe jumătate întrebătoare. 

— lulia are nevoie de o gură de aer curat, Caius. Vrei s-o conduci în 
grădină? zise ea, şi lulia simţi un val de uşurare, înlocuit repede de un altul 
de căldură în momentul în care Caius o luă de mână şi spuse că plăcerea 
va fi de partea lui. 

— Aşadar ai primit binecuvântarea ei, zise el când ieşiră. Vino aici sub 
copac. 


Când Caius o luă în braţe, lulia se încordă instinctiv. Apoi o sărută şi 
valul de plăcere alungă orice urmă de rezistenţă. Mâinile lui erau puternice 
şi lulia se topi în îmbrăţişarea lor. Când el se dădu puţin înapoi, o lăsă 
moale şi tremurândă. 

— Alături de mine vei simţi lucruri pe care nici nu le-ai visat, zise Caius 
răguşit, devenind şi mai îndrăzneţ. Un strigăt înfundat răsună în conştiinţa 
luliei la comportamentul lui libertin. 

— Nu, suspină ea moale. Nu se cuvine să mă atingi aşa. Caius râse uşor 
şi o trase înapoi. O sărută din nou, înăbuşindu-i protestele şi aprinzândui 
pasiunea. 

lulia îşi puse mâinile pe lâna fină a togii lui şi simţi încordarea muşchilor 
de sub ea. Respirația lui cu arome condimentate îi făcea pielea de găină. 
Gemu stins, neputincioasă, când el o sărută din nou. O rănea, dar luliei nu- 
i păsa. 

— Claudius Flaccus ţi-a făcut vreodată inima să bată aşa? întrebă Caius. 

lulia era sigură că va leşina, copleşită de intensitatea a ceea ce simţea. 

— Dacă ar mai fi în viaţă acum, te-aş lua de la el, chiar dacă asta ar 
însemna să-l ucid, gâfâi el. Tonul lui o încânta şi o speria în acelaşi timp. 

Privind în ochii lui întunecaţi şi strălucitori şi, simțind clocotul din 
sângele ei, lulia ştiu că trebuia să fie cu el, cu orice preţ. 

— O, Caius, te iubesc. Aş face orice pentru tine, orice... Şi Caius îşi primi 
astfel răspunsul la întrebarea lui despre cât de departe era dispusă să 
meargă. Desigur, nu avea de gând să forţeze nota acum. Era destul timp 
pentru asta când ea va fi pe deplin în puterea lui şi retragerea îi va fi 
imposibilă. 

Zâmbi. Calabah avea dreptate în privinţa luliei Valerian. Fata era făcută 
pentru el. 


CAPITOLUL 18 


Hadasa se simţea tot mai nenorocită pe măsură ce ziua nunţii luliei se 
apropia. Din clipa în care Decimus Valerian fusese de acord cu o căsătorie 
de tip coemptio, lulia părea mai liniştită şi mai fericită. În timp ce Hadasa 
se întreba de ce sugerase stăpânul cumpărarea miresei în locul legăturii 
mai strânse prin confarreatio, lulia stătea înaintea mulţimii de prieteni, 
rostind fraza tradiţională, „Ubi tu gaius, ego gaia”: „Unde eşti tu stăpân, 
eu sunt stăpână”. După această declaraţie, Caius Polonius Urbanus o 
sărută, pecetluind angajamentul cu un inel de fier. 

Hadasa înţelegea de ce era îndrăgostită lulia de el. Urbanus era un 
bărbat Inimos, plin de viaţă şi fermecător. Atât Decimus, cât şi Phoebe îl 
apreciau. Şi totuşi, deşi Hadasa nu avea încă niciun fundament real pentru 
ceea ce simţea, era convinsă că ceva sinistru şi întunecat se ascundea în 
spatele aparenţelor. De fiecare dată când Caius se uita la ea, simţea fiorul 
acelei priviri întunecate şi fixe. Nu avea cui să-şi împărtăşească 
sentimentele. Marcus plecase cu afaceri, nu urma să se întoarcă mai 
devreme de o lună. Dacă ar fi fost acolo, poate şi-ar fi luat inima în dinţi şi 
i-ar fi vorbit. Dar pe când se va întoarce, va fi prea târziu. Preoţii fuseseră 
deja consultaţi şi se fixase o zi norocoasă pentru nuntă. lulia urma să se 
mărite înainte ca fratele ei să se întoarcă acasă. 

— Cu siguranţă vreţi ca fratele dumneavoastră să fie prezent la nuntă, 
zise Hadasa. 

— Bineînţeles că mi-ar plăcea să fie la nunta mea, zise ea. Dar preoţii 
spun că a doua miercuri din aprilie e ziua noastră norocoasă. Amânarea 
nunţii ar însemna o sfidare a zeilor, care ar atrage după sine dezastrul. În 
plus, nu mai pot aştepta încă o săptămână, cu atât mai puţin o lună. 
Marcus poate ajunge şi mai târziu, Sau să-şi schimbe planurile. Se afundă 
în apa călduţă din baia parfumată şi zâmbi. Pe urmă, Marcus m-a văzut 
deja mireasă. S-a plictisit şi la ultima mea nuntă. Nu-mi imaginez că ar 
găsi-o pe asta mai interesantă. 

Toată lumea părea atât de încântată de aranjamentele făcute, încât 
Hadasa începu să se întrebe dacă nu cumva îl judeca greşit pe Urbanus. 


Acesta petrecea ore întregi cu Decimus, discutând despre comerţ exterior 
şi politică. Păreau să fie de acord în aproape orice privinţă. Cât despre 
Phoebe, părea de-a dreptul fermecată de viitorul ginere. Chiar şi sclavii din 
casă erau de părere că zeii îi zâmbiseră luliei, făcându-l pe Urbanus să se 
îndrăgostească de ea. 

Dar sufletul Hadasei intuia ceva sinistru şi periculos ascuns în spatele 
manierelor cizelate şi a chipului lui frumos. 

În dimineaţa nunţii, lulia era încordată şi emoţionată, hotărâtă să pară 
mai frumoasă ca niciodată. Hadasa petrecu câteva ore aranjându-i părul 
într-un stil elaborat, cu ondulări şi împletituri întreţesute cu un şirag de 
perle rare şi scumpe. Palusul de nuntă era din cel mai fin material, iar la 
brâu purta o cingătoare de lemn legată cu un nod herculean care să aducă 
noroc. Hadasa strecură pantofii de culoarea portocalei în picioruşele 
stăpânei sale. 

— Eşti foarte frumoasă, zise Phoebe, şi ochii i se umeziră de lacrimi de 
mândrie. Luă mâna fiicei ei şi se aşeză pe pat, alături de ea. 

— Ţi-e frică? 

— Nu, mamă, zise ea amuzată de îngrijorarea care se citea în ochii 
mamei ei. O, dacă ar fi ştiut. Îl dorea fierbinte pe Caius, atât de fierbinte 
încât abia mai putea rezista. Şi ceea ce o ţinea departe de patul lui nu era 
hotărârea ei, ci Caius cu al său simţ al onoarei. 

Cu o grijă plină de tandreţe, Phoebe aranjă vălul oranj pe capul luliei, 
astfel încât doar partea stângă a feţei să se vadă. Îi dădu trei monede de 
aramă. 

— Una pentru soţul tău şi două pentru zeii casei, zise ea sărutând-o pe 
obraz. Zeii să vă binecuvânteze cu copii. 

— O, mamă, te rog. Zeii să mai aştepte în privinţa asta. lulia râse 
fericită. Sunt prea tânără să fiu împovărată cu copii. 

Hadasa stătea printre ultimii adunaţi din templu, în timp ce mâinile lui 
Caius şi ale luliei erau împreunate. Auzea guiţatul strident al porcului 
îngrozit, târât înaintea altarului. Acesta se zbătu violent când fu înjunghiat 
în grumaz şi sângele i se scurse pe altar ca jertfă sfântă pentru mire şi 


mireasă. 


Slăbită şi îngreţoşată, Hadasa fugi afară. Tremurând, Se aşeză pe 
treapta cea mai înaltă de lângă uşă, de unde putea auzi citirea 
contractului de căsătorie, dar fiind scutită de vederea şi mirosul de sânge. 
Îşi aşeză capul pe genunchii strânşi la piept şi ascultă glasul estompat al 
preotului citind documentele care aveau de-a face mai degrabă cu 
obligaţii legate de zestre decât cu un legământ de dragoste pe viaţă. 
Hadasa era tristă. Împreunându-şi mâinile, se rugă cu ardoare pentru 
stăpâna ei. 

Când procesiunea de oaspeţi trecu, se ridică să-i urmeze. Majoritatea 
celor care erau prezenţi la nuntă veniseră din obligaţii sociale faţă de 
Decimus Valerian, patronul lor. Puţini dintre cei care o cunoşteau pe lulia 
simțeau vreun dram de afecţiune pentru ea. 

Invitaţii însoţiră cuplul până la vila lui Caius care se afla pe partea 
îndepărtată a Palentinului, unde sclavii săi pregătiseră petrecerea. lulia 
unse cu ulei stâlpii uşii şi atârnă o ghirlandă de lână. Îi dădu lui Caius una 
dintre monedele de aramă. El îi oferi o jertfă de foc şi apă, cedând astfel 
controlul asupra casei proaspetei sale soţii. 

Hadasa servi şi ea la banchetul desăvârşit care urmă, minunându-se cât 
de diferită era atmosfera faţă de masa festivă de la prima căsătorie a 
luliei. Prietenii lui Caius făceau comentarii deocheate şi râdeau mult. lulia 
radia, roşind şi râzând când noul ei soţ se apleca mai aproape şi-i şoptea 
câte ceva la ureche. Poate totul va fi bine. Poate se înşela în privinţa lui 
Urbanus. 

Chemată la bucătărie, Hadasei i se puse în braţe o tavă de argint cu 
ficat de gâscă îndesat într-un animal oribil cu organe genitale uriaşe. 
îngrozită de oferta obscenă, aruncă tava pe masă şi se dădu înapoi 
scârbită. 

— Ce-i cu tine? Dacă mi-ai distrus lucrarea, am să pun să fii jupuită de 
vie. Stăpânul a cerut expres acest fel de mâncare, ia-l şi du-i-l stăpânei 
tale. 

— Nu! zise ea, fără să se gândească, terorizată de ideea de a-i da ceva 
atât de grotesc luliei. Lovitura pe care i-o dădu bucătarul o izbi de bufet. 


— la-o, îi porunci el altuia, care se supuse degrabă. Se întoarse din nou 


spre fată, care se dădu înapoi cu un suspin de frică, cu faţa zvâcnindu-i de 
durere. 

la tava asta de aici şi du-o musafirilor, acum. 

O luă tremurând şi plecă, uşurată să constate că nu era decât o tavă cu 
o grămadă de potârnichi prăjite şi stropite cu miere şi condimente. Capul 
încă îi vuia când intră în încăperea uriaşă ce găzduia banchetul. Invitaţii 
râdeau şi o încurajau pe lulia, iar Caius îşi înmuie degetele în obscenul 
animal, oferindu-l soţiei sale. lulia râse veselă şi îi linse degetele. Scârbită, 
Hadasa se întoarse spre invitaţii din cealaltă parte a camerei şi le oferi 
potârnichile. 

Câţiva bărbaţi strigară ca mireasa şi mirele să fie trimişi la culcare. 
Caius o luă pe lulia în braţe şi o duse afară din cameră. 

Odată ce Caius şi lulia plecaseră, o parte din invitaţi începură să se 
retragă. Drusus o ajută pe Octavia cea palidă şi înlăcrimată să se ridice de 
pe canapea. Era beată şi abia putea merge. Decimus se ridică de pe 
canapeaua de onoare şi îi oferi sprijin lui Phoebe, care îi făcu semn 
Hadasei. 

— Tu te întorci cu noi la vilă. Caius ne-a spus că a aranjat deja ca lulia să 
aibă destui servitori şi te-a eliberat de orice îndatorire faţă de ea. 

O luă de braţ. 

— Nu trebuie să fii aşa de tulburată, Hadasa. Dacă lulia va avea nevoie 
de tine, ştii bine că te va chema. În timpul acesta, m-am gândit eu la nişte 
îndatoriri pentru tine. 

Hadasa îşi preluă repede noile îndatoriri, încântată s-o slujească pe 
Phoebe. Petreceau ore plăcute în grădină, ocupându-se de straturile cu 
flori sau în camera de lucru cu războiul de ţesut. Hadasei îi plăcea cel mai 
mult să muncească în grădină, pentru că se putea bucura de aleile şi 
spalierele care înfloreau odată cu venirea primăverii. Îi plăcea să simtă 
lutul în mâini şi parfumul florilor plutind în aerul proaspăt. Păsărelele 
zburau printre copaci, ciugulind seminţele puse de Phoebe special pentru 
ele. 

Decimus li se alătura şi el din când în când, aşezându-se pe câte o 
bancă de marmură şi zâmbea obosit în timp ce vorbea cu Phoebe şi o 


privea lucrând. Câteodată părea că e mai întremat, lucru pe care Bithia îl 
punea pe seama vrăjilor ei. Cu toate acestea, nu-şi recăpăta puterile. 
Phoebe simţea că sănătatea lui s-a îmbunătăţit deoarece nu era supus 
unui stres atât de mare, acum, că lulia era aranjată la casa ei. Dar 
suferinţa lui nu se vindeca. Phoebe îşi pierdu credinţa în puterile 
tămăduitoare ale egiptencei şi încetă s-o mai cheme să se ocupe de 
Decimus. O chema în schimb pe Hadasa. 

— Cântă-ne, Hadasa. 

Hadasa mângâia harpa cea mică şi cânta psalmii învăţaţi de la tatăl ei în 
Galilea. Închizând ochii, se imagina din nou acolo, înconjurată de mirosul 
mării şi de strigătele pescarilor. Pentru scurt timp, putea să uite lucrurile 
oribile care se petrecuseră în ultima lor călătorie la lerusalim. 

Uneori intona cântecele de leagăn pe care mama ei i le cântase ei şi 
surorii mai mici, Lea. Drăgălaşa Lea, cât de dor îi era de ea. Din când în 
când, dacă era noaptea întunecată şi liniştită, şi-o amintea pe Lea 
închizându-şi ochii şi mintea în faţa ororilor acestei lumi crude, şi cum 
plecase spre a trăi în pace alături de Dumnezeu. Retrăia amintirile dureros 
de dulci ale clipelor când alerga liberă printre crinii câmpului cu surioara 
ei, râzând de Lea, care sărea peste ierburile înalte ca un iepuraş. 

Hadasa îi slujea cu plăcere pe cei doi Valerian, mai ales pe Phoebe, care 
îi amintea puţin de mama ei prin felul simplu şi eficient în care rezolva 
treburile gospodăreşti. Aşa cum mama ei petrecea câte o oră închinându- 
se lui lisus la ivirea primilor zori, Phoebe se ducea în lararium şi se închina 
zeilor casei. Aşeza azime proaspete pe altar, schimbând tămâia şi 
aprindea beţişoarele care emanau o aromă plăcută înaintea numeroşilor 
zei de piatră. Rugăciunile ei nu erau mai puţin sincere, oricât de greşită îi 


era credinţa. 


Marcus intră în Roma cu sentimentul puternic că se întoarce acasă. 

Era satisfăcut de rezultatele călătoriei de câteva săptămâni, pentru că 
făcuse înţelegeri cu mulţi dintre negustorii cu care colaborase în trecut 
tatăl său. 

Înainte de a se întoarce acasă, se duse la băi, nerăbdător să se spele de 


praful drumului şi să facă un masaj care să-i potolească durerea 
acumulată după săptămâni de călătorie. 

Antigonus se afla în tepidarium, lăfăindu-se în apa caldă, însoţit de o 
suită de lingăi. Marcus îl ignoră, în timp ce un sclav îl clătea cu apă 
călduţă. Intră în apă cu un oftat şi se lipi cu spatele de margine, închizând 
ochii şi lăsând apa să-l liniştească. 

Antigonus le făcu semn prietenilor lui să plece şi se apropie de el. 

— Ai fost plecat multă vreme, Marcus. A fost profitabilă călătoria? 

Vorbiră câteva minute despre comerţ şi despre cererea de mărfuri de pe 
piaţa romană. 

— Am văzut-o pe lulia seara trecută cu noul ei soţ, zise Antigonus. 

Marcus căscă ochii. 

— Cu noul ei ce? 

— Pe toţi zeii, tu nu ştii nimic, zise el. Să presupun că încă nici nu l-ai 
văzut pe noul membru al familiei? Ei bine, dă-mi voie să te pun la curent 
cu evenimentele care s-au petrecut cât timp ai fost plecat. Drăgălaşa ta 
soră s-a măritat acum câteva săptămâni cu Caius Polonius Urbanus. Din 
moment ce nu îl cunosc pe individ, eu n-am fost invitat. ÎI ştii? Nu? Păcat. 
Toată lumea e curioasă în privinţa lui Urbanus, dar nimeni nu ştie prea 
multe despre el decât că pare să aibă mulţi bani. Cum i-a câştigat, e un 
mare mister. Îşi petrece majoritatea timpului la jocuri. Zvonurile spun că a 
fost amantul lui Calabah Shiva Fontaneus. 

— Scuză-mă, Antigonus. 

Marcus ieşi grăbit din piscină. 

Plecă direct acasă şi-l găsi pe tatăl său stând în triclinium împreună cu 
mama lui. Cu o exclamaţie uşoară de bucurie, Phoebe veni să-l 
îmbrăţişeze 

Era şocat, văzând firele albe proaspăt apărute la tâmplele tatălui său şi 
realizând cât de mult slăbise. 

— M-am oprit la băi şi m-am întâlnit cu Antigonus, zise el, aşezându-se 
pe o canapea şi luând o cupă cu vin întinsă de Enoh. 

— Şi ţi-a spus că lulia s-a măritat, zise Decimus, văzând scăpărarea de 
mânie din ochii fiului. Păcat că n-ai venit mai întâi acasă, să auzi de la noi. 


— Când s-au întâmplat toate astea? 

— Acum câteva săptămâni, răspunse Phoebe, întorcând tava cu friptură 
astfel încât să fie mai aproape de el. Mănâncă ceva, Marcus. Ai mai slăbit 
de când nu te-am văzut. 

— Ce ştiţi despre bărbatul ăsta? întrebă Marcus, ignorând mâncarea. 

— Se ocupă cu mărfuri străine şi face comerţ cu popoarele de la 
graniţele nordice, zise Decimus. Îşi mai turnă nişte vin. În afară de asta, 
agenţii mei au putut afla foarte puţin despre el. 

— Şi ai lăsat-o pe lulia să se mărite cu un om despre care ai atât de 
puţine informaţii? 

— Ne-am interesat despre Caius şi am aflat cât am putut. L-am invitat 
aici de multe ori şi am văzut că e inteligent, fermecător şi educat. Sora ta 
e îndrăgostită de el şi, după toate aparențele, şi el e la fel de îndrăgostit 
de ea. 

— Sau de banii ei. 

Decimus ridică din sprânceană. 

— Asta te supără? Nu faptul că ai pierdut nunta luliei, ci că va trebui să 
renunţi la controlul asupra averii lui Claudius? 

Atins, Marcus trânti cupa pe masă. 

— Dacă-ţi aduci aminte, zise el aprins, mi-am asumat această 
responsabilitate pentru că tu erai în Efes. Când te-ai întors, mi-ai spus să 
continui să administrez averea. N-am avut profit nici măcar un denar din 
ce am făcut pentru ea. 

Decimus oftă. 

— Îmi cer scuze. Îngrijorarea ta a fost vizibilă întotdeauna. Ti-am cedat 
ţie controlul pentru că ştii să iei decizii solide. Averea luliei a fost în 
siguranţă în mâinile tale. Dar acum ai scăpat de povara acestei 
responsabilităţi. 

— Nu te grăbi, tată. N-am să renunţ la control decât când voi fi sigur că 
soţul luliei nu e un risipitor. 

— N-ai niciun drept legal să-ţi menţii controlul asupra averii ei, zise 
Decimus ferm. Când Caius Polonius Urbanus a luat-o de soţie pe sora ta, 


tot ce avea ea a intrat în posesia lui, inclusiv averea lui Claudius. 


Marcus se gândi la Hadasa şi simţi cum i se strânge stomacul. Şi ea 
aparţinea luliei. Cine era acest Urbanus şi ce sentimente va avea el faţă de 
sclava evreică a proaspetei sale soţii? Stânjenit de sentimentele pentru 
fată, se ascunse în spatele preocupării sale pentru lulia. 

— Şi dacă ea vrea să lase aranjamentele financiare aşa cum sunt? 

— Nu mai e dreptul ei să ia această decizie. 

Phoebe se ridică şi se îndreptă spre Marcus. 

— După ce ai să vezi ce fericită e alături de Caius, vei putea accepta mai 
uşor faptul că tatăl tău şi-a dat consimţământul pentru această căsătorie. 


Marcus plecă să-şi vadă sora în după-amiaza următoare. lulia era încă în 
pat când ajunse el la vila lui Urbanus, dar când i se spuse că a sosit fratele 
ei, îi ieşi fără întârziere în întâmpinare. 

— Marcus! strigă ea, aruncându-se în braţele lui. O, sunt atât de 
bucuroasă să te văd! 

El rămase surprins, văzând-o atât de neglijentă. Părul lung până la brâu 
îi era nepieptănat şi faţa nemachiată. Părea obosită şi tremura, ca şi când 
ar fi suferit după o noapte de beţie. 

Avea un semn roşu, rotund, pe gât, stând mărturie unei pasiuni 
devastatoare. 

El o privi îngrijorat. 

— Imaginează-ţi surprinderea mea când m-am întors şi am aflat că te-ai 
căsătorit. 

lulia râse voioasă. 

— Îmi pare rău, dar nu puteam să te aştept. Erai plecat deja de două 
luni şi n-ai trimis vorbă când să te aşteptăm înapoi. Caius are să-ţi placă. 
Aveţi multe în comun. Adoră jocurile. 

— Cum l-ai cunoscut? 

Zâmbetul ei deveni răutăcios. 

— Calabah ne-a făcut cunoştinţă. 

Buzele lui se strânseră la mărturisirea ei promptă a felului în care îi 
sfidase pe el şi pe tatăl lui. Halal recomandare. 


lulia îşi smulse mâinile dintr-ale lui şi se îndepărtă de el. 


— Îmi pare rău că îţi displace, Marcus, dar pentru mine asta n-are nicio 
importanţă. 

Se întoarse şi-l înfruntă furioasă, intrând în defensivă. 

— Acum pot face ce vreau. Nu mai am nevoie de permisiunea tatii sau a 
ta ca să-mi aleg prietenii. 

Marcus simţea influenţa lui Calabah. 

— N-am venit să mă cert cu tine. Am venit să văd dacă eşti fericită. 

Ea îşi smuci bărbia. 

— Te asigur că sunt mai fericită decât am fost vreodată în viaţa mea. 

— Într-adevăr. Mă bucur să aud asta, zise el, fără să-şi ascundă 
supărarea. Te felicit că ai scăpat din ghearele noastre şi-mi cer scuze că ți- 
am tulburat fericirea de curând câştigată. 

Sfidarea luliei se topi în faţa mâniei lui şi se grăbi să-l oprească. 

— O, Marcus, nu mai fi aşa imposibil! De-abia ai venit să mă vezi. Nu 
pleca aşa. N-aş putea suporta. 

Îl îmbrăţişă cum făcea pe vremea când era copil şi îl idolatriza. 

Marcus se înmuie un moment. 

Ea continuă, dându-se încet înapoi. 

— Nu-ţi place de Calabah pentru că nu o cunoşti aşa cum o cunosc eu. Îi 
luă mâinile într-ale ei. Eu nu sunt ca mama. Ştii asta. Nu mă simt împlinită 
să ţes şi să pun întotdeauna nevoile celorlalţi înaintea nevoilor mele. 

Eu vreau senzaţii tari ca şi tine, Marcus. Zeii ne-au adus laolaltă pe mine 
şi pe Caius. 

El scrută faţa surorii lui, căutând chipul radiind al unei tinere mirese, dar 
văzu epuizarea unui mod de viaţă desfrânat. O mângâie pe obraz. 

— Eşti fericită cu-adevărat? 

— O, da, sunt. Caius e atât de frumos şi de interesant. Când e plecat, nu 
mă pot gândi decât la el şi la momentul când se va întoarce. Roşi. Nu te 
uita aşa la mine, zise ea râzând. Vino şi stai cu mine în peristil. N-am 
mâncat încă şi mor de foame. 

Plesni din degete şi îi porunci uneia dintre sclave să-i aducă masa. 

lulia povesti despre petrecerile la care participase împreună cu Caius, 
genul de petreceri care o atrăseseră întotdeauna pe Arria. 


— Am văzut-o pe Arria aseară, zise lulia, citindu-i gândurile. Întreba cu 
cine te întâlneşti acum. Ea s-a încurcat cu un gladiator plin de cicatrici şi 
cam urât. 

Se plânse de mâncarea pe care i-o aduse servitoarea, cerând în schimb 
fructe proaspete şi pâine. 

— Mi-e dor de Hadasa, zise ea supărată. Ea ştia întotdeauna ce vreau. 
Fetele astea sunt încete şi proaste. 

— Ce ai făcut cu ea? întrebă Marcus cât putu mai dezinteresat. Însă 
inima îi bătea repede şi o transpiraţie rece îi ţâşni prin toţi porii. 

— Lui Caius nu-i plac evreii pentru că sunt prea moralişti. Şi, în plus, nu 
a plăcut-o fiindcă-i urâtă. 

Urbanus sosi înainte ca Marcus să mai apuce să pună vreo întrebare. O 
sărută scurt, privind-o din cap până-n picioare cu un zâmbet strâmb şi-i 
şopti ceva la ureche. lulia se dădu înapoi uşor, apoi se întoarse. 

— Marcus, el e Caius. Vă las singuri şi mă duc să mă aranjez puţin. 

Se depărtă grăbită, lăsându-l pe Marcus singur, în compania soţului ei. 

— Cu siguranţă te întrebi ce viaţă ducem, din moment ce sora ta te 
întâmpină direct din pat, zise Caius, îndreptându-se spre el. 

Era evident pentru Marcus de ce se îndrăgostise sora lui de Urbanus. Era 
genul de bărbat după care erau înnebunite multe femei - oacheş, bine 
făcut, emanând prin toţi porii o sexualitate debordantă. Avea un zâmbet 
enigmatic şi provocator. Marcus îl întâmpină şi el cu un zâmbet, 
abţinându-se să aducă vorba de Hadasa. 

— lulia vorbeşte adesea despre tine, zise Urbanus. S-ar putea crede că 
ai coborât din rândul zeilor. 

Se sprijini de unul din stâlpii de marmură, privindu-l cu răceală. 

— Surorile mai mici au un mod al lor de a-şi idolatriza fraţii. 

— E o diferenţă de vârstă considerabilă între voi doi. 

— Am pierdut doi fraţi care s-au îmbolnăvit de friguri. 

— Nu vorbeşte niciodată despre ei. 

— Pentru că nu i-a cunoscut. Dar tu, Caius, ai familie? 

Caius se îndreptă şi se plimbă pe marginea iazului. Mult timp nu se auzi 
decât clipocitul fântânii. 


— Nu, răspunse el simplu. N-am avut până nu m-am căsătorit cu lulia. 

Zâmbi şi Marcus nu era sigur dacă-i plăcea ce vedea pe faţa lui Caius. 

— Mama ta şi tatăl tău m-au primit cu braţele deschise, continuă el, 
privindu-l fix. 

— Eu aleg să-mi deschid braţele abia când te voi cunoaşte mai bine. 

Caius râse. 

— iată un om sincer, zise el. Reconfortant. 

Un servitor intră în peristil şi-i oferi vin lui Urbanus. La un semn, sclavul 
se întoarse spre Marcus, care refuză. Urbanus sorbi din vin, studiindu-l pe 
tânăr peste marginea cupei de argint. 

— Înţeleg că până acum tu ai fost cel care te-ai ocupat de averea luliei. 

Ai vrea să vezi registrele? 

— Dacă binevoieşti. 

Caius puse jos cupa. 

— Din câte am auzit despre tine, nu credeam că ai să fii atât de 
cooperant. 

Eşti soţul surorii mele. Povara averii ei cade acum pe umerii tăi. 

— Aşa e. E vorba de mulţi bani. 

Ochii lui negri se luminară amuzaţi. 

Marcus se întrebă de unde ştia Caius despre ce e vorba. Nici chiar lulia 
nu ştia. Poate tatăl lui îi dăduse detalii, lucru de care Marcus se îndoia. 
Tata probabil că lăsase asta în seama lui. 

— Poate că ne putem înţelege, zise încet Caius. Ai putea continua să 
administrezi averea şi să plăteşti o anumită sumă în fiecare lună. 

Foarte simplu, gândi Marcus cinic. 

— De obicei cer o taxă pentru serviciile mele, replică el sec, neavând 
intenţia să devină lacheul lui Urbanus. 

— Chiar şi celor din familie? spuse Caius ironic. 

— Un procent din profit, răspunse Marcus calm. Un procent considerabil. 

Caius râse uşor. 

— Eram doar curios să văd ce vei spune. Sunt perfect capabil să mă 
ocup eu de asta. Ştii, Marcus, tu şi cu mine avem multe în comun. 


La fel spunea şi lulia ceva mai devreme. 


Îi făcea şi mai puţină plăcere să audă aşa ceva din gura lui Urbanus. 

Marcus mai rămase doar atât cât îi impunea buna cuviinţă. 

lulia se întoarse în peristil îmbrăcată într-un palus scump din lână fină. 
Purta petale în jurul gâtului şi împletite în buclele strânse în coc deasupra 
capului. 

— Nu-i aşa că sunt frumoase? zise ea, arătând spre perle şi mândrindu- 
se cu ele. Erau cele mai scumpe zorzoane pe care le putea avea o femeie. 

— Caius mi le-a dăruit în noaptea nunţii. 

Cearcănele de sub ochi îi erau acoperite cu măiestrie de machiaj şi-şi 
adăugase un roz îmbujorător pe obrajii palizi şi ruj pe buze. Dacă n-ar fi 
văzut-o cu o oră înainte, n-ar fi ştiut că era obosită şi stoarsă după 
petrecerea la care Urbanus o dusese noaptea trecută. Pălăvrăgeala ei 
însufleţită îl călca pe nervi, iar tachinările lui Urbanus erau pline de aluzii 
care o făceau să râdă. Nemaiputând suporta toate astea, Marcus se scuză 
şi plecă. 


Se întoarse acasă deprimat. Intră şi îi dădu haina lui Enoh. Auzi glasul 
tatălui său în camera unde se întâlnea în fiecare dimineaţă cu clienţii săi şi 
se duse la el. 

— Hadasa, exclamă el, văzând-o pe fată stând în faţa părinţilor lui. Dar 
imediat după asta se simţi stânjenit. 

— Ce se întâmplă? 

Decimus îşi ridică privirea spre fiul său şi văzu pe chipul lui o expresie 
pe care n-o mai văzuse niciodată. 

— Bithia a acuzat-o pe Hadasa de furt. 

Decimus nu găsise niciun sens acuzaţiei până acum. Observă cu un 
interes crescând că Marcus nici n-o băgase în seamă pe sclava 
egipteancă; părea să aibă ochi numai pentru Hadasa. 

— De furt? repetă el, smulgându-şi privirea de la Hadasa, în timp ce 
intra în cameră. Inima i se strânse. Se uită la Bithia şi văzu ochii întunecaţi 
ai acesteia scăpărând. Văzuse expresia aceea de destule ori în ochii Arriei 
ca să-şi dea seama ce înseamnă. Roaba ardea de gelozie. 

— Are vreo dovadă Bithia? întrebă el rece. 


— Tocmai am ajuns la acest punct, zise Decimus. Phoebe stătea palidă 
şi absentă pe locul de lângă el. Hadasa stătea în picioare în faţa lui, cu 
creştetul plecat. Nu încercă să se apere. Până acum nu scosese niciun 
cuvânt. 

— Ce dovadă ai împotriva Hadasei? o întrebă el pe egipteancă. 

— Am văzut-o cu ochii mei, insistă Bithia, şi rosti numele altor două 
sclave din casă care puteau să-i susţină povestea. Decimus le chemă şi ele 
recunoscură că Hadasa a dat o monedă unei femei din piaţă. 

Marcus nu-şi putea crede urechilor. Bithia părea mulţumită de sine şi 
arogantă când ceilalţi martori îi dădură dreptate. Simţi un val de repulsie 
profundă faţă de ea şi se întrebă ce-i plăcuse la urma urmei la ea. 

— Hadasa, zise Decimus aspru. 

Ea îşi ridică privirea, speriată şi palidă. 

— E adevărat? l-ai dat o monedă cuiva din piaţă? 

— Da, domnule. 

Decimus regretă că fata nu alesese să mintă. Oftă greu. Va trebui să 
dea poruncă să fie biciuită şi se întrebă dacă trupul ei firav va rezista la o 
asemenea pedeapsă. Nu-i plăcea expresia de pe chipul Bithiei. Bănuia că 
egiptencei îi displăcea faptul că Hadasa era chemată să-i slujească în locul 
ei. 

— Lasă-ne singuri, Bithia. 

Dacă urma să fie forţat s-o pedepsească pe Hadasa, nu avea de gând să 
facă asta în faţa unei sclave ce radia de bucurie. Le expedie şi pe celelalte. 

— Ştii că pedeapsa pentru furt este biciuirea, zise Decimus. Hadasa se 
dădu înapoi, dar nu zise nimic în apărarea ei. Phoebe era tot mai tulburată. 

— Decimus, nu pot să cred că a furat de la noi. A fost întotdeauna de 
încredere... 

El îşi ridică mâna poruncitor şi ea tăcu. Era furios din cauza faptului că 
era pus într-o asemenea poziţie. Se adresă Hadasei: 

— Obişnuim să îi avertizăm pe toţi sclavii care slujesc în casa noastră cu 
privire la pedeapsa pentru furt. Ce te-a făcut să dai din banii pe care ţi i-a 
încredinţat stăpâna ta? 

— N-am dat decât bănuţul primit de la dumneavoastră, domnule. 


— Bănuţul primit de la mine? întrebă el, încruntându-se. 

— Peculium-ul. 

Decimus clipi. În fiecare dimineaţă stătea în jilţul său şi dădea de 
pomană zecilor de clienţi. Le dădea câte un cvadrant chiar şi celor mai 
amărâţi dintre sclavi şi ceva mai mulţi lui Enoh şi bucătarului. Nu putea să 
creadă că o sclavă ar putea să-şi dăruiască peculium-ul altcuiva. 

Phoebe se apropie din nou, punându-şi mâna pe braţul lui. 

— Hadasa a dat socoteală pentru fiecare bănuţ pe care i l-am oferit. 

Încruntându-se, el o studie atent pe Hadasa. 

— Ai înstrăinat vreodată din banii pe care ţi i-a dat stăpâna ta? 

— Nu, domnule. Doar ce mi-aţi dat ca peculium. 

— Dar ce motiv ai avut să-ţi dai peculium-ul? 

— N-aveam nevoie de el, iar femeia avea. 

— Ce femeie? 

— O femeie de pe stradă. 

Marcus se apropie, uimit de cele spuse de ea. 

— Eşti o sclavă şi nu deţii nimic. Peculium-ul sunt singurii bani pe care-i 
vei avea vreodată. De ce nu i-ai păstrat? 

Ea îşi ţinea capul plecat, aşa cum se cuvenea. 

— Am ce mânca, domnule, un loc călduţ unde să dorm, haine cu care să 
mă îmbrac. Femeia nu avea nimic din toate astea. Bărbatul ei a murit 
acum câteva luni, iar fiul ei este soldat la graniţa cu Germania. 

Decimus se holbă la ea. 

— Tu, o evreică, îi dai bani unui roman? 

Ea îl privi cu lacrimi în ochi. Tremura de frica lui, dar voia ca el să 
înţeleagă. 

— Era flămândă, domnule. Cvadranţii pe care mi i-aţi dat erau de ajuns 
ca să-şi cumpere pâine. 

Decimus se lăsă uimit pe spate. Un sclav care avea câţiva bănuţi şi era 
dispus să îi dea duşmanului poporului lui era pentru el un lucru de 
neconceput. 

— Poţi să pleci, Hadasa. Peculium-ul e al tău şi poţi să faci ce vrei cu el. 


Dă-l cui vrei. 


— Mulţumesc, domnule. 

O privi cum iese din cameră, apoi se uită la Phoebe şi îi observă ochii 
plini de lacrimi. O luă de mână. 

Ea îl privi. 

— Dacă Bithia mai face şi alte acuzaţii, Decimus, aş vrea să-ţi cer 
permisiunea s-o vând. 

— Vinde-o şi acum, dacă vrei, zise el, privindu-l pe Marcus. Asta dacă nu 
vrei tu s-o iei cu tine la vilă să-ţi încălzească patul. 

Marcus nu-şi dăduse seama că tatăl lui era la curent cu relaţiile lui 
amoroase, nici nu era dispus să discute deschis despre ele în faţa mamei. 

— Mulţumesc, dar nici vorbă. Nu vreau să mai am de-a face cu ea. 

— Fă cum vrei, îi spuse el lui Phoebe, care se ridică şi părăsi încăperea 

Tatăl şi fiul se priviră. Marcus îşi strânse buzele. 

— Bithia a venit prima oară la mine în cameră din proprie iniţiativă. 

— Sunt sigur de asta, dar mă îndoiesc că Hadasa va face la fel. 

Marcus se încordă, cu ochii scânteindu-i. 

— Ce vrei să spui? 

— Ştii foarte bine ce vreau să spun, zise el. Oftă din nou. lulia ne-a dat-o 
înapoi. 

— Pentru că lui Urbanus îi displac evreii care fac pe moraliştii, îl 
întrerupse Marcus cu sarcasm. 

Ochii lui Decinus scăpărară, dar nu făcu niciun comentariu la această 
dezvăluire neaşteptată. Se întrebase şi el din ce motiv fusese trimisă 
Hadasa înapoi. 

— Dacă ţin bine minte, şi tu aveai aceleaşi rezerve când a cumpărat-o 
mama ta. Ai spus că s-ar putea să le poarte pică romanilor. Ai mai spus şi 
că e urâtă, dacă bine-mi amintesc. Decimus zâmbi uşor. Cert e că lulia ne- 
a înapoiat-o, iar ea se află acum sub protecţia mea. 

Marcus râse la această declaraţie uimitoare. 

— Şi vrei să-mi ţin mâinile departe de ea, zise el, încercând să 
glumească, dar nereuşind să-şi ascundă tremurul din glas. 

Decimus rămase tăcut o vreme, studiindu-l cu răceală. 


— Emoţiile tale o iau razna când vine vorba de ea, zise el şi văzu că 


aceste vorbe îl deranjau şi mai mult pe Marcus. Nu cred că ai profitat de 
Hadasa. 

Ridică din sprâncene, întrebător. 

— Nu, confirmă Marcus ferm. N-am profitat niciodată de ea, tată. 

Era un mod nefericit de exprimare. Niciodată n-am constrâns o femeie 
să facă ce vreau eu. 

— Mai sunt şi alte metode de constrângere, nu numai forţa fizică, după 
cum bine ştii. Tu eşti stăpânul, ea sclava. Mama ta n-a fost niciodată de 
acord cu legăturile tale cu Bithia şi cu celelalte dinaintea ei. Şi, la drept 
vorbind, eu nu le-am acordat prea mare importanţă până acum. Eşti tânăr 
şi plin de viaţă, Marcus. Femeile au fost întotdeauna atrase de tine. Mi se 
pare firesc să-ţi satisfaci nevoile. Se ridică din jilţ şi cobori de pe podium, 
oprindu-se în faţa fiului său. Dar cu fata asta e altceva. Clătină din cap, 
încă uimit şi nedumerit. După toate prin câte a trecut Hadasa, ea dă tot ce 
are unei femei romane, mama unui soldat. 

Clătină din nou din cap şi suspină uşor. 

Se uită la Marcus. 

— Hadasa nu e ca şi celelalte, Marcus. Nu seamănă cu nicio sclavă pe 
care am avut-o. 

Nu semăna cu niciun alt om pe care-l cunoscuse. 

Decimus întinse mâna şi îl apucă pe Marcus de braţ, poruncitor şi 
rugător în acelaşi timp. 

— Poţi să-ţi satisfaci pornirile cu altele, dar las-o pe fata asta în pace. 

După ce tatăl părăsi încăperea, Marcus se aşeză pe marginea 
podiumului şi-şi trecu o mână prin păr. Nu promisese nimic. 

Cum ar fi putut să promită, când nu se mai putea gândi la nimic altceva 


decât la Hadasa? 


CAPITOLUL 19 


lulia tremura, în timp ce vorbea cu Calabah. Calabah înţelegea 
întotdeauna. Asculta întotdeauna şi dădea sfaturi pe care le putea pune în 
practică. O aproba şi-i arăta compasiune. lulia avea destulă încredere în ea 
ca să-i spună tot ce se petrecea în căsnicia ei. Cu nimeni altcineva nu mai 
putea vorbi despre Caius şi despre pretenţiile lui din ce în ce mai crude şi 
mai bizare. 

— Aseară m-a pălmuit din nou. 

Îşi duse degetele la semnul discret de pe obraz, ridicându-şi uşor bărbia 
ca să-i arate umflătura. Vezi? Chiar aici. Am devenit destul de iscusită la 
machiaj în ultimele luni. Gura îi tremura. Calabah, nu l-am întrebat decât 
dacă a avut noroc la curse şi a început să-mi strige cele mai oribile 
obscenităţi şi să mă învinuiască pe mine pentru eşecurile lui. A spus că-i 
aduc noroc când merg cu el şi acum a pierdut pentru că am rămas acasă. 
Mă simţeam rău. N-a fost vina mea. M-am speriat şi am încercat să ies din 
cameră, dar el m-a prins, m-a tras spre el şi m-a lovit. 

A spus că nimeni nu-i întoarce spatele lui Caius Polonius Urbanus. 

Calabah îi luă mâna, mângâind-o. 

— E dreptul tău să ştii ce face cu banii tăi, lulia. 

— Nu din punctul lui de vedere. lar tata ar fi de acord cu el. Ochii i se 
umplură de lacrimi. La urma urmei, spuse ea cu amărăciune, nu sunt 
decât o femeie, un bun care poate fi folosit. 

Muşcându-şi buza, privi în altă parte şi încercă să-şi stăpânească 
emoţiile. 

— Câteodată tremur când mă priveşte, pentru că îl iubesc încă atât de 
mult. Mă face să simt lucruri divine, Calabah, prin felul în care mă atinge şi 
mă sărută. Alteori, mă îngrozeşte, atât de tare încât simt nevoia să fug de 
el. 

Se uită la Calabah cu ochii ei mari, negri şi tulburători. 

— Caius e atât de înnebunit după jocuri. Mă răneşte, Calabah, şi mi se 
pare că îi face plăcere. Mă determină să fac lucruri pe care n-aş vrea să le 
fac. 


Îşi lăsă capul în jos, stânjenită şi plânsă. 

Calabah îi ridică bărbia. 

— Mie poţi să-mi spui orice. Zâmbi uşor amuzată. Nu mă şochez eu prea 
uşor, lulia. Am văzut şi făcut prea multe în viaţa mea ca să mai fiu 
surprinsă de ceva din viaţa ta. 

Se încruntă, punând mâna pe umflătura de pe obrazul luliei. 

— Un mic joc de-a durul e una, dar e o fiară dacă ţi-a făcut una ca asta. 
Se ridică de pe canapea. Am să-ţi aduc nişte vin. 

lulia se relaxă uşor. Calabah era întotdeauna atât de înţelegătoare. Nu 
putea apela la nimeni altcineva. Nu-i putea spune lui Marcus nimic despre 
Caius, pentru că cei doi deja se displăceau. Marcus s-ar înfuria dacă ar afla 
că soţul ei a ridicat mâna asupra ei. O confruntare n-ar face decât să 
înrăutăţească lucrurile. Nici cu mama ei nu putea să vorbească. Nu voia să 
vorbească. Mama ar fi îngrozită să afle de tendinţele întunecate ale 
poftelor lui Caius, asta dacă ar putea-o crede. Era prea inocentă. lulia nu 
putea aştepta ajutor nici de la tatăl ei. Indiferent ce ar fi făcut Caius, el ar 
fi învinovăţit-o pe ea. Ar fi spus ceva de genul: „Ce ai făcut ca să-l provoci 
să-ţi facă una ca asta?” 

Ochii i se umplură din nou de lacrimi şi i se rostogoliră pe obraji. Lui 
Calabah nu i-ar fi plăcut s-o vadă aşa de slabă. Îşi şterse repede faţa când 
o văzu întorcându-se. 

— Nu ştiu ce m-aş face fără tine, Calabah. Nu am pe nimeni altcineva cu 
care să stau de vorbă. 

— Nu va trebui niciodată să te descurci fără mine şi ştii că eşti 
întotdeauna binevenită aici. Calabah zâmbi şi îi întinse o cupă de argint. 
Am pus nişte ierburi ca să te calmeze. Faţa i se lumină de o veselie 
dureroasă. Nu trebuie să te arăţi atât de reticentă, lulia. Nu e nimic care ți- 
ar putea face rău. Bea. Îi puse degetele în jurul cupei, strângându-le uşor. 
Bea şi ai să te simţi mai bine. 

lulia înghiţi cu sete, dornică să-şi găsească pacea. Vinul amestecat cu 
drog îşi făcu efectul repede şi ea suspină, simțind cum tensiunea se scurge 
din trupul ei. 


— E mai bine, nu-i aşa? zise Calabah, aşezându-se din nou lângă ea. 


Acum povesteşte-mi tot ce ţi-a făcut Caius. În cele mai mici detalii. 

Poate pot să-ţi ofer vreun sfat. 

lulia îi povesti tot. Cuvintele se revărsau din ea ca apa ce fierbe şi dă pe 
dinafară. Îi spuse lui Calabah despre fiecare act dezgustător de cruzime şi 
se simţi satisfăcută să vadă mânia strălucind în ochii prietenei ei. Mânia 
începu să-i pârjolească şi ei măruntaiele. Caius nu avea niciun drept s-o 
trateze aşa. Învăţase destul de repede că afişarea bogățiilor lui nu era 
decât o înscenare şi că proprietatea ei îi schimbase situaţia. Trăiau de pe 
urma averii moştenite de la Claudius. Caius ar fi trebuit să fie 
recunoscător! Ar fi trebuit să o trateze cu respect. 

— Mi-e rău în fiecare dimineaţă când mă trezesc din somn şi mă 
gândesc ce ni putea să mai îmi facă. 

— Şi spui că încă îl mai iubeşti? făcu Calabah. 

lulia închise ochii şi-şi plecă capul ruşinată. 

— Da, recunoscu ea moale. Asta e cel mai îngrozitor. Îl iubesc atât de 
mult. Când intră în cameră, inima, o, inima mea... 

Chiar dacă se comportă aşa? 

Nu e întotdeauna crud. Câteodată e aşa cum era la început. O, Calabah, 
mă poate face să mă simt de parcă aş zbura printre nori, zise ea. Voia ca 
prietena ei să înţeleagă. 

Şi Calabah înţelegea. Îl cunoştea pe Caius foarte bine. lar pe lulia şi mai 
bine. Amândoi erau egoişti şi pasionali. Deocamdată emoția relaţiei îi mai 
ţinea împreună, dar nu va trece mult şi nemulţumirea faţă de celălalt îi va 
îndemna să caute împlinirea în altă parte. 

Caius deja umbla pe la altele, deşi lulia nu ştia nimic. La şase luni de la 
căsătorie, îşi petrecuse câteva ore eliberându-se de pasiunile întunecate 
cu o sărmană prostituată de la un bordel de lux. Calabah aflase chiar de 
pe buzele lui. l-a descris în detaliu tot ce făcuse, aşteptându-se ca ea să fie 
excitată şi binedispusă. Dar Calabah se simţise mai degrabă dezgustată, 
deşi ascunsese acest lucru. El spunea că se folosise de o târfă pentru că 
nu voia să-şi rănească soţia, că o iubea pe lulia şi nu voia ca cealaltă 
natură a lui să scape de sub control. Calabah îi încuraja vizitele 
clandestine şi-l încuraja să vorbească dintr-un singur motiv: lulia. 


Dacă i-ar fi spus acum despre infidelităţile lui Caius, n-ar fi făcut decât 
să zdruncine încrederea luliei. Şi Calabah nu voia una ca asta. Mai bine să 
le lase relaţia în pace şi să aştepte ca lucrurile să decurgă de la sine, ca 
însuşi Caius să-i distrugă dragostea. În cele din urmă, Caius va deveni mai 
puţin discret cu aventurile lui, lăudându-se cu vitejiile lui amoroase. 

Poate înainte de asta va lăsa şi ea să-i scape nişte aluzii în urechile 
vreunei prietene bine-intenţionate cum era Octavia. Octavia era meschină 
şi geloasă. Va jubila aflând de infidelitatea lui şi fără îndoială îi va face 
plăcere să-i spună luliei că soţul ei căuta compania altor femei, lulia o va 
uri pentru asta, dar îi va veni mai repede mintea la cap. 

Dar, până când lulia va deveni perfect conştientă de caracterul infect al 
lui Caius, Calabah voia să o apere de răni serioase. 

— Nu trebuie să-l contrazici pe Caius sau să-l scoţi din fire, lulia, zise ea. 

E o prostie să-i pui întrebări. Ai văzut că asta îl înfurie. Nu-l înfrunta 
niciodată. Găseşte alte mijloace ca să afli ceea ce vrei să ştii despre ce 
face cu timpul lui şi cu banii tăi. 

— Adică să am spioni? 

— Spioni, pufni batjocoritoare Calabah. Cât de teribil sună. Eu aş prefera 
să-i numesc prieteni care, pentru câţiva sesterţi, sunt dispuşi să-ţi 
servească interesele. 

— Nu ştiu, zise lulia încruntându-se. 

— Era doar o idee, spuse Calabah şi schimbă subiectul. Sămânţa era 
plantată şi în timp avea să prindă rădăcini. Comportamentul detestabil al 
lui Caius urma să contribuie la asta. Neîncrederea era un teren propice 
care avea nevoie de timp, la fel ca plantele, să fie semănat şi să crească. 
Secerişul o va recompensa din plin pentru răbdarea ei. O mângâie matern 
pe lulia pe coapsă. 

— la de la mine tot de ce ai nevoie, lulia, şi uită restul. Eu te iubesc aşa 
cum eşti şi nu te-aş schimba pe lumea toată. Recunosc că nu toate 
sugestiile mele sunt potrivite cu situaţia ta, dar mă doare să văd că suferi 
atât. 

lulia se relaxă, auzind asigurările lui Calabah şi-şi termină vinul. Se 


simţea extrem de mulţumită, deşi uneori devenea uşor stânjenită de 


privirea insistentă a femeii. 

— Sunt obosită, zise ea. Sunt obosită mai tot timpul în ultima vreme. 

— Sărmana de tine. Întinde-te pe spate şi odihneşte-te. 

— Ar trebui să merg acasă, şopti lulia visătoare. În seara asta ieşim. 

Calabah îşi trecu degetele peste fruntea palidă şi moale a Iuliei. 

— Vrei să ieşi? 

— Nu-mi pasă, zise ea cu ochii aproape închişi. Nu vreau decât să 
dorm... 

— Atunci dormi, fetiţă dragă. Fă tot ce vrei. 

lulia visă că Hadasa o mângâia pe frunte, cântându-i cântece despre 
ciudatul ei zeu. Nimeni n-o slujea atât de bine ca micuța evreică. Îi era dor 
de prezenţa ei senină şi de grija ei plină de tandrete. Îi era dor de poveştile 
şi de cântecele ei. Hadasa îi anticipa întotdeauna nevoile, în timp ce sclavii 
lui Caius aveau nevoie de porunci. Chiar şi în vis, sclavii lui stăteau 
neclintiţi şi o priveau cu ochi reci, ficşi, ca de şarpe, ochi ce îi păreau 
familiari şi tulburători. Ochii ca şi ai lui Calabah. 

Calabah o trezi după-amiaza târziu. 

— Am chemat o lectică să te ducă acasă, zise ea. Nu trebuie să întârzii. 

Dar era deja prea târziu. 

Când ajunse lulia, Caius o aştepta furios şi bănuitor, după ce-şi crease în 
minte tot felul de scenarii care-i aţâţaseră gelozia. 

— Unde ai fost? 

Inima lui bătea rapid şi simţea furia clocotind în el - deşi nu ştia dacă la 
adresa luliei sau a lui însuşi. De ce-şi ieşise din fire noaptea trecută? Nu 
putea uita expresia din ochii ei după ce o pălmuise. Dacă îl părăsise? 

— Cu cine ai fost toată după-amiaza? 

— Am fost în vizită la Calabah, zise lulia, încordându-se sub atingerea 
lui. Mă doare! 

Caius îi dădu drumul imediat. 

— Calabah, zise el, întrebându-se ce aflase lulia de la ea. Ochii i se 
îngustară. 

— Am băut nişte vin şi apoi am dormit puţin. 


Ea tresări când el întinse din nou mâna, dar de data aceasta atingerea 


lui fu blândă. 

— Îmi era teamă că m-ai părăsit, zise el. 

Îi înălţă faţa şi i-o întoarse într-o parte. Îşi dădu seama că plânsese. 
Ochii îi erau umflaţi, iar machiajul spălat de lacrimi. Chiar şi aşa, era 
frumoasă. Se uită la semnul de pe obrazul ei şi se strâmbă. Nu 
intenţionase niciun moment s-o rănească. Uneori, părea că o fiară din 
adâncul lui prelua controlul şi-l făcea să lovească lucrurile pe care le iubea 
cel mai mult. 

— Îmi pare rău pentru noaptea trecută. 

Lacrimi mari umplură ochii ei căprui şi el se simţi şi mai rău. 

— Te iubesc, lulia. Jur pe toţi zeii. Dacă nu mă ierți, am să-mi pierd 
minţile. 

O sărută şi-i simţi reținerea. Disperarea lui crescu. 

Te iubesc, te iubesc atât de mult, şopti el şi o sărută din nou aşa cum îi 
plăcea ei. După un răstimp îndelungat, ea începu să se topească în braţele 
lui şi el îşi recăpătă simţul puterii, împreună cu un val de plăcere. Încă era 
a lui, atâta timp cât putea să-i stârnească pasiunea. Eros ieşea 
întotdeauna biruitor cu lulia, ca şi cu el. Semănau atât de mult. O prinse în 
braţe cu sângele pulsându-i în vene. 

— Am să mă revanşez faţă de tine. 

Îl iubea pe Caius când era aşa, când toată pasiunea lui se concentra ca 
să-i Facă plăcere ei. Abia după ce făceau dragoste se simţea din nou 
copleşită de sentimentele de goliciune sufletească ce o aruncau într-o 
adâncă depresie. Ce n-ar fi dat ca senzațiile plăcute să dureze mai mult. 

Caius, în schimb, care stătea acum în celălalt capăt al încăperii, era 
mulţumit, ştia cât de mare nevoie avea ea de el, cum îl privea. Ştia că îi 
făcea plăcere să-l privească - încă o confirmare a puterii pe care o avea 
asupra ei. 

Zâmbi distrat şi se apropie de ea s-o sărute. 

— Îmi place când mă priveşti aşa, de parcă aş fi un zeu, zise el privind-o 
ca pe un giuvaer. 

lulia îşi ascunse iritarea pe care i-o provocase aroganta lui. 


— Trebuie să ieşim în seara asta? Antigonus poate fi atât de plictisitor. 


Caius îşi îmbrăcă tunica. 

— Aşa-i, dar pe de-altă parte e de folos. 

— Marcus crede că e un prost. 

— Credeam că sunt prieteni. 

— Sunt, dar asta nu înseamnă că Marcus nu e conştient de 
nenumăratele lui defecte. Nu ştie vorbi decât despre politică şi despre 
lipsa de bani. 

— Petrece-ţi seara cu Arria. Doar îţi place de ea. 

— Întotdeauna îmi pune întrebări despre Marcus. A devenit plicticoasă şi 
patetică. 

— Arria e o femeie cu talente remarcabile. Mă miră faptul că Marcus şi-a 
pierdut interesul pentru ea. 

Se întoarse şi văzu expresia luliei, Izbucni în râs. 

— Nu trebuie să te uiţi aşa la mine. Am auzit doar de la alţii, nu ştiu din 
proprie experienţă. 

— Dar ai vrea să ştii? 

E| se apropie şi se aplecă s-o tachineze. 

— Nu, atâta timp cât vei continua să-mi faci pe plac, zise el, şi-i văzu 
vânătaia de pe obraz. Se ridică, încruntându-se uşor. Marcus nu venea în 
seara asta, dar dacă Antigonus îi vedea semnul de pe obraz, îi va spune. 
Marcus îi putea provoca o grămadă de necazuri dacă voia, şi avea şi aşa 
destule. Pari obosită, zise el. Rămâi acasă şi odihneşte-te. 

lulia se înduioşă văzându-i îngrijorarea, dar remarcile lui despre Arria îi 
erau încă proaspete în minte. 

— Sunt obosită, dar poate că ar trebui să vin cu tine. 

El o sărută din nou, uşor de această dată. 

— Nu. O să rezist diseară fără compania ta şi o să-i spun lui Antigonus 
că te-ai dus să-i vizitezi pe părinţii tăi. 

lulia se ridică în capul oaselor şi-şi scutură părul lung, ondulat pe spate. 

— Nu i-am mai văzut de săptămâni întregi. Poate că am să mă duc 
mâine. 

— Odihneşte-te o zi sau două şi apoi du-te, zise el. Pari epuizată. N-aş 
vrea să-şi facă impresii greşite despre felul în care trăim. 


Şi nici să dea cu ochii de vânătaia făcută de el. 

Era în toane atât de bune, încât lulia hotări să rişte mai mult. 

— Vreau să o aduc pe Hadasa cu mine când vin de la ei. 

— Pe Hadasa? zise el neutru. Cine e Hadasa? 

— Sclava pe care mi-a dăruit-o mama. 

— De ce nu sunt buni sclavii pe care îi ai? 

Dacă i-ar fi spus că nu o slujesc cum trebuie, probabil că i-ar fi adus şi i- 
ar fi bătut în faţa ei, lucru pe care nu-l dorea. 

— Hadasa îmi anticipa întotdeauna nevoile. N-am mai avut niciodată o 
servitoare care să facă asta în afară de ea. 

Faţa lui se întunecă. 

— Vorbeşti despre evreica aia mică, nu? Ştii bine că nu-mi plac evreii. 
Sunt prea afectaţi. Dau prea mare importanţă purității. 

— Religia nu a împiedicat-o niciodată să mă slujească. Cât despre 
puritate, o trimiteam la Claudius. 
Caius o privi surprins. 

O dorea? Din câte-mi aduc eu aminte, e urâtă. 

— Ei bine, zise ea, văzând că minciuna ei nu era prea convingătoare, 
Claudius nu era interesat de ea în felul acesta. Voia să stea de vorbă. 

Caius râse. 

— Cam asta se întâmplă când te căsătoreşti cu un bătrân impotent. 

Râsul lui era supărător şi lulia regretă că adusese vorba de Claudius. 
Prima ei căsătorie îl amuza pe Caius. La unul din primele festinuri la care 
fuseseră împreună, el le spusese prietenilor lui întreaga poveste a vieţii ei 
într-un mod umoristic, ca şi când ar fi fost o povestire distractivă - ea, 
Frumuseţea şi tinereţea, silită să se căsătorească cu Bătrâneţea şi 
Stupizenia. Caius ţesu o poveste hilară pentru prietenii lui despre un 
bătrân impotent care urmărise o tânără în floarea vârstei prin tot ţinutul şi 
nu apucase s-o mai ajungă niciodată din urmă, pentru că în final îşi 
rupsese gâtul. 

La început, povestirea lui Caius o eliberase de sentimentul de vinovăţie, 
făcând ca mariajul lor să pară cu totul ridicol, asemeni unei farse din cele 


pe care le vedea la teatru. După o vreme însă, auzind-o de mai multe ori, 


nu i se mai păru atât de distractivă. Acum, de fiecare dată când îşi bătea 
el joc de Claudius, lulia se simţea ruşinată. Claudius nu fusese nici atât de 
bătrân şi nici prost. Fusese destul de inteligent ca să sporească averea 
familiei, în timp ce Caius nu ştia decât să piardă banii la curse. 

— O s-o aduc pe Hadasa înapoi cu mine, zise ea. 

— De ce o vrei cu atâta încăpățânare? 

— Servitoarele pe care mi le-ai dat îşi îndeplinesc sarcinile cu viteza 
melcului. Când nu eşti aici, mă plictisesc de moarte, pentru că nu am 
nimic de lucru. Hadasa îmi spunea întotdeauna poveşti şi-mi cânta 
cântece. Ştia întotdeauna ce doresc încă înainte să-i cer. 

El ridică din sprânceană şi cântări cererea ei. 

— Foarte bine, zise el. Poţi s-o aduci. 

Imediat după plecarea lui, lulia se hotărî să meargă acasă fără 
întârziere, să-şi vadă părinţii şi s-o aducă pe Hadasa înapoi cu ea. Împinse 
la o parte cuverturile mototolite, îşi chemă servitoarele şi le porunci să-i 
pregătească baia. 

— O să iau palusul liliachiu, îi zise ea uneia, şi ametistul şi perlele, 
continuă către cealaltă. 

Spălată şi parfumată, se machie cu migală. Era mai bine dacă părinţii ei 
credeau că totul era perfect. Spera ca Marcus să nu fie acasă. Elo 
cunoştea prea bine ca să se lase păcălit. 


Mama ei fu încântată să o vadă, îmbrăţişând-o şi punându-i tot felul de 
întrebări, în timp ce o conducea la tatăl ei. lulia se simţi recunoscătoare 
văzând că acesta o întâmpină cu un zâmbet. O îmbrăţişă şi el şi o sărută 
uşor pe obrazul pe care ea îl întoarse spre el. Era slăbit şi palid. Se întrebă 
dacă nu cumva era grav bolnav, dar îşi alungă repede gândul din minte. 

— Mi-a fost atât de dor de voi, zise ea realizând că aşa şi era. Ce ciudat 
că nu-şi dăduse seama de acest lucru până nu se aflase din nou în 
prezenţa lor. 

Îi erau atât de dragi, că inima i se strânse. Şi, la urma urmei, o iubeau. 

Emoţionată şi fericită, le povesti despre petrecerile şi festinurile la care 
participau ea şi Caius. Despre jocurile şi despre gladiatorii pe care-i 


văzuse. Le vorbi despre cadourile scumpe pe care i le făcea Caius, 
arătându-şi noile perle. Nicio clipă nu băgă de seamă neliniştea lor şi nici 
nu văzu privirile schimbate între ei şi teama crescândă la auzul celor 
dezvăluite de ea despre viaţa pe care o ducea şi despre soţul ei. 

Le puse întrebări despre ce se mai întâmplase prin casă, dar de îndată 
ce ei scoteau vreun cuvânt, îşi aducea aminte de o altă întâmplare pe care 
voia să le-o povestească. 

— Enoh, adu-mi nişte vin. Mi-e gura uscată, zise ea, şi bău jumătate de 
cupă. Hmmm, nu e aşa de bun ca şi cel pe care îl cumpără Caius, dare 
răcoritor, zise ea, sorbind şi restul. Văzu expresia mamei ei şi chicoti. 

— Nu mai sunt copil, mamă. Nu mă îmbăt eu dintr-o cupă de vin. 

Decimus îi puse întrebări prudente cu privire la Caius. 

Phoebe porunci să le fie servită masa de seară. 

— Întinde-te, lulia, zise ea, arătând spre canapeaua de lângă a lor. 


lulia ciuguli din masa simplă, alcătuită din felii de friptură, fructe şi pâine 


şi le povesti despre delicatesele pe care le mâncase. 
— Câteodată mănânc până am impresia că am să mă sparg, râse ea. 
Încă puţin vin, Enoh. 
— Eşti la fel de zveltă ca întotdeauna. 
— Mulţumesc, zise lulia zâmbind fericită. 
Nu le spuse însă că învățase de la Calabah să-şi golească stomacul 
pentru a nu se îngrăşa. La început fusese neplăcut, dar acum o făcea cu 
uşurinţă de îndată ce avea câteva minute de intimitate la dispoziţie. Avea 
de gând să mănânce prea puţin la această masă ca să-şi mai facă griji. 
Puse bucata de friptură înapoi pe platou de argint şi luă un strugure. 
Hadasa intră cu două vase mici cu apă călduţă şi un ştergar înfăşurat pe 
fiecare antebraţ. Zâmbi bucuroasă la vederea luliei, dar se duse să-i 
servească mai întâi pe Decimus şi pe Phoebe. lulia se înfurie când Bithia îi 
aduse vasul să se spele. Hadasa era sclava ei, nu a lor. Nu făcuse decât să 
le-o împrumute. 
Se spălă şi se şterse pe mâini, aruncând prosopul umed înapoi la Bithia 
cu un gest expeditiv. 


— Hadasa, adună-ţi lucrurile. Vii înapoi cu mine. 


Simţi crisparea creată în cameră la rostirea acelor cuvinte. 

— S-a întâmplat ceva? întrebă ea provocatoare. 

— Lasă-ne singuri, Hadasa, zise Decimus moale. 

— Fă cum spun eu, Hadasa, strigă lulia în urma ei, privindu-şi apoi tatăl. 

— Din câte am înţeles, ai mai mult decât suficiente servitoare acolo ca 
să mai ai nevoie şi de ea, zise el. 

— lulia, zise Phoebe mai atentă, ce nevoie mai ai de Hadasa, cu atâtea 
altele? 

— Celelalte nu mă slujesc aşa cum îmi place mie. 

— Atunci învaţă-le, replică Decimus scurt, iritat. Văzuse licărirea de 
emoție din ochii Hadasei. Era fericită aici. Îi slujea mai bine decât oricare 
sclavă dinaintea ei. Nu avea nicio intenţie s-o înapoieze fiicei sale egoiste 
şi încăpăţânate, când aceasta avea deja mai mulţi sclavi decât era 
necesar. 

— Le-aş învăţa eu dacă ar avea un dram de inteligenţă, zise lulia 
supărată. Pe Caius nu-l interesează decât să fie frumoase. Majoritatea sunt 
ca şi etiopianca Octaviei. Fără nicio valoare. Am pus de două ori să fie 
biciuită una dintre ele şi tot e prea înceată. Caius nu voia ca Hadasa să mă 
slujească pentru că e urâtă şi pentru că e evreică. 

— Şi e evreică în continuare, zise Decimus sec. 

— lar urâtă n-a fost niciodată, spuse Phoebe pe un ton defensiv. 

lulia o săgetă cu privirea. 

— Ai devenit foarte ataşată de ea, mamă. 

— Şi de ce nu-i plac lui Caius evreii? întrebă Decimus. 

Şi lulia îşi dădu seama că o luase gura pe dinainte. Nu le putea spune 
părinţilor ei ce nu-i convenea lui Caius. 

— Mulţi dintre prietenii lui au fost ucişi în timpul asediului de la 
lerusalim, se salvă ea repede. 

— În acest caz, cred că e mai bine ca Hadasa să rămână aici, zise 
Phoebe. 

lulia rămase cu gura căscată. 

— Cum poţi să spui una ca asta? E a mea. Mi-ai dat-o mie. 


— lar tu ai dat-o înapoi mamei tale, zise Decimus. 


lulia se ridică în capul oaselor. 

— Nu-i adevărat! Am împrumutat-o doar. Nici măcar o singură dată nu 
am spus că ţi-o dau, mamă. 

— Ne-a slujit foarte bine în ultimele şase luni, zise Phoebe stins. Nu cred 
că-i drept să o aruncăm înainte şi înapoi. 

lulia se holbă la ea neîncrezătoare. 

— Nu-i drept? Drept! E doar o sclavă! Şi atunci cum rămâne cu mine? 
De mine nu-ţi pasă? 

Marcus intră în cameră şi-i aruncă surorii lui un zâmbet forţat. 

— Mi s-a părut mie că parcă am fi în vremurile bune. Bine ai venit acasă, 
lulia. 

Se apropie de ea şi se aplecă s-o sărute. 

— Ce-i cu toată zarva asta, surioară? 

— Nu vor să mi-o dea pe Hadasa, zise ea privindu-l fix pe tatăl ei. Ea 
mea şi mama vorbeşte despre dreptate. Uită-te la ei, ţin mai mult la o 
sclavă decât la propria lor fiică. 

— lulia! protestă Phoebe îngrozită. 

— Ăsta e adevărul! zise lulia cu vocea sugrumată de lacrimi, cu inima 
bătându-i nebuneşte. Avea nevoie de Hadasa, avea nevoie să o aibă 
aproape. 

— M-a întrebat vreodată tata dacă e totul în regulă? Ştie prin ce trebuie 
să trec eu? 

Decimus se încruntă, uimit de intensitatea emoţiilor ei. 

— Prin ce trebuie să treci? zise el ironic şi Phoebe îşi puse o mână peste 
a lui, implorându-l din priviri să tacă. 

Marcus îi studie faţa. 

— Ce ţi s-a întâmplat? 

— Nimic, zise lulia, tremurând. Nimic! Se uită la mama ei. Mi-ai dat-o 
mie. 

— Da, ţi-am dat-o, zise Phoebe, ridicându-se şi mergând spre fiica ei. Şi, 
bineînţeles, poţi s-o iei înapoi. 

O cuprinse pe după mijloc şi simţi schimbarea semnificativă din 
atitudinea ei. Dintr-odată îşi dădu seama de ce era lulia atât de tulburată. 


— O, draga mea, nu ne-am gândit că ai chiar atâta nevoie de ea. Poţi s- 
o iei înapoi cu tine. Simţi cum lulia se relaxează. Ne-a slujit foarte bine, dar 
mai avem şi alţii. 

O sărută pe tâmplă. 

— Mă duc să vorbesc cu Hadasa. 

— Nu, zise lulia, luând-o de mână. Nu voia să rămână singură cu tatăl ei 
şi simţea privirea sfredelitoare a fratelui îndreptată asupra ei, plină de 
întrebări şi de bănuieli. 

— Trimite-l pe Marcus, zise ea. Poate să-i spună el să se pregătească. 

Nu mai am decât câteva minute şi trebuie să mă întorc acasă şi vreau 


să le petrec cu tine... şi cu tata. 


Marcus o găsi pe Hadasa stând pe o bancă în peristil. Pulsul i se 
acceleră când se apropie de ea. Ea se ridică şi poziţia ei trăda o atitudine 
de supunere. El se gândi la toate acele dăţi când simţise nevoia să stea de 
vorbă cu ea. Câteodată se trezea devreme numai ca să o privească cum 
ieşea la răsăritul soarelui să se roage zeului ei. Atunci tentaţia de a ieşi 
după ea fusese aproape de neîndurat. Dar ştia că tatăl lui avea dreptate. 
Era diferită de toate celelalte. Dacă ar fi luat-o aşa cum le luase pe 
celelalte, ar fi distrus-o. Era ciudat să îi pese, dar îi păsa şi se ţinuse de 
cuvânt, lăsând-o în pace. 

— Mama a spus să-ţi împachetezi lucrurile. Te duci cu lulia. 

— Da, domnule, zise Hadasa şi se întoarse să plece. 

— Stai, rosti el răguşit. Hadasa, uită-te la mine. 

Când îşi ridică ochii, el văzu tristeţea din ei şi vru s-o ia în braţe şi s-o 
strângă la pieptul lui. Dar când vorbi, glasul îi era aspru. 

— Nu vrei să pleci, nu-i aşa? 

Suna ca o acuzaţie şi fata îl privi speriată. Trecuse multă vreme de când 
nu mai văzuse expresia aceea din ochii ei şi, plin de remuşcări, îi luă faţa 
între palme. 

— N-am vrut să te acuz. Ne-ai slujit foarte bine. Poţi să-mi spui adevărul. 

Pielea ei era moale şi el simţea nevoia să îi traseze toate liniile feţei şi 
să-i treacă degetele prin părul ei. Mâinile i se încleştară. Oare când o va 


mai vedea? Nu voia s-o lase să plece. 

Hadasa se dădu uşor înapoi, tulburată de atingerea lui. Dacă ar fi avut 
de ales, ar fi rămas acolo, cu Phoebe şi Decimus. Ar fi rămas aproape de 
Marcus. Părea atât de tulburat. Viaţa pentru el era un război şi fiecare 
realizare o bătălie câştigată. Era mai bine să plece. Dragostea faţă de el 
era imposibilă şi totuşi creştea cu fiecare zi. Mai era şi promisiunea făcută 
lui Phoebe de a avea grijă de lulia. Şi, bineînţeles, mai era şi lulia. Ceva nu 
era în regulă. Îşi dădu seama din prima clipă când o văzuse - viaţa cu 
Urbanus nu era atât de minunată cum o prezenta lulia. 

— lulia are nevoie de mine, domnule. 

Marcus îi simţi reținerea şi-şi retrase mâinile. Se întoarse frustrat, gata 
să plece. 

— Nu mai mult decât tata. Sau decât mine, îşi zise el dându-şi seama 
cât de importantă îi era prezenţa ei. 

Hadasa îşi plecă creştetul. 

— Elo are pe mama dumneavoastră alături. 

Tânărul o săgetă cu privirea. 

— lar lulia îl are pe Urbanus şi o duzină de sclavi care să se ocupe de ea. 

— Atunci de ce a venit după mine? întrebă Hadasa moale. 

Marcus se întoarse spre ea. 

— Nici tu n-ai mai multă încredere în Urbanus decât mine. 

— Nu pot să judec, domnule, zise ea precaută. 

— Dar intuieşti ceva, nu-i aşa? Ţi-e teamă de el? 

— Nici nu mă bagă în seamă. 

— Ba te-a remarcat, şi o ştii prea bine. N-a fost de acord s-o slujeşti tu 
pe lulia, zise el. Dintr-odată neliniştea lui crescu. Dacă lulia te trimite la el 
aşa cum te-a trimis la Claudius? Urbanus nu se va mulţumi să stea doar de 
vorbă cu tine. 

Ea roşi ca racul, ruşinată de aluzia lui. 

— Pe Claudius nu l-a iubit, domnule. Dar pe omul acesta îl iubeşte. 

Marcus suspină. Fata avea dreptate, desigur, şi se simţi puţin uşurat, 
amintindu-şi de lipsa de afecţiune a luliei pentru primul ei soţ. luliei îi 
fusese silă de Claudius. După Caius, dimpotrivă, era înnebunită. Era puţin 


probabil să trimită o sclavă în locul ei. Şi chiar dacă vreo ceartă sau 
neînțelegere ar fi înfuriat-o atât de tare încât să o facă, era la fel de puţin 
probabil ca Urbanus să accepte un înlocuitor când de fapt o chemase pe 
soţia lui. Marcus se îndoia că Urbanus era la fel de înţelegător ca şi 
Claudius sau la fel de slab şi de maleabil. 

În plus, Caius era la fel de obsedat de lulia cum era şi ea de el. Acest 
lucru se văzuse clar cu cele câteva ocazii în care fusese prezent şi el la 
câte un eveniment concomitent cu ei, având ocazia să-i observe. De fapt, 
profunzimea obsesiei lor îl făcea să se simtă prost. Nu se asemăna cu 
iubirea pe care o aveau tatăl şi mama lui unul pentru celălalt. Era ceva 
întunecat şi puternic. 

lar Hadasa avea să se afle acum la mijloc. 

Hadasa îşi ridică ochii spre el şi-i văzu îngrijorarea. Ştia cât de tare îşi 
iubea Marcus sora. Era un frate loial şi devotat. Îi luă mâna între palmele 
ei. 

— Vă rog, domnule, încercaţi să aveţi încredere în mine. Şi eu o iubesc. 
Voi veghea asupra surorii dumneavoastră cât voi putea de bine. 

— Şi cine va veghea asupra ta? 

Ea îl privi surprinsă şi obrajii i se colorară. Dădu drumul mâinii lui. 


Supărat că lăsase să se vadă atât de mult, se întoarse în casă. 


lulia, care tocmai sorbea dintr-o altă cupă cu vin, îşi ridică privirea la 
intrarea lui. 

— Unde-i Hadasa? întrebă ea pe un ton poruncitor care-l călca pe nervii 
şi aşa zdruncinaţi. 

— Nu vorbi cu mine pe tonul ăsta. Nu sunt lacheul tău. 

Ochii luliei se măriră. 

— Acum înţeleg, n-ar fi trebuit să vin niciodată acasă zise ea, trântind 
cupa atât de tare încât vinul se revărsă peste margini. Câţiva stropi săriră 
pe palusul ei liliachiu, făcând-o să scoată un țipăt de spaimă. 

— Uite ce-am făcut. Încercă să îndepărteze picăturile de vin, dar acestea 
începeau deja să fie absorbite de lâna delicată. Caius mi-a dat-o doar de 
câteva zile! 


Marcus mai văzuse accesele de furie ale luliei, dar această izbucnire 
emoţională era cu totul altceva. Mânia lui se evaporă. 

— Nu sunt decât nişte picături de vin, lulia. 

— E distrusă! E distrusă! 

Hadasa intră în cameră cu o legătură mică de haine. Văzând în ce stare 
era lulia, o lăsă jos şi alergă la stăpâna sa. Aplecându-se, luă mâinile 
acesteia care se frământau frenetic. 

— Totul e în regulă, doamnă. Ştiu cum să îndepărtez pata. Va fi ca nouă. 

lulia îşi ridică privirea spre ea şi Hadasa văzu vânătaia pe care încerca 
cu atâta atenţie să o ascundă. Îşi privi în ochi stăpâna şi descoperi în ei o 
şi mai mare durere. 

— Mă bucur că aţi venit după mine, doamnă lulia, zise ea sfârşită. Îmi va 
face plăcere să vă slujesc din nou. 

lulia îi apucă strâns mâinile. 

— Mi-ai lipsit atât de mult, în timp ce ochii i se umplură de lacrimi. Am 
nevoie de tine. 

Le îndepărtă conştientă că părinţii şi fratele ei o priveau. O lăsă pe 
Hadasa de mâini şi se ridică maiestuos de pe canapea, cu un zâmbet 
generos. 

Marcus observă legăturica de lângă uşă abia după ce Hadasa şi lulia 
plecară. 

— Hadasa şi-a uitat lucrurile. Am să i le duc eu mâine. 

Decimus se uită la el. 

— Crezi că e înţelept aşa? 

— Poate că nu, recunoscu Marcus, dar aş vrea să ştiu ce se petrece în 
casa aia de o aduce pe lulia într-o astfel de stare. Tu n-ai vrea? 

— Şi crezi că Hadasa va şti după numai o noapte? 

— Nu, dar probabil lulia se va simţi mai liberă să vorbească cu mine 
singură. 

Decimus încuviinţă. 

— Poate că ai dreptate. 

— Ar fi mai bine să mai aştepţi, Marcus, zise Phoebe. Se afundă din nou 
pe canapeaua ei, zâmbind larg. Cred că amândoi vă faceţi griji degeaba. 


Nu cred că e nimic în neregulă cu lulia, nimic care să nu iasă la iveală în 
câteva luni. 

Decimus se încruntă, observând lipsa ei de interes. 

— Atunci ce a determinat-o să aibă o asemenea izbucnire emoţională? O 
ciondăneală cu Caius? 

— Nu. Cu ochii strălucind, Phoebe îl luă de mână. Cred că fiica noastră 
va avea un copil. 

El râse scurt. 

— Sunt sigur că ar fi spus ceva, dacă ar fi aşa. 

— Încă e foarte inocentă, Decimus. Poate nici ea nu ştie, iar eu doar 
presupun. Am să merg mâine să o văd. Trebuie să-i pun câteva întrebări 
ca să fiu sigură. 

Decimus o privi surprins pe soţia sa. Vorbea serios! 

— Un copil, zise el uimit. Pe toţi zeii, asta era într-adevăr ceva pentru 
care se merita să trăieşti. 

Marcus spera că mama lui se înşală. Deşi veştile despre un copil 
aduceau zâmbete pe chipurile părinţilor lui, avea serioase îndoieli că sora 
lui se va bucura să le audă. 

De fapt, era sigur că le va detesta. 


CAPITOLUL 20 


lulia plângea amar. 

— Caius nu m-a mai atins de când i-am spus de copil. Refuză să mă mai 
ducă la jocuri sau la vreuna din petrecerile şi festinurile la care am fost 
Invitată. Se poartă ca şi cum ar fi numai vina mea că sunt însărcinată - ca 
şi când el n-ar avea nimic de-a face cu asta! 

Calabah o mângâie cu vorbele ei blânde. 

— Mă găseşte respingătoare, zise lulia printre lacrimi. 

— Ţi-a spus el asta? întrebă Calabah, ştiindu-l pe Caius mai mult decât 
capabil de o asemenea cruzime. 

— N-a fost nevoie să mi-o spună, Calabah. O simt de fiecare dată când 
mă priveşte. 

Îşi încleştă mâinile. 

— Ştiu că a fost cu alte femei, rosti ea şi se ridică în picioare. Se întoarse 
astfel încât Calabah să nu-i poată vedea faţa şi-şi înfăşură braţele în jurul 
ei, ca şi când asta i-ar fi putut lua durerea. Octavia m-a vizitat ieri. 

Calabah se lăsă uşor pe spate, cu un zâmbet batjocoritor. 

— Draga de Octavia. Şi ce a avut de spus? 

— la făcut o deosebită plăcere să mă anunţe că l-a văzut pe Caius 
flirtând cu fica senatorului Eusebius. A spus că au dispărut timp de o oră, 
dar că-şi imaginează că au discutat despre politică. Tonul ei era sarcastic 
şi plin de amărăciune. Îţi vine să crezi că a venit la mine cu o poveste ca 
asta? O urăsc, Calabah. O urăsc, crede-mă. Pe toţi zeii, sper ca un blestem 
crâncen să cadă asupra ei. Ar fi trebuit să vezi cum îi strălucea faţa. Şi nu 
e numai asta, continuă lulia supărată, ci se mai şi lăuda că va merge din 
nou la ludus şi-l va vedea pe Atretes. 

Se întoarse, uitând de Caius. 

— Eu l-am văzut prima. Ştii? L-am văzut pe drumul spre Capua înainte 
ca să ajungă faimos, dar acum ea e cea care îl vede aproape în fiecare zi, 
în timp ce eu sunt închisă în casa asta ca o prizonieră. 

A spus că... 

— A spus, a spus, a spus... 


Calabah se ridică de pe canapea, simțind nevoia s-o zgâlţâie. Îl văzuse 
pe gladiatorul de care vorbea lulia. Numai muşchi, frumuseţe şi pasiune. 
Barbar până-n măduva oaselor. Cum putea să fie lulia atrasă de el? Era un 
lucru josnic pentru ea. De neconceput. 

— Ce-ţi pasă ţie de ce spune Octavia, lulia? Sau pe cine vede? Nu-i 
decât o târfuliţă proastă şi superficială care e geloasă pe tine. Încă nu ţi-ai 
dat seama de asta? A fost îndrăgostită de Caius şi el n-a învrednicit-o nici 
măcar cu o privire. Chiar din prima clipă în care ai intrat în cameră, a fost 
fermecat de tine. 

— Dar acum nu mai e, zise lulia copleşită de furie şi de 
autocompătimire. 

— Nu e totul pierdut, lulia, şi încetează să te mai plimbi ca leul în cuşcă. 
Mă faci să ameţesc. Stai jos şi hai să discutăm problema cu cap. 

lulia se supuse şi Calabah îi luă mâna, strângând-o cu blândeţe. 

— Îţi doreşti copilul ăsta? 

lulia îşi smuci mâna şi se ridică din nou. 

— Dacă-l doresc? îl urăsc. Mi-a distrus viaţa. Dimineaţa mi-e greață. Am 
cearcăne adânci la ochi pentru că nu pot să dorm când mă gândesc ce 
face Caius când nu e cu mine. 

Şi sunt tot mai dezgustător de grasă. 

— Nu eşti grasă, zise Calabah, bucuroasă că Atretes fusese dat uitării 
atât de repede. Netezi lâna fină a togii sale cu margini roşii şi o privi pe 
lulia pe furiş. Era atât de încântătoare, cu mişcări atât de graţioase, ca o 
operă de artă. Ar fi putut să stea aşa, privind-o, cât era ziua de lungă. 
Gândul că un copil avea s-o deformeze era scandalos. 

— În a câta lună eşti? 

— Nu ştiu. Nu-mi aduc aminte. Nu m-am gândit niciodată prea mult la 
asta de când nu mi-a venit ciclul. În a treia, cred, poate a patra. Chiar crezi 
că nu sunt grasă? zise ea, privindu-şi mâinile întinse pe burtă. Nu o spui 
numai ca să mă linişteşti? 

Calabah o studie cu ochi critic. 

— Arăţi într-adevăr puţin obosită şi stoarsă, dar nimeni nu ar bănui că 


aştepţi un copil. Deocamdată. 


— Deocamdată, făcu lulia aspru. De ce a trebuit să mi se întâmple una 
ca asta chiar când eram fericită? Nu-i drept. Mama mi-a spus că zeii îmi 
surâd! Ba eu cred că râd de mine! Parcă îi aud. 

— Atunci pune-i capăt, zise Calabah pe tonul cel mai rezonabil, cu un 
zâmbet încântător în colţul buzelor. 

— La ce să pun capăt? zise lulia distrasă, ştergându-şi ochii din nou şi 
suflându-şi delicat nasul. Vieţii? Aş putea s-o fac. Deja e la pământ. 

— Prostii. Mă refeream la sarcină. Nu e nevoie să naşti acest copil, dacă 
te face atât de nefericită. 

lulia îşi ridică surprinsă capul. 

— Dar cum? 

— Eşti într-adevăr ridicol de inocentă, lulia. Nici nu ştiu de ce îmi pierd 
vremea cu tine. N-ai auzit niciodată de avort? 

lulia păli şi se uită la ea alarmată. 

— Îmi sugerezi să-mi ucid propriul copil? 

Calabah suspină uşor şi se ridică ofensată şi supărată. 

— Aşa părere proastă ai despre mine? Bineînţeles că nu ţi-aş sugera 
niciodată un asemenea lucru. În acest moment, în stadiul de început al 
sarcinii, ce se află în interiorul tău nu e decât un simbol al vieţii, nu chiar 
viaţă cu adevărat. E lipsit de orice caracteristici omeneşti şi aşa va fi timp 
de câteva luni de-acum încolo. 

lulia părea nehotărâtă. 

— Tata şi mama s-au bucurat atât de mult când au auzit veştile. Pentru 
ei ceea ce port în pântece acum este un copil. 

— Desigur. E un mod subtil de a te presa să faci ce vor ei. Ei îşi doresc 
să aibă nepoți. 

lulia îşi întoarse privirea de la ochii sfredelitori al lui Calabah. 

— Niciunul nu ar fi de acord cu un avort. 

— Dar ce-i priveşte asta pe ei? făcu Calabah. Se ridică maiestuos şi se 
apropie de lulia. Acest mod de a gândi mă scoate din sărite. Chiar nu vezi 
capcana, lulia? Chiar nu înţelegi? Prin faptul că te lipsesc de dreptul tău de 
a alege, ei te lipsesc de fapt de dreptul de a-ţi ocroti sănătatea fizică, 


mintală şi emoţională. Te fac neom de dragul unui simplu simbol. O 


cuprinse cu braţul. lulia, mie îmi pasă de tine. 

Ştii asta. Aici e vorba despre viaţa ta, nu despre viaţa mamei tale. Şi cu 
atât mai puţin a tatălui tău. Mama ta a făcut propriile ei alegeri şi a fost 
bine pentru ea. O eliberă. Acum e timpul să faci şi tu acelaşi lucru. Cine 
eşti tu? Ce îţi doreşti? lulia, uită-te la mine. Uită-te la mine, draga mea. Se 
vede de la o poştă că eşti nefericită din cauza acestei sarcini. Caius nu-şi 
doreşte copilul. A dat de înţeles asta foarte clar. Dacă nici el, nici tu nu vă 
doriţi un copil, de ce treci prin toate astea? 

— Pentru că nu credeam că se poate face ceva, răspunse lulia, 
cutremurându-se sub privirile lui Calabah. 

— E vorba de trupul tău, lulia. Tu decizi dacă vrei să ai un copil sau nu. 

Nimeni altcineva nu are dreptul ăsta... 

— Da, dar tata nu mi-ar ierta-o niciodată... 

— De ce crezi că ar trebui să afle, la urma urmei? Nu-i treaba lui, nu-i 
aşa? Dacă te iau la întrebări, dacă trebuie să le dai socoteală, spune-le că 
ai pierdut sarcina. 

lulia oftă obosită. 

— Nu ştiu, Calabah. Nu ştiu ce să fac. 

Se furişă în grădină şi o privi pe Hadasa cum tăia flori. Cum putea cineva 
să fie atât de liniştit, după toate câte se petreceau în această casă? Ar fi 
vrut să iasă afară, la lumina soarelui şi să stea cu ea, ascultându-i 
cântările şi uitând de tot restul. Ar fi vrut să uite expresia de pe faţa lui 
Caius când i-a spus că e însărcinată cu copilul lui. 

„Cum ai putut să fii atât de proastă?” 

Vorbele lui îi răsunau încă în urechi, alături de veştile aduse de Octavia 
cu atâta veselie. 

„Nu ştiu sigur dacă au făcut dragoste, dar au fost plecaţi foarte multă 
vreme”. 

Caius avea aventuri. lulia era sigură de asta. Nu mai venise în patul ei 
de câteva săptămâni şi natura lui senzuală cu siguranţă îl îndemna să-şi 
găsească plăcerea în altă parte. Partenere doritoare puteau fi găsite fără 
dificultate. Ca şi în cazul lui Marcus, femeile se adunau ca oile în jurul 


soţului luliei. 


lulia îşi muşcă buza ca să nu izbucnească din nou în plâns. Nu voia să fie 
însărcinată şi toată viaţa ei să se întoarcă pe dos. Nu voia să se facă grasă 
şi urâtă şi să-l piardă pe Caius. Nu voia decât să iasă din această situaţie, 
să scape de problemă şi viaţa ei să fie din nou ca înainte. Nu suporta să şi- 
| imagineze pe Caius făcând dragoste cu alte femei, deşi nu credea că ar 
mai fi putut îndura s-o atingă din nou, acum când ştia că o trădase. Tot ce 
ştia era că ar fi vrut ca el s-o privească la fel ca înainte, ca şi când ar fi fost 
cea mai frumoasă femeie din lume şi ar fi fost gata s-o devoreze. 

lulia o privi gânditoare pe Hadasa. Oare ce ar spune de toate astea? 
lulia tânjea să stea de vorbă cu ea. 

Calabah se mişcă, umbrind parcă strălucirea grădinii şi recâştigând 
atenţia luliei. 

— Scumpo, în câteva minute ai uitat tot ce te-am învăţat? Tu şi numai tu 
eşti stăpâna propriului tău destin. Nimeni altcineva. 

lulia se cutremură uşor, ca şi când un vânt rece ar fi suflat asupra ei. 
Calabah avea dreptate. Era singura cale. Şi totuşi ezita; o voce dinăuntrul 
ei îi striga să n-o facă. 

— Avortul doare foarte tare? întrebă ea încet. 

— Nu atât de tare cât o naştere, răspunse Calabah. 

Frica luă locul nehotărârii. 

— Vorbeşti ca şi când ai ştii. 

— Un om nu trebuie să treacă prin moarte ca să ştie că e un lucru de 
evitat. Zâmbi. Întotdeauna am avut mare grijă să nu rămân însărcinată. N- 
am vrut să ajung atât de grasă încât să nu-mi mai văd picioarele şi să nu 
mă aştepte decât durere. Am asistat la naşteri, lulia, şi pot să-ţi spun că e 
cumplit, umilitor şi sângeros. Şi durează ceasuri în şir. Unele femei mor la 
naştere. lar cele care nu mor, devin nişte sclave pentru toată viaţa. Ştii ce 
uriaşă responsabilitate e să creşti un copil? Bărbaţii nu te ajută. Nu sunt 
obligaţi. Caius cu siguranţă n-o va face. Îngrijirea şi educarea copilului va 
cădea în sarcina ta. 

lulia se lăsă pe o canapea şi închise ochii la perspectiva descrisă de 
Calabah. Dureri groaznice urmate de o viaţă de corvoadă. 

— Mama nu mi-a spus niciodată că există mijloace prin care să nu rămâi 


însărcinată. 

— Nici nu ar face-o, zise Calabah pe un ton compătimitor. Depăşeşte 
sfera ei de gândire, lulia. Mama ta e încătuşată încă de vechile tradiţii care 
i-au fost sădite în cap de generaţiile de oameni fără minte dinaintea ei. 
Copiii sunt singurul ei rost în viaţă. 

Se aşeză şi o luă pe lulia de mână. 

Încă nu înţelegi? Tradițiile le-au ţinut pe femei ca într-o închisoare timp 
de secole. E timpul să ne eliberăm, lulia. Rupe lanţurile! Trăim într-o nouă 
eră. 

lulia suspină. 

— Eu nu am înţelepciunea ta, Calabah, şi nici încrederea pe care o ai tu. 

Calabah zâmbi şi o sărută pe obraz. 

— Oare vei ajunge vreodată să înţelegi marile adevăruri pe care ţi le-am 
dezvăluit în ultimele luni? 

— Spune-mi ce să fac, o imploră lulia. 

— Trebuie să iei propriile tale decizii, draga mea. 

Se ridică şi merse la fereastră, privind în grădină. Părea atât de 
maiestuoasă şi de frumoasă şi totuşi umbrită, chiar şi cu aura ceea de raze 
din jurul ei. 

— lulia, trebuie să-ţi planifici viaţa aşa cum ţi-o doreşti tu. O privi din 
nou. Fericirea izvorăşte dinăuntrul tău, din forţa ta interioară. 

lulia asculta, convingerea şi cadenţa vorbelor lui Calabah dându-i 
speranţă. 

— Ştiu că ai dreptate. Suspină şi privi în depărtare, gânditoare şi 
cuprinsă de tremur. Avortul e singura soluţie. Îşi încleştă mâinile. E greu să 
găseşti pe cineva care s-o facă? 

— Deloc. E o practică obişnuită. Cunosc cel puţin şase medici care o fac 
în fiecare zi. 

— Dar va fi dureros? 

— Va fi oarecum neplăcut, dar nu foarte tare şi nici nu va dura mult. Se 
va termina în câteva ore şi îţi vei recăpăta viaţa de dinainte, exact aşa 
cum ţi-o doreşti şi tu. 

Se apropie de lulia şi se aşeză lângă ea, acoperindu-i mâna cu palma ei. 


— Când ai vrea s-o faci? 

lulia îşi ridică privirea, palidă. 

— Poate într-o săptămână, două. 

— Foarte bine, zise Calabah cu un suspin uşor, retrăgându-şi mâna. 

Dar trebuie să înţelegi un lucru, lulia. Cu cât aştepţi mai mult, cu atât 
riscurile sunt mai mari. 

lulia se simţi cuprinsă de frică. 

— Atunci ar fi mai bine să o fac acum? 

— Ar fi înţelept s-o faci cât mai curând posibil. Chiar mâine dimineaţă, 
dacă se poate. 

— Unde trebuie să merg? 

— Nicăieri. Cunosc un medic care e foarte discret şi va veni la tine. 

Calabah se ridică şi lulia o strânse şi mai tare de mână, privind-o cu ochi 
mari şi speriaţi. 

— Ai să stai cu mine până va fi gata? 

Calabah o mângâie tandru pe obraz. 

— Voi face tot ce doreşti, lulia. 

— Vreau să rămâi cu mine. Am să mă simt mai bine dacă vei fi şi tu. 

Calabah se aplecă şi o sărută uşor pe buze. 

— Eu n-am să te părăsesc ca şi ceilalţi. Eu nu sunt tatăl tău sau Caius. 

Se îndreptă de spate şi-i zâmbi. 

— Ai luat o decizie înţeleaptă. După ce e gata avortul, vei putea să uiţi 
tot ce s-a întâmplat şi să iei viaţa de la capăt. Am să te învăţ tot ce trebuie 
să ştii ca să nu mai rămâi însărcinată. 

lulia o privi ieşind din cameră. De îndată ce rămase singură, îşi îngropă 
faţa în mâini şi plânse. 

Hadasa ştia că trebuie s-o lase pe lulia singură atunci când avea 
musafiri, îşi găsea alte lucruri de făcut, aşteptând să fie chemată. Astăzi 
lucra în grădină, împreună cu Sergius, un sclav din Britania. Când ieşi lulia, 
Sergius îşi făcu de lucru cât mai departe, pe cărare, la adăpost de firea ei 
aprigă. 

Înspăimântată, Hadasa constată că lulia plânsese din nou. De când o 


vizitase Octavia, stăpâna ei era agitată şi emoţionată, oscilând între 


accese de plâns şi de isterie. Din câte se vedea, vizita lui Calabah nu 
îmbunătăţise situaţia. lulia stătea în soare şi se plângea că-i e frig. Hadasa 
îi aduse şalul, dar văzu că ea tremura în continuare. 

— Vă simţiţi bine, doamnă? E din cauza copilului? 

lulia înţepeni. Copilul. Nu era încă un copil. Aşa i-a spus Calabah. Şi 
Calabah ştia. 

— Cântă-mi, porunci ea scurt, făcând semn spre harpa cea mică de 
lângă ea. Aceasta avea o agăţătoare de piele, aşa că Hadasa o putea căra 
cu ea tot timpul, punând-o deoparte doar atunci când lucra sau dormea. 
lulia o privi cum o ia în mâini şi începe să-i ciupească corzile cu blândeţe. 
O melodie blândă îi linişti nervii încordaţi. 

Hadasa cânta şi cu gura, dar observă că lulia nu-i acorda mare atenţie. 
Era absentă, tulburată. Hadasa îi privi mâinile care frământau lâna 
palusului şi cum apoi îşi încleştă pumnii până se albiră. Punând deoparte 
harpa cea mică, merse la ea şi îngenunche, luând-o de mâini. 

— Ce vă tulbură într-atât? 

Această... această sarcină. 

Vă e teamă? Vă rog, nu vă fie teamă, doamnă, zise ea. E cel mai natural 
lucru din lume. Domnul v-a surâs. Un copil e cea mai mare binecuvântare 
pe care o poate da Dumnezeu unei femei. 

— Binecuvântare? făcu lulia cu amărăciune. 

— Hrăniţi o nouă viaţă... 

lulia îşi smulse mâinile. 

— Ce ştii tu despre asta? 

Se ridică, depărtându-se. Apăsându-şi tâmplele cu degetele, încercă să- 
şi stăpânească emoţiile nestăvilite. Era timpul să înceteze să se mai poarte 
ca un copil la tot ce se petrecea. Calabah avea dreptate. Trebuia să-şi ia 
viaţa în mâini. 

O privi din nou pe Hadasa îngenuncheată lângă banca de marmură, cu 
ochii ei mari şi căprui plini de compasiune şi îngrijorare. lulia îşi duse mâna 
la inimă şi simţi un regret nespus. Hadasa o iubea. De asta avea atâta 
nevoie de ea. De asta o luase înapoi de la mama şi de la tatăl ei. 

Un zâmbet amar i se ivi în colţul gurii. Ce jalnică ironie ca singura 


persoană care o iubea necondiţionat să fie o sclavă. Ar fi trebuit să fie 
părinţii ei. Ar fi trebuit să fie Caius. 

— Tu n-ai cum să înţelegi prin ce trec eu, Hadasa. Tu nu ştii ce 
înseamnă să-ţi fie rău, să te simţi obosită tot timpul, să fii părăsită de 
bărbatul tău. Cum poţi ştii tu ce înseamnă să iubeşti un om aşa cum îl 
iubesc eu pe Caius? 

Hadasa se ridică încet. Îi căută faţa, mirându-se de disperarea ce se 
oglindea în ea. 

— Purtaţi copilul lui. 

— Un copil pe care nu şi-l doreşte, un copil care ne-a dezbinat. Nu-mi 
spune că asta e o binecuvântare din partea zeilor, zise lulia supărată. 

— Lăsaţi să mai treacă un timp, doamnă. 

De ce nu avea lulia ochi să vadă şi urechi să-l audă pe Domnul şi să-şi 
dea seama că e binecuvântată? 

— Timpul nu va schimba nimic, zise lulia. Dimpotrivă, va face lucrurile şi 
mai dificile. 

Calabah avea dreptate. Trebuia să-şi ia viaţa în mâini. Trebuia să 
îndrepte lucrurile. Dar se temea de decizia pe care o luase. Îndoiala o 
copleşi. 

Doar pentru că era o practică obişnuită o făcea să fie un lucru bun? ŞI 
dacă era un lucru bun, de ce se simţea atât de cuprinsă de îndoieli? 

Exista, oare, bine şi rău? Nu depindea, oare, totul de împrejurări? Nu era 
fericirea principalul ţel în viaţă? 

Voia s-o facă pe Hadasa să înţeleagă criza prin care trecea. Ar fi vrut ca 
ea să-i spună că totul va fi bine, că decizia ei de a face avort era una 
raţională. Că era singurul lucru prin care putea îndrepta din nou lucrurile 
între ea şi Caius. Dar când privi în ochii micuţei evreice, nu putu rosti 
niciun cuvânt. Nu putu să-i spună nimic. Ceea ce pentru Calabah nu era 
decât un simbol, pentru Hadasa era o viaţă. 

Dar ce importanţă avea părerea unei sclave? Ea nu ştia nimic. Nu era 
nimic. Nu era decât o sclavă, căreia zeul ei nevăzut îi luase tot ce avea. 

— Spui că e o binecuvântare pentru că cineva ţi-a spus că e o 


binecuvântare, zise lulia supărată, intrând în defensivă. Nu faci decât să 


repeţi ce ai auzit. Tot ce cânţi, tot ce spui nu e decât repetarea gândurilor 
şi vorbelor altei persoane. Oare nu asta ai făcut tot timpul cu Claudius? l-ai 
recitat din Scripturile tale, i-ai spus poveştile tale. Niciun gând nu-ţi 
aparţine. Cum ai putea să înţelegi prin ce trebuie să trec, alegerile pe care 
trebuie să le fac? 

Faptul că-i vorbise aspru Hadasei nu-i aduse nicio uşurare. De fapt, o 
făcu să se simtă şi mai rău. 

— Sunt obosită. Mă duc înăuntru să mă odihnesc. 

— Am să vă aduc nişte vin îndulcit, doamnă. 

Blândeţea Hadasei era ca sarea pe o rană deschisă şi lulia reacţionă în 
durerea ei oarbă. 

— Să nu-mi aduci nimic. Nici să nu te apropii de mine. Lasă-mă singură! 

Caius se întoarse acasă după-amiaza târziu. Era înfuriat şi lulia îşi dădu 
seama că pierduse din nou la curse. Resentimentele ei crescură încât nu 
rezistă tentaţiei de a-l tachina puţin. 

— Când te însoţeam eu, aveai întotdeauna noroc, zise ea. 

Caius se întoarse încet şi o privi cu ochi fioroşi şi întunecaţi. 

— Bine că ai fost bogată, draga mea, fiindcă altfel nici nu m-aş mai fi 
uitat la tine. 

Vorbele lui crude o trăsniră ca o palmă. Abia putea respira sub povara 
durerii provocate de acele cuvinte. Oare era adevărat? Imposibil. Era beat. 
De aceea-i vorbea cu atâta cruzime. Întotdeauna era crud când se îmbăta. 
Simţi nevoia să lovească înapoi, să-i sugă sângele, dar nu-i veni în minte 
nimic destul de tăios. El îi adresă un zâmbet rece şi ironic care-i sfâşie 
sufletul. Era de nepătruns şi era conştient de asta. 

Turnându-şi o cupă plină cu vin, Caius o bău până la fund. Într-o 
izbucnire de furie, aruncă cupa goală de argint de perete. Aceasta se 
ciocni de o pictură cu fecioare benchetuind şi satiri, făcând-o pe lulia să 
tresară. 

— Ai face bine să speri că mi se va schimba norocul la curse, zise el cu 
subînţeles şi plecă. 

Calabah veni devreme în dimineaţa următoare. Era însoţită de o femeie 


romană micuță, îmbrăcată într-o togă curată, cusută pe margini cu aur. O 


sclavă o urma, purtând o cutie sculptată, amenințătoare, sub braţ. 

— Nu trebuie să fii atât de speriată, lulia, zise Calabah, cuprinzând-o pe 
după umeri. Asellina e foarte pricepută la asta. A mai făcut-o de 
nenumărate ori până acum. 

O conduse prin holul pavat cu marmură până în camera ei. 

— Are o reputaţie impecabilă şi e foarte respectată în cercul ei. A scris 
anul trecut pentru comunitatea medicală o lucrare despre tehnicile 
avortului şi lucrarea ei se bucură de multă apreciere. Nu trebuie să te 
îngrijorezi de nimic. 

Asellina îi porunci unuia dintre sclavii lui Caius să umple din nou vasul 
pentru jăratic şi să aibă grijă să fie plin, pentru ca odaia să rămână caldă. 
Sclava ei puse jos cutia sculptată. Ea o deschise şi scoase o amforă. 
Turnând o parte din conţinut într-o cupă, adăugă vin şi o aduse la lulia. 

— Beţi asta. 

Vinul dulceag îi lăsă în gură un gust amar ca fierea. 

— Tot, zise Asellina împingând din nou cupa spre ea. Până la ultima 
picătură. 

Rămase în picioare, privind-o, după care luă cupa din mâinile 
tremurânde ale Iuliei şi o dădu sclavei. 

— Dezbracă-te şi întinde-te pe spate. 

Un val de panică o copleşi pe lulia. Calabah se apropie s-o ajute. 

— Va fi bine, şopti ea. Ai încredere în mine. Încearcă să te relaxezi. Aşa 
îţi va fi mai uşor. 

Asellina o examină temeinic, introducând un obiect înăuntrul ei şi 
lăsându-l acolo. Se duse şi-şi spălă mâinile într-un vas cu apă pe care i-l 
întinse sclava. 

— Sarcina e mult mai avansată decât ai spus. 

— Nu ştia sigur, zise Calabah încet. 

Asellina luă un prosop şi se aplecă deasupra luliei. Îi zâmbi. Înmânând 
prosopul sclavei, îi puse mâna pe frunte. 

— În curând vei simţi nişte crampe, draga mea. E neplăcut până când 
trupul tău leapădă afară toate țesuturile. Va dura câteva ore, nu mai mult. 


Se trase încet înapoi şi-i aruncă o privire fugară lui Calabah. 


— O clipă... 

Schimbară câteva vorbe în şoaptă lângă uşă. Calabah părea mânioasă. 

— Ai mărit tariful, o auzi lulia zicând. 

— Am foarte multe cereri şi tu ai insistat să o fac repede. A fost nevoie 
să-mi anulez alte programări ca să pot veni aici. 

Calabah se întoarse şi se aplecă deasupra luliei. 

— Îmi pare rău, lulia, dar trebuie să te întreb. Ai ceva bani la îndemână? 

— Nu. Caius îi administrează pe toţi. 

— Trebuie să faci ceva în privinţa asta, zise Calabah iritată. Ei bine, dar 
acum nu mai e nimic de făcut. Va trebui să-i dau perlele tale până vom 
face rost de bani gheaţă. 

— Perlele mele? făcu lulia. 

— Doar până voi sta de vorbă cu Caius ca să obţin de la el ce-i datorăm 
Asellinei pentru serviciile ei. Nu te uita aşa la mine. Nu trebuie să-ţi faci 
griji în privinţa recuperării perlelor. Le vei avea înapoi mâine după-amiază. 
Promit. Unde sunt? 

Asellina părăsi vila cu perle cu tot. 

Contracţiile luliei începură o oră mai târziu şi, odată declanşate, 
deveniră din ce în ce mai puternice şi mai dese, succedându-se cu 
repeziciune una după cealaltă. Se zvârcolea de durere, cu trupul scăldat în 
transpiraţie. 

— Mi-ai spus că n-o să doară, gemu ea, înfigându-şi degetele în 
acoperitoare şi răsucindu-le. 

— Tu te împotriveşti, lulia. Trebuie să te relaxezi şi nu te va mai durea 
aşa de rău. Nu te mai sforţa. E prea devreme. 

lulia scoase un suspin de uşurare când contracția se termină. 

— Vreau să vină mama. Îşi clătină capul înainte şi înapoi pe pernă 
gemând, când începu alta. Hadasa. Aduceţi-mi-o pe Hadasa. 

Hadasa veni îndată la chemările ei. De îndată ce intră în camera luliei, 
îşi dădu seama că se petrecea ceva îngrozitor. 

— A venit servitoarea ta, lulia. Acum încearcă să te relaxezi, zise 
Calabah. 

— Doamnă, zise Hadasa, aplecându-se deasupra ei îngrozită. Copilul? 


— Taci, proasto, şuieră Calabah, împingând-o la o parte cu ochii 
întunecaţi. 

Adu un lighean cu apă şi o cârpă. 

Se aplecă din nou deasupra luliei şi tonul îi era din nou blând şi mieros, 
îşi puse mâna pe burta ei albă şi zâmbi. 

— E aproape gata, lulia. Nu mai durează decât puţin. 

— O, lunona, fii îndurătoare... gemu lulia scrâşnind din dinţi, cu umerii 
ridicaţi în timp ce se sforţa. 

— Să trimit după doctor? întrebă Hadasa, punând apă în lighean. 

— A trecut deja un doctor pe-aici, zise Calabah. 

lulia gemu când fu cuprinsă de o nouă durere. 

— N-aş fi făcut-o dacă aş fi ştiut că va fi aşa. O, lunona, îndurare, 
îndurare... 

— Crezi că dacă ai fi dus copilul până la capăt şi l-ai fi născut, ti-ar fi fost 
mai uşor? Mai bine scapi de el acum. 

Hadasa se făcu albă ca ceara. Scoase un țipăt şi ligheanul îi scăpă din 
mâini, lovindu-se cu zgomot de podea. Calabah se uită la ea cu asprime şi 
Hadasa o privi la rândul ei îngrozită. 

Femeia mai vârstnică se ridică şi porni grăbită spre ea, plesnind-o peste 
faţă. 

— Nu sta acolo când vezi că suferă. Fă ce ţi se spune. Dă-mi celălalt 
lighean de-acolo şi du-te să aduci nişte apă călduţă. 

Hadasa ieşi grăbită din cameră. Se sprijini de zidul rece de marmură şi- 
şi acoperi faţa. O auzi pe lulia ţipând dincolo de uşa închisă şi glasul 
agoniei ei o puse în mişcare. Alergă şi umplu un ulcior mare cu apă 
călduţă de la baie, apoi se întoarse. 

— S-a terminat totul, lulia, tocmai îi spunea Calabah când Hadasa intră. 
Sarcina era mult mai înaintată decât ai crezut. De aceea a fost atât de 
dificil. Ssst, gata cu plânsul. S-a terminat. Nu va mai trebui niciodată să 
suferi aşa. 

O văzu pe Hadasa în cadrul uşii. 

— Nu mai sta acolo aşa, fato. Adu apa încoace. Pune ulciorul jos lângă 
pat. la mizeria asta de pe podea şi scapă de el. 


Fără să se poată uita la lulia, Hadasa îngenunche şi luă cu grijă micul 
ghemotoc însângerat de pe podea. Se ridică şi ieşi din cameră în tăcere. 
Calabah o urmă până la uşă, închizând-o ferm în urma ei. 

Hadasa se opri de îndată ce ajunse afară în hol. Scapă de el. Simţi un 
nod în gât şi duse ghemotocul la inimă. 

O, Dumnezeule... şopti ea cu glas frânt. Orbită de lacrimi, merse 
poticnindu-se până în grădină. 

Cunoştea bine aleile, aşa că urmă una ce ducea la un prun înflorit. 
Prăbuşindu-se la pământ, ţinu ghemotocul la piept, legănându-l înainte şi 
înapoi şi plânse. Cu mâinile goale, săpă o groapă în lutul moale şi puse 
copilul avortat înăuntru. O acoperi şi mângâie cu blândeţe pământul. 

Domnul să te ducă sus în ceruri, să cânţi împreună cu îngerii... 

Nu se mai întoarse în casă. 

Marcus se opri la vila surorii lui să-i facă o vizită. Liniştea din casă era 
tensionată şi, când fu condus în camera Iuliei, o găsi încă în pat. Ea zâmbi, 
dar nu era nici urmă de veselie în zâmbetul ei. Ochii îi erau umbriţi de 
nefericire. 

— Ce s-a întâmplat, surioară? întrebă el, traversând camera. Poate 
auzise zvonuri despre infidelitatea lui Caius sau aflase despre recentele lui 
pierderi la curse. Era palidă şi părea deprimată. Eşti bolnavă? 

O servitoare stătea lângă patul ei aşteptând s-o slujească, dar aceasta 
nu era Hadasa. 

— Am pierdut copilul în dimineaţa asta, zise ea evitându-i privirea şi 
netezindu-şi pătura pe pântece. Nu mai simţea nicio durere, doar această 
apatie care părea s-o tragă în jos. Nu putea să se elibereze de senzaţia 
teribilă de goliciune şi de pierdere, ca şi când nu s-ar fi fost scos din ea un 
simplu ţesut. Ca şi când, odată cu el, ar fi fost smulsă şi o parte din ea, iar 
acum îşi dădea seama că acea parte n-o va mai putea recupera niciodată. 

Marcus îi ridică bărbia şi-i studie faţa. 

— Ai făcut un avort, nu-i aşa? 

Ochii ei erau plini de lacrimi. 

— Caius nu-şi dorea copilul, Marcus. 

— El ţi-a cerut să faci asta? 


— Nu, dar ce altceva puteam să fac? 

El o mângâie cu blândeţe pe obraji. 

— Eşti în regulă? 

Ea dădu din cap plictisită şi se lăsă pe spate. 

— Calabah mi-a spus că mă voi simţi mai bine în câteva zile. A spus că e 
normal să sufăr de depresie după asta. Darva trece. 

Calabah. Ar fi trebuit să-şi dea seama. Îi îndepărtă părul de pe tâmple şi 
o sărută uşor. Apoi se îndepărtă, scărpinându-se în ceafă. Dacă ar fi spus 
ceva împotriva lui Calabah, n-ar fi făcut decât s-o apropie şi mai mult pe 
lulia de ea. lulia se asemăna în prea multe privinţe cu el. Nu-i plăcea săi 
se dicteze cum să-şi trăiască viaţa. 

— E totul în regulă, Marcus, nu? Nu-i nimic rău în ceea ce am făcut, nu-i 
aşa? 

Ştia că ea ar fi vrut să-i spună că e de acord cu decizia ei de a avorta 
copilul, dar nu reuşi s-o facă. Evitase întotdeauna subiectul atunci când 
venise vorba, pentru că îl făcea să se simtă prost. Dar lulia avea nevoie de 
mângâiere. Se întoarse şi se aşeză alături de ea. 

— Linişteşte-te, micuţo. N-ai făcut nimic ce să nu fi făcut alte sute de 
femei înaintea ta. 

— Acum Caius mă va dori din nou. Ştiu asta. 

Buzele lui Marcus se strânseră. Venise să stea de vorbă cu ea despre 
Caius, dar astăzi nu era o zi potrivită ca să mai adauge o nouă problemă la 
cele pe care le avea deja. Nu era nevoie să ştie despre pariurile pierdute 
ale soţului ei, care atingeau o cotă alarmantă. Şi chiar dacă ar fi fost 
conştientă, ce ar fi putut să facă, dacă nu avea nicio influenţă asupra lui? 

— Am să-i spun mamei şi tatii că ai pierdut copilul şi că ai nevoie de 
timp să te odihneşti şi să-ţi revii. 

Era mult prea vulnerabilă şi fragilă acum ca să dea ochii cu ei. O singură 
privire şi tata şi-ar fi dat seama că se simţea foarte vinovată de ceva. Asta 
avea să ducă la o serie de întrebări, care se vor finaliza cu o mărturisire 
isterică. Prăpastia din familie era deja şi fără asta prea adâncă. 

Marcus luă mâna luliei şi o ţinu strâns. 


— Totul va fi bine. Îl învinuia pe Caius pentru că o făcuse să creadă că 


numai avortând copilul îi putea recâştiga dragostea. Îi şterse o lacrimă de 
pe obraz şi o strivi între degete. Voia să se răzbune pe Caius, dar orice ar fi 
făcut, ştia că ar fi făcut-o pe lulia să sufere. Se simţea neajutorat. 

— Încearcă să dormi, lulia. Îi sărută mâna. Am să mai trec mâine să te 
văd. 

Ea se agăţă de palma lui cu ambele mâini şi se ridică. 

— Marcus. Te rog. Încearcă să dai de Hadasa. Calabah a trimis-o din 
cameră să... Se opri, cu ochii umbriţi. De atunci nu s-a mai întors, iar eu 
vreau să-mi cânte. 

— Am s-o găsesc şi am s-o trimit la tine. 

leşi în peristil. Mai mulţi sclavi şuşoteau între ei, stând în picioare lângă 
fântână. Când unul dintre ei îl zări, se împrăştiară cu toţii la treburile lor. 

— N-ai văzut-o cumva pe sclava Hadasa? îl întrebă el pe un sclav care 
spăla dalele piscinei. 

— A plecat în grădină, domnule, şi nu s-a mai întors. 

Marcus trecu pe sub boltă în căutarea ei. O găsi stând cu genunchii 
strânşi la piept, cu faţa ascunsă în palme. 

— lulia are nevoie de tine, zise el. 

Ea nu-şi ridică capul. M-ai auzit? lulia are nevoie de tine. 

Ea spuse de această dată ceva, însă, cu capul coborât pe genunchi, 
vorbele ei erau de neînțeles. Îşi ridică mâinile deasupra capului şi Marcus 
văzu că erau murdare de pământ. Închise ochii. 

— Ştiu totul, zise el, dându-şi seama ce fusese trimisă să facă. Încearcă 
să uiţi. Va fi bine într-o zi-două şi Caius nu va fi supărat pe ea. Niciunul nu- 
şi dorea copilul. 

Ea îl privi. Lacrimile îi curgeau printre petele de murdărie, brăzdându-i 
obrajii palizi. Ochii îi erau plini de groază şi de durere. Se ridică în picioare 
şi el se strâmbă văzând petele de sânge de pe haina ei murdară. Ea îşi 
întinse mâinile şi se holbă la ele, tremurând din tot trupul. 

— „Scapă de el”, a spus. Un copilaş înfăşurat într-o cârpă şi aruncat pe 
podea ca un gunoi. Un copil... 

— Scoate-ţi-l din minte. Nu te mai gândi la el. În plus, sarcina luliei nu 


era destul de avansată ca să aibă vreo importanţă. Nu era chiar un copil... 


— O, Dumnezeule... 

Degetele ei se înfipseră în haina pătată. 

Nu era un copil, repetă cu un geamăt de durere şi îl privi cuprinsă de o 
cruntă disperare. „Tu mi-ai întocmit rărunchii, Tu m-ai ţesut în pântecele 
mamei mele... Trupul meu nu era ascuns de Tine, când am fost făcut într- 
un loc tainic, ţesut în chip ciudat, ca în adâncimile pământului. Când nu 
eram decât un plod fără chip, ochii Tăi mă vedeau; şi în cartea Ta erau 
scrise toate zilele care-mi erau rânduite, mai înainte de a fi fost vreuna din 
ele”. 

Lui Marcus i se ridică părul pe ceafă. Vorbea ca un oracol de la templu şi 
expresia din ochii ei îl străpunse. 

— Opreşte-te! 

Ea începu să plângă şi mai tare, vorbind de această dată în aramaică, cu 
capul lăsat pe spate. 

— „Yeshua, Yeshua, saloch hem kiy mah casu lo yaden”, zise ea cu glas 
frânt. „lisuse, lisuse, iartă-i că nu ştiu ce fac”. 

Marcus o prinse de umeri. 

— Opreşte-te, îţi spun! 

Voia s-o scuture, s-o scoată din transă, dar ea îl privi cu ochi limpezi. 

— Oare voi, romanii, sunteţi atât de nebuni încât să nu aveţi niciun pic 
de teamă? Dumnezeu ştie şi de o vrabie când cade pe pământ. Credeţi că 
Dumnezeu nu ştie ce faceţi? Daţi atâta importanţă plăcerilor deşarte încât 
sunteţi gata să vă ucideţi proprii copii de dragul plăcerilor voastre? 

Marcus îi dădu drumul şi se trase înapoi. 

Ea păşi înainte, agăţându-se de haina lui albă cu mâinile ei murdare de 
sânge şi pământ. 

— Nu aveţi nicio teamă? 

El o prinse de încheieturi şi se eliberă. 

— De ce să-mi fie mie teamă? 

Putin îi păsa de zeul ei, dar acuzaţiile fetei îl dureau şi-i stârneau mânia. 

— În schimb ţie ar trebui să-ţi fie. Spui cuvinte aspre pentru o sclavă. Ai 
uitat atât de repede de lerusalim? N-am auzi de nicio femeie romană care 


să-şi fi ucis copilul nou-născut ca să-l gătească pentru cină! 


Ea nu se dădu înapoi în faţa mâniei lui. 

— O urâciune la fel de mare în faţa lui Dunnezeu, Marcus! Dar oare o 
femeie înnebunită de foame e acelaşi lucru cu ce s-a petrecut aici? Ce 
scuză are lulia, înconjurată de confort? Ea e sănătoasă la minte. A cântărit 
bine lucrurile. A luat hotărârea în mod conştient. 

— Ce altceva ar fi putut să facă? Nu-şi dorea un copil, nici ea, nici Caius. 
Căsnicia i se duce de râpă. 

— Şi uciderea propriului copil va îndrepta lucrurile? Credeţi că, pentru că 
nu vă doriţi ceva, aveţi dreptul să-l distrugeţi? E viaţa unui om un lucru de 
nimic în ochii voştri? Credeţi că lulia nu va fi judecată? 

— Cine o va judeca? Tu? 

— Nu, zise Hadasa cu faţa crispată şi lacrinile curgându-i din nou. Nu! 
Clătină din cap, cu ochii închişi. Eu nu am dreptul să condamn pe nimeni, 
indiferent ce ar face, dar mi-e teamă pentru ea Dumnezeu ştie. 

Îşi acoperi faţa cu mâinile. 

larăşi dumnezeul ei şi legile lui infernale, gândi Marcus, cuprins de milă. 

— Hadasa, nu trebuie să te temi pentru ea. Aici nu suntem în ludeea. 

Nu va fi ucisă cu pietre. În Roma există civilizaţie. Nicio lege nu 
condamnă o femeie care face un avort, dacă asta este alegerea ei. 

Ochii ei aruncau scântei, iar ea era într-o stare în care nu o mai văzuse 
niciodată . 

— Civilizație! Dar legea lui Dumnezeu? Credeţi că El nu va judeca? 

— Îți faci prea multe griji pentru ce ar putea gândi acest dumnezeu al 
tău. Eu mă îndoiesc că îi pasă. 

— Credeţi că pentru că nu aveţi credinţă în El, nu există. Vă închinaţi la 
zei ciopliţi de mâinile şi de imaginaţia voastră şi tăgăduiţi faptul că 
Dumnezeul Cel Preaînalt există, Cel care v-a creat din ţărână şi v-a dăruit 
viaţă. La sfârşit, nu va conta dacă aţi crezut sau nu, Marcus. Există o lege 
mai presus de legea omenească şi nici împăratul vostru, nici legiunile 
toate, nici toată învăţătura lumească nu va putea sta împotriva... 

Marcus îi astupă gura cu palma înainte să apuce să termine. 

— Taci! 


AAA 


Ea se zbătu, iar el o târî în spatele tufişurilor, la adăpost de privirile celor 


din casă. 

— Cum poţi fi atât de proastă, Hadasa? Să nu mai vorbeşti despre acest 
zeu blestemat al tău! porunci el cu inima bătându-i nebuneşte. Vorbele ei 
erau cutremurătoare şi puteau să-i aducă condamnarea la moarte. 

Îşi tinu mâna ferm peste buzele ei, scuturând-o o dată, ca să nu se mai 
împotrivească. 

— Ascultă glasul raţiunii! Ce putere există în afară de Roma, Hadasa? ce 
altă putere de pe pământ se compară cu ea? Crezi că acest zeu 
atotputernic al vostru e atât de puternic? Unde a fost atunci când aţi avut 
nevoie de el? A privit cum era sfâşiată ludeea de război, cum oraşul şi 
Templul ei erau făcute una cu pământul, iar poporul lui dus în robie. Și 
spui că acest zeu are putere? Nu! Sau că te iubeşte? Nu! Sau că trebuie să 
te temi de el? Niciodată! 

Ea se linişti şi îl privi cu o milă ciudată în privire. El se îmblânzi, dorindu- 
şi ca ea să judece raţional. Mâna lui era udă de lacrimile ei. Vorbi încet. 

— Nu mai e nicio altă putere pe pământ decât cea a împăratului şi a 
Romei. Imperiul e cel care menţine pacea. Pax Romana, Hadasa. E 
câştigată cu un preţ enorm. Credinţa că mai există şi altceva e visul de 
libertate pe care-l are un sclav, dar totodată o invitaţie la moarte. 
lerusalimul nu mai există. 

N-a mai rămas nimic din el. Poporul tău e împrăştiat pe tot pământul ca 
pleava. Nu te agăța de un zeu care nu există, sau, dacă există, se vede 
clar că vrea să-şi distrugă poporul ales. 

Îşi retrase mâinile încet şi văzu urmele pe care degetele lui le lăsaseră 
pe pielea ei. 

— N-am vrut să te rănesc, zise el. Era atât de palidă şi de tăcută. 

— O, Marcus, zise ea în şoaptă, privindu-l drept în ochi ca şi când l-ar fi 
implorat. 

Numele lui nu mai sunase atât de dulce niciodată pe buzele unei femei. 

— Renunţă la credinţa asta într-un zeu nevăzut. El nu există. 

— Oare poţi vedea aerul pe care îl respiri? Oare poţi vedea forţa care 
aduce fluxul şi refluxul şi schimbarea anotimpurilor sau care trimite 


păsările în ţările calde? Ochii ei se umplură de lacrimi. Cum poate Roma, 


cu toată ştiinţa ei, să fie atât de nebună? O, Marcus, Dumnezeu nu poate fi 
cioplit în piatră. Nu poate fi cuprins într-un templu. Nu poate fi închis pe un 
vârf de munte. Cerul e tronul Lui; pământul, sprijinul pentru picioare. Tot 
ce vezi este al Lui. Imperiile se vor înălța şi vor cădea. Dar Dumnezeu va 
rămâne. 

Marcus se holbă la ea, hipnotizat de vorbele ei şi mut de frustrare, 
văzând-o cum vorbea cu atâta convingere. Nimic din cele spuse de el nu 
ajunseseră la ea. O teamă bruscă pentru viaţa ei se rostogoli asupra lui ca 
un val, urmată de o mânie teribilă împotriva credinţei ei încăpăţânate în 
acest zeu nevăzut. 

— lulia m-a trimis să te găsesc, zise el încordat. Ai s-o slujeşti, aşa cum 
ai făcut întotdeauna sau va trebui să găsesc pe altcineva să te 
înlocuiască? 

Expresia ei se schimbă ca şi când şi-ar fi tras un văl pe faţă. Îşi plecă 
capul şi-şi împreună mâinile în faţa ei. Oricare ar fi fost sentimentele şi 
convingerile pe care le îmbrăţişa cu atâta pasiune, ele erau acum ascunse 
cu grijă înăuntrul ei. Era mai bine să rămână acolo. 

— Am să merg la ea, domnule, zise încet. 

Domnule. Din nou el era stăpânul, iar ea sclava. Marcus simţea 
prăpastia dintre ei ca pe o rană deschisă. Se ridică şi o privi cu răceală. 

— Spală-te şi aruncă haina asta de pe tine înainte să te duci la ea. Nu 
are nevoie să i se aducă aminte ce a făcut. 

Se întoarse şi plecă. 

Hadasa îl privi depărtându-se, cu ochii arzându-i, înlăcrimaţi. O adiere 
uşoară de vânt trecu prin grădină. 

— leşua, leşua, şopti ea, închizându-şi ochii. Ai milă de el. Ai milă de 
lulia. O, Doamne, ai milă de ei toţi. 


CAPITOLUL 21 


Atretes îşi trecu mâinile prin păr. Devenise atât de obişnuit cu sunetul, 
că abia mai auzea pantofii cu ţinte ai gărzii trecând pe lângă gratiile de 
fier de deasupra capului său. Dacă n-ar fi avut visul acela. Auzi apoi 
zgomotul greu de paşi şi desluşi umbra paznicului. Neliniştit, se ridică în 
întunericul celulei, întrebându-se cât mai era până la ivirea zorilor. Mai 
bine să fie în curte, făcând exerciţiile aspre. Mai bine să ţină o sabie în 
mână. Visul îl umpluse de ecoul unei amintiri atât de puternice a pădurilor 
întunecate din ţinutul lui natal, încât avu impresia că va înnebuni în 
captivitatea celulei lui. 

Ridică idolul de piatră din nişa din colţ. Îşi trecu uşor degetele peste cei 
doisprezece sâni lăsaţi care-i acopereau pieptul şi burta. Tiwaz îl 
abandonase în Germania şi avea nevoie de un zeu la care să se-nchine. 
Poate acesta ar fi fost de ajuns. Artemis făcea apel la senzualitatea lui 
Atretes. Bato spunea că, pentru o jertfă de bani, preotesele din templu îi 
slujeau pe închinătorii devotați. Atretes vizitase templul lui Isis şi ieşise de 
acolo sătul şi plin de o nelinişte nelămurită în urma vizitei. Femeile se 
închinau şi ele şi li se puneau la dispoziţie preoţi, în schimbul unei anumite 
sume. Roma îşi avea plăcerile ei. 

Torța pâlpâi deasupra capului său şi auzi gărzile vorbind între ele. Puse 
idolul înapoi în nişă şi se ridică pe banca de piatră. Sprijinindu-se de zidul 
rece, închise ochii şi o visă din nou pe mama lui, profeţind în faţa unui rug 
aprins: „O femeie cu părul şi cu ochii negri...” Nu mai a avusese acel vis de 
luni de zile, din noaptea de dinainte de a-l omori pe Tharacus, când le 
zărise pe cele două femei în livada de pe marginea drumului spre Capua, 
Dar în seara aceasta visul fusese atât de puternic şi de real, încât încă îl 
hăituia asemeni unui ecou în întuneric. Femeia de care vorbise mama lui 
era aproape. 

Roma era plină de femei cu părul şi cu ochii negri. Multe dintre cele care 
frecventau petrecerile de dinaintea jocurilor erau nemaipomenit de 
frumoase. Unele i se ofereau. Simţindu-se insultat, le ignora. Faptul că 


punea la încercare răbdarea împăratului era o modalitate prin care se 


distra. Lui Atretes nu-i mai era teamă că va fi răstignit sau dat la fiare: 
gloata romană nu avea să permită niciodată una ca asta. Cu optzeci de 
ucideri care-i erau puse în seamă, oamenii se îmbulzeau cu miile în Circus 
Maximus numai pentru a-l vedea luptând. Împăratul nu era prost. Nu era 
dispus să piardă o asemenea marfă de preţ dintr-un capriciu atât de 
nesemnificativ cum ar fi fost mândria. 

Totuşi Atretes nu avea nicio satisfacţie de pe urma faimei sale. De fapt, 
descoperi că ea nu făcea decât să-i accentueze starea de robie. Mai mulţi 
paznici aflaţi pe urmele lui, nu pentru a preveni evadarea, care era acum 
imposibilă, ci pentru a-i împiedica pe cei care-l adorau să-l sfâşie de viu. 

Numele lui se afla pe toate zidurile din oraş. Oamenii îl întâmpinau 
aruncându-i înainte flori şi monede, înainte şi după luptă, şi daruri de la 
amorataie îi erau aduse zilnic la ludus. Nu putea ieşi nicăieri fără să-l 
însoţească o duzină de paznici instruiți. Vizitele la hanul lui Pugnax nu-i 
mai erau permise din cauza dezordinii pe care o creau. Simpla lui prezenţă 
la câte o petrecere le făcea pe unele femei să leşine. Când se afla pe 
nisipul arenei, numele lui era scandat de mii de oameni până când ajungea 
să răsune precum pulsaţiile ritmice ale inimii unei fiare preistorice. 

Doar în vise îşi mai aducea vag aminte cum era să fie liber prin păduri, 
să simtă tandreţea soţiei sale, să audă râsetele zglobii ale copiilor. Tot ce 
era uman în el îi era ucis încetul cu încetul de fiecare dată când era pus în 
faţa unui adversar pe care-l înfrângea. 

Atretes îşi privi mâinile. Erau puternice şi pline de bătături de la multele 
ore de exerciţiu în care ţinuseră o spadă grea... şi parcă şi mai grele îi erau 
de la sângele cu care fuseseră mânijite. Îşi aminti de faţa lui Caleb, 
aşteptând să fie ucis de o lovitură mortală, în timp ce mulţimea însetată 
de sânge urla: „Jugula!”. Broboane mari de sudoare se prelingeau de pe 
fruntea lui Atretes, orbindu-l. Sau poate erau lacrimi? 

— Dăruieşte-mi eliberarea, prietene, rostise Caleb clătinându-se pentru 
că pierduse mult sânge. Îşi aşezase mâinile pe coapsele lui Atretes şi-şi 
lăsase capul pe spate. Când Atretes îi dădu lovitura, mulţimea se ridică în 
picioare cu ţipete exaltate. 

Atretes deschise ochii, încercând să-şi alunge amintirea, dar aceasta 


stăruia precum un cancer ce-i devasta sufletul. 

Uşa fu deschisă şi ieşi în curte pentru a-şi face exerciţiile. Simţi o 
oarecare uşurare, concentrându-se asupra antrenamentului fizic atât de 
aspru. 

Bato stătea pe balcon, însoţit de oaspeţii veniţi la ludus. Nu era un lucru 
neobişnuit ca vizitatorii să-i urmărească pe gladiatori în timpul 
antrenamentelor. Unii veneau ca să cumpere, alţii ca să privească. Atretes 
nu le acordă nicio atenţie până în momentul în care două tinere apărură 
lângă Bato. O recunoscu imediat pe Octavia, căci o vedea frecvent la 
petrecerile de dinaintea jocurilor şi se ştia că făcea câte o pasiune pentru 
fiecare gladiator dispus să se uite la ea. Dar cea care-i atrase de fapt 
atenţia fu cealaltă fată. Era înfăşurată într-un palus albastru cu marginile 
colorate în galben şi roşu. Era tânără şi foarte frumoasă, cu pielea albă, 
ochi negri şi păr închis la culoare. 

încercă să-şi concentreze întreaga atenţia asupra antrenamentului, dar 
simţea cu atâta intensitate privirea fetei aţintită asupra lui, încât simţi cum 
i se zburleşte părul de pe ceafă. O femeie cu părul şi ochii negri... Vorbele 
rostite în vis de mama sa. Îşi întoarse din nou privirea spre ea. Octavia îi 
spunea ceva în şoaptă, dar ea era atât de atentă la el că parcă nici nu 
auzea ce-i spunea. Era romană, şi profeția mamei lui îl izbi ca o lovitură. 

Care femeie decentă ar fi venit la ludus? Era oare şi ea, ca şi Octavia, 
atrasă de bărbaţii care vărsau sânge? Mintea îl avertiza să îşi ridice garda 
împotriva ei, în timp ce inima îl atrăgea spre ea. 

Stătea ca o zeiţă deasupra lui, nepăsătoare şi intangibilă. Atretes se 
simţi copleşit de dorinţă şi de mânie. Se opri din exerciţiu. Întorcându-se, o 
privi drept în faţă îndrăzneţ şi ochii lor se întâlniră. Ridicând dintr-o 
sprânceană îi susţinu privirea, după care, dispreţuitor, îşi întinse mâna 
spre ea. Mesajul era clar, dar în loc să râdă şi să-i strige cuvinte de 
încurajare ca Octavia, fata în albastru îşi duse mâna la inimă şi se dădu 
înapoi stânjenită. Bato le spuse ceva celor două femei, care se întoarseră 
şi intrară în clădirea principală. 

Bato veni după el în baie. 

— Octavia a fost încântată că i-ai acordat atenţie astăzi, zise el 


sprijinindu-se de un stâlp de piatră, cu un prosop înfăşurat în jurul brâului 
şi altul atârnându-i pe umărul puternic. 

— Gestul nu era pentru ea, replică Atretes, ieşind din apă şi luând un 
prosop de pe raft. 

— Doamna lulia e destul de frumoasă ca să-l facă pe orice om să uite de 
sine şi de ura împotriva Romei, zise Bato cu un umor dur. 

Un muşchi se zbătu pe obrazul lui Atretes, dar nu-i răspunse. 

— E măritată cu Caius Polonius Urbanus, un bărbat care se învârte prin 
cercuri înalte. Am auzit că are o descendență discutabilă şi un caracter şi 
mai discutabil. Averea şi-a câştigat-o prin ea. Primul ei soţ era bătrân şi a 
murit la câteva luni după căsătoria lor. Tatăl ei a renunţat la orice drept 
asupra moştenirii şi a predat conducerea fiului său, Marcus, un investitor 
iscusit, dar se spune că Urbanus îi risipeşte toată averea pe cursele de cai. 

Atretes îşi trase peste cap o haină curată şi-l privi mânios în timp ce-şi 
strângea o cingătoare în jurul brâului. 

— De ce-mi faci cinstea de a-mi dezvălui viaţa privată a acestei 
doamne? 

— Pentru că e prima oară când văd că-ţi suceşte capul o femeie. Şi încă 
una romană. Se îndreptă şi zâmbi batjocoritor. Nu te descuraja, Atretes. 
Tatăl ei e un efesean care şi-a cumpărat cetăţenia cu aur şi influenţă. 

În noaptea aceea o visă din nou pe mama sa şi, în timp ce aceasta 
profeţea, o văzu pe doamna lulia venind spre el prin negura pădurii 


întunecoase. 


Hadasa se întoarse în piaţă, căutând o anume tarabă pe la care trecuse 
ieri cu stăpâna ei. Proprietarul roman vindea fructe şi lulia îşi cumpărase 
de la el struguri ca să-i mănânce în drum spre templul Herei. Hadasa 
observase un mic simbol gravat pe tarabă. Trasând cu degetul peştele, îşi 
ridicase privirea. Proprietarul o privise drept în ochi şi dăduse o dată din 
cap, continuând în acelaşi timp să se târguiască cu lulia. Hadasa simţise 
un val de speranţă plină de bucurie născându-se în inima ei. 

Nerăbdătoare să se întoarcă la tarabă, îşi croi drum prin mulţimea de 


oameni. Găsind-o, rămase la o parte până când negustorul vându nişte 


mere unui sclav grec. 

— Mâine voi avea prune pentru tine, Callistus. 

— Sper că la un preţ mai bun decât săptămâna trecută, Trophimus. 

Trophimus îl expedie cu un gest hilar şi-i zâmbi fetei. 

— Te-ai întors să mai iei struguri pentru stăpâna ta? 

Ea ezită, privindu-l în ochi. Oare a înţeles greşit ieri? El aşteptă, fără să 
mai insiste. Fata se uită la tarabă şi nu mai văzu semnul. Apoi, dând la o 
parte un coş cu măsline, îl zări. Îşi ridică privirea spre el şi trasă cu 
degetele peştele încrustat. Cu inima bătându-i nebunește, şopti: 

— lisus Cristos, Fiul lui Dumnezeu, Mântuitorul. 

Chipul lui se lumină. 

— lisus e Domnul, zise el şi o luă de mână. 

— Am ştiut în clipa când ai venit ieri că eşti parte din trup. 

Ea suspină şi valul de uşurare aproape o copleşi. Lacrimile îi inundară 
ochii. 

— Slavă Domnului. A trecut atâta timp de când... 

Trophimus privi în jur şi se aplecă mai tare spre ea. Îi spuse când şi unde 
se adunau credincioşii în fiecare noapte. 

— Bate o dată, aşteaptă şi apoi mai bate de trei ori. Ţi se va deschide 
uşa. Numele tău? 

— Hadasa, sclavă a luliei Valerian, soţia lui Caius Polonius Urbanus. 

— Hadasa. Am să le spun fraţilor şi surorilor să te aştepte. 

Plină de bucurie şi nerăbdare, Hadasa se întoarse la vilă cu forţe 
reînnoite, lulia ieşea întotdeauna, dându-i posibilitatea să se roage în 
grădină. În seara asta, se va închina printre prieteni. 

Mai târziu, în după-amiaza aceleiaşi zile, Caius intră în camera luliei 
chiar când Hadasa o ajuta să se pregătească să iasă în oraş. Începură o 
discuţie aprinsă. 

— Dacă ai destul timp pentru Octavia, poţi să-mi acorzi şi mie câteva 
ore din preţiosul tău timp în seara asta! zise Caius. Anicetus se va simţi 
insultat dacă nu vei veni la ziua lui de naştere. 

lulia stătea în faţa oglinzii şi o privea pe Hadasa cum îi aranjează părul, 
prefăcându-se indiferentă la furia soţului ei. Doar spatele ei încordat trăda 


faptul că-i auzise cererile. 

— Nu-mi pasă dacă Anicetus se va simţi insultat, zise ea. Inventează tu 
o scuză, Caius. Calabah m-a invitat la o piesă de teatru. 

— În Hades cu Calabah! strigă el furios. Ţi-am cerut foarte puţine în 
ultima vreme. Am nevoie de tine în seara asta. 

lulia îi întâlni privirea în oglindă. 

— Ai nevoie de mine? Ce minunat. 

Alimentată de informaţiile pe care i le aduseseră agenţii chiar în după- 
amiaza aceea, lulia se întoarse încet, cu mâinile încrucişate în poală. N- 
avea decât s-o implore. 

— De ce în seara asta, Caius? întrebă ea, provocându-l să-i spună 
adevărul. Ştia de ce avea nevoie de ea la petrecere. Se întrebă dacă va 
avea curajul să o recunoască în faţa ei. 

— Anicetus te admiră, zise el, evitându-i privirea. E asociatul meu în 
afaceri. N-are să ţi se-ntâmple nimic dacă-i acorzi un zâmbet sau un flirt 
nevinovat. 

Îşi turnă nişte vin. 

lulia zâmbi stins, încântată de tulburarea lui. Nu era vina ei că era atât 
de prost. N-avea decât să fiarbă în suc propriu. 

— N-am să accept să pună cretinul ăla mâna pe mine numai pentru că 
tu îi datorezi bani. 

Caius se întoarse şi se holbă la ea. 

— Mă spionezi deci. Mâna lui se crispă pe cupă. La sugestia lui Calabah, 
draga mea? zise sec. 

— Pot să gândesc şi singură, Caius. N-a trebuit decât să aflu ce se 
petrece. Râse batjocoritor. Ghinionul tău la curse a devenit deja legendar. 
Se pare că orice om din Roma e la curent cu pierderile tale. Orice om, cu 
excepţia mea. Îşi ridică glasul. Ai cheltuit două sute de mii de sesterţi din 
banii mei în mai puţin de un an! 

Caius puse cu încetineală cupa jos. 

— Lasă-ne singuri, îi porunci el Hadasei cu glasul plin de venin. Când 
fata porni spre uşă, lulia interveni. 


— Şi dacă eu nu vreau să plece? 


— Atunci las-o să stea şi o să vezi ce-o să-i fac. 

lulia îi făcu semn să plece. 

— Aşteaptă pe coridor. Am să te chem în câteva minute. 

— Da, doamnă. 

Hadasa închise uşa fără zgomot în urma ei, recunoscătoare că lulia nu 
pusese şi mai mult la încercare răbdarea lui Urbanus. Se îndoia că stăpâna 
ştia până unde putea merge brutalitatea lui. Glasurile lor mânioase se 
auzeau limpede chiar de pe coridor. 

— Tocmai pentru că eşti atât de bine informată, lulia, ai să înţelegi de ce 
e de o importanţă capitală să vii în seara asta. 

— Dă-i lui Anicetus bucata de carne de care are nevoie, Caius. S-ar 
putea ca inima ta să fie destul! 

— Ai să vii în seara asta, fie că vrei, fie că nu. Du-te şi pregăteşte-te! 

— Ba n-am s-o fac! tună lulia. la-ţi-o pe una din celelalte femei ale tale, 
dacă eşti atât de dornic să duci pe cineva la petrecerea lui Anicetus. Sau 
chiar un alt bărbat, dacă preferi. Nu-mi pasă ce faci! Dar n-am să merg 
nicăieri cu tine, nici în seara asta, nici în alte seri! 

Se auzi un zgomot de sticlă spărgându-se şi lulia ţipă înfuriată. 

— Cum îndrăzneşti să-mi spargi lucrurile? 

Ţipă din nou, de astă dată de durere. Caius vorbi din nou pe un ton plin 
de batjocură, tachinând-o. Răspunsul ei fu unul sfidător. Se auzi un alt 
țipăt. 

Muşcându-şi buzele, Hadasa îşi încleştă mâinile neajutorată, gata să 
fugă de nebunia lor. 

Urbanus vorbi din nou, cu o voce joasă şi rece de această dată. Se auzi 
zgomotul de sticlă spartă, apoi o uşă trântindu-se şi el se năpusti afară cu 
faţa lividă de furie. O apucă pe Hadasa şi îi făcu vânt pe uşa deschisă. 

— Ai grijă ca stăpâna ta să fie gata într-o oră sau am să te biciuiesc la 
sânge. 

Hadasa se grăbi în cameră, speriată de ce-i făcuse luliei. 

— Doamnă... 

lulia stătea uimitor de calmă pe marginea patului imens pe care-l 


împărţise cu Caius în primele luni de căsătorie. Sângele i se prelingea din 


colţurile gurii. 

— Sunteţi în regulă, doamnă? La gură... sângeraţi. 

lulia îşi duse degetele tremurătoare la buze şi-şi şterse sângele, 
holbându-se apoi la el. 

— Îl urăsc, zise ea cu o intensitate înfiorătoare. Aş da orice să-l văd 
mort! Strânse pumnul, cu privirile întunecate aţintite în depărtare. 
Blestemată de zei fie inima lui întunecată! 

Hadasa era îngrozită de asemenea cuvinte, aproape la fel de îngrozită 
ca de expresia din ochii luliei. 

— Am să vă aduc apă. 

— Ba să nu-mi aduci nimic! strigă lulia sălbatic, ridicându-se în picioare. 
Nu-ţi cer decât să taci şi să mă laşi să mă gândesc. 

Cu faţa albă şi rigidă, începu să se plimbe prin cameră. 

Nu va rămâne nepedepsit pentru felul în care mă tratează. Dădu din 
mâini nerăbdătoare. Du-te şi spune-i lui Calabah că nu pot să merg în 
seara asta cu ea la piesă. Mâine am să trec pe la ea şi am să-i explic totul. 

Când se întoarse, o găsi pe lulia la masa ei cu cosmetice, trecându-şi 
degetele peste fiolele de sticlă colorată. Mai mult de jumătate zăceau 
împrăştiate pe podea, împreună cu amfore întregi de uleiuri scumpe, 
parfumate. lulia privea dezastrul în tăcere, cu ochii arzându-i de o furie 
sălbatică. Îşi roti privirea asupra celor care mai rămaseră şi alese una. 

Anicetus mă găseşte atrăgătoare, zise albindu-şi pomeţii obrajilor cu 
praful din vas. Caius era gelos văzând cum mă privea. Spunea că, dacă o 
dată îl va prinde punând mâna pe mine, îi va tăia gâtul. 

Îşi trecu vârful degetului peste marginea vasului şi un zâmbet discret îi 
înflori pe buze. 

— Adu-mi palusul cel roşu cu marginile din aur şi pietre scumpe. Caius 
spune că arăt ca o zeiţă când îl iau pe mine, iar în seara asta vreau să arăt 
ca o zeiţă. Şi mai adu-mi broşa de aur pe care mi-a făcut-o cadou de 
nuntă. 

— Ce intenţionaţi să faceţi, doamnă? întrebă Hadasa, temându-se 
pentru ea. 


Ea îşi afundă degetul în vasul cu pudră roşie. 


— Caius vrea să fiu fermecătoare în seara asta, zise ea, şi-şi puse 
culoarea bogată, senzuală, pe buza cărnoasă de jos. Îşi strânse apoi 
buzele, privindu-se în oglindă. Am să-i dau tot ce vrea, şi chiar mai mult. 

Când se întoarse Caius, lulia era mai strălucitoare decât o văzuse 
vreodată. La vederea ei, bărbatul îşi schimbă dispoziţia. O studie cu o 
admiraţie neprefăcută. 

— Deci te-ai hotărât în cele din urmă să mă ajuţi, aşa cum e de datoria 
unei soţii, zise el, luând-o de braţ. 

lulia se întoarse spre el cochetă. 

— Crezi că Anicetus va fi mulţumit? 

— Se va târî la picioarele tale. 

O prinse în braţe şi o sărută. 

— Dacă timpul ne-ar permite, te-aş ţine aici, cu mine, toată noaptea... 

— Ca pe vremuri, şuieră lulia şi-i întoarse faţa când el vru s-o sărute din 
nou. 

— Ai să-mi strici machiajul. 

— Mai târziu. Facem act de prezenţă, îl vrăjim pe Anicetus ca să-l 
scoatem din starea afurisită în care e şi ne întoarcem acasă. 

Ea îl sărută uşor pe gât. Urma lăsată de buzele ei era ca o dâră de 
sânge, Desprinzându-se din braţele lui, aşteptă ca Hadasa să-i aranjeze 
vălurile şi să-i prindă broşa de aur. Hadasa o privi în ochi şi din nou simţi 
un fior de teamă pentru ea. Ştia că orice plan de răzbunare şi-ar fi făcut, 
se va întoarce împotriva ei. 

Rugându-se în şoaptă, îi privi cum coborau scările. Se întoarse în 
camera luliei. Mătură şi aruncă cioburile de la amforele sparte. Deschise 
uşa de la peristil şi aerisi camera, ştergând uleiurile parfumate care se 
prelinseră pe podeaua de marmură. După ce îşi termină treaba, îşi puse 
şalul pe cap şi ieşi în noapte, pornind în căutarea casei unde se adunau 
ucenicii lui lisus. 

Străzile Romei erau asemeni unui labirint, pe care întunericul îl făcea şi 
mai greu de străbătut. Cunoştea bine multe dintre străzi, căci pleca 
adesea la piaţă să facă cumpărături pentru lulia. Găsi casa fără prea mare 
greutate. Ca o ironie, nu era departe de templul lui Marte, zeul roman al 


războiului. 

Bătu o dată, aşteptă şi apoi mai bătu de trei ori. Uşa se deschise. 

— Numele, vă rog. 

— Hadasa, sclava luliei Valerian, soţia lui Caius Polonius Urbanus. 

Femeia zâmbi şi o lăsă să intre. 

— Eşti binevenită. Trophimus e aici cu familia lui. A spus că te aşteaptă. 
Vino. 

O conduse într-o încăpere plină de oameni de toate vârstele şi poziţiile 
sociale. Hadasa îl zări printre ei pe negustor. Zâmbind, acesta se apropie 
de ea, o strânse ferm de umeri şi o sărută pe ambii obraji în semn de bun 
venit. 

— Stai puţin cu mine şi cu soţia mea, surioară, zise el. 

O luă de braţ şi o conduse printre alţi oaspeţi curioşi până ajunseră la 
familia sa. 

— Eunice, aceasta este fata despre care ţi-am povestit. 

Femeia zâmbi şi o sărută la rândul ei. 

— Fraţi şi surori, se adresă el celor adunaţi, aceasta este Hadasa, 
despre care v-am vorbit. 

Veniră şi alţii s-o salute. Geta, Basemath, Fulvia, Callistus, Asyncritus, 
Lydia, Phlegon, Ahikam... numele curgeau unul după altul. Hadasa se simţi 
copleşită de dragostea lor. 

Asyncritus preluă controlul adunării. 

— Linişte, vă rog, fraţi şi surori. Timpul petrecut împreună e scurt. Să 
începem prin a-i cânta laude Domnului nostru. 

Hadasa închise ochii, lăsând muzica şi versurile unui imn pe care nu-l 
mai auzise niciodată să se reverse asupra ei şi să o înnoiască. El vorbea 
despre greutăţi şi despre credinţă, despre felul în care Dumnezeu îi 
izbăvea de rău. Se simţi ca renăscută, departe de vieţile agitate ale lui 
Decimus şi Phoebe, ale lui Marcus şi a luliei. Prinşi în mlaştina atâtor zei şi 
zeițe, în căutarea fericirii şi a satisfacerii propriilor ambiţii, aceştia erau 
muribunzi. Aici, în camera aceasta mică şi modestă, printre oamenii 
aceştia, Hadasa simţea pacea lui Dumnezeu. 

Hadasa văzu oameni liberi laolaltă cu sclavi, bogaţi laolaltă cu săraci, 


bătrâni cu copii mici în braţe, ridicându-şi vocile armonioase. Zâmbi, gata 
să râdă de bucurie. Inima îi era atât de plină, sentimentul întoarcerii acasă 
atât de puternic, că nu putea decât să se veselească. 

Un singur imn printre multe altele îi era familiar, un îndrăgit psalm al lui 
David pe care îl cântase adesea lui Decimus şi lui Phoebe în scurtul timp 
cât le slujise. Cu ochii închişi, cu braţele înălțate către Dumnezeu, cânta 
din toată inima, fără să observe că cei din jurul ei se opriră la un moment 
dat să o asculte. Abia când termină cântarea, îşi dădu seama. Roşind, îşi 
lăsă capul în jos jenată că atrăsese atenţia asupra ei. 

— Dumnezeu ne-a binecuvântat cu o surioară care ştie cânta atât de 
frumos, anunţă Trophimus vesel şi ceilalţi râseră şi ei. Eunice o luă de 
mână şi o strânse uşor. 

Asyncritus îşi înălţă mâinile. 

„Strigaţi de bucurie către Domnul, toţi locuitorii pământului!” zise el 
cuprins de o mare bucurie şi ceilalţi i se alăturară. „Slujiţi Domnului cu 
bucurie, veniţi cu veselie înaintea Lui. Să ştiţi că Domnul este Dumnezeu! 
El ne-a făcut, ai Lui suntem: noi suntem poporul Lui şi turma păşunii Lui...” 

Hadasa îşi ridică din nou capul şi rosti binecunoscutele cuvinte din 
psalmul lui David. 

„Intraţi cu laude pe porţile Lui, intraţi cu cântări în curţile Lui! Lăudaţi-l 
şi binecuvântaţi-l Numele. Căci Domnul este bun; bunătatea Lui ţine în 
veci şi credincioşia Lui din neam în neam”. 

Un sul uzat de pergament fu desfăşurat de unul dintre bătrâni. 

— În seara asta vom citi în continuare din scrierile lui Matei. 

Hadasa nu mai auzise niciodată scrierile apostolilor, căci crescuse cu 
Scripturile evreieşti şi cu amintirile tatălui său despre învăţăturile lui lisus. 
Auzind cuvintele scrise de Matei, care umblase trei ani de zile cu Domnul, 
începu să tremure. Sorbi din Cuvânt şi îşi luă hrana bogată din el. 

După ce se termină cititul, sulul fu înfăşurat din nou şi înmânat cu grijă 
unui alt bătrân. Pâine nedospită şi o cupă cu vin fură date din mână în 
mână printre cei adunaţi. Cuvintele lui Cristos erau murmurate iar şi iar, 
pe măsură ce fiecare lua câte o îmbucătură şi dădea mai departe Cina. 

— Acesta este trupul Meu... Acesta este sângele Meu... Luaţi şi mâncaţi 


în amintirea Mea... 

După ce terminară, intonară un imn sfânt care descria dragostea 
salvatoare a lui Cristos, Mântuitorul. 

— Avem oare printre noi credincioşi nou-veniţi care ar dori să ne 
împărtăşească mărturia lor? 

Hadasa simţi privirile oamenilor aţintite asupra ei şi roşi din nou, 
plecându şi capul, cu inima bătându-i mai tare şi mai repede. Trophimus 
se aplecă şi o mângâie părinteşte pe mâinile împreunate. 

— Haide, haide, o tachină el. Nu avem pretenţia la un discurs elaborat. 
Doar la un cuvânt de încurajare din partea unei surori care e nouă printre 
noi. 

— Las-o în pace, Trophimus, îi luă Eunice apărarea. Suntem necunoscuţi 
pentru ea. Tu n-ai spus nimic un an de zile. 

— Eu îmi pierd mereu şirul vorbelor. 

— Vreau să vorbesc, zise Hadasa şi se ridică. Privi sfioasă la cei din jurul 
ei. 

— lertaţi-mă dacă mă poticnesc. A trecut atâta timp de când n-am mai 
avut ocazia să vorbesc liber între oameni care îl cunosc pe Dumnezeu. 

Simţi un nod în gât şi se înecă, rugându-l pe Dumnezeu să-i dea cuvinte 
şi curaj. 

— Nu sunt nouă în credinţă. Tata mi-a spus despre lisus încă de la 
naştere. Cunoştea Scripturile şi m-a învăţat tot ce îşi aducea aminte 
despre Tora, despre împlinirea profeţiilor şi despre făgăduinţele lui 
Dumnezeu în lisus. Pe când eram încă foarte tânără, m-a dus la râul lordan 
şi m-a botezat în acelaşi loc unde loan a văzut porumbelul coborându-se 
asupra lui lisus şi a auzit glasul lui Dumnezeu zicând: „Acesta este Fiul 
Meu, în care îmi găsesc plăcerea”. 

— Slăvit fie Domnul, se auzi o voce din mulţime. Asyncritus se aşeză 
încet. 

— Tatăl tău l-a cunoscut pe Domnul încă de pe când umbla pe pământ? 
Oare ar fi crezut-o dacă le-ar fi spus adevărul adevărat? Privi din nou în jur 
la fiecare faţă atât de deschisă şi plină de o aşteptare dureroasă. Cum ar fi 
putut să nu le spună, când erau atât de însetaţi după un cuvânt despre 


Domnul cel înviat? 

— Tata a fost singurul băiat rămas în viaţă al unei văduve care trăia în 
lerusalim. În tinereţile lui, a fost lovit de febră şi a murit. Domnul a auzit-o 
pe mama lui plângând şi a venit s-o mângâie. L-a atins pe tata şi l-a ridicat 
din Şeol. 

— Slăvit fie Dumnezeu, murmurară mai mulţi copleşiţi de uimire. 

Un zumzet de şoapte emoţionate se răspândi prin cameră şi un bărbat 
aflat mai în spate se ridică entuziasmat. 

— Care era numele tatălui tău? 

— Hanania Bar-lona, din tribul lui Beniamin. 

— Am auzit de el! le spuse omul celor din jurul lui. Apoi îşi întoarse din 
nou privirea spre ea. Avea un mic magazin de oale în Galilea. 

Ea dădu din cap, neputând să vorbească. 

Omul care m-a adus la Domnul l-a întâlnit cu mulţi ani în urmă, zise 
altul. 

Unde e tatăl tău acum? întrebă un altul. 

— La Domnul. 

Urmă un moment de tăcere respectuoasă, după care Hadasa le povesti 
restul. 

— Mergeam întotdeauna la lerusalim în timpul Paştelui, ca să ne 
întâlnim cu alţi credincioşi. În fiecare an, ne adunam într-o cămăruţă de la 
etaj şi tata povestea cum lisus împlineşte fiecare simbol al Paştelui. Dar 
ultima oară când am fost, a început o revoltă şi oraşul era în haos. Mulţi 
dintre prietenii noştri au părăsit oraşul din cauza persecuțiilor. Dar tata nu 
a vrut. Pe urmă, zeloţii au închis porţile şi mii de oamenii au rămas captivi 
înăuntru. Tata a ieşit în mijlocul oamenilor şi nu s-a mai întors niciodată. 

— Şi ceilalţi membri ai familiei voastre, surioară? întrebă Eunice, luând 
mâinile Hadasei între ale ei. Ce s-a întâmplat cu ei? 

Glasul îi tremura în timp ce povestea. Îşi plecă capul, simțindu-se 
aproape ruşinată că se afla acolo, înaintea lor, singura supraviețuitoare a 
familiei ei şi cea care merita cel mai puţin să trăiască. 

— Nu ştiu de ce m-a cruțat Domnul pe mine. 


— Poate pentru clipa aceasta, surioară, zise Asyncritus solemn. Vorbele 


tale m-au îmbărbătat într-o perioadă de îndoieli. Ochii lui erau plini de 
lacrimi. Dumnezeu răspunde nevoilor noastre în orice timp. 

Hadasa se aşeză din nou, în timp ce alţii începură să vorbească despre 
rugăciuni ascultate şi despre vieţi schimbate. Se menţionară nevoi şi se 
făcură provizii. Se ridicară cereri de rugăciune în numele fraţilor şi a 
surorilor închişi sau aflaţi în pericol. 

Hadasa se ridică din nou. 

— Pot să fac şi eu o cerere? 

Ei o încurajară. 

— Vă rog să vă rugaţi pentru stăpânii mei, Decimus Vindacius Valerian, 
soţia lui, Phoebe şi fiul lor, Marcus Lucianus. Sunt cu toţii rătăcitori în 
pustiul minţii lor. Şi mai presus de orice, vă implor să vă rugaţi pentru 


stăpâna mea, lulia, aflată pe drumul pierzaniei. 


CAPITOLUL 22 


Hadasa se întoarse la vilă reîmprospătată spiritual, fără să ştie că acolo 
o aştepta dezastrul. 

Intrând în peristil, o auzi pe lulia ţipând. Se grăbi pe scări în sus până în 
triclinium, apoi trecu prin el şi prin coridorul deschis ce ducea la camera 
stăpânei. O servitoare ţipa isteric în faţa uşii Iuliei. 

— Are s-o omoare în bătaie. Ce ne facem? 

Ţipetele luliei o făcură pe Hadasa să acţioneze fără să se gândească la 
consecinţe. Când o văzu punând mâna pe clanţă, cealaltă sclavă se pierdu 
cu firea şi încercă s-o oprească. 

— Nu poţi intra! Are să te omoare! 

Hadasa o dădu la o parte, înnebunită să ajungă la stăpâna ei, în timp ce 
fata cealaltă o rupse la fugă. Când intră în cameră, o găsi pe lulia pe 
podea, încercând să se târască de sub loviturile de bici ale lui Urbanus. 
Ţipa de durere, în timp ce biciul sfâşia stofa roşie şi-i brăzda pielea. 

— Opriţi-vă, domnule! strigă Hadasa, dar, înfuriat, el porni din nou după 
lulia. Hadasa încercă să-i aţină calea, dar bărbatul o dădu la o parte. Fata 
se aruncă înaintea lui, în timp ce lulia încerca să fugă. El îi dădu Hadasei o 
lovitură ameţitoare, doborând-o la pământ. 

— leşi afară! mugi el, lovind-o brutal cu piciorul în şold, după care se 
întoarse din nou spre lulia. 

— Am să te omor, vrăjitoare afurisită. Pe toţi zeii, ţi-o jur. 

O înghesui într-un colţ şi ea se ghemui acoperindu-şi capul cu mâinile şi 
ţipând când biciul o plesni pe spate. 

Hadasa se ridică tremurând, cu vederea împăienjenită. Violenţa lui 
Urbanus era ca o prezenţă malefică în cameră; auzi urletele de teroare şi 
de durere ale luliei. Poticnindu-se prin cameră, se aruncă asupra ei s-o 
protejeze. Muşcătura biciului o făcu să icnească şi să tresară. Plângând 
isteric, lulia se făcu un ghem tremurând dedesubtul ei. 

Înfuriat, Urbanus îşi vărsă toată furia asupra Hadasei. Când nu mai găsi 
nicio plăcere în biciuirea ei, se întoarse spre masa luliei, răsturnă una 


dintre statuile ei preferate şi o izbi de oglindă. 


— Încă n-am terminat cu tine, lulia, zise el şi plecă. 

Bătăile inimii luliei se mai potoliră. 

— A plecat. Lasă-mă să mă ridic. 

Hadasa nu se mişcă. 

— Lasă-mă să mă ridic până nu vine înapoi! se zbătu lulia şi Hadasa se 
rostogoli într-o parte. lulia îi văzu faţa, palidă şi neclintită. 

— Hadasa! 

Speriată, îşi duse urechea la buzele ei întredeschise. Abia mai respira. 
Strângându-şi slujitoarea în braţe, izbucni în plâns. 

M-ai salvat de el, şopti ea, legănând-o. Mângâie părul de pe faţa albă a 
sclavei şi o sărută pe frunte. Ai să te faci bine. Cu siguranţă. 

O ţinu strâns şi o legănă, în timp ce mânia renăştea în sufletul ei. 

Gata! Gata cu toate astea, Urbanus! 

Uşa se deschise încet şi o servitoare îşi vâri precaută capul pe uşă. lulia 
o străpunse cu privirea. 

— Unde e soţul meu? întrebă ea cu răceală în glas. Sclava rămase în 
cadrul uşii, urmată de alte două. 

— Stăpânul Caius a ieşit din vilă, zise prima. 

— Şi acum veniţi să mă ajutaţi, rosti ea amar. Laşelor! Cu toate sunteţi 
nişte laşe! 

Văzu teama din ochii lor. Şi pe bună dreptate le era frică. Toate sclavele 
din această casă aveau să ajungă în arenă pentru că o lăsaseră la mila lui 
Caius. O strânse mai tare pe Hadasa, mângâindu-i părul de pe faţa palidă. 
Toate, cu excepţia celei care o apărase. Simţea sângele cald al fetei 
prelingându-i-se prin mâneca rochiei. 

Ridicându-şi capul, le săgetă cu privirea pe sclavele care stăteau în 
pragul uşii, aşteptând instrucţiuni. Laşe! Proaste! îşi meritau moartea. Le 
ura pe fiecare în parte. 

— Veniţi şi ocupaţi-vă de ea, porunci ea, şi două fete se năpustiră în 
cameră şi se aplecară s-o ridice pe Hadasa. 

— Puneţi-i sare pe răni, bandajaţi-o şi ţineţi-o departe de soţul meu. 

Îşi înfipse unghiile în braţul uneia dintre ele. 


— Dacă moare, am să vă jupoi de vii. M-aţi înţeles? 


— Da, doamnă, zise ea îngrozită. 

— Grăbiţi-vă! 

lulia ştia că trebuia să părăsească vila înainte de întoarcerea lui Caius. 
Până când acesta nu-şi descărca furia şi nu-şi recăpăta simţul raţiunii, 
viaţa ei era în pericol. Dacă n-o va găsi, va avea timp să se gândească şi 
să-şi recapete controlul. Fără să-şi mai ia un răgaz ca să-şi schimbe haina 
pătată de sânge, lulia îşi aruncă o pelerină largă în jurul umerilor şi ieşi în 
noapte. 

Alergă tot drumul până la Calabah şi bătu la uşă. Un sclav grec chipeş o 
lăsă înăuntru. 

— Spune-i lui Calabah că sunt aici, zise ea oprindu-se lângă uşă. 

El nu schiţă niciun gest să-i dea ascultare şi ea îl împinse la o parte, 
intrând în camera mai mare unde-şi ţinea Calabah întrunirile. 

— Spune-i lui Calabah că sunt aici, zise ea din nou, cu ochii aruncând 
scântei. 

— Doamna Calabah e ocupată. 

lulia se întoarse şi-l săgetă cu privirea. 

— E o chestiune de o mare importanţă. 

— A spus că nu vrea să fie deranjată. 

— Va înţelege! zise ea exasperată. Nu mai sta aşa acolo să te hilizeşti la 
mine şi fă ce ţi-am spus! 

El ieşi din cameră şi lulia începu să se plimbe prin cameră agitată. Îşi 
strânse pelerina în jurul umerilor, dar nu reuşi să scape de fiorul de gheaţă 
care-i trecea prin oase. Grecul se întoarse după câteva minute care i se 
părură nesfârşite. 

— Doamna Calabah are să vă primească în camera ei în câteva minute, 
doamnă. 

— Trebuie s-o văd acum! 

lulia trecu din nou de el nerăbdătoare. Ajunse la o uşă deschisă şi văzu o 
servitoare cu o robă uşoară în mână şi pe Calabah stând goală lângă pat. 

— O, făcu ea roşind, şi Calabah o privi cu o expresie de nepătruns. Părea 
nestânjenită, cu braţele întinse pentru ca fata să poată înfăşura o togă în 
jurul ei. 


— O altă urgenţă, lulia? zise ea prost-dispusă şi uşor iritată. 

lulia se simţi descurajată de o asemenea primire rece. Nu se gândise 
niciun moment că poate Calabah era supărată pe ea pentru că nu venise 
la întâlnire. 

— Îmi pare rău că n-am putut veni la piesa de teatru. Caius m-a forţat să 
merg cu el. N-am putut face nimic... 

— Prostii, făcu Calabah. Sunt sătulă de dramatismele tale, lulia, zise ea 
la capătul răbdării. Ce lucru spectaculos s-a mai întâmplat şi de data asta, 
care să te facă să-mi întrerupi seara? 

lulia intră în cameră şi-şi aruncă pelerina grea, întorcându-se astfel încât 
Calabah să-i poată vedea palusul roşu sfâşiat şi dungile de pe spate. Simţi 
o satisfacţie când o auzi suspinând. 

— Caius ţi-a făcut asta? 

— Da, zise lulia. A înnebunit în seara asta, Calabah. M-ar fi omorât dacă 
n-ar fi intervenit Hadasa. 

— Servitoarea ta? 

— S-a aruncat asupra mea şi a primit ea tot restul. 

începu din nou să plângă. 

— Cred că a omorât-o. Era... 

— Las-o pe sclavă. Aşază-te un moment şi încearcă să te linişteşti, o 
întrerupse Calabah, conducând-o spre pat. Îşi puse mâinile pe umerii ei 
tremurânzi şi o forţă să stea jos. 

— Am să aduc nişte alifie pentru spatele tău. 

Vorbi cu una dintre sclavele ei. Închise apoi uşa şi se întoarse spre ea. 

— Acum spune-mi. Ce s-a întâmplat de l-a făcut pe Caius să-şi piardă 
într atât controlul? 

Tensionată, lulia se ridică. 

— Nereus mi-a spus ieri câte mii de sesterţi îi datorează Caius lui 
Anicetus. A mai spus că soţul meu a încercat să vândă unele din investiţiile 
făcute de Marcus pe numele meu, dar n-a reuşit. 

— N-a reuşit? 

— Se pare că Marcus a aranjat să fie informat imediat ce anumite 
proprietăţi sunt scoase pe piaţă, zise ea plimbându-se neliniştită. Caius 


ştia că Marcus îmi va spune ce se întâmplă. Asta l-a pus în postura dea 
încerca să mai obţină timp până va putea să facă rost de suficienţi bani ca 
să-i plătească înapoi lui Anicetus. 

O privi pe Calabah. 

— Anicetus şi-a sărbătorit ziua de naştere astă-seară şi Caius a insistat 
să-l însoțesc. Se opri, tremurând. Mi-e frig, Calabah. 

Calabah luă pelerina şi i-o puse pe umeri. lulia se simţea nenorocită. 

— Anicetus mă găseşte frumoasă, zise ea. Nu s-a sfiit să îmi arate că mă 
doreşte. Caius a fost întotdeauna gelos înainte şi mi-a spus să stau 
departe de el pe cât posibil, ca să nu-l încurajez. În seara asta, Caius ar fi 
vrut să-i zâmbesc şi să flirtez cu cretinul acela nenorocit. A spus că 
Anicetus se va simţi insultat dacă nu voi merge la ziua lui de naştere. 
Desigur, Nereus mi-a spus adevărul, ştiam de ce era Caius atât de 
insistent. Voia ca Anicetus să fie în toane bune când îl va ruga să-i mai dea 
timp să-şi plătească datoriile. Se aşeză din nou pe pat, cu faţa încordată. 
Ei bine, datoria lui e anulată. 

— Anulată, repetă Calabah sec şi se întoarse, oftând din greu. Cum ai 
reuşit? 

Am făcut nişte aranjamente cu Anicetus. 

— Ce fel de aranjamente? 

— Am petrecut o oră, făcându-l să se simtă bine în camera lui privată, 
zise ea, revoltându-se îndată împotriva ruşinii cauzată de această 
mărturisire. Veni la picioarele ei. Caius mi-a fost infidel de prea multe ori! 
rosti ea defensiv. E timpul să ştie şi el cum e. 

Calabah părea cuprinsă de o durere stranie. 

— Te-ai simţit bine? 

— M-am simţit bine văzând faţa lui Caius în timp ce zâmbeam şi flirtam 
cu Anicetus, aşa cum mi-a cerut chiar el să fac. M-am simţit bine văzând 
expresia de pe faţa lui când am plecat de la petrecere fără el. M-am simţit 
bine imaginându-mi prin ce a trecut în tot acest timp cât am fost plecată. 
O, da, am savurat fiecare minut! 

— Şi nu ţi-a trecut nicio clipă prin minte că soţul tău va trece la 
represalii? 


— Nu-mi păsa! zise lulia, întorcându-şi capul, în timp ce ochii i se 
umplură de lacrimi. Dar nu l-am mai văzut niciodată atât de furios, 
Calabah. Era ca nebun. 

— L-ai umilit de faţă cu prietenii lui. 

lulia îşi ridică privirea supărată. 

— Îi iei apărarea? După ce m-a făcut să sufăr de atâtea ori? 

— Nici prin cap nu-mi trece să-i iau apărarea. Îl dispreţuiesc pentru tot 
ce ţi-a făcut ca să-şi satisfacă plăcerile. Dar gândeşte-te, lulia! îl ştii pe 
Caius. Îi cunoşti mândria. Îi cunoşti accesele de furie. Ar fi în stare să te 
ucidă pentru ce i-ai făcut. 

— Atunci n-am să mă mai întorc. 

— Va trebui să te întorci sau vei pierde totul. Calabah se aşeză lângă ea 
şi o luă de mână. Suspină uşor, strângând-o. Va trebui să te protejezi. 

— Dar cum? întrebă lulia, cu ochii plutind în lacrimi de frică. 

Calabah ridică bărbia luliei şi privi adânc în ochii ei. 

— Am să-ţi spun un lucru pe care nu l-am mai împărtăşit nimănui. Pot să 
am încredere în tine că-mi vei păstra secretul? 

lulia clipi, pierzându-se în adâncimea ochilor întunecaţi ai lui Calabah. 
Ochi ce păreau nemăsuraţi şi misterioşi, plini de secrete. 

— Da, zise ea, tremurând. 

Calabah se aplecă spre ea şi o sărută uşor pe buze. 

— Ştiu că ai să-l păstrezi. 

Îşi puse palma blând pe obrazul luliei, privind-o cu ochi frumoşi şi plini 
de vrajă. 

— Am ştiut de la bun început că tu şi cu mine vom fi prietene bune. 

Atingerea ei mai stărui o clipă, apoi se destrămă, lăsând-o pe lulia cu o 
senzaţie stranie de nelinişte. 

Calabah se ridică şi se îndepărtă graţioasă. 

— toată lumea crede că soţul meu Aurius a murit de apoplexie. Se 
întoarse din nou spre lulia, vrând să-i studieze reacţia când îi va spune 
adevărul. De fapt, l-am otrăvit. 

Văzu ochii luliei mărindu-se de surprindere, dar nu dezaprobare. Era 


curioasă, dornică de explicaţii şi Calabah continuă. 


Căsătoria cu el devenise insuportabilă. Era bătrân şi respingător când 
m-am căsătorit cu el, dar am rămas o soţie credincioasă. l-am administrat 
afacerile financiare, întâlnirile, chestiunile legate de proprietăţi. l-am dat 
sfaturi pertinente în probleme politice. l-am refăcut averea care se 
împuţina. Apoi, după o singură mică indiscreţie din partea mea, Aurius m-a 
ameninţat cu divorţul. Calabah zâmbi cinic. Trăim într-o lume a bărbaţilor, 
lulia. Soții noştri pot comite adulter de câte ori au poftă, dar o singură 
ofensă din partea unei femei o poate costa viaţa. Nu că Aurius ar fi avut 
curajul să mă amenințe cu moartea. Nu, mă ura, dar îi era şi frică de mine. 
Îmi spunea adesea că s-a îndrăgostit de mine pentru intelectul meu şi 
pentru senzualitatea mea. Mai târziu, s-a simţit ameninţat de amândouă. 

Râse uşor, cu răceală. Nu mi-a spus decât că vrea să fie din nou liber. 
Dar dacă ar fi fost, ar fi distrus tot ce am construit eu. Nu mi-ar mai fi 
rămas nimic de pe urma eforturilor mele şi legea romană i-ar fi dat 
binecuvântarea. Se uită la lulia. Moartea lui a fost rapidă şi milostivă. Nu 
voiam să simtă niciun fel de durere. Am organizat o petrecere şi distracţie. 
Cei care au fost prezenţi în seara când a murit Aurius au fost convinşi că a 
făcut un atac de apoplexie. Zâmbi uşor. Am aranjat cu un medic să le 
confirme supoziţia, în caz că unii şi-ar fi pus întrebări mai târziu. Dar 
nimeni n-a făcut-o. 

Calabah se aşeză din nou lângă lulia. Desigur, situaţia ta e alta. Caius e 
tânăr. Ar trebui să foloseşti ceva cu efect mai lent pentru ca moartea lui să 
pară naturală. Există otrăvuri puţin cunoscute care cauzează febră mare 
asemănătoare celor care apar atât de des în Roma în timpul sezonului cu 
inundaţii. 

O luă pe lulia de mână. Era rece şi umedă. 

— Ţi-e teamă. Te înţeleg. Şi mie mi-a fost, crede-mă, dar după tot ce ţi-a 
făcut şi după felul în care te ameninţă acum, ce altă alegere ai? Cunosc o 
femeie care a slujit-o pe soţia lui Cezar Augustus, Livia. E foarte pricepută 
şi ne-ar putea ajuta. 

— Dar e nevoie să fac o crimă? zise lulia smulgându-şi mâna şi 
ridicându-se, gata s-o ia la fugă. 

— E o crimă să te aperi? Ştii ce se alege de o femeie fără familie şi 


relaţii? 

E lăsată la mila lumii pline de cruzime. Aurius a ţinut o sabie deasupra 
capului meu, iar eu am ales să lupt. 

lulia se simţea slăbită şi ameţită. 

— Nu mai e nicio altă cale? întrebă ea tremurând, şi-şi puse mâna pe 
frunte, simţind-o îmbrobonată de sudoare. 

Calabah lăsă liniştea să domine încăperea câteva minute, apoi vorbi din 
nou. Cunoştea toate slăbiciunile Iuliei, iar acum sosise vremea să le 
folosească. 

— Ai putea să mergi la tatăl şi la mama ta şi să le spui ce s-a întâmplat. 

— Nu, nu pot face asta, zise lulia repede. 

— Tatăl tău se bucură de putere şi influenţă. Spune-i cum te-a bătut 
Caius şi lasă în seama lui să-l termine. 

— Nu înţelegi, Calabah. Tata va dori să ştie de ce m-a bătut soţul meu. 
El crede că eu sunt de vină pentru moartea lui Claudius. Dacă ar afla de 
Anicetus, nu mi-ar ţine partea. 

Satisfăcută, Calabah trecu la următorul aliat al luliei. 

— Dar mama ta? 

— Nu, zise ea, clătinând din cap. Nu vreau să afle nimic din toate astea. 
Nu vreau să gândească rău despre mine. 

Calabah zâmbi uşor. Mândria luliei era la fel de mare ca şi cea a lui 
Caius. 

— Dar Marcus? făcu ea, pregătindu-se să elimine ultima posibilitate. 

— Marcus l-ar ameninţa pe Caius cu propriile lui arme, zise lulia, găsind 
o oarecare mângâiere în această soluţie. 

— Lucru care n-ar face decât să te pună şi mai mult în pericol, zise 
Calabah cu o răceală raţională. Şi totuşi mai există o posibilitate demnă de 
luat în seamă. Încurajează-l pe Marcus să-l distrugă pe Caius din punct de 
vedere financiar. Odată ce toţi banii tăi se vor duce, Caius îţi va acorda 
fără îndoială divorţul, zise ea cu glas mieros, aşteptând amuzată reacţia 
luliei. 

— Şi eu cu ce rămân? Nu, asta nu-i o soluţie, Calabah. Voi fi fără niciun 


aureus pe numele meu, înapoi în casa tatălui meu care-mi va dicta fiecare 


mişcare. Jur că nu voi lăsa să se mai întâmple aşa ceva vreodată. 

Calabah rămase tăcută, ştiind că lulia va fi în cele din urmă de acord cu 
ea. Ştiuse de la bun început, când încurajase legătura dintre lulia şi Caius, 
că se va ajunge aici. 

lulia se plimba încoace şi-ncolo, căutând justificări şi argumente. Le găsi 
însoţite de un val de emoţii violente şi confuze. 

— S-a folosit de mine în mod abominabil. Mi-a fost infidel. Mi-a risipit 
banii pe jocuri de noroc şi pe alte femei. Pe urmă a încercat să folosească 
pasiunea lui Anicetus pentru mine în avantajul lui. Eu îl salvez şi el îmi e, 
oare, recunoscător când îi este anulată datoria? Nu! Mă bate şi jură că mă 
ucide. Tremurând violent, se aşeză şi-şi îngropă faţa în palme. Merită să 
moară! 

Calabah îşi trecu braţul pe după umerii ei. 

— Gata, gata, linişteşte-te, lulia. Caius şi-a făcut-o cu mâna lui, zise ea, 
absolvind-o astfel de orice vină. 

— Dar cum s-o fac? Ar trebui să mă întorc din nou la el, şi mi-e îngrozitor 
de teamă. 

— Încă mai am o oarecare influenţă asupra lui Caius. Am să vorbesc cu 
el în următoarele zile şi am să-l fac să înţeleagă că dacă abuzează de tine 
îşi face singur rău. Caius nu e prost, lulia. Va încerca să se stăpânească 
pentru a se proteja de fratele şi de tatăl tău, dar numai o vreme. 
Amândouă îl cunoaştem pe Caius. Se va gândi la un mod prin care să te 
rănească şi timpul îi va slăbi autocontrolul. Nu mă privi aşa de speriată. Ai 
încredere în mine. Câteva doze pe săptămână şi sănătatea lui se va 
înrăutăţi. În săptămânile ce urmează, nu va mai fi o ameninţare pentru 
tine. 

Inima luliei bătea ca o pasăre captivă în faţa unui şarpe. 

— Şi dacă începe să bănuiască ceva? 

— lulia dragă, iartă-mă că-ţi spun, dar Caius nu te-ar crede în stare de o 
asemenea viclenie. Întotdeauna te-a considerat ştearsă din punct de 
vedere intelectual. El nu te apreciază aşa cum o fac eu. Dorinţa trupească 
a fost cea care l-a îngenuncheat. Nu trebuie să-ţi faci griji că va bănui 


ceva. Nu i-ar trece nicio clipă prin cap că ai fi în stare să te salvezi din 


ghearele lui. O strânse uşor de mână. Dar trebuie să acţionezi cu 
înţelepciune. 

— Ce vrei să spui? se bâlbâi lulia. 

— Îngrijeşte-l cu atenţie. Plângi pentru el. Adu jertfe zeilor în numele lui. 
Consultă mai mulţi doctori. Am să-ţi dau eu câteva nume în care poţi avea 
încredere. Şi mai ales, lulia, indiferent ce ar spune, ce acuzaţii ţi-ar aduce, 
nu intra în jocul lui. Nu te pierde cu firea, pentru că atunci totul e pierdut. 
M-ai înţeles? Fă ca cei din jurul tău să vadă că te comporţi ca o soţie 
iubitoare şi devotată. Şi la sfârşit, lulia, când va veni timpul, jeleşte-l. 

lulia dădu încet din cap, cu faţa albă ca varul. Îşi ridică mâna la obrajii 
brăzdaţi de lacrimi. 

— Nu fi atât de tristă, micuța mea prietenă. În lumea asta nu există bine 
şi rău, nici alb şi negru. Viaţa e plină de zone cenuşii şi primul instinct 
dintre toate este supraviețuirea. Cei puternici supraviețuiesc. Nu neapărat 
puternici la trup, ci la minte. Vei trece peste asta. 

Servitoarea sosi cu alifia. 

— Mă ocup eu de ea, îi spuse Calabah şi închise uşa. Dă-ţi jos palusul, 
lulia, şi întinde-te pe pat cu faţa în jos, zise ea. Am să încerc să fiu cât pot 
de blândă. 

lulia îşi ţinu răsuflarea la prima atingere. Ardea ca focul. Apoi durerea se 
mai potoli şi ea se relaxă, lăsând-o pe Calabah să-i oblojească rănile. 

— Ce m-aş face fără tine, Calabah? 

— Nu ţi-am spus de la început? Eu sunt întotdeauna aici. Nu te voi 
părăsi niciodată. 

Ochii negri ai femeii luceau înflăcăraţi de-un foc întunecat. 

— Când vor trece toate aceste neplăceri, va trebui să încerci să le laşi în 
urmă şi să uiţi că s-au întâmplat vreodată. Numai aşa vei putea să te 
bucuri de adevărata fericire. Am să-ţi arăt eu drumul. Îşi trecu mâna uşor 
peste spatele luliei. Mai ai atâtea de învăţat. Viaţa e ca o piesă de teatru, 
lulia, şi noi suntem cei care o scriem. Gândeşte-te că acesta nu e decât un 


act... un mic act printre atâtea altele care vor mai veni... 


CAPITOLUL 23 


Hadasa îşi reveni când simţi mâna cuiva atingându-i fruntea. 

— Transpiră, zise lulia. 

— Are febră, doamnă. Nu e grav. O veghem îndeaproape, zise Elişeba cu 
sfială. 

Hadasa deschise ochii şi văzu că era întinsă cu faţa în jos pe o saltea. 
Podeaua era din piatră închisă la culoare ca şi în camerele mici de pe 
coridoarele şerpuinde de la subsolul vilei unde erau ţinute proviziile. 
Cineva ridicase păturile de pe ea şi acum le puse înapoi cu grijă, 
acoperind-o până la umeri. 

— Rănile par adânci, zise lulia. 

— Le-am împachetat cu sare ca să prevenim infecția, doamnă, zise 
Lavinia pe un ton atât de umil şi de speriat, încât Hadasa îşi dădu seama 
că ceva nu era în regulă. Se mişcă şi-şi ţinu respiraţia când durerea 
ascuţită o făcu să-şi dorească din nou uitarea. 

— Încearcă să nu te mişti, Hadasa, şopti lulia, punând o mână fermă pe 
umărul tremurând al fetei. Ai să măreşti durerea şi ai să-ţi redeschizi 
rănile. Am venit numai să văd dacă eşti bine îngrijită, zise ea. 

Hadasa simţi asprimea din glasul stăpânei şi îşi dădu seama că vorbea 
mai mult pentru Lavinia, fata care încercase s-o împiedice să intre în 
cameră pentru a-l opri pe Urbanus, decât pentru ea însăşi. Poate pentru că 
Lavinia se ocupa acum de ea. Elişeba plângea şi lulia îi porunci cu răceală 
să tacă. 

Hadasa auzi un foşnet uşor când lulia se ridică. Stăpâna dădu ordine 
scurte slujitoarelor să aducă mâncare şi vin şi să se grăbească. Oţelindu-se 
în faţa durerii, se sforţă să se ridice în capul oaselor. Era foarte slăbită şi 
spatele înţepenit şi lovit o ustura şi-i zvâcnea la cel mai mic efort. Faţa 
luliei era în umbră, aşa că n-o putea vedea clar. Oare Urbanus lăsase 
urme? Când se întoarse, Hadasa văzu că nu, şi scoase un suspin. 

— Sunteţi bine, zise ea uşurată. 

Faţa luliei se înmuie. Îngenunche şi luă mâna fetei. 


— Câteva vânătăi doar. Caius m-ar fi ucis dacă n-ai fi fost tu. Duse mâna 


Hadasei la obrazul ei palid şi o privi cu ochii umezi. Ce am să mă fac fără 
tine? 

— Asta înseamnă că trebuie să plec, zise Hadasa îndurerată. 

Urbanus ar fi putut să o trimită la moarte pentru că nu-i ascultase 
porunca, chiar dacă această poruncă însemna moartea stăpânei ei. 

lulia îi evită privirea. Nu mai voia s-o găsească în vilă la întoarcerea ei. 
Era destul de dificil să facă ce o îndemna Calabah şi fără ca ea să fie 
prezentă. 

— Nu eşti în siguranţă aici, zise ea, lucru care era destul de adevărat. 
Caius te va omori dacă va pune mâna pe tine. Aşa că te trimit înapoi la 
mama. Când împrejurările se vor schimba, am să trimit după tine. 

Ce împrejurări s-ar putea schimba? se întrebă Hadasa. Urbanus o 
dispreţuise întotdeauna. Era ciudat, dacă se gândea la repulsia instinctivă 
pe care o simţise pentru el de la bun început. Poate ura pe care o simţea 
el era un răspuns la asta. Nu ştia sigur. 

— Dar dumneavoastră, doamnă? zise ea, temându-se pentru lulia. 
Urbanus era un bărbat violent, lipsit de scrupule, cu pasiuni întunecate. A 
spus că vă va ucide. 

Şi Hadasa nu se îndoia că ar fi făcut-o a doua oară când ar fi avut o 
asemenea izbucnire nebunească. 

Ochii luliei scăpărară, dar rămase fermă pe poziţie. 

— Nu are cum. Voi sta cu Calabah. Ea e chiar acum cu el. Are influenţă 
asupra lui şi-l va face să regrete ce mi-a făcut. După ce îi va spune ce 
riscuri şi-a asumat, va veni să-mi ceară iertare şi mă va implora să mă 
întorc la el. 

Hadasa privi atent faţa stăpânei sale şi nu văzu nici urmă de 
compasiune sau speranţă. Dar în ochii luliei strălucea ceva de o intensitate 
tulburătoare. Voia răzbunare. 

— Doamnă... zise Hadasa, întinzându-şi mâna liberă spre obrazul ei. 

lulia se eliberă, ridicându-se brusc. Uneori Hadasa o făcea să se simtă 
foarte nelalocul ei. Ca şi când sclava ar fi văzut în sufletul ei şi i-ar fi citit 
gândurile. 


— Totul se va rezolva cum nu se poate mai bine, zise ea sforţându-se să 


zâmbească. Nu voia ca Hadasa să-şi dea seama ce are de gând, căci ar fi 
încercat s-o facă să se răzgândească şi nu se simţea destul de puternică 
să-i respingă argumentele. Se gândi la Calabah şi deveni şi mai hotărâtă. 
Caius era o ameninţare pentru viaţa ei şi trebuia să moară. Nu făcuse 
nimic ca să merite un tratament atât de respingător şi de brutal din partea 
soţului ei. 

Lavinia intră în cameră cu un platou pe care aranjase pâine, fructe, felii 
de carne şi un ulcior cu vin. Sclava tremura din toţi rărunchii, în timp ce 
aşeza platoul înaintea Hadasei. O privi pe fată implorator. 

— Lasă-ne, zise lulia dispreţuitor, şi Lavinia fugi din cameră. 

Comportamentul luliei se schimbă când rămaseră din nou singure. 

Se apropie şi îngenunche înaintea Hadasei, nesigură. 

— Să nu le spui părinţilor mei şi lui Marcus nimic din ceea ce s-a 
întâmplat. Nu ar face decât să înrăutăţească şi mai mult lucrurile cu Caius. 
Trebuie să încerc să mă împac cu el şi să mă întorc la vilă. Dacă Marcus ar 
afla ce mi-a făcut, mi-e şi teamă să mă gândesc de ce ar fi în stare. 

Posibilităţile erau prea sumbre pentru a se gândi la ele. 

— Înţeleg, doamnă. 

lulia îşi muşcă buzele şi fu pe punctul să mai spună ceva, dar atunci 
când vorbi, nu dezvălui nimic. 

— Am şi aşa destule probleme fără să se mai amestece şi Marcus, zise 
ea mai tulburată decât o văzuse Hadasa vreodată. Trebuie să plec. Ochii i 
se umplură de lacrimi. Îmi va fi dor de tine, şopti ea răguşit şi se aplecă s-o 
sărute pe Hadasa pe obraz. Mai mult decât îţi poţi imagina. 

Hadasa îi luă mâna între palmele ei, îngrijorată şi dornică să-i rămână 
aproape. 

— Vă rog, nu mă alungaţi de la dumneavoastră! 

Preţ de o clipă, lulia păru gata să-i împlinească dorinţa. Apoi ochii ei se 
îngustară plini de o hotărâre şi mai fermă. 

— Dacă vrei să-mi uşurezi situaţia, trebuie să pleci şi asta cât mai 
repede. 

Hadasa roşi ruşinată. Urbanus nu-şi ascunsese niciodată antipatia faţă 


de ea. Poate prezenţa ei din ultimele luni nu făcuse decât să sporească 


tensiunile într-o relaţie şi aşa destul de fragilă. 

— Atunci am să mă rog pentru dumneavoastră, doamnă. Am să mă rog 
la Dumnezeu să vă protejeze. 

— Mă pot proteja şi singură, zise lulia ridicându-se în picioare şi 
eliberânduse din strânsoarea mâinilor fetei. Se opri în pragul uşii. Am lăsat 
ordin să ţi se dea tot ce doreşti. 

Cât timp se află pe patul de suferinţă, Hadasa află prin Elişeba şi Lavinia 
ce se întâmpla în casă. După întâlnirea cu Calabah, stăpânul veni acasă şi 
porunci să i se aducă vin. Goli ulciorul până la fund, cu privirea pironită în 
gol, cu chipul atât de întunecat, că servitorii se îngroziră. Marcus veni să-şi 
vadă sora în dimineaţa următoare şi i se spuse că e în vizită la prietene. 

— Apoi şi-a exprimat dorinţa să vorbească cu tine, îi zise Elişeba, dar i- 
am spus că ai fost trimisă de stăpâna cu treburi. 

Numai pomenirea numelui lui Marcus îi făcu stomacul să se strângă într- 
un chip ciudat. 

— Arăta bine? 

— O, da, făcu Lavinia cu un zâmbet visător. Dacă aş avea norocul să fiu 
sclava unui asemenea bărbat, l-aş sluji în orice fel mi-ar cere. 

lulia se întoarse la vila lui Caius împreună cu Calabah la sfârşitul 
săptămânii şi toţi trei discutară pe îndelete în bibliotecă. Elişeba le aduse 
vin şi fu expediată. Femeile plecară împreună o oră mai târziu. Elişeba îi 
relată Hadasei vizita. 

— Doamna Calabah a spus: „Ne întoarcem mâine după-amiază, după ce 
vei fi avut timp să cântăreşti cu atenţie lucrurile, Caius. Nădăjduiesc ca 
până atunci să-ţi vii în fire”. 

— Azi-dimineaţă a fost bolnav, zise Lavinia. 

— Şi nu e de mirare. A băut toată săptămâna. 

Elişeba îi aduse Hadasei o tunică nouă, dar chiar şi lâna moale îi chinuia 
spatele. 

— Ar trebui să mai stai câteva zile, zise Lavinia. 

— Doamna lulia vrea să plec cât mai repede posibil, răspunse Hadasa. 
Dacă lulia s-ar fi întors mâine, prezenţa ei ar fi putut-o pune din nou în 
pericol, dacă Urbanus ar fi aflat că e încă aici. Îşi înfăşură încet eşarfa 


evreiască în jurul mijlocului, legând-o cu cât mai multă blândeţe. 

Trebui să se oprească de câteva ori în drum spre vila Valerian. Vila lui 
Urbanus era construită în partea circulară a oraşului, în timp ce familia 
Valerian locuia în zona mai veche, de cealaltă parte a Palentinului. O luă 
agale, făcând un popas pentru a cumpăra ceva de mâncare pe drum. 
Slăbită şi obosită, se aşeză lângă o fântână să se odihnească. Sunetul apei 
era liniştitor şi fata fu gata să adoarmă sub razele soarelui. Mâncă fructele 
şi pâinea pe care şi le cumpărase şi se simţi întărită. 

Enoh fu surprins să o vadă. 

— Stăpânul e la biroul lui de pe Tibru, dar doamna Phoebe e în grădină. 
Te conduc eu la ea. 

Nu întrebă de ce o trimisese lulia acasă. Părea bucuros că se afla acolo. 

— Doamnă, zise el, ajungând la Phoebe, care stătea pe o bancă sub tufa 
de trandafiri, s-a întors Hadasa. 

Phoebe îşi ridică privirea şi chipul ei calm şi senin fu luminat de un 
surâs. Se ridică şi Hadasa văzu că voia s-o îmbrăţişeze. Înainte să facă un 
gest nelalocul lui înaintea lui Enoh, Hadasa îngenunche repede şi se 
aplecă, atingând picioarele lui Phoebe într-un gest umil de supunere. 

— Doamna lulia m-a trimis să lucrez din nou în serviciul dumneavoastră. 

— Ridică-te, copilă. O prinse de bărbie, privind-o cu o afecţiune sinceră. 
Zeii fie lăudaţi. Stăpânului tău şi mie ne-au lipsit enorm cântecele şi 
istorisirile tale în aceste ultime luni. O luă de mână şi făcură câţiva paşi pe 
alee. Dar spune-mi despre fiica mea! Am avut foarte puţine veşti de la ea 
în ultima vreme. 

Hadasa răspunse la întrebările ei cât mai nelămurit posibil, încercând în 
acelaşi timp s-o liniştească. Phoebe părea mulţumită şi nu continuă 
subiectul, spre recunoştinţa Hadasei, care nu fusese pusă astfel în postura 
de a spune o minciună. 

— În seara asta eşti scutită de orice îndatoriri, Hadasa, zise ea. Domnul 
Decimus şi cu mine ne întâlnim cu nişte parteneri de afaceri. 

Marcus intră în vilă în primele ore ale serii. Era obosit şi deprimat. Enoh 
îl informă că părinţii lui au ieşit în oraş, fapt care îl făcu să simtă şi mai 


intens povara singurătăţii. Întrebat dacă vrea să mănânce ceva, refuză. 


Nu-şi luă nici porţia de vin. Primise informaţii neliniştitoare astăzi şi nu ştia 
cum să le facă faţă mai bine. 

leşi în grădină să-şi limpezească mintea, dar gândurile lui tulburate 
şterseră şi urma de pace pe care sperase s-o găsească printre copacii şi 
florile mamei sale. Inima începu să-i bată mai repede când zări silueta unei 
persoane şezând pe o bancă la capătul aleii. Hadasa? 

Fata se ridică încet, încordată în chip straniu, şi-l privi. 

— Domnule... 

Valul de emoţii de care se simţi copleșit tânărul văzând-o îl făcu să intre 
în defensivă. 

— Ce faci aici? 

— Doamna lulia m-a trimis înapoi. 

— De ce? 

Părea rănită de întrebarea lui directă. 

— Soţul ei preferă ca de nevoile ei să se ocupe altcineva, domnule. 
Marcus se sprijini de coloana de marmură. Încercarea de a-şi păstra calmul 
după informaţiile primite în acea după-amiază îi chinuise mintea, iar acum 
prezenţa neaşteptată a Hadasei îi făcea inima s-o ia razna. 

— Şi care sunt mai exact nevoile surorii mele în prezent? 

Se strădui să-i vadă faţa la lumina stelelor, dar ea îşi ţinu mai departe 
creştetul plecat. Zvonurile sunt îngrijorătoare, zise el după o pauză lungă. 
Ultima bârfă e că sora mea şi-ar fi petrecut o oră în camera lui Anicetus şi 
că la întoarcerea ei ar fi fost în posesia unor documente semnate prin care 
datoria soţului ei ar fi fost anulată. 

Hadasa nu zise nimic. 

— Cunosc o grămadă de persoane care-i datorează bani lui Anicetus. 

Cu toţii se tem să nu o sfârşească pe fundul Tibrului dacă nu reuşesc să 
plătească în timp util. Acum spune-mi, Hadasa. Cum a reuşit sora mea să-l 
convingă pe Anicetus să anuleze datoria lui Caius? 

Hadasa nu răspunse nici de această dată, însă Marcus îi simţea 
încordarea. 

Tânărul se depărtă de coloană şi se apropie de ea. 


— Vreau să aflu adevărul în clipa asta! 


— Nu ştiu nimic cu privire la aceasta, domnule. 

— Nu ştii, făcu el apucând-o de braţ când ea se dădu înapoi, sau nu vrei 
să spui. 

O smuci spre el şi fata scoase un suspin uşor de durere, apoi se prăbuşi. 
Surprins, el o prinse în braţe înainte ca ea să se lovească de aleea pavată. 

— Hadasa! zise el speriat. Trupul ei era inert în braţele lui. 

O duse repede înapoi în vilă, alarmat că leşinase, supărat pe sine că-şi 
descărcase frustrările pe ea. Enoh îl privi surprins. 

— Adu-mi nişte vin, Enoh. A leşinat. 

Servitorul se grăbi să îndeplinească porunca, în timp ce Marcus o întinse 
pe o canapea. Fata gemu când tânărul îşi retrase braţul de sub ea. Acesta 
se încruntă. O pată de sânge se zărea prin lâna de culoare deschisă a 
tunicii, întorcând-o pe o parte, ridică haina. Văzând urma roşie de pe 
umărul ei, trase o înjurătură. 

— Nu arăta prea bine nici când a venit azi-dimineaţă, zise Enoh intrând 
în cameră cu o tavă. Mă ocup eu de ea, domnule. 

— Lasă vinul şi pleacă, porunci Marcus scurt. Şi închide uşile după tine. 

— Da, domnule, zise Enoh surprins. 

Marcus îi sfâşie tunica de la gât până la brâu. Când îi văzu spatele, 
începu să tremure. Cum putuse o fată atât de micuță şi de fragilă în 
aparenţă să ia o asemenea bătaie? Şi ce făcuse oare ca să o merite? Se 
uită la urmele de bici care-i învineţiseră şi brăzdaseră spatele. Cel puţin o 
duzină de lovituri aplicate de o mână grea. Nici chiar în momentele ei de 
furie maximă, lulia nu era în stare de asemenea violenţă. Trebuie că 
fusese Urbanus. 

Hadasa îşi reveni. Se ridică dezorientată şi tunica îi alunecă de pe umeri. 
Cu ochii măriţi, o prinse înainte să-i descopere sânii şi-şi ridică privirea 
spre Marcus. Obrajii palizi i se colorară. 

— Caius ţi-a făcut asta? 

Marcus nu mai simţise în viaţa lui o asemenea pornire de ură împotriva 
unui om şi nicio asemenea dorinţă arzătoare de răzbunare. 

Fata păli din nou, gata să-şi piardă din nou cunoştinţa. 

— A fost vina mea. 


— Vina ta? zise el înfuriat că îi ţinea partea. Şi ce lucru îngrozitor ai făcut 
ca să meriţi o asemenea bătaie? 

Ea strânse în mâini tunica ruptă şi-şi plecă din nou fruntea. l-am încălcat 
porunca. 

Marcus cunoştea oameni care-şi băteau sclavii pentru infracţiuni minore, 
cum ar fi fost faptul că se mişcau prea încet sau că erau neîndemânatici. 
Dar nesupunerea era altceva. Dacă ce spunea Hadasa era adevărat, Caius 
avea chiar dreptul s-o ucidă. Dar mai ştia şi faptul că Hadasa nu făcea 
nimic fără motiv. 

— lulia ce rol a jucat în asta? 

Fata îl privi speriată. 

— Ar fi oprit bătaia, dacă ar fi putut. A avut grijă să fiu bine îngrijită pe 
urmă şi m-a trimis aici ca să fiu în siguranţă. 

Nu stătea în firea luliei să facă asemenea acte de bunătate fără vreun 
interes personal. În plus, răspunsul Hadasei venise prea repede, ca şi când 
ar fi ştiut că va urma întrebarea şi l-ar fi pregătit dinainte. Era mai mult 
decât atât şi lulia era cu siguranţă implicată. Dar Marcus n-o mai presă pe 
Hadasa, ştiind că loialitatea o va determina să păstreze tăcerea. 

Când se duse a doua zi la vila luliei, aproape că se aştepta să i se spună 
că e plecată în vizită la prieteni, dar o găsi acasă, mai frumoasă ca 
oricând. 

— Îţi stă bine în albastru. 

— Mi s-a mai spus, replică ea încântată de compliment. Ador culorile, o 
miriadă de culori. Am proiectat eu însămi palusul, zise, făcând o piruetă ca 
el să poată admira lâna albastră bogată şi marginile cu roşu strălucitor şi 
galben. Un trandafir printre flori de câmp. Cingătoarea mare din piele şi 
alamă îi amintea de ceva asemănător purtat de Arria. Gândul îl tulbură. 

— Caius nu se simte bine, zise lulia. Hai să ne plimbăm prin grădină ca 
să nu îl deranjăm. ÎI îmbrăţişă. Mi-a fost atât de dor de tine, Marcus. 
Spune-mi ce-ai mai făcut în ultima vreme. Povesteşte-mi tot. Au trecut 
câteva săptămâni de când nu te-am văzut. 

— Nu că n-aş fi încercat, surioară. De fiecare dată când trec pe aici, eşti 


în vizită la prieteni. 


Ea râse prea cu poftă, dar expresia ei se schimbă puţin. Îi povesti 
despre piesele de teatru văzute cu o prietenă şi despre petrecerile la care 
fusese. Nu pomeni nimic de Anicetus şi vorbi puţin despre Caius. Marcus 
era sătul de joacă. 

— Circulă un zvon despre tine şi Anicetus, zise el şi văzu cum obrajii ei 
se colorară. 

— Ce zvon? întrebă ea precaută, evitându-i privirea. 

— Că l-ai lăsat să se folosească de tine în schimbul anulării datoriei lui 
Caius, zise el fără menajamente. 

Ochii ei licăriră. 

— Eu aş spune că a fost chiar invers, zise ea defensivă. 

Nu s-a folosit de mine. Eu m-am folosit de el. 

— Pentru câţiva sesterţi? 

— Pentru cincizeci de mii de sesterţi, zise ea ridicându-şi bărbia. 

— Preţul nu contează, surioară. Un aureus sau un talant de aur - cert e 
că te-ai vândut. Caius va permite să te ocupi şi de celelalte datorii ale lui 
în acelaşi fel? 

— Cine eşti tu să mă iei la întrebări? Nu ştii nimic despre viaţa mea. 
Habar n-ai ce s-a întâmplat! 

— Atunci spune-mi tu ce te-a făcut să mergi până acolo! 

Ea îi întoarse spatele, roşie de furie. 

— Nu-i treaba ta ce fac cu viaţa mea. Sunt sătulă să-mi tot impună alţii 
cum să trăiesc. 

El o smuci cu faţa spre el. 

— Vreau să ştiu ce s-a întâmplat cu Hadasa, zise el neputându-şi stăpâni 
furia din glas. 

Ochii ei se îngustară, devenind prudentă. 

— Deci nu pentru mine eşti îngrijorat, ci pentru o sclavă. 

— Ce i s-a întâmplat ei are legătură cu tine, zise el înfuriindu-se şi mai 
tare. 

— Ea ce ţi-a spus că s-a întâmplat? 

— Nimic. 

— Atunci de unde ştii că a fost bătută? 


— l-am văzut spatele. 

lulia zâmbi timid, luându-l peste picior. 

— Profiţi de ea ca şi de Bithia? 

Marcus îi dădu drumul. O privi fioros, cuprins brusc de un dezgust 
pentru ceea ce devenise sora lui. Ea îi întâmpină privirea o clipă, 
încăpăţânată şi rebelă, apoi faţa i se topi într-un zâmbet nesigur, în care el 
o văzu din nou pe surioara lui mult iubită. 

— N-am vrut să spun asta. Îmi pare rău. Hadasa nu e ca Bithia, zise ea, 
ducându-şi mâna la tâmplă. Îl privi rugătoare. A trebuit s-o trimit, Marcus. 
Dacă ar fi rămas aici, Caius ar fi omorât-o. Şi înseamnă nespus de mult 
pentru mine. Nu ştiu de ce... 

Marcus avea impresia că înţelege. Poate că Hadasa avea acelaşi efect şi 
asupra celorlalţi cum avea asupra lui. Prezenţa ei senină devenise într-un 
fel esenţială. 

— Ce s-a întâmplat? întrebă el mai blând. 

lulia oftă. 

— Caius n-a fost de acord mai mult decât tine cu felul în care am 
rezolvat cu datoria lui la Anicetus. Şi-a ieşit din fire. Hadasa a intervenit şi 
a primit pedeapsa care îmi era destinată mie. 

Marcus simţi un val de căldură atât de mare, că îl ardea pe dinăuntru. 

— A luat vreodată biciul la tine? 

— i se pare că a făcut-o? 

Când se întoarse să intre în casă, ea îşi puse mâna pe braţul lui. 

— Nu trebuie să te gândeşti la răzbunare, Marcus. Jură-mi că n-ai să faci 
nimic. Nu interveni în niciun fel. Crede-mă, asta ar înrăutăţi de o sută de 
ori mai mult lucrurile. Lăsă mâna să-i cadă din nou pe lângă trup. În plus, 
s-a terminat. Aşa bolnav cum e, Caius nu mai reprezintă o ameninţare 
pentru mine. 

— Să nu te-aştepţi să-l compătimesc. 

Ea îl privi cu o expresie de nepătruns - satisfacţie, durere, nesiguranţă, 
resemnare - toate păreau să se împletească acolo, în adâncul ochilor ei. Îşi 
întoarse din nou privirea în altă parte. 

— Aş da orice să-ţi pot spune totul. 


Începu să se plimbe din nou pe alee. Se opri şi culese o floare. 

— Încă îl mai iubeşti? 

— Nu pot altfel, zise ea, privindu-l cu un zâmbet dureros. Poate semăn 
cu Arria. N-a încetat niciodată să te iubească, ştii asta. 

Marcus zâmbi batjocoritor. 

— Aşa susţine ea? 

lulia smulse o petală albă de la floare şi o lăsă să plutească în adierea 
vântului până atinse pământul. 

— Te-ai gândit vreodată că poate promiscuitatea ei e un semn al 
deznădejdii? Sau al disperării? 

Vorbea oare despre Arria sau despre ea însăşi? O privi cum smulse pe 
rând petală după petală până când floarea rămase golaşă. 

— Am avut speranţe atât de mari, Marcus. Viaţa e atât de nedreaptă. 

— Viaţa e aşa cum ţi-o faci. 

Ea îl privi cu un zâmbet trist. 

— Presupun că ai dreptate. Până acum i-am lăsat pe alţii să-mi conducă 
viaţa. Tata, Claudius, Caius. Dar de-acum gata. Am să fac ce trebuie să fac 
ca să fiu fericită. Privi polenul de pe mâinile ei şi-l scutură uşor. Ar fi cazul 
să văd ce face Caius. Îl luă de braţ şi porniră înapoi. Poate îi va face bine 


puţin vin. 


CAPITOLUL 24 


Serbările lunii mai fură însoţite de o stare de jubilare în Roma. Preoţi, 
numiţi pontifices sau „cei care clădesc poduri”, aruncau mănunchiuri de 
papură în formă de mâini şi picioare de oameni în râul Tibru. Festivalurile 
primăverii se succedau rând pe rând într-o orgie continuă. În timpul 
Lupercaliilor, tineri aristocrați alergau în pielea goală în sus şi-n jos pe Via 
Sacra, lovindu-i pe cei ce stăteau deoparte, cu fâşii din piele de tap, într-un 
ritual al fertilităţii. Liberaliile, ţinute în cinstea lui Liber, zeul viței de vie, se 
grupau cu sărbătoarea lui Dionisus - sau „Bachus”, cum era cunoscut zeul 
în Roma - culminând cu o petrecere a beţiei. Bachus, pus în scenă de-un 
tânăr chipeş, efeminat, călărea însoţit de un Silenus desfrânat într-o şaretă 
trasă de leoparzi, în timp ce băieţi de şaisprezece ani de pe tot cuprinsul 
Romei îmbrăcau oficial toga virilis şi-şi asumau statutul de bărbaţi liberi, 
ieşiţi de sub autoritatea parentală. 

Se ţineau jocuri. Ludi Megalenses se deschideau în sunete de trompetă 
pentru Cybele - zeiţa frigiană a naturii şi consoarta lui Attis, zeul fertilităţii 
- Şi erau urmate la scurt timp de Ludi Creales, care se deschideau cu o 
ceremonie în cinstea lui Ceres, zeiţa agriculturii. Atretes săvârşi cel de-al o 
sutălea omor al său la Ludi Florales, în timp ce sute de amorataie îi 
scandau numele şi aruncau înspre el ghirlande cu flori. 

La ludus, Bato turnă vin într-o cupă de argint. Atretes era profund 
deprimat după emoţiile tari din arenă. Focul din sânge i se făcu rece ca 
gheaţa, în tăcerea ludusului, mintea lui se golea de pofta de sânge şi 
devenea mai trist şi mai posomorât. Spre deosebire de Celerus, care se 
bucura din plin de faima şi poziţia lui, Atretes se simţea fără valoare. Unii 
oameni nu se pot obişnui cu sclavia, indiferent cât de aurită le-ar fi fost 
colivia. Atretes era unul dintre ei. 

— Sertes a venit la Roma să te vadă luptând, zise Bato înmânându-i 
cupa. 

Atretes se tolăni înapoi pe canapea într-o poziţie aparent relaxată, care 
nu-i masca tensiunea. Aceasta se simţea în întreaga încăpere. 


— Şi cine e acest Sertes, ca să fiu impresionat? întrebă el sec, bându-şi 


vinul, cu ochii arzând. Mâinile îi erau albe ca varul. 

— Un efesean extrem de bogat şi puternic care face afaceri cu 
gladiatori. A venit special să te vadă şi chiar într-o vreme când răbdarea 
împăratului a ajuns la limită. Dacă supravieţuieşti la jocurile de săptămâna 
asta, s-ar putea să te vândă lui Sertes şi să te trimită să-i distrezi pe cei 
din Asia. 

— Oare un sclav din Efes e mai de preţ decât unul din Roma? întrebă 
Atretes sarcastic. 

Bato îşi umplu cupa cu vin. Îl admira pe Atretes. Deşi era şlefuit şi avea 
rafinamentul unui gladiator roman profesionist, în piept îi bătea încă o 
inimă de barbar. 

— Depinde de ce-ţi doreşti, zise Bato. Faimă sau libertate. Văzu că 
trezise întreaga atenţie a lui Atretes. Anul trecut, la Ludi Plebeii, Sertes a 
ţinut meciuri eliminatorii. Au început cu patru perechi şi ultimii trei rămaşi 
au fost aţâţaţi unul împotriva celuilalt. Sorbi din vin, în timp ce ochii lui 
Atretes îl priveau fix. Supravieţuitorul şi-a câştigat libertatea. 

Atretes se îndreptă uşor. 

— Totul depinde de ce ai să faci la următoarele jocuri. Vespasian le-a 
lăsat pe mâna lui Domițian. 

Atretes ştia ce ameninţare implica acest fapt. 

— Cu câţi va trebui să lupt? 

— Cu unul singur. Un captiv. 

Surprins, Atretes se încruntă. 

— Un captiv? De ce o asemenea pradă uşoară? Ca să nu fac un 
spectacol destul de bun pentru a-l impresiona pe Sertes? 

Bato clătină din cap. 

— Îţi subapreciezi adversarul, zise el întunecat, ştiind mai multe 
amănunte decât putea împărtăşi cu Atretes. Domițian era viclean. Şi crud. 

— De ce m-ar pune Domițian faţă în faţă cu un captiv, ştiind că eu voi fi 
în avantaj? 

În ciuda timpului petrecut în Roma, Atretes nu cunoştea încă subtilităţile 
minţii de roman. 


— Uneori antrenamentul, puterea trupului sau chiar armele nu 


constituie neapărat un avantaj. Ci modul de a gândi. Fiecare om are un 
călcâi al lui Ahile, Atretes. 

— Şi al meu care e? 

Bato îl privi peste marginea cupei, dar nu răspunse. Nu putea s-o facă 
fără să-şi rişte viaţa. Domițian va şti dacă l-a pregătit pe Atretes dinainte. 

Atretes se încruntă concentrat, gândind tactic, întrebându-se care era 
slăbiciunea lui. 

— Îţi aduci aminte de tânărul aristocrat roman căruia aproape că i-ai 
scos matele în primele săptămâni după ce ai fost adus aici? zise Bato în 
cele din urmă, riscând atât cât îi permitea îndrăzneala. N-a uitat umilinţa 
prin care l-ai făcut să treacă şi nici n-a pierdut înţelegerea lui Domițian. 
Împreună au găsit un mod amuzant prin care să te distrugă. 

— Amuzant? 

Deşi între ei nu era posibilă prietenia, se bucurau de respect reciproc. 
Atretes ştia că Bato îi dezvăluise tot ce putea cu privire la jocurile ce 
urmau şi încercă să intuiască ce se ascundea în spatele vorbelor lui. 

— Nu uita că cea mai mare realizare a lui Domițian a fost o campanie 
încununată de succes la frontiera Germaniei, zise Bato. 

Atretes râse batjocoritor. 

— Orice ar crede el, nu suntem nişte învinşi. Rebeliunea se va menţine 
atâta timp cât va exista suflare de viaţă într-un german. 

— Un singur german nu poate face nimic şi legătura pe care aţi avut-o 
între triburi a fost de scurtă durată, rosti Bato cu subinţeles. 

— Suntem înfrăţiţi împotriva unui inamic comun şi în curând ne vom 
ridica din nou. Mama a profeţit că un vânt dinspre nord va aduce 
distrugere peste Roma. 

— Un vânt care s-ar putea să nu bată totuşi cât timp eşti tu în viaţă, zise 
Bato. Puse jos cupa şi-şi puse mâinile pe masa dintre ei. Te sfătuiesc să-ţi 
petreci următoarele zile rugându-te la zeul în care crezi. Cere-i 
înţelepciune ca să învingi. Domițian te-a citit bine, Atretes. Libertatea s-ar 
putea să vină cu un preţ mai mare decât eşti dispus să plăteşti. 


Îi făcu semn să plece. 


Decimus se relaxă pe canapea şi luă mâna lui Phoebe. O ascultă pe 
Hadasa, care cânta la harpa ei mică despre turme de vite risipite pe o mie 
de dealuri, despre un păstor care avea grijă de oile sale, despre mare şi 
cer şi despre un glas purtat de vânt. Toată tensiunea i se topi şi se pomeni 
plutind. Era obosit, obosit de lupta pentru a trăi, obosit de durere, obosit 
de boala lui. În câteva luni urma să se întoarcă pentru totdeauna la Efes 
împreună cu Phoebe, unde puteau foarte bine să se întreţină din 
proprietăţile lor pentru tot restul vieţii. Toate bunurile pe care le avea în 
Roma urma să le predea lui Marcus. 

Se îngrijora pentru lulia, dar nu putea face nimic. Avea un soţ care să-i 
poarte de grijă şi o viaţă de trăit. Nu mai era sub ocrotirea lui. 

Phoebe îi intui starea de spirit şi-şi puse-n gând să-l uşureze de depresia 
lui. Dar dulceaţa muzicii nu făcea decât să-l adâncească şi mai mult în 
reverie în seara aceasta. 

— Spune-ne o poveste, Hadasa, zise ea. 

Hadasa îşi puse mica harpă în poală. 

— Ce fel de poveste v-ar plăcea să auziţi, doamnă? 

luliei îi plăceau istorisirile despre dragoste şi bătălii, despre David şi 
voinicii lui, despre Samson şi Dalila, Estera şi regele Ahaşveroş. 

— Spune-ne o poveste despre zeul tău, zise Phoebe. 

Hadasa îşi plecă capul. Ar fi putut să le povestească despre Creaţie. Ar fi 
putut să le povestească despre Moise şi despre felul în care Dumnezeu se 
folosise de el pentru a-i da poporului Său legea şi a-l scoate din Egipt, 
ducându-l în Pământul Făgăduinţei. 

Ar fi putut să le povestească despre losua şi Caleb şi despre nimicirea 
lerihonului. Îşi ridică ochii şi-l privi pe Decimus. Un val de compasiune o 
inundă văzând ridurile adânci săpate pe faţa lui, chipul tulburat şi spiritul 
bolnav. 

Vorbele îi veniră în minte la fel de clar de parcă i le-ar fi spus tatăl ei, 
aşa cum făcuse de nenumărate ori în prăvălioara din Galilea, în timp ce 
modela lutul la roata olarului şi repeta o pildă rostită de Domnul. Doamne, 
vorbeşte prin mine în aşa fel încât ei să-ţi poată auzi glasul, se rugă ea în 


tăcere. 


— Un om avea doi fii, începu ea, şi cel mai mic i-a spus tatălui său: 
„Tată, dă-mi partea de avere care mi se cuvine”. Şi tatăl şi-a împărţit 
bogăţia între cei doi. Nu trecură multe zile, şi fiul cel mai tânăr a strâns 
totul şi a plecat într-o călătorie către o ţară îndepărtată. Acolo şi-a risipit 
averea pe un trai desfrânat. 

Phoebe se foi stânjenită, gândindu-se la Marcus. Trase cu ochiul la 
Decimus, dar acesta asculta cu atenţie. 

— După ce şi-a cheltuit toţi banii, o foamete cumplită s-a abătut peste 
acea ţară şi tânărul a ajuns în mari nevoi. A intrat slugă la un cetăţean al 
acelei ţări, care l-a trimis pe câmp să hrănească porcii. Tânjea să-şi 
potolească foamea cu lăturile porcilor, dar nimeni nu-i dădea nimic. Atunci 
şi-a venit în fire şi şi-a zis: „Câţi din argaţii tatălui meu au pâine din belşug, 
iar eu mor aici de foame! Am să merg la tatăl meu şi am să-i spun: „Tată, 
am păcătuit împotriva cerului şi împotriva ta; nu mai sunt vrednic să fiu 
numit fiul tău. Fă-mă unul dintre argaţii tăi!” Şi a pornit spre casa tatălui 
său. 

Se opri, împreunându-şi mâinile, apoi continuă: 

— Încă pe când se afla la mare depărtare, tatăl l-a văzut şi s-a simţit 
cuprins de milă. A alergat spre el, l-a îmbrăţişat şi l-a sărutat. Şi fiul a zis: 
„Tată, am păcătuit împotriva cerului şi împotriva ta; nu mai sunt vrednic 
să fiu numit fiul tău”. 

Hadasa ştia că era o încălcare a oricărei legi nescrise a sclaviei să-şi 
privească în faţă stăpânul, dar nu se putu abţine. Îşi ridică ochii şi privi 
drept în ochii lui Decimus Vindacius Valerian. Văzu durerea lui şi se simţi 
străpunsă de suferinţa lui. 

Dar tatăl le-a spus slugilor: „Grăbiţi-vă! Aduceţi cea mai bună haină şi 
îmbrăcaţi-l cu ea, puneţi-i un inel pe deget şi încălțări în picioare; aduceţi 
viţelul cel mai gras şi tăiaţi-l, să mâncăm şi să ne veselim; pentru că acest 
fiu al meu era mort şi a înviat; era pierdut şi a fost găsit...” 

În încăpere se lăsă tăcerea. Hadasa îşi plecă din nou capul. 

Phoebe se uită la Decimus şi se sperie când văzu expresia de pe faţa lui. 
Ochii îi erau umezi, plini de lacrimi. În toţi anii în care fuseseră căsătoriţi, 


nu-l mai văzuse niciodată plângând. 


— Poţi să pleci, Hadasa, zise ea regretând că îi ceruse să spună o 
poveste. Pentru că istorisirea aceasta îi străpunsese inima şi îi trezi un dor 
teribil, inexplicabil. Fata se ridică graţioasă. 

— Nu, stai, zise Decimus încet, făcându-i semn să se aşeze la loc. Tatăl 
este întruchiparea zeului tău, continuă el. 

— Da, domnule. 

— Ţara ta e distrusă şi poporul dus în sclavie. 

Hadasa simţi o pornire de duioşie pentru stăpânul ei; semăna atât de 
mult cu fiul lui. Îşi aduse aminte cum îi spusese Marcus aceleaşi vorbe în 
grădină cu atâtea luni în urmă. Dacă ar fi fost mai înţeleaptă. Dacă ar fi 
cunoscut Scripturile la fel de bine ca şi tatăl ei. 

— Orice nenorocire e o binecuvântare, dacă îl apropie pe om de 
Dumnezeu. 

Enoh intră în cameră cu o tavă încărcată cu vin şi cu fructe. O puse jos 
în faţa soţilor Valerian şi începu să toarne vinul. 

— Dar ce s-a întâmplat cu fiul cel mare, care a rămas cu tatăl său? 
întrebă Phoebe. 

Fata se uită cu sfială la Enoh. 

— El se afla pe câmp şi, când s-a întors, a auzit muzică şi dans. A 
chemat pe una din slugi şi a întrebat-o ce se petrecea. Sluga i-a spus: 
„Fratele tău a venit acasă şi tatăl tău a tăiat viţelul cel mai gras pentru că 
s-a întors teafăr şi sănătos”. Fiul cel mare s-a înfuriat atunci îngrozitor şi a 
refuzat să intre în casă, aşa că tatăl a ieşit afară şi a început să se roage 
de el. Dar fiul a răspuns şi i-a zis tatălui: „lată! Timp de atâţia ani te-am 
slujit şi n-am nesocotit nicio poruncă de-a ta şi totuşi nu mi-ai dat nici 
măcar un ied, ca să mă veselesc cu prietenii mei; dar când acest fiu al tău, 
care ţi-a irosit averea cu târfele, a venit acasă, ai tăiat viţelul cel gras 
pentru el”. Atunci tatăl i-a spus: „Fiul meu, tu ai fost întotdeauna cu mine 
şi tot ce am este al tău. Dar trebuie să fim bucuroşi şi să ne veselim pentru 
că acest frate al tău era mort şi a înviat, era pierdut şi a fost regăsit”. 

Enoh îi întinse o cupă lui Phoebe şi turnă alta. Luând-o, Decimus se uită 
la faţa lui rigidă. 

— Tu care dintre fii eşti, Enoh? întrebă el. 


— Nu cunosc povestea, zise Enoh încordat. Să vă mai aduc ceva, 
domnule? 

Decimus îi făcu semn să plece şi zâmbi uşor, privindu-l cum iese din 
cameră. 

— Bănuiala mea e că fiul cel mare e evreul drept, care se supune Legii. 

— Atunci cel mic e evreul care s-a întors de la religia lui, zise Phoebe. 

Se uită la Hadasa, aşteptând o confirmare. 

— Întreaga omenire a fost creată de Dumnezeu după chipul şi 
asemănarea Lui, doamnă. Nu doar evreii. Hadasa îl privi pe Decimus. Cu 
toţii suntem copiii lui Dumnezeu. El ne iubeşte pe toţi la fel, indiferent că 
suntem evrei sau neevrei, sclavi sau oameni liberi. Nu putem să-i câştigăm 
dragostea, ci doar s-o primim ca pe un dar - un dar pe care El e dispus să-l 
ofere fiecăruia dintre noi. 

Decimus era uimit de vorbele ei şi mai uimit de faptul că le rostise cu 
voce tare. Masca alunecase şi adevărata faţă a religiei ei ieşise la iveală. 
Se întrebă dacă Hadasa înţelegea care erau implicaţiile a ceea ce oferea 
sau ameninţarea pe care ideologia ei o reprezenta pentru însăşi structura 
Imperiului Roman. 

Poţi să pleci, zise el privind-o cum se ridică uşor şi părăseşte încăperea. 

Evreii erau dispreţuiţi pentru moralitate, pentru separatism şi pentru 
felul rigid prin care ţineau legile lor, pentru credinţa încăpăţânată într-un 
singur zeu. Deşi era sclav, Enoh avea şi el o anumită aroganță, fiind 
convins că aparţine unui neam ales. Dar ceea ce Hadasa spusese despre 
dumnezeul ei mergea dincolo de toate astea. Vorbele ei dărâmau zidul 
oricărei descendenţe şi tradiţii. Fiecare om este un copil al lui Dumnezeu, 
toţi egali în ochii Lui. Niciun evreu drept n-ar fi fost de acord şi niciun 
împărat roman n-ar fi tolerat o asemenea pretenţie, căci spulbera mândria 
primului şi puterea celui de-al doilea. 

Dar mai era ceva care îl tulbura pe Decimus. Mai auzise vorbe de acest 
fel înainte, strigate cu glas tunător în faţa unei mulţimi adunate lângă 
obeliscul egiptean. Bărbatul care le rostise era răstignit cu capul în jos. 
Numele lui era Petru. 


— Se pare că micuța noastră Hadasa nu e deloc evreică la urma urmei, 


Phoebe, zise el solemn. Ci creştină. 


Disperarea lui Atretes crescu odată cu ura lui, în timp ce stătea pe nisip 
şi privea răzbunarea pe care i-o pregătise Domițian. În faţa lui se afla un 
tânăr puternic şi bine făcut, blond, cu barbă şi cu părul lung. Purta piele de 
urs şi în mâini ţinea o framee. Un captiv, după spusele lui Bato, care-l 
avertizase atât cât putuse. Un captiv german, şi după toate aparentele 
încă unul din propriul său trib, deşi nu-l recunoştea. 

Atretes! Atretes! striga mulţimea, dar glasurile se stinseră treptat când 
el nu mai făcu nicio mişcare de atac. Alţii din mulţime îi strigau insulte şi-l 
batjocoreau. Cât de repede se schimbau lucrurile. Un alt val se ridică din 
rândurile gloatei care, numai cu câteva minute înainte, îl adora. 

Biciuiţi-i! Ardeţi-i! 

Atretes văzu unul dintre instructori păşind în arenă cu un fier înroşit în 
foc şi îşi dădu seama că intenţiona să-l îndemne pe tânărul captiv să lupte. 
În partea lui, Bato se ivi lângă perete, întunecat. Se uită cu subînţeles 
către loja lui Domițian. Întorcându-şi capul, Atretes îşi înălţă privirea. 
Domițian şi prietenul lui râdeau în hohote! 

În timp ce luptătorul german scoase un urlet de durere, Atretes îşi 
descărcă furia asupra instructorului roman. Mulțimea îşi ţinu respiraţia 
când îl seceră cu o singură lovitură de gladium. Înmărmurită, arena amuţi. 

Atretes se înfipse în picioare în faţa războinicului şi luă o poziţie de 
apărare. 

Omoară-mă dacă poţi, îi porunci Atretes în germană. 

Chatti! exclamă bărbatul uimit. 

— Luptă! 

Războinicul îşi lăsă jos frameea. 

— N-am de gând să lupt împotriva unui frate. Nu pentru plăcerea gloatei 
romane! 

Îşi roti privirea de jur împrejur, la mulţimea de oameni şi scuipă pe nisip. 

Atretes se văzu pe sine cu cinci ani înainte. Pumnii i se încleştară pe 
gladium. Trebuia să-l facă să lupte, altfel amândoi aveau să sfârşească 
nedemn. Aşa că îl aţâţă pe tânăr aşa cum el însuşi fusese aţâţat, îi 


batjocori mândria, îi aruncă în faţă înfrângerea care-l adusese captiv pe o 
arenă romană. Ştia unde ardea focul într-o inimă germană şi întreţinu 
flacăra până când frameea se ridică din nou şi ochii tânărului se aprinseră. 

— Arăţi ca un roman, miroşi ca un roman... eşti roman din cap până-n 
picioare! strigă războinicul tăind în Atretes răni mai adânci decât primise 
vreodată. 

Captivul lupta bine, dar nu destul de bine. Atretes încercă să 
prelungească lupta cât putea de mult, dar mulţimea nu se lăsă păcălită şi 
începu să vocifereze furioasă. Atretes profită de următoarea ocazie, şi, 
când îşi retrase gladiumul, războinicul se prăbuşi în genunchi, ţinându-se 
de rana de la burtă. Cu sângele gâlgâindu-i printre degete, îşi ridică cu 
greu capul. 

— N-am crezut niciodată că am să mor de mâna unui frate, zise el 
întunecat, cu un dispreţ evident. 

— Mai bine de mâna mea decât să fii aruncat la fiare sau răstignit pe o 
cruce romană, zise Atretes. Se aplecă şi ridică frameea, oţelindu-se pentru 
ceea ce trebuia să facă. l-o întinse luptătorului. 

— Arată-le cum ştie să moară un german. Când bărbatul îl privi 
nemişcat, strigă: 

— Ridică-te din genunchi! 

Bărbatul se folosi de armă ca să se ridice. Când fu din nou în picioare, 
Atretes îşi trecu gladiumul prin pieptul celuilalt, străpungându-i inima, îl 
tinu drept şi-i strigă în faţă: 

— Te trimit acasă la Tiwaz! Aruncând sabia din mâini, îl lăsă să cadă pe 
spate, cu braţele deschise, în uralele mulţimii. 

Respirând greu, Atretes nu-şi recuperă gladiumul roman, ci se aplecă şi 
luă frameea. Cu ochii împăienjeniţi de lacrimi, se întoarse şi-l privi pe 
Domițian. Deşi victorios, ştia că fusese înfrânt. Aruncându-şi frameea în 
aer îi blestemă pe toţi în germană. 

Atretes fu adus la Bato înainte să se întoarcă în camera lui pentru 
culcare. 

— Vespasian te-a vândut lui Sertes. În două zile te îmbarci spre Efes, îi 
spuse acesta. 


Un muşchi tresări pe obrazul lui Atretes, dar nu zise nimic. 

— Ţi-ai câştigat scump ocazia asta. N-o irosi, zise Bato. Atretes îşi 
întoarse capul şi-l privi pentru o fracțiune de secundă. Bato nu mai văzuse 
în toată viaţa lui ochi atât de reci. 

— Zeii să-ţi zâmbească în continuare şi să-ţi dea libertatea pe care o 
meriţi cu prisosinţă, îi ură el, făcându-le semn cu capul celor doi gardieni 
să-l ia. 

În întunecimea celulei sale, Atretes îşi îngropă faţa în palme şi plânse 


amarnic. 


CAPITOLUL 25 


Hadasa şedea pe podea împreună cu ceilalţi credincioşi şi-l asculta pe 
Asyncritus vorbind despre problemele cu care se confruntau cu toţii. 

Datoria noastră e să ne străduim să ducem o viaţă sfântă într-o lume 
carnală. Trebuie să ne amintim că nu suntem chemaţi de Dumnezeu să 
facem din societate un loc mai bun în care să trăim. Nu suntem chemaţi să 
câştigăm influenţă politică, nici să păstrăm felul de viaţă al romanilor. 
Dumnezeu ne-a chemat la o misiune mai înaltă, aceea de a aduce întregii 
omeniri Vestea cea bună că Mântuitorul nostru a venit... 

Plecându-şi creştetul, Hadasa închise ochii şi se rugă Domnului, 
cerându-i iertare. Îi era ruşine. Ea nu a dus nimănui Vestea cea Bună. Când 
i s-au ivit ocazii să o facă, a ezitat din teamă. Stăpânul şi stăpâna ei au 
rugat-o să le spună despre Dumnezeu, iar ea a învăluit adevărul într-o 
pildă. Ar fi trebuit să le povestească despre lisus, despre moartea Lui pe 
cruce, despre învierea Lui şi despre făgăduinţele adresate tuturor celor 
care cred în El. 

Asyncritus continuă să vorbească, amintindu-şi de cele învăţate de la 
Petru şi Pavel înainte ca aceştia să fie martirizaţi. Citi din nou din 
memoriile apostolilor, în timp ce Hadasa se lupta cu lacrimile. 

Cum putea să nu le spună adevărul celor pe care îi iubea atât de mult? 
Se ruga neîncetat pentru fiecare dintre ei. Dar oare era suficient atât? 

Cum ar fi putut ei să se întoarcă vreodată spre Dumnezeu, dacă ea nu 
făcea decât să-i bine dispună cu poveşti, şi nu cu fapte? Cum ar fi putut să 
înţeleagă vreodată înţelesul mai adânc din spatele pildelor, dacă ei nu-l 
cunoşteau pe Dumnezeu? Se bătu cu pumnul în piept iar şi iar, încercând 
să-şi uşureze durerea pe care o simţea. Dumnezeu o aşezase în casa lor 
cu un anumit scop şi ea eşua în a-l duce la îndeplinire. 

De ce erau cei din familia Valerian atât de stăpâniţi de lucruri lipsite de 
importanţă? Nu trecea o săptămână fără să-i audă pe Marcus şi pe 
Decimus certându-se pentru politică şi afaceri. 

— Bugetul de stat trebuie echilibrat, iar datoria publică redusă! insista 


Decimus; Marcus susţinea că autorităţile deţin un control prea mare şi că 


acesta ar trebui limitat. Decimus punea problemele Romei pe seama 
dezechilibrului din comerţul internaţional, afirmând că poporul roman a 
uitat să muncească şi că se complăcea să trăiască din banii publici. 

— Imporţi mărfuri de treizeci de ani şi te-ai îmbogăţit din treaba asta, se 
grăbi Marcus să sublinieze. lar acum, când te bucuri de protecţia 
cetăţeniei romane, vrei să-i privezi pe ceilalţi de această şansă. Râse. Nu 
că n-aş fi de acord cu tine. Cu cât avem mai puţină concurenţă, cu atât 
sunt şi preţurile mai mari! 

Într-o singură privinţă erau de acord amândoi: că ţara se îndrepta spre 
faliment. 

După asemenea discuţii, Phoebe o chema pe Hadasa să cânte din harpă 
şi să le liniştească spiritele încinse. Dar inima Hadasei era la rândul ei plină 
de durere. Ce conta că Roma se prăbuşea? Ce contau popoarele în faţa 
veşniciei unui singur suflet de om? Dar cum putea ea, o simplă sclavă, să 
le deschidă ochii acestor romani, pe care ajunsese să-i iubească, asupra 
lucrurilor cu adevărat importante? 

Căuta răspunsuri în adunarea creştinilor. Uneori le găsea. Alteori nu. 

O, Dumnezeule, ajută-mă, se rugă ea cu ardoare, cu mâna pe inima ceo 
durea. Dă-mi curaj. Dă-mi Cuvântul Tău. Însemnează-l în inima mea, 
aratămi calea prin care pot ajunge la ei! 

Cum ar fi putut să le explice celor din familia Valerian despre un 
Mântuitor, când niciunul dintre ei nu simţea nevoia de aşa ceva? Cum 
putea să le explice că îi aparţineau lui Dumnezeu, Cel care i-a creat, când 
ei credeau în idoli ridicoli de piatră şi nu într-un Creator atotputernic? Cum 
ar fi putut să se încumete să le spună cine e Dumnezeu sau să le aducă 
dovezi că El există, altfel decât prin credinţa ei, neputincioasa credinţă a 
unei sclave? Şi ce altceva era credinţa decât să ai siguranţa lucrurilor pe 
care le nădăjduieşti, convingerea realităţii unor lucruri pe care nu le vezi? 

O, Yeshua, Yeshua, Te iubesc. Te rog, ajută-i. 

Nici măcar nu-şi găsea cuvintele ca să ceară ceea ce dorea. Din ce alt 
motiv o aşezase Dumnezeu în casa familiei Valerian dacă nu să le aducă 
Vestea cea Bună a lui Cristos? Simţea foamea lor şi cunoştea pâinea care 
ar fi putut să-i sature pentru totdeauna. Nu le-ar mai fi fost foame 


niciodată... Dar cum îi putea face să se înfrupte din ea? 

Seninătatea pe care o găsise în întâlnirea cu alţi credincioşi o însoţi pe 
tot drumul pe care-l parcurse pe străzile Romei. Acum îşi putea revărsa 
dragostea pentru Dumnezeu şi era înţeleasă de alţii. Putea să se bucure, 
cântând şi rugându-se cu ceilalţi. Putea să ia parte la Cina cea de Taină şi 
să se simtă aproape de Dumnezeu. Nu-şi dorea decât să poată păstra acel 
sentiment în noaptea şi în ziua următoare. 

Se furişă în tăcere prin uşa laterală către grădina vilei şi trase la loc 
zăvorul. Parcurse grăbită aleea şi intră prin spatele casei. Închise uşa 
încet, tresărind când o mână puternică o înşfăcă de braţ şi o răsuci 
împrejur. 

— Unde ai fost? întrebă Marcus. Cu degetele încleştate, pretindea un 
răspuns, dar fata era prea înfricoşată pentru a putea vorbi. Trebuie să 
stăm de vorbă, zise el şi o îmbrânci pe coridor într-o încăpere luminată de 
o lampă. Dându-i drumul, închise uşa şi se întoarse spre ea. Evreii nu se 
întâlnesc noaptea în taină, zise el cu ochii sclipind de mânie. 

Ea se retrase din faţa emoţiilor lui năvalnice. 

— Te mai întreb o dată. Unde ai fost? 

— Să mă închin lui Dumnezeu împreună cu alţi credincioşi, zise ea cu 
voce tremurătoare. 

— Prin alţi credincioşi vrei să spui alţi creştini, nu-i aşa? Faţa ei se făcu 
albă ca varul la auzul cuvintelor lui. N-ai de gând să negi? făcu el aspru. 

Ea îşi plecă capul. 

— Nu, domnule, rosti ea în şoaptă. 

El o apucă de bărbie. 

— Ştii ce aş putea să-ţi fac pentru că eşti adepta unei religii care 
propovăduieşte anarhia? Aş putea să te trimit la moarte. 

Îi citi teama din ochii ei. Dar avea toate motivele să-i fie frică. Să se 
îngrozească chiar. Îşi luă mâna de pe ea. 

— Noi nu propovăduim anarhia, domnule. 

— Nu? Dar cum se numeşte faptul că religia voastră vă cere să-l puneţi 
pe dumnezeul vostru mai presus de împărat? Era furios. Pe toţi zeii, o 


creştină în casa tatălui meu! 


Se întrebă cum de nu-şi dăduse seama mai devreme. N-a fost nevoie 
decât de o remarcă a tatălui său ca totul să capete sens. 

— Trebuie să mă asculţi şi să faci ce spun eu. S-a sfârşit, Hadasa. Atâta 
timp cât vei sta cu noi, n-ai să mai părăseşti vila decât atunci când ţi se 
porunceşte. Sub nicio formă nu trebuie să te mai întâlneşti cu aceşti 
creştini şi nici să vorbeşti cu ei dacă-i întâlneşti pe stradă. Înţelegi? Ochii 
lui se îngustară, scrutând faţa ei palidă, şocată. Fata îşi lăsă capul în jos. 
Uită-te la mine! 

Îşi ridică din nou capul şi-l privi. Ochii îi erau plini de lacrimi. Văzând cât 
de adânc o rănise, se înfurie şi mai tare. 

— Răspunde! 

— Înţeleg, zise ea cu glas stins. 

El se simţi cuprins de remuşcare pentru duritatea lui şi un muşchi i se 
contractă pe faţă. 

— Ba nu înţelegi. Nu înţelegi o iotă. Habar n-avea la ce riscuri se 
expune. Oamenii ăştia trebuie să se ascundă şi se întâlnesc pe întuneric. 
Trebuie să-şi ţină în secret ceremoniile. Nici măcar nu pot să pună un chip 
al zeului lor în templu ca să se închine ca tot restul lumii. Nu ştiu cum ai 
ajuns să te încurci cu ei, dar legătura asta trebuie să înceteze chiar acum. 

— Oare Romei îi e atât de teamă de adevăr, încât trebuie să-l distrugă? 

Marcus o lovi peste obraz, făcând-o să se clatine şi să scoată un suspin 
de durere. Îşi duse mâna tremurândă la faţă. 

— Uiţi cu cine stai de vorbă! şuieră el. Nu mai lovise niciodată o femeie 
şi faptul că era vorba tocmai de ea îi făcu inima să i se strângă. Dar ar fi 
lovit-o din nou, dacă astfel ar fi putut-o face să-l asculte şi să ţină seama 
de avertismentul şi de porunca lui. 

Ea îşi reveni repede şi-şi plecă fruntea în semn de supunere. 

— Îmi cer iertare, domnule. 

Palma lui o ardea, dar asta nu era nimic pe lângă focul ce-i pârjolea 
conştiinţa. Fata asta nu făcuse decât să-l slujească pe fiecare membru al 
familiei în parte cu devoțiune şi cu o dragoste plină de ardoare. Îşi aminti 
de urmele de bici de pe spatele ei şi-şi dădu seama că le luase în locul 


luliei, îşi aduse aminte de discuţia din grădina lui Claudius, în care 


încercase să-l convingă să-i cruţe pe sclavi, de teamă că dumnezeul ei îl 
va pedepsi. 

Credinţa în acest zeu era pricina tuturor relelor. 

Credinţa în acest zeu aproape o omorâse! 

Trebuie s-o facă să înţeleagă. 

O luă de bărbie şi zări urmele roşietice ale degetelor lui pe obrazul ei 
palid. Ochii fetei nu se ridicară spre ai lui, dar simţi că erau de o 
inexpresivitate prudentă. Se simţi de parcă cineva i-ar fi dat un pumn în 
stomac. 

— Hadasa, şopti el, nu vreau să te rănesc. Nu vreau decât să te 
protejez. 

Îşi puse mâna pe acea urmă, încercând s-o acopere şi s-o facă să 
dispară. 

Ochii ei îl priviră scăpărând şi el văzu tristeţea şi mila infinită din ei. Ea 
îşi puse mâna peste a lui, ca şi când ar fi încercat să-l mângâie ea pe el. El 
îi luă faţa între palme, trăgând-o spre el şi umplându-şi plămânii cu 
parfumul ei. 

— Hadasa... o, Hadasa... 

Se aplecă şi o sărută. Auzindu-i suspinul stins, inima începu să-i bată 
mai repede şi îşi afundă degetele în părul ei, sărutând-o din nou. Ea îşi 
puse palmele pe pieptul lui, dar Marcus o prinse în braţe, acoperindu-i 
gura cu a lui. Fata se încordă, apoi, preţ de o clipă, se topi în braţele lui şi 
buzele i se înmuiară, iar cu mâinile se agăţă de el, fără să opună 
rezistenţă. Dar brusc, ca şi când şi-ar fi dat seama ce se întâmplă, începu 
să se zbată cuprinsă de panică. 

El îi dădu drumul şi ea se smulse de lângă el, cu ochii mari şi întunecaţi. 
Respirația sacadată îi făcea inima să gonească. Se dădu înapoi. 

— Te doresc, zise el încet. Te doresc de atâta vreme. Ea clătină din cap 
şi se dădu şi mai mult în spate. Nu mă privi aşa, Hadasa. Nu te ameninţ cu 
bătaia. Nu vreau decât să te iubesc. 

— Sunt sclavă. 

— Nu e nevoie să-mi reaminteşti. Ştiu cine şi ce eşti. 

Pleoapele ei se strânseră. Nu, nu ştia. Nu ştia nimic despre ea. Nimic cu 


adevărat important. 

— Trebuie să plec, domnule. Vă rog. 

— Ca să te duci unde? 

— În camera mea. 

— Vreau să vin cu tine. 

Ea îl privi din nou, cu mâna încleştată de haina de lână. 

— Am de ales? 

Marcus ştia ce ar fi zis dacă ar fi avut de ales. Împotriva instinctelor 
umane celor mai fireşti, zeul ei blestemat le cerea închinătorilor lui 
castitate. 

— Şi dacă aş spune că nu? 

— V-aş ruga să nu mă violaţi. 

El se încinse. 

— Să nu te violez? Cuvântul tăie în carne vie, înfuriindu-l şi mai tare. Eşti 
proprietatea familiei mele. Nu e viol să iau ce vreau de la ceva ce îmi 
aparţine. E un semn de respect faţă de tine să... 

Se opri, auzindu-se pe sine. Pentru prima oară în viaţă, se simţi copleşit 
de o ruşine nespusă. Holbându-se la ea, avu pentru un moment revelaţia 
felului în care îl vedea ea şi tresări. O numise ceva. Ceva! Asta era părerea 
lui despre ea? Că nu era decât o proprietate pe care avea dreptul s-o 
folosească, fără să ţină cont de sentimentele ei? 

Marcus o privi întunecat şi înţelese cât era de vulnerabilă. Era palidă şi 
încordată, cu pulsul bubuindu-i în gât. Tânjea s-o ia în braţe, s-o mângâie. 

— N-am vrut să spun asta. 

Se apropie şi văzu cum trupul ei devine şi mai încordat, dar cum rămâne 
pe loc din obligaţie. Atingându-i obrazul moale cu dosul palmei, încercă să 
îndrepte răul făcut. 

— N-am să te violez, zise el, ridicându-i bărbia. Vreau să te iubesc. Şi tu 
mă doreşti, Hadasa. Poate că eşti prea inocentă să-ţi dai seama, dar eu o 
ştiu! Îşi trecu degetele peste obrazul ei. Micuţă, dulce Hadasa, lasă-mă să- 
ţi arăt cum e dragostea. Spune da. 

Ea tremura, în timp ce trupul ei răspundea atingerii lui, răguşelii blânde 


din glas, dorinţei lui crescânde - şi propriei ei dorinţe. 


Abia putea respira când se afla lângă el... 

Dar ceea ce-i spunea era o greşeală. Îi cerea să facă un lucru neplăcut 
în faţa lui Dumnezeu. 

— Spune da, şopti el. Un singur cuvânt m-ar putea face atât de fericit... 
Ea clătină din cap, fără să poată rosti niciun cuvânt. Spune da, zise el 
apăsat. 

Ea închise ochii. Dumnezeule, ajută-mă! strigă în inima ei. Îl iubea pe 
Marcus de atâta vreme. Sentimentele pe care le trezise în ea se topeau 
acum, mistuindu-i raţiunea, făcând-o să uite totul, în afara atingerii lui. O 
sărută din nou, cu buzele întredeschise. Ea îşi întoarse faţa. leşua, ajută- 
mă să rezist acestor sentimente! Mâna lui Marcus o atinse blând şi şocul 
senzaţiei o făcu să se dea înapoi. 

El închise ochii, cuprins de sentimentul straniu al unei pierderi. 

— De ce tocmai tu, dintre toate femeile pe care le-am dorit, trebuie să 
te închini unui zeu care îţi impune castitatea? întinse din nou mâna spre 
ea şi-i luă faţa între palme. Renunţă la dumnezeul acesta al tău. Nu face 
decât să-ţi interzică puţinele plăceri pe care viaţa le are de oferit. 

— Nu, zise ea cu glas moale, dar intens. 

— Mă doreşti. O văd în ochii tăi. 

Ea îi închise, retrăgându-se departe de el. 

Marcus scoase un hohot aspru de frustrare. 

— Hai să vedem dacă mai poţi spune nu încă o dată. 

O trase în braţele lui şi-i acoperi din nou gura, dând frâu liber pasiunii 
care clocotise în el săptămâni întregi. Fata avea gust de ambrozie şi 
Marcus se înfruptă din ea până când propria dorinţă deveni aproape de 
nesuportat. Apoi în cele din urmă îi dădu drumul. 

Tremurau amândoi. Ochii ei erau plini de lacrimi şi faţa albă şi 
tensionată. 

Marcus o privi şi-şi dădu seama că obținuse ceea ce sperase. Îl dorea. 
Dar durerea grea din trup nu se compara cu durerea şi mai mare din 
inimă. O făcuse să-l dorească ca să obţină acordul ei. Dar nu reuşise decât 
să ridice un zid şi mai mare între ei. Oare va mai avea vreodată încredere 


în el? 


— Foarte bine, zise el strâmbându-se batjocoritor. Du-te şi culcă-te pe 
salteaua ta cea rece şi lasă-l pe zeul tău cel nevăzut să te încălzească. 

O expedie cu mâna şi se întoarse să plece. Închizând ochii, ascultă 
zgomotul paşilor ei uşori şi grăbiţi îndepărtându-se. 

Înjurând, lăsă să-i scape un suspin greu. Fizic plătea deja pentru 
nebunia lui. Traversă camera şi-şi turnă vin. Tremura violent din tot trupul. 
Ştia că era ca răspuns la ceea ce se petrecuse. Nu mai fusese cu o femeie 
de săptămâni întregi. Nestingherită, Arria se strecură în gândurile lui, 
smulgându-i o grimasă. Faptul că se gândea la ea acum, la trezirea 
sentimentelor pentru Hadasa, îl îmbolnăvea. 

Hadasa. 

Creştină! 

În faţa ochilor îi apăru imaginea a zeci de oameni legaţi de stâlpi şi 
îmbrăcaţi în smoală, urlând în timp ce li se dădea foc ca unor torţe vii 


pentru circul lui Nero. 


Şase gărzi de corp instruite îl aduseră pe Atretes în siguranţă la vasul 
unde îl aştepta Sertes. Negustorul îl privi drept în faţă. 

— Lanturile nu vor fi necesare, zise el adresându-se gărzilor. 

— Dar, domnule. E... 

— Scoateţi-le. 

Atretes stătu nemişcat în timp ce i se scoaseră cătuşele de la 
încheieturi. O mulţime de amorataie îl urmaseră de la ludus pe străzile 
oraşului şi acum se strânseră pe chei. Unii îi scandau numele. Alţii 
plângeau în hohote, jelind plecarea lui. 

Atretes văzu că Sertes avea propriile lui gărzi pe vas. Negustorul zâmbi 
şiret. 

— Ca să te apere, zise el moale. În cazul în care te gândeşti să plonjezi 
peste bord şi să te îneci. 

— N-am intenţia să mă sinucid. 

— Bun, făcu Sertes. Am investit o avere în tine. N-aş vrea să se ducă pe 
apa sâmbetei. 


Îşi întinse mâna. 


— Pe aici. 

Intră în cabina de sub punte, care era mai mică chiar decât cămăruţa lui 
de la ludus. Dar mirosea a lemn şi ulei de lampă, nu a piatră şi paie. 
Atretes intră şi-şi dădu jos pelerina. 

— În câteva ore pornim, zise Sertes. Odihneşte-te. Am să-l trimit la tine 
pe unul dintre gardieni ca să poţi să mai arunci o ultimă privire Romei şi 
celor care te iubesc. 

Atretes îl privi cu răceală. 

— Am văzut tot ce se poate vedea din Roma. 

Sertes zâmbi. 

— Vei vedea că Efesul e un oraş de o neasemuită frumuseţe. 

După ce Sertes plecă, Atretes se aşeză pe banca îngustă, îşi lăsă capul 
pe spate şi încercă să-şi revadă în minte ţara natală. 

Dar nu reuşi. 


Nu vedea decât faţa unui tânăr războinic german. 


Phoebe o chemă pe Hadasa în peristil. 

— Stai jos lângă mine, zise ea arătând spre locul liber de pe banca de 
marmură. Mototolind o bucăţică de pergament, aşteptă ca fata să se 
aşeze. 

— Caius e mort. A murit azi-dimineaţă devreme. Decimus a plecat s-o 
ajute pe lulia să facă pregătirile de înmormântare. O privi cu tristeţe. Va 
avea nevoie de tine în curând. 

Primul gând al Hadasei fu că va fi departe de Marcus şi inima i se 
strânse. 

Dar trebuie că aceasta era voia lui Dumnezeu. Nu putea rămâne aici 
nevătămată. Ceea ce-şi dorea Marcus, ea nu-i putea oferi - nici lui, nici 
vreunui alt bărbat în afara celui cu care se va căsători într-o zi, dacă era 
voia lui Dumnezeu să se căsătorească vreodată. Poate acesta era modul 
lui Dumnezeu de a o apăra de ea însăşi; nu putea nega faptul că, din 
momentul în care Marcus o atinsese, se lăsase cuprinsă de slăbiciune. 
Uitase de Dumnezeu... uitase de tot cu excepţia senzaţiilor sălbatice care 
o copleşeau. 


— Am să plec când veţi spune dumneavoastră, doamnă. 

Phoebe încuviinţă. Departe de a se simţi împăcată, era tulburată. 

— Se pare că lulia e urmărită de tragedii. Mai întâi Claudius, apoi îşi 
pierde copilul şi acum tânărul ei soţ. 

Hadasa îşi plecă capul, amintindu-şi de copilul luliei abandonat în 
grădină. 

— Ar trebui să simt mai multă milă pentru lulia, zise Phoebe ridicându- 
se. Străbătu aleea până în grădină. Hadasa o urmă. Phoebe se opri lângă 
un strat de flori şi se aplecă să le mângâie cu degetele. Îşi ridică privirea 
cu un zâmbet. 

— Mi-a făcut plăcere compania ta, Hadasa. Amândouă iubim florile, nu-i 
aşa? 

Zâmbetul îi păli şi se îndreptă de spate, ducându-se să se aşeze peo 
bancă din apropiere. 

— Sănătatea stăpânului tău se înrăutăţeşte. Încearcă să se ascundă de 
mine, dar o ştiu. Uneori durerea din ochii lui e atât de mare... Privi în gol, 
luptându-se cu lacrimile. Atâţia ani de zile a fost obsedat de afacerile lui. 
Eram geloasă văzând cum acestea îi consumă timpul şi gândurile. Era ca şi 
când altceva ar fi însemnat mai mult pentru el decât aş fi putut să însemn 
vreodată eu sau copiii. Se uită la Hadasa, făcându-i semn să se aşeze 
lângă ea. Boala l-a schimbat. A devenit atât de agitat. leri mi-a spus că 
nimic din ce-a făcut în viaţa asta nu are niciun sens, că nimic nu va dura. 
Că totul e zădărnicie. Singurele clipe când pare să-şi găsească un strop de 
pace sunt când te aude cântând. 

— Poate nu e atât muzica, cât mesajul, doamnă. 

Phoebe se uită la ea. 

— Mesajul? 

— Că Dumnezeu îl iubeşte şi vrea ca el să caute la El mângâierea. 

— De ce i-ar păsa unui zeu evreu de un roman? 

— Lui Dumnezeu îi pasă de toţi. Toţi oamenii sunt creaţia Lui, dar cei 
care aleg să creadă devin copiii Săi şi împart moştenirea cu Fiul Lui. 

Phoebe se aplecă în faţă, tresărind la auzul unui alt glas în grădină. 


Marcus era acasă. 


— Mamă! zise el, îndreptându-se cu paşi mari spre grădină. Tocmai am 
aflat de Caius, spuse el, privind-o o clipă pe Hadasa. 

Phoebe îşi puse mâna peste cea a fetei. 

— Poţi să pleci, zise ea. 

Îşi îndreptă din nou atenţia spre Marcus şi-l văzu urmărind-o cu privirea 
pe Hadasa, care se grăbi pe alee. Un muşchi tresări pe maxilarul lui. 
Phoebe se încruntă uşor. 

— Tatăl tău a plecat la lulia de îndată ce a primit vestea, zise ea. 

Marcus se aşeză lângă ea pe bancă. 

— Să n-o trimiţi pe Hadasa înapoi. 

Surprinsă, ea îi cercetă ochii. 

— Nu vreau s-o trimit înapoi, Marcus, dar nu prea am de ales. Îi urmări 
expresia îndeaproape. Hadasa este sclava surorii tale. 

Marcus simţi privirea cercetătoare a mamei şi o ocoli, întrebându-se 
dacă să-i spună că Hadasa luase bătaie în locul luliei şi că aproape murise 
din cauza asta. Dacă ar fi făcut-o, poate că mama lui s-ar fi răzgândit, dar 
lulia nu l-ar fi iertat niciodată. Nu avea intenţia să-i facă rău surorii lui, dar 
dorea ca Hadasa să rămână aproape de el. Cunoştea cercul de prieteni pe 
care şi-i făcuse lulia de când se căsătorise cu Caius. Cunoştea şi părerea 
acestora despre creştini. 

— lulia are şi aşa destui servitori, mamă. Dacă trimite după Hadasa, 
trimiteo pe Bithia în locul ei. 

— M-am gândit şi eu la asta, recunoscu ea. Dar nu e decizia mea, 
Marcus. Îşi întinse mâna spre el. Vorbeşte cu tatăl tău. 

Decimus se întoarse la vilă spre seară. Făcuse toate aranjamentele ca 
soţul luliei să fie înmormântat în catacombele din afara zidurilor oraşului. 
Legea romană interzicea îngroparea morţilor în oraş, chiar dacă era 
pământ destul la vilele particulare. Phoebe petrecu noaptea cu lulia; 
Marcus fusese deja s-o vadă în după-amiaza aceea. Lui Decimus, fiica lui îi 
păru uimitor de calmă în acele împrejurări tragice. Caius fusese tânăr şi 
plin de viaţă. Febra făcuse ravagii cu el în ultimele săptămâni. 

Acum se odihnea şi Enoh îi aduse vin. Camera era rece şi Decimus îl 


puse să umple din nou cu lemne vasul cu jăratec. Marcus i se alătură. 


— Suportă bine moartea lui Caius, nu-i aşa? întrebă el şi se întinse pe 
canapea, privind fără prea mare interes la sclavii care serveau masa de 
seară. 

— Cred că e în stare de şoc, zise Decimus gustând din friptură şi 
descoperind că nu prea îi era poftă de ea. 

Marcus strânse din buze. Sora lui era fie în stare de şoc, fie uşurată, 
gândi el, dar îşi păstră gândurile pentru sine. Părinţii lui nu ştiau nimic 
despre accesele de gelozie ale lui Caius sau despre brutalitatea acestuia. 
lulia se dovedise atât de discretă, încât nici el n-ar fi aflat niciodată, dacă 
n-ar fi văzut urmele de pe spatele Hadasei şi nu i-ar fi cerut explicaţii 
surorii lui. Nu putea să jelească moartea ticălosului; măcar o dată se 
dovediseră şi zeii îndurători. 

Marcus căuta un prilej să stea de vorbă despre Hadasa şi despre 
posibilitatea ca ea să rămână cu ei, dar tatăl părea atât de preocupat că 
nu găsi niciunul. Decimus o chemă pe Hadasa şi, când aceasta intră încet 
în cameră cu harpa mică sub braţ, simţurile lui Marcus se ascuţiră. Ar fi 
vrut ca fata să se uite la el, dar ea nu-şi ridică nici măcar o dată privirea, 
aşezându-se la locul ei pe scaun. Simţea nevoia disperată să stea de vorbă 
cu ea între patru ochi. 

— Cântă-ne, Hadasa, îi ceru tatăl. 

Marcus încercă să n-o privească, dar fiecare fibră a fiinţei lui părea să se 
concentreze asupra ei. Aparent relaxat, privea mişcările delicate ale 
degetelor pe strune şi asculta glasul ei dulce. Apoi îşi aminti de buzele ei 
moi şi trebui să-şi întoarcă capul. Întâlni privirea tatălui său. 

— Ajunge, zise Decimus, ridicând uşor mâna. Când ea se ridică, vorbi 
din nou. Hadasa, ai auzit de pierderea doamnei lulia, nu-i aşa? 

— Da, domnule. 

— Când m-am întâlnit astăzi cu ea, m-a rugat să te trimit înapoi. 
Împachetează-ţi lucrurile şi să fii gata până în zori. Enoh te va duce la ea. 

Decimus simţi reacţia fiului său. 

— Da, domnule, zise ea fără nicio inflexiune în glas care să-i dezvăluie 
tumultul sufletesc. 


— Ne-ai slujit bine în aceste ultime săptămâni, zise Decimus. Îmi vor 


lipsi muzica şi poveştile tale. Poţi să pleci. 

Plecându-şi capul, ea mulţumi în şoaptă cu glas tremurător şi se retrase. 

Marcus îi aruncă o privire consternată tatălui său. 

— lulia n-are riciun drept asupra ei! 

— Şi tu ai? 

Marcus sări de pe canapea. 

— Tu nu ştii tot ce se petrece în vila aceea! 

— Ştiu destul ce se petrece în asta! Chiar dacă n-ar fi avut loc această 
tragedie, tot aş fi trimis-o pe Hadasa înapoi la lulia mâine dimineaţă. 
Sentimentele tale pentru ea sunt nepotrivite. 

— De ce? Pentru că e sclavă sau pentru că e creştină? 

Decimus rămase mirat că Marcus nu-şi nega pasiunea pentru ea. 

— Amândouă ar fi de ajuns, dar niciunul nu mă priveşte. Ceea ce 
contează este faptul că Hadasa aparţine surorii tale. Mă îndoiesc că lulia 
va aprecia ironia faptului că te-ai îndrăgostit de sclava ei. Şi ce se va 
întâmpla dacă reuşeşti s-o seduci pe Hadasa şi rămâne însărcinată? 
Văzând expresia fiului său, Decimus se încruntă. Când am cumpărat-o pe 
Hadasa, mama ta a dat-o în dar surorii tale. lulia e fiica mea şi o iubesc. N- 
am să pun în pericol şi puţina influenţă pe care o mai am asupra ei pentru 
o sclavă faţă de care are o ciudată dependenţă. În afară de tine, în cine a 
mai avut vreodată lulia încredere? Această micuță evreică o slujeşte pe 
sora ta cu un devotament încăpățânat, mai rar întâlnit. Hadasa o iubeşte 
pe lulia în ciuda tuturor defectelor ei. O asemenea sclavă îşi merită 
greutatea în aur. 

— Dragostea şi devotamentul acesta aproape că i-au adus moartea 
acum câteva săptămâni. 

— Ştiu că a fost bătută de Caius, zise Decimus. 

— Ştii şi că bătaia trebuia să o ia lulia? 

— Da. Sora şi mama ta au fost orbite de farmecul lui Caius. Eu nu. 

— Atunci de ce nu ai împiedicat căsătoria? 

— Pentru că nu voiam să-mi pierd fata de tot! Am forţat-o să intre într-o 
căsnicie nedorită, care s-a dovedit a fi un dezastru. Nu puteam să intervin 


între ea şi bărbatul pe care şi l-a ales ea singură. 


Tresărind de durere, se ridică de pe canapea. Aşteptă un moment ca 
durerea să se potolească, apoi continuă: 

— Uneori, oricât de mult ai vrea să-ţi protejezi copiii, trebuie să-i laşi să 
facă greşeli. Tot ce poţi face e să speri că se vor întoarce înapoi la tine 
când vor avea nevoie de ajutor. 

Se gândi la povestea Hadasei despre fiul risipitor şi făcu o grimasă. 

— O bună parte din necazul luliei e urmarea propriilor ei fapte. 

— Ştiu asta! întotdeauna a fost aşa, Marcus. Dar tu nu îţi dai seama? 
Fără Hadasa, sora ta ar fi putut muri. 

Marcus îngheţă. Sfâşiat între dragostea pentru Hadasa şi preocuparea 
pentru sora lui, se holbă întunecat la tatăl său. 

Decimus părea bătrân şi slăbit, dar îi aruncă fiului o privire care îl reduse 
la tăcere. Era mai bine ca unele lucruri să rămână nespuse. Deşi nu vorbea 
niciodată despre asta, ştia multe din cele întâmplate în vila lui Urbanus. 
Închizându-şi ochii, o revăzu pe lulia fetiţă, frumoasă, inocentă, 
fermecătoare, alergând prin grădini şi râzând voioasă. Îşi aminti apoi cum 
arăta astăzi, trasă la faţă şi palidă, torturată de o suferinţă pe care el 
suporta cu greu s-o privească. 

ÎI luase de mână pe tatăl ei, privindu-l cu ochi stinşi. 

— Chiar înainte de a muri, s-a uitat la mine şi m-a rugat să-l iert... zise 
ea, teribil de tulburată. L-am iubit, tată. Da. Jur că l-am iubit cu adevărat. 

Nervii ei erau întinşi la maximum. Tremura în timp ce vorbea, pentru ca 
apoi, dintr-odată, să devină foarte tăcută, cu lacrimile scurgându-i-se pe 
obrajii palizi, pierdută în gânduri. Calabah Shiva Fontaneus veni în vizită, 
auzind de moartea lui Caius, dar lulia refuză s-o primească. 

— Spune-i să plece! Te rog! Nu vreau s-o văd. Nu vreau să văd pe 
nimeni! 

Era punctul în care fusese cel mai aproape de a-şi pierde complet 
controlul. 

Decimus spera că Phoebe va reuşi să-i ofere fiicei lor mângâierea de 
care avea nevoie, dar oarecum se îndoia. Ceva adânc şi ascuns o măcina 
pe lulia şi nu era sigur că voia să afle ce. Ştia deja prea multe. Avortul, 
faptul că se prostituase pentru a plăti datoriile soţului ei. Orice altceva ar 


mai fi făcut, era mai bine să nu afle niciodată. Ceea ce ştia deja îl făcea să 
sufere mai mult decât boala care-l rodea pe dinăuntru. 

— Nu te amesteca, Marcus. Te rog să stai deoparte. Hadasa are în ea o 
bunătate pe care sclavia nu i-a distrus-o. Slujeşte din inimă, lulia are 
nevoie de ea, Marcus. Ceea ce tu vrei de la Hadasa, poţi găsi la orice colţ 
de stradă din Roma. Te rog, măcar o dată în viaţă, nu îi prăda pe alţii ca 
să-ţi satisfaci propriile plăceri. 

Faţa lui Marcus se aprinse şi-şi privi tatăl un moment, după care se simţi 
cuprins de friguri. Plecându-şi ochii, încuviinţă în tăcere, simțind că astfel o 
trimitea pe Hadasa la moarte sigură. 

Tăcut, nevrând ca tatăl său să fie martor la tremurul care-l cuprinse, se 


întoarse şi părăsi încăperea. 


CAPITOLUL 26 


A patra oară săptămâna aceea, lulia îi spuse Hadasei să facă pregătiri 
pentru a merge la mormântul lui Caius, în afara zidurilor oraşului. Călătoria 
dura câteva ore şi Hadasa se asigură că aveau provizii destule pentru 
drum, pături în cazul în care se răcea vremea, şi vin pentru a calma nervii 
stăpânei sale în drum spre casă. lulia avea neîncetat coşmaruri de la 
moartea lui Caius. Aduse jertfe zeilor casei şi Herei, dar nimic nu o ajuta. 
Nu putea să uite faţa soţului în ultimele clipe dinainte de a muri. Îşi 
deschisese ochii şi o privise şi ea avusese atunci siguranţa că el ştia. 

Se temea să meargă singură la mormântul lui, aşa că o invită pe Octavia 
s-o însoţească. Mama ei era de părere că nu-i făcea bine să meargă atât 
de des. Marcus venise odată cu ea, dar, fiind la rândul lui foarte preocupat, 
nu putuse să-i fie de prea mare ajutor. Avea nevoie de cineva care să o 
abată de la gândurile ei. Octavia avea întotdeauna câte o bârfă de 
împărtăşit. 

Patru sclavi ridicară lectica umbrită de perdele. lulia privea afară, în 
timp ce era transportată împreună cu Octavia pe străzile aglomerate spre 
ieşirea din oraş. Hadasa plecase înainte cu alţi câţiva sclavi ca să se 
asigure că totul va fi pregătit la sosirea lor. lulia simţea că Octavia o 
studia, dar nu zise nimic. Era agitată şi palmele îi transpirau. Îi era greață 
şi frig. 

Octavia o studie din cap până-n picioare. Îmbrăcată într-o stolă albă, cu 
faţa palidă, cu ochii stinşi şi fără viaţă, cu părul împletit simplu, lulia părea 
tragică şi vulnerabilă. Octavia nu mai era geloasă pe ea. 

Auzise zvonuri despre jocurile de noroc şi despre legăturile amoroase 
ale lui Caius. Zâmbi înfumurată, lulia merita din plin toate câte i se 
întâmplaseră Dacă ar fi luat-o Caius pe ea de soţie, lucrurile ar fi stat cu 
totul altfel. 

Mai aruncă o privire spre faţa luliei. Se vedea clar că 


încă îl mai iubea. 
Octavia îşi savură sentimentele de milă. 
— Ai mai slăbit de când te-am văzut acum câteva săptămâni, zise ea. Şi 


te-ai rupt de majoritatea prietenilor tăi. Calabah e foarte îngrijorată pentru 


tine. 

Calabah. Ochii luliei scăpărară. Regreta că o întâlnise vreodată pe 
Calabah. Dacă n-ar fi fost ea, nu l-ar fi ucis niciodată pe Caius. O privi 
neliniştită pe Octavia. Oare cât ştia despre boala lui Caius? Cât îi spusese 
Calabah? 

— Te întâlneşti des cu ea? 

— În fiecare zi. Frecventez întrunirile ei ca de obicei. Îi e dor de tine. 

— Ce spune despre mine? 

— Despre tine? Ce să spună? Octavia se încruntă, auzind tonul ei. 
Calabah nu e genul de persoană care să bârfească, dacă la asta te referi. 
Ar fi trebuit să ştii asta, având în vedere că eşti mai apropiată de ea decât 
am fost eu vreodată. 

lulia simţi invidia din vocea Octaviei şi-şi întoarse faţa. 

— Pur şi simplu n-am avut chef să mă întâlnesc cu ea în ultima vreme. 

Nu pot să mă gândesc la nimic altceva acum decât la Caius. 

Trase uşor draperia la o parte, atât cât să poată privi peisajul plin de 
verdeață, umbrit de copaci, de pe Via Appia. 

— Nu ştiu ce aşteaptă Calabah de la mine. 

Văzu o pasăre care îşi lua zborul spre cerul senin şi îşi dori să fie şi ea o 
pasăre. Ar fi dat orice să zboare, să zboare cât mai departe... atât de 
departe încât să nu mai audă niciodată de Calabah. Numai gândul la ea o 
umplea de teamă. Calabah ştia totul. 

— Ea m-ar crede o mare proastă că suport atât de greu moartea lui 
Caius. Tu spune-i că sunt bine, zise lulia posomorâtă. 

— Ar trebui să i-o spui chiar tu. Măcar atât îi datorezi. 

lulia îi aruncă o privire pe jumătate speriată. 

— Ce vrei să spui? De ce i-aş datora ceva lui Calabah? 

— N-ar trebui să-i fii recunoscătoare? Doar ea ţi-a făcut cunoştinţă cu 
Caius. 

Simţi din nou mânia mocnită din spatele zâmbetului Octaviei. Încă o mai 
ura pentru că furase dragostea lui Caius, deşi acesta nu fusese niciun 
moment interesat de ea? Desigur că ştia asta. Era evident. Dar lulia nu 
suporta gândul că cineva putea fi supărat pe ea în aceste momente. 


— Dacă nu l-aş fi întâlnit pe Caius, n-ar fi trebuit să trec niciodată prin 
această durere, nu-i aşa, Octavia? Şi m-a făcut să sufăr destul şi înainte de 
a muri. 

Ştiu. Am auzit zvonuri. 

lulia surâse scurt, privind din nou afară. Acum regreta că o invitase pe 
Octavia. 

închizând ochii, încercă să se gândească la altceva, dar nu reușea să şi-l 
scoată din minte pe Caius cum fusese cu o zi înainte de a muri, spunându-i 
cât de mult o iubea, cum o dorise din prima clipă în care o zărise, cât de 
rău îi părea pentru abuzurile lui, pentru legăturile amoroase şi pentru 
ghinionul la jocuri. O făcuse să se simtă atât de vinovată, încât aproape 
renunţase să-i mai dea otrava, dar era atât de bolnav că n-ar mai fi contat. 
Otrava i-ar fi pus mai repede capăt suferinţei. 

Caius o îngrozise în noaptea în care încercase s-o ucidă. Crezuse că 
moartea lui va însemna sfârşitul temerilor. Dar nu era decât începutul lor. 

Îi era mai teamă ca niciodată. Ca şi când ar fi purtat în adâncul ei 
pretutindeni o prezenţă întunecată, de care nu avea cum să scape. 

Caius fusese atât de sănătos, de plin de viaţă. Oamenii îi puneau 
întrebări despre boala lui şi se întreba dacă nu cumva bănuiau ceva. Cei 
s-ar întâmpla în acest caz? îşi aduse aminte cum o femeie condamnată că 
şi-a ucis soţul fusese sfâşiată de câini sălbatici în arenă. Inima îi bătea 
nebuneşte. Nimeni nu ştia în afară de Calabah. Calabah. Ea i-a dat otrava 
şi a învăţat-o cum să o folosească. Ea a recunoscut că şi-a omorât soţul 
atunci când a ameninţat-o cu divorţul. Cu siguranţă Calabah nu va spune 
nimic. Îşi încleştă mâinile în poală. 

Dar Calabah nu i-a spus cât de îngrozitor va fi să-l vadă pe Caius 
topindu-se de la o săptămână la alta, de la o oră la alta. Nu i-a spus că va 
avea dureri. 

lulia îşi strânse pleoapele, încercând să scape de amintirea unui Caius 
palid şi crispat. Ochii lui, altă dată fermecători, se făcuseră ca de sticlă, ca 
o marmură lipsită de strălucire. La sfârşit nu mai exprimau nimic decât 
întuneric şi moarte. Poate, dacă ar fi ştiut cât de oribil va fi să-l privească 
stingându-se lent, n-ar fi făcut-o. L-ar fi părăsit şi s-ar fi întors la părinţii ei 


şi la Marcus. Ar fi găsit o altă cale. 

Şi totuşi argumentele lui Calabah în favoarea crimei erau încă valabile. 
O înşelase cu alte femei. O torturase emoţional, o maltratase fizic. Şi i-ar fi 
cheltuit toţi banii. Ce altă opţiune ar fi avut decât să-l ucidă? 

Argumentele şi justificările roiau în mintea ei, dar sentimentul de 
vinovăţie le sfâşia în bucăţi. 

Eşti supărată pentru ceva pe Calabah? întrebă Octavia, studiind-o. 

Cum ar fi putut lulia să-i explice că revederea cu Calabah n-ar fi făcut 
decât să-i aducă aminte de ceea ce făcuse? 

— Nu, răspunse ea întunecată. Pur şi simplu nu simt nevoia să dau ochii 
cu prea multă lume acum. 

— Sunt flatată că m-ai chemat să te însoțesc azi. 

— Suntem prietene de când eram copile. Ochii luliei se umplură de 
lacrimi. 

Îmi pare rău dacă te-am rănit vreodată, Octavia. Ştiu că pot fi groaznică 
uneori. 

Ştia că Octavia fusese îndrăgostită de Caius. Faptul că i-l furase îi 
adusese luliei o satisfacţie imensă, dar acum regreta că o făcuse. Pe toţi 
zeii, ar fi preferat să-l fi câştigat Octavia. 

Octavia se aplecă şi o sărută pe obraz. 

— Hai să uităm trecutul, zise ea, ştergând lacrimile de pe faţa luliei cu 
marginea şalului. Eu am uitat oricum. 

lulia se sforţa să zâmbească. Octavia nu uitase nimic. Simţea acest lucru 
în atingerea îngheţată a mâinii ei. Acceptase invitaţia de azi pentru a-i 
vedea durerea şi a se bucura de ea. 

— Tu ce ai mai făcut zilele astea? Ai mai fost pe la ludus? 

— Nu atât de des acum, că Atretes a plecat, zise ea ridicând din umeri. 

Inima luliei se strânse de dezamăgire. 

— A fost ucis? 

— O, nu. Cred că e invincibil. Dar era un spin în coasta împăratului, aşa 
că a fost vândut unui efesean care se ocupă de jocurile din lonia. L-am 
văzut luptând la Ludi Florales. L-au pus faţă în faţă cu un alt german. Din 
păcate, n-a fost un meci prea palpitant. Totul s-a sfârşit în câteva minute 


şi nici măcar nu s-a uitat să vadă dacă Domițian şi-a ridicat degetul mare 
sau nu. Şi-a ridicat adversarul în picioare şi l-a terminat uite-aşa! 

Plesni din degete. 

— Mi-aş fi dorit să-l fi întâlnit, zise lulia, amintindu-şi cât de emoţionată 
fusese în ziua când el o privise. Îşi aminti gestul lui şi simţi primul val de 
căldură din ultimele săptămâni. 

— Ai observat că statuile mai noi ale lui Marte şi Apollo seamănă cu el? 
zise Octavia. A fost cel mai frumos gladiator pe care l-am văzut vreodată. 
Numai ce îl vedeam ieşind pe nisip că mă şi încingeam toată. Ştii, încă se 
mai vând statuete cu el lângă arenă, deşi nu mai e în Roma. 

Cumpărase şi ea una, dar ar fi preferat să moară decât să recunoască 
asta în faţa luliei. 

Nu trecu mult şi sclavii lăsară jos lectica şi le ajutară să coboare. 
Hadasa, împreună cu o altă servitoare, întinsese deja masa, dar lulia nu se 
arătă interesată. Rămase privind la mormântul lui Caius. 

— Nu-i prea mare, nu-i aşa? 

Octavia era înfometată, dar nu insistă; nu voia să pară lipsită de 
consideraţie faţă de starea luliei. 

— E destul de mare, zise ea. 

lulia se întrebă dacă ridicarea unui monument mai mare în memoria lui 
Caius ar fi făcut-o să se simtă mai bine. Tatăl ei sugerase ca cenuşa lui să 
fie depusă în mausoleul familiei, unde erau îngropate cele două surori ale 
ei, dar acest gând o îngrozise. Când va veni vremea să moară, nu voia să 
fie aşezată lângă un soţ ucis de ea. Se cutremură. 

— Vă e frig, doamnă? întrebă Hadasa. 

— Nu, răspunse ea absentă. 

— Eu mor de foame, rosti Octavia nerăbdătoare, apropiindu-se să 
inspecteze feliile de carne, fructele, pâinea şi vinul. lulia i se alătură, dar 
abia se atinse de mâncare. Octavia înfulecă cu lăcomie. 

— Călătoriile îmi sporesc pofta de mâncare, zise ea rupându-şi o bucată 
de pâine. Şi totul e atât de gustos. Aruncă o privire spre Hadasa. De ce n-o 
pui pe micuța ta evreică să ne cânte? 


— Caius o ura, zise lulia, ridicându-se în picioare. Se opri din nou lângă 


mormânt, înfăşurându-şi braţele în jurul său ca şi când ar fi încercat să se 
apere de un fior de gheaţă ce o înfrigura în mijlocul acelei zile calde de 
vară. Hadasa se apropie de ea. 

— Încercaţi să mâncaţi ceva, doamnă. 

— Aş vrea să ştiu dacă era împăcat sau nu, şopti lulia. 

Hadasa îşi plecă capul. Urbanus a fost un om rău, plin de cruzime şi de 
pofte întunecate. Cei care respingeau harul lui Dumnezeu şi erau cruzi cu 
semenii lor erau condamnaţi să-şi petreacă eternitatea într-un loc al 
suferinţei, unde era plânsul şi scrâşnirea dinţilor. Dar nu-i putea spune 
stăpânei una ca asta. Ce-ar fi putut să-i spună ca s-o liniştească, când era 
evident că îl iubise atât de mult? 

— Lasă-mă singură cu el câteva momente, zise lulia şi Hadasa se 
supuse. 

Inima luliei bătea monoton, în timp ce se uita la mormântul de 
marmură. 

Cuvintele Caius Polonius Urbanus erau scrijelite în piatra albă, iar 
imediat dedesubtul lor, soţ mult-iubit. Lujeri înfloriţi erau sculptați de jur 
împrejur, cu doi heruvimi durdulii şi înaripaţi în vârf. Îngenunche încet, 
trecându-şi degetul peste fiecare literă în parte. 

— Sot mult-iubit, zise ea, şi gura i se schimonosi într-un zâmbet chinuit. 
Nu-mi pare rău că am făcut-o. Nu-mi pare rău. 

Dar lacrimile îi împânziră ochii, scurgându-se pe obrajii ei palizi. 

— Ai să rămâi în vila lui Caius? întrebă Octavia când lulia se întoarse şi 
se aşeză din nou lângă ea. 

Alte gânduri întunecate luară cu asalt mintea luliei, deprimând-o şi mai 
mult. Odată cu moartea lui Caius, reintra din nou sub controlul tatălui ei. 
Marcus era repus în drepturi ca administrator al averii ei. De asta nu-i păsa 
căci ştia că el i-ar fi dat orice ar fi cerut - dar nu suporta să fie tratată 
iarăşi ca un copil şi să trebuiască să ceară bani şi permisiunea de a face 
ce-şi dorea. Dar ce altă posibilitate avea, în afară de aceea de a se 
recăsători cât mai repede? Şi după două căsnicii eşuate, nu era deloc 
dornică să înceapă alta. 


— Nu, nu pot rămâne acolo, răspunse ea. Tata insistă să mă întorc 


acasă. 

— O, ce groaznic, zise Octavia, simțind pentru prima oară o compasiune 
leală. lulia va avea parte de puţină libertate odată ce se va afla din nou 
sub acoperişul casei lui Decimus Valerian. 

lulia îi zâmbi stins. 

— Câteodată tânjesc după zilele când eram doar un copil şi alergam prin 
grădina mamei. Totul era atât de proaspăt şi de minunat atunci, întreaga 
lume îmi stătea în faţă. Acum totul pare atât de... întunecat. 

Clătină din cap, luptându-se cu lacrimi de deznădejde. 

— Lasă-ţi timp, lulia, zise Octavia. În câteva săptămâni te voi duce din 
nou la jocuri. Ele te vor ajuta să-ţi uiţi necazurile. Se aplecă spre ea.E 
adevărat că ţi-ai trimis două sclave în arenă? şopti Octavia, aruncându-i o 
privire Hadasei şi celorlalţi. 

lulia o privi prevenitor. Hadasa se întristase când aflase. lulia nu şi-ar fi 
imaginat niciodată că pedepsirea celor două sclave o va răni pe micuța ei 
prietenă, dar aşa se întâmplase. Numai că atunci luliei nici prin cap nu-i 
trecuse să ia în considerare sentimentele Hadasei. Nu voia decât 
răzbunare. 

— Nesupunerea nu poate fi tolerată, zise ea destul de tare ca să audă şi 
Hadasa. Îi erau devotate numai lui Caius şi după moartea lui nu mai 
puteau fi de încredere. 

— Îmi imaginez că decizia ta îi va face pe ceilalţi sclavi să stea la locul 
lor, zise Octavia, râzând uşor. Văzu că faţa micuţei evreice era palidă. 

— Aş prefera să nu mai aduci niciodată vorba de asta, zise lulia. 
Răzbunarea nu-i oferise plăcerea la care se aştepta. Se ridică. Se face 
răcoare. 

Îi porunci Hadasei şi celorlalţi să se pregătească de plecare. Octavia o 
călca pe nervi cu flecăreala ei interminabilă şi cu întrebările ei viclene. Mai 
privi o dată mormântul lui Caius şi simţi un regret dureros. Dacă lucrurile 
ar fi stat altfel, n-ar fi trebuit s-o facă. 

Pe drumul de întoarcere spre Roma, lulia luă decizia să nu mai vină 
niciodată la mormânt. Nu-şi găsea pacea acolo. De fapt, se simţea mai rău 
de fiecare dată când stătea în faţa lui. Caius era mort şi asta însemna 


sfârşitul nefericirii pe care i-o provocase el. 

Ar fi dat orice să ştie ce să facă cu viaţa ei de acum înainte. Se simţea 
atât de goală şi de singură. Se aştepta ca poveştile şi cântecele Hadasei să 
o bine dispună ca întotdeauna, dar acum şi acestea o tulburau, lăsându-i 
un gust amar de care nu putea scăpa. Şi sclava la fel. Puritatea şi 
convingerile ei imaculate erau un permanent afront pentru lulia. Şi mai 
iritantă era mulţumirea Hadasei - lucru pe care lulia nu-l experimentase în 
viaţa ei. Cum putea o sclavă, care nu avea nimic, să fie fericită, când ea, 
care avea totul, nu era? 

Uneori, când asculta vocea dulce a Hadasei, o cuprindea un val de ură 
violentă faţă de fată. Dar la fel de repede aceasta era înlocuită de o ruşine 
adâncă şi de o dorinţă ce o nedumerea, pentru că tânjea după un lucru pe 
care nu-l putea defini. 

Tâmplele îi zvâcneau. Apăsându-le cu degetele, închise ochii şi începu 
să le maseze, dar durerea persista. Ca şi expresia de pe chipul lui Caiuss 
înainte de a muri - şi ultimele lui cuvinte: 

— Să nu crezi că s-a terminat... 


El ştiuse. 


— Toate documentele sunt semnate şi pot fi livrate reprezentanţilor mei, 
zise Decimus, arătând spre un morman de suluri de pergament aflate pe 
biroul lui din bibliotecă. 

— Nu-mi vine să cred că ai făcut-o, zise Marcus. 

— Mă bătea gândul de câtva timp să-mi mut sediul. Toate bunurile 
financiare vor fi transferate oficial bancherilor din Efes, zise Decimus 
autoritar. Efesul este cel mai mare port din Imperiu şi e mai aproape de 
caravanele răsăritene unde am făcut bani frumoşi de-a lungul anilor. 
Având sediul la Efes, afacerea noastră de importuri va continua să 
furnizeze Romei bunurile străine de care are nevoie. 

— Cum ai putut să faci una ca asta, tată? Nu ai niciun pic de 
recunoştinţă faţă de cetatea care ţi-a adus prosperitatea? 

Decimus nu zise nimic vreme îndelungată. Roma îi luase mai mult decât 


îi dăruise. Marea şi respectabila Republică Romană murise de mult. În 


ciuda frumuseţii şi a măreției rămase, se pomeni vieţuind deasupra unui 
cadavru în descompunere. Nu mai putea să îndure duhoarea şi nici să stea 
şi să privească cum corupţia şi decadenţa Imperiului îi afecta proprii copii. 
Poate plecând putea să-i atragă şi pe ei. 

— Mă întristează că nu am fost niciodată de aceeaşi părere, Marcus, 
poate aşa e normal între tată şi fiu. Nici eu n-am fost de acord cu tatăl 
meu. Dacă aş fi fost, acum aş fi făcut comerţ lângă cheile Efesului. 

Marcus se ridică. 

— Cum aş putea să te fac să judeci raţional? Sentimentele nu sunt de 
ajuns să restabilească o afacere prosperă şi să dezrădăcineze o familie 
născută şi crescută în Roma. Toate drumurile duc la Roma. Noi suntem 
centrul civilizaţiei! 

— Dacă e aşa, să ne păzească zeii, zise Decimus posomorât. 

Marcus văzu că nu ajungea nicăieri. Tatăl lui vorbise atât de des de 
întoarcerea la Efes, încât Marcus devenise aproape surd la vorbele lui, 
considerându-le simple visuri şi iluzii ale unui om bătrân. Când mama 
pusese problema întoarcerii la Efes, Marcus îi spusese că plecarea din 
Roma era de neimaginat atât din punctul de vedere al afacerilor, cât şi din 
punct de vedere personal. Ea fusese nespus de dezamăgită de vehemenţa 
lui, dar acum înţelegea de ce. Decizia era deja luată şi el nu avusese 
niciun cuvânt de spus. Nu putea spera să obţină niciun ajutor de la ea în a- 
| convinge pe tatăl lui să se răzgândească. Phoebe era de acord cu orice l- 
ar fi făcut fericit şi dacă tatăl lui credea că întoarcerea în oraşul natal ar fi 
reuşit să facă asta, mama era gata să-l urmeze fără să crâcnească. 

— Dar lulia? întrebă el, ştiind că îşi va găsi în ea un aliat. Ea ce are de 
spus la acest plan al tău? Sau măcar te-ai obosit să-i spui? 

— Vine cu noi. 

Marcus hohoti batjocoritor. 

— Chiar aşa crezi? Va trebui să o târăşti până la vapor. Face destule 
eforturi şi să convieţuiască din nou sub acelaşi acoperiş cu voi! 

— Am vorbit cu sora ta azi-dimineaţă şi i-am spus de planurile mele. 
Pare aproape uşurată la gândul că va părăsi Roma. Durerea cauzată de 
pierderea lui Caius, presupun. Vrea să fie departe de tot ce-i aminteşte de 


el. 

Sau poate era rezultatul vizitei acelei femei, Fontaneus, care o lăsase pe 
lulia palidă şi reticentă, dornică de a pleca din Roma. 

Marcus se holbă mut la tatăl său. 

— Vorbeşte tu singur cu ea, dacă nu mă crezi, zise Decimus. 

Marcus se încruntă, mirat de capitularea luliei. Era chiar atât de răvăşită 
sau la mijloc era mai mult decât arătau aparențele? Dar ceea ce îl 
preocupa mai mult chiar decât problemele luliei erau propriile sentimente 
în legătură cu decizia tatălui său. 

— Şi dacă ţi-aş spune că eu unul n-am nicio dorinţă să plec din Roma? 
Dacă aş amâna această decizie pe care ai luat-o fără să mă consulţi? 

— Este oare nevoie ca un tată să ceară permisiunea fiului său? zise 
Decimus cu faţa rigidă. Voi face ceea ce trebuie să fac, cu sau fără 
aprobarea ta. 

Tu poţi să iei propriile tale decizii. Rămâi la Roma, dacă asta te 
mulţumeşte. 

Marcus simţi şocul abandonării. Privi în ochii tatălui său şi văzu 
hotărârea şi voinţa încăpăţânată prin care îşi construise propriul său 
imperiu în afaceri. 

— Poate asta am să şi fac, zise el. Sunt roman, tată. Prin naştere. Locul 
meu e aici. 

— Jumătate din sângele care-ţi curge prin vene e efesean, indiferent că 
eşti mândru de asta sau nu. 

Oare ce îl reţinea? 

— Sunt mândru că sunt fiul tău şi nu mi-a fost niciodată ruşine de 
moştenirea mea. 

Decimus simţi un regret profund că relaţia dintre el şi fiul lui devenise 
atât de tensionată, că nu se simţise în stare să-i împărtăşească decizia 
mutării. 

— Eu am speranţa că vei decide să vii cu noi, dar, repet, e alegerea ta. 
Luă un sul din grămadă. Ştiam că va fi o alegere dificilă pentru tine. 

l-I întinse fiului său. 


Marcus îl luă. 


— Ce-i asta? întrebă el, rupând sigiliul şi desfăşurându-l. 

— Moştenirea ta, rosti Decimus simplu şi pe chip i se aşternu o tristeţe 
adâncă. 

Marcus îşi plimbă privirea de la tată la documentul din mâinile lui. Citi 
câteva rânduri şi îngheţă. Unui fiu nu i se dădea un astfel de document cât 
timp tatăl său era în viaţă... decât dacă era alungat din familie. În mintea 
lui Marcus nu existau decât două motive pentru care tatăl lui făcuse aşa 
ceva: fie că Decimus renunţase la propriul fiu, fie că renunţase la el însuşi. 
Marcus nu putea accepta niciuna dintre posibilităţi. Îşi ridică privirea, jignit 
Şi furios. 

— De ce? 

— Pentru că nu ştiu cum altfel să-ţi spun că nu am nicio dorinţă să te 
forţez să faci ceva împotriva voinţei tale. Ai dovedit cu mult timp în urmă 
că eşti bărbat. Oftă obosit. Poate dacă ai veni cu noi, ai tânji după Roma la 
fel cum am tânjit eu după Efes. Eu nu pot să-ţi dictez, Marcus. Trebuie ca 
tu singur să decizi care e locul tău în lumea asta. 

Copleşit de emoţii puternice, contradictorii, Marcus rămase tăcut, 
strângând documentul în mână. 

Decimus îşi privi fiul cu tristeţe. 

— În ciuda cetăţeniei mele romane şi a prosperității pe care mi-a adus-o 
acest oraş, sunt efesean. 

Îşi puse palma pe birou, răsfirându-şi degetele. 

— Vreau să fiu înmormântat în ţara mea. 

E pe moarte. Brusca descoperire îl lovi pe Marcus, lăsându-l fără aer. 
Înlemnit, se prăbuşi pe scaun, cu sulul desfăşurat în mână. Ar fi trebuit să- 
şi dea seama mai repede. Poate că îşi dăduse, dar refuzase să accepte 
până acum, când nu mai avea de ales. La urma urmei şi tatăl lui era 
muritor. Se uită la el şi îl văzu aşa cum era în realitate - cărunt, bătrân şi 
foarte, foarte omenesc. Îl durea. 

— Atunci boala asta care te-a lovit nu trece, zise el. 

— Nu. 

— De cât timp ştii? 

— Un an, poate doi. 


— De ce nu mi-ai spus până acum? 

— Întotdeauna m-ai privit ca pe o forţă vie în viaţa ta, ceva cu care 
trebuie să lupţi. Poate nu ţi-am spus din mândrie, zise el simplu. Unui 
bărbat nu-i face plăcere să scadă în ochii singurului fiu. Îşi retrase mâna de 
pe birou. Dar cu toţii trebuie să murim, Marcus. Ăsta este destinul nostru. 
Văzu expresia din ochii lui Marcus. Nu ţi-am spus asta acum ca să te fac să 
te simţi vinovat sau obligat în vreun fel. 

— Nu? 

— Nu, repetă Decimus ferm. Dar ai de luat o decizie. E mai bine să ai 
toate datele problemei. 

Marcus ştia că, dacă nu va merge cu familia lui la Efes, nu-şi va mai 
vedea niciodată tatăl în viaţă. 

Se ridică, înfăşură din nou pergamentul şi i-l întinse. Bătrânul nu-l luă. 

— Oricare ar fi decizia ta, tot ceea ce scrie în acel document e al tău 
încă de pe acum. Administrează totul sau nimiceşte tot şi vinde bucată cu 
bucată. Fă cum vrei. Cu o administrare corectă, lulia are mai mult decât 
suficient pentru un trai confortabil, iar pentru mama ta am făcut 
aranjamentele necesare. 

Marcus îl scrută cu privirea. Oare tatăl lui chiar renunţase la luptă? Oare 
chiar nu avea de gând să se împotrivească? Pentru Decimus Vindacius 
Valerian, ideea de a ceda în faţa morţii era de neconceput. Şi totuşi 
aceasta era realitatea, privindu-l drept în faţă pe Marcus, împreună cu 
adevărul că şi acum, când capitula şi-şi accepta moartea, tatăl lui deţinea 
un control de fier. 

— O, da, tată, ca de obicei, ai avut grijă de toţi. Proprietatea luliei e în 
mâinile mele, traiul mamei e asigurat până la moarte şi chiar viaţa mea e 
pusă la punct! Ridică documentul. Cu aceeaşi răsuflare îmi spui că eşti pe 
moarte şi apoi îmi iei libertatea, dându-mi tot ce ai construit şi pentru ce ai 
muncit într-o viaţă, înmânându-mi propria ta viaţă într-un document. Strivi 
în mâini pergamentul. Şi apoi atenuezi lovitura, spunându-mi că alegerea 
e a mea! Aruncă documentul mototolit pe masă, printre celelalte. Care 


alegere? izbucni el şi plecă. 


Trophimus zâmbi când Hadasa păşi spre taraba lui cu coşul în mâini. 

— Ne-a fost dor de tine, surioară. 

— M-am întors la vila Valerian, zise ea încet, cu ochii umbriţi. După ce 
fusese trimisă la lulia, reluase participarea la întrunirile nocturne. Dar de 
îndată ce aceasta se mutase la părinţii ei, se supuse poruncii lui Marcus de 
a nu părăsi vila decât la ordinul lui. 

Trophimus înţelegea. Hadasa le împărtăşise şi celorlalţi încurcătura în 
care se afla, iar ei încercaseră să o ajute să ia decizia pe care Domnul ar fi 
vrut s-o ia. Pentru a se închina lui Dumnezeu împreună cu ei, trebuia să-şi 
sfideze stăpânii. Ca sclavă, Hadasa trebuia să-i slujească şi să fie supusă. 
Marcus nu i-a interzis să se închine lui Dumnezeu, ci doar să se închine 
împreună cu ceilalţi. Decise aşadar că era mai bine să-l asculte, rugându- 
se şi închinându-se aşa cum o făcuse şi înainte de a-l întâlni pe Trophimus. 

— Ai pornit cu treburi importante astăzi? începu Trophimus, întrebându- 
se dacă se răzgândise cumva şi simţea nevoia să fie cu cei care îi 
împărtăşeau credinţa. 

— Stăpâna mea are poftă de caise. 

Negustorul îşi dădu seama că era tulburată, dar nu insistă. 

— O poftă pe care mi-e teamă că va trebui s-o îndure în continuare. 
Niciunul din vânzătorii de fructe n-a avut caise de săptămâni de zile. O 
mană a distrus toată recolta din Armenia. 

— O, făcu ea melancolică. 

— Stăpâna ta are întotdeauna poftă de ce nu se găseşte? 

Hadasa îşi ridică privirea şi el se încruntă, mângâind-o pe mână. 

— Aşa sunt sufletele neliniştite, surioară. Atunci îi vom da în schimb 
smochine - delicioase smochine africane, pe alese. 

Alese dintre cele mai bune şi i le puse în coş. 

— Şi tocmai am primit cireşe din Pontic Cerasus. Uite, gustă câteva. Ţi le 
dau la un preţ bun. 

— Tu întotdeauna ai preţuri bune, zise ea, încercând să se adapteze 
bunei lui dispoziţii. Luă o cireaşă. Cred că doamnei lulia i-ar plăcea. Sunt 
foarte dulci. 


Trophimus alese cele mai frumoase cireşe. Nemaiputându-şi stăpâni 


curiozitatea, întrebă: 

— Ce te frământă, surioară? 

— Stăpânul e pe moarte, zise ea cu glas moale. Crede că întoarcerea pe 
tărâmurile natale îi va aduce pace. Se uită la Trophimus cu ochi mari şi 
tulburaţi. E născut în Efes. 

Trophimus ezită. Cuvinte de îngrijorare şi de avertizare îi veniră pe buze. 
Dar ea avea nevoie de încurajare, nu de poveşti întunecate despre un oraş 
şi mai întunecat. 

— Am auzit că Efesul e cel mai frumos port din Imperiu. Străzile sunt de 
marmură albă, încadrate de columne şi temple. 

— O venerează pe Artemis, zise Hadasa. 

— Nu toţi, replică el. Sunt creştini şi în Efes. Şi apostolul loan e acolo. 

Ochii Hadasei se luminară. Apostolul loan! De când se ştia, loan făcuse 
parte din viaţa ei. Pentru ceilalţi, era unul dintre fericiţii, binecuvântaţii 
aleşi de Domnul să-L însoţească în ultimii trei ani petrecuţi de El pe 
pământ şi, de aceea era tratat cu reverență, chiar cu venerație de către 
credincioşi. loan a fost unul dintre primii aleşi ai Domnului. A fost prezent 
la nunta din Cana Galileii, unde lisus a transformat apa în vin. A văzut cum 
lisus a înviat-o pe fiica lui lair. A fost pe munte când lisus S-a schimbat la 
faţă şi Ilie şi Moise au venit să-i vorbească Domnului. loan a fost cel mai 
aproape de Domnul în timpul agoniei din Grădină. loan a ocupat locul de 
lângă lisus la Cina cea de Taină. loan a fost martor la proces. A stat la 
picioarele crucii cu Maria. A fost la mormânt şi a văzut giulgiul gol. A fost 
unul dintre primii care au crezut. 

Şi loan era ultima legătură cu tatăl ei, pentru că el se afla cu lisus în ziua 
în care Acesta l-a atins şi l-a înviat din morţi. 

Îl iubea pe loan ca pe un tată. Îşi aduse aminte cum stătea în braţele 
tatălui ei în camera de la etaj din lerusalim în timpul celebrării Cinei cea de 
Taină, pe când oraşul sărbătorea Paştele. Adormise în braţele lui, 
ascultându-l pe loan, pe tatăl ei şi pe alţii vorbind despre Domnul - despre 
cele spuse de El, despre cele făcute de El. loan a fost prieten cu tatăl ei. O, 
dacă ar fi reuşit să ia legătura cu el... dar Efesul era un oraş mare. Şansele 


de a-l găsi pe loan erau minime. Licărirea de speranţă pe care simţise 


pâlpâi şi se stinse. 

Trophimus continuă: 

— Am auzit odată că mama lui lisus, Maria a venit cu el la Efes. O, ce 
mare binecuvântare ar fi fost s-o întâlnesc pe femia care L-a purtat în 
pântece pe Domnul! 

O privi pe Hadasa cu un zâmbet şi văzu că fata tremura. Ochii i se 
umplură de îngrijorare şi mâna lui uriaşă o acoperi pe a ei. 

— De ce ţi-e teamă, surioară? 

Ea trase tremurând aer în piept. 

— De tot. Mi-e teamă de ceea ce preţuieşte lumea asta. Mi-e teamă de 
suferinţă. Uneori mi-e teamă de lulia. Face lucruri îngrozitoare fără să se 
gândească la consecinţe. Trophimus, curajul mă părăseşte la fiecare 
ocazie pe care mi-o dă Domnul. Câteodată mă întreb dacă sunt 
credincioasă cu adevărat. Dacă aş fi, n-ar trebui să fiu dispusă să-mi risc 
viaţa pentru a propovădui adevărul? Ce ar mai conta o moarte dureroasă? 
Ochii îi înotau în lacrimi. Dar înainte de toate, îi era teamă de sentimentele 
pe care Marcus le trezea în ea şi care deveneau din ce în ce mai puternice. 

— llie a fost curajos în faţa amenințării Izabelei? zise Trophimus. Nu. 
Tocmai nimicise două sute de preoţi ai lu Baal, dar a fugit de o singură 
femeie şi s-a ascuns într-o peşteră. Oare Petru a fost curajos când Domnul 
nostru a fost luat de străji? Teama l-a făcu să se lepede de El de trei ori. 
Hadasa, chiar lisus a avut broboane de sânge în Grădină şi s-a rugat ca 
această încercare să fie luată de la El. Îi zâmbi blând. Dumnezeu îţi va da 
curaj atunci când va fi nevoie. 

Ea îi luă mâna şi i-o sărută. 

— Ce m-aş face fără încurajarea voastră, a tuturor? 

— Îl ai pe Domnul. El ne susţine sufletele. 

— Îmi va fi foarte dor de tine şi de ceilalţi. Chiar şi atunci când n-am 
putut să fiu aici, cu voi, puteam să stau în grădină şi să mă închin 
împreună cu voi. Efesul e atât de departe. 

— Facem parte din acelaşi trup, surioară. Nimic nu ne poate despărţi de 
Domnul şi în El toţi suntem una. 


Ea încuviinţă, întărită de vorbele lui, deşi ele nu-i risipiră tristeţea. 


— Vă rog, rugaţi-vă în continuare pentru familia Valerian, mai ales 
pentru lulia. 

Trophimus dădu din cap. 

— Ne vom ruga şi pentru tine. Îşi puse mâna pe umerii ei şi o strânse 
uşor. Ne vom revedea când vom merge la Domnul. 

O privi pe Hadasa dispărând în mulţime, avea să-i fie dor de ea. Avea 
să-i lipsească glasul ei dulce şi expresia de pe faţa ei în timp ce cânta 
psalmi. Duhul ei umil îi atinse pe el, pe soţia lui şi pe mulţi alţii mai 
profund decât şi-ar fi putut ea imagina. 

Doamne Dumnezeule, ocroteşte-o. Înconjoar-o cu îngerii Tăi. Va fi pusă 
în faţa tuturor forţelor răului din acel oraş. Păzeşte-o de cel rău. 
Împrejmuieşte-o cu un gard viu şi întăreşte-o cu Duhul Tău. Fă-o o lumină 
pe un vârf de deal. 

Tot restul zilei, Trophimus se rugă pentru ea în timp ce muncea. Avea să 
îi cheme şi pe ceilalţi să se roage pentru ea. 

Dacă Roma era coruptă şi primejdioasă, Efesul era însuşi tronul lui 
Satana. 


EFES 


CAPITOLUL 27 


Hadasa stătea pe puntea corvetei romane, umplându-şi plămânii cu 
aerul sărat al mării. Partea arcuită a vasului se afunda în apă şi se ridica 
din nou, răspândind în aer un jet de stropi reci. Bătea un vânt puternic ce 
umfla pânzele pătrate. Marinarii trăgeau frânghiile. Totul îi amintea de 
Marea Galileii şi de zgomotul pescarilor când se întorceau la sfârşitul zilei 
cu peştii prinşi. Se plimbase adesea cu tatăl său de-a lungul țărmului de 
lângă docuri şi-i auzise strigând în dreapta şi în stânga. 

Hadasa se uită la marinarii care lucrau în jurul ei şi-şi aminti de 
cuvintele tatălui ei: „Petru a fost unul dintre aceştia. Şi lacov şi loan la fel. 
Fiii Tunetului, i-a numit Domnul. Erau uneori fireşti şi adesea plini de 
mândrie”. 

Astfel de oameni a ales Dumnezeu; acest lucru o umplu de speranţă. 
lisus nu Şi-a ales discipolii aşa cum ar fi făcut lunea. A ales oameni simpli, 
cu defecte vizibile, şi i-a făcut extraordinari prin sălăşluirea Duhului Sfânt. 

Doamne, sunt atât de slabă. Câteodată mă simt atât de aproape de 
Tine, că îmi vine să plâng, altă dată nu-ţi simt deloc prezenţa. Şi Marcus, 
Doamne... De ce mă simt atât de atrasă de el? 

Vântul îi mângâie faţa când se întoarse să privească jocurile de lumini 
ce se reflectau în albastrul adânc al apei. Totul era atât de frumos - 
priveliştea, mirosul, sentimentul libertăţii - pe măsură ce nava înainta pe 
întinderea aceea nesfârşită de apă. Alungându-şi din minte gândurile şi 
dorinţele ce o tulburau, închise ochii şi mulţumi pentru viaţa ei, pentru 
frumuseţea creată de Dumnezeu, pentru Dumnezeu însuşi. 

Eşti aici, Doamne. Eşti aici şi pretutindeni în jurul meu. Cât mi-aş dori să- 
ţi simt mereu prezenţa atât de profund ca acum. O, Doamne, să mă plec 
într-o bună zi înaintea Ta şi să te ador pentru veşnicie. 

Marcus urcă de pe puntea de dedesubt şi o zări la proră. N-o mai văzuse 
de patru zile şi simţurile i se aprinseră. Se apropie, sorbind din ochi 
rotunjimile suple ale trupului ei şi felul în care şuviţele de păr negru îi 
fluturau în vânt. Se opri chiar lângă ea, savurând dulceaţa chipului ei 


senin. Ea nu-l observă, pentru că avea ochii închişi şi buzele i se mişcau. 


Părea copleşită de plăcerea cea mai pură, ca şi când ar fi tras adânc aer în 
piept. 

— Te rogi din nou? zise el, şi o văzu tresărind. Nu-l privi, dar el regretă 
că-i tulburase seninătatea. Am impresia că te rogi tot timpul. Ea roşi, 
plecându-şi capul şi nu zise nimic. Ce ar fi putut să spună, când el o 
prinsese din nou închinându-se la Dumnezeu, după ce îi poruncise să n-o 
facă? 

El regreta acum că rupsese tăcerea, în loc să fi rămas lângă ea, 
înfruptându-se din pacea şi multumirea ei - lucruri de care lui nu-i era dat 
să aibă parte. Oftă. 

— Nu sunt supărat pe tine, zise el. Roagă-te cât pofteşti. 

Ea îl privi de această dată şi expresia de dulce tandreţe de pe chipul ei îl 
străpunse. Îşi aminti ce simţise când o sărutase. Îşi ridică mâna şi-i răsuci 
o şuviţă rebelă de păr de lângă ureche. Expresia ei se schimbă uşor şi el îşi 
lăsă jos mâna. 

— Mama spune că lulia a fost foarte dificilă, zise el pe tonul cel mai 
familiar, încercând s-o facă să se simtă relaxată cu el. Asta înseamnă că s- 
a mai schimbat în bine? 

— Da, domnule. 

Răspunsul ei şoptit, plin de supunere, îl făcu să strângă din dinţi iritat, îşi 
mută ochii la întinderea mării, aşa cum făcu şi ea. 

— Nu mi-am dat seama niciodată până acum că respectul unui sclav 
poate pune o asemenea distanţă între doi oameni. Se uită din nou la ea, 
direct şi poruncitor. De ce înalţi ziduri între noi? 

Ar fi vrut să-i dărâme toate zidurile de apărare şi să pună stăpânire pe 
ea. Ea nu răspunse, dar el îi văzu frământarea. 

— Voi fi întotdeauna domnule pentru tine, Hadasa? 

— Aşa cum se cuvine. 

— Şi dacă eu vreau altfel? 

Zăpăcită de cuvintele lui, Hadasa se agăţă cu mâinile de parapet. 
Marcus îşi puse mâna peste a ei şi căldura atingerii lui o şocă. Încercă să-şi 
retragă mâna, dar el o strânse şi o ţinu într-a lui. 


— Domnule, zise ea implorând. 


— Ai stat pe puntea de jos cu lulia pentru că avea nevoie de tine sau ca 
să te ascunzi de mine? întrebă el aspru. 

— Vă rog, zise ea, rugându-se ca el s-o elibereze, speriată de mulţimea 
de senzaţii pe care atingerea lui le trezi în ea. 

— Fă-mi pe plac. Spune-mi „Marcus”, aşa cum mi-ai spus atunci, în 
grădina lui Claudius cu ceva vreme în urmă. Îţi aduci aminte? Marcus, ai 
spus, ca şi când aş fi însemnat ceva pentru tine. 

Nu intenţionase să fie atât de îndrăzneţ şi nici să-i dezvăluie atât de 
mult din sentimentele ce le nutrea faţă de ea. Dar parcă nu-şi mai putea 
ţine cuvintele îngropate în el. Ea stătea nemişcată, privindu-l cu ochii aceia 
frumoşi, negri - iar el o dorea. 

— Mi-ai spus cândva că te rogi pentru mine. 

— Întotdeauna mă rog pentru dumneavoastră. Se înroşi ca racul când 
recunoscu asta şi-şi plecă din nou capul. Mă rog şi pentru lulia, pentru 
mama şi pentru tatăl dumneavoastră. 

Cu speranţa reînnoită, el îşi trecu degetul peste pielea netedă de la 
încheieturi, simţindu-i pulsul sălbatic. 

— Ceea ce simţi pentru mine e diferit de ceea ce simţi pentru ei. 

Îi ridică mâna şi-şi lipi buzele de locul unde-i bătea pulsul. Simţindu-i 
muşchii încordaţi, îi dădu drumul. Ea se dădu înapoi. 

— De ce faceţi asta, domnule? întrebă ea cu un suspin uşor. 

— Pentru că te doresc, zise el, şi privi în depărtare, încurcat. Nu vreau 
să-ţi fac niciun rău. 

— M-aţi putea răni fără să ştiţi măcar că o faceţi. 

Vorbele ei îl supărară. 

— M-aş purta bine cu tine. Îi întoarse bărbia spre el, făcând-o să-l 
privească. De ce ţi-e cel mai teamă, Hadasa? De mine sau de zeul acesta 
al tău care nu există? 

— Mi-e teamă de propria mea slăbiciune. 

Răspunsul ei îl surprinse şi un val de căldură îi străbătu trupul. 

— Hadasa, şopti el răguşit, atingându-i obrazul neted şi catifelat. Ea 
închise ochii şi el îi simţi dorinţa la fel de intensă ca a lui. Dar fata ridică 
mâna şi îl împinse la o parte, apoi deschise ochii, implorându-l în tăcere. 


— Când un bărbat şi o femeie se unesc cu binecuvântarea lui 
Dumnezeu, ei fac un legământ sfânt, zise ea, cu privirea aţintită spre 
marea ce-i înconjura. Dar în cazul nostru nu ar fi aşa, domnule. 

El strânse din buze. 

— De ce nu? 

— Pentru că Dumnezeu nu binecuvântează păcatul trupesc. 

Uimit, el simţi cum fierbinţeala îi inundă faţa. Nu-şi mai amintea când 
roşise ultima oară şi era supărat că o asemenea afirmaţie ridicolă din 
partea unei sclave naive îl făcea să se jeneze. De ani de zile nu-i mai 
fusese jenă de nimic. 

— Dumnezeul tău dispreţuieşte dragostea? 

— Dumnezeu este dragoste, zise Hadasa moale. 

El râse scurt. 

— Vorbele unei fecioare care habar n-are despre ce vorbeşte. Dragostea 
înseamnă plăcere, Hadasa, plăcerea supremă. Cum poate fi acest 
dumnezeu al tău dragoste, când el făureşte legi împotriva celui mai 
natural instinct şi act dintre un bărbat şi o femeie? Ce altceva e 
dragostea? 

Vântul îşi schimbă direcţia şi marinarii începură să-şi strige îndemnuri. 
Marcus râse batjocoritor şi privi apa ce se învolbura, jocul de lumină şi 
culoare, neaşteptându-se ca ea să-i mai răspundă ceva. 

Dar cuvintele veniră pe buzele Hadasei, cuvinte citite de Asyncritus de 
nenumărate ori în adunarea credincioşilor, cuvinte scrise de apostolul 
Pavel, inspirate de Dumnezeu şi pe care le trimisese corintenilor. O copie a 
preţioasei lui scrisori ajunsese la Roma. Le auzi atât de clar, de parcă 
Dumnezeu însuşi le întipărise în mintea ei, şi acele cuvinte se potriveau 
perfect cu acel moment şi cu bărbatul de lângă ea. 

— Dragostea e îndelung răbdătoare, Marcus, zise ea şoptit. Dragostea e 
plină de bunătate. Dragostea nu se poartă necuviincios şi nu caută folosul 
său. Ea nu se aprinde de mânie, nici nu ţine cont de răul suferit. Dragostea 
nu se bucură de nelegiuire, ci se bucură de adevăr. Dragostea suferă totul, 
crede totul, nădăjduieşte totul, rabdă totul. Dragostea nu va pieri 
niciodată... 


Marcus îi aruncă un zâmbet ironic. 

— O asemenea dragoste e imposibilă. 

— Nimic nu e imposibil la Dumnezeu, zise ea cu o asemenea siguranţă 
şi duioasă convingere că îl făcu să se încrunte. 

— Marcus, se auzi vocea blândă a lui Decimus din spatele lor, şi tânărul 
înţepeni. Se întoarse şi-şi văzu tatăl la câţiva metri distanţă, cu privirile 
aţintite spre ei. Marcus se ridică şi zâmbi stins. Evident că tatăl său se 
întreba ce aveau el şi Hadasa de discutat atât de aprins. 

— lulia e mai bine astăzi? întrebă Decimus, adresându-se Hadasei. 

— Doarme bine, domnule. 

— A mâncat ceva? 

— Un bol cu supă şi nişte pâine nedospită, azi-dimineaţă. Starea ei s-a 
îmbunătăţit mult. 

— Ţi-a dat voie să pleci? 

Hadasa clipi. 

— Ea... 

— E prima oară de trei zile când Hadasa a ieşit din cabina aceea fetidă, 
interveni Marcus. N-ar fi normal ca şi un sclav să aibă parte de o gură de 
aer curat şi de un moment de odihnă? 

— Având în vedere că sora ta e încă bolnavă în acea cabină, se cuvine 
ca Hadasa să stea cu ea, ocupându-se de nevoile ei. 

În ochii Hadasei ardeau lacrimi fierbinţi de ruşine. 

— Vă cer iertare, domnule, zise ea şi făcu un pas să plece. lulia o 
trimisese din cabină cu rufele şi vasele murdare, iar ea se gândise să mai 
zăbovească un moment sau două în aerul curat al mării. Ar fi trebuit să se 
întoarcă imediat în cabină în loc să se desfete într-un mod atât de egoist. 

Marcus o prinse de încheietura mâinii. 

— N-ai făcut nimic rău, spuse el. Văzându-i tulburarea şi dându-şi seama 
că în parte i se datora lui, îi dădu drumul. O urmări până ajunse la puntea 
de jos şi după aceea vorbi. 

— N-a plecat de lângă lulia o clipă de când ne-am îmbarcat acum o 
săptămână, zise el, privindu-l aspru pe tatăl său. Trebuia s-o iei la rost 


pentru că a stat un moment la soare să respire aer curat? 


Decimus fu surprins de pasiunea cu care vorbea Marcus. „Luat la rost” 
era un cuvânt prea dur pentru mustrarea blândă aplicată Hadasei. Şi totuşi 
o rănise. Văzuse asta la fel de bine ca şi Marcus când ea s-a întors să 
plece. Cât de adânci oare, se întrebă el, erau sentimentele Hadasei pentru 
fiul lui? 

— Am să stau de vorbă cu ea. 

— Cu ce scop? întrebă Marcus crispat de supărare. 

— Cu orice scop consider eu că se cuvine, zise Decimus prevenitor. Fiul 
lui trecu pe lângă el. 

— Marcus, zise Decimus, dar Marcus trecu puntea şi cobori. 

O furtună schimbă cursul navei şi răul de mare al luliei reveni. Gemea la 
fiecare zdruncinare a vasului, blestemând când simţea cum i se urcă 
stomacul în gât, golindu-se. Dormea pe apucate şi somnul îi era bântuit de 
coşmaruri. Palidă şi fără vlagă, se plângea neîncetat când era trează. 

În cabina cea neîncăpătoare era răcoare şi umezeală. Hadasa încerca să 
o încălzească, acoperind-o cu pături groase de lână. Tremurând la rândul 
ei, îşi alina stăpâna. 

— Sunt pedepsită de zei, zise lulia. Am să mor. Ştiu că am să mor. 

— Ba n-o să muriţi, doamna mea. Hadasa mângâie părul moale de pe 
fruntea palidă a luliei. Furtuna va trece. Încercaţi să dormiţi. 

— Cum aş putea să dorm? Nu vreau să dorm. Nu vreau să visez. Cântă- 
mi ceva. Fă-mă să uit. 

Hadasa se supuse, dar lulia strigă. 

— Nu asta! îmi face rău. Nu vreau să aud despre zeul tău afurisit şi 
despre cum vede şi ştie el totul! Cântă-mi altceva. Ceva care să mă 
amuze! Ceva despre legăturile amoroase dintre zei şi zeițe. Balade. Orice. 

— Nu ştiu astfel de cântece, răspunse Hadasa. 

lulia plânse amar. 

— Atunci pleacă şi lasă-mă singură! 

— Doamnă... zise Hadasa dorind s-o mângâie. 

— leşi afară, îţi spun, ţipă lulia. leşi afară! Afară! 

Hadasa ieşi în grabă. Se aşeză pe coridorul strâmt şi întunecos, cu 
vântul rece furişându-se pe deasupra. Cu genunchii la piept, încercă să se 


încălzească. Se rugă. După o vreme îndelungată, aţipi legănată de valuri. 
Visă galera de sclavi mişcându-se înainte şi înapoi în ritmul tobelor. 
Înainte, înapoi. Înainte, înapoi. Bum. Bum. Bum. 

Marcus aproape se lovi de ea când, după ce-i ajutase pe marinari, 
coborî. Se lăsă jos şi-i atinse faţa. Pielea ei era rece ca gheaţa. Înjură uşor, 
netezindu-i şuviţele de păr negru de pe frunte. De cât timp stătea astfel pe 
coridor, cu vântul suflând de sus? Nu se trezi nici când o luă în braţe şi-şi 
croi drum spre cabină. 

O aşeză cu grijă pe patul metalic şi o acoperi cu pături de blană din 
Germania. Îi dădu la o parte firele de păr umed de pe faţa palidă. 

— Aşa are grijă dumnezeul dragostei de ai săi? 

Se aşeză pe marginea patului şi o privi cum doarme, cu un sentiment 
dureros de duioşie crescând în el şi sufocându-l. Simţea nevoia s-o strângă 
în braţe şi s-o ocrotească - sentimente care nu îl bucurau. Mai bună era 
pasiunea sălbatică pe care o simţise faţă de Airia, pasiune ce îl lua cu 
fierbinţeală şi apoi cu friguri... mai bună decât aceste noi şi neliniştitoare 
sentimente faţă de Hadasa. Ele se născuseră în timp, crescând treptat, 
răspândindu-se precum viţa-de-vie în mortarul sfărâmicios al vieţii. Fata 
devenea tot mai mult o parte a fiinţei lui, acaparându-i gândurile. 

Mintea lui se întorcea mereu la lucrurile spuse de ea despre zeul ei. Dar 
nu le găsea niciun sens. Ea susţinea că zeul ei era un dumnezeu al iubirii şi 
totuşi el îngăduise ca poporul său să fie distrus şi privise indiferent cum 
Templul lui era transformat în ruine. Ea credea că nazariteanul era fiul 
dumnezeului ei, un Mesia pentru poporul din care făcea parte şi totuşi 
acest dumnezeuom, sau orice ar fi fost el, a murit ca ultimul tâlhar, 
răstignit pe cruce. 

Religia ei era plină de paradoxuri. Credinţa ei sfida orice logică. Şi totuşi 
se agăța de ea cu o încăpățânare tăcută care depăşea devoţiunea oricărei 
preotese de la templu. 

Marcus crescuse cu poveşti despre zei şi zeițe. Numai mama lui se 
închina la vreo cinci-şase. De când se ţinea minte, o privise punând azime 
lângă idolii ei în fiecare dimineaţă şi făcând vizite la templu o dată pe 


săptămână. 


Şi devoţiunea nu se limita numai la mama sa. Mai era şi Enoh, evreul pe 
care tatăl său îl cumpărase când sosiseră la Roma. Bunul, bătrânul şi 
credinciosul Enoh. Nu o dată, Marcus îl văzuse întorcându-se cu o clătinare 
din cap când mama lui intra în lararium să aducă jertfe idolilor ei. Enoh 
dispreţuia idolii romani, deşi nu-şi împărtăşise propriile credinţe» familiei 
Valerian. Oare tăcerea lui Enoh se datora respectului şi toleranţei pentru 
practicile religioase ale celorlalţi sau era un semn de posesivitate şi 
mândrie? Auzise că evreii sunt un neam ales. Aleşi pentru ce şi de către 
cine? 

Se uită la Hadasa, care dormea liniştită şi îşi dădu seama că, dacă ar fi 
întrebat, fata s-ar fi deschis înaintea lui. În loc să rămână o sticlă ferecată, 
ea căuta să dăruiască totul altora. În tot ceea ce făcea se oglindea 
credinţa ei. Ca şi când în fiecare ceas al zilei se dedica mulţumirii 
dumnezeului ei, slujindu-i pe alţii. Acest zeu pe care îl adora o consuma. EIl 
nu-i cerea o scurtă vizită la templu sau o mică jertfă constând din mâncare 
sau monede şi nici câteva rugăciuni din când în când. Acest zeu cerea să i 
se dedice cu totul. 

lar ea ce primea în schimb? Ce răsplată, pentru devotamentul ei? Era 
sclavă. Nu avea nicio avere, niciun drept, nicio apărare decât atât cât îi 
ofereau stăpânii ei. Nici măcar nu se putea căsători fără permisiunea 
stăpânului. Viaţa ei depindea de bunăvoința proprietarilor, căci putea fi 
trimisă la moarte pentru orice motiv sau chiar fără motiv. Primea un singur 
bănuţ pe zi de la tatăl lui şi pe acela îl dădea adesea altora. 

Marcus îşi aduse aminte de pacea de pe chipul ei când stătea cu faţa în 
bătaia vântului. Pace... şi bucurie. Era sclavă, şi totuşi părea să posede un 
simţ al libertăţii pe care el nu-l avusese niciodată. Oare asta îl atrăgea la 
ea? 

Furtuna începea să se potolească. Clătinând din cap, Marcus îşi dădu 
seama că trebuia să îndepărteze de ea ca să-şi pună ordine în gânduri. leşi 
din cabină. 

Stând la proră, în locul unde stătuse de vorbă cu Hadasa cu câteva zile 
în urmă, Marcus se holba la marea întunecată dinaintea lui. Domeniul lui 


Neptun. Dar nu Neptun era zeul de care avea nevoie acum. Cu un zâmbet 


amar, rosti o rugăciune către Venus, rugând-o să trimită un Cupidon 
înaripat ca să aprindă în inima Hadasei dragostea pentru el. 

— Venus, zeiţă a dragostei, fă-o să ardă aşa cum ard şi eu. 

Un vânt blând înfioră pânzele. Dragostea e plină de bunătate. Dragostea 
nu caută folosul său. 

Marcus se strâmbă supărat că vorbele Hadasei îi dădeau târcoale acum, 
în mijlocul chemării adresate lui Venus, ca o şoaptă blândă purtată de 
vânt. Privi vasta întindere a mării şi se simţi cuprins de o singurătate 
dureroasă. Un întuneric masiv se lăsa în jurul lui, apăsându-l din toate 
părţile, greu, opresiv. 

— Va fi a mea, rosti el în liniştea din jur, şi se întoarse să coboare. 

lulia stătea în picioare pe coridor. 

— l-am spus Hadasei să stea aici şi să aştepte până o chem, dara 
dispărut! Probabil că e cu mama şi cu tata, cântându-le. 

El o prinse de braţ. 

— E în cabina mea. 

Ea îşi smuci braţul, privindu-l ca pe un trădător. 

— E sclava mea, nu ata. 

Marcus îşi ţinu firea. 

— Sunt mult prea conştient de asta şi nu se află acum pe patul meu din 
motivele la care te gândeşti. Ar trebui să ai mai mare grijă de ce e al tău, 
surioară. 

încercă să-şi amintească că lulia suferise de rău de mare şi nu mai 
putea fi ea însăşi. 

— Am găsit-o pe Hadasa lângă uşa ta. Era udă până la piele şi pe 
jumătate îngheţată. O sclavă bolnavă mă îndoiesc că ţi-ar fi de prea mare 
ajutor. 

— Şi atunci cine se va ocupa de nevoile mele? 

Aroganţa şi egoismul ei îl loviră în plin. 

— Şi de ce ai nevoie, mă rog? întrebă el sec. 

— Să mă simt mai bine. Şi să cobor de pe vasul ăsta! 

— Ai să te simţi mai bine de-ndată ce vei pune piciorul pe uscat, zise el, 
stăpânindu-şi nerăbdarea şi conducând-o înapoi în cabină. 


— Şi când va fi asta? 

— În două sau trei zile, zise el, ajutând-o să se întindă înapoi pe patul ei 
mototolit. O înveli cu o pătură. 

— Mai bine n-aş fi pornit niciodată în călătoria asta! Mai bine aş fi rămas 
în Roma! 

— De ce ai fost de acord? 

Ochii i se umplură de lacrimi. 

— Nu voiam să fiu înconjurată de lucruri care să-mi amintească de ce s- 
a petrecut în ultimii doi ani. Voiam să scap de toate astea. 

Marcus se simţi brusc cuprins de milă. Era singura lui soră şi o iubea, în 
ciuda irascibilităţii şi a toanelor ei. O răsfăţase şi-i trecuse multe cu 
vederea încă de când venise pe lume. Nu avea de gând să se oprească 
acum. Stând pe marginea patului ei, îi luă mâna într-a lui. Era rece. 

— Timpul va şterge amintirile neplăcute şi vor veni altele care să-ți 
ocupe mintea. Se spune că Efesul e un oraş palpitant, surioară. Sunt sigur 
că vei găsi lucruri demne de interes acolo. 

— Atretes e în Efes. 

El ridică din sprâncene. 

— Deci asta e steaua care te-a călăuzit. E în regulă să le faci ochi dulci 
gladiatorilor, lulia, dar nici să nu te gândeşti să te implici într-o relaţie cu 
vreunul dintre ei. Sunt o categorie diferită de oameni. 

— Octavia a spus că gladiatorii sunt cei mai buni amanti. 

El zâmbi ironic. 

— Octavia, marele izvor de înţelepciune. 

— Ştiu că ţi-a displăcut întotdeauna. 

— Odihneşte-te, zise el, şi se ridică. Ea îl prinse de mână. 

— Marcus, dar pe tine ce stea te-a călăuzit? 

Marcus văzu pe chipul ei o răceală care nu semăna deloc cu sora pe 
care o iubea atât de mult. 

— Tu, răspunse el. Mama şi tata. 

— Nimic altceva? 

— Ce alt motiv aş mai fi putut avea? 

— Hadasa. 


Ea îl privi încruntându-se uşor şi studiindu-l atent. 

— Mă iubeşti, Marcus? 

— Te ador, răspunse el sincer. 

— Şi m-ai mai iubi chiar dacă aş face ceva oribil? 

Aplecându-se spre ea, o prinse de bărbie şi o sărută uşor pe gură. O 
făcu să se uite în ochii lui. 

— lulia, n-ai putea să faci niciodată ceva atât de oribil încât să mă facă 
să nu te mai iubesc. Îţi jur. Acum odihneşte-te. 

lulia îi căută privirea şi se lăsă pe spate, încă tulburată. 

— Vreau să vină Hadasa. 

— După ce se trezeşte, am s-o trimit la tine. 

Faţa ei se crispă. 

— E sclava mea. Trezeşte-o acum. 

Marcus se înfurie când îşi aduse aminte de Hadasa stând în coridorul 
rece şi umed. 

— Sunt aici, doamnă, zise Hadasa din uşă şi Marcus se întoarse. Era încă 
foarte palidă şi slăbită de oboseală. Era gata să-i spună să se întoarcă în 
pat, dar se opri când văzu faţa luliei. 

— Am avut iarăşi un vis urât, zise lulia, uitând complet de prezenţa lui. 
M-am trezit şi tu nu erai aici. Mi-am adus aminte că eşti afară, dar nu te- 
am găsit nicăieri. 

Marcus nu mai văzuse niciodată o asemenea expresie în ochii surorii lui. 
În clipa în care o văzu pe Hadasa, un val de uşurare topi mânia, teama şi 
tremurul disperat. 

El îi vorbi încet, cu blândeţe. 

— E aici cu tine acum, lulia. 

lulia îşi întinse mâinile spre sclavă şi Hadasa i le luă, îngenunchind lângă 
patul îngust şi lipindu-şi fruntea de mâinile ei. 

— Ar fi trebuit să fii aici când te-am chemat, zise lulia agitată. 

— N-o trage la răspundere pe Hadasa pentru un lucru de care nu e 
responsabilă, spuse Marcus. 

lulia se uită la el cu o întrebare în privire - întrebare care îl ardea. 


Marcus ieşi cu un zâmbet chinuit, închizând uşa în urma lui. Se sprijini de 


ea cu capul lăsat pe spate şi închise ochii. 


CAPITOLUL 28 


Doi gardieni îl aduseră pe Atretes pe punte la proră, unde îl aştepta 
Sertes. Negustorul salută zâmbind şi schiţă un gest solemn, făcând ca 
atenţia lui Atretes să se îndrepte în spate, către un templu strălucitor de la 
marginea portului. 

— Templul lui Artemis, Atretes. S-a născut în pădurile de lângă gura 
Caysterului şi a fost adorată acolo vreme de peste o mie de ani. Zeița ta, 
Atretes, zeiţa al cărei chip îl ai în celula ta. 

— Idolul era deja în celula mea din Capua când am venit. 

Aruncarea unui idol de piatră aducea ghinion, indiferent că i te închinai 
sau nu. 

— Nu contează în ce fel ai ajuns la ea, dar am ştiut din prima clipă când 
ţi-am văzut altarul în camera ta că ea te-a ales ca să vii la Efes. 

Sertes se întoarse, întinzându-şi braţul plin de mândrie. 

— Ceea ce vezi înaintea ochilor e cel mai mare templu construit 
vreodată pentru un zeu. El adăposteşte o piatră sacră rostogolită din cer 
pentru noi, semn că Artemis a ales oraşul nostru ca neocoros pentru ea. 

— Neocoros? făcu Atretes, necunoscând termenul. 

— Măturătorul templului, îl lămuri Sertes. Termenul se referea pe 
vremuri la cel mai de jos dintre lucrătorii care se ocupa de întreţinerea 
templului sacru. Un termen de umilinţă care a devenit cu timpul un titlu de 
onoare. 

Sertes luă o monedă din punga de la cingătoare şi o întoarse, arătându- 
i-o lui Atretes. Neocoros, zise el, punând degetul în dreptul scrisului. 
Oraşul nostru e înălţat astfel. 

Atretes îşi ridică capul şi îl privi pe Sertes cu ochi reci. 

— Idolul era deja în celula mea din Capua când am venit. 

Zâmbetul lui Sertes deveni batjocoritor. 

— Şi crezi că a fost o întâmplare? Nimic nu e la întâmplare, barbarule. 
Nu contează cum ai ajuns la chipul ei. Zeii tatălui tău te-au părăsit în 
pădurile Germaniei, dar Artemis te-a ţinut în viaţă. Adu-i prinos aşa cum 


merită şi va continua să te ocrotească. Dispreţuieşte-o şi se va întoarce de 


la tine, privind cum eşti distrus. El dădu din nou din mâini. Artemis nu e 
fecioara-vânător Diana, aşa cum cred romanii. Artemis e sora lui Apollo, 
fiica lui Leto şi a lui Zeus. E zeiţa-mamă a pământului, care 
binecuvântează oamenii, animalele şi pământurile noastre, ea le face 
fertile pe toate. Cerbul, bourul sălbatic, iepurele, lupul şi ursul sunt sacre 
pentru ea. Spre deosebire de Diana, care e zeiţa castităţii, Artemis e 
senzuală şi orgiacă, nu pudică şi atletă. 

Atretes privi peste port la marele templu. Toate animalele pe care le 
înşirase Sertes se găseau din belşug în pădurile negre ale tărâmului său 
natal. Templul - o construcţie măreaţă, mai măreaţă chiar decât cele mai 
glorioase temple ale Romei - strălucea în lumina soarelui. Atretes aproape 
simţi cum îl ademenea. 

— Marmura e adusă din muntele Prion, îi spuse Sertes. Toate oraşele 
greceşti din Asia au trimis jertfe pentru a ajuta la ridicarea templului în 
onoarea zeiţei noastre. Sunt 127 de coloane de 60 de picioare înălţime, 
fiecare fiind darul unui rege. Ochii negri ai lui Sertes sclipeau de mândrie. 
Se lucrează în continuare la înfrumusețarea lui de către cei mai mari artişti 
ai zilelor noastre. Care altă zeiţă se poate lăuda cu aşa ceva? 

Atretes se întrebă dacă Artemis nu era cumva înrudită cu Tiwaz, pentru 
că împărtăşea câteva din atributele lui. 

— Mi se va permite să mă închin ei? se interesă el, întrebându-se ce fel 
de închinare prefera zeiţa. 

Sertes încuviinţă bucuros. 

— Desigur. Aşa cum se cuvine, zise el generos. Du-te jos. Ţi se va aduce 
apă şi o haină curată. Pregăteşte-te. Chiar eu te voi duce la templu să te 
închini în faţa idolului sacru înainte de a merge la ludus. 

De îndată ce vasul ancoră în port, Sertes trimise două gărzi după 
Atretes. Alte două aşteptau pe punte. Colonada care ducea spre 
Artemision, cum era numit templul, era pavată cu marmură şi presărată cu 
porticuri umbroase. Oamenii întorceau capul să privească şi şuşoteau când 
îl vedeau pe Atretes trecând. Era evident că Sertes era vestit, iar prezenţa 
lui, ca şi a celor patru gărzi înarmate, nu lăsa niciun dubiu asupra faptului 


că uriaşul cel blond era un gladiator important. Atretes ignora privirile 


extaziate care-l urmăreau, regretând faptul că Sertes îl făcuse să 
mărşăluiască pe cea mai circulată arteră a oraşului la o oră de vârf. Era 
clar că negustorul făcuse asta ca să impresioneze populaţia. 

Numărul prăvăliilor care vindeau altare din lemn, argint şi aur creştea 
pe măsură ce se apropiau de Artemision. Reprezentări în miniatură ale 
templului se vedeau peste tot şi se părea că fiecare vizitator era interesat 
să cumpere câte ceva care să-i amintească de Artemis şi o reproducere a 
templului pe care s-o ducă acasă ca amintire din pelerinaj. Atretes observă 
că aproape toţi cei care treceau pe lângă el aveau în mâini mici idoli. 

Îşi ridică privirea spre edificiul din faţă, tulburat de imensitatea şi 
grandoarea lui. Coloane din jasp verde şi marmură albă se ridicau spre 
antablamentul orizontal, sculptate cu modele complicate înfăţişând tot 
felul de scene. Multe dintre coloane erau pictate în culori vii, unele cu 
evidentă tentă erotică. 

Uşi uriaşe de chiparos stăteau larg deschise şi, când Atretes trecu prin 
ele ca să intre în altarul sfânt, văzu că mai multe secţiuni din acoperişul de 
lemn de cedru erau deschise spre cer. Gladiatorul se uită încet în jur, 
puţine amănunte scăpând ochiului său avizat. 

— Văd că ai observat gărzile, zise Sertes. Templul adăposteşte tezaurul; 
partea leului din bogăţiile de peste tot din Asia apuseană se află aici şi in 
clădirile din împrejurimi. 

Templul interior era împânzit de preoţi şi preotese, roind cu toţii ca 
albinele în jurul mătcii. Sertes arătă cu capul spre ei. 

— Megabuzoi sunt preoţii care conduc ceremoniile din interiorul 
templului. Sunt cu toţii eunuci şi se supun marelui preot. 

— Dar femeile? întrebă Atretes şi zâmbi, văzând atâtea fete frumoase. 

— Fecioare toate. Melissai sunt preotesele consacrate în serviciul zeiţei. 
Se împart în trei categorii, care se supun toate unei preotese principale. 
Mai sunt şi prostituatele de la templu care aşteaptă să-ţi satisfacă plăcerile 
de mai târziu... dar mai întâi, Preaînalta Zeiţă. 

Intrară în camera plină de fum unde se afla chipul sacru al lui Artemis. 
Aceasta stătea într-un nor de tămâie, cu mâinile întinse înainte, o imagine 


surprinzător de brută şi rigidă de aur şi abanos. Partea de sus a corpului 


era împodobită cu sâni lăsaţi, cu sfârcuri lungi, şoldurile şi picioarele 
acoperite cu animale sacre şi albine sculptate în relief. La bază se afla o 
piatră neagră informă, probabil cea despre care Sertes spunea că a căzut 
din cer. 

Studiind chipul cioplit al zeiţei, Atretes văzu gravate simbolurile pe 
acoperitoarea capului, pe cingătoare şi pe piatra de la bază. Deodată îşi 
tinu respiraţia - simbolul ce acoperea capul lui Artemis era chiar runa lui 
Tivaz! Cu un strigăt răguşit, se prosternă înaintea chipului zeiţei, 
mulţumindu-i că îl protejase în patru ani de jocuri sângeroase. 

Incantaţiile rostite de megabuzoi şi cântările intonate de melissai il 
înconjurară din toate părţile. Mirosul de tămâie deveni atât de puternic, 
încât i se făcu greață. Punându-şi mâna la gură, se ridică şi ieşi din camera 
retrasă poticnindu-se. Sprijinindu-se cu toată greutatea de una din 
coloanele masive, trase adânc o gură de aer, inima bubuindu-i în ritmul 
tobelor şi a ţambalurilor din spatele lui. 

O clipă mai târziu, mintea i se limpezi, dar apăsarea sufletească rămase, 
întunecată şi sufocantă. 

— Ea te-a chemat, zise Sertes cu ochii strălucind de satisfacţie. 

— Poartă simbolul lui Tiwaz, rosti Atretes uluit. 

— „Literele efesene”, zise Sertes. Pronunţate cu voce tare vor fi o 
formulă magică pentru tine. Literele au mare putere şi, dacă sunt purtate 
ca talisman, vor îndepărta spiritele rele. Clădirea pe care o vezi acolo 
adăposteşte o arhivă de cărţi despre Litere. Oamenii care le scriu sunt cele 
mai luminate minţi din Imperiu. Care Literă a avut o semnificaţie specială 
pentru tine? 

Atretes îi spuse. 

— Poţi să-ţi cumperi o amuletă după ce terminăm cu închinarea, zise 
Sertes, făcând semn cu capul spre mai multe tinere frumoase, îmbrăcate 
în veşminte scumpe, ce forfoteau în coridorul rece şi umbros încadrat de 
coloane. 

— Alege-ţi, îl îndemnă Sertes. Femeile sunt frumoase şi talentate, 
bărbaţii puternici şi viguroşi. Nu există niciun mod mai rapid şi mai bun de 


a lua legătura cu Artemis decât bucurându-te de multele plăceri erotice pe 


care ni le oferă ea. 

Patru ani de brutalitate, în care fusese tratat ca un animal în captivitate, 
înăbuşiseră latura afectuoasă a lui Atretes. Fără jenă, se uită la cele carei 
se ofereau şi îşi aţinti privirea spre o fată voluptuoasă, îmbrăcată în văluri 
roşii, negre şi aurii. 

— O iau pe aceasta, zise el şi Sertes făcu un semn spre ea. Fata se 
îndreptă către ei, fiecare pas o mişcare provocatoare. Glasul ei era scăzut 
şi răguşit. Doi denari, zise ea. Atretes îi dădu monedele, iar ea îl duse în 
jos pe scări, de-a lungul întinderii de marmură albă, până în tenebrele 
răcoroase ale unui bordel. 

Îşi găsise zeiţa. Şi totuşi, mult timp după ce ieşi din nou la lumina 


soarelui, îşi simţi sufletul apăsat de un întuneric greu. 


Hadasei i se părea că noua casă a familiei Valerian era mai frumoasă 
chiar decât vila din Roma. Era construită pe o colină ce dădea în strada 
Kuretes, cea mai privilegiată zonă, în apropiere de inima Efesului, pe 
versantul muntelui Bulbul. Fiecare casă servea drept terasă acoperită 
pentru cea de lângă ea, oferind perspectiva unui oraş minunat. 

Vila avea trei etaje, fiecare deschizându-se în jurul unui peristil central 
încadrat de coloane care permitea razelor soarelui şi lunii să pătrundă în 
camerele interioare. În centrul peristilului se afla un izvor pavat de jur 
împrejur cu marmură albă şi decorat cu mozaicuri. Camerele interioare 
aveau şi ele podele de mozaic, iar pereţii erau acoperiţi cu fresce erotice 
înspăimântătoare. 

Moralul luliei crescu în momentul în care le văzu. Răzând, îşi întinse 
braţele şi se roti prin camera ei. 

— Eros cu coroană pe cap! exclamă ea încântată. 

Pe peretele dinspre vest se afla statuia unui bărbat gol, cu o coroană de 
lauri pe cap. Într-o mână ţinea un ciorchine de strugure, iar în cealaltă o 
cupă. lulia se apropie şi o atinse cu mâinile. 

Poate că zeii vor fi buni cu mine în cele din urmă, zise ea râzând, în timp 
ce Hadasa îşi întoarse capul jenată. 


— Evreii sunt atât de ruşinoşi, că te miri cum de fac atâţia copii, zise 


lulia găsindu-şi plăcerea în a o tachina. 

Familia se strânse în triclinium. Hadasa servi masa, mult prea conştientă 
de frescele licenţioase care acopereau cei trei pereţi - zei şi zeițe din 
mitologia greacă în diferite escapade amoroase. 

În primele săptămâni petrecute în Efes, sănătatea lui Decimus păru să 
se îmbunătăţească considerabil. Le scoase chiar pe Phoebe şi pe lulia la 
plimbare cu carul pe colinele vestice ale muntelui Panayr Dagi. Marcus 
merse la birourile familiei Valerian din apropierea portului ca să se asigure 
că toate transferurile de bani aranjate decurseseră conform indicaţiilor. 

Hadasa rămase acasă împreună cu ceilalţi sclavi, despachetând şi 
aranjând lucrurile luliei. Când termină tot ce avea de făcut, ieşi să 
exploreze oraşul o oră; lulia voia să ştie unde se aflau magazinele de 
bijuterii şi de haine. Mergând pe străzile pavate cu marmură ale oraşului, 
trecu pe lângă numeroase temple, toate dedicate câte unui zeu. Văzu 
băile, clădirile publice, o şcoală medicală, o bibliotecă. Coti după colţ şi 
acolo, înaintea ei, pe o stradă pe care se aflau aliniaţi vânzătorii de idoli, 
se ivi Artemisionul. În ciuda frumuseţii lui uimitoare, Hadasa îşi simţi 
sufletul înfiorându-se scârbit. 

Cu toate acestea, se apropie curioasă şi se aşeză într-un portic umbros, 
privindu-i pe oamenii care roiau în jurul templului. Mulţi care treceau pe 
lângă ea purtau scrinuri mici şi idoli cumpăraţi. Hadasa clătină din cap 
neîncrezătoare. Sute de oamenii urcau şi coborau scările ca să se închine 
unui idol de piatră lipsit de viaţă şi de putere. 

Tânăra evreică se simţi cuprinsă de o tristeţe şi de o singurătate 
dureroasă. Privi în sus la frumuseţea şi grandoarea Artemisionului şi se 
simţi mică şi neputincioasă în comparaţie cu el. Se uită la sutele de 
închinători şi i se făcu frică. Roma fusese şi ea destul de înspăimântătoare, 
dar Efesul avea ceva care-i împovăra inima. 

Închise ochii şi se rugă. Dumnezeule, oare te afli şi aici, în acest loc care 
mişună de închinători păgâni? Aş vrea să-ţi simt prezenţa, dar nu pot. Mă 
simt atât de singură. 


Ajută-mă să-mi găsesc prieteni ca Asyncritus, Trophimus şi ceilalţi. 

Deschise ochii din nou, privind la mulţime, fără să o vadă însă. Ştia că 
era timpul să se întoarcă la vilă, dar un glas liniştit din adâncul ei o 
îndemna să mai rămână câteva minute. Aşa că se supuse şi aşteptă. Ochii 
ei trecură peste oamenii care roiau... şi deodată se încruntă. Zărise pe 
cineva într-un grup de bărbaţi - o figură familiară - şi inima îi săltă în 
piept. Se ridică în vârful picioarelor, uitându-se atent. Nu se înşelase! 
Cuprinsă de bucurie, Hadasa o luă la fugă, croindu-şi drum prin mulţime cu 
o îndrăzneală de care nu mai dăduse dovadă niciodată înainte. Când trecu 
de ultimii discipoli, îi strigă cu glas tare numele şi el se întoarse, cu faţa 
luminată de surprindere şi de bucurie. 

— Hadasa! strigă apostolul loan, deschizându-şi braţele. 

Hadasa se aruncă în braţele lui plângând. 

— Slăvit fie Domnul! zise ea, agăţându-se de el copleșită de sentimentul 
că era acasă, pentru prima oară de când părăsise Galilea cu cinci ani în 
urmă. 

Marcus se întoarse devreme de la întâlnirea cu avocaţii şi cu negustorii. 
Casa era răcoroasă şi tăcută. Meditând, se opri lângă dormitorul său de la 
etajul al doilea şi se sprijini de o coloană, cu privirea aţintită spre peristil. 
O servitoare spăla dalele mozaicului ce înfăţişau un satir care urmărea o 
tânără fecioară în pielea goală. Fata îşi ridică privirea spre el şi zâmbi. Era 
nouă în casă, adusă de tatăl lui la sosire. Marcus bănuia că tatăl său o 
cumpărase în speranţa că frumuseţea ei întunecată şi rotunjimile pline îl 
vor elibera de obsesia lui pentru Hadasa. 

Dar ar fi putut la fel de bine să-şi păstreze banii. 

Ridicându-se, Marcus se întoarse în camera lui să-şi toarne nişte vin. Luă 
o înghiţitură şi ieşi pe terasă, privind la oamenii care se îmbulzeau pe 
străzi. Cu un simţ straniu de recunoaştere instantanee, Marcus o zări pe 
Hadasa croindu-şi drum pe strada Kuretes. Părul ei era acoperit cu şalul 
vărgat pe care îl purta de obicei şi ducea pe şold un coş cu piersici şi 
struguri; fructe menite să satisfacă capriciul luliei, în timp ce propriile lui 
nevoi rămâneau nealinate. Hadasa îşi ridică uşor capul, dar chiar dacă îl 


văzu privind-o, nu dădu niciun semn că ar fi observat. 


Marcus se încruntă. Părea schimbată în ultimele zile. Înflăcărată. Plină 
de bucurie. Acum câteva nopţi venise târziu şi o auzise cântându-le tatălui 
şi mamei lui, iar glasul ei dulce era atât de profund şi de clar că îi răni 
inima. Când li se alătură, îi păru mai frumoasă ca niciodată. 

Sprijinindu-se de perete, Marcus o privi pe Hadasa cum se apropie de 
casă. Fata îşi mai ridică o dată privirea, apoi n-o mai făcu. Ajungând la 
intrare, dispăru dedesubtul lui. 

Pierzându-şi buna dispoziţie, tânărul intră înapoi în vilă şi rămase în 
răcoarea coridorului de la etajul al doilea, aşteptând să se deschidă uşa. 

Auzi glasuri liniştite murmurând pe holul de jos, apoi una dintre 
servitoarele de la bucătărie trecu prin peristil cu un coş cu fructe. El 
aşteptă. 

Hadasa se ivi în şuvoiul de raze de sub el. Îşi dădu jos şalul care-i 
acoperea părul, lăsându-l să-i cadă în voie pe umeri. Afundându-şi încet 
mâinile în ligheanul cu apă, le duse apoi şi-şi umezi faţa. Era ciudat cum 
un asemenea gest comun îi putea dezvălui graţia şi demnitatea simplă. 

Casa era cufundată în tăcere şi Marcus o auzi suspinând. 

— Hadasa, zise el şi ea se opri. Mâna lui apucă strâns balustrada de fier. 
Vreau să vorbesc cu tine, zise el rigid. Vino sus în camera mea. Acum. 

O aşteptă în uşa camerei lui, simţindu-i şovăiala de a intra. După ce 
intră totuşi, închise hotărât uşa în urma ei. Ea rămase în picioare supusă, 
cu spatele la el, aşteptând să-i vorbească. În ciuda calmului aparent, 
Marcus îi simţi tensiunea precum tăişul unui cuţit. Îşi simţea mândria 
rănită că trebuise să-i poruncească să vină la el. Trecu de ea şi rămase 
între coloanele ce duceau pe terasă. Vru să spună ceva, dar nu găsi 
cuvintele. 

Întorcându-se încet, o privi. În ochii ei se oglindea propria lui dorinţă, 
amestecată cu confuzie şi teamă. 

— Hadasa, gâfâi el şi tot ce simţea pentru ea se adună în acel nume. Am 
aşteptat... 

— Nu, zise ea cu un țipăt uşor şi vru să fugă. 

Marcus o prinse înainte să apuce să deschidă. Forţând-o să se întoarcă, 
o împinse cu spatele spre uşă. 


— De ce te împotriveşti sentimentelor tale? Doar mă iubeşti. 

Îi prinse faţa în palme. 

— Marcus, nu! strigă ea speriată. 

— Recunoaşte, zise el şi-şi cobori buzele să le atingă pe ale ei. Când fata 
îşi întoarse capul, el îşi lipi gura strâns de rotunjimea gâtului. Ea gâfâi şi se 
luptă să se elibereze. Mă iubeşti! strigă el violent, şi de această dată o 
prinse de bărbie şi-i ridică faţa spre el. Îi acoperi gura cu a lui, sărutând-o 
cu toată intensitatea pasiunii care creştea în el de luni de zile. Bău din ea 
ca un om chinuit de sete. Trupul ei se topi încet într-al lui, iar el ştiu că nu 
mai poate aştepta. Ridicând-o în braţe, o duse prin cameră pe canapea. 

— Nu! strigă ea şi începu din nou să se zbată. 

— Nu mi te mai împotrivi, zise el răguşit. Văzu întunecimea ochilor ei şi 
îmbujorarea obrajilor. Nu te mai împotrivi ţie însăţi. O prinse de 
încheieturi. Am plecat din Roma ca să fiu cu tine. Te-am aşteptat mai mult 
decât am aşteptat orice femeie. 

— Marcus, nu aduce păcatul ăsta asupra ta. 

— Păcat, rânji el batjocoritor şi o sărută din nou. Ea îl apucă de tunică, 
pe jumătate împingându-l, pe jumătate agăţându-se de el. Continuă să-l 
roage să se oprească, dar implorările ei nu făcură decât să sporească 
hotărârea lui de a-i dovedi că dorinţa ei era la fel de mare ca şi a sa. Ea 
tremura sub atingerea lui şi Marcus îi simţi pielea fierbinte - şi-i gustă 
lacrimile sărate. 

— Dumnezeule, ajută-mă! strigă ea. 

— Dumnezeu, repetă el înfuriindu-se brusc. Toată blândeţea fu uitată 
într-o izbucnire de frustrare. Da, roagă-te unui zeu. Roagă-te la Venus. 
Roagă-te la Eros să te ajute să te comporţi ca o femeie normală. 

Simti gulerul tunicii ei sfâşiindu-se în mâinile lui şi-i auzi ţipătul moale şi 
speriat. 

Înjurând, se dădu brusc înapoi. Respirând greu, se holbă la ce făcuse, 
ţinând încă strâns tunica sfâşiată. Simţi un val de răcoare şi o lăsă să-i 
cadă din mâini. 

— Hadasa, gemu el dezgustat de sine însuşi. N-am vrut să... 

Se desprinse de ea, ameţit în tăcere de priveliştea chipului ei palid 


liniştit. Fata îşi ţinea ochii închişi şi nu schiţa nicio mişcare. Simţi cum îl 
părăseşte toată vlaga când o văzu stând astfel neclintită. 
— Hadasa! 


AA 


Legănând-o în braţele lui, îi îndepărtă părul de pe faţă şi îi puse mâna pe 
inimă, îngrozit la gândul că zeul ei îi curmase viaţa ca să-i salveze 
puritatea. Dar îi simţi inima bătându-i în palmă şi un val de uşurare îl 
inundă - până când îşi dădu fulgerător seama că fusese la un pas de ao 
viola. 

Ea începea să-şi revină, iar el, nefiind în stare s-o privească în ochi, o 
întinse pe canapea şi se ridică. Merse la carafă şi-şi turnă vin, dându-l pe 
nerăsuflate pe gât. Gustul lui îl irită. Tremurând violent, se întoarse şi o 
văzu ridicându-se în capul oaselor. Faţa ei era palidă ca moartea. El mai 
turnă nişte vin şi i-l duse. 

— Bea, o îndemnă, punându-i cupa în palme. Ea o luă cu mâini nesigure. 
S-ar părea că zeul tău vrea să rămâi fecioară, zise el înfiorându-se de 
grosolănia propriilor lui cuvinte. 

În ce monstru se transforma dacă era în stare s-o violeze pe femeia pe 
care o iubea? 

— Bea tot, zise el stins, şi-i simţi tremurul degetelor când se atinseră în 
treacăt de ale lui. Plin de remuşcări, îi luă mâinile într-ale lui şi îngenunche 
în faţa ei. Mi-am pierdut controlul... zise cu glasul sugrumat de durere, 
conştient că asta nu era o scuză. Ea nu-l privi, dar lacrimile începură să se 
scurgă pe obrajii ei palizi - un râu tăcut - şi inima lui zvâcni. 

— Nu plânge, Hadasa, nu plânge. Te rog. Se aşeză lângă ea, dornic s-o 
ia în braţe, dar temându-se s-o facă. Îmi pare rău, zise el, mângâindu-i 
părul. Nu s-a întâmplat nimic. Nu trebuie să plângi. 

Cupa căzu pe podea, iar vinul roşu se împrăştie pe dalele de marmură 
de parcă ar fi fost sânge. Ea îşi acoperi faţa, cu umerii zguduiţi de plâns. 

Marcus se ridică şi se depărtă, blestemându-se. 

— Dragostea mea nu e nici blândă, nici răbdătoare, zise el judecându-se 
pe sine. N-am avut niciodată intenţia să-ţi fac rău. Jur! 

Nu ştiu ce s-a întâmplat... Nu mi-am mai pierdut controlul aşa niciodată. 

— Dar v-aţi oprit la timp, zise ea. 


El o privi mirat că o auzea vorbindu-i. Privirea ei era fermă, deşi trupul îi 
tremura. 

V-aţi oprit şi Domnul vă va binecuvânta... 

Vorbele ei îl umplură de furie. 

— Nu-mi vorbi mie despre zeul tău! Blestemat să fie! rosti cu 
amărăciune. 

— Nu spuneţi asta, şopti ea plină de teamă pentru el. 

El se întoarse şi o forţă să-l privească. 

— Crezi că dragostea asta pe care o am pentru tine e o binecuvântare? 
Văzu că o rănea cu strânsoarea lui şi îi dădu drumul. Se depărtă câţiva 
paşi, luptându-se cu propriile emoţii. Crezi că e o binecuvântare să te 
doresc aşa cum te doresc şi să nu te pot avea din cauza unei legi ridicole? 
Nu e natural să luptăm cu instinctele noastre primare. Zeului tău îi face 
plăcere să provoace suferinţă. 

— Dumnezeu răneşte ca să poată vindeca. 

— Aşadar nu negi lucrul ăsta, zise el cu un râs aspru. Le joacă feste 
oamenilor ca orce alt zeu. 

— Nu feste, Marcus. Nu mai există niciun alt dumnezeu decât 
Dumnezeul cel Atotputernic şi tot ce face El este pentru scopul Său cel 
bun. 

El închise ochi. Marcus. Îi binecuvântase numele, rostindu-l şi mânia lui 
se evaporă - dar nu şi frustrarea. 

— Ce scop bun poate să aibă dragostea mea pentru tine? întrebă el 
deznădăjduit, privind-o. Ochii ei licăreau de lacrimi. El simţi că se îneacă 
văzând speranţa din ochii ei. 

— Poate că e modul în care Dumnezeu vă deschide inima pentru El. 

Tânărul înţepeni. 

— Pentru el? Râse aspru. Aş prefera să mor decât să mă aplec în faţa 
acestui zeu al vostru. 

Nu mai văzuse niciodată pe faţa ei o durere şi o tristeţe atât de mare, 
lucru care-l făcu să regrete că vorbise. Privi locul unde îi desfăcuse tivul 
veşmântului de sclavă cu mâinile şi îşi dădu seama că îi sfâşiase şi sufletul 


cu vorbele lui mânioase. Privind în ochii ei, îşi dădu seama că, făcând asta, 


îşi sfâşiase propria inimă. 

— Vreau să ştiu ce te face să te agăţi de acest zeu al tău. Spune-mi. 

Hadasa îşi ridică privirea spre el şi ştiu că îl iubeşte cum nu va mai 
putea iubi niciodată pe vreun altul. 

De ce, Dumnezeule? De ce pe acest om care nu înţelege? De ce pe 
acest om care Te respinge de bunăvoie? Oare eşti într-adevăr crud, aşa 
cum spune Marcus? 

— Nu ştiu, Marcus, zise ea profund zguduită. Încă mai tremura, cuprinsă 
de o dorinţă stranie, puternică şi îi era teamă de uşurinţa cu care ar fi 
putut să cedeze în faţa senzaţiilor pe care Marcus le trezise în ea. 
Dumnezeu n-o făcuse niciodată să se simtă astfel. 

O, Dumnezeule, întăreşte-mă. Nu am pe nimeni. Felul în care se uită la 
mine mă face să mă topesc pe dinăuntru. Mă face slabă. 

— Fă-mă să înţeleg, zise Marcus, şi ea îşi dădu seama că nu se va lăsa 
până nu va primi un răspuns. 

— Tata mi-a spus că Domnul, în bunătatea Lui, i-a ales pe copiii Săi încă 
înainte de întemeierea lumii. 

— Bunătatea lui? E o dovadă de bunătate să nu te lase să te bucuri de 
ceea ce e natural? Mă iubeşti, Hadasa. Am văzut asta în ochii tăi când m-ai 
privit. Am simţit-o când te-am atins. Pielea ta era atât de caldă. Tremurai, 
şi nu de teamă. E o dovadă de bunătate că dumnezeul tău ne provoacă 
această suferinţă? 

Şi când o privi din nou, ea îşi pierdu şirul gândurilor. Îşi lăsă ochii în jos. 

Marcus se apropie şi-i ridică bărbia. 

— Nu poţi să-mi răspunzi, nu-i aşa? Crezi că acest dumnezeu al tău e 
totul. Că e de ajuns. Dar eu îţi spun că nu e. Te poate el ţine în braţe, 
Hadasa? 

Te poate atinge? Te poate săruta? Mâna lui o mângâie blând pe piept şi, 
văzând-o cum închide ochii, pulsul i-o luă razna. Pielea îţi e fierbinte şi 
inima îţi bate la fel de tare ca a mea. O privi în ochi, implorator. Oare 
dumnezeul tău te face să te simţi aşa cum te fac eu să te simţi? 

— Nu-mi face asta, murmură ea şi-i luă mâna între palmele ei. Te rog, 


nu face asta. 


Îşi dădu seama că o rănise din nou, dar nu înţelese de ce. Nu era în 
stare să priceapă nimic şi acest lucru îl umplea de durere şi frustrare. Cum 
putea o fiinţă atât de blândă şi de fragilă să fie atât de neclintită? 

— Acest zeu nu poate nici măcar să îţi vorbească, zise Marcus aspru. 

— Ba îmi vorbeşte, replică ea moale. 

Marcus îşi retrase mâna. Cercetându-i faţa, văzu că ea credea în ceea ce 
spunea. Şi alţii pretinseseră acest lucru înaintea ei: că zeii le-au spus una 
sau alta. Orice ar fi spus zeii, ei îşi urmăreau propriul interes. Dar acum, 
privind în ochii Hadasei, nu mai avu nicio îndoială - şi se simţi, inexplicabil, 
cuprins de teamă. 

— Cum? Când? 

— Vă aduceţi aminte povestea pe care v-am spus-o odată despre llie şi 
profeţii lui Baal? 

El se încruntă uşor. 

— Bărbatul care a chemat foc din cer ca să-i mistuie jertfele şi apoi a 
măcelărit două sute de preoţi? îşi amintea. Fusese uimit că Hadasa putea 
spune o asemenea istorisire sângeroasă. Se îndreptă de spate şi lăsă o 
oarecare distanţă între ei. Ce-i cu ea? 

— După ce llie i-a nimicit pe preoţi, regina Izabela a spus că va face 
acelaşi lucru cu el, iar el a fugit pentru că se temea. 

— Se temea de o femeie? 

— Nu era o femeie obişnuită, Marcus. Ci una foarte rea şi foarte 
puternică. Ilie a fugit în pustie ca să se ascundă de Izabela. L-a rugat pe 
Dumnezeu să-i ia viaţa, dar Dumnezeu i-a trimis în schimb un înger ca să 
aibă grijă de el. Hrana pe care i-a dat-o îngerul Domnului l-a ajutat să 
călătorească patruzeci de zile până la Horeb, muntele lui Dumnezeu. A 
găsit acolo o peşteră şi a locuit în ea. Atunci a venit Domnul la el. S-a iscat 
un vânt puternic care a sfărâmat stâncile, dar Dumnezeu nu era în furtuna 
aceea. Apoi a venit un cutremur şi un foc, dar Dumnezeu nu era nici acolo. 
Şi apoi, acolo, la adăpost, în crăpăturile stâncii, Ilie L-a auzit pe Dumnezeu 
vorbindu-i. 

Îl privi pe Marcus cu ochii senini şi strălucitori, cu faţa inundată de o 


lumină stranie. Dumnezeu a vorbit printr-un susur blând, Marcus. O voce 


uşoară, o şoaptă. Un glas purtat de vânt... 

Marcus simţi un fior ciudat pe şira spinării. Începu să bată în retragere. 

— De vânt. 

— Da, răspunse ea moale. 

— Adie briza azi. Dacă ies pe terasă, am să aud glasul acestui 
dumnezeu al tău? 

Ea îşi plecă capul. 

— Dacă-ţi deschizi inima. 

Dacă inima nu ti-ar fi atât de împietrită. 

Simti că e gata să plângă din nou. 

— l-ar vorbi şi unui roman? întrebă el batjocoritor. Cred că acestui 
dumnezeu al tău i-ar face plăcere mai degrabă să-mi vadă inima pe altarul 
lui, zise el sec. Mai ales după ce era să-i fac uneia din închinătoarele lui 
devotate. Rămase în picioare la ieşirea în terasă, cu spatele spre ea. 
Aşadar dumnezeului tău trebuie să-i mulţumesc pentru că te doresc atât? 
E opera lui? Se întoarse din nou cu faţa spre ea. Suntem umbrele lui Apollo 
şi Daphne, zise el cu amărăciune. Ai auzit de ei, Hadasa? Apollo o dorea pe 
Daphne, dar ea era fecioară şi nu voia să se predea. El a urmărit-o 
nebuneşte, în timp ce ea fugea de el, implorând zeii s-o salveze. Râse 
aspru. Şi au salvat-o. 

Ştii cum? Au transformat-o într-un tufiş cu flori parfumate. De aceea ai 
să vezi statui cu Apollo purtând o cunună de lauri pe cap. 

Gura lui Marcus se schimonosi batjocoritor. 

— Acest dumnezeu al tău ar fi dispus să te transforme într-un tufiş sau 
într-un copac ca să-ţi apere fecioria de mine? 

— Nu. 

O tăcere grea se lăsă între ei. Singurul sunet din urechile lui Marcus 
erau bătăile propriei inimi. 

— Te-ai împotrivit ţie însăţi mai mult decât mi te-ai împotrivit mie. 

Ea roşi şi-şi cobori din nou ochii, dar nu negă. 

— E adevărat că mă faceţi să simt lucruri pe care nu le-am mai simţit 
niciodată, rosti moale privindu-l din nou. Dar Dumnezeu mi-a dat libertatea 


voinţei şi m-a avertizat de urmările imoralităţii... 


— imoralitate? făcu Marcus printre dinţi, cuvântul plesnindu-l ca o palmă 
peste faţă. E imoral ca doi oameni care se iubesc să-şi găsească plăcerea 
unul în celălalt? 

— Aşa cum aţi iubit-o pe Bithia? 

Întrebarea ei rostită cu glas moale era ca o găleată cu apă rece şi îl 
înfurie şi mai tare. 

— Bithia nu are nimic de-a face cu sentimentele mele pentru tine! N-am 
iubit-o niciodată pe Bithia. 

— Dar aţi făcut dragoste cu ea, zise ea foarte încet, jenată să vorbească 
atât de direct. 

El o privi în ochi şi mânia i se evaporă. Se simţi cuprins de ruşine, fără 
să înţeleagă de ce. Nu era nimic rău în ceea ce făcuse cu Bithia. Sau era? 
Ea venise la el de bunăvoie. După primele câteva dăţi, Bithia venise la el 
noaptea chiar şi nechemată. 

— Ar trebui să-ţi poruncesc, nu-i aşa? zise el cu un zâmbet trist. Şi chiar 
dacă ţi-aş porunci să te predai, te-ai simţi obligată să te arunci de pe 
terasă. 

— Nu-mi veţi porunci. 

— Ce te face să fii atât de sigură? 

— Sunteţi un om onorabil. 

— Onorabil, făcu el cu un râs amar. Cât de uşor poate un singur cuvânt 
să stingă ardoarea unui om. Şi speranţa. Asta a fost şi intenţia ta, 
bănuiesc. 

O privi. Sunt roman, Hadasa. Înainte de orice, sunt roman. Nu conta 
prea mult pe stăpânirea mea. 

Tăcerea se lăsă din nou între ei. Marcus ştia că nimic nu-i poate distruge 
dragostea ce i-o purta fetei şi pentru o clipă se simţi cuprins de disperare. 
Dacă n-ar fi fost credinţa de care ea ţinea cu atâta convingere, ar fi putut 
să-i ceară să fie a lui. Dacă n-ar fi fost zeul ei... 

Hadasa se ridică. 

— Pot să plec, domnule? zise ea foarte moale, redevenind sclava 
dintotdeauna. 

— Da, răspunse el cu voce plată şi o privi cum se îndreptă spre uşă, 


deschizând-o. Hadasa, zise el, sfâşiat de dragoste. Singurul mod în care 
putea s-o aibă era să-i zdruncine credinţa aceea încăpăţânată. Dacă ar fi 
făcut asta, oare ar fi zdruncinat-o pe ea însăşi? Ce a făcut acest Dumnezeu 
al tău pentru tine? 

Ea rămase tăcută vreme îndelungată, cu spatele spre el. 

— Totul, zise în şoaptă şi plecă, închizând încet uşa în urma ei. 

În seara aceea, Marcus îi spuse tatălui său că intenţiona să-şi cumpere o 
casă. 

Mutarea noastră atât de bruscă la Efes a dat naştere anumitor speculaţii 
privind siguranţa bunurilor noastre, zise el. Nişte talanii de aur cheltuiţi 
pentru o a doua vilă şi aruncaţi cu dărnicie pentru amuzamentul unor înalţi 
oficiali romani ar spulbera aceste speculaţii cât ai zice peşte. 

Decimus îl privi, perfect conştient că adevăratele motive ale lui Marcus 
de a pleca nu aveau nimic de-a face cu „speculaţiile din afară”, înţeleg, 
Marcus. 

Şi într-adevăr, înţelegea. 


CAPITOLUL 29 


— Hadasa, strigă lulia când intră în casă. 

Ridicându-şi marginile palusului, urcă grăbită scările. 

— Hadasa! 

— Da, doamnă, zise fata, venind repede spre ea. 

— Hai, hai, hai mai repede! 

lulia se aşeză şi închise uşa camerei în urma ei. Râse şi se roti în jur 
fericită, smulgându-şi vălul de pe cap. 

— Am fost cu mama la Artemision azi-dimineaţă şi aproape am leşinat 
când a intrat el. 

— Cine, doamna? 

— Atretes! E chiar mai frumos decât îl tineam minte. Ca un zeu coborât 
din Olimp. Toată lumea se holba la el. A fost la numai câţiva metri de 
mine. Două gărzi l-au însoţit pe timpul închinării. Am crezut că am să mor, 
atât de repede îmi bătea inima. 

Îşi duse mâna la piept o clipă, ca şi când ar fi vrut să-şi potolească 
bătăile inimii, apoi începu să-şi scotocească prin lucruri. 

— Mama a spus că se cuvine să-l lăsăm singur să se închine, zise ea 
posomorâtă. 

— Ce căutaţi, doamnă? Daţi-mi voie să vă ajut. 

— Piatra cea roşie de carneol. Îl ţii minte? Nu cel simplu, ci acela mare 
cu o gheară din aur masiv. Caută-l. Grăbeşte-te! 

Chakras spune că face să crească imaginaţia şi voi avea de nevoie de 
toată imaginaţia din lume ca să pun la cale o întâlnire cu Atretes. 

Hadasa găsi pandantivul şi i-l întinse. În ciuda frumuseţii lui fireşti, 
gheara sinistră făcea din el o bijuterie dezgustătoare, un talisman folosit în 
scopuri magice. 

— Nu vă puneţi credinţa într-o piatră, zise fata, înmânându-l supusă 
stăpânei sale. 

lulia râse şi îl puse la gât, apucând apoi piatra de carneol. 

— De ce nu? Dacă pentru alţii a mers, de ce n-ar merge şi pentru mine? 


ÎI ţinu strâns la sân cu ambele mâini şi închise ochii. Trebuie să mă 


concentrez şi să meditez. Lasă-mă singură până am să trimit după tine. 

Carneolul păru să facă minuni pentru lulia. După o oră, ştia deja cum să- 
| întâlnească pe Atretes. Nu era o idee pe care s-o poată împărtăşi cu 
Hadasa sau cu oricine altcineva din casă. Marcus va obiecta la metodele 
ei, dar nu-i păsa. Ochii îi sclipeau de emoție. Nu, n-o interesa ce vor gândi 
ceilalţi. În plus, nimeni nu trebuia să afle... va fi un secret ştiut numai de 
ea - şi de Atretes. 

Hadasa i-a spus să nu-şi pună credinţa într-o piatră, dar carneolul a 
făcut minuni! lulia ştia că fără el n-ar fi putut niciodată să-i vină o idee atât 
de scandaloasă şi de palpitantă. Mâine va face toate pregătirile necesare. 


Şi în ziua următoare se va întâlni cu Atretes la templul lui Artemis. 


În momentul în care o văzu pe lulia Valerian prin fumul greu de tămâie 
din sanctuarul Artemisionului, Atretes îşi aminti de profeția mamei lui. 
Aşteptase să revină în viaţa lui şi iat-o acum stându-i înainte ca o vedenie 
mult invocată, mai frumoasă chiar decât şi-o amintea. Îmbrăcată într-un 
palus roşu, diafan, cu broderii aurite, care plutea în jurul trupului ei zvelt, 
păşi spre el. Auzi clinchetul suav al clopoţeilor şi văzu inelele pe care le 
purta în jurul gleznei. 

Se încruntă uşor, privind-o. Cum putuse fata sfioasă, care roşise la 
ludus, să devină prostituată în templul din Efes? Cu siguranţă era mâna 
zeiţei, care pregătea o cale s-o aducă la el. Dar la urma urmei, ce ştia el 
despre lulia Valerian în afară de ce i se spusese? N-o văzuse decât o 
singură dată, stând deasupra lui în balconul de la ludus. Acum se afla atât 
de aproape că îi vedea roşeaţa pielii înfierbântate sub privirile lui 
scrutătoare. Şi ochii negri şi flămânzi. 

Nu avea nimic din răceala ardorii prefăcute a unei prostituate. Dorinţa ei 
pentru el era reală, atât de reală că Atretes o dori aşa cum nu mai dorise 
nicio femeie. Dar ceva din adâncul lui îl făcu să aştepte şi să păstreze 
tăcerea. 

Sub privirile lui enigmatice, lulia se simţea agitată şi nesigură, îşi umezi 
buzele şi încercă cu disperare să-şi amintească cuvintele pe care le 
repetase. 


ÎI aşteptase la templu ore întregi, respingând alte câteva zeci de 
propuneri, întrebându-se dacă va veni şi el în cele din urmă. Şi pe urmă 
apăruse. Păzit cu străşnicie, îşi depuse jertfa în mâinile preoţilor şi se 
prosternase înaintea chipului lui Artemis. După ce se ridică, ea păşi în raza 
privirii lui, simțind un val de căldură când el se întoarse şi o zări. 

lar acum îşi ridică uşor capul, cu gura schiţând un zâmbet amuzat, 
provocator. Îi vorbi pe un ton agitat. 

— Vino să sărbătorim împreună, ca să fim plăcuţi Zeiţei Preaînalte. 

Ştia că glasul îi suna întretăiat şi acest lucru o făcu să roşească. 

— Cu ce preţ? întrebă el cu vocea adâncă şi accentuând fiecare cuvânt. 

— Oricât eşti dispus să plăteşti. 

Atretes o studie din cap până-n picioare. Era de o frumuseţe răpitoare, 
dar o vagă nelinişte îl cuprinse. Aceasta era oare femeia despre care 
profeţise mama lui? O femeie care se îmbrăca ca o târfă şi îşi vindea 
trupul? Dorinţa îl făcu să-şi înfrângă temerile. Încuviinţă din cap. 

Ea îl duse la un han unde se cazau străinii bogaţi şi nu la unul din 
bordelurile din apropierea templului. Odată ajunşi înăuntru, se aruncă 
nerăbdătoare în braţele lui. 

Când totul se termină, Atretes avu un sentiment de repulsie 
neliniştitoare cu privire la ceea ce se petrecuse între ei. Se ridică şi se 
duse câţiva paşi mai încolo. Şocată de abandonul lui, ea îl privi frustrată. 
Trăsăturile frumoase ale feţei lui ca de zeu erau aspre şi reci. La ce se 
gândea când o privea astfel? încercă să citească pe faţa lui, dar nu reuşi. 

— Ce joc mai e şi ăsta, lulia Valerian? 

Ochii ei se măriră şi obrajii îi luară foc. 

— De unde-mi ştii numele? 

— Ai venit odată la ludus, în Roma. Cu târfa aceea romană, Octavia. M- 
am interesat. Bato mi-a spus că eşti căsătorită. 

— Soţul meu a murit, zise ea stânjenită. 

El ridică din sprâncene ironic. 

— Cum a ajuns fiica unuia dintre cei mai bogaţi negustori din Imperiul 
Roman prostituată la templu? 


Ea stătea în picioare tremurând, simțind că astfel poate să înfrunte mai 


bine atitudinea lui sardonică. 

— Nu sunt prostituată. 

El zâmbi cu răceală şi-şi întinse mâna să-i atingă părul. 

— Nu? 

— Nu, zise ea tremurând. Era singurul mod în care te puteam întâlni. 

Atretes se cutremură din nou de dorinţă când o atinse. 

— Tot acest subterfugiu numai pentru a fi cu un gladiator? făcu el rece. 

— Nu, răspunse ea cu respiraţia întretăiată, cu mâinile la piept. Nu. 

Am vrut să fiu cu tine. Numai cu tine, Atretes. Am vrut să fiu cu tine din 
prima zi când te-am văzut alergând pe drumul de lângă Capua. 

— Îmi aduc aminte. Erai cu o evreică. 

— Îţi aduci aminte? Nu credeam că m-ai observat, zise ea cercetându-i 
faţa cu ochi flămânzi. Atunci e destinul... 

Cu o forţă surprinzătoare, îi trase capul spre ea. 

Atretes îi întreţinu foamea. O savură, încercând s-o crească la maximum 
şi s-o prelungească. lulia Valerian nu era o sclavă trimisă în celula lui de la 
ludus ca răsplată sau o prostituată plătită de pe treptele templului. Venise 
la el din proprie iniţiativă, era fiica unui puternic cetăţean roman, 
prizonieră a propriilor ei pasiuni. 

Şi Atretes o folosea ca pe un balsam pentru rănile sufletului său. Sau cel 
puţin aşa credea. 

În cele din urmă, împlinit, Atretes se îmbrăcă să plece, cu spatele spre 
ea. O parte din el dorea să iasă afară pe uşă şi să uite tot ce se 
întâmplase. 

— Când pot să te mai văd? întrebă ea cu subiînţeles şi el se întoarse s-o 
privească. Era frumoasă, atât de frumoasă încât îi tăia respiraţia. Trupul lui 
era slab şi ochii ei flămânzi îi alimentau propria foame adâncă din interior. 

Zâmbi cu răceală. 

— Când vei găsi o cale. 

Îşi scoase punga cu bani de la cingătoare şi o aruncă în braţele ei, 
lăsând-o singură pe podea. 


Marcus organiza adesea petreceri la noua lui vilă, lărgindu-şi cercul de 


prieteni efeseni. Întreţinea, de asemenea, relaţii de prietenie cu 
proconsulul şi cu alte oficialități romane, dintre care pe mulţi îi cunoscuse 
la Roma. Tatăl lui fusese imediat de acord cu propunerea lui ca lulia să fie 
gazda sărbătorilor formale şi a întrunirilor. Astfel Marcus realiza două 
lucruri în acelaşi timp: îi asigura surorii sale o parte din libertatea pe care o 
pierduse odată cu moartea lui Caius şi o vedea pe Hadasa. 

În această seară, ca în atâtea altele, vila lui Marcus era plină de invitaţi 
şi de forfotă. Se uită la lulia, care stătea întinsă pe o canapea cu multe 
perne de lângă el şi privea cu un interes plin de căldură la dansatorul 
african. Ochii ei îi întâlniră pe ai lui şi îi zâmbi. 

— Fiica proconsulului mi-a pus tot felul de întrebări în seara asta, 
Marcus, zise ea aplecându-se spre el. Cred că e îndrăgostită de tine. 

— Eunice e un copil dulce. 

— Copilul ăsta dulce pe care îl respingi cu atâta uşurinţă se bucură de 
atenţia tatălui ei, iar tatăl ei de atenţia împăratului. 

El rânji binevoitor. 

— Dacă mă voi căsători vreodată, lulia, o voi face din alte motive decât 
pentru a câştiga influenţă politică. 

— Cine a pomenit ceva de căsătorie? făcu lulia cu un zâmbet răutăcios. 

— Cu alte cuvinte, îmi sugerezi s-o corup pe fiica proconsulului Romei, 
zise el, luând o delicatesă de pe platoul din faţa lui. 

— S-o corupi? făcu lulia, ridicând uşor din sprâncene. Un termen curios 
pentru un epicurian. Întotdeauna am fost convinsă că profiţi de o plăcere 
atunci când ai ocazia. Luă o prună coaptă. Eunice e tocmai bună de cules. 

Ochii negri îi sclipiră amuzaţi când muşcă din fructul purpuriu şi zemos. 
Se ridică de pe canapea. 

— Nu tocmai de asta ai plecat din vila tatii, ca să dai petreceri şi să 
câştigi influenţă asupra elitei? Aşa că profită de ea 

Acestea fiind zise, se ridică şi păşi în mijlocul mulţimii. 

Marcus o privi gânditor. Anul petrecut alături de Caius o schimbase, 
întreținea o cameră întreagă, stând de vorbă cu mai mulţi bărbaţi, 
împărțind atingeri uşoare, depărtându-se cu o privire ghiduşă aruncată 
peste umăr. Acest lucru îl tulbura. Întotdeauna se gândise la ea ca la 


surioara naivă, drăgălaşă, pe care putea s-o alinte şi s-o adore. 

Văzându-şi acum sora sucind capete şi frângând inimi, gândul îi fugi la 
Arria. leşise la vânătoare şi nimeni din cameră nu părea să fie animalul pe 
care-l căuta. 

Îi făcu semn Hadasei şi ieşiră singure pe terasă. Marcus se încruntă 
uşor. Nu ştia care a fost porunca dată de lulia, însă Hadasa părea că avea 
ceva de obiectat. lulia era agitată şi vorbi din nou, aprinsă. Îşi dădu jos o 
brățară de aur de pe mână şi i-o dădu Hadasei înainte să se întoarcă 
înăuntru. Expediată de lulia cu un scurt semn cu capul, fata părăsi sala de 
banchet. 

Marcus se ridică şi porni după ea, hotărât să afle ce se petrece. Eunice îi 
tăie calea graţioasă, lovindu-se uşor de el într-o încercare timidă de a-i 
atrage atenţia. 

— O, îmi pare rău, Marcus. Nu m-am uitat pe unde merg, zise ea, 
uitându-se la el cu o atât de mare adoraţie, că el se făcu mic. 

— E numai vina mea, replică el conştient de expresia de dezamăgire de 
pe faţa ei când trecu mai departe. Dar când ajunse pe coridor, Hadasa 
plecase. 


Razele lunii se reflectau pe străzile şi fana de marmură albă, în timp ce 
Hadasa îşi croia drum spre ludus. Bătu la masiva poartă principală şi 
aşteptă. Când îi deschise un gardian, ceru permisiunea să vorbească cu 
Sertes. Fu condusă prin curte şi printr-un coridor întunecos până în biroul 
lui. O aştepta. Când el îşi întinse mâna, ea îi dădu brăţara de aur. Elo 
cântări critic şi studie lucrătura, apoi dădu din cap, încuind-o într-o cutiuţă 
din biroul său. 

— Pe aici, zise el, conducând-o pe treptele de piatră într-un coridor rece, 
de granit, luminat de torţe. 

Oprindu-se în dreptul unei uşi masive, găsi cheia potrivită. În timp ce 
deschidea uşa, Hadasa zări un bărbat aşezat pe o bancă de piatră. ÎI 
recunoscu de când îl văzuse prima oară în drum spre Capua, căci era 
puternic, bine făcut şi de o frumuseţe răpitoare. Când el se ridică să-i 


întâmpine, o duse cu gândul la statuia stăpânei ei. Sculptorul surprinsese 


aroganţa gladiatorului şi splendoarea lui fizică, dar nu zărise durerea din 
ochii lui, disperarea ascunsă în spatele unei măşti de răceală şi forţă 
reţinută. 

— Doamna ta şi-a trimis fata din casă după tine, zise Sertes. Să fii la uşa 
de primire mâine în zori. 

Îi lăsă singuri. 

Gura lui Atretes se strânse, iar ochii i se îngustară, îndreptându-se spre 
sclava mică şi subţire care-l privea. Purta o tunică fină, de culoarea 
untului, care-i ajungea până la glezne şi era încinsă cu o haină cu dungi 
care se asorta cu şalul ce-i acoperea părul şi umerii. El o privi drept în 
ochi, aşteptându-se să vadă ce vedea întotdeauna: adoraţie sau teamă. 
Dar nu văzu decât un calm desăvârşit. 

— Am să vă arăt eu drumul, zise ea cu glas blând şi liniştit. El îşi aruncă 
pelerina pe umeri, acoperindu-şi părul blond. Nu auzi decât zgomotul uşor 
al sandalelor ei în timp ce o urma. Gardianul îi deschise uşa fetei fără un 
cuvânt şi o privi trecând, fără să-l bage în seamă pe Atretes. Uşa grea a 
ludusului se trânti în urma lui şi Atretes răsuflă uşurat. 

— Eşti evreică, zise el, mergând alături de ea. 

— M-am născut în ludeea. 

— De cât timp eşti sclavă? 

— De la distrugerea lerusalimului. 

— Am cunoscut şi eu odată un evreu. Caleb, din tribul lui luda. Se 
spunea că a omorât treizeci şi şapte de oameni. Ea nu zise nimic. L-ai 
cunoscut? 

— Nu, răspunse ea, deşi le auzise pe Octavia şi pe lulia vorbind despre 
el. Cei mai puternici şi mai arătoşi bărbaţi din lerusalim au fost duşi la 
Alexandria cu Titus şi transportaţi la Roma pentru jocuri. Eu am fost printre 
ultimii captivi care au mers spre nord. 

— A murit bine. 

Ceva din tonul lui neutru şi lipsit de inflexiuni o făcu pe Hadasa să ridice 
privirea spre el. Chipul lui frumos era aspru, dar intui ceva mai adânc, 
ceva îngropat în spatele acelei feţe reci, neîndurătoare, a ucigaşului 


instruit: o tristeţe care îl chinuia. 


Sclava se opri. El rămase surprins când îi luă una dintre mâini între ale 
sale. 

— Dumnezeu să-Şi întoarcă faţa spre tine şi să-ţi dăruiască pace, zise ea 
cu o asemenea compasiune în glas, că el nu putu decât să se holbeze la 
ea fără grai. 

Ea îşi reluă mersul şi Atretes nu mai scoase o vorbă. Îşi încetini pasul ca 
să se potrivească cu al ei şi o urmă. 

Ştia că se află în zona cea mai bogată din Efes. În cele din urmă, micuța 
şi ciudata servitoare a luliei se întoarse spre nişte trepte de marmură, la 
capătul cărora se afla o uşă ce dădea într-un pasaj, cel mai probabil folosit 
de servitori. Când ajunseră la capătul lui, fata deschise o altă uşă înspre o 
magazie. 

— Te rog aşteaptă aici, zise ea şi plecă. 

El se sprijini de o ţeavă şi privi în jur cu un dezgust din ce în ce mai 
mare. Nu încăpea îndoială că lulia umpluse palmele lui Sertes cu aurei, ca 
el să poată fi adus la ea. Adus ca o târfă să satisfacă dorinţele fetei 
bogate. 

Mânia lui orgolioasă se topi în momentul în care uşa se deschise şi o 
văzu. 

— O, credeam că n-ai să mai ajungi niciodată! zise ea cu răsuflarea 
întretăiată şi el îşi dădu seama că alergase. Se aruncă în braţele lui, 
ridicându-se în vârful degetelor şi afundându-şi degetele în părul lui. 

Cu lulia Valerian în braţe, Atretes nu se putea gândi la nimic altceva 
decât la gustul, atingerea şi parfumul ei. Abia mai târziu îşi aduse aminte 


de mândria lui - şi de preţul cutremurător al unei libertăţi amăgitoare. 


Hadasa plecă la loan cu prima ocazie. Un bărbat trecut de prima 
tinereţe, dar cu ochi fascinanţi, îi deschise uşa. O salută cu blândeţe şi se 
prezentă ca unul dintre ucenicii lui loan. Apoi o conduse până într-o odăiţă 
luminată de o lampă, unde apostolul scria o scrisoare către una din 
bisericile în nevoie din Imperiu. El îşi ridică privirea şi zâmbi cald. Punându- 
şi pana deoparte, se ridică, luând-o de mâini şi sărutând-o pe obraji. Când 


vru să se retragă, ea îl ţinu strâns. 


— O, loan, zise agăţându-se de mâinile lui ca înecatul de un pai. 

— Aşază-te, Hadasa, şi spune-mi ce povară ai pe suflet. 

Fata părea că nu mai vrea să-i dea drumul. lisus a fost răstignit înainte 
ca ea să vină pe lume, dar în loan, ca şi în tatăl ei, îl vedea pe Domnul. Pe 
faţa iubită a lui loan regăsea o milă şi o dragoste infinită, strălucirea unei 
convingeri nestrămutate, puterea credinţei adevărate. O putere ca şi cea a 
tatălui ei. O putere care ei îi lipsea. 

— Ce te întristează? întrebă loan. 

— Totul, loan. Totul în viaţa asta, zise ea nenorocită. Credinţa mea e 
atât de slabă. Tata a ieşit pe străzi să mărturisească despre adevăr, pe 
când zeloţii ucideau oameni. Dar mie mi-e teamă până şi să rostesc 
numele lui lisus cu voce tare. Începu să plângă ruşinată. Enoh m-a adus la 
stăpânul lui, crezând că fac parte din poporul său. Că sunt evreică. Încă 
mai cred cu toţii că sunt evreică. În afară de Marcus. El a aflat că mă 
întâlnesc cu alţi creştini din Roma şi mi-a interzis să-i mai văd. El crede că 
creştinii sunt nişte oameni care complotează şi pun la cale distrugerea 
Imperiului. A spus că ar fi periculos să mă asociez cu ei. Câteodată mă 
întreabă de ce am credinţă, dar când încerc să-i spun, nu înţelege. 

Se enervează doar. Cuvintele curgeau ca o cascadă. Şi lulia. O, loan, 
lulia e pierdută cu desăvârşire. A făcut nişte lucruri atât de îngrozitoare şi 
văd cum moare pe dinăuntru încetul cu încetul. l-am spus fiecare poveste 
pe care mi-a spus-o tata în viaţa lui, poveşti pe care mi-am clădit credinţa. 
Dar parcă nu aude nimic. Ea nu vrea decât să se amuze. Să uite. O dată, o 
singură dată am crezut că tatăl ei începe să înţeleagă... 

Clătină din cap. Lăsă mâinile lui loan şi-şi acoperi faţa. 

— Ştiu şi eu ce e teama, Hadasa. Teama e un vrăjmaş vechi. Am cedat 
în faţa ei în noaptea aceea când eram cu lisus în grădină şi a venit luda cu 
preoţii şi cu gărzile romane. 

— Dar ai fost la judecarea Lui. 

— M-am apropiat doar atât cât să pot auzi. În mijlocul mulţimii eram în 
siguranţă. Familia mea era cunoscută în Ierusalim. Tata îi cunoştea pe 
câţiva dintre membrii curţii. Dar trebuie să-ţi spun, Hadasa, că n-am 


cunoscut cu adevărat teama până când L-am văzut pe lisus murind. 


Niciodată în viaţa mea nu m-am simţit atât de singur şi sentimentul nu a 
încetat până în clipa când am văzut mormântul gol şi giulgiul înăuntru şi 
am ştiut că a înviat. 

O luă de mână. Hadasa, lisus ne-a spus totul şi totuşi n-am înţeles Cine 
a fost şi ce a venit să facă. lacov şi cu mine eram plini de zel, mândri, 
ambiţioşi, intoleranţi. lisus ne-a numit Fiii Tunetului pentru că voiam să se 
coboare mânia lui Dumnezeu asupra oamenilor care vindecau în numele 
Lui, dar care nu-L urmau. Voiam ca acea putere să ne fie rezervată numai 
nouă. Am fost nişte nebuni orbiţi de mândrie. Ştiam că lisus e Mesia, dar 
ne aşteptam să fie un rege războinic ca şi David şi noi să împărăţim alături 
de El. Ne era imposibil să credem că acest om care era Dumnezeu-Fiul 
trebuia să fie Mielul de Paşte pentru toată omenirea. Zâmbi cu tristeţe, 
mângâind-o pe mână. Maria Magdalena a fost cea pe care lisus a ales-o 
să-L vadă cea dintâi pe Cristos cel înviat, nu eu, nici lacov. 

Ochii fetei erau împăienjeniţi de lacrimi. 

— Cum pot să am şi eu tăria ta? 

El zâmbi blând. 

— Nu trebuie să ai decât atâta tărie câtă ţi-a dat Dumnezeu şi e de- 


ajuns ca să duci la îndeplinire scopul Lui bun. Încrede-te în El. 


CAPITOLUL 30 


Phoebe o găsi pe vizitatoarea luliei impresionantă şi tulburătoare. 
Femeia vorbea o latină pură, fapt ce trăda categoria ei socială şi, deşi 
părea tânără, avea o stăpânire de sine plină de eleganţă ce stătea 
mărturie unei experienţe în ale lumii care o întrecea cu mult chiar şi pe 
cea a anilor lui Phoebe. Şi vizitatoarea era uimitoare, nu prin frumuseţea 
trăsăturilor, căci acestea erau departe de a fi perfecte, ci prin strălucirea 
răpitoare a ochilor ei negri. Intensitatea lor îţi tăia aproape suflarea. 

Phoebe ştia că lulia o considerase cândva pe această femeie prietena ei 
apropiată. Părea ciudat, căci erau atât de diferite. lulia era pătimaşă în 
toate privinţele; femeia aceasta era rece şi controlată. 

Adresându-se blând uneia dintre sclave, Phoebe îi spuse să le anunţe în 
momentul în care se întoarce lulia. Cât aşteptară, Phoebe servi aperitive şi 
purtă o discuţie civilizată. Când apăru servitoarea şi dădu uşor din cap, 
Phoebe se ridică şi plecă să vorbească cu fiica ei. Poate că lulia nu voia să 
o întâlnească pe femeie. 

— lulia, ai un oaspete care te aşteaptă în peristil. 

— Cine e? 

lulia îşi dădu jos vălul subţire de pe cap şi-l aruncă Hadasei, expediind-o 
cu o fluturare graţioasă a mâinii. 

— Calabah Fontaneus. A sosit acum o oră şi am avut o conversaţie 
foarte interesantă. lulia? Phoebe nu mai văzuse niciodată o asemenea 
expresie pe chipul fiicei ei. O atinse uşor. Totul e în regulă? 

lulia îşi întoarse spre ea ochii hăituiţi. 

— Ce a spus? 

— Nu prea mare lucru. 

Conversaţia se concentrase în jurul frumuseţii Efesului, a lungii călătorii 
de la Roma, a adaptării la noul cămin. 

— Ce este? Eşti palidă. 

lulia scutură din cap. 

— Nu credeam că am s-o mai revăd vreodată. 


— Nu doreşti s-o revezi? 


lulia ezită, întrebându-se dacă nu putea inventa vreo scuză: că o durea 
capul de la statul prea mult în soare, că era obosită de la cumpărături, că 
trebuia să se pregătească pentru petrecerea lui Marcus din seara aceea... 
îşi duse degetele la tâmple. Într-adevăr o durea capul, dar ştia că astăzi nu 
va putea inventa nicio scuză. Clătină din cap. 

— Am să merg la ea, mamă. Doar că nu pot să o privesc pe Calabah fără 
să mă gândesc la Caius. 

— N-am ştiut că îi deplângi încă amintirea. În ultimele luni păreai să-ţi fi 
revenit puţin. 

O sărută uşor pe frunte. 

— Ştiu că l-ai iubit foarte mult. 

— L-am iubit ca o nebună. 

Îşi muşcă buza şi privi spre uşa ce ducea în coridor şi în peristilul de 
dincolo. 

— Vreau să vorbesc cu ea între patru ochi, dacă n-ai nimic împotrivă. 

— Desigur, făcu Phoebe uşurată. 

Calabah o tulbura. Se întrebă ce putea avea în comun fiica ei cu o 
asemenea femeie versată. 

Calabah stătea în umbra unei firide aşteptând. Însăşi prezenţa ei părea 
să umple întreg peristilul. Chiar şi lumina soarelui se retrăsese în spatele 
unui strat de nori, împrăştiind umbre moi prin curte. lulia îşi luă inima în 
dinţi şi păşi calmă spre ea, forţându-şi buzele să schiţeze un zâmbet de 
salut. 

— Ce încântare să te revăd, Calabah. Cu ce ocazie pe la Efes? 

Calabah zâmbi stins. 

— M-am săturat de Roma. 

lulia se aşeză lângă ea. 

— Când ai sosit? întrebă ea, încercând cu disperare să-şi ascundă 
tremurul interior. 

— Acum câteva săptămâni. M-am folosit de acest timp ca să mă 
familiarizez din nou cu oraşul. 

— Din nou? Nu ştiam că ai mai fost în Efes. 


— E unul din multele oraşe pe care le-am vizitat înainte de a mă 


căsători. Aici mă simt mai acasă decât oriunde altundeva. 

Atunci rămâi? Minunat. 

Ochii ei întunecaţi o studiară. 

— Ai învăţat să te prefaci de când te-am văzut ultima dată. Zâmbetul 
tău pare aproape sincer. Cutremurată, lulia nu mai ştiu ce să zică. Ai 
plecat fără niciun cuvânt, lulia. A fost o cruzime din partea ta. 

— A fost decizia tatii să ne întoarcem în Efes. 

— A, făcu Calabah, dând din cap. Înţeleg. N-ai apucat nici măcar să-ţi iei 
rămas bun de la prieteni. 

Gura i se arcui din nou, de această dată cu o urmă de ironie la adresa 
luliei. 

lulia roşi şi-şi întoarse privirea. 

— De la Octavia ţi-ai luat rămas bun, zise Calabah, pe un ton neutru. 

lulia o privi implorator. 

— N-am putut să mai dau ochii cu tine după moartea lui Caius. 

— Asta am înţeles, zise Calabah cu blândeţe. 

Cutremurându-se, lulia recunoscu: 

— Mi-a fost frică. 

— Pentru că eu ştiam, spuse Calabah. Nu ţi-ai dat seama? Draga mea, 
eu ştiam totul. Mie mi-ai împărtăşit neliniştea ta. Ştiam ce ţi-a făcut Caius 
pentru a-şi satisface propria plăcere. Mi-ai arătat rănile de pe corpul tău. 

Şi amândouă ştiam ce ar fi făcut Caius la mânie. lulia, cine ar fi putut 
înţelege mai bine ca mine prin ce treceai şi ce decizie dificilă te-a 
determinat să iei? Ar fi trebuit să ai încredere în mine. lulia se simţi slabă 
în faţa acelor ochi întunecaţi, de nepătruns. Calabah o luă de mână. 
Prietenia noastră e adevărată, lulia. Te cunosc aşa cum nu te mai 
cunoaşte nimeni. Ştiu ce ai făcut. Ştiu ce eşti. Ştiu de ce eşti în stare. Eşti 
o persoană foarte specială pentru mine. Suntem legate una de alta. 

Ca şi când ar fi fost atrasă de o forţă mai puternică decât propria ei 
voinţă, lulia se resemnă cedând în faţa îmbrăţişării lui Calabah. 

— Îmi pare rău că am refuzat să mă întâlnesc cu tine la Roma. Calabah 
o mângâie cu blândeţe, şoptindu-i cuvinte de încurajare. Simţeam că ai o 


oarecare influenţă asupra mea. Şi asta a făcut să-mi fie teamă. Acum ştiu 


mai multe. Eşti singura mea prietenă adevărată. Se dădu înapoi uşor. Cred 
că, în cele din urmă, Caius a aflat ce am făcut. 

Calabah zâmbi. 

— Toţi bărbaţii ar trebui să suporte consecinţele eşecurilor lor. 

lulia se cutremură. 

— Nu vreau să mă mai gândesc la asta. Niciodată. 

Calabah atinse fruntea luliei cu degetele ei reci. 

— Atunci nu te mai gândi, zise ea mângâietor. Adu-ţi aminte ce te-am 
învăţat, lulia. Caius n-a fost decât un episod în viaţa ta. Mai ai încă multe 
lucruri de experimentat până vei deveni persoana pe care o aştept. 

În timp, ţi se va dezvălui totul. 

lulia uită de toate motivele pentru care o evitase pe Calabah şi vorbi cu 
ea la fel de liber cum o făcuse în Roma. Glasul acesteia era melodios şi 
mângâietor. 

— Cum îţi place viaţa în Efes? 

— M-aş putea bucura mai mult de ea, dacă aş avea libertatea. Tata a 
dat totul în grija lui Marcus. Trebuie să cerşesc de la el fiecare sestert. 

— E dureros că femeile se lasă la cheremul bărbaţilor. Mai ales când 
acest lucru nu e necesar. 

— N-am avut de ales. 

— Întotdeauna avem de ales. Sau poate îți face plăcere această 
dependenţă? 

Cu mândria rănită, lulia îşi ridică bărbia. 

— Fac tot ce vreau. 

Calabah părea indiferentă şi amuzată. 

— Şi ce vrei? O relaţie amoroasă cu un gladiator? Devii o depravată, la 
fel ca Octavia. 

Buzele luliei se întredeschiseră. 

— De unde ştii de Atretes? Cine ţi-a spus? întrebă ea cu glasul 
sugrumat. 

— Sertes. E un vechi prieten de-al meu. Îşi puse din nou mâna peste a 
luliei. Dar trebuie să-ţi spun, Efesul vuieşte deja de zvonuri cum că fiica 
unuia dintre cei mai bogaţi negustori din Imperiu şi l-a făcut pe Atretes 


amant. Nu e decât o chestiune de timp până tot oraşul va şti că e vorba de 
tine. 

Furioasă, lulia se încinse. 

— Nu-mi pasă ce spun oamenii! 

— Nu? 

Expresia luliei se schimbă. 

— Îl iubesc. Îl iubesc atât de mult, că aş muri dacă n-aş fi cu el. M-aş 
căsători cu el dacă ar fi liber. 

— Chiar ai face-o? Oare dragostea să fie la mijloc sau frumuseţea şi 
brutalitatea lui? Atretes a fost capturat în Germania. E un barbar. Urăşte 
Roma cu o pasiune greu de imaginat. lar tu, draga mea, eşti romană din 
cap până-n picioare. 

— Pe mine nu mă urăâşte. Mă iubeşte. Ştiu că mă iubeşte. 

— Şi Caius te-a iubit. Dar asta nu l-a împiedicat să se folosească de tine 
pentru scopurile lui. 

lulia o privi chiorâş. 

Satisfăcută, Calabah se ridică. 

— Trebuie să plec. Mă simt foarte uşurată şi mulţumită că suntem din 
nou prietene. Zâmbi. Vizita ei era mai mult decât satisfăcătoare. Primus 
m-a invitat să-l însoțesc la aniversarea zilei de naştere a proconsulului, 
organizată de fratele tău, zise ea mângâind uşor obrazul luliei cu vârful 
degetelor. N-am vrut să te tulbur, făcându-mi apariţia pe neaşteptate. 

lulia era tulburată. 

— L-am cunoscut pe Primus. E unul dintre consilierii proconsulului, nu-i 
aşa? 

— E un foarte bun cunoscător al obiceiurilor şi tradiţiilor străine. 

— E frumos şi amuzant. 

Calabah râse uşor, cu ochii întunecaţi şi enigmatici. 

— Primus înseamnă multe, multe alte lucruri. 

lulia o conduse la uşă. După ce o închise în urma ei, Phoebe îi vorbi din 
capul scărilor. 

— Totul e în regulă, lulia? 


— Totul e bine, mamă, cum nu se poate mai bine, zise ea, încercând cu 


disperare să creadă în aceste cuvinte. 


CAPITOLUL 31 


Decimus pierdea bătălia. Imediat după întoarcerea în Efes, îşi aduse 
tributul la templul lui Asclepius, zeul vindecării. După ce se consultă cu 
preoţii, îşi petrecu ore întregi lângă un bazin încadrat de coloane, plin cu 
şerpi. Teama şi repulsia care îl încercară în momentul în care reptilele reci 
şi lunecoase se plimbară pe trupul lui ar fi trebuit să alunge toate spiritele 
rele care, chipurile, cauzau boala, dar nu o făcură. 

După eşecul cu şerpii, consultă un medic, care îi ţinu o teorie despre 
efectele curative ale purificării interioare. Începu o cură cu emetice, 
purgative şi lăsări repetate de sânge, care-l lăsă mai mult mort decât viu. 
Cu toate acestea, boala progresa. Deznădăjduit, Decimus căzu într-o stare 
de letargie şi de descurajare. 

Phoebe suferea alături de el. Văzându-l secătuit de pe urma 
tratamentelor şi chinuit de dureri tot mai mari, trecea ea însăşi prin agonia 
morţii. Îi aduse leacuri care să-i uşureze suferinţa, dar macul şi 
mandragora îl lăsară pe jumătate inconştient. Câteodată refuza să le ia, 
motivând că vrea să fie conştient de ce se întâmpla în jurul lui. 

Pe măsură ce vestea despre boala nimicitoare a lui Decimus se 
răspândea, experţi în medicină veniră cu diferite teorii şi tratamente, toate 
garantate să-i aducă însănătoşirea. Cu toţii voiau să-l ajute să se facă bine. 

Cu toţii aveau câte o sugestie, o teorie, un medic, un naturist sau un 
vraci mai bun de recomandat. 

Columbella, o spiritistă, încercă s-o convingă pe Phoebe că medicii nu 
sunt demni de încredere, pretinzând că se foloseau de pacienţii care nu 
mai puteau fi vindecaţi ca să-şi pună la punct noi metode de tratament. Ea 
mai spuse că numai metodele alternative îi puteau reda lui Decimus 
vitalitatea şi recomandă băuturile şi ierburile ei, care înfruntaseră secolele. 
Sănătatea, insista Columbella, se reducea la restabilirea echilibrului cu 
natura. 

Decimus bău licorile cu gust infect şi mâncă ierburile amare prescrise de 
ea, dar acestea nu reuşiră să echilibreze energiile din trupul său, cum 


pretindea Columbella. Nu-i făcură nici rău, dar nici bine. 


Marcus îl duse la băi să facă un tratament cu apele purificatoare şi îi 
făcu cunoştinţă cu Orontes, un maseur a cărui atingere se spunea că are 
puteri vindecătoare. Când şi aceste metode dădură greş, lulia veni la 
Decimus şi-i repetă spusele lui Calabah cum că se putea vindeca numai 
dacă recurgea la resursele minţii şi ale imaginaţiei. Îl tinu de mână, 
încurajându-l să se concentreze şi să se închipuie perfect sănătos, 
asigurându-l că aşa se va şi întâmpla. Cruzimea ei inconştientă îl făcu 
aproape să plângă, căci prin vorbele ei îl învinuia de boala lui, acuzându-l 
că e prea slab s-o învingă, când, în realitate, el i se împotrivea din toate 
puterile. 

Cu fiecare vizită, vedea în fiica sa dezamăgire şi un reproş subtil şi ştia 
că aceasta considera că nu are destulă „credinţă” ca să se vindece. 

— Încearcă asta, zise ea, punându-i un cristal carnelian în jurul gâtului. 

E foarte special pentru mine. Vibrează în armonie cu tiparele energetice 
ale zeilor şi dacă te poţi lăsa în voia acelor vibrații, vei primi vindecare. 

Glasul îi era stăpânit, dar ochii îi ardeau când se lăsă la pieptul lui 
plângând. 

— O, tăticule... 

Vizitele ei deveniră mai puţin frecvente şi mai scurte după asta. 

Decimus n-o învinuia în niciun fel. Un muribund era o companie 
deprimantă pentru o tânără atât de plină de viaţă. Poate îi aducea aminte 
în mod dureros de faptul că ea însăşi era muritoare. 

De ce nu putea să moară odată şi să termine cu tot? De zeci de ori îi 
trecuse prin cap să se sinucidă ca să scape de durere. Ştia că familia 
suferea alături de el; Phoebe era cea mai tare dintre toţi. Dar când era pus 
în faţa deciziei de a-şi curma viaţa, se pomenea agăţându-se de ea. 
Fiecare clipă, oricât de dureroasă, devenea prețioasă pentru el. Îşi iubea 
soţia. Îşi iubea fiul şi fiica. Într-un mod egoist, probabil, căci din dragoste 
ar fi trebuit să-i elibereze - dar îşi dădu seama că n-o putea face. Şi ştia şi 
de ce. 

Îi era teamă. 

Îşi pierduse credinţa în zei cu mult timp în urmă. Nu reprezentau niciun 


ajutor, nicio ameninţare. Dar vedea înainte întuneric, obscuritate, un nimic 


fără margini care-l îngrozea. Nu se grăbea să treacă în uitare şi totuşi 
aceasta îl atrăgea spre ea. Cu fiecare zi ce trecea, simţea cum viaţa i se 
scurge tot mai mult printre degete. 

Phoebe vedea şi se temea şi ea. 

Având grijă de el neîncetat, îi simţea zbuciumul interior şi suferea alături 
de el. Apelase la toţi specialiştii şi la toate metodele existente şi acum 
trebuia să stea neputincioasă lângă el şi să-l vadă cum se luptă cu durerea 
continuă, cum se luptă pentru viaţă. Punându-i în băutură doze puternice 
de mac şi de mandragora, încerca să-l liniştească cum putea. Apoi se 
aşeza la căpătâiul lui şi-l ţinea de mână până adormea. Uneori se retrăgea 
în firidă, ascunsă de privirile celorlalţi şi plângea până-i seca izvorul 
lacrimilor. 

Cu ce greşise? Ce putea să facă pentru a îndrepta lucrurile? Se ruga la 
fiecare zeu pe care-l cunoştea, aducea jertfe cu dărnicie, postea, medita. 
Striga din adâncul inimii ei cerând răspunsuri şi totuşi trebuia să-l 
privească cum moare încet, în agonie, pe omul pe care îl iubise din prima 
clipă, când îl zărise - pe omul care-i dăruise copii, dragostea lui şi o viaţă 
minunată. 

Uneori, în tăcerea nopţii, când liniştea era atât de grea că îi răsuna 
strident în urechi, se întindea alături de Decimus şi-l ţinea în braţe. Şi se 


ruga cu disperare, nu zeilor ei, ci dumnezeului nevăzut al tinerei sclave. 


Atretes se ridică de pe banca de piatră când uşa de la celula lui se 
deschise şi Hadasa apăru pe coridorul luminat de torţe. Părăsiră ludusul 
împreună, în tăcere. Atretes simţi furia născându-se în el. Unde aranjase 
lulia să se întâlnească de data asta? La un han? în magazia vilei fratelui ei? 
La o petrecere, unde puteau fura câteva minute împreună într-o cameră 
izolată? Buzele i se strânseră. 

De câte ori îl chema în felul acesta, o altă părticică din mândria lui era 
ştirbită. Doar atunci când o ţinea în braţele lui şi ea îl implora s-o iubească, 
se simţea din nou plin de mândrie. Dar mai tărziu, în celula sa, când n- 
avea altceva de făcut decât să se gândească, se dispreţuia. 


Sertes îi spusese cu o zi înainte că jocurile din cinstea Liberaliei vor avea 


loc peste două săptămâni. Era planificat un meci eliminatoriu. La început 
aveau să fie douăsprezece perechi; supravieţuitorului i se va acorda 
libertatea. Atretes îşi dădea seama că timpul îl ajunge din urmă şi că 
aceasta putea fi ultima şi singura lui şansă. 

Atretes hotări că, dacă va trece de meci şi-şi va câştiga libertatea, nu va 
mai ceda chemărilor Iuliei. lulia va fi cea care va veni la el! Va cumpăra o 
vilă pe strada Kuretes şi va trimite un servitor după ea, aşa cum a trimis-o 
ea acum pe Hadasa. 

În ultimii trei ani îşi strânsese destui bani ca să trăiască bine în Efes sau 
să se întoarcă în Germania, unde să-şi asume dreptul ce i se cuvenea de 
căpetenie a tribului Chatti. Cu şase luni în urmă n-ar fi stat pe gânduri. 

Nici prin cap nu i-ar fi trecut să rămână în Efes. Dar acum exista lulia. 

Atretes se gândi la colibele sărăcăcioase ale oamenilor săi şi le compară 
cu încăperile luxoase în care fusese crescută lulia. Se întrebă ce să facă. 
Ca soţie a lui, va avea o poziţie privilegiată şi se va bucura de respectul 
comunităţii, dar va putea oare să se adapteze unei astfel de vieţi? 

Va vrea să se adapteze? 

Hadasa îl duse pe o stradă necunoscută. Mergea mai încet ca de obicei 
şi părea preocupată. Se opri în dreptul unor trepte de marmură, la o vilă 
de pe deal. 

— Vă aşteaptă aici, zise ea arătându-i drumul, după care se retrase. 

— Evident, de data asta nu e un han. E una din vilele fratelui ei? 

— Nu, domnule. Vila aparţine lui Calabah Fontaneus. Stăpâna mea o 
consideră cea mai bună prietenă a ei. 

Din felul în care îi explicase, înţelese că îi ascunde ceva. Atretes o privi 
curios. 

— Trebuie să intraţi prin uşa de jos, zise ea înainte ca el să apuce să-i 
pună vreo întrebare. Nerăbdător să fie cu lulia, Atretes încercă să-şi 
alunge neliniştea şi urcă scările. 

Uşa era deschisă. Intră şi se pomeni într-un coridor de serviciu, cu 
camere de ambele părţi şi cu nişte scări de piatră la capăt. Îi aducea 
aminte de o altă întâlnire cu lulia; atunci îl aşteptase ea. 


De această dată o altă femeie stătea în umbra scărilor. Se îndreptă spre 


ea, simțind privirile ei critice la fiecare pas. Stătea pe a treia treaptă, astfel 
încât, când se opri, ochii lor erau la acelaşi nivel. Privirea ei se opri asupra 
lui. Cobori o treaptă şi ridică amuleta de la gâtul lui. Ţinând-o în palmă, îşi 
plimbă privirea de la ea la el şi zâmbi batjocoritor. 

— A, zise ea, şi Atretes se trezi fixat de cei mai reci ochi pe care îi 
văzuse vreodată. 

Îi împinse mâna la o parte. 

— Unde e lulia? 

— Îşi aşteaptă porţia de plăcere. Femeia râse uşor. Sunetul îl călca pe 
nervi. Pe aici, zise ea, întorcându-se cu spatele. 

Cu ochii îngustaţi, Atretes o urmă până la etajul doi. 

— Aşteaptă aici, zise ea, şi deschise o uşă. El strânse din dinţi cu mânie 
când intră şi o auzi zicând „lulia, a sosit gladiatorul tău” pe un ton atât de 
plin de dispreţ că sângele îi izbucni în obraji. lulia zise ceva ce nu ajunse 
până la el, dar tonul ei trăda mai degrabă o mare agitaţie decât emoție şi 
nerăbdare. 

Calabah ieşi din nou. 

— Nu e încă gata să te primească. Aşteaptă aici şi te va chema când va 
fi gata. Femeia ridică din sprâncene. Ai grijă s-o slujeşti bine, mai zise ea şi 
se îndepărtă pe hol. 

Atretes privi în urma ei cuprins de furie întunecată şi trecu la acţiune. 
Trânti uşa şi o văzu pe lulia stând în faţa măsuţei de toaletă acoperite cu 
recipiente de farduri şi parfumuri. Două servitoare se agitau în jurul părului 
ei şi amândouă îngheţară la intrarea lui. 

— Afară, zise el arătând cu capul spre uşă. Fetele fugiră pe lângă el ca 
doi şoricei în gaura lor. 

lulia îl privi cu teamă. 

— Am vrut să arăt perfect înainte să... 

Atretes o trase dintr-o smucitură în picioare şi o prinse în braţe. Când ea 
îşi deschise gura să protesteze, el o acoperi cu a lui. Părul îi căzu liber 
printre degetele lui şi perlele se desprinseră din şirag, împrăştiindu-se pe 
jos. 


lulia se zbătu. 


— Îmi strici coafura, gâfâi ea, când el o lăsă un moment să-şi recapete 
respiraţia. 

— Crezi că-mi pasă de părul tău? zise el aspru. Uite ce fac cu el. 

Îşi afundă mâinile în el, încleştându-şi pumnii, şi o sărută din nou. 

Ea îl împinse. 

— Mă doare. Încetează! 

Când îi dădu drumul brusc, ea se retrase supărată, aranjându-şi părul, 
apoi se întoarse spre el plină de mânie. 

— Ştii cât timp a trebuit să aştept ca să mi-l aranjeze şi asta numai ca 
să fiu frumoasă pentru tine? 

— Poartă-l pe umeri atunci, zise el printre dinţi, ca femeia pe care au 
trimis-o la mine în celulă. 

Ochii ei scânteiară. 

— Mă compari cu o târfă de rând? 

— Ai uitat cum ne-am întâlnit? zise el, încă făcând spume la gură că îl 
lăsase să aştepte în hol. Drept cine îl lua? Drept ce îl lua? 

Ea îşi ieşi din fire la rândul ei. 

— Poate ar trebui să aşteptăm o altă ocazie, când vei fi în toane mai 
bune! zise ea, întorcându-i spatele. Îşi flutură mâna, ca şi când ar fi vrut 
să-l expedieze. 

Pierzându-se cu firea, Atretes o răsuci spre el. 

— O, nu, făcu el printre dinţi. Nu încă. 

După câteva minute, se agăța de el docilă şi tremurândă. Poate ai 
dreptate, zise el cu un zâmbet batjocoritor, eliberând-o brusc şi făcând-o 
să se clatine pe picioare. Altă dată. 

— Atretes! Unde pleci? strigă ea simțindu-se frustrată şi abandonată. 

— Înapoi la ludus. 

Îl ajunse înainte ca el să deschidă uşa. 

— Ce se întâmplă cu tine în seara asta? De ce te porţi aşa? De ce eşti 
atât de crud cu mine? îl prinse de mână când el şi-o întinse spre zăvor. 

Nu mă părăsi. 

Îl înconjură cu braţele, agăţându-se de el. 

El o apucă de mâini şi se eliberă. 


— Îi plăteşti lui Sertes şi mă chemi ca pe o târfă! 

Ea rămase înlemnită. 

— N-am avut niciodată intenţia asta şi tu ştii bine! A fost singura cale 
prin care puteam fi din nou cu tine. l-am dat lui Sertes jumătate din 
bijuteriile mele ca să fiu cu tine. | le-aş fi dat pe toate, dacă ăsta ar fi fost 
preţul. 

Te iubesc, Atretes. Nu-ţi dai seama? Te iubesc. Îi trase capul spre ea şi-l 
sărută. Şi tu mă iubeşti. Ştiu asta. 

Dorinţa lui crescu îndată, pe măsura dorinţei ei. 

— Să nu mă mai faci să aştept, zise el lăsându-se în voia pasiunii. 

Timp de o oră, Atretes reuşi să uite de toate, în afară de sentimentul de 
a se afla în prezenţa luliei. Dar în liniştea care urmă, se simţi gol pe 
dinăuntru. 

Trebuia să plece de lângă ea. Trebuia să se gândească. 

— Unde mergi? întrebă lulia. 

— Mă întorc la ludus, răspunse el scurt, intrând în defensivă, pentru că 
niciodată nu păruse mai frumoasă ca în acel moment. Era fascinat de ea, 
dar într-un fel, poate fără să-şi dea seama, ea nu făcea decât să-i întreţină 
foamea din suflet, în loc s-o potolească. 

— Dar de ce? Poţi sta cu mine până la ivirea zorilor. Totul e aranjat. 

— Cu mine nu, replică el rece. Îşi roti privirea prin dormitorul luxos şi se 
gândi la femeia perversă şi arogantă care era proprietara acelei case. N- 
am să mai vin aici. 

lulia se ridică în capul oaselor. 

— Dar de ce? Calabah mi-a spus că pot să mă folosesc de casa ei 
oricând doresc. Acesta este locul perfect pentru întâlnirile noastre! 

Văzu supărarea din ochii lui şi încleştarea plină de încăpățânare a 
fălcilor. Nu avea de gând să fie rezonabil. 

— Şi tu unde sugerezi să ne întâlnim, Atretes? Ai vrea să vin în celula ta 
infectă? 

El îi aruncă o privire încărcată de ironie. 

— De ce nu? Ar putea fi o experienţă nouă şi interesantă pentru tine. 

— Tot Efesul ar afla până dimineaţa. 


Un muşchi tresări pe faţa lui. 

— Deci asta era. 

Îşi luă cingătoarea şi o puse înapoi. 

lulia văzu că se simţea insultat. 

— Nu, nu asta era! Ştii bine că nu. Familia mea nu ar fi de acord cu 
relaţia noastră. Tatăl şi fratele meu ocupă poziţii importante în 
comunitate. 

Dacă vreunul dintre ei ar afla că sunt iubita unui gladiator, m-ar pune 
sub pază ca să mă ţină departe de tine. Nu pricepi? Atretes, m-ar mărita 
cu vreun bătrân bogat undeva la capătul Imperiului. Doar au mai făcut-o o 
dată! 

— Şi dacă aş fi liber? 

Ea clipi. Posibilitatea păruse atât de îndepărtată, că nici nu se gândise la 
ea. 

— Nu ştiu, începu ea să se bâlbâie. Asta ar schimba totul. 

Se încruntă uşor. 

Ochii lui Atretes se îngustară. Citea în mintea ei cum cântărea toate 
posibilităţile. Gura i se schimonosi într-un zâmbet cinic, amar. 

— Atretes, îi zise ea ca şi când ar fi vorbit unui copil, vor trece ani până 
îţi vei câştiga libertatea, o ştii prea bine. Nu putem să ne hrănim cu 
speranţa asta. Trebuie să ne bucurăm de fiecare minut petrecut împreună. 

Atretes îşi încălţă sandalele. Capul îi zvâcnea precum tobele pe care le 
auzise odinioară în pădure. 

— Nu pleca, zise lulia, simțind că ceva nu era în regulă. Când el se 
ridică, ea îşi întinse mâinile spre el. Rămâi cu mine. De ce eşti atât de 
încăpățânat? Ştii bine că îţi doreşti să rămâi. 

— Oare? 

Ea îşi lăsă mâinile să-i cadă în poală şi le încleştă, jignită de atitudinea 
lui trufaşă. Înveşmântându-se în mândria ei, îşi ridică bărbia. 

— Să-l contactez pe Sertes mai târziu în cursul săptămânii sau preferi să 
fii singur? 

El zâmbi batjocoritor când deschise uşa. 


— Întotdeauna renunţ la femei înainte de jocuri, zise. 


lulia se simţi cuprinsă de teamă la vorbele lui necugetate. 

— Ce jocuri? zise ea intrând în panică la gândul că l-ar putea pierde. EIl 
ieşi pe uşă. 

— Atretes! 

El înaintă pe coridorul luminat şi cobori trei scări deodată. 

— Dispari din calea mea, îi zise el unui gardian corpolent din holul 
principal şi ieşi drept pe uşa din faţă. O auzi strigându-l pe nume. Când 
ajunse la capătul treptelor şi păşi în stradă, se opri să-şi umple plămânii cu 
aer curat. Uitându-se înapoi, văzu că ea nici nu se sinchisise să vină după 
el până în stradă, unde ar fi putut fi văzută. 

Privi în jur, neştiind prea bine unde se află şi înjură violent. Tot drumul 
nu se gândise decât la faptul că va fi din nou cu lulia. Ar fi trebuit să fie 
mai atent la drum. 

Nişte paşi uşori îl făcură să se întoarcă instinctiv, gata să se 
împotrivească oricărui atac. Sclava stătea lângă poartă, privindu-l. 

— Am să vă arăt eu drumul, spuse ea. 

— Dar înainte de asta o să mă plimb puţin. 

Ştia că fata merge după el, dar nu-şi încetini pasul. Mai erau şi alţii în 
noapte care-l urmăreau, trimişi de Sertes să-i păzească investiţia. 

Ar fi putut să-i strige să-i arate drumul. Un gând care-l exaspera. 
Conduceţi-mă înapoi la închisoare. Puneţi-mă la loc, în lanţuri. 

Zări templul lui Artemis, dar o mână nevăzută părea să-l ţină departe de 
el. Se pomeni în schimb mergând pe drumul ce ducea la arenă. Când 
ajunse, rămase în picioare vreme îndelungată, privind nisipul, ascultând 
ecoul ţipetelor, simțind mirosul sângelui. Închizându-şi ochii, se întrebă de 
ce, în puţinele ore de singurătate şi libertate pe care le avea, sfârşise prin 
a veni aici. 

Rătăci printre rândurile goale, pe sub standurile spectatorilor, unde 
desfrâul se vindea pe bani. Găsi o intrare şi urcă treptele. Razele lunii 
luminau stadionul, aşa că găsi cu uşurinţă loja oficialităților romane celor 
mai de seamă. Acoperişul de pânză se unduia deasupra lui. Unul se 
desprinsese, în timp ce celelalte fuseseră înfăşurate şi legate, lăsând 
platforma sub cerul liber. 


Atretes îşi lăsă privirea în jos spre nisip. În curând lulia va sta unde stă 
el acum, privindu-l cum se luptă pentru viaţă. Privindu-l cum curmă alte 
vieţi. Şi se va distra. 

Micuța evreică se aşeză lângă el. 

— Amândoi o slujim pe lulia, nu-i aşa? zise el, dar ea nu-i răspunse. O 
privi şi văzu cum îşi roteşte privirile de jur împrejurul arenei, ca şi când n- 
ar mai fi fost niciodată într-un asemenea loc. Tremura vizibil, şocată să se 
afle în acest loc al morţii. Am să lupt aici în câteva zile, zise el. Sertes m-a 
programat pentru meciul eliminator. Ştii ce e ăla? 

Ea clătină din cap, fără să-l privească şi el îi explică. 

— S-ar părea că Artemis mi-a surâs, zise el sec, privind în depărtare. 
Săptămâna viitoare pe vremea asta, voi fi ori mort, ori liber. 

Atretes privi din nou spre nisip. Părea o mare albă sub razele lunii. 
Curat. Dar el îşi amintea fiecare pată de sânge lăsată în urmă de fiecare 
om pe care-l omorâse. 

— Poate moartea e singura libertate. 

Hadasa îl luă de mână. 

— Nu, zise ea şoptit. 

Surprins, Atretes o privi uimit de atingerea ei. Îl ţinea de mână ca pe un 
copil. 

— Nu, zise ea din nou şi, întorcându-se cu faţa spre el, îi ţinu mâna cu 
fermitate între mâinile ei. Nu e singura libertate, Atretes. 

— Ce altă libertate mai există pentru un om ca mine? 

— Libertatea pe care o dă Dumnezeu. 

El îşi retrase mâna. 

— Dacă dumnezeul tău n-a reuşit să-l salveze pe Caleb, pe mine nu mă 
va proteja nici atât. Mai bine îmi pun încrederea în Artemis. 

— Artemis nu e decât o piatră lipsită de viaţă. 

— Ea poartă simbolul lui Tiwaz, zeul spirit al pădurii negre din ţinutul 
meu natal. 

Îşi ridică amuleta pe care o purta la gât. Talismanul lui. 

Fata îl privi cu tristeţe. 

— O capră e folosită ca să ducă oile la moarte. 


Pumnul lui se strânse în jurul talismanului. 

— Prin urmare ar trebui să mă fac evreu? întrebă el sarcastic. 

— Eu sunt creştină. 

El respiră greu, privind-o de parcă ar fi văzut o porumbiţă căreia tocmai 
îi ieşeau coarne. Creştinii erau trimişi la fiare în arenă. Nu înţelegea nici el 
exact de ce, cum puteau reprezenta o ameninţare pentru Roma nişte 
Oameni care refuzau să lupte. Poate tocmai aici era problema. Romanii 
apreciau curajul, chiar şi la victimele lor. Laşitatea îi scotea din minţi. 
Creştinii erau aruncaţi la lei pentru că era un lucru ruşinos, rezervat celor 
mai răi criminali şi celor mai josnici laşi. Nu exista decât o singură moarte 
mai umilitoare ca asta, moartea pe cruce. 

De ce i-a mărturisit că e creştină? De ce şi-a asumat acest risc? El ar fi 
putut să-i spună lui Sertes, care era mereu în căutare de noi victime care 
să potolească foamea mulţimii; ar fi putut să-i spună luliei, care îşi arăta 
pe faţă disprețul faţă de creştini. 

Se încruntă, conştient că lulia nu avea cum să ştie că slujitoarea ei 
personală aparţinea acestui cult anormal. 

— Ar fi mai bine să ţii asta pentru tine, zise el. 

— Asta am şi făcut, replică Hadasa. Am tinut-o pentru mine prea mult 
timp. Aceasta s-ar putea să fie ultima şansă să mai stau de vorbă cu tine, 
Atretes, şi mă tem pentru sufletul tău. Trebuie să-ţi spun... 

— Eu nu am suflet, zise el tăindu-i şirul vorbelor. Nu ştia ce era sufletul 
şi nu era sigur că ar fi vrut să ştie. 

— Ba ai. Toţi oamenii au. Te rog, ascultă-mă, îl imploră ea. Dumnezeu e 
viu, Atretes. Întoarce-te la El. Strigă către El şi îţi va răspunde. Roagă-L pe 
lisus să vină în inima ta. 

— lisus. Cine e lisus? 

Ea îşi deschise gura să vorbească. 

— Taci, zise el deodată tăios, şi ea auzi la rândul ei gărzile venind. O 
frică paralizantă o cuprinse când îşi ridică privirea şi-i văzu pe soldaţii 
romani cu câteva rânduri mai jos, pândind ca păsările de pradă. Îşi aminti 
tipetele muribunzilor din lerusalim, pădurea de cruci de dincolo de zidurile 


distruse, supraviețuitorii în suferinţă. Gura i se uscă. 


— E timpul să te întorci, Atretes, zise unul dintre ei. Se apropie zorile. 

Ceilalţi stăteau pregătiţi pentru cazul în care s-ar fi împotrivit. 

Atretes încuviinţă. Ochii îi licăriră în căutarea privirii Hadasei şi se 
încruntă uşor. 

— A fost o nebunie să mi te destăinui, zise el astfel încât să audă numai 
ea. 

Ea făcu un efort să nu plângă. 

— A fost o nebunie să nu-ţi spun totul mai repede. 

— Nu mai spune nimic, porunci el şi văzu că ochii ei sclipeau de lacrimi. 

Ea îşi puse mâna pe braţul lui. 

— Am să mă rog pentru tine, zise ea şi mâna i se strânse parcă într-o 
încercare de a-l opri pe loc şi de a-l face să asculte. Mă rog ca Dumnezeu 
să mă ierte pentru frica mea şi să ne mai dea o dată şansa de a vorbi unul 
cu altul. 

Atretes se încruntă, şocat şi impresionat în mod straniu. Se întoarse şi 
cobori scările, înconjurat de gărzi, care făcură un fel de gard viu în jurul lui. 
Când ajunse la coridorul ce ducea la scările spre ieşire, se uită înapoi. 
Hadasa era încă acolo. 

Niciodată nu se mai uitase în nişte ochi ca ai ei, ochi atât de plini de 


compasiune, că străpungeau până în adâncul inimii lui de piatră. 


— A spus că va lupta din nou la jocuri, zise lulia supărată că fusese 
împiedicată de Calabah să meargă după Atretes. 

— Desigur că va lupta la jocuri. Doar e gladiator. 

— Tu nu pricepi? Ar putea să moară! Singurele jocuri planificate sunt în 
cinstea Libernaliei şi Sertes pune la cale un meci eliminator. Mi-a spus 
Marcus ieri. Atretes nu se va lupta doar cu un om, doi. Îşi frământă 
tâmplele cu degetele. Am fost atât de proastă, atât de proastă... Nu m-am 
gândit nicio clipă ce ar putea însemna asta. Dacă îl pierd? N-aş putea 
suporta, Calabah N-aş putea. 

— Dar dacă rămâne în viaţă? întrebă Calabah pe un ton straniu, care o 
făcu pe lulia să se holbeze la ea. 

— Sertes va trebui să-l elibereze. 


— Şi pe urmă? Ce va aştepta de la tine? 

— Nu ştiu. M-aş căsători cu el dacă asta ar vrea. 

— Ai fi chiar atât de proastă? zise femeia dispreţuitoare. E mai rău decât 
Caius, lulia. 

— Nu-i adevărat. Nici nu se compară cu Caius. S-a supărat pe mine 
pentru că l-am lăsat să aştepte în hol. 

— Nu mă refer la faptul că e violent, deşi ar fi şi asta. Mă refer la modul 
în care te controlează. Doar un pic să aibă de suferit mândria lui şi gata, 
pleacă iar tu ce faci? Stai şi aştepţi să-şi vină în fire şi să-şi ceară scuze? 

Ar fi trebuit să te vezi, lulia, cum alergai după el. A fost stânjenitor să te 
văd comportându-te atât de umilitor. 

lulia roşi. 

— Voiam să rămână. 

— Oricine în Efes ar fi putut să vadă cât de mult voiai să rămână, zise 
Calabah. Cine deţine controlul în această relaţie? 

lulia îşi întoarse privirea, amintindu-şi de remarca tăioasă a lui Atretes 
despre abstinenţa de la femei dinaintea jocurilor. Oare mai avea şi altele 
când nu era cu ea? Sperase să fie singura femeie din viaţa lui, dar dacă nu 
era decât una dintr-un şir lung? 

Calabah îi ridică bărbia şi o privi în ochi. 

— Gladiatorul ăsta îţi datorează respect. Cine se crede? Proconsulul 
Efesului? De ce îi permiţi să te trateze ca pe o femeie de ocazie? îşi retrase 
mâna şi dădu din cap dezaprobator. Mă dezamăgeşti, lulia. 

Jignită şi ruşinată, lulia intră în defensivă. 

— Atretes e cel mai vestit gladiator din Imperiu. Are peste o sută de 
morţi la activ. Se fac statui în cinstea lui. 

— Şi toate acestea îl fac să fie vrednic de tine? Tu eşti cetăţean al 
Romei, fiica unuia dintre cei mai bogaţi oameni din Imperiu, o femeie 
înstărită. Acest Atretes nu e decât o brută în stare să se lupte în arenă, un 
barbar fără pic de rafinament. Ar trebui să se simtă onorat că l-ai ales să 
fie iubitul tău şi recunoscător pentru fiecare moment pe care îl petreci cu 
el. 

lulia clipi, uitându-se în ochii întunecaţi ai lui Calabah. 


— Nu m-am gândit la asta. 

Calabah îşi puse mâna peste a ei, strângând-o uşor. 

— Ştiu. Te gândeşti prea puţin la tine însăţi. L-ai lăsat să facă din tine o 
sclavă. 

lulia îşi întoarse din nou privirea şi mai ruşinată. Oare era sclava lui? îşi 
aminti cum îl implorase pe Atretes să stea şi cum alergase după el. Dar 
asta nu-l împiedicase să plece. S-a umilit, iar el îi întorsese spatele. 

— Trebuie să-l pui la locul lui, lulia. El e sclavul. Nu tu. 

— Ar putea să-şi câştige libertatea. 

— Înţeleg de ce gândeşti aşa, dar ia judecă puţin. Ştiai că barbarii le 
ucid pe nevestele care au alţi amanți? Le îneacă în mlaştină. Ce-ar fi dacă 
într-adevăr acest gladiator şi-ar câştiga libertatea? Dacă te-ai căsători cu 
el? Poate ai fi fericită un timp, dar după ce te vei plictisi de el? Să 
îndrăzneşti numai să te uiţi la altul şi te va omori. În Roma, bărbatul are 
dreptul să-şi ucidă soţia necredincioasă, dar puţini sunt atât de ipocriţi să 
o facă. Omul ăsta te-ar omori cu mâinile lui, fără să stea pe gânduri. 

lulia clătină din cap. 

— Eu nu sunt ca tine. Îl iubesc. Nu mă pot abţine. Nu pot să renunţ la el 
de teama a ceea ce se va întâmpla. 

— Dar nu trebuie să renunţi deloc la el. 

Calabah se ridică de pe canapea. 

— Ce vrei să spui? 

Calabah căzu pe gânduri, cufundându-se într-o prelungă tăcere. 

— Ai putea să te căsătoreşti cu un alt bărbat, un bărbat în care să te 
poţi încrede pe deplin. Un bărbat care să-ţi acorde libertatea să faci tot ce- 
ţi trece prin cap. În aceste împrejurări, Atretes va putea rămâne amantul 
tău cât timp vei dori. Şi dacă te vei plictisi de el, nu va fi nicio pagubă. 
Oferă-i un dar de despărţire ca să-i oblojeşti mândria rănită şi trimite-l 
înapoi în Germania sau unde va vrea să se ducă. 

lulia clătină din cap. 

— Am mai fost măritată şi a fost îngrozitor. Claudius a fost mai rău ca 
tata, iar Caius... doar ştii cum a fost Caius. 

— Va trebui să-ţi alegi bărbatul cu mai multă atenţie. 


— Singurul bărbat în care am avut încredere vreodată e Marcus. 

— E cam greu să te căsătoreşti cu propriul frate, lulia, zise Calabah sec. 

— Nu asta voiam să spun, răspunse ea cu mintea agitată de ideile pe 
care i le băga în cap Calabah. Îşi apăsă cu degetele tâmplele care-i 
zvâcneau. 

— Tot mai ai atâta încredere în fratele tău? 

— Desigur. De ce n-aş avea? 

— Mă întrebam de ce ai venit la mine să te ajut în povestea cu Atretes în 
loc să te duci la el. Din moment ce ai încredere în el, presupun că ştie de 
relaţiile tale amoroase şi le aprobă. Înclinându-şi uşor capul într-o parte, 
studie faţa evazivă a luliei. Nu ştie? Ce ar face dac-ar şti? întrebarea ei 
inofensivă ascundea un soi de batjocură. Tatăl tău a fost foarte bolnav în 
ultima vreme. Marcus a strâns hăţurile sau a lăsat-o mai moale? 

lulia strânse din buze. Nu putea să nege că Marcus devenea tot mai 
dificil. De fapt, începea să se asemene din ce în ce mai mult cu tata. La 
ultima petrecere la care fusese, aproape că o târâse afară din cameră. A 
dus-o într-o altă încăpere, acuzând-o că face excese. lar când ea Îl 
întrebase ce vrea să spună, îi răspunsese că felul ei de a se comporta în 
mijlocul invitaţilor îi amintea de Arria. Şi era evident că nu o spunea ca pe 
un compliment. 

Amintirea acestui incident o umplu din nou de mânie. Ce era rău în a-l 
face pe fiecare bărbat din cameră să o dorească? în plus, oare nu de asta 
dorise Marcus ca ea să fie gazda? 

— Mai întâi tatăl tău, apoi Claudius şi Caius, zise Calabah. lar acum te 
laşi condusă de fratele tău şi de un gladiator, un bărbat care nu e decât un 
sclav al Romei. O, lulia, continuă ea plictisită. Când ai să înveţi odată că 
puterea de a-ţi controla destinul se află în tine? 

lulia se aşeză, înfrântă de argumentele lui Calabah şi de propriile-i 
dorinţe contradictorii şi tulburătoare. 

— Chiar dacă aş cunoaşte un bărbat în care aş putea avea destulă 
încredere ca să mă căsătoresc cu el, ar trebui să am consimţământul lui 
Marcus. 


— Nu, n-ar trebui. Ai auzit de mariajul per usum, nu-i aşa? 


— Să te muţi pur şi simplu cu un bărbat? 

— S-ar putea încheia o înţelegere între tine şi bărbatul pe care-l alegi, 
dacă doreşti, deşi n-ar fi necesar. Mariajul per usum e cât se poate de 
simplu şi te leagă din punct de vedere legal doar atât cât vrei tu să te 
lege. Suficient ca să deţii controlul asupra propriilor bani. 

lulia îşi ridică privirea. 

— Multe femei recurg la el ca să-şi protejeze averea, zise Calabah. Hai 
să luăm un exemplu. Dacă acest gladiator ar fi liber şi ar vrea să se 
căsătorească cu tine, crezi că ţi-ar permite să-ţi controlezi banii pe care-i 
aduci în căsătorie? Crezi că vei putea face ce-ţi trece prin cap? Nu l-am 
întâlnit decât o dată, dar şi atât a fost destul ca să-mi dau seama că va 
vrea să domine. Dacă ai fi căsătorită cu altcineva per usum, n-ar putea să 
te controleze în această privinţă. Te vei bucura atât de banii tăi, cât şi de 
libertate şi nu va putea în niciun fel să le ia de la tine. Pe de altă parte, 
dacă te-ai căsători cu el, tot ce ai avea ar deveni al lui. 

— Şi dacă cel cu care m-aş căsători per usum ar vrea şi el să exercite 
controlul? 

— N-ar trebui decât să ieşi pe uşă afară. Atât. După cum ţi-am mai spus, 
lulia, acest fel de căsătorie te leagă din punct de vedere legal doar atât cât 
vei permite tu. 

luliei îi surâdea ideea, dar era o problemă. 

— Nu cunosc pe nimeni cu care aş putea să locuiesc. 

După o tăcere lungă şi grea, Calabah zise încet: 

— Ar fi Primus. 

— Primus? 

lulia se gândi la tânărul chipeş pe care Marcus îl invita ades la 
petrecerile lui. Primus avea relaţii puternice în politică. Era frumos, 
fermecător şi adesea amuzant - dar era ceva la el care o dezgusta pe lulia. 

— Nu mi se pare atrăgător. 

Calabah râse uşor. 

— Nici el nu cred că e atras de tine, draga mea. Primus e îndrăgostit de 
catamitul lui. 


lulia păli. 


— Îmi sugerezi să mă mărit cu un homosexual? 

Calabah părea nerăbdătoare. 

— Ca de obicei, gândeşti ca un copil sau ca un om atât de încuiat în 
gândirea tradiționalistă că nu mai vezi nimic altceva. Eu nu fac decât să-ţi 
prezint o alternativă la un mod de viaţă acceptabil. Eşti îndrăgostită de 
gladiatorul ăsta al tău, dar ştii că, dacă te-ai căsători cu el, ai avea mai 
puţină libertate decât ai acum. Cu Primus ai putea să faci ce vrei. Atretes 
ar putea rămâne amantul tău şi, în acelaşi timp, ai avea şi bani şi libertate. 
Primus e soţul ideal pentru tine. E minunat la înfăţişare, inteligent, 
distractiv. E prieten apropiat cu proconsulul. Cu cunoştinţele lui Primus, ai 
putea să intri în cele mai înalte cercuri ale societăţii romane şi efesene. Şi, 
ce e cel mai bine, Primus poate fi condus foarte uşor. Se aşeză din nou 
lângă lulia şi-şi puse mâna peste a ei. Ţi l-am sugerat pe Primus pentru că 
orice alt bărbat ar aştepta anumite favoruri previzibile de la tine, favoruri 
pe care poate nu eşti dispusă să le oferi nimănui decât gladiatorului. 
Primus nu va avea nicio pretenţie. 

— Cu siguranţă că va aştepta ceva în schimb. 

— Suport financiar, zise Calabah. 

lulia se ridică. 

— N-am nevoie de un alt bărbat ca şi Caius, care să mă despoaie de tot 
ce am. 

Calabah o privi satisfăcută. lulia mergea pe cărarea pe care o plănuise 
pentru ea cu mult timp în urmă, în Roma. Emoţia îi răscoli nervii, simțind 
puterea pe care o avea asupra ei, putere de care lulia nici nu-şi dădea 
seama. Nu încă. Dar curând. 

— Nu trebuie să-ţi faci griji pentru asta, lulia, zise ea blând, cu vocea ei 
melodioasă aproape hipnotică. Primus nu joacă la jocuri de noroc şi nici 
nu-şi va irosi banii cu amantele. E fidel tovarăşului său, care-l adoră. 

Duce un trai simplu, dar i-ar plăcea să trăiască bine. Are închiriată o 
mică vilă nu departe de aici. Ai putea să te muţi acolo cu el până îţi vei 
recâştiga controlul asupra banilor. Are un dormitor în plus. Odată ce 
primeşti dreptul legal asupra proprietăţii, vei putea să cumperi o vilă mai 


mare într-o zonă mai bună a oraşului. Mai aproape de templu, probabil. 


Zâmbi ironic. 

— Sau de ludus, dacă doreşti. 

lulia rămase tăcută vreme îndelungată, cu tulburarea întipărită pe faţa 
ei frumoasă. 

— Am să mă mai gândesc, zise ea. 


Calabah zâmbi, conştientă că decizia fusese deja luată. 


CAPITOLUL 32 


Hadasa scotea apă din fântâna din peristil, când una dintre sclave se 
apropie şi-i spuse că era chemată în camera stăpânului. Phoebe stătea în 
picioare în spatele canapelei pe care era întins Decimus, cu o mână pe 
umărul lui. Obrajii lui erau traşi şi palizi iar ochii misterioşi şi atenţi. 
Phoebe îşi aruncă privirea spre mica harpă a Hadasei. 

— Nu te-am chemat să ne cânţi, Hadasa, zise ea solemn. Avem câteva 
întrebări să-ţi punem. Te rog, aşază-te. 

Arătă spre un scaun de lângă pat. 

Hadasa simţi fiorul de gheaţă al fricii gonindu-i prin vene când se aşeză 
în faţa lor. Cu spatele drept, cu mâinile împreunate în poală, aşteptă. 

Decimus fu cel care vorbi, cu vocea înăsprită de durere. 

— Eşti creştină? 

Inima Hadasei săltă în piept ca o pasăre firavă, gata să-şi ia zborul. Un 
singur „da” ar fi putut să însemne moartea. Un nod i se puse în gât. 

— Nu ai de ce să te temi de noi, Hadasa, rosti Phoebe cu blândeţe. Ceea 
ce ai să ne spui va rămâne între zidurile acestei odăi. Ai cuvântul nostru. 
Te rog. Nu vrem decât să ştim câte ceva despre dumnezeul acesta al tău. 

Încă speriată, ea încuviinţă din cap. 

— Da, sunt creştină. 

— Şi eu, care în tot acest timp am crezut că eşti evreică, zise Phoebe 
mirată că Decimus nu se înşelase în privinţa ei. 

— Părinţii mei au făcut parte din tribul lui Beniamin, doamnă. Creştinii 
se închină Dumnezeului lui Israel, dar mulţi evrei nu L-au recunoscut pe 
Mesia când a venit. 

Decimus îl văzu intrând pe fiul său prin biblioteca de alături. Marcus se 
opri când o văzu pe Hadasa şi un muşchi se zbătu pe faţa lui. 

— Mesia? făcu Phoebe fără să-l observe. Ce înseamnă acest cuvânt 
„Mesia”? 

— Mesia înseamnă „Cel uns”, doamnă. Dumnezeu a venit cu chip de om 
şi a trăit printre noi. Hadasa îşi ţinu răsuflarea şi zise: Numele Lui este 
lisus. 


— Era, zise Marcus, intrând în cameră. 

Hadasa se încordă la auzul vocii lui. El văzu cum obrajii ei se aprinseră, 
dar ea nu se mişcă şi nici nu-şi ridică privirea. Tânărul se uită la linia 
blândă a gâtului ei şi la firele moi de păr negru şi lung de pe ceafă. 

— Am făcut nişte cercetări în legătură cu această sectă în ultimele 
săptămâni, zise Marcus aspru. 

Plătise oameni să facă cercetări asupra cultului, iar aceştia îi dăduseră 
numele unui centurion roman ieşit la pensie care trăia în afara Efesului. 
Marcus plecase călare să stea de vorbă cu el. Ar fi trebuit să fie mulţumit 
de cele aflate, căci ceea ce aflase îi era de ajuns ca să spulbere credinţa 
Hadasei. Dar el se simţise deprimat zile în şir, evitând momentul în care 
avea să poarte din nou o discuţie cu ea. 

lar acum ea ducea mai departe această poveste distrugătoare, 
împărtăşind o propriilor lui părinţi. 

— Acest lisus despre care creştinii pretind că ar fi Mesia a fost un 
instigator răstignit pe o cruce în ludeea. Credinţa Hadasei se bazează mai 
mult pe sentimente decât pe fapte reale, pe nevoia disperată de a afla 
răspunsul la nişte întrebări care nu au răspuns, zise el adresându-se 
părinţilor lui. Îşi îndreptă apoi privirea spre Hadasa. 

— lisus nu a fost un zeu, Hadasa. A fost un om care a făcut greşeala de 
a sfida puterea din lerusalim şi a plătit pentru asta. A provocat autoritatea 
Sinedriului, ca şi pe cea a Imperiului Roman. Simpla rostire a numelui său 
dădea naştere la insurecţii. Încă mai dă! 

— Dar dacă e adevărat, Marcus? zise mama lui. Dacă e un zeu? 

— Nu e. După părerea lui Epaenetus, un om cu care am stat de vorbă şi 
care a fost martor la acele evenimente, a fost un magician cu o oarecare 
reputaţie, care a făcut semne şi minuni în ludeea. Evreii erau flămânzi 
după un mântuitor şi s-au lăsat uşor convinşi că e mult-aşteptatul Mesia. 
Se aşteptau să-i alunge pe romani din ludeea şi când asta nu s-a 
întâmplat, adepţii s-au întors împotriva lui. Unul din proprii lui ucenici l-a 
trădat înaltei curţi. Acest lisus a fost trimis la Pilat din Pont, care a încercat 
să-l elibereze, dar evreii înşişi au cerut să fie crucificat pe motiv că ar fi un 


„blasfemiator”. A murit răstignit pe cruce, a fost dat jos şi îngropat şi atâta 


tot. 

— Nu, şopti Hadasa. A înviat. 

Ochii lui Phoebe se măriră. 

— A revenit la viaţă? 

Marcus înjură, plin de frustrare. 

— Nu, mamă. Hadasa, ascultă-mă. Îngenunche şi o întoarse brutal cu 
faţa spre el. Ucenicii Lui au spus că a înviat, dar n-a fost decât o păcăleală 
menită să asigure răspândirea cultului. 

Hadasa închise ochii şi clătină din cap. 

El o scutură uşor. 

— Ba da. Epaenetus se afla în ludeea când s-a întâmplat. Acum e bătrân 
şi locuieşte aproape de noi, în afara oraşului. Te pot duce la el dacă nu mă 
crezi. Poţi auzi adevărul chiar din gura lui. A fost unul din centurionii de la 
mormânt. El spune că trupul a fost furat pentru ca oamenii să creadă că e 
vorba de o înviere! 

— A văzut el asta? întrebă Decimus, întrebându-se de ce era fiul său 
atât de hotărât să spulbere credinţa nepreţuită a tinerei sclave. 

Marcus nu văzu nicio schimbare în ochii ei. O eliberă şi se ridică în 
picioare. 

— Epaenetus mi-a spus că n-a văzut când trupul a fost luat din 
mormânt, dar că e singura explicaţie logică posibilă. 

— Chiar de sub nasul gărzilor romane? 

— Tu vrei să crezi povestea asta ridicolă? întrebă Marcus supărat. 

— Vreau să ştiu adevărul! zise Decimus. Cum de mai e în viaţă acest 
Epaenetus, dacă a stat de pază la mormânt? Neglijarea îndatoririlor se 
pedepseşte cu moartea. De ce n-a fost executat pentru greşeala lui? 

Marcus îi pusese şi el aceeaşi întrebare. 

— Mi-a spus că Pilat era sătul deja să fie folosit de fracţiunile evreilor. 
Soţia lui a fost tulburată de vise înainte ca lisus să fie adus în faţa lui, dar 
Sinedriul şi gloata evreilor l-au forţat să-l răstignească. Pilat s-a spălat pe 
mâini de toată povestea. Nu voia să mai aibă de-a face cu aceşti fanatici 
religioşi şi n-avea de gând să sacrifice soldaţi valoroşi din cauza trupului 
dispărut al unui evreu mort, fără însemnătate. 


— Eu cred că ar fi fost important pentru toţi cei implicaţi ca trupul să 
rămână în mormânt, zise Decimus. 

— A înviat, spuse Hadasa din nou, întâmpinând cu calm discursul lui 
Marcus. Domnul i s-a arătat Mariei Magdalena şi ucenicilor. 

— Care, probabil, au minţit ca să întreţină povestea asta cu Mesia, 
replică tânărul. 

— Domnul a apărut şi în faţa a peste cinci sute de oameni adunaţi la un 
loc, continuă Hadasa. 

Marcus vedea speranţa disperată a mamei sale de a găsi ceva care să-l 
ajute pe tatăl lui. Îşi pusese credinţa în zei şi zeițe, în medici şi preoţi, în 
spiritişti şi vraci, dar ei nu făcuseră decât să-i secătuiască şi mai mult 
forţele. 

— Mamă, nu trebuie să treci prin asta. Nu este decât o minciună în care 
stăruie nişte oamenii egoişti. 

Hadasa se întoarse încet pe scaun şi îl privi. Tatăl ei, egoist? Şi loan şi 
ceilalţi? Se gândi la tatăl ei, care ieşise pe străzile lerusalimului să spună 
adevărul. De ce? strigase ea atunci. De ce? lar acum, privindu-i pe 
Decimus, Phoebe şi Marcus - şi văzând suferinţă, disperare şi deziluzii - îşi 
dădea seama cât de mult se înşela Marcus. 

— Ce motiv ar fi avut să mintă? întrebă ea blând. 

— Banii, puterea, respectul oamenilor, zise Marcus sperând că va reuşi 
în cele din urmă să ajungă la inima ei şi să-i deschidă ochii. Acestea sunt 
motivele pentru care mint mulţi oameni. 

— Credeţi că eu v-aş minţi? 

El se înmuie. Simţea nevoia să îngenuncheze, s-o ia de mână şi să-şi 
ceară iertare că a rănit-o. Simţea nevoia s-o protejeze. S-o iubească. Să fie 
numai a lui. Dar credinţa ei în acest dumnezeu inexistent stătea ca un zid 
între ei. 

— Nu, zise el sumbru. Nu cred că m-ai minţit. Nu cred că eşti capabilă să 
minţi. Sunt convins că tu crezi în fiecare cuvânt din această poveste 
nebunească pentru că ai fost crescută în această credinţă. Ţi s-a inoculat 
încă de la naştere. Dar nu e adevărat. 


Ea clătină din cap. 


— O, Marcus, exclamă ea cu tristeţe. Te înşeli atât de mult! E adevărat! 
lisus a înviat. E viu! îşi duse la piept mâinile împreunate. E aici. 

— E mort! zise Marcus plin de frustrare. De ce nu iei în considerare 
faptele? 

— Care fapte? Cuvântul unui gardian care n-a văzut nimic? Ce au 
câştigat oamenii care L-au urmat pe lisus? Nici bani, nici putere, nici 
respectul oamenilor. Au fost ocărâţi, aşa cum a fost şi Domnul. Lui lacov, 
regele Irod Agrippa i-a tăiat capul. Andrei a fost omorât cu pietre în Sciţia. 
Bartolomeu, jupuit de viu şi decapitat în Armenia. Matei a fost răstignit în 
Alexandria, Filip în Hieropolis, Petru în Roma. lacov cel Mic, decapitat din 
ordinul lui Irod Antipa. Simon Zelotul a fost tăiat în două în Persia. Şi 
niciunul nu şi-a lepădat credinţa. Chiar şi în faţa morţii, ei l-au proclamat 
pe lisus Mesia. Ar fi fost dispuşi să moară cu toţii pentru perpetuarea unei 
minciuni? Tata mi-a povestit că toţi s-au speriat de moarte când a fost 
răstignit lisus. Au fugit şi s-au ascuns. După ce-a înviat lisus şi li s-a arătat, 
au devenit alţi oameni. Schimbaţi. Nu din afară, ci dinăuntru, Marcus. Au 
răspândit vestea cea bună pentru că ştiau că e adevărată. 

— Care e vestea cea bună? întrebă Phoebe tremurând. 

— Că Domnul n-a venit să condamne lumea, ci să o mântuiască, 
doamnă. El e învierea şi viaţa. Oricine crede în El va trăi veşnic, chiar dacă 
va muri. 

— Pe muntele Olimp cu toate celelalte zeități, presupun, zise Marcus 
sever. 

— Marcus, îl apostrofă Phoebe stânjenită de ironia lui. 

Marcus îl privi pe tatăl său. 

— Hadasa are dreptate în privinţa unui singur lucru. Să vorbeşti despre 
acest Mesia aduce într-adevăr suferinţă şi moarte. A ei proprie, dacă 
continuă aşa. Acest lisus a predicat că omul nu dă socoteală decât în faţa 
lui dumnezeu şi nu a cezarului. Dacă ajută la răspândirea acestei religii, o 
va sfârşi în arenă. 

Faţa Hadasei era palidă de moarte. 

— lisus a spus să-i dăm cezarului ce e al cezarului şi lui Dumnezeu ce 


este al lui Dumnezeu. 


— Şi după spusele tale, tot ce eşti, tot ce faci este în serviciul zeului 
acesta al tău! Nu-i aşa? Eşti proprietatea lui. 

— Marcus, zise Phoebe tulburată de pasiunea lui. De ce o ataci aşa? Nu 
ea a venit la noi să ne vorbească despre dumnezeul ei. Noi am chemat-o. 

— Atunci încetaţi, mamă. Daţi-l uitării pe zeul ei nevăzut, zise el. 
Credinţa ei se bazează pe un zeu care nu există şi pe o întâmplare care n- 
a avut loc niciodată. 

Tăcerea îi învălui pe toţi. Hadasa fu cea care o curmă, ca un ecou în 
labirintul minţii lor, o pâlpâire de lumină în întuneric. 

— lisus l-a înviat pe tata din morţi. 

— Ce ai spus? murmură Phoebe. 

Hadasa îşi ridică ochii. 

— lisus l-a înviat pe tata din morţi, repetă ea de data asta fără tremur în 
glas. 

— Dar cum? 

— Nu ştiu, doamnă. 

Decimus se ridică uşor în capul oaselor. 

— Ai văzut cu ochii tăi? 

— S-a întâmplat înainte de a mă naşte eu. În Ierusalim. 

— Hadasa, zise Marcus, încercând să-şi potolească exasperarea, tu te 
bazezi doar pe vorbele altora care ţi-au spus că a făcut una ca asta. 

Hadasa îşi ridică privirea şi în ea se putea citi toată dragostea ce i-o 
purta. 

— Nimic din ceea ce spun nu te va putea convinge, Marcus. Numai 
Duhul Sfânt o poate face. Dar eu ştiu că lisus a înviat. Îi simt prezenţa 
acum, aici, cu mine. Văd dovezi ale Cuvântului Său în fiecare zi. De la 
început, întreaga lume este martora planului lui Dumnezeu dezvăluit prin 
Fiul Său. De la început ne-a pregătit. Prin trecerea anotimpurilor; prin felul 
în care florile cresc, mor şi-şi aruncă sămânţa pentru ca o viaţă nouă să 
reînceapă; prin apus şi răsărit. Jertfa lui lisus are loc iar şi iar, în fiecare zi a 
vieţii noastre, nu trebuie decât să avem ochi să vedem. 

— Dar tu nu înţelegi? Acesta este cursul natural al lucrurilor. 


— Nu, Marcus. Este glasul lui Dumnezeu vorbind întregii omeniri. 


Şi El se va reîntoarce. 

— Credinţa ta e oarbă! 

Hadasa îl privi pe Decimus. 

— Dacă vă uitaţi la soare şi apoi vă întoarceţi privirea, vedeţi soarele, 
domnule. Dacă vă uitaţi la moarte, vedeţi moarte. Unde e atunci speranţa? 

Ochii lui licăriră. Se lăsă încet pe spate. 

— Eu nu am nicio speranţă. 

Marcus se întoarse. Văzu expresia mohorâtă din ochii tatălui său, 
durerea săpată pe faţa lui şi se simţi brusc copleşit de o ruşine adâncă. 
Poate greşise. Poate era mai bună o speranţă falsă decât lipsa oricărei 
speranţe. 

— Poţi să pleci, Hadasa, zise Phoebe mângâindu-l pe Decimus pe umăr 
într-o încercare inutilă de a-l consola. 

Pentru prima oară, Hadasa nu se supuse poruncii. Îngenunche în faţa 
canapelei şi încălcă orice lege nescrisă, luând mâna stăpânului ei între ale 
sale. Apoi făcu greşeala de neiertat de a se uita drept în ochii lui Decimus 
şi de a i se adresa ca unui egal: 

— Domnule, să primiţi harul lui Dumnezeu înseamnă să trăiţi cu 
speranţă. Nu trebuie decât să vă mărturisiţi păcatele şi să credeţi, iar 
Domnul vă va ierta. Chemaţi-L să vină să locuiască în inima 
dumneavoastră şi veţi găsi pacea după care tânjiţi. Nu trebuie decât să 
credeţi. 

Decimus văzu dragostea din ochii ei, acel fel de dragoste pe care tânjise 
toată viaţa s-o primească de la propria fiică. Trăsăturile ei şterse şi ochii 
căprui erau luminaţi de o căldură ce venea din interior şi pentru o clipă 
văzu frumuseţea pe care voia s-o aibă fiul său. Ea credea incredibilul. 
Credea imposibilul. Nu cu încăpățânare şi mândrie, ci cu o inocenţă pură, 
copilăroasă, pe care lumea nu a fost în stare s-o distrugă. Şi fără să se 
gândească la riscuri, îi oferea propria ei speranţă, dacă el ar fi putut s-o 
accepte. 

Ar fi putut să nu creadă niciun cuvânt din cele spuse de ea - ar fi putut 
să nu fie în stare să creadă în acest dumnezeu nevăzut al ei - dar credea 


în ea. 


Zâmbind trist, îşi puse cealaltă mână pe obrazul ei. 

— Dacă nu m-aş gândi la lulia, te-aş elibera. 

Ea îi strânse mâna cu blândeţe. 

— Sunt deja liberă, domnul meu, şopti ea. Şi dumneavoastră puteţi fi la 
fel. 


Se ridică graţioasă şi ieşi din cameră, închizând încet uşa în urma ei. 


Atretes se urcă în car şi se pregăti sufleteşte pentru pompa, ceremonia 
de deschidere ce trebuia să înceapă. Armura din aur şi din argint de la 
pieptul său şi coiful erau grele şi încinse, chiar dacă era încă dimineaţa 
devreme. Îşi aruncă pelerina roşie înapoi pe umeri şi se întoarse astfel 
încât să-i poată vedea pe ceilalţi gladiatori, care se pregăteau pentru 
prezentare. Erau douăzeci şi patru în total; trebuia să ucidă cinci dintre ei 
ca să-şi câştige libertatea. 

Sertes organizase de această dată un spectacol de o mare diversitate. 
Carele se aliniau, purtându-i pe dimachaeri, bărbaţi înarmaţi cu pumnale; 
mai erau şi samniţi cu gladiumuri şi scuturi, velites, gladiatori care luptau 
cu sulițe, şi sagittarii, cei înarmaţi cu arcuri şi săgeți. Erau patru essedarii, 
combatanți care veneau în propriile lor care împodobite, trase de doi cai, 
urmaţi de alţi trei andabataie, care călăreau pe nişte cai de război 
puternici şi instruiți şi purtau coifuri cu vizor strâmt - fapt ce însemna că 
luptau aproape lipsiţi de vedere. În carele din spatele lui Atretes se afla un 
retiar african cu tridentul şi plasa lui. Gloata avea să fie mulţumită de 
prestație. 

— Acum ies preoții, zise vizitiul lui Atretes, răsucind cu măiestrie frâiele 
între degete. Atretes îi văzuse îmbrăcaţi în tunici albe, cu şaluri roşii, 
aducând un taur alb şi doi berbeci cu acoperitoare de aur pe cap pentru 
jertfă. Citiră în măruntaiele animalelor ca să se asigure că era o zi bună 
pentru jocuri. Gura lui Atretes zâmbi cinic, ştiind că orice zi era bună 
pentru jocuri. Niciun preot n-ar fi îndrăznit să-i oprească, indiferent ce 
semn rău ar fi văzut în măruntaiele însângerate. 

Trompetele răsunară şi uşile se deschiseră. 


— lată-ne ajunşi, zise vizitiul oprindu-se în rândul din spatele oficialilor 


romani şi ai promotorilor care sponsorizau jocurile. Sertes se afla chiar în 
faţa lui Atretes. 

Mulțimea urla sălbatic. Atretes îşi auzi propriul nume scandat de 
nenumărate ori, ca şi numele altor câţiva. Faima lui nu era atât de mare în 
Efes pe cât fusese în Roma, dar nu-i păsa. Îşi concentră întreaga atenţie 
asupra a ceea ce avea să urmeze, numărându-i pe ceilalţi gladiatori şi 
apreciindu-le valoarea, în timp ce era purtat de jur împrejurul arenei ca să 
poată fi văzut de spectatori. O singură dată se abătu atenţia lui. Când 
trecu pe lângă loja în care se afla proconsulul, îşi ridică privirea şi o plimbă 
printre invitaţii care se aflau cu politicianul. lulia era şi ea printre ei. Purta 
acelaşi palus roşu, ca în ziua când fusese la templul lui Artemis. Inima 
începu să-i bată mai repede la vederea ei, apoi îşi întoarse privirea în altă 
parte. Nu avea de gând să se mai uite la ea până nu treceau jocurile. 

Carele mai făcură de câteva ori înconjurul arenei, apoi se aliniară unul 
lângă altul în faţa proconsulului. Gladiatorii coborâră şi îşi începură parada, 
unii aruncându-şi pelerinele, iar alţii, spre deliciul mulţimii, dezbrăcându-se 
de tot. Atretes nu făcu niciuna, nici alta. Rămase nemişcat, cu picioarele 
uşor depărtate, cu mâna pe sabie, şi aşteptă. Când ceilalţi terminară 
prezentarea în faţa mulţimii şi se alăturară grupului, Atretes îşi scoase 
gladiumul şi îl ridică deasupra capului, împreună cu ei. 

— Să trăieşti, Cezar! Cei ce sunt gata să moară te salută! 

Proconsulul ţinu o scurtă cuvântare. Atretes evită să dea ochii cu lulia, 
căutând-o în schimb pe sclava cea mică şi ciudată. Era şi ea prezentă. 
Mulțimea urlă în semn de aprobare când proconsulul declară oficial 
deschiderea jocurilor. Atretes şi ceilalţi urcară din nou în şarete şi vizitiii 
loviră caii cu biciul, făcându-i să mai gonească o dată în jurul arenei, după 
care se năpustiră afară pe poartă în uralele sălbatice ale gloatei. 

În magazie era răcoare şi întuneric, iar mirosul untdelemnului din lampă 
era pătrunzător. Ferestre cu gratii de fier se înălţau sus pe zidurile de 
piatră. Nimeni nu vorbea. Atretes îşi dădu jos armura strălucitoare şi 
îmbrăcă o tunică simplă, maronie. Mai erau câteva ceasuri bune până la 
lupta propriu-zisă. 

La serbarea din noaptea dinainte, Sertes le citise libellus-ul, programul 


desfăşurării evenimentelor din ziua următoare. Ceremoniile se încheiau cu 
discursul prin care proconsulul dedica jocurile împăratului. Apoi urma o 
mare paradă de deschidere şi cuvântările, succedate de numărul 
acrobaţilor şi al călăreţilor scamatori şi de cursele de câini. Pe urmă erau 
răstigniţi doi tâlhari şi dulăii molosieni îi sfâşiau de pe cruce. Urmau 
vânătorii sau bestiarii, care trebuiau să vâneze urşi Nandhi aduşi din 
munţii Aberdare din Kenya şi prizonierii daţi ca hrană unor superbi lei 
europeni. 

La un moment dat, pe la miezul zilei, exista un scurt respiro de o oră, 
timp în care arena era curățată şi se aducea nisip proaspăt. Se împărțea 
mâncare, se vindeau bilete la loterie şi se făceau farse ieftine. Dar aceste 
mijloace de distracţie nu potoleau forfota mulţimii însetate de puterea 
hipnotizantă a violenţei şi a sângelui. 

Meciul cel mare era planificat abia după-amiaza târziu. 

Frica îi făcu stomacul să se strângă dureros. Douăsprezece perechi de 
gladiatori... cel mai mare număr de bărbaţi cu care se confruntase într-o zi 
a fost trei. Astăzi va trebui să ucidă cinci, unul după altul, dacă voia să 
supravieţuiască. 

Dar niciunul dintre cei cu care urma să se confrunte nu-l îngrijora atât 
de tare, cât îl tulbura îndelunga aşteptare. Ea îi era cel mai mare duşman, 
căci în acel răstimp de câteva ore dinainte de luptă, fiecare speranţă şi 
teamă urma să îi răscolească mintea, aducându-l până în pragul nebuniei. 

Palmele luliei erau transpirate şi abia putea să se concentreze la ce 
spunea proconsulul. N-o interesau chestiunile politice, nici cele economice, 
nu se putea gândi decât la Atretes şi la faptul că el putea muri chiar azi. 
Nu-l mai văzuse de la ultima ceartă de săptămâna trecută. Voise s-o 
trimită pe Hadasa să-l aducă, dar se temuse că va fi încă supărat şi o va 
refuza. Aşa că preferă să aştepte, sperând că el îi va trimite vorbă. Când a 
înţeles că nu o va face îşi călcă în cele din urmă pe mândrie şi plecă la 
templu, în speranţa că va da ochii cu el. Dar el nu venise. 

Când intră în arenă să asiste la pompă, inima începu să-i bată cu putere 
zărindu-l. Când gladiatorii se aliniară în faţa proconsulului şi el păşi jos lulia 
aşteptă s-o privească. Îşi petrecuse ore întregi aranjându-se şi ştia că era 


mai frumoasă ca niciodată. Dar el nu-şi îndreptă privirea nici măcar o 
singură dată în direcţia ei. Rămase nemişcat, cu capul sus, semeţ, în timp 
ce ceilalţi defilau ţanţoşi ca nişte păuni prin faţa mulţimii. 

— Vită-te cum te ignoră, zise Calabah cu dispreţ. Cu atâtea femei în jur 
care îl aclamă, de ce i-ar mai păsa că ţi-a frânt inima? 

— Atretes! Atretes! strigau bărbaţii şi femeile, aruncându-i flori şi 
monede. 

Amintirea reaprinse durerea şi gelozia luliei, care strânse din buze, cu 
mintea otrăvită de împunsătura lui Calabah. Primus stătea tolănit în 
apropiere, evaluându-i pe gladiatori cu aerul unui cunoscător. 

— Eu aş paria pe german, zise el băgând în gură o boabă uriaşă de 
strugure roşu. 

— Cinci sute de sesterţi pe african, spuse altul, arătând spre un veles 
înalt şi puternic. 

— Ha! Niciunul nu are nicio şansă în faţa unui essedarius. La ce bun o 
spadă în faţa unei şarete? replică altul. 

— Cu siguranţă nu vor asmuţi un essedarius contra unui samnit, zise 
lulia alarmată. 

— La început nu, dar nu uita că e un meci eliminator, răspunse Primus. 
La urmă se vor confrunta cei rămaşi. Laquearius contra samnit, andabata 
contra retiar, trac contra mirmilon. Vezi că au câte unul din fiecare fel. Cei 
mai buni între cei buni. Asta face jocul să fie palpitant. Cei instruiți să facă 
faţă sabiei pot fi puşi în faţa suliţei. Aşa e mai puţin previzibil cine va 
câştiga. 

Cu inima bătându-i nebuneşte, lulia se simţi brusc cuprinsă de frică 
pentru Atretes. Îi imploră în tăcere pe zei să-l lase în viaţă. Se forţă să se 
relaxeze şi să se bucure de mâncare şi de conversaţie. Primus era de-a 
dreptul amuzant şi părea hotărât s-o bine dispună. 

Neliniştea ei crescu când îi văzu pe tâlhari atârnaţi pe cruce. 

— De ce nu-i incită pe molosieni asupra lor şi să se termine odată? 
Durează prea mult. 

— Câtă sete de sânge, rosti Primus amuzat. Vino, lulia. Am să te duc la 


tarabe să vezi ce mai e pe acolo. 


Neliniştită şi tensionată de atâta aşteptare, lulia acceptă imediat. Urcă 
scările la braţ cu Primus. Vânzătorii ambulanți se învârteau în jurul lor, 
cărând lăzi cu fructe, cârnaţi, pâine şi burdufuri cu vin. 

— Piersici persane, zemoase şi coapte! 

Strigătele lor monotone se amestecau cu vuietul ca de tunet al mulţimii. 

— Cârnaţi aromati! Trei la un sestert! 

Alţi spectatori, plictisiţi să-i mai vadă pe oamenii răstigniţi, roiau în jurul 
standurilor în căutare de distracţie. Însoţită de Primus, lulia se plimbă pe 
lângă tarabele astrologilor, ghicitorilor, vânzătorilor de suveniruri şi de 
mâncare. 

În curând ajunseră la tarabe unde aveau loc distracţii şi mai obscene şi 
mai neobişnuite. Băieți pictaţi cu tunicile ridicate deasupra feselor se 
plimbau printre cumpărătorii grăbiţi. Primus îi privi mohorât. 

— Şi Prometheus era ca aceştia până l-am salvat eu. 

Simţindu-se nelalocul ei la pomenirea catamitului lui Primus, lulia 
rămase tăcută. Se opri să-i vadă pe dansatorii mauri ondulându-şi trupurile 
în ritmul primitiv al tobelor şi al ţimbalului. 

— Calabah a vorbit cu tine despre oferta mea, zise Primus tatonând 
terenul. 

— Da, zise lulia rece. M-am gândit mult. 

— Şi ai luat o decizie? 


— Am să-ţi spun după ce se termină jocurile. 


— E timpul, zise Sertes, punând în mişcare sângele lui Atretes, făcându-i 
inima să bată mai puternic şi trupul să i se înfierbânte. Îşi trase pe braţul 
drept o manica, o mănuşă din piele încrustată cu metal. 

— Aş fi preferat să mă mai bucur de tine câţiva ani decât să te pierd 
aşa, zise Sertes aspru. 

— Poate zeiţa îmi va surâde azi şi îmi voi câştiga libertatea, spuse 
Atretes trăgându-şi ocrea, un alt înveliş de protecţie, pe piciorul stâng. 

— Pentru un gladiator, libertatea înseamnă obscuritate. 

Sertes îi întinse scutum-ul, un scut simplu. 

Atretes îşi strecură braţul stâng printre brăţările de metal aflate la 


capătul scutului şi rămase cu braţele întinse înainte şi cu picioarele 
îndepărtate. Un sclav îi unse trupul cu ulei de măsline. 

— Obscuritatea e de preferat captivităţii, zise Atretes, uitându-se rece în 
ochii lui Sertes. 

— A, făcu acesta, dar nu e de preferat şi morţii. 

Îi întinse gladiumul. 

Atretes îl luă şi-l ţinu în dreptul feţei, într-un salut plin de respect. 

— Într-un fel sau altul, Sertes, astăzi voi părăsi arena victorios. 

Un laquearius pedestru, înarmat cu frânghia sa, fu pus în faţa unui 
essedarius aflat în şaretă. Essedarius-ul îşi trimise de câteva ori carena 
şaretei sale peste laguearius. Cu toate că nu reuşi să-şi culce la pământ 
adversarul, evită în schimb lasso-ul. Totuşi, a opta oară, laquearius-ul îşi 
încolăci frânghia în juruvessedarius-ului, îl apucă de picioare şi-l catapultă 
pe bărbat drept în spatele şaretei care gonea. Essedarius-ul căzu la 
pământ şi gâtul îi trosni dând naştere unui oftat de dezamăgire din partea 
mulţimii. Fără vizitiu animalele continuară să alerge şi carul făcu de câteva 
ori înconjurul arenei 

Câţiva sclavi fură trimişi să prindă şi să liniştească armăsarii, iar un 
bărbat îmbrăcat într-o tunică strâmtă şi cu cizme înalte din piele începu să 
danseze pe nisip. Era reprezentantul lui Charon, luntraşul care conducea 
sufletele morţilor peste râul Styx până în Hades. Se apropie de victimă, 
ţopăind şi învârtindu-se pe nisip, cu un ciocan în mâini. Masca cu cioc pe 
care o purta îl făcea să semene cu o pasăre de pradă. Un alt bărbat, care-l 
întruchipa pe Hermes, un alt călăuzitor al sufletelor morţilor, agită un 
caduceus roşu încins, cu care îl aţâţă pe essedarius-ul căzut. Când trupul 
se contorsionă, Charon sări asupra lui şi-l lovi în cap cu ciocanul, lăsând o 
urmă roşietică pe nisip şi încredinţându-şi prada Hadesului. Libitinarii, cum 
erau numiţi cei doi călăuzitori, transportară cu repeziciune corpul prin 
Poarta Morţii. 

Un sunet întunecat străbătu ca un val miile de spectatori. Protestau că 
meciul se terminase prea repede. Se simțeau înşelaţi. Unii îl huiduiau pe 
câştigător. Alţii aruncau cu fructe în direcţia lui, în timp ce el întindea 


mâna în semn de salut către proconsul. | se făcu semn să se retragă, dar 


nu plecă destul de repede, pentru că spectatorii începură să strige, cerând 
să fie pus în faţa veles-ului, africanul cel înalt. 

— Să vedem ce poate face un laquearius în faţa unui om cu sulița. 

Receptiv la capriciul gloatei, proconsulul îşi ridică uşor mâna spre 
organizatorul jocurilor şi africanul intră în arenă înainte ca laquearius-ul să 
poată pleca. Se rotiră unul în jurul celuilalt câteva minute, timp în care 
laquearius-ul aruncă frânghia de câteva ori şi rată. Veles-ul îl lovea cu 
sulița, dar păstra prudent distanţa. Mulțimea striga nemulțumită; lucrurile 
evoluau prea încet. Auzind nemulţumirea gloatei şi dându-şi seama de 
ameninţare, laquearius-ul îşi aruncă din nou frânghia şi îl lovi pe veles în 
piept. Cu o mişcare rapidă, africanul apucă frânghia, o răsuci în jurul 
braţului şi îşi aruncă sulița, nimerind chiar în burta adversarului. 
Lagquearius-ul căzu în genunchi, aplecându-se peste sabie. Aruncând 
frânghia la o parte, africanul se îndreptă spre el să-l ucidă la semnalul de 
pollice verso, cu degetul mare în jos. 

Proconsulul îşi roti privirea prin jur şi văzu degetele lăsate în jos în toate 
părţile. Îşi întinse mâna şi-l lăsă şi pe al lui. Veles-ul smulse sulița din burta 
laquearius-ului şi i-o înfipse în inimă. 

— Nu primesc ceea ce vor, îi zise Sertes lui Atretes din locul din care 
privea. Ascultă-i. Dacă mai continuă aşa, în curând vor cere ca proconsulul 
să fie aruncat la câini. 

Veles-ul îl învinse pe pescar, numit şi mirmilon, dar căzu sub săgețile 
sagittarius-ului. Acesta luptă bine cu un andabata călare, dar îşi pierdu 
echilibrul când îl răni pe călăreț şi căzu sub copitele calului de luptă. 
Charon îi expedie pe amândoi în uralele satisfăcute ale mulţimii. 

— Adu-i pe toţi deodată, îi strigă cineva proconsulului şi cererea fu 
repetată de alţii până deveni o lozincă. 

— Toţi deodată! Toţi deodată! 

Supunându-se toanei, cei optsprezece gladiatori rămaşi fură grupaţi şi 
trimişi în arenă. Se împrăştiară şi-şi ridicară armele către proconsul. 
Spectatorii deveniră frenetici, scandând numele favoriţilor lor. 

Atretes fu alăturat unui trac tuciuriu, cu ochii negri, înarmat cu un 


iatagan. Rânjind arogant, tracul îşi roti arma într-un joc teatral. Îşi răsuci 


sabia de o parte şi de alta a corpului, apoi pe deasupra capului şi se opri, 
cu picioarele îndepărtate. 

Într-o poziţie aparent relaxată, Atretes scuipă pe nisip. 

Mulțimea râse. Înfuriat, tracul porni la atac. Atretes se lăsă jos, evitând 
lovitura mortală a iataganului, îşi lovi adversarul cu scutul şi îşi cobori 
mânerul gladiumului la nivelul feţei acestuia, înfigându-i-l în piept. 
Smulgând apoi gladiumul, îl lăsă pe omul deja mort să se prăbuşească pe 
spate. 

Întorcându-se, văzu un retiar care se folosea de tridentul său ca să-l 
străpungă pe un secutor căzut, al cărui coif crestat cu solzi de peşte îi 
oferea puţină protecţie. Atretes se îndreptă hotărât spre învingător, 
conştient de vuietul admiratorilor săi. Retiarul îşi eliberă tridentul şi 
încercă să-şi recupereze plasa încurcată înainte ca Atretes să ajungă la el. 

Atretes atacă şi retiarul reuşi să pareze prima şi a doua lovitură. Dar 
fără plasă, adversarul lui Atretes nu se putea apăra decât cu tridentul, iar 
anii de experienţă ai germanului cu frameea îi ofereau un avantaj imens. 
Folosindu se de forţă brută, Atretes îl lovi pe retiar cu scutul şi gladiumul, 
până găsi o deschizătură. Trecu prin ea. 

Mulțimea urla sălbatic şi numele lui suna precum o bătaie de tobă. Dar 
în mintea lui Atretes, strigătul însemna „Libertate... libertate... libertate!” 

Înainte ca retiarul să se prăbuşească, o durere ascuţită îl străpunse pe 
Atretes când pumnalul unui dimachaerus îl străpunse între coaste. Se 
dădu înapoi, poticnindu-se şi pară un atac din faţă cu scutul. Recăpătându- 
şi echilibrul, scoase un urlet de durere şi furie. Niciun afurisit care-l ataca 
pe la spate nu-l va priva de şansa lui! îşi roti gladiumul cu toată puterea şi 
spintecă apărătoarea dimachaerus-ului, trântindu-l în genunchi. Aruncând 
scutul care acum devenise inutil, bărbatul sări în picioare şi o luă la fugă, 
ştiind că pumnalul lui nu putea face faţă unui gladium. Spre bucuria 
mulţimii, Atretes se repezi după el, se aplecă din mers şi smulse tridentul 
retiarului prăbuşit, după care făcu o săritură şi-l aruncă cu îndemânarea 
căpătată în folosirea frameei. 

Mulțimea deveni frenetică atunci când tridentul îşi atinse ţinta. Bărbaţii 
se ridicau în picioare, înghiontindu-i pe cei din faţa lor, femeile ţipau 


isteric. Unele leşinau de emoție, în timp ce altele îşi sfâşiau hainele şi 
părul, sărind în sus şi-n jos. Pământul de sub stadion se cutremura. 

— Atretes! Atretes! Atretes! 

Atretes văzu setea lor de sânge şi profită de ea. Seceră un mirmilon şi 
atacă un samnit. Îşi descătuşă întreaga furie împotriva Romei, lăsând ura 
să pună stăpânire pe el şi să-l încarce cu toată forţa de care avea nevoie, 
făcând o să ţâşnească din trupul său rănit. Aruncând la o parte scutul de 
pe braţul adversarului lui, îi spintecă pântecul ca unui peşte. 

Întorcându-se, căută cu privirea pe cei care mai stăteau în calea 
libertăţii lui. Mii de spectatori erau în picioare, fluturând steaguri albe şi 
scandând. Trebui să treacă un moment până să se limpezească mintea lui 
Atretes şi să-şi dea seama ce striga cu glas tare mulţimea: Atretes! 
Atretes! Atretes! 

Era ultimul rămas în picioare. 

lulia tremura violent, în timp ce Atretes se îndrepta spre poarta şi spre 
treptele ce duceau la platforma unde proconsulul aştepta să premieze 
câştigătorul. Era sfâşiată între jubilare şi teamă. Îl iubea şi era mândră de 
triumful lui, dar ştia că libertatea lui proaspăt câştigată îi va pune în 
pericol propria libertate. 

Mergând spre trepte, Atretes se împiedică şi căzu pe un genunchi. 
Mulțimea rămase fără suflare şi amuţi, dar el se folosi de gladium ca să se 
ridice. Gloata se bucură frenetic când ajunse la poarta spre platforma 
învingătorului, unde-i deschise un soldat, dându-se înapoi respectuos când 
tânărul urcă treptele de piatră. Proconsulul aştepta cu o coroană de lauri, 
un pandantiv de fildeş şi o sabie de lemn în mâini. 

lulia abia auzi ce spuse proconsulul când aşeză coroana de lauri pe 
capul lui Atretes. Fiica politicianului îi atârnă la gât pandantivul în formă de 
dreptunghi care simboliza libertatea. Gelozia o inundă ca un şuvoi fierbinte 
când fata trase în jos capul lui Atretes şi-l sărută pe gură. Femeile din jurul 
ei ţipau extatic şi lulia simţi nevoia să-şi astupe ochii şi urechile cu mâinile 
şi să fugă. Sertes îi înmână lui Atretes sabia de lemn, semn al retragerii 
sale triumfătoare din arenă şi doi soldaţi puseră o ladă cu sesterţi la 


picioarele lui. 


Proconsulul îşi ridică mâna spre masele de oameni ce jubilau. Într-o 
clipă, întreg stadionul se potoli. Mii de capete se aplecară să audă ce 
recompensă avea să i se mai dea învingătorului. 

— Mai avem o ultimă onoare pe care să i-o facem mult iubitului nostru 
Atretes pentru victoria lui de astăzi! strigă proconsulul. Se întoarse cu un 
gest dramatic şi luă un sul de pergament din mâna lui Sertes. Îţi acord 
acesta din porunca împăratului Vespasian, strigă el, întinzându-l lui 
Atretes, care-l luă mecanic. Proconsulul îi puse o mână pe umăr şi-l 
întoarse cu faţa spre mulţime, declarând: Atretes e proclamat prin aceasta 
cetăţean şi apărător al Romei. 

Atretes înţepeni o clipă, iar faţa îi păli sub imperiul emoţiilor violente. 
lulia îl văzu încleştându-şi pumnii la auzul proclamaţiei. 

— Vezi cum urăşte Roma, zise Calabah aplecându-se spre lulia, în timp 
ce mulţimea aclama plină de venerație. Ce ar mai arunca proclamația aia 
cât colo, dacă ea nu i-ar pune la dispoziţie tot ce îşi doreşte! 

Vorbele lui Calabah se împletiră cu uralele mulţimii, care începu să 
scandeze din nou, iar şi iar, numele lui. 

— Acum e pe picior de egalitate cu tatăl şi cu fratele tău. 

Atretes întoarse capul, căutând-o pe lulia printre invitaţii proconsulului. 
O privi drept în faţă, cu ochii sclipind promiţător, făcându-i inima să bată 
nebuneşte. Preţ de o înfricoşătoare clipă, crezu că o va cere de soţie pe 
loc. Dar Sertes şi câteva gărzi romane îl escortară pe scări în jos şi prin 
arenă până la Poarta Morţii, dincolo de care primi îngrijirile necesare. 

Primus o ajută pe lulia să se ridice. 

— Tremuri, zise el cu un zâmbet complice. Dar presupun că fiecare 
femeie de pe stadionul ăsta tremură când îl vede. E extraordinar. 

— Da, aşa e, zise ea, amintindu-şi expresia din ochii lui. Acum, că îşi 
câştigase libertatea, ce îl putea împiedica să facă din ea sclava lui? Gura i 
se uscă. 

Primus o ridică fără efort în lectica cu baldachin purtată de şase sclavi, 
înainte de a trage perdeaua, îşi înclină capul şi o privi cu un zâmbet 
discret, dar fermecător. 


— În concluzie, ce ai hotărât? 


Stomacul luliei se strânse dureros. Dar atunci când vorbi, vocea ei nu 
trădă nicio emoție. 

— Voi semna înţelegerea în seara asta şi voi da ordin să-mi fie duse 
lucrurile la vila ta mâine dimineaţă. 

— O decizie înţeleaptă, lulia, exclamă Calabah din spatele lui Primus cu 
ochii licărind. Primus îi luă mâna şi o sărută. 

După ce trase perdelele, ea se lăsă pe spate şi închise ochii, întrebându- 
se de ce se simţea dintr-odată atât de pierdută. 


CAPITOLUL 33 


Vestea că lulia pleacă de acasă şi se mută cu Primus lovi familia 
Valerian cu forţa unui uragan. Marcus era furios, iar Phoebe de-a dreptul 
îngrozită. 

— Nu poţi face una ca asta, lulia! îi zise mama ei, luptându-se să-şi ţină 
în frâu emoţiile. Ce am să-i spun tatălui tău? 

— Nu-i spune nimic, dacă ţi-e teamă că are să se supere, răspunse lulia, 
închizându-şi urechile la rugăminţile mamei şi cedând propriilor dorinţe. 

— Să se supere! râse Marcus cu poftă. Ce motiv ar avea să se supere 
pentru că fiica lui se mută cu un homosexual? 

lulia se întoarse spre el furioasă. 

— E viaţa mea şi fac ce vreau. Mă mut cu Primus şi nu puteţi face nimic 
să mă opriţi! Dacă Primus e atât de îngrozitor, de ce l-ai chemat la 
petrecerile tale? 

— Din motive politice. 

— Cu alte cuvinte, îl dispreţuieşti, dar te foloseşti de el, zise ea. 

— Şi el se va folosi de tine, dacă intri în această farsă ridicolă pe care o 
numeşti căsătorie. 

— Căsătoria asta va aduce beneficii de ambele părţi, te asigur, zise ea 
arogantă. Vreau o evidenţă completă a proprietăţilor mele până la sfârşitul 
săptămânii, Marcus, şi din clipa aceea mă voi ocupa personal de 
problemele mele financiare. Şi nu mă mai privi aşa! Banii mei vor rămâne 
ai mei. Primus nu se va putea atinge de ei. 

Aruncă o privire spre expresia şocată de pe faţa mamei ei. 

— Dacă nu-ţi place nimic din ce se întâmplă, mamă, îmi pare foarte rău, 
dar trebuie să fac ceea ce este necesar, dacă vreau să fiu fericită. 

Intră în camera ei, urmată îndeaproape de Marcus. 

— Vei pierde tot ce ai într-un an de zile, zise el. Cine ţi-a băgat prostia 
asta în cap? Calabah? 

lulia se holbă la el. 

— Calabah nu gândeşte în locul meu. Pot să gândesc şi singură. Nu sunt 
atât de proastă pe cât crezi. 


Porunci unuia dintre servitori să i se tragă o şaretă în faţa casei, în timp 
ce ceilalţi îi duseră bagajele afară să le încarce. 

— Nu te-am crezut niciodată proastă, lulia. Până în clipa asta. 

lulia îşi ridică brusc bărbia, cu ochii întunecaţi arzând ca două văpăi. 

— Caseta mea cu bijuterii, Hadasa, zise ea, tremurând de furie. Plecăm 
acum. 

— O, nu, spuse Marcus, pierzându-şi cumpătul şi mai tare. Hadasa nu 
pleacă de aici până nu-i dau eu voie. 

— Dar ce înseamnă Hadasa pentru tine? întrebă ea cu o blândeţe 
glacială. E sclava mea, deşi s-ar părea că o vrei pentru tine. 

— Nu fi ridicolă, grăi Phoebe din cadrul uşii. 

— Ţi se pare că sunt ridicolă, mamă? Ochii întunecaţi ai luliei ardeau, 
trecând pe rând de la fratele ei la Hadasa. 

— Du cutia jos, Hadasa, acum. Şi aşteaptă-mă la lectică. 

— Da, doamnă, rosti Hadasa încet şi se supuse. 

Marcus o întoarse brutal cu faţa spre el şi o ţinu strâns. 

— Te-ai schimbat. 

— Da, recunoscu lulia. M-am schimbat. M-am maturizat şi am început să 
judec şi eu cu mintea mea. Ochii mei sunt deschişi, Marcus, larg deschişi. 
Nu aşa mă încurajai tu să fiu? Nu tu ai fost acela care mi-ai făcut 
cunoştinţă cu lucrurile cele mai frumoase de pe lumea asta? Nu tu mi-ai 
spus să fiu mereu atentă la oameni ca să nu mă trădeze? Ei bine, dragul 
meu frate, mi-am învăţat bine lecţia. Acum ia-ţi mâinile de pe mine! 

Încruntându-se, Marcus o lăsă să plece şi o privi cum iese din cameră. 

— lulia, te rog, zise Phoebe mergând după ea. Gândeşte-te ce faci. Dacă 
ai să intri într-o asemenea căsnicie, vei fi pângărită. 

— Pângărită? făcu lulia râzând. Mamă, eşti închisă de atât de multă 
vreme între cei patru pereţi ai tatii încât nu mai ştii nimic despre lume. Voi 
fi considerată o femeie independentă financiar, o femeie bogată. Şi ştii de 
ce? Pentru că nu va mai trebui să mă târăsc în faţa tatălui sau a fratelui 
meu pentru proprii mei bani. Nu va trebui să dau socoteală nimănui pentru 
nimic din ceea ce fac. 


— Chiar atât de mult mă dispreţuieşti? rosti Phoebe încet. 


— Nu te dispreţuiesc, mamă. Pur şi simplu nu vreau să ajung ca tine. 

— Dar, lulia, nu-l iubeşti pe acest om. 

— Nici pe Claudius nu l-am iubit, nu? Dar asta nu v-a împiedicat pe tine 
şi pe tata să mă forţaţi să mă mărit cu el, zise ea amar. N-ai cum să 
înţelegi, mamă. Tu ai făcut toată viaţa doar ce se aştepta de la tine. 

— Atunci explică-mi. Fă-mă să înţeleg. 

— E destul de simplu. Nu vreau să fiu servitoarea niciunui bărbat, fie el 
tată, frate sau soţ. Primus nu-mi va dicta ce să fac cu viaţa mea, aşa cum 
a făcut tata cu tine. Nu mai trebuie să dau socoteală nimănui decât mie 
însămi. 

lulia sărută obrajii palizi ai mamei sale. 

— La revedere, mamă. 

Acestea fiind zise, se întoarse şi plecă, lăsând-o în urma ei pe Phoebe 


stând în coridor. 


Primus o întâmpină cu un sărut cast pe obraz. 

— Doar o singură sclavă şi o casetă cu bijuterii? făcu el. A fost rău, nu-i 
aşa? Marcus îmi părea un om intolerant în unele privinţe. Nu mi-a permis 
niciodată să-l aduc pe Prometheus la petrecerile lui. Presupun că a 
încercat să te împiedice să te muţi cu mine. 

— Credeam că va înţelege. 

— Dragă lulia. Fratele tău nu e aşa cum pare. În spatele măștii lui de 
epicurian, se ascunde o inimă de tradiţionalist. 

Primus o mângâie cu blândeţe pe mână. 

— Dă-le timp părinţilor tăi şi au să accepte lucrurile. Zâmbi discret. 

Ce altceva ar putea să facă dacă doresc s-o mai vadă vreodată pe 
frumoasa lor fiică? 

În acel moment, în cameră intră un tânăr care nu avea mai mult de 
paisprezece ani. 

— A, zise Primus, întinzând mâna. Băiatul i-o luă şi se lăsă condus mai 
aproape şi fu prezentat luliei. Acesta este scumpul meu Prometheus, zise 
Primus privind mândru cum băiatul se înclină respectuos în faţa luliei. 


Am să vin la tine imediat, adăugă el, zâmbindu-i băiatului, care se 


înclină din nou şi plecă. 

lulia simţi o senzaţie neplăcută în stomac. 

— E de-a dreptul fermecător, remarcă ea politicos. 

— Nu-i aşa? făcu Primus mulţumit. 

lulia se sforţă să zâmbească. 

— Dacă n-ai nimic împotrivă, aş vrea să văd camera mea. Lucrurile mele 
trebuie să sosească în scurtă vreme, zise ea. 

— Bineînţeles. Am să-ţi arăt drumul. 

O conduse prin boltă în peristilul însorit şi apoi pe treptele de marmură 
până ajunseră la al doilea etaj. Camera ei se afla imediat lângă a lui. 

După ce el plecă, lulia se lăsă obosită pe canapea. 

— Pune cutia cu bijuterii aici, îi spuse ea Hadasei, făcând semn către 
măsuţa de lângă ea. Hadasa o puse jos cu atenţie, lulia îi deschise capacul 
şi-şi afundă degetele în colierele şi în podoabele din ea. Primul lucru pe 
care am să-l fac după ce voi avea banii mei va fi să înlocuiesc lucrurile pe 
care i le-am dat lui Sertes. 

Închise capacul cu o bufnitură. 

Se ridică şi făcu câţiva paşi prin cameră. 

— Prometheus arată ca unul dintre băieţii aceia efeminaţi care au venit 
călare cu Bacchus. 

Plimbându-şi degetele peste tapiseria ce orna peretele, îşi aminti de 
sărbătorile sălbatice de la Roma, când un om beat se plimba pe străzile 
oraşului într-un car împodobit cu flori şi tras de un leopard. 

— Doamnă, sunteţi sigură că vreţi să rămâneţi aici? 

lulia îşi trase mâna de pe tapiseria babiloniană şi se întoarse spre 
Hadasa. 

— Deci şi tu mă dezaprobi, zise ea cu o blândeţe amenințătoare. 

Hadasa se apropie de ea, îngenunche şi o luă de mână. 

— Doamnă, sunteţi îndrăgostită de Atretes. 

lulia îşi smulse mâna şi se ridică. 

— Da, îl iubesc pe Atretes şi faptul că mă mut cu Primus nu schimbă 
nimic. Primus e liber să trăiască aşa cum pofteşte şi eu la fel. 

Hadasa rămase în picioare, cu ochii plecaţi. 


— Da, doamnă, zise ea moale. 

lulia îşi alungă îndoielile, încercând să se concentreze la lucruri 
materiale. 

— E o cameră drăguță, dar prea mică. Şi nu-mi plac picturile de pe 
pereţi, cu toţi copilaşii ăştia. De îndată ce Marcus îmi va da banii, am să 
cumpăr o altă vilă, mai mare ca asta, una destul de mare pentru mine şi 
Atretes. Poate să ocupe şi Primus un etaj. 

leşi pe o terasă îngustă privind spre centrul oraşului. Simţea nevoia să-şi 
umple plămânii cu aer curat. Văzu templul în depărtare şi se întrebă dacă 
Atretes aducea jertfe zeiţei pentru triumful lui în arenă. Ochii o usturau. O, 
de-ar fi rămas toate lucrurile aşa cum au fost! De nu l-ar fi introdus Sertes 
pe Atretes în meciul eliminator. 

Sosiră servitorii cu lucrurile ei şi Hadasa se apucă să despacheteze. 

— Las-o pe Cybil să se ocupe de asta, porunci lulia. Vreau să vorbesc cu 
tine. Hadasa ieşi pe terasă. Vreau să-l găseşti pe Atretes şi să-i spui că am 
aranjat o locuinţă permanentă unde vom putea fi împreună oricât de des 
vom dori. Nu-i spune nimic despre Primus. Auzi? S-ar putea să nu 
înţeleagă. Nu încă. E încă foarte necivilizat. E mai bine să-i explic eu totul 
când ne întâlnim. Spune-i doar că trebuie să vină la mine acum. Am nevoie 
de el. 

Hadasa îşi simţi inima grea. 

— ÎI găsesc tot la ludus, doamnă? 

— Nu ştiu, du-te acolo mai întâi. Dacă nu e acolo, Sertes va şti să-ţi 
spună unde e. 

Intrară înapoi şi lulia deschise caseta cu bijuterii. Încruntându-se, îşi 
trecu uşor mâna peste colierul de perle. Apoi trecu la o broşă de aur cu 
rubine. Cântărind piesa în mână, gura i se strânse. Îi plăcea broşa. De ce 
să se despartă de ea? Atretes era liber acum. N-ar fi trebuit să plătească 
ca să-l aducă la ea. O vorbă din partea ei ar fi trebuit să fie de ajuns să-l 
facă să vină din proprie iniţiativă. 

Lăsă să cadă broşa înapoi în cutie şi închise capacul hotărâtă. 

— Spune-i lui Sertes că te-am trimis cu un mesaj pentru Atretes. Îţi va 


spune unde e sau va regreta toată viaţa de n-o face. 


O conduse pe Hadasa la uşă, vorbind în şoaptă ca să n-o audă ceilalţi 
servitori. 

— Să transmiţi mesajul exact cum ţi-am spus. Nicio vorbă despre 
Primus, înţelegi? îi voi povesti chiar eu despre el, dar mai târziu. 

Pornind în îndeplinirea misiunii ce-i fusese încredinţată de stăpâna ei, 
Hadasa se întrebă cum de-l cunoştea lulia atât de puţin pe Atretes, când 


petrecuseră atât de mult timp împreună. 


În timp ce Atretes zăcea pe masă şi rănile îi erau cusute şi presărate cu 
sare, înalții oficiali ai Romei veniră să-l invite acasă la vilele lor. 

— Scoate-i afară de aici, urlă Atretes către Sertes. 

— Cum doreşti, răspunse acesta. 

Nu fusese decizia lui ca Atretes să lupte în meciul eliminator. 
Proconsulul o ceruse după ce primise vorbă de la împărat că barbarul 
trebuia să fie inclus. Sertes nu putuse refuza şi, cu toate că proconsulul îi 
plătise suficient cât să-şi scoată banii pe care-i cheltuise cu achiziţionarea, 
găzduirea şi îngrijirea lui Atretes, Sertes prevedea totuşi faptul că 
profiturile viitoare vor scădea considerabil. Viu sau mort, Atretes va ieşi de 
sub controlul său. 

Dar Sertes nu era prost. Mai erau şi alte metode de a face bani de pe 
urma germanului, dacă zeiţa îi surâdea. 

Atretes se întoarse la ludus, unde intenţiona să rămână până va decide 
ce avea de gând să facă cu libertatea lui. Sertes îi dădu o cameră mare 
chiar lângă a lui şi îl trată cu respectul cuvenit unui oaspete de onoare. 

După cum se aştepta şi Sertes, o mulţime mare de oameni se strânse în 
faţa porţii ludusului în dimineaţa următoare. Majoritatea erau amorataie, 
aşteptând să-l zărească chiar şi numai pentru o clipă pe idolul lor, dar 
mulţi erau oameni de afaceri veniţi cu tot felul de propuneri în scopul de a 
face bani. Sertes îi strânse pe aceştia într-o sală uriaşă şi îl informă pe 
Atretes că avea oaspeţi însemnați. Bărbaţii se strânseră în jurul 
germanului când acesta intră, devenind din ce în ce mai zgomotoşi în 
încercarea de a se face auziţi. Sertes stătea deoparte şi privea. 

Un bărbat voia să picteze imaginea lui Atretes pe vaze, pe tăvi şi pe 


camee. Mai mulţi voiau să-i vândă vile. Alţii voiau să-l facă coproprietar la 
han. Mai erau şi cei care voiau să-i vândă şarete. Sertes lăsă confuzia să 
crească. 

— Am să-ţi dau cel mai sofisticat car pe care l-am construit şi o pereche 
de cai roibi arăbeşti! îi oferi fabricantul de care. 

Atretes avea expresia unui leu gata de atac. Se uită la Sertes, făcându-i 
semn să intervină. Sertes jură să aducă o jertfă consistentă înaintea lui 
Artemis şi îşi croi drum prin mulţime până lângă Atretes. 

— Oferta ta e ridicolă, îi zise el fabricantului de care. Ştii bine ce profit ți- 
ar aduce numele lui Atretes şi totuşi faci o asemenea ofertă mizerabilă? 

— Mai adaug o mie de sesterţi la oferta mea, zise repede bărbatul. 

— Zece mii şi poate se mai gândeşte, făcu Sertes cu dispreţ. Pe noi vă 
rugăm să ne scuzaţi. 

Îl luă pe Atretes la o parte şi-i spuse în şoaptă: 

— Pot să mă ocup eu de negocieri dacă vrei. Nu ai niciun motiv să stai 
aici. Sunt expert în încheieri de tranzacţii şi ştiu cum să-i fac să ridice 
preţul. Cota mea va fi de 35 la sută din profit. Îţi voi prezenta toate 
ofertele pentru decizia finală, desigur. Am să fac din tine un om foarte 
bogat. 

Atretes puse o mână fermă pe braţul lui Sertes. 

— Vreau o vilă. 

Sertes încuviinţă. 

— Nu trebuie decât să spui ce vrei şi vei primi. Mă ocup eu de asta. 

Va profita de faima lui Atretes cât timp va mai dura. 

Un servitor intră în cameră şi se îndreptă spre Sertes. 

— E aici micuța evreică, domnule. Are un mesaj pentru Atretes. 

— Du-mă la ea, porunci tânărul, ignorând protestele oamenilor care 
aşteptaseră ore în şir să stea de vorbă cu el. 

Sertes îşi ridică mâna. 

— Destul! Atretes are treburi mai importante de rezolvat. Pregătiţi-vă 
ofertele şi veniţi cu ele la mine. Eu i le voi prezenta lui Atretes când va fi 
dispus să le asculte şi vă voi aduce la cunoştinţă decizia lui. Asta-i tot! 

Făcu un semn cu capul uneia dintre gărzile masive. 


— Scoate-i de aici. Am de condus un ludus. 

Atretes o văzu pe Hadasa aşteptând dincolo de poarta închisă a 
ludusului. 

— Pleacă, îi spuse el servitorului şi păşi pe nisip până la ea. 

Faţa ei se umplu de duioşie când îl zări. Zâmbi şi făcu o plecăciune 
adâncă. 

— Lăudat fie Domnul pentru marea Lui îndurare, zise ea. Eşti viu şi 
nevătămat! 

El îi zâmbi la rândul lui, amintindu-şi de noaptea de la stadion şi de 
promisiunea ei că se va ruga pentru el. Bunătatea ei îl umplu cu o căldură 
cum nu mai simţise de ani de zile. Oare rugăciunile către zeul ei îl ţinuseră 
în viaţă? 

— Da, sunt viu şi nevătămat. Şi liber, adăugă el. Îmi aduci veşti de la 
lulia? 

Comportamentul ei se schimbă brusc. Îşi plecă imediat ochii şi 
transmise mesajul. Atretes ascultă şi fiecare cuvânt îi ardea mândria 
rănită. Un muşchi înţepeni, apoi se zbătu pe maxilarul lui. 

— Trebuie? zise el cu răceală. Spune-i stăpânei tale că lucrurile nu vor 
mai fi ca înainte. Eu am să trimit după ea când am să fiu pregătit. 

Se întoarse şi porni înspre cazarmă. 

— Atretes, zise Hadasa, grăbindu-se să-l ajungă. Vă rog. Nu-i întoarceţi 
spatele acum. 

El o privi mânios. 

— Reaminteşte-i stăpânei tale că nu mai sunt un sclav pe care să-l 
cheme când are ea chef şi după bunul ei plac. 

Ea îl privi implorator. 

— Vă iubeşte, domnule. Nu are nicio intenţie să vă jignească. 

— A, dar stă în firea romanilor să jignească, nu-i aşa? lar ea e romană, 
nu-i aşa? Născută şi crescută în mândrie şi în aroganță. 

Hadasa îşi puse mâna cu blândeţe pe braţul lui şi zâmbi trist. 

— Mândria şi aroganţa nu sunt numai ale romanilor, Atretes. 

În mod surprinzător, mânia lui se topi. Faţa i se înmuie într-un zâmbet 


strâmb şi izbucni într-un râs amar. 


— Poate că nu, zise el cu regret. 

Era o mică făptură ciudată cu ochii atât de blânzi că aveau efectul unei 
mări liniştite. 

— Fiţi blând cu ea, Atretes, şi va face tot ce-i veţi cere. 

Hadasa ştia că acesta era adevărul. Un cuvânt bun, iubitor din partea lui 
Atretes şi lulia ar fi putut chiar să se întoarcă de la îngrozitoarea cale pe 
care apucase. 

— Am jurat să nu mai vin niciodată la chemările ei, zise el sec. Şi am să- 
mi ţin jurământul. Făcu un semn spre zidurile înalte ale ludusului şi zise: Şi 
nici n-am de gând s-o dezonorez chemând-o aici. 

O privi pe Hadasa. 

— Spune-i stăpânei tale că am să trimit după ea când voi avea o casă şi- 
o voi putea duce acolo să-mi fie soţie. 

Aceste fiind zise, se depărtă. 

Hadasa se întoarse tristă, neprevăzând decât nenorocire pentru 


amândoi. 


— Unde e? o întrebă lulia când fata se întoarse singură la vila lui Primus. 
Nu i-ai spus că vreau să-l văd? Nu i-ai spus, nu-i aşa? Zi, ce i-ai spus? 

— l-am transmis mesajul, doamnă, exact aşa cum mi-aţi poruncit. 

lulia îi trase o palmă. 

— Evreică necinstită! l-ai spus de Primus, nu? 

O pălmui din nou şi mai tare. 

Hadasa se dădu înapoi speriată, ducându-şi mâna tremurândă la obrazul 
ce parcă-i luase foc. 

— Nu, doamnă. 

— Dacă nu i-ai fi spus nimic de Primus, ar fi aici! 

— A spus că va trimite după dumneavoastră atunci când va avea o casă 
şi va putea să vă ducă acolo să fiţi soţia lui. 

lulia încremeni şi faţa i se albi. Se holbă la Hadasa şi se lăsă pe canapea, 
puterea din picioare părăsind-o brusc. Închise ochii. Ştiuse la ce să se 
aştepte, dar faptul că el se exprimase atât de deschis o făcu să simtă în 
tot trupul o slăbiciune cauzată de confuzie şi dorinţă. 


Hadasa îngenunche înaintea ei. 

— Vă rog, doamnă lulia. Întoarceţi-vă la casa părinţilor dumneavoastră 
şi rămâneţi acolo până va trimite Atretes după dumneavoastră. 

lulia avu un moment de nesiguranţă, dar apoi îi reveniră în minte 
avertismentele lui Calabah, clare şi logice. Dacă s-ar fi căsătorit cu Atretes, 
el ar fi dus-o acasă la el şi n-ar mai fi lăsat-o să plece. Ar fi fost mai rău 
decât Claudius şi Caius la un loc. 

— Nu. 

— Vă rog, imploră Hadasa cu glas blând. Nu rămâneţi aici. 

Confuzia de moment de pe faţa Iuliei dispăru. 

— Dacă mă întorc acum, am să mă fac de râs. Şi nimic nu se va 
schimba. Marcus nu va fi de acord cu Atretes, aşa cum nu e nici cu Primus. 
Râse încet. Poate că Atretes va fi declarat cetăţean roman, dar în inima lui 
va rămâne tot un barbar. S-ar putea ca Marcus să nici nu-mi dea voie să-l 
văd. 

— Marcus vrea să fiţi fericită şi în siguranţă. 

lulia ridică din sprâncene la modul familiar în care Hadasa pronunţase 
numele fratelui ei. Se uită la ea tăcută timp îndelungat şi sămânţa adâncă 
a geloziei, semănată de Marcus însuşi, începu să crească. 

— Nu vrei decât să fii aproape de fratele meu, nu-i aşa? rosti ea cu 
răceală. Eşti ca Bithia şi ca toate celelalte. Se întoarse şi se depărtă. Nu, n- 
am de gând să te ascult. Am să rămân aici. Voi sta de vorbă cu Atretes şi 
va înţelege. 

Îl voi face să înţeleagă. 

Îi va aduce aminte cât de mult urâse el sclavia şi îl va întreba dacă asta 
aştepta acum de la ea. O soţie era o sclavă, o femeie aflată la mila soţului 
ei. În acest fel, erau amândoi liberi. Nimic nu trebuia să se schimbe. Vor 
putea rămâne iubiţi în continuare. Va fi chiar mai bine. Nu va mai trebui 
să-i plătească lui Sertes. Atretes va putea să vină ori de câte ori îi va 
trimite mesaj. 

Şi chiar dacă niciunul din aceste argumente nu-l va îndupleca, ştia ceva 
care-l va face să i se supună. 


Avea să-i spună despre copilul pe care-l purta în pântece. 


Hadasa plecă la loan s-o deplângă pe lulia. 

Apostolul o ascultă, luându-i mâinile între ale lui. 

— Poate Dumnezeu a permis ca lulia să cadă pradă poftelor inimii 
pentru ca să primească în ea însăşi pedeapsa cuvenită pentru greşelile ei. 

Hadasa îl privi cu obrajii brăzdaţi de lacrimi. 

— Mi-am petrecut ore în şir cântându-i psalmi şi povestindu-i istorisiri 
despre David şi Ghedeon, despre lona şi Ilie. Atât de multe poveşti, dar 
nici măcar o dată cea mai mare dintre toate. Când sunt cu lulia, numele lui 
lisus îmi îngheaţă în gâtlej. 

Îşi retrase mâinile, acoperindu-şi faţa. 

loan înţelese. 

— Cu toţii avem momente de teamă, Hadasa. 

— Şi totuşi ţie nu mai ţi-e teamă. Nici tatii nu i-a fost teamă vreodată. 

Îşi aduse aminte cum fusese adus tatăl ei de Benaiah în camera de sus, 
cu faţa bătută, aproape de nerecunoscut şi totuşi a plecat iar şi iar, până 
în ultima zi a vieţii. Cadavrele sunt aruncate peste zid în Valea Hinomului, 
îi spusese Marcu în ziua în care a fost ucis şi, cu ochii minţii, Hadasa l-a şi 
văzut pe tatăl ei zăcând acolo printre mii de morţi aruncaţi peste zidul 
Templului şi lăsaţi să putrezească sub soarele ludeii. 

— După cum ţi-am spus, am cunoscut şi eu frica din plin, zise loan. Când 
au venit şi L-au luat pe Domnul din grădina Ghetsemani, m-a prins un 
soldat roman, iar eu am rupt-o la fugă. A rămas cu cămaşa mea de in 
mână, în timp ce eu am scăpat gol-goluţ. Ochii lui blânzi erau umbriţi de 
ruşine, pe măsură ce-şi amintea. Dar frica nu e de la Domnul, Hadasa. 

— În mintea mea ştiu asta şi totuşi inima îmi tremură. 

— Aduc-ţi povara înaintea lui lisus. 

— Dar dacă povara nu e numai frica, ci şi dragostea? O iubesc pe lulia 
ca şi când ar fi sora mea. 

Ochii lui se umplură de compasiune. 

— Semănăm sămânţa cu lacrimi ca să putem secera cu bucurie. 
Supune-te voinţei lui Dumnezeu. lubeşte-o pe lulia, în ciuda faptelor ei, ca 


prin tine să cunoască harul şi îndurarea fără măsură a lui Cristos. Fii 


credincioasă, pentru ca ea şi alţii să fie sfinţiţi. 

— Dar cum să fie sfinţiţi dacă refuză să creadă? Şi ce să fac cu Calabah? 

— Nimic. 

— Dar câştigă tot mai multă putere asupra luliei. Ca şi când lulia s-ar 
transforma după chipul şi asemănarea ei. Trebuie să fac ceva. 

loan clătină din cap. 

— Nu, Hadasa. Lupta noastră nu e împotriva sângelui şi a cărnii, ci 
împotriva forţelor întunericului. 

— Nu pot să mă lupt cu Satana, loan. Nu am o credinţă destul de 
puternică. 

— Nu te lupti cu el. Împotriveşte-te răului şi rămâi puternică în Domnul, 
Hadasa, lasă-te în mâinile atotputernice ale lui Dumnezeu. El ţi-a dat o 
armură în bătălie. Adevărul, dreptatea Lui, Evanghelia păcii. Credinţa este 
scutul tău, iar Cuvântul îţi este sabie. Roagă-te neîncetat, în duhul, lui 
Dumnezeu. Şi rămâi tare, ca Domnul să poată merge înaintea ta. 

— Am să încerc, zise ea încet. 

loan îi luă mâinile şi le strânse ferm, înconjurând-o cu căldura şi puterea 
lui. 

— Dumnezeu nu dă greş în a-Şi duce la îndeplinire scopul Său cel bun. 
Încrede-te în El şi, atunci când va socoti El de cuviinţă, îţi va deschide gura 
şi-ţi va da cuvinte să vorbeşti. Îi zâmbi. Nu eşti singură! 


întinsă pe una din canapelele din triclinium, lulia alese o delicatesă 
pregătită de noul ei bucătar. Primus îi spunea una din povestirile lui 
obscene, de data aceasta despre un demnitar roman şi soţia lui 
necredincioasă. Învăţase foarte repede că lulia avea un apetit nesăţios 
pentru poveştile lui, apetit pe care Primus era mai mult decât dispus să i-l 
satisfacă. 

— Ştiu despre cine e vorba, Primus, zise ea. Despre Vitellius, n-am 
dreptate? 

El ridică cupa şi închină în cinstea isteţimii ei, zâmbindu-i lui Prometheus 
care stătea sprijinit de el. 


— Ştii bine că nu trădez niciodată un secret, zise el nostim. 


— Poţi să-i dai ce nume vrei, dar îi imiţi atât de bine felul în care îşi 
mişcă buzele că nu am nicio îndoială. E Vitellius. Grăsanul, pomposul, 
săâsâitul Vitellius. 

— Vitellius nu-mi va mai încredința niciodată vreun secret, zise Primus 
cu regret şi se încruntă enervat când Hadasa intră în triclinium cu o altă 
tavă. Prometheus se îndreptă uşor, îndepărtându-se de Primus, care oftă 
iritat. 

— Lasă tava acolo şi pleacă, porunci el scurt, aruncându-i o privire luliei. 
Spune-i, lulia. 

Ea încuviinţă din cap şi Hadasa ieşi tăcută din cameră. 

— Nu-mi place de ea, zise Primus, cu privirea aţintită spre cadrul gol al 
uşii. 

— De ce? întrebă lulia, luând o limbă de colibri cu miere de pe platou. 

— Pentru că de fiecare dată când intră în cameră, Prometheus devine 
agitat. De ce n-o vinzi? 

— Pentru că sunt mulţumită de ea, răspunse lulia şi-şi mai turnă vin. 
Cântă şi-mi spune poveşti. 

— Am auzit şi eu câteva din poveştile ei şi nu-mi plac deloc. În caz că n- 
ai aflat încă, şi Calabah simte o antipatie serioasă pentru sclava ta. 

— Mi-a spus. 

lulia îi aruncă o privire nerăbdătoare şi sorbi din vin. Ştia că nu mai avea 
mult până să se îmbete, dar nu-i păsa. Era mai bine decât să sufere de 
depresie. Nu avea nicio veste de la Atretes, de la Marcus sau de la mama 
ei. Toţi o părăsiseră. Văzu ochii lui Prometheus licărind agitaţi spre boltă şi 
simţi o satisfacţie răutăcioasă. 

Intră un servitor. 

— Doamnă, fratele dumneavoastră a venit să vă vadă. 

Ea se ridică, vărsând vinul pe noul ei palus verde. Puse grăbită jos cupa 
de argint şi-şi duse mâna la capul care i se învârtea. 

— Condu-l la mine, zise ea, lipindu-şi mâinile reci de faţa fierbinte. 

— Arăt bine? îl întrebă pe Primus. 

— Încântătoare, precum o nimfă răsărită din spuma mării. 


Marcus intră în cameră şi păru s-o umple cu prezenţa lui. Era atât de 


frumos, că inima ei crescu de mândrie privindu-l. 

— Marcus, zise ea, întinzându-şi mâinile spre el. 

El i le luă şi o sărută pe obraz. 

— Surioară, zise el cu afecţiune. Apoi se îndreptă şi se uită la Primus. 
Vreau să vorbesc cu sora mea între patru ochi. 

Sprâncenele lui Primus se ridicară batjocoritor. 

— Uiţi unde te afli, Marcus. Aceasta e vila mea, nu ata. 

— Pleacă, Primus, îl expedie lulia ţâfnoasă. Nu l-am mai văzut pe fratele 
meu de săptămâni întregi. 

— Şi ştim şi de ce, nu-i aşa? zise el, privind expresia de pe faţa lui 
Marcus când îl luă de mână pe Prometheus. 

— Vino, Prometheus. Să-i lăsăm pe ăştia să discute despre 
neînțelegerile lor. 

Marcus privi în urma lui. 

— Nu înţeleg cum poţi suporta să vezi ce face cu băiatul ăla, lulia. 

Intrând în defensivă, ea se răzbună. 

— Poate că sunt mai tolerantă cu alţii. Şi cine eşti tu să-l judeci pe 
Primus? Te-am văzut nu odată cu Bithia. 

— E o foarte mare diferenţă. 

— Da, într-adevăr. Primus îi e mai credincios lui Prometheus decât i-ai 
fost tu vreodată Arriei, Fanniei sau altor zece pe care nu le-aş putea numi. 

În plus, continuă ea indiferentă aşezându-se la loc, îl găsesc pe Primus 
extrem de sensibil. A fost nepoliticos cu tine doar pentru că i-ai rănit 
sentimentele. 

Întinse din nou mâna după vinul ei, simțind că are nevoie de el. 

— Nu mă îndoiesc că îţi face pe plac în toate. Dar tu plăteşti facturile, 
nu? 

— Şi ce dacă? Sunt banii mei şi pot să fac ce vreau cu ei. 

Apropo, eu am ales vila asta. E frumoasă, nu-i aşa? Şi în cea mai 
populată zonă a oraşului. Şi mobilierul tot eu l-am ales. De când mă ştiu n- 
am avut un cuvânt atât de greu de spus. 

Marcus îşi dădu seama că trebuia să-şi ţină în frâu mânia. 

— Eşti fericită să trăieşti aşa? 


— Da. Sunt fericită! Mai fericită decât am fost cu un bătrân respingător 
obsedat de studiile lui sau cu un tânăr frumos şi de-o cruzime ieşită din 
comun. Caius mi-ar fi tocat toţi banii pe jocuri de noroc, dacă n-ar fi murit. 

Vocea i se frânse şi mai luă repede o gură de vin. Mâna îi tremura şi 
trase adânc aer în piept să se calmeze. 

— Primus cere foarte puţin, Marcus, zise ea mai încet. Nu reprezintă 
nicio ameninţare pentru mine. Îmi ascultă problemele şi mă încurajează să 
fac tot ce îmi pofteşte inima. În plus, mă face să râd. 

— Eu aş avea grijă ce-i spun, surioară. Primus are un simţ al umorului 
foarte tăios şi adună zvonuri cum adună câinele puricii. Nu-i trebuie mult 
să-i umble gura şi să răspândească orice ştire. Predispoziţia lui pentru 
bârfe l-a ţinut cu bani ani de zile. Oamenii îi plătesc ca să nu vorbească. 

Ea se întinse din nou pe canapea. 

— Stai jos şi mănâncă ceva, Marcus. Arătă cu un gest elegant spre tăvile 
înşirate pe masă. S-ar putea să-ţi îmbunătăţească dispoziţia. 

Marcus observă că purta mai multe inele noi, iar pe platourile cu 
mâncare era expusă o gamă largă de delicatese. Nu făcu niciun 
comentariu. Ce rost avea? Poate mâncarea bogată era de vină pentru 
mijlocul ei îngroşat, dar personal se îndoia de asta. Era aproape sigur că 
era însărcinată şi ştia şi de la cine. 

— Primus nu e în postura de a-mi face rău, nu-i aşa? zise ea, zâmbind 
cinic. Dar dacă eşti îngrijorat, am să-l rog să treacă cu vederea 
comportamentul tău deplorabil. 

— Nu-l ruga să treacă cu vederea nimic! 

— De ce ai venit? făcu ea obosită, dându-şi jos masca de dispreţ arogant 
atât cât el s-o poată zări în spatele ei pe surioara lui vulnerabilă. 

Oftă din greu şi se apropie de ea. 

— lulia, rosti cu blândeţe şi-i luă cupa cu vin din mâini, punând-o 
deoparte. N-am venit să mă cert cu tine. 

— E vorba de tata, zise ea cu ochii sclipind speriaţi. A murit, nu-i aşa? 

— Nu. 

Trupul i se relaxă. 


— l-a spus mama de ce am plecat? 


— i-a spus că eşti în vizită la nişte prieteni. Pare mulţumit cu scrisorile 
pe care i le citeşte ea. 

— Ce scrisori? 

Marcus o privi surprins un moment, apoi scoase o exclamaţie de 
înţelegere. 

Sărmana mama. 

— Cele pe care le scrie în numele tău, se pare. 

lulia se ridică şi se depărtă de el, încercând să scape de sentimentul de 
vinovăţie. 

— M-a vizitat cineva în dimineaţa asta, zise Marcus. Un gardian care a 
fost instruit să te ducă în siguranţă la Atretes. 

lulia se întoarse brusc şi se holbă la el. 

— Atretes a trimis după mine? 

Se întoarse lângă el şi-l luă de mâini. 

— O, Marcus, unde e? Nu i-ai spus să plece, nu-i aşa? Dacă ai făcut asta, 
îmi iau zilele. Jur. 

Ochii i se umplură de lacrimi. 

Marcus îi simţi tremurul. 

— l-am spus că eşti plecată şi l-am întrebat cum poţi ajunge la stăpânul 
lui când te întorci. 

Ea îi dădu drumul şi începu să măsoare camera cu paşi agitaţi. 

— Nu ştiam ce s-a întâmplat sau unde a plecat. Nici nu-ţi poţi închipui 
cât am fost de nefericită. Îl iubesc atât de mult, Marcus, dar când am 
trimis după el, a refuzat să vină la mine. 

— De cât timp durează relaţia ta cu acest gladiator? 

Ea se opri şi-şi ridică bărbia. 

— Nu-mi place felul în care pronunţi cuvântul gladiator. Atretes e acum 
om liber şi cetăţean roman. 

— De cât timp, lulia? 

— De şase luni, zise ea în cele din urmă şi văzu cum el îşi coboară 
privirile mai jos pe trupul ei. 

— Deci copilul pe care-l porţi e al lui. 

lulia roşi şi-şi acoperi protector abdomenul. 


— Da. 

— El ştie? 

Ea clătină din cap. 

— N-am avut încă ocazia să-i spun. 

— Evident, nu ştie nici de căsătoria ta cu Primus, căci altfel nu şi-ar fi 
trimis garda la mine să te aducă la el. 

— Am avut de gând să-i spun acum câteva săptămâni, dar nu ştiam 
unde 

e. 

— Cu puţin efort, ai fi putut să afli. Cum îi vei explica relaţia ta cu 
Primus? lulia, am stat de vorbă cu gardianul lui. Atretes a cumpărat o 
proprietate la câteva mile de la ieşirea din Efes. Vrea să te ia de soţie. 

Rămase cu faţa în altă parte, dar Marcus se ridică şi se duse spre ea. O 
întoarse spre el şi văzu că plânge. 

— Nu poţi să trădezi un om ca Atretes, zise el blând. 

— Nu l-am trădat! strigă ea, eliberându-se. Sper că nu crezi că aş putea 
să mă culc cu Primus. Nu mă culc cu el! Nu mă culc cu nimeni! 

— Sper că Atretes va avea răbdare să-i dai această explicaţie. Nu poţi să 
te joci cu un astfel de om. 

— M-am mutat cu Primus înainte ca Atretes să fie eliberat zise ea, 
evitându-i privirea. 

— Minţi şi amândoi stim asta. Te-ai mutat cu Primus după jocurile din 
Efes. 

— Dar Atretes nu trebuie să ştie asta! Nu e vorba decât de o singură zi 
diferenţă. - O zi. 

Ochii lui se îngustară. 

— Ştiai că eşti însărcinată când te-ai mutat cu Primus? Când ea îşi 
întoarse privirea, el înţelese că ştiuse. 

— Pe toţi zeii, de ce te-ai mutat aici dacă erai îndrăgostită de Atretes? 

— Dacă ţi-aş fi spus de el, nu mi-ai mai fi dat voie să-l văd, ştii asta. 

— Posibil, recunoscu Marcus. Dar probabil că n-ai fi pus mai mare preţ 
pe părerea mea decât in cazul lui Primus. Ascultă-mă, zise el luptându-se 


să nu-şi piardă cumpătul. În momentul ăsta, aş fi de acord cu orice mai 


mult decât cu acest aranjament nefiresc în care te-ai băgat. Te duc chiar 
eu la Atretes în clipa asta, dacă vrei. 

— Nu. M-am mutat cu Primus din toate motivele pe care ţi le-am înşirat. 

— Atunci nu-l iubeşti Pe Atretes. 

— Ba îl iubesc, dar n-aş putea niciodată să mă mărit cu el. Gândeşte-te 
puţin, Marcus. El nu judecă ca un roman. De fapt, urăşte Roma, o urăşte 
din toată inima. Dacă am obosi unul de celălalt şi m-aş îndrăgostii de 
altcineva? M-ar lăsa să fiu fericită? Nu. E un barbar. Barbarii îşi îneacă în 
mlaştină soțiile necredincioase. Şi dacă i s-ar năzări să se întoarcă în 
Germania? 

Râse răguşit. Mă vezi locuind într-o colibă jegoasă sau mai ştiu eu unde? 
Dar el m-ar putea face să-l urmez, nu-i aşa? Pentru simplul motiv că sunt 
soţia lui! 

Marcus o ascultă neîncrezător. 

— Chiar crezi că Atretes va veni la tine acum şi-ţi va fi iubit, când tu ai o 
relaţie cu un alt bărbat? 

— Nu e acelaşi lucru şi cu Arria? 

El se încruntă. 

— La ce te referi 

— Şi tu ştiai de riturile ei cu diferiţi gladiatori. Îţi povestea chiar ea 
despre ele, îţi aduci aminte? Te întrebam de ce îi permiţi să-ţi fie infidelă şi 
mi-ai răspuns că Arria e liberă să facă ce vrea. Şi tu la fel. 

— N-am intenţionat niciodată s-o iei drept model pe Arria. 

— Nici n-am făcut-o. Modelul meu eşti tu. 

Marcus se holbă la ea înlemnit, în tăcere. 

lulia îl sărută pe obraz. 

— Nu fi aşa de surprins. Ce altceva ai fi aşteptat de la o soră care te 
adoră? Acum spune-mi unde e Atretes. După ce îi spuse, ea se aşeză. Sunt 
obosită, zise, ameţită de la vinul pe care îl băuse. Se lăsă pe spate pe 
perne şi închise ochii. Poţi să-i spui şi mamei despre copil, dacă vrei. Gura 
ei schiţă un zâmbet amuzat. Poate îşi va face o părere mai bună despre 
Primus. 


Marcus se aplecă şi o sărută pe frunte. 


— Mă îndoiesc. 

ÎI prinse de mână. 

— Ai să te întorci? 

— Da. Poate pot să îndrept ce am făcut. 

Ea îi sărută mâna. 

— N-aş crede. 

Zâmbi, gândindu-se că o tachinează ca de obicei, fără să sesizeze 
asprimea din glasul lui. 

leşind din cameră, Marcus o zări pe Hadasa stând pe o bancă cu mâinile 
împreunate la întâmplare în poală. Se ruga oare? Fata îşi ridică capul şi îl 
văzu. Se ridică graţioasă, plecându-şi privirea cu respect. Marcus străbătu 
încăperea şi se opri în faţa ei. Trecu un moment până reuşi să vorbească. 

— Mamei şi tatii le e dor de tine. 

— Şi mie mi-e dor de ei, domnule. Cum îi merge tatălui dumneavoastră? 

— Tot mai rău. 

— Îmi pare rău, zise ea blând. 

El ştia că o spune din toată inima şi sinceritatea ei îl umplu de o durere 
inexplicabilă. Îşi întinse mâna şi lăsă palma să-i alunece pe braţul ei. 

— Am să găsesc eu o cale să te aduc acasă, zise el răguşit. 

Ea se feri de atingerea lui. 

— Doamna lulia are nevoie de mine, domnule. 

Marcus îşi lăsă mâna să-i cadă pe lângă trup şi Hadasa trecu pe lângă 
el. 

— Şi eu am nevoie de tine, zise tânărul încet şi o auzi oprindu-se în 
spatele lui. Când îşi întoarse capul, văzu că îl privea cu lacrimi în ochi. Apoi 
se întoarse din nou şi plecă în triclinium. La lulia. 

Auzind zgomot de sandale deasupra lui, Marcus îşi ridică brusc privirea. 

— Ne vom revedea curând, nu-i aşa, Marcus? întrebă Primus zâmbindu-i. 
Se crispă, trimiţându-i un rânjet. 

— O, da. Sunt convins că ne vom revedea. 

Râsul batjocoritor al lui Primus pluti până în peristil, în timp ce Marcus se 
întoarse şi se îndreptă cu paşi grăbiţi spre uşă. 


Atretes o apucă pe lulia de încheieturi şi-i smulse mâinile din jurul 
gâtului său. Tremurând de mânie ucigătoare, o îmbrânci de lângă el. 

— Dacă n-ai purta un copil în pântece, te-aş omori, zise încleştându-şi 
dinţii şi ieşi din cameră. 

lulia alergă după el. 

— E copilul tău! Jur! Nu te-am trădat. Primus nu înseamnă nimic pentru 
mine. Atretes! Nu mă părăsi! Ascultă-mă! Ascultă-mă! strigă ea în hohote. 
Atretes! 

Sărind în car, Atretes apucă hăţurile şi mână caii. Cei doi armăsari albi o 
luară pe stradă. Strigând din nou, el luă biciul şi-i făcu să meargă şi mai 
repede, până ajunseră să gonească cu toată viteza. Oamenii se fereau din 
drumul lui blestemând. 

Ajunse la capătul oraşului şi goni mai departe. Vântul care-i bătea în 
faţă nu-i potoli mânia. Vila cumpărată de el se ridica în faţa lui pe un deal 
înverzit. Un gardian îl văzu venind şi deschise poarta. El ţâşni prin ea şi 
întoarse carul, împrăştiind în jur un val de pietricele. Aruncând frâiele, 
cobori şi lăsă animalele legate fremătând agitate, iar el porni cu paşi 
hotărâți spre casă, pe treptele de marmură. 

— Dispăreţi din faţa mea! le strigă el sclavilor care se pregătiseră s-o 
întâmpine pe tânăra stăpână. Cu un strigăt sălbatic, răsturnă masa întinsă 
cu bucate. Platouri de aur şi de argint căzură huruind pe podea, cupele se 
izbiră de perete, împroşcând picturile murale. Lovi cu piciorul în masă, 
sparse în mii de ţăndări sticla purpurie şi vărsă vazele corintiene din bronz. 
Smulgând tapiseriile babiloniene de pe perete, le sfâşie în două. Răsturnă 
canapelele şi distruse pernele orientale de mătase. 

Trecând prin boltă, intră în camera ce-i fusese pregătită luliei. 
Răsturnând vasul de jăratic, împrăştie tăciuni aprinşi pe sub patul uriaş şi 
peste baldachinul moale de pânză ce se întindea deasupra lui şi de jur 
împrejur. Focul izbucni imediat. După ce patul se aprinse, Atretes luă o 
ladă mare de pe o frumoasă masă sculptată şi împrăştie perlele şi 
giuvaerurile pe podeaua cu mozaicuri de marmură. 

Când ieşi din odaie, văzu că o parte dintre tinerele pe care le cumpărase 


s-o slujească pe lulia se uitau la el cu ochii măriţi de groază. 


— Sunteţi libere, zise el şi, când ele se dădură înapoi câţiva paşi, 
privindu-l de parcă ar fi fost nebun, strigă: leşiţi afară! 

Ele fugiră din calea lui. 

Merse în curtea interioară şi se aplecă peste fântâna neacoperită. Luând 
apă în căuşul palmelor, se stropi pe faţă. Respirând greu, se aplecă să-şi 
scufunde tot capul, dar se opri când îşi văzu imaginea reflectată de luciul 
apei. 

Arăta ca un roman. Avea părul tuns scurt şi avea aur la gât. Apucând 
partea din faţă a tunicii brodate cu aur, o sfâşie de pe el. Smulse 
medalionul înfăţişând un gladiator care saluta şi-l aruncă în curte, apoi îşi 
dădu capul pe spate şi scoase un urlet sălbatic, care se înălţă şi se înteţi 
până fu auzit şi de păstorii ce-şi păşteau turmele pe dealuri. 


CAPITOLUL 34 


Phoebe le trimise vorbă lui Marcus şi luliei să vină imediat, pentru că 
tatăl lor era pe moarte. Îi spuse servitoarei care plecă după lulia: 

— Ai grijăs-o aducă şi pe Hadasa cu ea. 

Marcus sosi cel dintâi şi se duse la tatăl său. Când veni lulia, Phoebe se 
simţi uşurată s-o vadă pe Hadasa alături de ea. lulia intră, dar se opri când 
se apropie de pat. Trecuseră câteva săptămâni de când nu-l mai văzuse pe 
tatăl ei şi ravagiile făcute de boală o şocară şi o umplură de repulsie. Cu 
un strigăt înăbuşit, ieşi fugind din cameră. Phoebe o ajunse repede din 
urmă. 

— lulia! 

Fata se întoarse şi vorbi, fără să se oprească. 

Nu vreau să-l văd aşa, mamă. Vreau să mi-l amintesc cum era înainte. 

— Ela cerut să te vadă. 

— De ce? Să-mi spună că l-am dezamăgit? Să mă blesteme înainte de a 
muri? 

— Ştii bine că n-ar face una ca asta. Te-a iubit întotdeauna, lulia. 

lulia îşi puse mâna pe pântecul umflat din cauza sarcinii avansate. 

— Simt copilul cum mişcă. Nu-mi face bine să fiu acolo. Nu am voie să 
mă enervez. Voi aştepta în peristil. Am să rămân acolo până e gata. 

Marcus ieşi şi îşi văzu sora în pragul unei crize de isterie. Puse o mână 
pe umărul mamei sale. 

— Vorbesc eu cu ea, zise. 

Phoebe se întoarse şi o privi pe Hadasa, întinzându-i mâna: 

— Vino cu mine, zise ea cu glas moale şi intrară împreună la Decimus. 

Hadasa simţi o milă copleşitoare pentru stăpânul ei. O pătură de lână 
împletită cu măiestrie îi acoperea trupul costeliv. Braţele îi zăceau moi pe 
lângă corp, cu venele evidenţiindu-se prin pielea albă a mâinilor subţiri. În 
cameră domnea mirosul morţii, dar expresia din ochii lui era cea care o 
făcea s-o podidească plânsul. 

Marcus o aduse pe lulia. Aceasta îşi recăpătase controlul, dar, în 


momentul în care dădu cu ochii din nou de tatăl ei, începu să plângă. Când 


Decimus îşi întoarse spre ea ochii înfundaţi în orbite, plânsul i se înteţi. 
Bolnavul îşi ridică mâna slăbită. Văzând-o că ezită, Marcus o prinse de 
umeri şi o împinse mai în faţă. O făcu să se aşeze pe scaunul de lângă pat, 
iar ea îşi acoperi faţa cu mâinile şi se aplecă înainte, plângând în hohote. 
Decimus îşi puse mâna peste creştetul ei, dar ea se feri de atingerea lui. 

— lulia, gemu el, şi-şi întinse din nou mâna spre ea. 

— Nu pot, strigă lulia. Nu mai pot suporta. 

Încercă să treacă de Marcus. 

— Las-o să plece, zise Decimus cu glas stins, cu mâna căzându-i moale 
pe lângă corp. Închise ochii, în timp ce lulia se grăbi afară din cameră. O 
auziră cu toţii plângând în timp ce fugea pe coridor. 

— E tânără, şopti el. A văzut prea multă moarte deja. Respira cu greu. 
Hadasa e aici? 

— A plecat să stea lângă lulia, zise Phoebe. 

— Aduceţi-o la mine. 

Marcus o găsi într-o mică firidă din peristil, liniştind-o pe sora lui. 

— Hadasa. Vrea tata să te vadă. 

Ea îşi desprinse braţele din jurul luliei şi se ridică repede. 

lulia îşi ridică capul. 

— De ce vrea s-o vadă pe ea? 

— Du-te, îi porunci el Hadasei şi se întoarse spre lulia. 

— Poate că are nevoie de mai multă mângâiere decât tine şi ştie că ea i- 
o poate oferi, zise el, neputându-şi stăpâni iritarea din glas. 

— Nimeni nu mă înţelege, zise ea cu amărăciune. Nici măcar tu. 

începu din nou să plângă. Marcus se întoarse şi se duse cu paşi mari 
după Hadasa. 

— Nimeni nu ştie prin ce trebuie să trec! strigă lulia în urma lui cu glas 
strident. 

Hadasa intră şi rămase în picioare la căpătâiul patului, sub privirile lui 
Decimus. 

— Sunt aici, domnule. 

— Stai jos cu mine puţin, şopti Decimus. 


Ea înconjură patul şi îngenunche lângă el. Când bolnavul îşi ridică mâna 


moale, i-o luă cu blândeţe. El oftă. 

— Atât de multe întrebări. Atât de puţin timp. 

— Suficient pentru lucrurile importante, şopti ea. Îi strânse mâna cu 
blândeţe. Vreţi să-i aparţineţi Domnului, stăpâne? 

— Trebuie să fiu botezat... 

Inima Hadasei tresăltă, dar văzuse destulă moarte în lerusalim ca să-şi 
dea seama că nu mai era timp să-l ducă până la băile familiei. O, 
Dumnezeule, Te rog, dă-mi înţelepciunea Ta şi iartă-mi lipsa de 
înţelepciune. Simti un val de căldură şi de siguranţă drept răspuns. 

— Domnul a fost răstignit între doi tâlhari. Unul şi-a bătut joc de el. 
Celălalt şi-a mărturisit păcatul şi a spus: „lisuse, adu-ţi aminte de mine 
când vei intra în împărăţia ta”, iar Domnul i-a răspuns: „Adevărat îţi spun 
că astăzi vei fi cu mine în paradis”. 

— Am păcătuit mult, Hadasa. 

— Dacă credeţi şi primiţi harul Lui, veţi fi cu Domnul în paradis. 

îngrijorarea din ochii lui Decimus dispăru. Cu mâna tremurătoare luă 
mâna fetei şi o duse la piept. Ea îşi deschise palma peste inima lui. 

— Marcus... 

începu să horcăie. Marcus se aplecă de cealaltă parte a patului. 

— Sunt aici, tată. 

Apucă cealaltă mână a tatălui său. 

Decimus luă slăbit mâna fiului său şi o puse peste a Hadasei. Îşi aşeză 
apoi ambele mâini peste ale lor şi se uită la fiul său. 

— Înţeleg, tată. 

Hadasa îşi ridică privirea când Marcus o strânse ferm de mână. 

Decimus scoase un oftat stins şi prelung. Faţa lui, atât de tensionată şi 
de măcinată de ani de suferinţă, se relaxă. Se sfârşise. 

Degetele lui Marcus slăbiră strânsoarea şi Hadasa îşi eliberă repede 
mâna, dar când mama lui păşi mai în faţă, Marcus îşi ridică capul şi o privi 
drept în ochi. Cu inima tresăltându-i, fata îşi duse mâna la piept şi se 
depărtă de pat. 

— S-a dus, zise Phoebe. Închise blând ochii soţului ei, apoi se aplecă şi-l 


sărută pe buze. 


— Suferinţa ta s-a sfârşit, dragostea mea, murmură ea şi lacrimile 
începură a-i scălda faţa calmă. Se întinse lângă el şi-l îmbrăţişă. 
Odihnindu-şi capul pe pieptul lui, lăsă frâu liber durerii. 


— Desigur, e prea mult pentru tine, zise Primus turnându-i vin luliei. 

A fost o cruzime din partea lor să-ţi pretindă să stai şi să te uiţi la tatăl 
tău cum moare. 

— M-am dus în firidă şi am aşteptat acolo. 

Calabah luă mâna luliei şi o sărută blând. 

— Nu aveai ce face, lulia. 

Uşor deranjată de sărutul lui Calabah, lulia îşi smulse mâna şi se ridică. 

— Poate prezenţa mea l-ar fi liniştit. 

— Prezenţa ta ar fi schimbat ceva? întrebă Calabah blând. A rămas 
conştient până la ultima suflare? 

— Nu ştiu, n-am fost acolo, zise lulia luptându-se cu lacrimile, căci ştia 
că în ochii lui Calabah plânsul era un semn de slăbiciune. 

Calabah suspină. 

— Şi acum i-ai lăsat să te facă să te simţi vinovată. Am dreptate? Când 
ai să înveţi odată, lulia? Vinovăţia este o înfrângere. Trebuie să-ţi foloseşti 
puterea voinţei ca să o depăşeşti. Concentrează-te asupra unui lucru care- 
ţi face plăcere. 

— Nimic nu-mi face plăcere, făcu lulia nenorocită. 

Colţurile gurii lui Calabah se lăsară în jos. 

— Sarcina te face atât de fragilă emoţional. Păcat că n-ai făcut avort mai 
repede. 

lulia strânse pumnul. 

— N-am să fac avort defel. Ti-am mai spus asta, Calabah. De ce continui 
să insişti? îi aruncă o privire fioroasă, acoperindu-şi protector cu mâna 
abdomenul umflat. E copilul lui Atretes. 

Ochii lui Calabah se măriră de surprindere batjocoritoare. 

— Sper că nu continui să speri că se va întoarce la tine, nu? 

— Mă iubeşte. După ce se va gândi mai bine, sunt sigură că se va 
întoarce. 


— A avut câteva luni la dispoziţie să se gândească, lulia, şi n-ai mai 
primit nicio veste de la el. 

lulia se întoarse cu spatele. 

— Am trimis-o pe Hadasa la el. Ea-l va face să înţeleagă că e copilul lui. 

— Şi crezi că asta va schimba ceva? 

— Mă surprinde încrederea ta în micuța trădătoare evreică, spuse 
Primus plin de ură faţă de tânăra sclavă. 

— Hadasa nu e trădătoare, protestă lulia. Ea ştie că n-am mai fost cu 
niciun bărbat după Atretes. Îi va spune. Atunci se va întoarce şi mă va 
implora să-l iert. 

— Mai degrabă va încerca să ţi-l fure, aşa cum mi l-a furat mie pe 
Prometheus. 

— Hadasa n-are nici cel mai mic interes faţă de catamitul tău, zise lulia 
dezgustată. 

— Crezi? Am văzut-o stând în firidă cu Prometheus şi îl ţinea de mână! 
Mai spune-mi acum că e inocentă! 

Calabah zâmbi discret cu ochii întunecaţi strălucind de o satisfacţie 
animalică. 

— Poate băiatul începe să se sature de tine, Primus, zise ea aţâţându-i 
gelozia. Adevărul e că l-ai descoperit pe când era foarte tânăr şi încă nu 
gustase din toate plăcerile vieţii. 

Chipul lui Primus păli. 

— Sugestia ta e ridicolă, zise lulia arogantă. Hadasa e fecioară şi va 
rămâne aşa până la moarte. 

— Nu dacă are şi fratele tău un cuvânt de spus, comentă Primus. 

lulia înţepeni. 

— Cum îndrăzneşti? 

Netulburat de furia ei, Primus se lăsă pe spate vizibil satisfăcut de 
impactul spuselor sale. 

— Deschide-ţi ochii, dragă lulia. Crezi că Marcus vine să te vadă pe tine? 
Vine s-o vadă pe sclava ta. 

— E o minciună! 


— Crezi? îţi aminteşti ziua aceea când a venit să-ţi spună că Atretes a 


trimis după tine? Poate că nu, pentru că băuseşi puţin cam mult vin. În 
timp ce tu moţăiai fără griji, eu l-am văzut pe Marcus ieşind. Evreica ta 
stătea chiar acolo, aşteptându-l sub cupolă. El a luat-o de mână şi, crede- 
mă, expresia de pe faţa lui era ceva ce merita văzut. 

— Nu ziceai tu că tatăl tău a cerut s-o vadă? întrebă Calabah cu o 
curiozitate calculată. lulia o privi şi buzele i se întredeschiseră. 

Calabah îi aruncă o privire lui Primus şi clătină din cap. 

— Şi totuşi copila are încredere în ea, zise. O privi din nou pe lulia cu 
ochii plini de milă. 

— Ai trimis o viperă la iubitul tău, zise Primus plin de răutate. Ştii ce va 
face? Exact ce a făcut cu Prometheus al meu. Îşi va înfige colții în Atretes 
şi-l va asalta cu minciunile ei veninoase. 

lulia tremura violent. 

— N-am de gând să te ascult. Vorbeşti ca o femeie plină de ranchiună, 
zise ea, întorcându-le spatele. 

— Spune-i tu, Calabah, zise Primus frustrat. Pe tine te va asculta. 

— Nu e nevoie să-i spun, rosti Calabah cu calm. Ştie şi ea deja. Dar încă 


nu are destul curaj să facă ceva în privinţa asta. 


Hadasa stătea printre ruinele arse ale vilei pe care Atretes o cumpărase 
pentru lulia. 

— Nu-i aici, îi zise un bărbat care locuia prin apropiere. E undeva, pe 
dealuri şi a înnebunit de tot. 

— Cum l-aş putea găsi? 

— Cel mai înţelept ar fi să-l laşi în pace, zise omul, lăsând-o singură în 
mijlocul dărâmăturilor. 

Hadasa ieşi şi se rugă lui Dumnezeu s-o ajute să-l găsească pe Atretes. 
Rătăci pe dealuri un timp care ei i se păru ore întregi şi îl găsi în cele din 
urmă aşezat pe deal, cu privirile aţintite în jos spre ea. Părul îi era ca o 
coamă, avea coapsele încinse şi purta o haină din piele de urs. În mâini 
ţinea o suliță înspăimântătoare. Ochii lui albaştri o întâmpinară cu răceală 
când se apropie de el. 

— Pleacă, îi zise cu glasul îngheţat, fără viaţă. 


Ea se aşeză lângă el şi nu zise nimic. El o privi îndelung şi aspru, după 
care îşi întoarse ochii înapoi spre valea unde se afla marele oraş. Rămase 
aşa ore în şir, mut, rece şi dur ca o piatră. Hadasa stătu alături de el în 
tăcere. 

Soarele asfinţea şi întunericul se lăsa asupra văii. Atretes se ridică şi 
Hadasa îl văzu depărtându-se pe o potecă umblată ce ducea într-o 
peşteră. Merse după el. Intrând, văzu că aranja lemnele pentru foc. Se 
aşeză cu spatele sprijinit de perete. 

Tânărul apucă frameea şi o îndreptă spre ea. 

— Pleacă de aici sau te omor! Ea studie frameea şi apoi îl privi în ochi. 
leşi afară! întoarce-te la târfa pe care o slujeşti! 

Fata nu schiţă nicio mişcare şi nu prezentă nicio urmă de teamă. ÎI 
privea doar cu ochii aceia căprui, frumoşi, plini de compasiune. 

Atretes se dădu înapoi încet şi lăsă frameea jos. O privi fioros şi îi 
întoarse spatele, ghemuindu-se în faţa focului, hotărât să o ignore. 

Hadasa îşi plecă capul şi se rugă în tăcere, cerând ajutor. 

— Acum ar vrea să vin înapoi, nu-i aşa? încă mai crede că are putere 
asupra mea! 

Hadasa îşi ridică capul. Tânărul stătea cu spatele spre ea, aplecat 
deasupra flăcărilor ce pâlpâiau. Se simţi copleşită de durere pentru el. 

— Da, răspunse ea sinceră. 

Atretes sări în picioare, cu trupul mânat de puterea furiei. 

— Du-te înapoi şi spune-i că pentru mine e moartă! Spune-i că am jurat 
înaintea lui Tiwaz şi a lui Artemis să nu mai dau niciodată faţă cu ea. 

Se opri la gura peşterii şi rămase acolo, cu ochii aţintiţi în întuneric. 

Hadasa se ridică. Se duse lângă el şi stătu acolo, privind în noaptea 
înstelată. Rămase tăcută timp îndelungat, apoi grăi cu glas foarte blând: 

— Cerurile vorbesc despre slava lui Dumnezeu şi întinderea lor vesteşte 
lucrarea mâinilor Sale... 

Atretes intră înapoi în peşteră şi se aşeză. Îşi trecu degetele prin părul 
auriu şi-şi lăsă capul în mâini. După un moment, îşi lăsă mâinile jos se uită 
la ele. 

— Ştii câţi oameni am ucis la viaţa mea? O sută patruzeci şi şapte. Pe 


numărate. 

Râse aspru. Am ucis probabil încă vreo cincizeci înainte, legionari 
romani care au pătruns în Germania, crezând că pot să ne ocupe 
pământurile şi să ne transforme în sclavi fără luptă. l-am ucis cu plăcere, 
ca să-mi protejez familia, ca să-mi apăr satul. Îşi întoarse mâinile şi se 
holbă la palmele lui. Apoi am ucis pentru plăcerea Romei, zise el amar şi 
strânse pumnii. Am ucis ca să supraviețuiesc. Îşi trecu din nou degetele 
prin păr. Îmi aduc aminte faţa fiecăruia dintre ei, Hadasa. Pe unii i-am ucis 
fără cel mai mic regret, dar au fost alţii... 

Îşi strânse pleoapele când îşi aminti cum îngenunchease Caleb, 
ridicându-şi capul pentru ultima lovitură mortală. Şi germanul. Atretes îşi 
aminti cum trecuse frameea prin inima confratelui său. 

Deschise din nou ochii, dorindu-şi să-şi şteargă toate acele feţe din 
minte şi ştiind că n-o va putea face niciodată. 

— l-am ucis pentru că am fost nevoit. l-am ucis pentru că doream să-mi 
câştig libertatea. Scrâşni din dinţi şi muşchii maseteri i se încordară. 
Libertate! O am acum, înscrisă într-un document oficial. O port atârnată la 
gât. 

Prinzând pandantivul de fildeş în pumn, rupse lanţul de aur şi-i întinse 
dovada libertăţii lui. 

— Pot să merg oriunde vreau. Pot să fac ce vreau. Oamenii mi-au adus 
jertfe la picioare ca şi când aş fi fost unul dintre zeii lor şi m-au îmbogăţit, 
încât am ajuns să am o vilă chiar lângă cea a proconsulului Romei. Sunt 
liber! Izbucni într-un hohot aspru, fără veselie, şi aruncă medalionul de 
fildeş şi lanţul de aur, izbindu-l cu putere de peretele peşter i. Nu sunt liber 
de nimic. Port încă jugul lor în jurul gâtului sufocându-mă. N-am să mă 
eliberez niciodată de ce mi-a făcut Roma. M-a folosit pentru plăcerea ei. M- 
a adorat pentru că i-am făcut sângele să-i clocotească. l-am satisfăcut 
pofta. N-a trebuit decât să-mi poruncească şi eu am ascultat. 

Îşi ridică privirea spre Hadasa, care stătea la gura peşterii, cu faţa ei 
blândă, şi zâmbi amar. 

— Roma. lulia. Una şi aceeaşi. 


Hadasa văzu zbuciumul interior ce se citea pe faţa aspră, frumoasă a lui 


Atretes. 

— Din adâncuri am strigat către Tine, o, Doamne. Dumnezeule, auzi-mi 
glasul! Deschide-ţi urechile la strigătul meu şi ai milă. Dacă Tu, Doamne, ai 
ţine cont de păcatele noastre, cine ar putea să stea înaintea Ta? Dar la 
Tine este iertare. 

Văzu încruntarea pe chipul lui şi veni înăuntru, îngenunchind lângă el. 

— Viaţa este o călătorie, Atretes, nu destinaţia noastră finală. Eşti 
prizonierul propriei amărăciuni, dar poţi fi liber. 

El privi în foc deznădăjduit. 

— Cum? 

Ea îi spuse. 

Atretes clătină din cap. 

— Nu, zise el ferm şi se ridică. Numai un dumnezeu slab i-ar ierta pe cei 
care l-au răstignit pe fiul lui pe cruce. Un dumnezeu cu putere şi-ar nimici 
duşmanii. l-ar rade de pe faţa pământului. 

Merse din nou la gura peşterii. 

— Ura e cea care te ţine în robie, Atretes. Alege iertarea şi dragostea. 

— Dragostea, făcu el dispreţuitor, cu spatele spre ea. Ca şi dragostea 
mea pentru lulia? Dragostea nu te face liber. Ea pune stăpânire pe tine şi 
te face slab. Şi atunci când eşti cel mai vulnerabil, când te laşi în voia 
speranţei, te trădează. 

— Domnul nu te va trăda, Atretes. 

EI îşi întoarse privirea spre ea. 

— N-ai decât să rămâi cu dumnezeul tău cel slab. Lui Caleb nu i-a fost 
de prea mare folos. Dumnezeul meu e Tiwaz. Un dumnezeu plin de putere! 

— Aşa să fie oare? întrebă ea blând şi se ridică. Păşi spre gura peşterii şi 
privi în ochii lui încă aprinşi de mânie. E destul de puternic să-ţi dea pacea 
minţii după care tânjeşti? îşi puse mâna uşor pe braţul lui. Copilul e al tău, 
Atretes. 

El îşi smuci braţul, ferindu-se de atingerea ei. 

— Chiar dacă lulia mi l-ar pune la picioare, aş pleca fără să privesc 
înapoi. 


Hadasa văzu că vorbea serios. Ochii i se umplură de lacrimi. 


— Domnul să aibă milă de tine, şopti ea şi păşi afară în noapte. 
Atretes o urmări cum coboară cărăruia îngustă. Nu-şi luă ochii de la ea 


nici chiar atunci când ajunse la drumul ce ducea înapoi spre Efes. 


lulia se întoarse la cererea lui Marcus, privindu-l ciudat. 

— Vrei s-o vezi pe Hadasa? 

— Da. Într-o chestiune destul de importantă. 

— Ce chestiune? întrebă ea părând oarecum interesată. 

— O problemă personală, zise el supărat că era luat la întrebări. Am să-ţi 
răspund după ce voi sta de vorbă cu ea. E aici sau ai trimis-o undeva? 

— Tocmai s-a întors de unde am trimis-o, zise ea cu glas straniu şi bătu 
din palme. Zgomotul răsună violent în liniştea din peristil. Trimite-o pe 
Hadasa, îi zise ea unuia dintre servitorii lui Primus. 

ÎI privi din nou pe fratele ei şi zâmbi. Întrebă de mama lor, dar nu se 
arătă prea interesată când el îi spuse că părea să facă faţă durerii cu o 
seninătate surprinzătoare. 

Auzind zgomot de paşi, Marcus se întoarse şi o văzu pe Hadasa. Ea ieşi 
pe sub o boltă în lumina soarelui şi se îndreptă spre el cu o graţie plină de 
umilinţă care-l făcu să se înfioare de durere. Nu-l onoră cu nicio privire. 

— Aveţi nevoie de mine, doamna mea? întrebă ea cu capul plecat. 

— Nu. Fratele meu are nevoie de tine, rosti lulia cu răceală. 

Marcus îşi privi sora cu asprime. 

— Va trebui să mergi în dormitorul de la etajul al doilea şi să-l aştepţi 
acolo... 

— lulia, zise Marcus, aprinzându-se de mânie, dar ea îl ignoră. 

— Aşteaptă până va veni la tine şi apoi fă tot ce-ţi cere el. Ai înţeles? 

Marcus văzu confuzia şi teama de pe faţa Hadasei şi simţi un impuls să- 
şi lovească sora. 

— Lasă-ne, Hadasa. 

Ea păşi înapoi nesigură, privind când la unul, când la celălalt, ca şi când 
ar fi înnebunit amândoi. 

— Târfă ordinară! ţipă lulia deodată şi se repezi spre Hadasa, ridicându- 


şi mâna s-o lovească. Marcus i-o prinse din zbor şi o întoarse brutal cu faţa 


spre el. 

— Lasă-ne. Acum! îi porunci Marcus cu asprime fetei. 

După ce plecă, o scutură violent pe lulia. 

— Ce se întâmplă cu tine? Sarcina asta te-a scos din minţi? 

— E adevărat ce mi-a spus Primus, zise lulia împotrivindu-se. 

— Ce ţi-a spus Primus? întrebă el, simțind un nod în stomac. 

— Mi-a spus că vii s-o vezi pe Hadasa, nu pe mine. lar eu i-am răspuns 
că e ridicol. Fratele meu îndrăgostit de o sclavă? E absurd! l-am spus că vii 
să mă vezi pe mine - pe mine! lar el m-a avertizat să-mi deschid ochii şi să 
văd ce se petrece în jurul meu. 

— Nimic nu se petrece. Ai băut din otrava lui Primus, zise Marcus 
încordat. Nu-l asculta. 

— Dacă nu e adevărat, de ce ai venit să-mi spui că vrei să vorbeşti cu 
Hadasa? 

— Din motive personale, care nu au nimic de-a face cu Primus şi cu 
nimeni altcineva. 

Zâmbetul ei nu prevestea nimic bun. 

— Motive personale, repetă ea cu dispreţ. Nu vrei să-mi spui, nu-i aşa? 
Nu poţi s-o faci pentru că asta ar însemna să recunoşti că ţii mai mult la ea 
decât la mine! 

— Gelozia ta e deplasată. Tu eşti sora mea! 

— Da. Sunt sora ta şi merit puţină loialitate. Dar o primesc oare? 

— Ştii bine că da. Ştii bine că ai primit-o întotdeauna. Dându-şi seama 
de echilibrul ei emoţional fragil, o luă de mâini. lulia, uită-te la mine. În 
numele zeilor, zise el şi o smuci din nou. Ti-am spus să te uiţi la mine. Ce 
simt faţă de Hadasa n-are nicio legătură cu dragostea mea pentru tine. Te 
ador la fel cum te-am adorat întotdeauna. 

— Dar pe ea o iubeşti. 

El ezită, apoi respiră greu. 

— Da, rosti blând. O iubesc. 

— Îi fură pe toţi de lângă mine! 

O eliberă. 


— Ce vrei să spui? 


— Mi l-a furat pe Claudius. 

El se încruntă, întrebându-se ce se petrecea în mintea ei. Ce adevăruri 
primejdioase fuseseră răstălmăcite de Calabah şi Primus în minciuni 
neruşinate, aţâţând firea geloasă a Iuliei? 

— Nu l-ai vrut pe Claudius, îi reaminti el fără menajamente. Tu ai trimis- 
o pe Hadasa la el, în speranţa că-i va distrage atenţia. 

— Şi a făcut-o, nu-i aşa? L-a acaparat complet. Ştii că n-a mai întrebat 
nici măcar o singură dată de mine după ce i-am trimis-o pe Hadasa? 

Nu se gândise la asta până când Calabah nu o întrebase şi pe urmă îşi 
dăduse seama de adevăr. 

— Îşi petrecea ore întregi cu ea, ore în care datoria ei era să mă 
slujească pe mine. 

— Dar te slujea. Făcea exact ce i-ai cerut tu. Ai vrut să-i distragă atenţia 
lui Claudius şi asta s-a şi întâmplat. l-a pus întrebări Hadasei despre religia 
ei. 

lulia îl privi cu răceală. 

— Cum ai putea ştii, dacă nu l-ai întrebat? 

— L-am întrebat, desigur! Poate că nu-ţi mai aduci aminte cât de furios 
eram pe tine că ai trimis-o acolo în locul tău. 

— Îmi aduc aminte, zise ea cu ochii în flăcări. Erai supărat că i-am dat-o 
lui. Şi eu care credeam că erai îngrijorat pentru mine, pentru căsnicia mea. 
Dar nu erai, nu-i aşa? Glasul îi era încărcat de amărăciune şi clătină din 
cap, întorcându-i spatele. Am fost atât de oarbă! zise ea cu un râs sinistru. 
Acum, când privesc în urmă, văd totul atât de clar! Toate acele dăţi când 
credeam că vii la mine pentru că aveam nevoie de tine. Se întoarse spre 
el. Nu era deloc aşa, nu-i aşa, Marcus? N-ai venit la Capua pentru mine. Nu 
te-ai mutat înapoi în vila din Roma şi nici n-ai venit la Efes pentru mine. Ai 
venit pentru ea. 

Marcus o întoarse spre el. 

— Toate acele dăţi am venit ca să fiu cu tine. Nu lăsa pe nimeni să te 
convingă că a fost altfel. 

Abia târziu, mult mai târziu îşi dăduse el seama că Hadasa însemna 


pentru el ce nu mai însemnase nicio altă femeie. lulia fusese principala lui 


preocupare. Până acum. 

lulia îşi feri privirea de mânia lui. 

— Mă întreb ce i-a spus oare lui Atretes toate acele dăţi când am trimis- 
o după el la ludus, ce lucruri care să-l învenineze împotriva mea. 

— Ceea ce s-a întâmplat cu Atretes n-are nicio legătură cu Hadasa, zise 
Marcus supărat. Nu poţi arunca vina pentru prostiile tale asupra ei. 

Tu l-ai îndepărtat, nu Hadasa. 

— Dacă i-ar fi spus că e copilul lui, aşa cum i-am poruncit, ar fi venit. 
Dar iată că n-a venit! Probabil că s-a dus la el să cânte psalmi şi să-l 
îmbrobodească cu poveştile ei. Cedând psihic, izbucni în plâns. Dacă a 
făcut ce i-am cerut, de ce n-a venit? De ce această tăcere duşmănoasă? 

— Pentru că ai crezut că ai să-l poţi avea în condiţiile tale, zise Marcus. 

Şi te-ai înşelat. Cuprins de milă, Marcus oftă şi îşi luă sora în braţe. S-a 
sfârşit, lulia. Unele lucruri nu mai pot fi îndreptate. 

lulia se agăţă de el şi-şi dădu frâu liber lacrimilor. După ce se mai linişti, 
se dădu înapoi, lăsându-se să se prăbuşească pe o bancă rece de 
marmură din mica firidă. Marcus se aşeză lângă ea. Ea îl privi sumbru. 

— De ce arde oare dragostea atât de tare încât eşti gata să crezi că te 
va consuma şi apoi, după ce s-a terminat, nu mai rămâi decât cu un gust 
de cenuşă în gură? 

— Nu ştiu, lulia. Şi eu m-am întrebat asta. 

— În legătură cu Arria? 

— Cu Arria şi cu alţii. 

O uşoară încruntare trecu pe faţa ei palidă. 

— Dar nu şi cu Hadasa. De ce? 

— Ea e diferită de toate femeile pe care le-am întâlnit până acum, zise 
el blând, luând mâna surorii lui. Oare câţi sclavi ar fi gata să-şi dea viaţa 
ca să-şi protejeze stăpâna? Caius te-ar fi omorât dacă n-ar fi fost Hadasa. 
Te-a slujit cu credinţă nu dintr-un simţ al datoriei ca Enoh, Bithia şi alţii, ci 
şi din dragoste. E frumoasă şi deosebită. 

— Frumoasă şi deosebită, repetă lulia plictisită. O sclavă şi nimic mai 
mult. 

— Nu şi dacă o eliberezi. 


lulia se holbă la el. 

— Am nevoie de ea, zise ea repede, cuprinsă în mod inexplicabil de o 
panică bruscă. Am nevoie de ea acum mai mult ca oricând. 

Marcus îi privi pântecul destins şi dădu din cap. 

— Atunci voi aştepta până se va naşte copilul, zise el încet. 

lulia nu răspunse. Rămase cu privirea fixând podeaua şi Marcus se simţi 


cuprins de un fior văzând golul din ochii surorii lui. 


CAPITOLUL 35 


După chinuri prelungite şi grele, lulia îl născu pe fiul lui Atretes. Moaşa îi 
întinse Hadasei copilul gol care plângea. Micuţul era frumos şi pe deplin 
sănătos şi Hadasa simţi o bucurie dulce când îl spălă cu atenţie şi-l 
fricţionă cu sare. Îl înfăşură în haine călduroase şi îl duse lângă mama lui. 

— Fiul dumneavoastră, doamnă, murnură ea zâmbind şi aplecându-se 
să i-l dea. 

lulia îşi întoarse faţa. 

— Du-l pe treptele templului şi lasă-l acolo, gemu ea. Nu-l vreau. 

Hadasa se simţi de parcă ar fi lovit-o. 

— Dar, doamnă! Vă rog să nu mai spuneţi aşa ceva, şopti ea rugătoare. 
Nu puteţi vorbi serios. E fiul dumneavoastră. 

— E fiul lui Atretes, rosti ea amar. Să ajungă prostituat la templu sau 
sclav ca tatăl lui. O privi fioros pe Hadasa. Sau mai bine lasă-l pe stânci să 
moară. N-ar fi trebuit să se nască niciodată. 

— Ce spune? făcu moaşa, care tocmai înmuia în apă rece o bucată de 
pânză plină de sânge şi se opri din lucru. Hadasa se dădu înapoi uluită din 
faţa luliei. 

— A spus să-l pui pe stânci, şopti o voce din întuneric. 

Hadasa strânse instinctiv mai tare copilul la piept. 

Moaşa protestă. 

— Dar e perfect sănătos. Nu are niciun cusur. 

— Şi cine eşti tu să vorbeşti? Mama e cea care decide ce să se facă cu 
copilul, nu tu. 

Calabah ieşi din penumbra încăperii, unde aşteptase să se sfârşească 
chinurile facerii. 

— Dacă doamna lulia nu-şi doreşte progenitura unui bărbat, e dreptul ei 
să se descotorosească de el. 

Moaşa se dădu înapoi când ea înaintă. Calabah o privi pe Hadasa cu ochi 
reci, goliţi de orice sentiment. 

Hadasa se aplecă disperată spre lulia. 

— Vă rog, doamnă, nu faceţi una ca asta! E copilul dumneavoastră. 


Uitaţi-vă la el. Vă rog. E atât de frumos. 

— Nu vreau să-l văd! strigă lulia acoperindu-şi faţa cu mâinile albe. 

— Nu eşti obligată s-o faci, lulia, zise Calabah cu glas mieros, 
nedesprinzându-şi privirea amenințătoare de la Hadasa. 

— Doamnă, are să vă pară rău... 

— Dacă Atretes nu-l vrea, nu-l vreau nici eu! De ce să mă facă 
nenorocită ori de câte ori am să mă uit la el? Nu e vina nea că am rămas 
însărcinată. Trebuie să sufăr toată viaţa din cauza acestei greşeli? 
Descotoroseşte-te de el! 

Copilul plângea sfâşietor, lovind neajutorat aerul cu mânuţele, cu gura 
deschisă şi tremurând. 

— Scoate-l de aici! ţipă lulia isteric. 

Hadasa simţi muşcătura rece a degetelor lui Calabah şi se simţi azvârlită 
spre uşă. 

— Fă cum ţi s-a poruncit, zise Calabah. Speriată de expresia din ochi 
femeii, Hadasa plecă. 

Se opri în faţa uşii, cu inima gonindu-i nebuneşte, cuprinsă de greață şi 
îngrozită, cu copilul plângându-i în braţe. Îşi aminti de celălalt copil 
îngropat în grădina din Roma, fără niciun semn care să stea mărturie 
pentru scurta sa viaţă. 

— Ce să mă fac cu tine, micuţule? şopti ea strângând copilul mai tare. 
Nu pot să te ţin aici. Nu pot să te duc la tatăl tău. O, Dumnezeule, ce să 
mă fac? 

închise ochii, căutând în mintea ei cuvinte care s-o povăţuiască şi 
Cuvântul veni. 

„Robilor, ascultați de stăpânii voştri pământeşti, cu frică şi cutremur, în 
curăţie de inimă, ca de Hristos. Slujiţi-le nu numai când sunteţi sub ochii 
lor, ca şi cum aţi vrea să plăceţi oamenilor, ci ca nişte robi ai lui Hristos, 
care fac din inimă voia lui Dumnezeu”. 

Dar oare asta însemna că trebuia să asculte de lulia? Că trebuia să-l 
lase pe fiul lui Atretes pe stânci să moară? 

Voia lui Dumnezeu din inimă. Mintea ei avea mereu drept călăuză acest 


far luminos. Voia lui Dumnezeu, nu a luliei. Nu voia întunecată a lui 


Calabah Shiva Fontaneus. Nici măcar voia ei. Voia lui Dumnezeu să se 
facă. 

Hadasa duse repede copilul la salteaua unde dormea ea şi-l înfăşură 
strâns în şalul ei ca să-i ţină de cald. Apoi îl luă din nou în braţe şi ieşi din 
casă. 

Aerul nopţii era rece şi copilul plângea jalnic. Îl cuibări mai aproape şi-i 
vorbi cu glas blând ca să-l liniştească. Destinația ei era la o oarecare 
depărtare, dar, în ciuda întunericului, nu se abătu nicio dată de pe cărarea 
ei. Când ajunse lângă casă, bătu la uşă şi i se deschise. 

— Cleopas, zise ea, recunoscându-l pe omul din împrejurimi pe care-l 
îngrijise. Trebuie să-l văd pe loan. 

Ştia că, dacă cineva ar fi aflat că a adus copilul la el, loan ar fi fost în 
pericol. Şi oricine altcineva care ar fi ajutat-o să încalce porunca stăpânei 
ei. Romanii credeau că au drept de viaţă şi de moarte asupra copiilor lor. 
Dar Hadasa dădea socoteală în faţa lui Dumnezeu, nu în faţa Romei. 

Cleopas zâmbi, cu ochii strălucind de o emoție pe care n-o înţelegea. 

— Zicea loan că vei veni. Ne rugăm de azi-dimineaţă şi Domnul ne-a 
răspuns. Vino. loan e cu Riţpa. 

Hadasa o cunoştea pe tânăra al cărei soţ şi copil muriseră răpuşi de una 
din multele boli care pustia Imperiul şi se mutaseră la Domnul. Îl urmă pe 
Cleopas pe trepte până în camera de la etaj. loan şi Riţpa stăteau alături, 
cu capetele plecate, cu mâinile împreunate, rugându-se împreună. Când 
intră Hadasa, loan îi spuse ceva în şoaptă Riţpei, îşi desprinse mâinile şi se 
ridică. 

— Îmi cer scuze că vă deranjez, domnule, şopti Hadasa cu respect 
profund. Voia să-l las pe stânci să moară. Dar n-am putut s-o fac, loan. Nu 
e voia lui Dumnezeu ca un copil să fie lăsat să moară. N-am ştiut unde 
altundeva să îl duc. 

— Ai venit unde te-a trimis Dumnezeu, zise loan luând copilul din braţele 
ei. Riţpa se ridică încet şi se apropie de el. Ochii ei plini de tandreţe se 
opriră asupra micuţului. 

— Un copil fără mamă şi o mamă fără copil, zise loan. 


Riţpa îşi deschise braţele şi loan i-l întinse pe fiul lui Atretes. Femeia îl 


cuibări la sânul ei şi-i mângâie faţa. Mânuţele lui bătură aerul, căutând. Ea 
îi atinse degetele micuţe, iar el o prinse şi o ţinu strâns. Plânsul i se opri. 
Riţpa râse fericită. 

— Lăudat să fie Domnul! Dumnezeu a fost îndurător cu mine. Inima mea 
îl preamăreşte pr Domnul, căci mi-a dat un fiu pe care să-l cresc spre slava 
Lui. 


Marcus primi înştiinţare de la Primus că lulia a născut. Îi lăsă câteva zile 
să se odihnească şi apoi plecă la ea. 

— Nu ştiu dacă ai auzit, zise Primus, dar copilul e mort. 

— Cum aşa? întrebă Marcus neliniştit. 

— Din voia zeilor. Dacă ţii la ea, nu-i pune întrebări în legătură cu asta. E 
foarte deprimată acum şi ultimul lucru de care are nevoie e să vorbească 
despre ce s-a întâmplat. Las-o să uite. 

Marcus se întrebă dacă nu cumva îl judecase greşit pe Primus. Poate 
relaţia lui cu lulia nu era în întregime egoistă. 

— Voi avea mare grijă cu ea, se învoi Marcus şi intră în camera luliei. 

Hadasa tocmai ducea o tavă. Îi aruncă o privire în treacăt, se înclină 
respectuos şi ieşi repede din încăpere. Un muşchi se zbătu pe faţa lui 
privind-o plecând şi se apropie de pat. Deşi palidă, lulia zâmbi şi-şi întinse 
braţele spre el. 

— Ajută-mă să mă ridic, zise ea şi el îi aranjă pernele în aşa fel încât să 
fie comodă. Am atâtea să-ţi povestesc, continuă ea şi în următoarea oră îi 
repetă povestirile hazlii auzite de la Primus despre personaje 
binecunoscute ale Imperiului. Îl ţinea strâns de mână şi râdea. 

Nu pomeni nicio vorbă despre copil. 

Şi totuşi, deşi voia să lase impresia că nimic nu s-a întâmplat, Marcus 
simţea că ceva a murit în fiinţa ei... o scânteie, o fărâmă de viaţă din ea... 
poate chiar o fărâmă de viaţă în sine. Nu ştia. Tot ceea ce ştia era că o 
parte din strălucirea ochilor ei pierise şi în loc citea acum un anumit soi de 
asprime. 

— De ce te uiţi aşa la mine? întrebă lulia defensivă. Şi aproape că n-ai 


scos niciun cuvânt. 


Marcus o mângâie cu blândeţe pe obraz. 

— Nu vreau decât să ştiu că surioara mea e bine. 

Ea îi căută privirea şi se relaxă. 

— Da, sunt bine, zise obosită, şi-şi lăsă capul spre el, punându-şi mâna 
peste a lui. Ce m-aş face oare fără tine? Tu eşti singurul care m-a înţeles 
vreodată. 

Oare? se întrebă Marcus. Oare chiar a înţeles-o? 

lulia se retrase încet. 

— Nici Hadasa nu mă mai înţelege. 

— De ce spui asta? 

— Nu ştiu. Mă face să mă simt prost. Clătină din cap. Dar nu contează. 
Vor trece toate şi totul va fi din nou cum a fost înainte. 

Când ieşi, o văzu pe Hadasa stând pe banca de marmură. Fata nu-şi 
ridică capul şi nu-i aruncă nici măcar o privire, iar el nu se apropie, de 
teamă să nu dea apă la moară bârfelor lui Primus. Încă o săptămână sau 
două şi lulia va fi destul de bine ca s-o elibereze. Atunci o va lua cu el şi se 
va căsători cu ea. 

La a doua vizită a lui Marcus, o găsi pe lulia în triclinium cu Primus, 
întinsă confortabil pe canapea şi râzând la una din glumele lui picante. 

— Marcus, trebuie să stai şi tu cu noi, zise ea încântată că-l vede. Haide, 
mănâncă şi tu ceva. Arătă cu mâna spre un platou cu delicatese. Primus, 
trebuie să-i spui şi lui ultimul banc. Se va distra pe cinste. Şi Marcus are 
nevoie de distracţie. E aşa de serios în ultima vreme. 

— Ei, ce zici Marcus? Pe vremuri îţi plăceau bancurile mele, zise Primus, 
turnându-şi mai mult vin, dar acum nu te mai amuză. Mă întreb oare de 
ce? 

— Poate pentru că acum le văd drept ceea ce sunt în realitate, replică el 
sincer. jumătăţi de adevăruri învăluite în minciuni murdare. 

— În ce te priveşte însă n-am minţit niciodată. 

Marcus îl ignoră, îndreptându-şi atenţia asupra surorii sale. — Cum te 
simţi, lulia? 

— Sunt bine, zise ea leneşă. 


De când o familiarizase Calabah cu practica consumului de lotuşi, 


încetase să mai aibă vise urâte, navigând pe o mare liniştită de senzaţii 
nelămurite. Chicoti, văzându-i încruntarea. 

— Sărmanul Marcus. Erai atât de amuzant. Ce s-a întâmplat cu tine? Ti- 
ai făcut prea multe griji pentru mine? Să nu-ţi mai faci. Mă simt mai bine 
ca oricând. 

— Vorbe menite să mângâie urechile lui şi ale mele, zise Primus 
ridicându-şi cupa. Gura i se arcui. Dă-i ce-şi doreşte, lulia. Dă-i-o pe micuța 
evreică. 

— Hadasa, grăi ea cu un suspin. Micuța Hadasa cea gingaşă şi pură. 

lulia ştia că ezitarea ei nu era atât pentru Marcus cât pentru Primus, 
care susţinea că prezenţa Hadasei tulbura întreaga casă. El spunea că fata 
părea să fie însoţită de un parfum al ei oriunde mergea; pentru unii acesta 
era dulce, dar în nările lui era o duhoare. Spunea că, dacă n-ar mai fi ea, 
Prometheus şi-ar veni în fire. 

— Nu ştiu dacă pot renunţa la ea, zise lulia şi observă faţa lui Primus 
crispându-se. 

— lulia, o apostrofă Marcus cu vocea pătrunsă de supărare. Nu mai era 
nevoie să-i aducă aminte că ea fusese deja de acord să o elibereze pe 
Hadasa şi că el nu voia să aibă nimic de-a face cu jocurile ei cu Primus. 

— Foarte bine. Promite-mi doar că ai s-o trimiţi înapoi la mine după ce te 
vei plictisi ce ea. 

Marcus străbătu camera şi porni în căutarea Hadasei. 

— E flămând după ea, nu-i aşa? făcu Primus batjocoritor. De-abia 
aşteaptă să se înfrupte din puritatea ei. Mă întreb dacă va scăpa teafăr. 

lulia se ridică brusc de pe canapea şi vorbi cu voce joasă plină de furie - 
şi amenințătoare: 

— Dacă mai spui un cuvânt despre fratele meu, are să-ţi pară rău. M-ai 
înţeles? Nimeni nu râde de Marcus. Nimeni! 

leşi din cameră. 


Înjurând printre dinţi, Primus îşi goli cupa. 


Hadasa ştia că Marcus va veni după ea. Ştiuse din clipa în care Decimus 


îi luase mâna şi o unise cu cea a fiului său, din clipa în care Marcus o 


privise. De fiecare dată când se afla în apropierea lui tremura, sfâşiată 
între dragostea ce i-o purta şi convingerea că nu puteau fi împreună, nu în 
condiţiile de acum. Noapte de noapte îşi pleca genunchii şi-l implora pe 
Dumnezeu să înmoaie inima lui Marcus, să-l întoarcă la adevăr. 

— Şi dacă nu va vrea să se întoarcă, Doamne, îndepărtează-l de mine, 
se ruga ea, temându-se că ea singură nu va avea puterea să-l îndepărteze. 

Dar când Marcus intră în camera luliei, Hadasa ştiu că va trebui să 
treacă prin foc. El o privi şi scopul pentru care venise îi ardea în ochi, 
făcând-o să se ofilească de dorinţă. Se apropie de ea şi îi luă faţa între 
palme cu mâini tremurânde. O sărută cu tandreţe şi atingerea lui îi umplu 
trupul de un fior dulce. 

— Eşti a mea acum, zise el cu vocea gâtuită de emoție. lulia ţi-a dat 
libertatea. Imediat ce documentele vor fi semnate, vei fi liberă şi voi putea 
să mă căsătoresc cu tine. 

Ea scoase un suspin uşor, în timp ce inima îi striga către Dumnezeu. 

— Te iubesc, zise Marcus răguşit. Te iubesc atât de mult. 

Îşi trecu degetele prin părul ei şi o sărută din nou. 

Hadasa se topi sub atingerea lui. Pasiunea lui o copleşea ca un val uriaş, 
purtând-o cu ea în goana ei fierbinte. Uită că Marcus nu credea în 
Dumnezeu. Uită că ea credea. Toate simţurile ei erau îndreptate spre 
Marcus, spre sunetul respirației lui, spre bătăile nebuneşti ale inimii lui ce-i 
tresăltau în palmă, spre braţele puternice care o cuprindeau. Copleşită de 
simţuri, Hadasa uită tot ce ştia şi se agăţă de Marcus. 

Zguduit, el se dădu înapoi şi o privi, cuprinzându-i capul în mâini. 

— Te doresc, şopti el. Te doresc prea mult. Expresia din ochii ei îl umplu 
de încântare. O, Hadasa, murmură el, încercând să-şi recapete respiraţia. 
Credeam că ştiu ce e iubirea. Credeam că ştiu totul despre ea. 

Îi atinse liniile feţei, iubindu-le, trasându-le cu degetele lui, încercând să- 
şi recapete controlul asupra emoţiilor care o luau razna. 

— Te doresc, repetă el răguşit, îndepărtând-o. Atât de mult că mă 
doare. Dar îmi aduc aminte cum mi-am pierdut controlul data trecută şi nu 
vreau s-o mai fac. Nu aşa. 


Auzindu-i cuvintele, Hadasa scoase un suspin stins şi ceața pasiunii se 


risipi, punând-o în faţa situaţiei cu care se confrunta. Tremurând, se 
cuibări din nou în braţele lui. 

Marcus înţelese greşit gestul ei. 

— Dacă am face dragoste acum, eu n-aş regreta niciodată, îi zise, 
Împingând-o la o parte. Dar tu da. Puritate până la căsătorie. Nu e asta 
una din poruncile dumnezeului tău? Religia nu contează pentru mine. N-a 
contat niciodată. Dar pentru tine contează şi de aceea voi avea răbdare. 
Tot ce contează pentru mine este că te iubesc. Nu vreau să intervină nicio 
părere de rău între noi. 

Ea închise ochii. Dumnezeul tău, spusese el - şi îşi dădu seama că 
Dumnezeu nu îi răspunsese la rugăciuni. 

— O, Marcus, şopti ea cu inima frântă. O, Marcus... Ochii i se 
împăienjeniră de lacrimi. Nu mă pot căsători cu tine. 

El se încruntă uşor. 

— Ba da, poţi. [i-am spus că lulia a consimţit să mi te dea mie. Tata şi-a 
dat binecuvântarea. Mama la fel. Ne vom căsători de îndată ce voi face 
aranjamentele. 

— Nu întelegi. Se dădu înapoi, îngropându-şi faţa în mâini. O, 
Dumnezeule, de ce trebuie să aleg? 

Marcus îi văzu zbuciumul, dar nu-l înţelese. O prinse de umeri. 

— lulia te-a eliberat. Nu mai are nevoie de tine. 

— Nu mă pot căsători cu tine, Marcus! Nu pot! 

Îşi întoarse faţa pentru că îi era teamă să-l privească, se temea că va 
sfârşi prin a ceda în faţa lui, în loc să se supună lui Dumnezeu. 

Marcus o întoarse încet cu faţa spre el. 

— Cum adică nu poţi? Ce te împiedică? Cine te împiedică? Mă iubeşti, 
Hadasa. O simt când te ating. O citesc în ochii tăi. 

— Da, te iubesc, zise ea. Poate tocmai asta e. Te iubesc prea mult. 

— Prea mult? Cum poate o femeie să iubească prea mult un bărbat? 

Şi Marcus crezu că a înţeles. Ţi-e teamă că prietenii mei vor zice că m- 
am căsătorit cu o sclavă. Asta e? Pusese întotdeauna grija pentru alţii 
înaintea nevoilor ei. Nu-mi pasă, Hadasa. N-au decât să zică ce vor. 


Marcus îşi aduse aminte cum îl dispreţuise pe un bărbat care-şi 


eliberase sclava să se căsătorească cu ea, dar pe atunci nu ştia că 
dragostea poate dărâma orice bariere între stăpân şi sclav. Pe atunci nu 
ştia cât de mult putea însemna o femeie pentru un bărbat. 

Ea clătină din cap. 

— Nu, Marcus. Nu e vorba de asta. Nu pot să mă căsătoresc cu tine 
pentru că tu nu crezi în Domnul. 

Marcus scoase un suspin de uşurare. 

— Ăsta e singurul lucru care te îngrijorează? îi răsuci un fir de păr după 
ureche şi zâmbi uşor. Ce importanţă are? Nu contează. Ceea ce cred sau 
nu cred eu nu schimbă cu nimic dragostea noastră. Nu are nicio 
însemnătate. 

— Ba are o însemnătate foarte mare. 

— Ba nu. Îi atinse faţa tandru, iubind atingerea pielii ei şi felul în care i 
se umezeau ochii. Aici e vorba de toleranţă şi înţelegere, Hadasa. E vorba 
de dragoste şi de libertate în căsnicie. Tata nu a făcut niciodată caz că 
mama s-a închinat la zei în care el nu credea. Ştia că îşi găseşte 
mângâierea în ei, aşa cum şi eu ştiu că îţi găseşti mângâierea în al tău. 
Fie. Închină-te zeului tău nevăzut. Eu n-am să te opresc. Te vei bucura de 
intimitatea căminului nostru ca să faci cum pofteşti. 

— Dar tu, Marcus? Cui te vei închina? 

El îi ridică faţa şi o sărută. 

— Ţie, iubita mea. Numai ţie. 

— Nu! strigă ea luptând să se elibereze. Se întoarse cu spatele spre el, 
cu lacrimile curgându-i pe obraji. 

Marcus îi puse mâinile pe umeri şi o sărută pe gât. Îi simţi pulsul sub 
atingerea buzelor lui. 

— Ce să-ţi spun ca să te asigur că va fi bine? Te iubesc destul de mult ca 
să tolerez religia ta. 

— Să o tolerezi. Nu să crezi. Hadasa se întoarse spre el şi îl privi. Cum să 
te fac să înţelegi? făcu ea întristată. Când doi boi sunt prinşi la acelaşi jug, 
trebuie să tragă în aceeaşi direcţie, Marcus. Dacă unul trage spre dreapta 
şi celălalt spre stânga, ce se întâmplă? 


— Câştigă cel mai puternic, zise el simplu. 


— Aşa va fi şi cu noi. Tu vei câştiga. 

— Dar noi nu suntem boi, Hadasa. Suntem oameni. 

Ea se lupta cu sine. Voia să fie cu el, să-i simtă braţele în jurul ei, să 
poarte în pântece copiii lui şi să îmbătrânească alături de el, dar auzea 
avertismentul Domnului şi trebuia să-l ia în seamă. 

— Dacă mă prind în jugul căsniciei cu tine, dacă devin trup din trupul 
tău, cel mai important lucru din viaţa mea va fi să-ţi fac pe plac. 

— Şi nu aşa trebuie să fie? Bărbatul conduce şi femeia îl urmează. 

— Ai să mă smulgi de lângă Domnul, zise ea. 

Domnul, gândi el copleşit de mânie la adresa dumnezeului ei nevăzut. 
Domnul. Domnul. 

— Dar ţi-am spus că poţi să te închini oricărui dumnezeu vrei. 

Ea îi văzu mânia şi aceasta nu făcu decât să-i confirme temerile. 

— La început ai să-mi permiţi. Apoi lucrurile se vor schimba. Nici n-ai să- 
ţi dai seama când şi în ce fel. Nici eu. Se vor întâmpla unele lucruri aparent 
neînsemnate şi, puţin câte puţin, zi după zi, vei trage de mine până te voi 
urma pe cărarea ta şi voi renunţa la a-L mai urma pe Domnul. 

— Şi ce e aşa de rău în asta? Nu e normal ca o soţie să-l pună pe soţul ei 
mai presus de orice altceva? 

— Nu mai presus de Dumnezeu, niciodată mai presus de Dumnezeu. 
Asta ar însemna moarte pentru noi amândoi. 

El se pierdu cu firea. 

— Nu, nu ar însemna moarte. Să mă iubeşti pe mine în locul acestui 
dumnezeu al tău ar însemna viaţă, viaţă aşa cum n-ai mai trăit tu 
vreodată. 

Vei fi liberă. Fără niciun jug asupra ta. 

Când ea închise ochii, el trase o înjurătură. 

— De ce trebuie să ne întoarcem mereu la acest dumnezeu al tău? 

— Pentru că e Dumnezeu, Marcus. E Dumnezeu! 

EI îi cuprinse faţa strâns. 

— Nu mă părăsi. Uită-te la mine! 

Ea îl ascultă şi în acel moment el îşi dădu seama că îi scăpa printre 


degete şi că nu ştia cum să o oprească. 


— Dar mă iubeşti. Mi-ai spus-o. Ce te leagă de el? Un jug al sclaviei. 
Niciun soţ. Niciun copil. Niciun cămin pe care să-l poţi numi al tău. Şi un 
viitor întinzându-se înainte la nesfârşit, fără nimic nou. Strânsoarea lui 
slăbi. Şi ce-ţi dau eu în schimb? Libertatea, dragostea, copiii mei, pasiunea 
mea. Îţi doreşti toate acestea, nu? Spune-mi că nu, Hadasa. 

Lacrimile începură să-i curgă pe obrajii palizi, în timp ce se lupta cu 
disperare să rămână tare. 

— Îmi doresc toate acestea, dar nu cu preţul credinţei mele, nu cu preţul 
întoarcerii de la Dumnezeu. Şi ăsta va fi preţul. Nu înţelegi, Marcus? Dacă 
îmi găsesc fericirea în această viaţă şi-i întorc spatele Domnului, sunt 
înţeleaptă pentru moment, dar pierdută pentru veşnicie. Îşi puse cu 
blândeţe mâinile peste ale lui. Şi tu la fel. 

Marcus o eliberă. 

Hadasa văzu sentimentele ce se citeau pe faţa lui: speranţe năruite, 
mândrie rănită, mânie crescândă. Simţi nevoia să-l ia în braţe. 

— O, Marcus, şopti ea cu glas frânt, plină de durere şi teamă pentru el. 
Dar dacă s-ar fi căsătorit? Oare credinţa ei ar fi putut să-l îndrepte? 
Hotărârea ei se înmuie. O, Marcus, repetă ea. 

— Păcat, Hadasa, zise el sarcastic, sfâşiat de emoţiile care-l copleşeau: 
dragoste pentru ea, ură pentru dumnezeul ei. N-ai să afli niciodată la ce ai 
dat cu piciorul, nu-i aşa? 

Se întoarse şi părăsi încăperea cu paşi mari. 

Orb la tot din jurul lui, Marcus se îndreptă spre coridor, coborând două 
trepte deodată. 

lulia îl urmări plecând din locul unde stătea, chiar în faţa uşii. Strânse 
pumnii. Auzise refuzul Hadasei. O sclavă să-l respingă pe fratele ei! Simţi 
umilinţa lui. Îi simţi mânia. Se cutremură sub povara lor. 

Aruncând o privire în cameră, o zări pe Hadasa în genunchi, aplecată în 
faţă, plângând. lulia o urmări cu răceală. În viaţa ei nu mai urâse atât de 
tare pe cineva. Nici pe tatăl ei, nici pe Claudius, nici pe Caius. Pe nimeni. 

Fusese oarbă în privinţa Hadasei. Calabah a înţeles: „E sare pe rană”. 
Primus a înţeles şi el: „E un spin în coaste”. Numai ea se lăsase amăgită. 


Se întoarse în triclinium. 


— A plecat Marcus? întrebă Primus ameţit de băutură. 

— Da, dar Hadasa mai rămâne o bucată de vreme, zise ea, încercând 
să-şi stăpânească vocea şi să nu-şi trădeze sentimentele. Primus era mult 
prea viclean şi ea nu voia să inventeze cine ştie ce poveşti macabre pe 
seama fratelui ei. l-am spus că nu sunt încă pregătită să mă despart de 
Hadasa, minţi ea. 

Primus înjură de toţi zeii. 

— Şi când ai să fii pregătită? 

— Curând, zise ea. Foarte curând. 

Rămase lângă boltă şi privi în sus. Hadasa ieşi din cameră cu o găleată 
de apă în mâini. Îşi vedea de îndatoririle ei, ca şi când nimic nu s-ar fi 
întâmplat. 

— Nu ne-a invitat Vitellius la o sărbătoare în cinstea zilei de naştere a 
împăratului Vespasian? făcu lulia. 

— Ba da, răspunse el, dar am refuzat în numele tău. 

Gura i se schimonosi batjocoritor. 

— l-am spus că ţi-ai pierdut copilul şi că eşti răpusă de durere. 

Amintirea copilului o umplu de o durere surdă. Dar nu voia ca el să vadă 
că vorbele lui îşi atinseseră ţinta. 

— Trimite-i vorbă că am să mă duc. 

— Credeam că nu-l poţi suferi pe Vitellius. 

Ea se întoarse şi-l privi cu un zâmbet dispreţuitor. 

— Aşa e, dar s-ar putea să am nevoie de el. 

— Şi pentru ce anume, dragă lulia? 

— Vei vedea, Primus. Şi sunt convinsă că-ţi va plăcea cum vor evolua 


lucrurile. 


Phoebe auzi când se întoarse Marcus. leşi nerăbdătoare din camera ei şi 
îl văzu urcând treptele de marmură. Inima i se frânse când îi văzu chipul. 
Simţindu-i prezenţa, el îşi ridică privirea. 

— Hadasa va rămâne cu lulia, zise el şi se retrase în camera lui. 

Tulburată de înfăţişarea lui, ea îl urmă. 

— Ce s-a întâmplat, Marcus? 


— Nimic la ce să nu mă fi aşteptat, răspunse el întunecat, turnându-şi 
vin. Ridică cupa şi închină. Pentru dumnezeul ei nevăzut. Să-şi găsească 
plăcerea în credincioşia ei! 

Phoebe îl urmări pe fiul ei cum soarbe cupa până la fund, rămânând apoi 
cu privirile pierdute spre ea. 

— Ce s-a întâmplat? repetă ea încet. 

El trânti cupa pe tavă. 

— Mi-am călcat pe mândrie şi ea mi-a zvărlit-o înapoi în faţă, zise el cu 
silă. Asta s-a întâmplat, mamă. 

Marcus ieşi pe terasă şi Phoebe îl urmă. El îşi încleştă mâinile de gratii. 

Mâna ei se lăsă încet peste a lui. 

— Te iubeşte, Marcus. 

El îşi smulse mâna. 

— M-am oferit s-o iau de soţie. Vrei să ştii ce mi-a răspuns? Că nu vrea 
să fie prinsă în jug cu un necredincios. Nu are niciun rost să te pui cu o 
credinţă ca a ei. Niciun compromis. Un singur dumnezeu! Un singur 
dumnezeu mai presus de toate! Fie. Acum dumnezeul ei poate să şi-o ţină. 

Se întoarse, strângând gratiile cu putere de i se albiră încheieturile. 

— S-a sfârşit, mamă, zise el întunecat, hotărât să şi-o scoată din minte 
pe Hadasa. O seară la băi îl va ajuta să uite. lar dacă nu, avea Roma 


destule plăceri incitante care să-l elibereze pe un om de frustrări. 


CAPITOLUL 36 


Dansatoarele etiopiene se mişcau din ce în ce mai rapid în ritmul 
tobelor, în timp ce oaspeţii lui Vitellius se înfruptau din carnea de struţ şi 
de fazan. Inima luliei bătea şi ea în ritmul tobelor, din ce în ce mai repede, 
până când fu pe punctul să leşine. Şi pe urmă, brusc, dansul se termină, 
tobele se opriră şi dansatoarele pe jumătate goale, împodobite cu pene 
colorate, zburară din încăpere precum un stol de păsări exotice speriate. 

Venise momentul. Respirând tot mai repede, lulia îşi ridică uşor mâna, 
chemând-o pe Hadasa. Micuța evreică trecuse până atunci neobservată; 
nu era decât una din multele servitoare care îşi slujeau stăpâna sau 
stăpânul. lulia îşi înmuie degetele în vasul cu apă călduţă pe care i-l 
întindea Hadasa şi se întrebă când va observa Vitellius legătura de la 
mâna fetei. 

Hadasa îşi dădu seama că ceva nu e în regulă. Se bucurase când lulia îi 
poruncise s-o însoţească la petrecerea lui Vitellius. Primus insistase 
întotdeauna să fie însoţită de o altă servitoare. Dar în mod surprinzător, în 
seara aceea nu protestase deloc la decizia Iuliei... şi acum Hadasa simţea 
că lulia mai avea şi un alt scop, mai întunecat, ca să-şi dorească prezenţa 
ei. În timp ce stătea astfel în picioare, ţinând vasul cu apă, oamenii 
începură s-o privească insistent şi să şuşotească între ei. Hadasa simţi un 
fior pe şira spinării. 

lulia luă ştergarul de pe braţul Hadasei şi-şi şterse delicat mâinile. 

Primus se aplecă spre ea. 

— Ştii ce faci, lulia? 

Se sforţă să zâmbească cu o nonşalanţă pe care nu o simţea. 

— Vitellius se holbează la noi ca şi când i-am fi adus ciuma în casă. 
Trimiteo de aici pe Hadasa. Porunceşte-i să plece imediat. 

— Nu, zise lulia, ridicându-şi încet capul şi privi drept în ochii Hadasei. 
Un zâmbet rece îi arcui buzele. Nu, va rămâne chiar aici. 

— Atunci să te pregăteşti. Vitellius se apropie cu o falcă-n cer şi una-n 
pământ. Pe mine să mă scuzi, draga mea, zise Primus şi se ridică. Mă duc 


să-i povestesc ceva lui Camunus, iar tu îi vei da explicaţii gazdei noastre. 


Invitaţii făcură linişte în momentul în care Vitellius îşi croi drum spre 
lulia. 

— Pune vasul jos şi toarnă-mi nişte vin, Hadasa, zise lulia. 

Hadasa simţi apropierea lui Vitellius fără să-şi ridice capul; ura lui era ca 
o prezenţă tangibilă în jurul ei. Gâtul i se uscă şi inima începu să-i bată ca 
a unei păsări în colivie. Se uită rugător la lulia, dar aceasta întâmpină 
gazda zâmbind. 

— Vitellius, grăi ea, ai organizat un ospăț impresionant. 

Vitellius îi ignoră linguşeala şi privi cu dezgust la eşarfa cu dungi legată 
la încheietura mâinii Hadasei. 

— De ce neam e sclava ta? 

Ochii luliei se măriră. 

— Evreu, domnul meu, răspunse ea şi în cameră se lăsă tăcerea. 
Încruntându-se, privi în jur cu un aer nevinovat. S-a întâmplat ceva? 

— Evreii l-au omorât pe unicul meu copil. Au asediat Fortăreaţa Antonia 
şi au năvălit înăuntru, măcelărindu-l şi pe el şi pe oamenii lui. 

— O, domnule, îmi pare atât de rău. Nu ştiam. 

— Păcat, zise el, fără a-şi desprinde privirea de la Hadasa. Nişte câini 
turbaţi, asta sunt cu toţii. Scorpioni veninoşi. Titus ar fi trebuit să-i radă de 
pe faţa pământului. 

lulia se ridică şi-şi puse mâna pe braţul lui. 

— Hadasa nu e ca cei care ţi-au omorât fiul. Ea mi-e credincioasă mie şi 
Romei. 

— Crezi? Poate eşti prea bună şi naivă ca să înţelegi neamul ei trădător. 
Ai pus-o la încercare? 

— S-o pun la încercare? 

— Sclava ta se închină la templul lui Artemis? 

— Nu, rosti lulia încet, ca şi când ar fi stat pe gânduri înainte să 
răspundă. 

— A ars tămâie în cinstea împăratului? 

— Nu în văzul lumii, zise lulia, şi inima Hadasei se frânse la auzul 
vorbelor ei. Ca şi când i-ar fi intuit implorarea mută, lulia o privi şi în acel 


moment Hadasa ştiu. lulia o adusese aici cu bună ştiinţă. 


— Pune-o la încercare cum vrei tu, Vitellius, zise ea cu glas moale, cu 
ochii sclipind de un triumf întunecat. 

— Şi dacă refuză să-l proclame pe Vespasian ca zeu? 

— Atunci fă cu ea ce vei găsi de cuviinţă. 

Vitellius pocni din degete şi doi paznici se apropiară şi rămaseră în 
picioare de-o parte şi de alta a Hadasei. 

— Aduceţi-o aici s-o vadă toată lumea, porunci el şi cei doi o luară de 
braţ. Ea îi urmă fără să opună rezistenţă. Se opriră cu ea în mijlocul 
camerei, pe podeaua de marmură unde îşi făcuseră numărul dansatoarele 
etiopiene şi o întoarseră cu faţa spre Vitellius. 

— Puneţi-i înainte blazoanele. 

Invitaţii se strânseră mai aproape, curioşi şi nerăbdători să vadă ce se 
întâmplă. Unii şuşoteau între ei. Alţii râdeau pe înfundate. Cineva aduse 
blazoanele şi le puse înaintea Hadasei. Ştia că nu trebuia decât să-l 
proclame pe Vespasian ca zeu, să aprindă ramurile de trestie şi să le pună 
peste tămâie ca jertfă închinată lui şi viaţa îi va fi cruţată. 

— Vezi cum stă pe gânduri? întrebă Vitellius, şi ameninţarea 
înfricoşătoare din tonul lui o făcu pe Hadasa să tremure. 

Doamne, Tu ştii ce e în inima mea. Tu ştii că Te iubesc. Ajută-mă. 

— la flacăra, Hadasa, îi porunci lulia. 

Hadasa îşi întinse mâna încet, tremurând violent. Luă o ramură de 
trestie şi o puse peste flacără. 

O, Dumnezeule, ajută-mă. 

Şi Cuvântul veni asupra ei, umplând-o. 

„Eu sunt Domnul Dumnezeul tău şi nu este altul în afară de Mine”. 

Îşi luă mâna de pe ramură şi o privi cum se îndoaie şi se înnegreşte 
cuprinsă de flăcări. Invitaţii începură să şuşotească. 

Vocea blândă ca o şoaptă răsună în mintea ei: 

„la-ţi crucea şi urmează-Mă”. 

Hadasa îşi duse mâna la inimă şi închise ochii. 

— lartă-mă, Doamne, murmură ea ruşinată că aproape cedase în faţa 
fricii. Nu mă părăsi. 


„lată, Eu sunt cu tine până la sfârşitul veacurilor”. 


— la flacăra! 

Hadasa îşi ridică capul şi o privi pe lulia. 

— Domnul este Dumnezeu şi nu mai este altul în afară de EI, zise ea clar 
şi răspicat. 

Încremeniţi de uimire şi mânie, oamenii începu să vorbească toţi 
deodată. 

— Loveşte-o, zise Vitellius şi unul dintre paznici o lovi cu putere în faţă. 

— Vespasian e dumnezeu, zise lulia. Spune! 

Hadasa nu zise nimic. 

— Ce-ţi spuneam? făcu Vitellius cu răceală. 

— O va spune. Am s-o fac eu să spună. 

lulia se apropie de ea şi îi trase o palmă. 

— Spune odată! Spune sau vei muri! 

— Cred că lisus este Cristosul, Fiul Dumnezeului celui Viu. 

— E creştină! murmură cineva. 

lulia o lovi din nou. 

— Împăratul este dumnezeu. 

Hadasa o privi pe lulia prin perdeaua de lacrimi, cu faţa arzându-i de 
durere, cu inima frântă. 

— O, lulia, lulia, rosti ea încet, întrebându-se dacă aşa se simţise şi lisus 
când îl sărutase luda. 

Dorinţa de a răzbuna mândria rănită a fratelui ei o mânase pe lulia pe 
această cărare, dar numai gelozia o făcea acum să izbucnească. Scoţând 
un țipăt animalic de furie, se repezi asupra Hadasei. Paznicii se dădură 
înapoi, în timp ce ea începu să-i croiască fetei pumni cu nemiluita. 

Hadasa primi loviturile cu gemete stinse de durere, dar nu făcu niciun 
efort să se apere. lulia nu se opri decât când o văzu zăcând pe podea fără 
cunoştinţă. 

— Poţi s-o iei, Vitellius, zise ea, lovind-o cu piciorul. 

— Luaţi-o şi duceţi-o la Elymas, porunci Vitellius şi paznicii făcură 
întocmai. El oferă cinci sesterţi pe fiecare victimă pentru lei. 


Atretes se trezi cu un strigăt adânc, gutural şi se ridică în capul oaselor. 


Trupul îi era scăldat în sudoare şi inima îi gonea nebuneşte în piept. 
Gâfâind, îşi trecu degetele tremurătoare prin păr şi se ridică în picioare. Se 
grăbi spre ieşirea din peştera sa şi privi în urmă spre Efes. Artemisionul se 
înălța strălucitor ca un far în lumina lunii. Nu era în flăcări. 

Îşi şterse broboanele de transpiraţie de pe faţă şi intră din nou în 
peşteră, îngenunche şi-şi acoperi capul. 

Visul fusese atât de real, că încă îi mai simţea puterea. Voia să se 
elibereze de el, dar el revenea noapte de noapte, dezvăluindu-şi noi 
porţiuni şi fragmente până ajunse la concluzia că nu va fi niciodată liber 
până nu-i va pătrunde sensul. 

Şi mai ştia că singura care putea să-i dezvăluie acest sens era femeia 
care venise la el în noaptea dinainte de a avea primul vis. 

Hadasa. 

Paznicul închisorii subterane trase zăvorul. 

— Care sunt şansele să supravieţuiască Capito în luptă cu Secundus, 
Atretes? întrebă el dornic de a afla noi ponturi pentru a paria la jocuri. 

Atretes nu răspunse. Şi după o privire aruncată feţei aspre a 
germanului, omul nu mai puse nicio întrebare. 

Zgomotul sandalelor cu ţinte ale romanului îl transpuse pe Atretes 
înapoi la Capua. Urmându-l pe gardian, mirosul de piatră rece şi de frică 
omenească îi umezi pielea de sudoare. Cineva strigă din spatele unei uşi 
ferecate. Alţii gemeau disperaţi. Dar mergând mai departe, Atretes auzi un 
sunet ce venea din capătul îndepărtat al locului rece şi umed - un sunet 
dulce, care îl vrăji. Undeva, în întuneric, o femeie cânta. 

Gardianul încetini, înclinându-şi uşor capul. 

— Ai mai auzit vreodată o voce ca asta în toată viaţa ta? făcu el. 
Cântecul se întrerupse şi el grăbi din nou pasul. 

— Păcat că va muri şi ea mâine cu restul, continuă el, oprindu-se în faţa 
unei uşi masive. Trase zăvorul. 

O duhoare îngrozitoare îl lovi pe Atretes de cum se deschise uşa. Celula 
se afla la cel de-al doilea nivel şi singurul mod de aerisire era prin nivelul 
de deasupra şi nu direct de afară. Aerul era atât de închis, că Atretes se 


întrebă cum putea cineva supravieţui în asemenea condiţii. Mirosul 


neplăcut era atât de greu, că stomacul i se întoarse pe dos, făcându-l să 
se dea înapoi. 

— Oribil, nu-i aşa? întrebă gardianul. După cinci sau şase zile încep să 
moară pe capete ca muştele. Nu-i de mirare că unii prizonieri intră 
alergând în arenă. Tânjesc după o ultimă gură de aer curat înainte de a 
muri. 

Îi dădu lui Atretes torta. 

Respirând printre dinţi, Atretes rămase în prag şi-şi plimbă privirea de la 
un chip la altul. O singură torţă pâlpâia pe zidul lateral, dar cei îmbrăcaţi în 
negru erau ascunşi în umbră. Majoritatea prizonierilor erau femei şi copii. 
Se mai aflau vreo câţiva bătrâni cu barbă. Atretes nu fu surprins. Bărbaţii 
mai tineri erau de obicei cruţaţi pentru luptă, aţâţaţi împotriva unor 
oameni precum Capito şi Secundus... sau el însuşi. 

Cineva îi spuse pe nume şi văzu o femeie slabă, în zdrenţe, ridicându-se 
din grămada de captivi murdari. 

Hadasa. 

— Ea e? întrebă gardianul. 

— Da. 

— Cântăreaţo, zise el. Hei, tu, cea de acolo! Vino mai în faţă! 

Atretes o privi croindu-şi drum prin cameră. Oamenii se întinseră s-o 
atingă. Cineva o luă de mână, iar ea zâmbi dăruindu-i o şoaptă de 
încurajare, înainte de a merge mai departe. Ajungând lângă uşa deschisă, 
îl privi cu ochi luminoşi. 

— Ce faci aici, Atretes? 

Nefiind dispus să spună nimic în prezenţa gardianului roman, el o luă de 
braţ şi o scoase pe coridor. Gardianul închise uşa, trăgând zăvorul, apoi 
deschise o altă uşă de pe coridor şi aprinse torţa. 

— Lasă-ne, zise Atretes când gardianul se opri dincolo de uşă. 

— Am şi eu nişte ordine de respectat, Atretes. Niciun prizonier nu 
părăseşte acest nivel fără autorizaţie scrisă din partea proconsulului. 
Atretes rânji. 

— Crezi că mă poţi opri? 

Hadasa îşi puse mâna pe braţul lui şi se întoarse spre gardian. 


— Ai cuvântul meu că n-am să plec. 

Gardianul îşi plimbă privirea de la faţa mânioasă a lui Atretes la ochii ei 
blânzi. Se încruntă uşor. Încuviinţă o dată din cap şi-i lăsă singuri. 

Atretes ascultă zgomotul sandalelor cu ţinte pe podeaua de piatră şi-şi 
strânse pumnul. Făcuse legământ să nu mai intre niciodată într-un 
asemenea loc şi iată că se afla din nou aici încă de bunăvoie. Hadasa văzu 
că era preocupat. 

— lulia te-a trimis? 

— lulia mi-a trimis vorbă că eşti moartă. 

— O, rosti ea încet. Speram că... 

— Ce sperai? Că am fost trimis să te eliberez? 

— Nu, speram ca inima luliei să se fi înmuiat. Zâmbi trist şi îl privi 
încruntându-se uşor. 

— Dar de ce să-ţi dea lulia veşti despre mine? 

— Pentru că am trimis după tine. După primul mesaj, a venit la mine un 
băiat. Spunea că-l cheamă Prometheus şi că e prietenul tău. Mi-a spus că 
lulia te-a vândut lui Elymas. Am fost la Sertes, iar el s-a interesat şi a aflat 
că te ţin închisă aici. 

Hadasa se apropie şi-şi puse mâna cu blândeţe pe braţul lui. 

— Ce ai pe suflet? de ai bătut atâta drum ca să stai de vorbă cu o 
sclavă? 

— Multe, zise el fără să stea pe gânduri şi fără să se întrebe de ce-i era 
atât de uşor să aibă încredere în ea. Nu în ultimul rând faptul că nu te pot 
scoate de aici. 

— Asta nu are importanţă, Atretes. 

El se întoarse aprins de mânie. 

— lulia ar trebui să fie aici, zise el aspru, privind în jur la pereţii reci de 
piatră ai camerei fetide. Ea ar trebui să sufere. 

Oare câte sute de oameni îşi aşteptaseră moartea între aceste ziduri? Şi 
pentru ce? pentru plăcerea gloatei romane. Ajungând la poarta acestui loc, 
amintirile întunecate aproape că îl făcuseră să dea înapoi. 

— Ea ar trebui să-şi aştepte moartea, nu tu. 

O ura atât de mult pe lulia că simţea în gură gustul de fiere al acestei 


uri, o simţea curgându-i în sânge. S-ar fi bucurat s-o omoare cu mâna lui, 
dacă asta n-ar fi însemnat să se întoarcă în acest loc şi să lupte din nou în 
arenă. Şi mai degrabă şi-ar fi pus capăt vieţii decât să se întâmple una ca 
asta. Hadasa îi puse mâna pe braţ, smulgându-l din gândurile lui 
sângeroase. 

— N-o uri pe lulia pentru ce a făcut, Atretes. E o fiinţă pierdută. Ea caută 
cu disperare fericirea, dar se duce la fund. În loc să se agate de singurul 
lucru care o poate salva, preferă să-şi găsească plăcerea în nimicuri. Mă 
rog ca Dumnezeu să fie totuşi îndurător cu ea. 

— Îndurător? făcu Atretes privind-o uluit. Cum poţi să ceri îndurare 
pentru cineva care te-a trimis la moarte? 

— Pentru că fapta luliei mi-a prilejuit cea mai dulce bucurie a vieţii mele. 

Atretes îi cercetă faţa. Oare faptul că stătea închisă aici o făcuse să-şi 
piardă minţile? întotdeauna văzuse o împăcare ciudată pe faţa ei, dar 
acum era mai mult de atât. Ceva care-l surprindea. În locul acela 
întunecat, având înainte o moarte înfiorătoare, părea schimbată. Ochii ei 
erau senini, luminoşi şi plini de bucurie. 

— Sunt liberă, zise ea. Prin lulia, Domnul m-a făcut liberă. 

— Liberă? rosti el amar, privind cu subînţeles la zidurile de piatră. 

— Da, spuse ea. De când mă ţin minte, frica a fost tovarăşa mea 
nedespărţită. Toată viaţa mi-a fost frică, Atretes, încă din copilărie; când 
mergeam în vizită la lerusalim, până acum câteva zile. Aş fi preferat să nu 
trebuiască să părăsesc niciodată siguranţa căsuţei din Galilea unde am 
crescut şi nici prietenii mei de pe atunci. Îmi era frică de tot. Îmi era frică 
de pierderea celor dragi. De persecuție şi de suferinţă. De moarte. Ochii îi 
străluceau de lacrimi. Şi mai ales îmi era frică că atunci când va veni 
vremea să fiu pusă la încercare, nu voi avea curajul să spun adevărul. Şi 
Dumnezeu îşi va întoarce faţa de la mine. Îşi ridică mâinile spre cer. Şi pe 
urmă s-a întâmplat lucrul de care îmi era cel mai frică... Am fost adusă în 
faţa oamenilor care mă urau, a oamenilor care refuzau să creadă şi am 
fost pusă să aleg: să-mi reneg credinţa sau să mor. Şi un strigăt a venit din 
adâncul sufletului meu, un strigăt pe care Domnul mi l-a dat prin harul 


Său. L-am ales pe Dumnezeu. Lacrimile îi curgeau pe obraji, dar ochii îi 


străluceau. Şi în acel moment mi s-a întâmplat lucrul cel mai uimitor, cel 
mai minunat de pe lume, Atretes. În timp ce rosteam acele cuvinte, 
proclamându-L pe lisus Cristos, frica mi s-a topit ca prin farmec. Apăsarea 
ei a dispărut, ca şi cum n-ar fi existat niciodată. 

— N-ai mai rostit niciodată acele cuvinte? 

— Ba da, printre cei care credeau, printre cei care mă iubeau. Acolo 
unde nu era niciun risc le-am spus de bunăvoie. Dar în acel moment, 
înaintea luliei, înaintea celorlalţi, m-am predat complet. El e Dumnezeu şi 
nimeni altul. Ar fi fost imposibil să nu le spun adevărul. 

— Şi acum vei plăti cu viaţa pentru asta. 

— Dacă nu avem nimic pentru care să merite să murim, atunci nu 
merită nici să trăim, Atretes. 

El se simţi copleşit de o tristeţe apăsătoare la gândul că această femeie 
atât de tânără şi de blândă avea să moară de o asemenea moarte 
groaznică şi umilitoare. 

— Ai făcut un lucru nebunesc, Hadasa. Ar fi trebuit să faci ce era în 
avantajul tău şi să-ţi salvezi viaţa. 

Aşa cum făcuse şi el şi atâţia alţii înaintea lui. 

— Am renunţat la ceva ce nu puteam păstra pentru ceva ce nu voi 
pierde niciodată. 

Privind-o, Atretes simţi o sete dureroasă după o credinţă ca a ei, după o 
credinţă care să-i dea pacea. 

Hadasa îi simţi tulburarea. 

— Trebuie că urăşti acest loc, zise ea încet. Ce te-a adus aici, la mine? 

— Am avut un vis. Nu ştiu ce înseamnă. 

Ea se încruntă uşor. 

— Nu sunt profetesă, Atretes. Nu am darul profeţiei. 

— Are de-a face cu tine. A început în noaptea când ai venit la mine pe 
deal şi de atunci n-a mai încetat. Tu trebuie să ştii. 

Ea îi intui disperarea şi se rugă la Dumnezeu să-i dea răspunsurile de 
care avea nevoie. 

— Aşază-te aici, cu mine şi povesteşte-mi, zise ea slăbită de atâtea zile 


în care stătuse închisă şi nu primise de mâncare. S-ar putea ca eu să nu 


cunosc răspunsurile, dar Dumnezeu le cunoaşte. 

— Se făcea că mergeam prin întuneric, un întuneric atât de apăsător că- 
| simţeam strângându-mi trupul ca într-o menghină. Nu-mi zăream decât 
mâinile. Am mers aşa multă vreme, fără să simt nimic, şi pe urmă am 
văzut Artemisionul în depărtare. Apropiindu-mă de el, frumuseţea lui m-a 
impresionat la fel ca prima oară când l-am văzut - numai că de data asta 
sculpturile erau vii. Se zvârcoleau şi se zbăteau. Feţele de piatră mă 
priveau de sus cum am păşit în curte. O văd pe Artemis şi simbolul de pe 
coroana ei e de un roşu aprins. 

— Ce simbol? 

— Simbolul lui Tiwaz, zeul pădurilor. Un cap de capră. Îngenunche 
înaintea ei. Şi pe urmă chipurile lui Artemis au luat foc. Căldura era atât de 
mare că mă dădeam înapoi. Zidurile se prăbuşeau, templul se dărâma 
până nu mai rămâneau decât câteva pietre. 

Hadasa îi atinse mâna. 

— Continuă. 

— Totul devenea iarăşi întunecat. Am mers mai departe, căutând ceva 
ce nu mai apărea şi deodată am văzut un sculptor. În faţa lui stătea 
lucrarea pe care o făcuse - o statuie care mă înfăţişa pe mine. Una de felul 
acelora care se vând în prăvăliile din jurul arenei, numai că aceasta era 
atât de reală, încât parcă îi auzeam respiraţia. Omul a luat atunci ciocanul 
şi eu mi-am dat imediat seama ce are de gând. L-am strigat să nu facă 
una ca asta, dar el a lovit chipul o dată, spărgându-l în mii de bucăţi. 
Tremurând, Atretes se ridică. Şi am simţit o durere cum n-am mai simţit 
niciodată. 

Nu mă puteam mişca. În jurul meu vedeam pădurea din ţara mea natală 
şi mă afundam în mlaştină. Toţi stăteau în jurul meu, mama, tata, soţia, 
prieteni care au murit de mult. Strigam după ajutor, dar ei nu au făcut 
nimic altceva decât să se uite cum sunt tras la fund. Mocirla mă apăsa la 
fel ca întunericul dinainte. Şi pe urmă am văzut un om care-şi întindea 
spre mine amândouă mâinile. Palmele lui sângerau. 

Hadasa îl privi pe Atretes cum se sprijină obosit de zidul de piatră din 
cealaltă parte a celulei. 


— L-ai luat de mână? întrebă ea. 

— Nu ştiu, răspunse el sumbru. Nu-mi aduc aminte. 

— Te trezeai atunci? 

— Nu. Trase uşor aer în piept încercând să-şi stăpânească vocea. 

— Nu încă. 

Îşi închise ochii şi înghiţi în sec. 

— Auzeam un copil plângând. L-am văzut zăcând gol pe stâncile de 
lângă mare. Am văzut atunci un val apropiindu-se şi ştiam că-l va lua. Am 
încercat să ajung la el, dar valul a trecut peste trupul lui. Pe urmă m-am 
trezit. 

Hadasa închise ochii. 

Atretes îşi lăsă capul pe spate. 

— Spune-mi. Ce înseamnă toate astea? 

Hadasa se rugă la Dumnezeu să-i dea înţelepciune. Rămase tăcută timp 
îndelungat, cu capul plecat. Apoi şi-l ridică iar. 

— Nu sunt profetesă, zise ea din nou. Numai Dumnezeu poate interpreta 
visele. Dar de unele lucruri sunt sigură, Atretes. 

— Ce lucruri? 

— Artemis e un idol de piatră, nimic mai mult. Nu are nicio putere 
asupra ta decât cea pe care i-o dai tu. Sufletul tău ştie asta. Poate de 
aceea arde chipul ei în foc şi se prăbuşeşte templul. Se încruntă uşor. 
Poate mai are şi alte semnificaţii. Nu ştiu. 

— Şi bărbatul? 

— În privinţa lui totul mi-e foarte clar. Bărbatul este lisus. Ţi-am povestit 
cum a murit răstignit pe o cruce şi cum a înviat din nou. El îşi întinde 
amândouă mâinile spre tine. Apucă-l-le şi nu le mai da drumul. Mântuirea 
este aproape. Ezită. lar copilul... 

— Ştiu ce e cu copilul. Chipul lui Atretes se încordă de o emoție cu greu 
stăpânită. E fiul meu. M-am gândit la ce mi-ai spus în noaptea aceea când 
ai venit la mine pe deal. Am trimis vorbă că vreau să iau copilul imediat 
după naştere. 

Văzând privirea surprinsă a Hadasei, Atretes se ridică brusc în picioare 
şi făcu câţiva paşi, cuprins de nelinişte. 


— La început am făcut-o ca s-o rănesc pe lulia. Apoi l-am dorit cu 
adevărat. Am hotărât să-l iau şi să mă întorc cu el în Germania. În cele din 
urmă am primit vestea că micuțul s-a născut mort. Atretes izbucni într-un 
hohot derâs plin de amărăciune. Dar a minţit. Copilul nu s-a născut mort. 
Ea a dat ordin să fie lăsat pe stânci să moară. Glasul îi era sugrumat de 
lacrimi şi-şi trecu degetele prin păr. Ţi-am spus atunci că, dacă lulia mi l-ar 
pune la picioare, m-aş întoarce şi aş pleca. Şi ea a făcut exact acelaşi 
lucru. L-a lăsat pe stânci şi a plecat. Am urât-o. M-am urât pe mine însumi. 
Dumnezeu să aibă milă de mine, ai spus tu. Dumnezeu să aibă milă. 

Hadasa se ridică şi se duse spre el. 

— Fiul tău trăieşte. 

El o privi încremenit. 

Ea-şi puse o mână pe braţul lui. 

— Nu ştiam că ai trimis vorbă că-l vrei, Atretes. Dacă aş fi ştiut, l-aş fi 
dus direct la tine. Te rog să mă ierţi pentru durerea pe care ţi-am 
provocat-o. 

Mâna îi căzu pe lângă corp. 

El o apucă de braţ. 

— Spui că trăieşte? Unde e? 

Ea se rugă la Dumnezeu să îndrepte ce făcuse. 

— L-am dus pe fiul tău la apostolul loan şi l-am lăsat în braţele Riţpei, o 
tânără văduvă care şi-a pierdut copilul. L-a îndrăgit din prima clipă în care 
l-a văzut. 

El o eliberă, depărtându-se de ea. 

— Fiul meu trăieşte, zise mirat şi povara durerii şi a vinovăţiei se topi ca 
prin farmec. Închise ochii uşurat. Fiul meu trăieşte. 

Cu spatele sprijinit de peretele de piatră, se lăsă să alunece în jos, cu 
genunchii înmuiaţi de vestea primită. 

— Fiul meu trăieşte, rosti el cu vocea sugrumată. 

— Dumnezeu e îndurător, zise ea încet şi-l mângâie uşor pe păr. 

Mângâierea ei îi aduse aminte de mama lui. Luă mâna Hadasei şi o duse 
la obraz. Privind-o, văzu din nou vânătăile de pe faţa ei blândă şi trupul ei 


slab ce se întrezărea prin haina zdrenţuită şi murdară. Îi salvase fiul. Cum 


putea să plece şi s-o lase să moară? 

Se ridică hotărât. 

— Mă duc la Sertes, zise. 

— Nu, îl rugă ea. 

— Ba da, insistă el neînduplecat. Nu se mai luptase niciodată cu leii şi 
ştia că existau puţine şanse să supravieţuiască, dar trebuia să încerce. 

— Un singur cuvânt rostit la urechea care trebuie şi voi intra în arenă să 
lupt pentru tine. 

— Eu am deja cine să lupte pentru mine, Atretes. Bătălia s-a sfârşit. El a 
biruit deja. 

Îi tinu mâna cu fermitate între palmele ei. 

— Nu înţelegi? Dacă ai intra acum din nou în arenă, ai muri fără să-L 
cunoşti pe Domnul. 

— Dar tu? 

Mâine va trebui să stea faţă în faţă cu leii. 

— Mâna lui Dumnezeu este în toate astea, Atretes. Voia Lui se va 
împlini. 

— Ai să mori. 

— „Chiar dacă mă răneşte, tot mă voi încrede în El”, zise ea zâmbindu-i. 
Tot ce se întâmplă e pentru scopul Lui cel bun şi spre slava Sa. 

Nu mi-e teamă. 

Atretes o privi cercetător timp îndelungat şi încuviinţă luptându-se cu 
emoţiile ce năvăleau asupra lui. 

— Va fi aşa cum spui tu. 

— Va fi aşa cum vrea Domnul. 

— N-am să te uit niciodată. 

— Nici eu, zise ea. 

Îi spuse unde să-l găsească pe apostolul loan şi-şi puse mâna pe braţul 
lui, privindu-l cu ochii plini de pace. 

— Du-te acum din acest loc al morţii şi nu mai privi înapoi. 

leşi pe coridorul întunecos şi-l strigă pe gardian. 

Atretes rămase ţinând torţa, în timp ce bărbatul veni şi trase zăvorul de 
la uşa celulei. Şi în acest răstimp, Hadasa se întoarse şi-l privi cu ochii 


strălucind, plini de căldură. 

— Domnul să te binecuvânteze şi să aibă grijă de tine, să facă să 
lumineze faţa Lui peste tine şi să-ţi arate bunătate. Domnul să-Şi întoarcă 
faţa spre tine şi să te umple de pace, zise ea cu un surâs blând. Apoi se 
întoarse şi intră în celulă. Un murmur stins de voci o întâmpină şi uşa se 


închise în urma ei cu o bubuitură ca o sentinţă. 


CAPITOLUL 37 


Hadasa îşi croi cu grijă drum printre ceilalţi prizonieri şi se aşeză alături 
de o mamă şi de fetiţa acesteia. Ridicându-şi genunchii, se sprijini cu 
fruntea de ei. Se gândi la Atretes, un prizonier al amărăciunii şi al urii, şi se 
rugă pentru el. Se rugă ca lulia să se întoarcă de pe calea pierzării pe care 
o alesese. Îi mulţumi lui Dumnezeu pentru Decimus, pentru că intrase în 
împărăţia Lui şi se rugă ca Phoebe să găsească şi ea calea către Domnul. 
Se rugă ca Dumnezeu să-i deschidă o portiţă de scăpare lui Prometheus. ŞI 
ca Dumnezeu să aibă milă de Primus şi de Calabah. Se rugă tot restul 
nopţii. 

Şi abia în cele din urmă, Hadasa îşi permise să se gândească la Marcus. 
Inima îi striga de durere sub potopul de lacrimi fierbinţi. 

— O, Doamne, Tu cunoşti dorinţele inimii mele. Tu ştii ce vreau pentru 
el. Cu umilinţă te rog, Doamne, deschide i ochii. Deschide-i ochii ca să 
poată vedea adevărul. Strigă-l pe nume cu glas puternic şi fă ca numele lui 
să fie scris în Cartea Vieţii. 

Torța sfârâi şi cineva strigă. 

— Mi-e teamă, zise o femeie. 

Un bătrân îi răspunse: 

— Domnul ne-a părăsit. 

— Nu, şopti Hadasa blând. Domnul nu ne-a părăsit. Nu vă îndoiţi 
niciodată în întuneric de ceea ce Domnul v-a dat în lumină. Domnul e cu 
noi. E aici chiar şi acum. Nu ne va părăsi niciodată. 

Începu să cânte încet şi alţii i se alăturară. După o clipă, îşi plecă din nou 
capul, profitând de puţinul timp care-i mai rămăsese ca să se roage pentru 
cei pe care-i iubea: Marcus, Phoebe şi lulia. 

Când veni dimineaţa, uşa se deschise şi intră tânărul gardian care-l 
însoţise pe Atretes. 

— Fiţi atenţi la mine, porunci el privind-o insistent. Astăzi veţi muri. 
Ascultaţi ce vă spun, ca să se termine totul cât mai repede. Leii înfometați 
nu sunt neapărat agresivi. Sunt slabi şi se sperie uşor, mai ales atunci 


când mulţimea începe să strige. Veţi fi o pradă ciudată pentru ei. Uite cum 


trebuie să faceţi. Staţi liniştiţi. Împrăştiaţi-vă. Mişcaţi-vă mâinile şi trupurile 
încet, ca leii să ştie că sunteţi în viaţă şi că nu reprezentaţi o ameninţare 
pentru ei. Dacă veţi face aşa, vor ataca şi sfârşitul va veni mai repede. 

Tăcu câteva clipe lungi, neluându-şi privirea de la Hadasa. 

— Vin să vă ia. 

Ea se ridică. 

— Domnul să te binecuvânteze pentru bunătatea ta. 

El se întoarse să plece. Se ridicară cu toţii şi începură să cânte cântări 
de laudă lui Dumnezeu până când toată celula se umplu de acorduri 
melodioase. Veniră alţi gardieni, strigând, şi-i îmbrânciră pe prizonieri prin 
coridorul întunecat şi pe treptele înguste până la poartă. Hadasa auzi un 
zgomot puternic ca un tunet răzbătând de afară. Soarele se reflecta pe 
nisipul din arenă, orbind-o. 

Porţile se deschiseră cu un scârţâit metalic. 

— Mişcaţi-vă spre mijloc! strigară din nou gardienii, împingându-i. Mai 
repede! Mişcaţi! 

Se auzi o plesnitură de bici şi cineva scoase un strigăt de durere, 
împiedicându-se de Hadasa. 

Ea îl luă de mână şi-l ajută să meargă spre poartă. Îi zâmbi, eliberându-l, 
apoi păşi pe nisip. Alţii o urmară. 

După zile întregi de întuneric, acum era orbită de soare. Îşi duse mâinile 
streaşină la ochi. Un val de vorbe batjocoritoare şi de insulte căzură 
asupra ei şi asupra celorlalţi ca o rafală. 

— Chemaţi-l pe dumnezeul vostru să vă salveze! strigă cineva şi un 
hohot de râs batjocoritor răsună. 

— Par prea firavi ca să trezească interesul leilor! strigă un altul, în timp 
ce alţii aruncau în ei cu legume şi fructe putrede şi cu oase. 

— Aduceţi leii! Aduceţi leii! 

Hadasa îşi ridică privirea spre mulţimea aceea de oameni îmbătaţi de 
cruzime, strigând după sânge, după sângele ei. 

— Dumnezeule, ai milă de ei, şopti ea cu ochii înecaţi în lacrimi. 

La răcnetul leilor, un fior de gheaţă binecunoscut se răsuci în stomacul 


Hadasei. Gâtul i se strânse şi gura i se uscă. Vechiul ei duşman se năpusti 


asupra ei, dar acum ştia cum să-l înfrunte. Rămase tare, chemându-L pe 
lisus. 

— O, lisuse, fii cu mine acum. Rămâi lângă mine şi întăreşte-mă cu 
puterea Ta, ca să te pot slăvi, se rugă ea. Liniştea se cobori din nou asupra 
ei, alungându-i frica şi umplând-o de bucurie la gândul că va suferi pentru 
Domnul. 

Porţile se deschiseră şi mulţimea se bucură nemiloasă când fură aduşi 
vreo zece lei în arenă. Îngrozite de urletele mulţimii, fiarele se retraseră 
lângă zid, neacordând nicio atenţie grupului de prizonieri în zdrenţe din 
mijlocul arenei. 

— Mamă, mi-e frică, scânci un copil. 

— Adu-ţi aminte de Domnul, răspunse mama lui. 

— Da, zise Hadasa zâmbind. Adu-ţi aminte de Domnul. 

Se separă de grup şi păşi calmă spre centrul arenei, cântând cântări de 
laudă lui Dumnezeu. 

Urletul demenţial al mulţimii se înteţi. Sclavii aţăţau cu săbii boante 
animalele îngrămădite pe margine, alungându-le de lângă zid. Acestea se 
întoarseră agitate spre centru. O leoaică se întoarse spre Hadasa şi se lăsă 
pe burtă înaintând precaută. Cântând în continuare, Hadasa îşi ridică 
braţele spre cer şi le deschise încet. Văzând că e în viaţă şi că nu 
reprezintă nicio ameninţare, fiara se năpusti asupra ei în urletele sălbatice 
ale mulţimii. Animalul parcurse distanţa cu o viteză uimitoare şi sări, cu 
ghearele ascuţite, cu colții scoşi. 

lulia râse şi aruncă cu boabe de struguri spre Marcus. 

— Mare figură eşti tu, Marcus, zise ea, făcându-se comodă, iar el râse. 

— Cum aş putea să refuz o asemenea înduioşătoare invitaţie de la 
preaiubita mea surioară? zise el, lăsându-se pe spate confortabil, cu 
piciorul sprijinit de un scăunel. Păreai disperată să mă vezi. 

— Cine m-a mai făcut vreodată să râd aşa ca tine? zise ea şi plesni din 
degete. Fii atentă, fetiţo, făcu ea, şi noua servitoare începu să mişte din 
nou evantaiul uriaş. Marcus zâmbi uşor, studiind în grabă trupul zvelt al 
fetei. 


— O nouă achiziţie? 


— Mă bucur să constat că eşti din nou tu, cel dintotdeauna, zise lulia 
amuzată. E drăguță, nu? Cu mult mai drăguță ca Hadasa, adăugă ea 
privindu-l pe furiş. 

Marcus râse cu răceală şi-şi îndreptă atenţia spre gladiatorii care defilau 
prin faţa spectatorilor. Nu voia să se gândească la Hadasa azi. Venise la 
jocuri ca să uite. Vărsarea de sânge va fi o eliberare binevenită pentru 
frustrările lui zăvorâte. 

— Astăzi se luptă Capito şi Secundus, zise el, conştient că lulia îl privea. 
Părea gânditoare şi se întrebă de ce. 

— Aşa am citit şi eu. Cine crezi că va câştiga? 

— Secundus. 

— O, dar e atât de plictisitor. Se plimbă în jurul arenei ca un taur bătrân 
şi obosit. 

— Tocmai plimbatul ăsta îl ţine în viaţă, zise Marcus. Aşteaptă ocazia să 
lovească. 

Odată ceremonia încheiată, şaretele ieşiră grăbite din arenă. 
Trompetele răsunară zgomotos, anunțând începerea jocurilor. Forfota 
mulţimii crescu şi se umflă, neliniştită şi flămândă. Marcus se ridică în 
picioare. lulia se ridică şi ea în capul oaselor. 

— Unde pleci? 

— Să cumpăr nişte vin. 

El privi în sus la cerul fără urmă de nor. 

— S-a făcut deja cald. Acoperişurile nu prea ne mai ţin de răcoare. - Am 
eu vin cât vrei, de cea mai bună calitate. Nu pleca. Încep jocurile. - Nu e 
nimic interesant la început. Doar nişte criminali aruncaţi la lei. 

Mai e destul timp până începe adevăratul meci. lulia se întinse spre el. 

— Stai jos, Marcus. Nici n-am apucat să stăm de vorbă. Primus poate să 
ne aducă tot de ce avem nevoie, nu-i aşa, Primus? 

— Desigur, draga mea. Tot ce-ţi pofteşte inimioara. 

— Aşază-te aici, Marcus, zise lulia, arătând spre locul de lângă ea. Te 
rog. A trecut atâta vreme de când n-am mai fost la jocuri împreună. 
Niciodată nu m-am mai distrat atât de bine ca atunci când am fost cu tine. 


Ştiai întotdeauna să prevezi ce va urma. Şi îmi arătai lucruri care mie îmi 


scăpau. 

Marcus se aşeză lângă ea şi îi simţi încordarea. 

— Ce s-a întâmplat, lulia? 

— Nimic, doar că vreau ca lucrurile să fie din nou cum au fost înainte. 
Aşa cum au fost la Roma, înainte să mă mărit cu Claudius, înainte să 
intervină cineva între noi. Îţi aduci aminte când m-ai adus prima oară la 
jocuri, Marcus? Eram atât de emoţionată. Pe atunci eram doar un copil. 

Şi tu râdeai de mine pentru că eram atât de delicată. Zâmbi amintirii. 

— Ţi-a trecut destul de repede, zise el cu un rânjet amar. 

— Da şi ai fost mândru de mine. Mi-ai spus că sunt o adevărată romană. 
Mai ţii minte? 

— Da. 

— Lucrurile vor fi din nou cum erau înainte, Marcus. Îţi promit. După ziua 
de azi, vom uita tot ce s-a întâmplat de atunci încoace. Vom uita de toţi cei 
care ne-au rănit. 

Încruntându-se uşor, Marcus o mângâie pe obraz. Se gândi la Caius şi 
Atretes. Ea nu vorbea niciodată despre ei, dar ştia că lăsaseră urme, urme 
pe care le ascundea de privirea lui. 

— Mă iubeşti, Marcus? întrebă ea cu ochii arzând. 

— Desigur că te iubesc. 

Dar nu aşa cum o iubise odată şi ea ştia asta. Expresia feţei lui deveni 
precaută, dureroasă. Această situaţie se va schimba în curând. Ziua de azi 
va şterge cu buretele trecutul şi va răzbuna rănile lui - şi ale ei. 

— Tu ai fost întotdeauna singurul pe care am putut conta, Marcus, zise 
ea, luându-l de mână. Ai fost singurul om despre care ştiam că mă va iubi 
mereu, indiferent ce aş face. Dar pe urmă au intervenit alţii şi au făcut ca 
lucrurile să se schimbe. lar noi i-am lăsat să ne stea în cale. N-ar fi trebuit. 

— Niciodată n-am încetat să te iubesc, lulia. 

— Poate că n-ai încetat, dar lucrurile s-au schimbat între noi. Oamenii le- 
au făcut să se schimbe. Vedeam cum mă priveai uneori, ca şi când nu m-ai 
mai cunoaşte. Dar mă cunoşti, Marcus. Mă cunoşti aşa cum te cunoşti pe 
tine. 


Ne asemănăm atât de mult, ca două boabe de mazăre. Numai că tu ai 


uitat. 

Mâna ei era rece şi puternică. 

— Ce s-a întâmplat, lulia? o întrebă el din nou îngrijorat. 

— Nimic rău, zise ea. Totul e bine. Sau va fi. Am avut eu grijă de asta. 

— Despre ce vorbeşti? 

— Am o surpriză pentru tine, Marcus. 

— Ce surpriză? 

Ea râse. 

— O, nu. N-am să-ţi spun. Va trebui să aştepţi să vezi. Nu-i aşa, 
Calabah? 

Calabah zâmbi uşor, cu ochi negri şi întunecaţi. 

— Jocurile au început, lulia. 

— O, da, făcu ea nerăbdătoare şi mâna ei o cuprinse şi mai strâns pe a 
lui. O, da, au început. Hai să ne uităm, Marcus. Ai să vezi ce am făcut 
pentru tine. 

Un fior prevestitor de rău îl străbătu. 

— Ce ai făcut? întrebă el cu o voce pe care o voia calmă şi fermă. 

— Priveşte! strigă ea întinzându-şi braţul drept. Se deschid porţile. Îi 
vezi? Ticăloşi nenorociţi! îşi merită moartea. Fiecare dintre ei. Priveşte! 
Vezi? Creştini! 

Cu inima bătându-i sălbatic, Marcus îi privi pe prizonieri poticnindu-se în 
lumina soarelui. 

O, pe toţi zeii... 

Chiar şi de la distanţa aceea, o recunoscu pe Hadasa. Inima i se opri în 
loc. 

— Nu! şopti el cu glas răguşit, refuzând să creadă ceea ce vedea cu 
ochii. 

— Ba da! Hadasa, zise lulia şi văzu cât de albă era faţa lui. 

În sfârşit primeşte ce merită. 

El o privi pe Hadasa păşind calmă în fruntea grupului. 

— Ce ai făcut, lulia? 

— Am auzit ce ţi-a spus! Am auzit cum ţi-a zvârlit dragostea înapoi în 


faţă. L-a preferat pe zeul ei, iar tu i-ai spus că poate să fie a lui. Ei bine, 


acum va fi a lui. 

— Tu ai aranjat asta? Glasul lui era plin de silă şi disperare. Îşi smulse 
mâna din a ei, gata s-o lovească. Tu i-ai făcut asta? 

— Ea şi-a făcut-o cu mâna ei. Am dus-o la sărbătoarea lui Vitellius. 

— Ştiai bine că Vitellius îi urăşte pe evrei! 

— O, da, îi urăşte şi pe bună dreptate. Sunt cea mai mizerabilă rasă de 
pe faţa pământului! Plini de mândrie. Vinovaţi de răzvrătire încă din 
pântecele mamei lor. N-a vrut să-şi renege credinţa. Ştiam că n-o va face. 
Pur şi simplu ştiam! Nu făcea decât să stea acolo şi să mă privească cu 
ochii aceia patetici, plini de suflet, ca şi cum i-ar fi fost milă de mine. 

— Ţi-a salvat viaţa-o dată! Sau ai uitat că altfel te-ar fi omorât Caius? Şi 
cu toate acestea, ai trimis-o la moarte? 

— E sclavă, Marcus. Atunci când m-a apărat, nu şi-a făcut decât datoria. 
Ar trebui să-i fiu recunoscătoare? Viaţa ei nu înseamnă nimic. 

Marcus simţi disperarea crescând în el, tăindu-i respiraţia. 

— Viaţa ei înseamnă totul pentru mine! O iubesc! strigă. 

Deodată mulţimea ţipă violent şi, întorcându-se, Marcus văzu că leii 
intraseră în arenă. Sări în picioare. 

— Nu! E nevinovată! N-a făcut nimic rău! 

— Nimic? făcu lulia ridicându-se şi ea şi apucându-l de braţ. L-a pus pe 
zeul ei mai presus de tine. L-a pus pe zeul ei mai presus de Roma. Pentru 
mine e o duhoare nesuferită. Un spin în coaste şi o vreau scoasă din joc, 
nimicită. O urăsc! Mă auzi? Privi din nou spre arenă. 

— Aşa! Trimiteţi leii de lângă zid! 

— Nu! 

O împinse pe lulia la o parte. 

— Dă-te înapoi, Hadasa! Dă-te înapoi! 

— Scoateţi leii! strigă lulia din nou, cu şi mai multă sălbăticie. 

— Nu! Marcus îşi smulse mâna din strânsoarea surorii lui. 

— Dă-te înapoi, Hadasa! 

Urletele mulţimii se intensificau, în timp ce Hadasa păşi calmă către 
mijlocul arenei. Leoaica se lăsă jos. Hadasa îşi ridică braţele încet 
deschizându-le ca şi când ar fi vrut să întâmpine atacul fiarei. 


— Nu! strigă Marcus din nou şi chipul i se contractă când leul o muşcă, 
îşi întoarse faţa, în timp ce ea se lăsă la pământ - şi ceva în adâncul lui 
muri. 

— Aşa, făcu lulia triumfător. S-a sfârşit. 

Un forfot de plăcere extatică se ridică printre spectatorii cuprinşi de 
veselie sălbatică. Mai mulţi lei se auziră răcnind. Ţipetele de durere şi 
teamă răsunau şi cineva râse în urechea lui Marcus. 

— Priveşte-i cum se împrăştie acum! 

Un alt glas vui: 

— Uită-te la leii ăia cum se mai bat pe trupul fetei dintâi! 

Şi în acea secundă, Dumnezeu răspunse la rugăciunile Hadasei. 

Marcus privi în urmă şi ochii i se deschiseră dintr-odată, privind-o pe 
Hadasa cum zăcea prăbuşită la pământ, cu haina zdrenţuită şi pătată de 
sânge. Două leoaice se luptau deasupra trupului ei, sfâşiindu-se una pe 
alta. Una o înşfăcă pe Hadasa de picior şi încercă s-o târască după ea. 
Cealaltă atacă din nou. 

— l-am plătit cu aceeaşi monedă pentru ce ne-a făcut, zise lulia, 
agăţându-se de Marcus. Putem să uităm de ea acum. 

— N-am să uit de ea niciodată, zise el răguşit şi o apucă strâns de 
încheieturile mâinii, privind-o cu ură şi dezgust. Dar am să uit de tine. 

— Marcus, făcu ea înfricoşată de expresia din ochii lui. Mă doare! 

— Am să uit că am avut vreodată o soră, continuă el dând-o la o parte. 
Fii blestemată de zei pentru ceea ce ai făcut! 

Ea rămase pe loc, privindu-l cu faţa palidă, cu ochii măriţi din cauza 
şocului. 

— Cum poţi să-mi spui un lucru atât de crud? Am făcut-o pentru tine! 
Am făcut-o pentru tine! 

El se întoarse cu spatele la ea, ca şi când n-ar fi auzit-o, ca şi când nici 
n-ar fi existat. 

— O vrei, Calabah? întrebă cu glas încet, plin de dezgust. 

— Întotdeauna am dorit-o, răspunse Calabah cu ochii strălucitori ca un 
foc întunecat. 


— Atunci n-ai decât să ţi-o iei. 


Şi Marcus îi întoarse spatele Iuliei, croindu-şi drum pe lângă Primus, care 
se întorcea cu burdufurile cu vin. 

— Dă-te la o parte din calea mea! 

— Nu! strigă lulia. Opreşte-l! Marcus, întoarce-te! 

Calabah o prinse de mână aspră şi necruțătoare. 

— Prea târziu, lulia. Ai ales deja. 

— Lasă-mă, izbucni lulia plângând isteric. Marcus! Se luptă să se 
elibereze şi să plece după fratele ei. Lasă-mă! 

— A plecat, zise Calabah cu satisfacţie în glas. 

lulia se uită din nou la Hadasa, care zăcea pe nisipul pătat de sânge. 
Privind la trupul acela nemişcat, un gol imens se căscă în adâncul ei. 
Pierduse şi sarea care o împiedicase să se descompună cu totul. 

— Marcus! ţipă ea. Marcus! 

Dorindu-şi cu disperare să plece, să scape din acel loc, Marcus se 
strecură printre spectatorii care urlau. Zgomotul mulţimii creştea în jurul 
lui într-un delir al poftelor şi al destrăbălării, hrănindu-se cu sânge de om şi 
suferinţă, cerând tot mai mult, frenetic. Croindu-şi drum printre ei, Marcus 
cobori treptele şi fugi. leşi pe poartă alergând, cu lacrimile orbindu-l. Nu 
ştia încotro se îndreaptă şi nici nu-i păsa. Fugea ca să scape de acel 
zgomot, de acel miros, de întreaga privelişte întipărită în mintea lui. Fugea 
ca să scape de amintirea Hadasei prăbuşită pe nisip, cu două fiare 
luptându-se deasupra ei ca şi când n-ar fi fost decât o halcă de carne. 

Plămânii îi ardeau de atâta alergat. Fugi până nu mai avu putere, apoi 
se împletici fără ţintă pe străzile de piatră străjuite de idoli de marmură 
care nu-l puteau ajuta. Oraşul era aproape pustiu; majoritatea locuitorilor 
se aflau la arenă să asiste la jocuri. Pe la colţuri stăteau de strajă soldaţi 
ca să prevină jafurile. Aceştia se holbară la el când trecu prin dreptul lor. 

Sprijinindu-se cu toată greutatea de un zid, Marcus se uită la placa de 
bronz pe care erau anunţate jocurile. Privind-o, îşi aduse aminte de toate 
acele dăţi când, aşezat pe stadion, privise cum se varsă sânge nevinovat 
şi nu se întrebase o clipă dacă era bine sau nu. Îşi aminti cum râdea de 
oamenii care fugeau să-şi salveze viaţa sau cum striga cuvinte obscene 


când un meci sângeros dura prea mult. Îşi aminti cum privea plictisit când 


oamenii erau aruncaţi la fiare sau pironiţi pe cruce. 

Şi, aducându-şi aminte de toate astea, înţelese dintr-odată care era 
partea lui la moartea Hadasei. 

Auzea forfotul binecunoscut în depărtare... forfotul unei omeniri 
nesăţioase. Îşi astupă urechile şi un sunet se ridică din adâncul fiinţei lui, 
un strigăt de durere şi disperare, un strigăt de remuşcare şi vinovăție. 
Răbufnind din el, creştea răsunând ca un ecou pe strada pustie. 

— Hadasa! 

Se prăbuşi în genunchi. Aplecându-se până la pământ, îşi acoperi capul 
cu mâinile şi plânse. 


EPILOG 


lată, ochiul Domnului priveşte peste cei ce se tem de El, peste cei ce 
nădăjduiesc în bunătatea Lui, ca să le scape sufletul de la moarte... 
Psalmul 33:18 


CAPITOLUL 1 


UN ECOU ÎN ÎNTUNERIC 


Alexandru Democedes Amandinus stătea la Poarta Morţii, aşteptând 
şansa să înveţe mai multe despre viaţă. Nu-i plăcuseră niciodată jocurile, 
de aceea venise cu inima strânsă. lar acum părea transfigurat de scena ce 
se desfăşura sub ochii lui, şocat până în adâncul fiinţei. Se uită lung la fata 
căzută şi simţi un triumf inexplicabil. 

Forfota frenetică a mulţimii îl umplea întotdeauna de nelinişte. De la 
tatăl său ştia că există oameni care îşi găsesc liniştea privind scenele de 
cruzime la care sunt supuşi semenii lor. Alexandru îşi amintise de vorbele 
lui când zărise, cu anumite ocazii, o uşurare aproape morbidă pe feţele 
oamenilor. În Roma. În Corint. Aici, în Efes. Poate martorii acelor orori le 
erau recunoscători zeilor că nu trebuiau să stea chiar ei faţă în faţă cu leii, 
cu gladiatorii instruiți sau cu cine ştie ce altă moarte şi mai grotescă şi mai 
obscenă. 

Părea că mii de oameni veniseră să-şi găsească eliberarea în mijlocul 
vărsării de sânge, ca şi cum tot acest măcel premeditat i-ar fi apărat de 
haosul crescând al unei lumi din ce în ce mai corupte şi dezorientate. 
Nimeni nu părea să-şi dea seama că mirosul sângelui nu era cu nimic mai 
prejos decât duhoarea poftelor şi a fricii ce infecta până şi aerul pe care îl 
respirau. 

Mâinile lui Amandinus se încleştară în jurul gratiilor de fier, în timp ce 
privirea i se îndreptă spre nisipul pe care zăcea acum tânăra femeie. 
Aceasta se desprinsese de grupul celorlalte victime, de cei care mergeau 
la moarte, calmă, cuprinsă de o bucurie ciudată. Tânărul nu-şi putea lua 
privirea de la ea, pentru că vedea în fiinţa ei ceva extraordinar, ceva mai 
presus de cuvinte. Fata cântase şi, preţ de o clipă, glasul ei dulce plutise 
pe aripile vântului. 

Dar mulţimea înăbuşise acele acorduri sublime ridicându-se în masă, în 


timp ce ea continua să înainteze pe nisip, senină, exact în direcţia în care 


se afla Alexandru. Inima lui zvâcnea tot mai tare, cu fiecare pas pe care ea 
îl făcea. Înfăţişarea ei nu avea nimic spectaculos şi, cu toate astea, o 
lumină ciudată părea să o învăluie ca un nimb de raze. Sau era doar 
imaginaţia lui care îi juca feste? în momentul în care leoaica se năpusti 
asupra ei, Alexandru simţi muşcătura în propria-i carne. 

Acum se luptau doi lei deasupra trupului fetei. Alexandru tresări când 
una dintre fiare îşi înfipse colții adânc în coapsa ei şi începu s-o târască 
după ea. Leoaica cealaltă se năpusti în urma lor şi cele două animale se 
rostogoliră, încleştate într-o luptă frenetică. 

O fetiţă îmbrăcată în haine zdrenţuite şi murdare ieşi în fugă, ţipând, pe 
uşa cu gratii de fier. Alexandru scrâşni din dinţi, într-un efort dureros de a- 
şi împietri inima în faţa acelor urlete îngrozite. În încercarea de aş proteja 
fiica, mama copilei fu înhăţată de o leoaică cu coamă aurie. Degetele lui 
Alexandru se încleştară pe uşa cu gratii de fier în momentul în care o altă 
leoaică se năpusti spre copilă. Fugi, fetiţo. Fugi! 

Se simţea agasat şi scârbit de atâta suferinţă şi moarte. Îşi sprijini 
fruntea de gratii, Cu inima bătându-i cu putere. 

Cunoştea pe de rost toate argumentele în favoarea jocurilor. Oamenii 
trimişi în arenă erau criminali care îşi meritau moartea. Cei pe care tocmai 
îi avea în faţa ochilor făceau parte dintr-o sectă care încuraja distrugerea 
Romei. Cu toate acestea, nu putea să nu se întrebe dacă o societate care 
ucide prunci nevinovaţi nu merita cu adevărat să fie rasă de pe faţa 
pământului. 

Ţipetele copilului îl făcură pe Alexandru să simtă un fior în tot corpul. Se 
simţi aproape recunoscător în momentul în care fălcile leoaicei se 
închiseră peste gâtul acela micut, înăbuşind sunetul. Răsuflă uşurat, fără 
să-şi dea seama că în tot acest timp îşi ţinuse respiraţia şi auzi râsul aspru 
al gardianului din spatele lui. 

— Micuța asta nu-i ajunge nici pe o măsea. 

Un muşchi tresări pe faţa lui Alexandru. Era tentat să închidă ochii în 
faţa măcelului dinaintea lui, dar se afla chiar în raza privirii gardianului. 
Simţea sclipirea de gheaţă a acelor ochi negri şi neînduplecaţi prin vizorul 
Coifului lustruit, aţintiţi asupra lui. Nu avea de gând să se umilească, dând 


semne de slăbiciune. Dacă dorea să devină un bun medic, trebuia să-şi 
depăşească aceste sensibilităţi şi aversiuni. 

Oare nu-l avertizase de nenumărate ori Phlegon, profesorul lui, în 
privinţa aceasta? 

— Trebuie să te oţeleşti în faţa sentimentelor de acest fel dacă ai de 
gând să devii cineva, i-a spus acesta nu o dată, pe un ton plin de dispreţ. 
La urma urmei, confruntarea cu moartea este una dintre caracteristicile 
profesiei de medic. 

Alexandru era conştient că bărbatul mai vârstnic avea dreptate. Şi mai 
ştia şi că, fără aceste jocuri, nu avea nicio altă posibilitate de aşi 
aprofunda studiile în anatomia corpului uman. Studiase cât putuse din 
desene şi din cărţi. Dar numai practicând vivisecţia îşi putea desăvârşi 
învăţătura. Phlegon era perfect conştient de aversiunea lui faţă de această 
practică, dar bătrânul medic folosise argumente incontestabile, prinzându- 
| în capcana raţiunii. 

— Zici că vrei să devii medic? îl provocase el. Dar ia, spune-mi, 
eminentul meu elev, îţi poţi imagina un chirurg fără cunoştinţe practice de 
anatomie umană? Una e să studiezi schemele şi desenele din cărţi şi alta e 
să lucrezi pe oameni. Fii recunoscător că jocurile îţi dau posibilitatea asta! 

Fii recunoscător! Alexandru văzu cum, rând pe rând, victimele se 
linişteau, până când urletele îngrozitoare ale terorii şi durerii fură cu totul 
înăbuşite de o tăcere întreruptă doar de zgomotul animalelor ce se 
ospătau în voie. Recunoscător? Clătină cu îndârjire din cap. Nu, cu 
siguranţă recunoştinţa nu se număra printre sentimentele pe care i le-ar 
putea inspira vreodată aceste jocuri. 

Deodată un alt zgomot, mai periculos decât cel al leilor, se dezlănţui. 
Alexandru îl recunoscu repede - murmurul de plictiseală, agitația care îşi 
făcea tot mai simțită prezenţa în mulţimea nemulțumită. Spectacolul se 
încheiase. Fiarele puteau să se înfrupte în cuştile lor întunecoase, lumea 
nu plătise ca să asiste la festinul unor animale înfometate. Un val de 
nelinişte sinistră străbătu printre rânduri, extinzându-se ca un foc de paie. 

Avertismentul fu repede înţeles de către organizatorul jocurilor. 


Fiarele auziră zgomotul făcut de deschiderea uşilor şi îşi îndesară cu şi 


mai multă ferocitate prada între dinţi, în timp ce îngrijitorii înarmaţi ieşiră 
să-i ducă înapoi în cuştile lor. Alexandru înălţă o rugă înspre Marte, ca 
oamenii să-şi termine treaba cât mai repede, şi una înspre Asclepios, ca să 
mai existe o scânteie de viaţă măcar într-una dintre victime. În caz 
contrar, era nevoit să rămână acolo până se va ivi o altă ocazie. 

Nu-l interesa deloc drama separării animalelor de prada lor. Privirile lui 
alunecară pe nisip, în căutarea unui supravieţuitor, nutrind slabe speranţe 
că va găsi vreunul. Ochii i se opriră din nou asupra tinerei femei. 

În preajma ei nu mai era niciun leu, lucru care i se păru curios, pentru că 
se găsea la o oarecare distanţă de oamenii care duceau animalele spre 
poartă. | se păru că întrezăreşte o urmă de mişcare. Se aplecă şi se uită 
mai atent. Degetele ei zvâcniră! 

— Aici, îi zise el repede gărzii. Aproape de mijloc. 

— Dar e prima care a fost atacată. Trebuie să fie moartă deja. 

— Aş vrea să arunc totuşi o privire. 

— Cum doriţi. 

Garda se apropie, îşi duse două degete la buze şi fluieră de două ori 
scurt şi strident. Îi făcu semn lui Charon cel cu faţa pământie, care dansa 
printre morţi. Alexandru văzu cum actorul costumat se întoarce 
şchiopătând spre fata căzută. Charon se aplecă încet şi-şi lipi de ea capul 
împodobit cu pene şi cioc, de parcă ar fi vrut să distingă cea mai mică 
urmă de viaţă, fluturând prin aer talismanul cu gesturi teatrale, gata să o 
înăbuşe, dacă ar fi fost vreuna. Aparent satisfăcut că fata a murit, o apucă 
de braţ şi o târî brutal către Poarta Morţii. 

În acelaşi moment, o leoaică se întoarse împotriva celui care o dirija 
printr-un gang. Mulțimea se ridică în picioare, într-un zgomot frenetic. 
Bărbatul abia reuşi să se salveze de atacul animalului. Se folosi cu un tact 
demn de un profesionist de biciul lui pentru a o despărţi de copilul din care 
tocmai se înfrupta şi o mână prin gang până la cuşcă. 

Gardianul profită de momentul de neatenţie şi deschise larg Poarta 
Morţii. 

— Grăbeşte-te, şuieră el, şi Charon o luă la fugă, târând-o pe fată prin 
tenebre. Garda pocni din degete şi doi sclavi o apucară repede de mâini şi 


de picioare, ducând-o prin coridorul slab luminat. 

— Încetişor, îi mustră Alexandru supărat, în timp ce o aşezau pe o masă 
murdară de sânge. Îi dădu la o parte, convins că brutalitatea lor a stins şi 
ultima fărâmă de viaţă din tânăra femeie. 

Gardianul îşi puse o mână hotărâtă pe braţul lui Alexandru. 

— Şase sesterţi înainte s-o tai, zise el rece. 

— Nu e cam mult? 

Bărbatul rânji. 

— Nu, pentru un elev de-al lui Phlegon. Cred că ai punga doldora de aur 
dacă îţi poţi permite un asemenea profesor. 

Întinse mâna nerăbdător. 

— Se goleşte destul de repede, ripostă Alexandru sec, deschizând gura 
pungii legată la brâu. Nu ştia cât timp mai avea la dispoziţie înainte ca fata 
să-şi dea ultima suflare şi nu avea de gând să piardă minute preţioase 
târguindu-se pentru câţiva bănuţi în plus. Soldatul luă mita şi se retrase, 
punând deoparte trei monede pentru Charon. 

Alexandru îşi concentră întreaga atenţie asupra feţei. Faţa ei era un 
amestec grotesc de carne sfârtecată şi urme de nisip. Haina îi era 
îmbibată în sânge. De fapt, pierduse atâta sânge că Alexandru nu mai 
avea nicio îndoială că murise. Se aplecă şi-şi lipi urechea de buzele ei, 
ascultând cu uimire susurul cald, abia perceptibil, al vieţii. Nu mai avea 
timp de pierdut. 

Le făcu semn sclavilor săi să se apropie, luă un prosop şi se şterse pe 
mâini. 

— Luaţi-o de aici şi duceţi-o undeva unde nu e atâta zgomot. 

Cu grijă! 

Cei doi sclavi se grăbiră să execute ordinul. Sclavul lui Phlegon, Troas, 
rămase în picioare privind. Alexandru strânse din buze. Îl admira pe Troas 
pentru dibăcia sa, dar nu şi pentru comportamentul glacial. 

— Faceţi puţină lumină, porunci Alexandru pocnind din degete. 

O torţă fu adusă mai aproape şi el se aplecă asupra fetei în lumina 
difuză a coridorului. 


Pentru asta venise, numai pentru asta avusese puterea să îndure până 


la capăt spectacolul: ca să îndepărteze pielea şi muşchii din zona 
abdominală şi să studieze organele de dedesubt. Luându-şi inima în dinţi, 
îşi dezlegă geanta de piele de la brâu şi o deschise, scoțând instrumentele 
de chirurg. Alese un bisturiu cu tăişul ca lama. 

Mâna îi transpira. Ba mai rău, îi tremura de-a binelea. Fruntea i se 
umplu cu broboane de sudoare. Simti privirea critică a lui Troas îndreptată 
asupra lui. Trebuia să se mişte repede şi să înveţe cât mai mult în 
intervalul scurt de câteva minute pe care îl avea la dispoziţie, înainte ca 
fata să moară de pe urma rănilor sau a intervenţiei lui. 

Înjură în gând legea romană care interzicea disecţia pe cadavre, 
punându-l astfel în asemenea situaţii penibile. Dar cum altfel ar fi putut să 
înveţe mai multe despre trupul uman? Cum altfel ar fi putut să-şi formeze 
deprinderile necesare pentru a salva vieţi omeneşti? 

Îşi şterse transpiraţia de pe frunte şi îşi blestemă în gând propria 
slăbiciune. 

— N-o să simtă nimic, îl asigură Troas încet. 

Strângând din dinţi, Alexandru începu să taie rochia pătată de sânge a 
fetei, de la decolteu până jos, dezvăluindu-i trupul şi expunând-o 
investigaţiei lui profesionale. În clipa următoare, se dădu un pas înapoi, 
încruntându-se. Bustul fetei era acoperit doar de răni superficiale şi de 
vânătăi uşoare. 

— Adu torţa mai aproape, porunci el aplecându-se asupra rănilor de la 
cap şi studiindu-le cu atenţie. Urmele colţilor lăsaseră dâre adânci pe 
întreaga faţă, de la frunte până la bărbie. O altă tăietură îi brăzda gâtul, 
foarte aproape de jugulară. Privirea lui cobori încet, cercetând 
împunsăturile adânci de pe braţul drept. Oasele erau rupte. Şi mai grave 
erau rănile de la coapsă, de unde o apucase leoaica şi o târâse cu colții. 
Ochii medicului se măriră. Fata ar fi pierdut o cantitate fatală de sânge 
dacă nisipul ajuns în contact cu rănile nu i-ar fi oprit sângerarea. 

Alexandru se dădu înapoi. O singură mişcare rapidă şi îndemânatică şi 
ar fi putut să-şi înceapă studiul. O singură mişcare rapidă şi îndemânatică 
şi ar fi putut să-i pună capăt vieţii. 

Transpiraţia i se scurgea pe tâmple şi inima din piept o luă razna. 


Urmări mişcarea uşoară de ridicare şi coborâre a pieptului ei, pulsul slab 
din gât şi simţi că i se face rău. 

— N-o să simtă nimic, domnule, repetă Troas. E inconştientă. 

— Asta văd şi eu! făcu Alexandru iritat, aruncându-i servitorului o privire 
întunecată. Se apropie din nou şi fixă cuțitul. Cu o zi înainte, făcuse 
practică pe un gladiator şi învățase în câteva minute mai multă anatomie 
umană decât ar fi învăţat în lungi ore de lectură. Din fericire, muribundul 
nici nu a deschis ochii. 

Dar rănile lui fuseseră mult mai serioase decât acestea. 

Alexandru închise ochii, încercând să se oţelească. Îl văzuse pe Phlegon 
la lucru. Încă îi auzea vorbele rostite în timp ce făcea o tăietură de expert. 

— Trebuie să fii rapid. Uite aşa. Sunt aproape morţi când îi preiei tu şi 
şocul îi poate ucide într-o secundă. Nu-ţi pierde vremea întrebându-te dacă 
simt ceva sau nu. Trebuie să înveţi cât mai mult în puţinul timp pe care 
zeii ţi-l pun la dispoziţie. În momentul în care se opreşte inima, trebuie să 
te retragi, căci altfel rişti să ai de-a face cu mânia zeilor şi a legii romane. 
Bărbatul pe care lucrase Phlegon nu supravieţuise decât câteva minute, 
murind din cauza sângerărilor pe masa unde era legat, dar urletele lui mai 
răsunau încă în urechile lui Alexandru. 

Aruncă o privire spre Troas, nepreţuitul servitor al lui Phlegon. Faptul că 
Phlegon l-a trimis să-l asiste spunea multe despre aşteptările pe care 
profesorul le avea de la viitorul lui ca medic. Troas asistase de nenumărate 
ori la intervenţiile lui Phlegon din trecut şi avea mai multe cunoştinţe de 
medicină decât mulţi dintre medicii liber - profesionişti. Era egiptean, cu 
pielea închisă la culoare şi cu ochi mari. Probabil că întrunea în sine 
misterul rasei sale. 

Alexandru se pomeni regretând că i se acordase o asemenea onoare. 

— De câte ori ai asistat la scena asta, Troas? 

— De o sută de ori sau mai mult chiar, răspunse egipteanul cu un 
zâmbet strâmb. Vrei să mă laşi pe mine? 

— Nu. 

— Atunci apucă-te de treabă. Ce înveţi azi poate salva mâine vieţi 
omeneşti. 


Fata gemu şi se mişcă pe masă. Troas pocni din degete şi cei doi 
servitori ai lui Alexandru făcură un pas înainte. 

— Apucaţi-o de mâini şi de călcâie şi ţineţi-o bine. 

Fata lăsă să-i scape un țipăt sfâşietor când aceştia îi ridicară braţele. 

— leşua, murmură ea şi ochii lăsară să se vadă o scilipire. 

Alexandru privi atent în ochii aceia plini de durere şi confuzie şi nu fu în 
stare să schiţeze nicio mişcare. În faţa lui nu se afla doar un trup pe care 
se putea face practică, ci o fiinţă umană aflată în suferinţă. 

— Domnule, rosti Troas pe un ton mai ferm. Trebuie să vă grăbiţi. 

Fata îngăimă câteva cuvinte într-o limbă necunoscută şi trupul i se 
relaxă. Cuţitul alunecă din mâna lui Alexandru şi căzu cu zgomot pe 
podeaua pietruită. Troas ocoli masa, îl ridică şi i-l întinse. 

— A leşinat. Acum puteţi lucra fără grijă. 

— Adu-mi un vas cu apă. 

— Ce aveţi de gând? S-o readuceţi în simţiri? 

Alexandru privi scrutător faţa aceea batjocoritoare. 

— Îndrăzneşti să mă iei la întrebări? 

Troas văzu hotărârea pe chipul lui tânăr şi inteligent. Alexandru 
Democedes Amandinus era doar un simplu student, dar era liber, în ciuda 
experienţei şi a abilităţilor proprii, egipteanul fu silit să recunoască în sinea 
lui, nu fără amărăciune, că nu era decât un sclav şi, prin urmare, nu avea 
niciun drept să-l ia pe tânăr la întrebări, înăbuşindu-şi mânia şi orgoliul, 
făcu un pas înapoi. 

— Vă cer scuze, domnule, rosti el sec. N-am făcut decât să vă aduc 
aminte că e condamnată la moarte. 

— Se pare că zeii au vrut să-i cruţe viaţa. 

— Pentru dumneavoastră, domnule. Zeii i-au cruțat viaţa pentru ca 
dumneavoastră să puteţi învăţa ce trebuie să ştie orice medic bun. 

— Nu va muri de mâna mea! 

— Fiţi rezonabil! Din ordinul proconsulului, e moartă deja. N-aveţi niciun 
amestec. Nu dumneavoastră aţi dat ordin să fie aruncată la lei. 

Alexandru luă cuțitul din mâinile sclavului şi îl aşeză la loc printre 


celelalte instrumente din geanta de piele. 


— Nu am de gând să-i iau viaţa, riscând astfel să înfrunt mânia zeului 
care a salvat-o. O privi şi încuviinţă din cap. După cum vezi, niciun organ 
vital n-a fost afectat. 

— Preferaţi s-o lăsaţi să moară încet, din cauza infecţiei? 

Alexandru se îndreptă de spate. 

— Prefer să n-o las să moară defel. Mintea îi era cuprinsă de febră. 

O vedea parcă şi acum înaintând prin nisip cântând, cu braţele întinse 
ca şi cum ar fi vrut să cuprindă întreg cerul într-o îmbrăţişare. 

— Trebuie s-o scoatem de aici. 

— Aţi înnebunit? şuieră Troas privind în spatele său pentru a se asigura 
că gardianul n-a tras cu urechea la Discuţia lor. 

— Aici n-am ce-mi trebuie ca să-i tratez rănile şi să-i imobilizez braţul, 
murmură Alexandru. Pocni din degete dând câteva comenzi în şoaptă. 

leşindu-şi din fire, Troas îl apucă de braţ. 

— Nu puteţi face una ca asta! rosti el pe un ton ferm, abia stăpânindu- 
se să nu ridice vocea. Arătă cu capul spre gardian. Ne expuneţi pe toţi 
riscului de a fi condamnaţi la moarte dacă încercaţi să salvaţi un prizonier. 

— Atunci am face bine să ne rugăm zeului ei să ne ocrotească şi să ne 
ajute. Şi-acum termină cu văicărelile şi scoate-o de aici imediat. Am 
impresia că te cam temi de gardian, dar las că mă ocup eu de el şi am să 
te urmez cât pot de repede. 

Egipteanul se holbă la el cu ochii negri neîncrezători. 

— Mişcă! 

Troas îşi dădu seama că niciun argument nu-l mai putea face să se 
răzgândească şi le făcu grăbit semn celorlalţi. Dădu câteva comenzi în 
şoaptă, în timp ce Alexandru îşi închise la loc geanta de piele. Gardianul îi 
privea curios. Luând prosopul, Alexandru îşi şterse sângele de pe mâini şi 
se apropie calm de el. 

— Nu poţi s-o scoţi de-aici! zise gardianul ameninţător. 

— E moartă, minţi Alexandru. Se duc să se descotorosească de cadavru. 
Se sprijini de poarta cu gratii de fier şi privi nisipul fierbinte. N-a meritat 
cei şase sesterţi. Era de mult dusă dintre cei vii. 


Gardianul zâmbi cu răceală. 


— Tu ai ales-o. 

Alexandru râse acru şi se prefăcu interesat de o pereche de gladiatori. 

— Cât durează meciul? 

Gardianul îi măsură cu privirea pe cei doi. 

— Vreo 30 de minute, poate mai mult. Dar de data asta nu vor mai 
exista supraviețuitori. 

Alexandru se încruntă nerăbdător şi aruncă la o parte prosopul pătat de 
sânge. 

— În cazul ăsta, am să-mi cumpăr nişte vin. 

Trecu pe lângă masă şi îşi luă servieta. Străbătu coridorul luminat de 
torţe, încercând să nu lase impresia că se grăbeşte. 

Inima îi bătea din ce în ce mai tare cu fiecare pas. leşi la lumina soarelui 
şi simţi atingerea unei adieri blânde mângâindu-i faţa. 

— Grăbeşte-te! Grăbeşte-te! Tresări şi-şi întoarse capul. Auzise clar 
acele cuvinte, ca şi când cineva le-ar fi rostit chiar la urechea lui. Dar 
lângă el nu era nimeni. 

Cu inima bătându-i puternic, Alexandru o luă la fugă spre casă, 


îndemnat parcă de o voce blândă şi suavă, un glas purtat de vânt. 


GLOSAR 


Afrodita: zeiţa dragostei şi a frumuseţii la greci; corespondent Venus din 
mitologia romană. 

Amorata (pl. Amorataie): admirator de sex masculin sau feminin ori fan 
al unui gladiator. 

Andabata fpi. Andabataie): gladiator care lupta călare; andabataie 
purtau un coif cu vizorul închis, ceea ce însemna că luptau aproape lipsiţi 
de vedere. 

Apollo: atât la greci cât şi la romani, zeul soarelui, al profeţiei, al muzicii 
şi poeziei; cel mai frumos dintre zei. 

Artemis: zeiţa lunii în mitologia greacă. Cel mai important templu al ei 
se află în Efes, pe locul unde a căzut un meteorit (păstrat ulterior în 
interiorul templului), prin care se credea că oraşul Efes a fost alesca lăcaş 
al zeiţei. Deşi romanii o identificau cu Diana, efesenii credeau că e sora lui 
Apollo şi fiica lui Leto şi a lui Zeus, considerând-o zeiţamamă a 
pământului, cea care binecuvântează oamenii, animalele şi agricultura cu 
fertilitate. 

Asclepius: în mitologia greco-romană, zeul vindecării. Asclepius era fiul 
lui Apollo şi al unei nimfe (Coronis) şi a fost învăţat să tămăduiască de 
către un centaur (Chiron). 

Asclepion: templul lui Asclepius. 

Athena: zeiţa înţelepciunii, a îndemânării şi a războiului la greci. 

Atrium: curtea centrală a unei locuinţe romane. Majoritatea caselor 
romane erau alcătuite dintr-o serie de încăperi construite în jurul unei curţi 
interioare. 

„Ave Imperator morituri te salutant”: „Ave, împărate. Cei care sunt gata 
să moară te salută”. Formulă rostită de gladiatori înainte de începerea 
jocurilor romane. 

Baltei: zidurile circulare ale unei arene romane: erau trei astfel de ziduri, 
grupate în patru secţiuni suprapuse. 

Batavi: clan din Galia care s-a aliat cu triburile Chatti şi Bructeri în lupta 


împotriva Romei. 


Bestiarii:. „vânători” în cadrul jocurilor romane. Animale sălbatice erau 
lăsate în arenă şi bestiarii trebuiau să le vâneze. 

Bibliotheca: camera în care se afla biblioteca într-o locuinţă romană. 

Brasardă: bucată de armură care acoperă braţul drept. 

Bructeri. trib germanic care a luptat alături de Chatti împotriva 
romanilor. Bructerii s-au războit cu Chatti înainte de a-şi uni forţele cu ei 
contra Romei. 

Caduceus: toiagul mesagerului, purtat de Hermes. Avea doi şerpi 
încolăciţi în jurul lui şi aripi în vârf. 

Calea: termen folosit în Biblie (în cartea Faptele Apostolilor) cu referire 
la creştinism. Creştinii îşi spuneau probabil „cei care urmează Calea”. 

Calidarium: încăperea din structura băilor care era situată cel mai 
aproape de sursa de căldură şi, prin urmare, era cea mai călduroasă 
(probabil similară cu jacuzzi ori cu sauna din zilele noastre). 

Catamit. băiat folosit de către un bărbat în scopuri homosexuale. 

Cavea: şiruri de scaune suprapuse în arenele romane. 

Cena: denumirea romană pentru cină sau masa principală. 

Ceres: zeiţa romană a agriculturii. 

Charon: în arenele romane, Charon era unul dintre libitinarii 
(„călăuzitorii morţilor”) şi purta o mască cu cioc şi un ciocan în mână. Era 
o combinaţie de credinţe greceşti şi etrusce. În mitologia greacă, Charon 
era simbolul morţii şi luntraşul care-i transporta pe cei morţi peste râurile 
Styx şi Acheron până în Hades (numai în schimbul unei taxe şi dacă erau 
înmormântați aşa cum se cuvine). În mitologia etruscă, Charun (Charon) 
era cel care dădea lovitura mortală. 

Chatti: unul dintre triburile germanice. 

Cibela: zeiţa frigiană a naturii adorată în Roma. În mitologie, Cibela era 
consoarta lui Attis (zeul fertilităţii). 

Cisium: un car rapid şi uşor cu două roţi, tras de obicei de doi cai. 

Civitas (pl. Civitates): oraş mic sau sat. 

Coemptio: cumpărarea miresei - formă de căsătorie la romani care 
putea fi uşor anulată (i.e. Cuplul putea divorța fără probleme). 

Confarreatio: formă de căsătorie la romani care crea o strânsă legătură. 


Consul: magistrat-şef în republica romană. Existau doi consuli aleşi 
anual. Titlu onorific dat de împărat. 

Corbita: vas comercial cu viteză mică. 

Cuisse: bucată de armură ce acoperea coapsele. 

Diana: zeiţa romană a naşterii de prunci şi a pădurii, de obicei înfăţişată 
în postura de vânător. 

Dimachaerus (pl. Dimachaeri): „bărbatul cu două cuțite” - gladiator care 
lupta cu câte o sabie scurtă în fiecare mână. 

Dionisos: zeu grec al vinului şi al orgiilor, mai cunoscut sub numele 
roman de Bacchus. 

Eros: zeu grec al iubirii fizice; asimilat cu zeul roman Cupidon. 

Essedarius (pl. Essedarii): „omul cu carul” - gladiator care lupta dintr-un 
car tras de doi cai şi de obicei împodobit. 

Fanum (pl. Fana): templu mai mare decât un altar, dar mai mic decât 
templele obişnuite. 

Far: prăjitură din cereale. 

Framee: armă cu cap lung şi ascuţit, folosită de triburile germanice; 
putea fi aruncată ca o suliță sau ţinută de mâner ca o sabie. 

Frigidarium: încăpere a băilor unde apa era rece. 

Gladiatori: prizonieri instruiți cu forţa să se „întreacă” în cadrul jocurilor 
romane. Închisoarea / şcoala purta numele de /udus, iar antrenorul se 
numea /anist. Existau mai multe tipuri de gladiatori, fiecare identificat 
după armele pe care le folosea şi după rolul pe care îl juca în desfăşurarea 
jocurilor. În afara situaţilor ieşite din comun, gladiatorii luptau până la 
moartea unuia dintre ei. 

Gladium: sabia cu care luptau romanii, având o lungime de circa 60 de 
cm. 

Gorget: bucată de armură care acoperea gâtul. 

Gustus: aperitiv servit la începutul unei petreceri. 

Hades: zeul grec al lumii de dincolo. 

Hera: în mitologia greacă, regina tuturor zeilor, sora şi soţia lui Zeus, 
identificată cu luno de la romani. 


Hermes: în mitologia greacă, Hermes călăuzea sufletele morţilor spre 


Hades. El era, de asemenea, curierul şi mesagerul zeilor, cunoscut pentru 
şiretenia sa. În arena romană, Hermes era unul dintre libitinarii şi era 
simbolizat printr-o persoană care purta un caduceus roşu aprins, cu care-i 
împungea pe oameni să vadă dacă au murit. 

Hestia: zeiţa căminului la greci; identificată cu zeiţa romană Vesta. 

leşua: numele lui lisus în ebraică. 

Insulae: blocuri de apartamente imense, înalte, fiecare acoperind câte 
un cvartal. 

luno: zeiţă romană, asemănătoare cu Hera de la greci. luno era zeiţa 
luminii, a naşterii, a femeilor şi a căsniciei. În calitate de soţie a lui Jupiter, 
era considerată regina cerurilor. 

Jupiter. zeul suprem la romani şi soţul lui luno. Jupiter era, de asemenea, 
zeul luminii, al cerului/al vremii şi al statului (implicând bunăstarea şi 
legile). Jupiter era asemănat cu Zeus de la greci. 

Kaffiyeh: acoperitoare a capului purtată de arabi. 

Lararium: parte a locuinţei romane, lararium era o încăpere specială 
rezervată idolilor. 

Libellus: programul care cuprindea lista evenimentelor ce vor avea loc la 
jocurile romane. 

Liber. Liber şi Libera erau zeii romani ai fertilităţii şi ai cultivării. Erau 
amândoi reprezentaţi de Ceres (zeiţa romană a agriculturii), iar Liber mai 
era identificat şi cu zeul grec Dionisos, fiind astfel considerat zeul viței de 
vie. La festivalul Liberaliilor, băieţii ajunşi la maturitate erau lăsaţi să 
poarte pentru prima dată toga virilis, îmbrăcămintea bărbatului. 

Libitinarii: cei doi „călăuzitori” ai morţilor (Charon şi Hermes din 
mitologia greacă) la jocurile romane. Aceştia aveau rolul de a curăța arena 
de trupurile moarte. 

Locarius: uşier la jocurile romane. 

Ludi (plural): se referă la jocurile romane: Ludi Megalenses. 

Lusorii. gladiatori care se luptau cu arme de lemn pentru încălzirea 
mulţimii, înainte de a începe jocurile mortale. 

Maenianum: scaunele din spatele şi de deasupra podiumului de pe o 


arenă romană. Cavalerii şi tribunii stăteau în prima şi cea de-a doua 


maenianum ca să privească jocurile, în timp ce patricienii stăteau în a 
treia şi a patra. 

Manica: mânecă / mănuşă din piele, cu întăritori de metal. 

Marte: zeul roman al războiului. 

Megabuzoi: preoţi eunuci din templul lui Artemis. 

Melissai. preotese virgine consacrate serviciului zeiţei Artemis. 

Mensor (pl. Mensores): muncitor în port care cântărea încărcătura unei 
nave şi nota greutatea într-un registru. 

Mercur. În mitologia romană, mesagerul zeilor; identificat cu zeul grec 
Hermes. 

Metaie: stâlpi în formă de con de pe arena romană care aveau rolul de a 
apăra spina în timpul curselor. Aveau cam şase metri în înălţime şi erau 
sculptați cu scene din bătăliile romane. 

Mirmilon (mirmillo, pl. Mirmillones): de la mirmillo, o specie de peşte. 
Gladiator înarmat în stil galic, cu un coif cu creastă în formă de peşte, cu o 
sabie şi un scut. Mirmilonul era adesea grupat cu un trac. 

Neptun: zeul roman al mării (al apei), era reprezentat adesea însoţit de 
şapte delfini sacri. Asemănător cu Poseidon de la greci. 

Ocrea: bucată de armură care acoperea piciorul. 

Paegniari. luptători falşi la jocurile romane; ca şi lusorii, care urmau 
după ei, aceştia erau folosiţi la începutul jocurilor pentru încălzirea 
mulţimii. 

Palus: haină asemănătoare cu o pelerină purtată de femeile romane 
peste stola. 

Patrician, aristocrat roman. 

Peculium: sumă de bani acordată sclavilor de către stăpânii lor. Sclavii 
puteau să considere peculium ca pe o proprietate personală, dar în 
anumite împrejurări ea putea fi luată înapoi de stăpân. 

Peristil. secţiune a locuinţei romane (adesea secundară) care închidea o 
curte şi era înconjurată de coloane pe dinăuntru. În peristil se aflau adesea 
dormitoarele familiei, altarul domestic (i/ararium), căminul şi bucătăria, 
sufrageria (triclinium) şi biblioteca (bibliotheca). În casele mai înstărite, 


curtea din peristil era transformată în grădină. 


Plebei: populaţia comună a Romei. 

Podium: grupul de scaune aflat cel mai aproape de arenă, unde se aşeza 
împăratul ca să privească jocurile. 

Pollice verso: semnal la jocurile romane prin care se dădea permisiunea 
de a ucide. Semnul se făcea de obicei cu „degetele mari” în jos. 

Pretor magistrat roman aflat imediat mai jos de consul şi al cărui rol era 
mai ales de natură juridică; gărzile pretoriene: la romani, gărzile de corp 
ale împăratului. 

Proconsul: guvernator sau comandant militar al unei provincii romane; 
subordonat Senatului. 

Pullati: cel mai înalt (şi mai puţin de dorit) grup de scaune de la arena 
romană. 

Quadrans (pl. Quadrantes; cvadrant): monedă romană din bronz. 

Raeda: căruţă masivă, cu patru roţi, de obicei trasă de patru cai. 

Retiarius (retiar): „omul cu plasa” - gladiator care încerca să-şi prindă 
adversarul cu ajutorul unei plase şi apoi să-l agaţe cu un trident. Retiarul 
nu purta decât o tunică sau un şorţ scurt şi era de obicei grupat cu 
secutorul. 

Sacrării. muncitori din port care luau încărcătura din căruţe şi o duceau 
la cântar. 

Sagittarius (pl. Sagittarii): gladiator înarmat cu un arc cu săgeți. 

Sagum: o pelerină scurtă de protecţie purtată de membrii triburilor 
germane în timpul bătăliei prinsă cu o broşă la nivelul umerilor. 

Samnit. gladiator care folosea armele naţionale - o sabie scurtă 
(gladium), un scut mare alungit şi un coif împănat, cu un vizor. 

Sburarii: muncitori în port care descărcau încărcătura de pe vase şi o 
aşezau în căruţe. 

Scimitar. sabie alcătuită dintr-o lamă curbată cu tăişul pe partea 
convexă. 

Scutum: scut de fier acoperit cu piele, folosit de membrii triburilor 
germane. 

Secutor. gladiator bine înarmat şi considerat a fi „urmăritorul” - trebuia 
să-şi vâneze adversarul şi să-l ucidă. Secutorul era de obicei pus faţă în 


faţă cu retiarul. 

Sesterf. Monedă romană, echivalentul unui sfert dintr-un denar. 

Spina: platformă lungă şi îngustă din mijlocul arenei romane, pe care se 
aflau monumente închinate zeilor şi o fântână elaborată şi frumos 
împodobită. Dimensiunile ei de aproximativ 70 x 7 în erau eclipsate de 
mult mai marea pistă pentru curse din jurul ei. Spina era protejată spre a 
nu fi lovită de şarete, prin metale. 

Stola: piesă de îmbrăcăminte lungă, asemănătoare unei fuste, purtată 
de femeile romane. 

Stuppator. muncitor în port care stătea pe nişte schele pentru a ştemui 
navele ce intrau în port. 

Tepidarium: încăperea din băi unde apa era călduţă şi avea efect 
liniştitor. 

Toga virilis: toga era îmbrăcămintea caracteristică a romanilor (deşi 
folosirea ei a fost încetul cu încetul abandonată în timp). Consta dintr-o 
bucată de material în formă ovală, lejeră, înfăşurată în jurul umerilor şi 
braţelor. Culoarea şi modelul erau alese după reguli rigide - politicienii, cei 
care purtau doliu, adulţii şi băieţii tineri trebuiau să poarte fiecare un altfel 
de togă. Băieţii purtau toga cu purpuriu pe margine, dar după ce ajungeau 
la majorat, aveau voie să poarte toga virilis sau toga bărbătească, care era 
simplă, (vezi şi Liber) 

Trac: gladiator care lupta cu un pumnal încovoiat (sau scimitar) şi 
folosea un scut mic, rotund (care adesea era purtat pe braţ). Tracul era de 
obicei pus în faţa mirmilonului. 

Tiwaz: zeul războiului la triburile germanice (Chatti, Bructeri, Batavi), 
simbolizat printr-un cap de ţap. 

Triclinium: sufrageria unei locuinţe romane; tricliniumul era adesea 
foarte bine împodobit, cu numeroase coloane şi cu colecţii de statui. 

Trident, suliță cu trei dinţi. 

Urinator (pl. Urinatores): muncitor în port care se arunca în mare după 
încărcăturile care cădeau din greşeală în apă în timpul descărcării. 

Usus: cea mai puţin constrângătoare formă de căsnicie pentru romani; 


asemănătoare probabil cu ceea ce numim astăzi „concubinaj”. 


Veles (pl. Velites): gladiator înarmat cu o suliță. 

Venus| zeiţa romană a erosului, iubirii şi frumuseţii; identificată cu zeiţa 
Afrodita la greci. 

Zeus| regele tuturor zeilor la greci şi soţul Herei; identificat cu Jupiter de 


la romani. 


